
Tatălui meu, care recita ,„Vitai Lampada“ cu scli- 
piri în ochi. De asemenea, mamei mele, care m-a învă- 
fat că istoria este o culegere de poveşti minunate, care 
conțin date. 


MULŢUMIRI 


Foarte mulți oameni au fost atât de amabili încât să 
citească schiţe ale unor scene și capitole, adesea de mai 
multe ori. Nick Sayers și Tim Waller de la HarperCollins 
au avut grijă de cărţile acestea în diferitele lor versiuni, 
cu o pricepere pe care am ajuns să mă bazez. De ase- 
menea, trebuie să le mulţumesc lui Joel, lui Tony, 
fratelui meu, David, părinţilor mei, Victoriei, Ellei, 
Marlitei şi lui Clive, nu neapărat în ordinea aceasta. Vă 
mulțumesc tuturor pentru interes şi pentru contribuţii. 


PARTEA ÎNTÂI 


CAPITOLUL UNU 


Fortul Mytilene se contura ameninţător pe dealul de dea- 
supra lor. Puncte de lumină se mişcau pe ziduri, în timp ce 
străjile îşi parcurgeau traseele în întuneric. Poarta de fier şi 
stejar era închisă, iar singurul drum care urca pantele abrupte 
era foarte bine păzit. 

Gaditicus îşi lăsase doar douăzeci de oameni pe galeră. De 
indată ce restul centuriei debarcase, ordonase ca puntea corvus’ 
să fie retrasă, iar Accipiter se depărtase de insula întunecată, 
vâslele făcând foarte puţin zgomot în apele liniștite ale mării. 

Galera avea să fie la adăpost de orice atac cât timp ei erau 
plecaţi. Cu toate luminile stinse, era doar o pată de întuneric, 
pe care vasele inamice n-o puteau descoperi decât dacă intrau 
direct în portul micuţei insule. 

Iulius stătea împreună cu contuburniz? sa, așteptând ordinele. 
inverşunat, își stăpâni entuziasmul pe care i-l stârmea faptul că 
avea să aibă în sfârşit parte de ceva acțiune, după şase luni de 
patrulat pe coastă. Deşi aveau avantajul elementului-surpriză, 


= latină: corb sau (pe navele de război ) planșeu de abordaj care avea 
2 capăt o cange din metal, ce se înfigfa în chila vasului abordat, permițând 
Trea rapidă și relativ sigură a soldaţi Q romani pe puntea celuilalt vas. (n.tr.) 
- Sabdiviziune a centuriei (n.red.) ` 4 2 3 2 

fortul părea trainic și periculos, iar el ştia bine că escaladarea 
zidurilor urma să fie sângeroasă. Verifică din nou echipamen- 
tul, controlând fiecare treaptă a scărilor care îi fuseseră date, 
plimbându-se printre oameni pentru a se asigura că își legaseră 
cârpe peste sandale, ca să nu facă zgomot şi pentru a avea mai 
multă stabilitate la urcare. Totul era în ordine, firește, dar oa- 
menii se supuseră inspecției fără să crâcnească, aşa cum mai 
făcuseră de două ori de când debarcaseră. Știa că n-aveau să-l 
facă de ruşine. Patru dintre ei erau soldaţi de multă vreme, in- 
clusiv Pelitas, care avea zece ani de experienţă pe galeră. Iulius 
îl făcuse ofiţer secund în contuburnie, după ce realizase că omul 
se bucura de respectul majorităţii echipajului. Înainte, fusese 
trecut cu vederea când se făcuseră avansări în grad, dar Iulius 
văzuse calitatea din spatele atitudinii sale destul de relaxate faţă 
de uniformă și a feţei năucitor de urâte a omului. Pelitas deveni 
repede un tovăraş de neclintit al tânărului fesserarius!. 

Ceilalți şase fuseseră adunaţi de prin porturile romane din 
jurul Greciei, pe măsură ce Accipiter îşi completa efectivul. Fără 
îndoială, trecutul unora era destul de dubios, dar bunul renume 
reprezenta o cerinţă ignorată adesea, când venea vorba despre 
soldații de pe galere. Oamenii care aveau datorii sau necazuri 
cu ofițerii ştiau că singura lor şansă de a mai primi soldă era 
pe mare. Iulius însă nu se plângea. Toţi cei zece oameni ai lui 
fuseseră în război şi poveştile lor rezumau progresul Romei din 
ultimii douăzeci de ani. Erau brutali şi duri, iar Iulius se bucura 
de luxul de a ști că n-aveau să se codească sau să dea înapoi din 
faţa treburilor murdare, cum ar fi să curețe fortul Mytilene de 
rebeli în toiul unei nopți de vară. 

Gaditicus trecu printre contuburnii, vorbind cu fiecare ofiţer 
în parte. Suetonius dădu din cap la tot ce i se spunea, apoi salută. 
Iulius îşi privi fostul vecin, simțind un nou val de ostilitate pe 


! Ofiţer de rang inferior din armata romană, însărcinat cu preluarea parolelor 
de la comandant şi păstrarea lor (din latinescul tessera, ce desemna plăcuţele 
de lemn pe care erau scrise parolele). (n.tr.) 

care nu o putea pune pe seama nici unui lucru anume legat de 
tânărul ofiţer de gardă. Luni întregi lucraseră împreună, cu o 
politețe îngheţată, care acum părea de nezdruncinat. Suetonius 
încă vedea în el pe băieţandrul pe care, împreună cu câţiva prie- 
teni, îl legase şi îl bătuse parcă într-o altă viaţă. Nu ştia ce se 
întâmplase cu lulius între timp și se strâmbase cu dispreţ când 
îl auzise povestind cum era să te întorci la Roma într-un car 
triumfal, alături de Marius. Evenimentele din capitală nu erau 
decât zvonuri îndepărtate pentru oamenii de pe vas și lulius 
avea senzaţia că unii dintre prietenii lui Tonius nu îi dădeau 
crezare. Acest lucru îl sâcâia, dar cel mai mic semn de tensiune 
sau de conflict între contuburnii atrăgea retrogradarea ime- 
diată. lulius păstrase tăcerea chiar şi atunci când îl auzise pe 
Suetonius povestind cum îl lăsase să-l spânzure de picioare pe 
celălalt tesserarius, după ce îi trăsese câteva la cap. Tonul cu 
care vorbea făcea ca incidentul să nu pară nimic altceva decât 
un pic de distracție mai dură, ca între băieţi. Simţise că Iulius îl 
țintuia cu privirea și se prefăcuse surprins, făcându-i cu ochiul 
ofițerului secund, în timp ce se întorceau la îndatoririle lor. 

Când Gaditicus plecă spre ultimele contuburnii, Iulius îl 
văzu pe Suetonius rânjind peste umărul centurionului. El însuşi 
se uită drept la Gaditicus şi salută scurt în timp ce lua poziția 
de drepți. Gaditicus dădu din cap şi îi răspunse la salut cu o 
mișcare iute a mâinii drepte. 

— Dacă nu află că suntem aici, putem să facem scrum cuibul 
ăsta până mâine-n zori. Dar, dacă au fost avertizaţi, va trebui 
să luptăm pentru fiecare pas. Ai grijă ca armurile şi săbiile să fie 
infăşurate-n cârpe. Nu vreau să dea careva alarma când o să fim 
pe flancurile expuse. 

— Da, domnule! răspunse Iulius prompt. 

— Oamenii tăi vor ataca pe partea dinspre sud. Panta e un 
pic mai lină acolo. Adu scările repede şi pune câte un om la 
baza fiecăreia să le țină bine, ca să nu mai pierzi timp căutând 
eazeme ferme. Oamenii lui Suetonius au ordin să ucidă străjile. 

Sunt patru la număr, aşa că s-ar putea să iasă gălăgie. Dacă auzi 
strigăte înainte să ajungi ia zid, grăbiţi-vă. Nu trebuie să le dăm 
timp să se organizeze. S-a-nţeles? Bine. Întrebări? 

— Domnule, Ştim cumva câţi sunt înăuntru? întrebă Iulius. 

Gaditicus păru surprins. 

— O să cucerim fortul ăsta indiferent dacă au cincizeci de 
oameni sau cinci sute. N-au mai plătit taxe de doi ani, iar guver- 
natorul a fost ucis. Crezi poate că ar trebui să așteptăm întăriri? 

Iulius roși de jenă. 

— Nu, domnule. 

Gaditicus chicoti amar. 

— Flota e şi aşa prea împrăștiată. Dacă nu mori în noaptea 
asta, ai să ajungi destul de repede să te obișnuieşti să n-ai 
niciodată destui oameni sau nave. Acum, ocupă-ţi poziția și dă 
ocol fortului. Ai grijă să nu fiți văzuţi. S-a-nţeles? 

— Da, domnule! răspunse Iulius, salutând din nou. 

Să fii ofiţer, chiar și cu cel mai mic grad, era treabă grea şi în 
cele mai bune momente. Toţi se așteptau să ştii mereu exact ce 
ai de făcut, de parcă priceperea se dobândea odată cu gradul. Nu 
mai participase niciodată la asaltul unei fortărețe, nici ziua, nici 
noaptea, dar se voia de la el să ia într-o clipită decizii care puteau 
însemna viaţa sau moartea oamenilor săi. Se întoarse spre ei şi 
găsi noi rezerve de hotărâre. N-avea să-i dezamăgească. 

— Aţi auzit ce-a zis centurionul. Înaintaţi în liniște. Formaţie 
dublă. Daţi-i drumul! 

Ca o singură fiinţă, soldaţii loviră cu pumnul în platoşele de 
piele, salutând astfel ordinul. Iulius tresări de neplăcere când 
auzi zgomotul. 

— Şi terminaţi cu gălăgia asta! Până nu intrăm în fort, n-o 
să mai salutaţi nici un ordin. Nu vreau să vă aud strigând: „Da, 
domnule!“ când încercăm să ne mişcăm neauziţi, bine? 

Unul sau doi zâmbiră, dar tensiunea era aproape palpabilă 
în timp ce îşi croiau drum, încet și prudent, afară din ascunziș. 
Alte două contuburnii plecară odată cu ei, lăsându-l pe Gaditicus 
să comande atacul frontal după ce Suetonius avea să taie gât- 
lejui străjilor. 

Iulius se simţi recunoscător pentru nesfârşitele exerciţii şi 
simulări când văzu cât de lin se împărțeau oamenii în perechi, 
ducând cele patru scări încredințate fiecărei contuburnii. Soldaţii 
erau în stare să se urce pe scările largi la viteză aproape maximă 
şi în doar câteva secunde puteau să ajungă în vârful zidurilor 
negre Și să intre în fort. După aceea avea să fie un iad. De vreme 
ce nu ştiau câți rebeli aveau să-nfrunte, legionarii trebuiau să 
încerce să omoare cât mai mulți în primele momente. 

Cu palma deschisă, le făcu semn oamenilor să se ghemuiască 
atunci când una dintre străjile care purtau torţe se opri aproape 
de poziţia lor. Sunetele s-ar fi auzit foarte uşor, în ciuda ţârâi- 
tului ritmic al greierilor din iarbă. După o scurtă zăbavă, lumina 
se îndepărtă, iar lulius căută privirile ofiţerilor care erau mai 
aproape de el, făcându-şi semne cu capul să înceapă atacul. 

Se ridică în picioare şi inima începu să-i bată mai repede. 
Oamenii se ridicară odată cu el, unul dintre ei gemând uşor 
sub greutatea scării solide. Începură să urce stânca sfărâmată 
de pe panta sudică. În ciuda cârpelor cu care oamenii îşi înfă- 
şuraseră sandalele şi armurile, bocănitul picioarelor i se părea 
prea zgomotos lui Iulius, care începu să alerge ușor pe lângă 
oameni. Pelitas era în faţă, la capătul primei scări, dar ordinea se 
schimba întruna, în timp ce ei se poticneau pe panta neregulată, 
neavând nici măcar luna să le lumineze calea. Gaditicus alesese 
noaptea perfectă. 

Fiecare dintre scări trecu repede prin mâinile omului din 
faţă, care o aşeză cu partea de jos foarte aproape de zid, astfel 
incât să ajungă cât mai sus. Primul o ţinu bine, iar al doilea se 
căţără în întuneric. În câteva secunde, primul grup trecuse, iar 
al doilea se pregătea, urcarea fiindu-le îngreunată considerabil 
de scara care tot aluneca și zgâria piatra. Iulius prinse o scară 
care tocmai aluneca și îşi încordă umerii ca să o ţină în loc până 
când greutatea de la celălalt capăt dispăru. Avu astfel ocazia 
să îşi dea seama de sarcina extrem de dificilă a celor care tre- 
“uiau să proptească scara. Unul câte unul, soldații dispăreau în 
mteriorul fortului și încă nu se dăduse alarma. 

Mişcă scara până când capătul căptuşit se prinse de ceva, 
o apucă strâns și începu să urce, trebuind să se lipească de ea 
din cauză că aceasta era atât de aproape de zid. Nu se opri când 
ajunse sus, ca să nu fie luat la ţintă de către arcași. N-avea timp 
să analizeze situația, aşa că se lăsă să alunece peste zid şi să 
cadă în întunericul de dedesubt. 

Se rostogoli şi, când se ridică în picioare, îşi găsi oamenii aş- 
teptând. În fața lor se afla o fâşie scurtă de mărăcini care crescu- 
seră peste pietrele străvechi. Era un „teren de vânătoare“ pentru 
arcaşi şi trebuiau să plece de acolo repede de tot. Iulius văzu că 
nici celelalte unități nu se opriseră, ci se apropiaseră de zidul 
interior. Se încruntă. Acesta era aproape la fel de înalt ca şi pri- 
mul și se afla la nu mai mult de şapte metri depărtare, numai 
că scările rămăseseră în afară, iar ei erau prinşi în cursă între 
cele două ziduri, exact aşa cum prevăzuseră constructorii din 
timpuri trecute. Înjură încet când oamenii îl priviră, așteptând 
să ia rapid o hotărâre. 

Apoi, un clopot începu a se auzi din fort, sunetul grav bu- 
buind în întuneric. 

— Ce facem acum, domnule? întrebă Pelitas şi vocea lui 
păru plictisită. 

Iulius inspiră adânc şi simţi cum nervii i se mai calmea- 
ză puţin. 

— Dacă rămânem aici, suntem morți şi, cât de curând, o să-n- 
ceapă să arunce torţe, ca să ne vadă arcaşii. Peli, tu te pricepi cel 
mai bine la diversiuni, aşa că scoate-ţi armura și vezi dacă poți 
să treci o funie peste zidul interior. Bolovanii ăştia sunt vechi, 
ar trebui să aibă destule găuri. 

Se întoarse spre ceilalţi, în timp ce Pelitas desfăcea şireturile 
care îi ţineau armura. 

— Trebuie să recuperăm scara. Dacă Pelitas cade, vom fi 
ţinte sigure pentru arcaşi. Zidul exterior are patru metri jumate, 
dar ar trebui să putem să-i ridicăm pe doi dintre cei mai ușori 
până în vârf, ca să se aplece peste zid şi să tragă scara. 

Nu luă în seamă din ce în ce mai puternicele zgomote de 
panică şi de luptă care se auzeau din fort. Cel puţin, rebelii se 
concentrau asupra atacului lui Gaditicus, dar soldaţii acestuia 
nu aveau să mai reziste mult. 

Oamenii pricepură imediat care era planul şi cei mai masivi 
dintre ei îşi uniră braţele şi se proptiră cu spatele de pietrele 
întunecate ale zidului exterior. Alţi doi se cățărară pe primii şi 
se întoarseră cu grijă, aşa încât să poată şi ei să se sprijine de 
zidul din spate. Cei trei de la bază icniră din cauza greutăţii 
care le apăsa pe armuri. Plăcile de metal muşcau din umerii 
oamenilor, dar fără ele riscau să-și rupă claviculele. Suportau 
disconfortul în linişte, dar Iulius îşi dădea seama că n-aveau 
să mai reziste mult. 

Se întoarsexţătre ultimii doi, care își dezbrăcaseră armurile 
şi hainele până la lenjerie şi își scoseseră şi încălțările. Amândoi 
zâmbiră nerăbdători când Iulius le făcu semn să pornească şi 
începură să se caţăre pe turnul uman cu aceeași viteză şi efi- 
cienţă cu care contribuiau la manevrarea lui Accipiter. Aştep- 
tând, Iulius îşi scoase sabia din teacă şi se chinui să vadă ceva 
în bezna de deasupra. 


La şase metri de ei, pe zidul interior, Pelitas îşi apăsă fața 
pe pietrele reci şi uscate şi îngână o rugăciune scurtă şi dis- 
perată. Degetele îi tremurau când se agăţară de o crăpătură 
minusculă dintre lespezi. Se chinui să nu facă zgomot în 
vreme ce se împingea cu mare greutate mai sus, căutând în 
grabă un sprijin cu picioarele. Respirația îi răzbătea printre 
dinți atât de zgomotos, încât era sigur că avea să vină cineva 
să vadă despre ce este vorba. Preţ de o clipă, îi păru rău că 
luase şi greoaia sabie — gladius — cu el, pe lângă colacul de 
funie înfăşurat în jurul pieptului, deşi nu putea să-și închipuie 
ceva mai rău decât să se trezească neînarmat în vârful zidului. 
Dar nici să cadă în cap de la înălțimea aceea nu era o vanantă 
mai plăcută. 

Deasupra lui, putea să distingă buza întunecată de piatră, ce 
se contura vag în lucirea slabă a torțelor pe măsură ce soldații din 
fort se repezeau să se apere de cei cincizeci de oameni conduşi 
de Gaditicus. Fără un sunet, schiță o grimasă de dezgust. Nişte 
profesioniști ar fi trimis de mult cercetaşii să se asigure că nu 
mai sunt şi alții şi că nu se pregăteşte o ambuscadă. „Mare lucru 
să te poți mândri cu munca ta“, gândi el. 

Mâna lui căuta orbeşte în sus, găsind în sfârşit un sprijin bun, 
acolo unde colţul unei pietre se măcinase în decursul secolelor. 
Braţele îi tremurau de epuizare când apucă, în sfârşit, ultima 
lespede. Rămase atârnat un moment, ascultând ca nu cumva să 
fie cineva îndeajuns de aproape încât să-l spintece când ar fi 
trecut peste zid. 

Nu mişca nimic, nici măcar când îşi ţinu răsuflarea, ca să audă 
mai bine. Dădu din cap ca pentru sine şi își încleștă maxilarele, 
de parcă ar fi vrut să sfâșie cu dinţii frica pe care o simţea mereu 
în momente ca acela. Apoi, se opinti în sus, își trecu picioarele 
peste zid și alunecă înăuntru. Se lăsă imediat pe vine şi își trase 
sabia centimetru cu centimetru, pentru a nu face zgomot. 

Se găsea într-un con de întuneric, la marginea unei mici 
platforme de unde porneau trepte ce duceau în jos, spre ce- 
lelalte clădiri de pe cele două laturi. Resturile de mâncare de 
pe jos demonstrau că acolo fusese o santinelă, dar cu siguranță 
omul plecase să ţină piept atacului frontal, în loc să stea unde i 
se spusese. În gândul lui, Pelitas dezaprobă lipsa de disciplină. 
Mişcându-se încet, îşi desfăcu colacul de funie de pe umeri şi 
legă un capăt de un inel de fier ruginit prins în piatră. Trase de 
câteva ori şi zâmbi, în vreme ce dădea drumul frânghiei să se 
desfăşoare în întuneric. 

Iulius văzu că o altă contuburnie era blocată lângă zidul 
interior şi îi urma ordinul de a recupera scările. Data viitoare 
aveau să lege o sfoară de ultima treaptă, astfel încât ultimul 
om să poată trage scara peste zid, dar nu era mare lucru să fii 
înţelept după ce o păţeai. Gaditicus ar fi trebuit să-şi acorde 

mai mult timp pentru a studia planul construcţiei, deşi era 
cam greu, având în vedere că în jur nu se afla nimic mai înalt 
decât dealul abrupt pe care fusese clădit fortul Mytilene. Iulius 
respinse gândul acesta ca fiind lipsit de loialitate, deşi o parte 
din el ştia că, dacă el ar fi fost la comandă, nu şi-ar fi trimis 
oamenii să cucerească fortul până când n-ar fi știut absolut tot 
ce se putea şti despre el. 

Feţele celor trei oameni de la baza turnului erau brăzdate 
de sudoare şi contorsionate de durerea sfâșietoare. De deasupra 
se auzeau hârşâituri şi, curând după aceea, întreaga lungime a 
scării deveni vizibilă. Iulius o sprijini iute de zid şi piramida 
umană se desfăcu de-a lungul ei. Cei trei de jos gâfâiau uşurați 
şi îşi roteau umerii ca să alunge crampele musculare. Iulius îi 
bătu pe braţe în semn de mulțumire și le spuse în şoaptă partea 
următoare a planului. Se duseră împreună sub zidul interior. 

Deasupra lor, din întunericul fortului se auzi o voce strigând, 
iar inima lui Iulius începu să bubuie. Nu înţelesese cuvintele, dar 
panica din vocea omului era evidentă. Nu mai aveau avantajul 
surprizei, dar aveau în schimb scara şi, când se lipi de zid, Iulius 
văzu că Pelitas nu căzuse și nici nu dăduse greş. 

— Duceţi scara ceva mai departe şi rezemaţi-o bine. Trei 
dintre voi se vor căţăra pe funia de-aici. Restul veniţi cu mine. 

Alergară înspre scară şi brusc aerul fu despicat de săgeți 
care le şuierau pe deasupra capului şi se înfigeau în trupurile 
soldaţilor din celălalt grup, care tocmai încerca să îşi aducă 
scara înăuntru. Puteau să audă țipetele romanilor doborâţi. 
Iulius numără cel puţin cinci arcași care aveau o vizibilitate 
bună în lumina torţelor aprinse aruncate pe „terenul de vână- 
toare“. Chiar sub zidul interior era încă întuneric şi Iulius ghici 
că rebelii credeau că tocmai respingeau primul asalt. Habar 
n-aveau că romanii ajunseseră deja sub ei. 

Ţinând strâns sabia, Iulius puse piciorul pe scară și începu 
să urce treptele largi. O amintire îi străfulgeră prin minte. Re- 
volta care îi ucisese tatăl cu mulţi ani înainte. Deci așa te simţeai 
când treceai primul peste zid! Îşi alungă gândurile exact când 

ajunse în vârf. Se aplecă brusc, evitând în ultima clipă un topor 
menit să-l decapiteze. Îşi pierdu echilibrul şi preţ de o clipă în- 
grozitoare se balansă pe marginea zidului. Apoi sări înăuntru. 

N-avea timp să îşi dea seama unde se afla. Pară încă o lovitură 
de topor şi îl lovi puternic cu piciorul pe omul ce îl mânuia şi pe 
care greutatea armei îl făcuse să se aplece într-o parte. Toporul 
se izbi de pietre și lama sabiei alunecă uşor în pieptul fremătător 
al dușmanului. Ceva îl lovi peste coif, crăpându-i apărătoarea 
de obraz. Vederea i se înceţoșă şi ridică automat sabia, ca să se 
apere. Simţi umezeala sângelui ce îi curgea pe gât, pe piept şi 
pe burtă, dar o ignoră. Între timp, alţi soldaţi din contuburnia sa 
ajunseră la pasajul îngust și începu măcelul. 

Trei dintre ei se aşezară în triunghi în jurul scării. Lovituri 
puternice le crestau armurile uşoare. Iulius văzu cum un gladius 
era înfipt de jos în sus, pe sub maxilarul unui rebel, trăgându-l 
practic în ţeapă. 

Oamenii cu care luptau nu purtau uniforme obișnuite. Unii 
aveau armuri străvechi şi mânuiau arme cu lame ciudate, în 
vreme ce alții aveau securi și sulițe. Erau greci după înfăţişare 
şi strigau unii la ceilalți în limba aceea curgătoare a lor. Era 
un haos total şi Iulius nu putu decât să înjure când unul dintre 
oamenii lui căzu ţipând, sângele său ţâșnind întunecat în lu- 
mina torțelor. Sunetele paşilor bubuiau şi stârneau ecouri 
peste tot prin fort. Avea impresia că înăuntru se afla o armată 
întreagă, care toată venea spre ei. Încă doi dintre oamenii lui 
ajunseseră la pasaj şi se aruncară în luptă, făcându-i pe duş- 
mani să dea înapoi. 

lulius înfipse vârful sabiei în gâtul unuia, cu o mişcare pe 
care o învățase cu ani în urmă, de la Renius. Lovea tare şi cu 
furie, iar adversarii săi se zvârcoleau şi cădeau morţi. Indiferent 
ce nație erau, singurul avantaj al oamenilor cu care luptau era cel 
numeric. Priceperea şi antrenamentul romanilor făceau ca micul 
nucleu din jurul scării să fie aproape imposibil de străpuns. 

Totuşi, oboseau. Iulius auzi strigătul de frustrare și frică al 
unuia dintre oamenii săi în momentul în care sabia i se blocă 
între plăcile unei armuri împodobite, moștenite probabil din 
generaţie în generaţie, de pe vremea lui Alexandru. Romanul 
smuci înnebunit de sabie, cu atâta violenţă, încât aproape că îl 
dărâmă pe rebel. Urletul de furie se transformă brusc într-un 
țipăt, iar Iulius văzu cum acesta îi împlânta soldatului său un 
pumnal scurt în vintre, pe sub platoşă. În cele din urmă, romanul 
se prăbuşi şi sabia îi rămase înfiptă în armura celuilalt. 

— Toţi, la mine! strigă Iulius. 

Împreună puteau să-şi croiască drum prin pasajul îngust şi 
să pătrundă mai adânc în fort. Zări niște trepte în apropiere 
şi se îndreptă către ele. I se alăturară și alţii, iar lupta începu 
să-i placă. Sabia avea exact greutatea potrivită, armura îi dădea 
senzaţia că e de neînvins şi sângele înfierbântat îl făcea să i se 
pară chiar uşoară. 

O lovitură bruscă la cap îi smulse coiful deteriorat şi Iulius 
simţi aerul rece al nopţii pe pielea asudată. Era o plăcere. Râse 
scurt când se avântă şi lovi năprasnic scutul unui rebel, dobo- 
rându-l în calea tovarășilor săi. 

— Accipiter! strigă deodată. 

Îşi drese glasul. Era de-ajuns. Auzi voci care repetau cuvân- 
tul ca un ecou şi îl urlă din nou, aplecându-se ca să evite o sabie 
curbată, ce semăna mai mult cu o unealtă agricolă decât cu o 
armă de luptă. Contralovitura lui Iulius despică adânc coapsele 
omului, care căzu pe pietre blestemând. 

Ceilalţi legionari se adunară în jurul lui. Văzu că opt oa- 
meni din contuburnia lui reușiseră să treacă peste zid şi mai 
erau şase, din alta, care scăpaseră de arcași. Stăteau împreună, 
şi avântul rebelilor deveni ezitant pe măsură ce cadavrele se 
adunau în jurul lor. 

— Noi suntem soldaţi ai Romei! mârâi unul dintre ai lui. Cei 
mai buni din lume. Haideţi, nu vă codiţi! 

Iulius rânji înspre soldat şi, când numele galerei începu 
să fie strigat din nou, îl strigă şi el. Spera ca Pelitas să-i audă. 
Cumva, n-avea nici o îndoială că ticălosul ăla urât era în viaţă. 


Pelitas își pusese peste tunică o pelerină pe care o găsise 
pe un cârlig şi trăsese sabia din teacă. Se simţea vulnerabil 
fără armură, dar oamenii care trecură zornăind pe lângă el nici 
măcar nu-l priviseră. Pe undeva pe-aproape, auzi legionari care 
îşi mârâiau şi îşi strigau provocările și realiză că era timpul să 
se alăture luptei. 

Ridică o torță dintr-un suport de pe perete şi se amestecă 
printre duşmanii care se repezeau către locul de unde se auzea 
zăngănitul armelor. Pe toţi zeii, ce mulţi erau! Interior fortului 
era un labirint de ziduri surpate şi încăperi goale, genul de loc 
pentru care trebuiau ore întregi ca să îl cureţi, unde, la fiecare 
pas, erai expus unei ambuscade sau tirului de săgeți. Pe întu- 
neric trecu de un colţ, momente preţioase rămânând anonim și 
nebăgat în seamă. Se mişca repede, încercând să nu-şi piardă 
simțul direcției din cauza cotiturilor şi a ocolurilor pe care le 
făcea. Apoi, se pomeni pe zidul nordic, lângă un grup de arcași 
care trăgeau atent, cu feţele calme şi serioase. Era de presupus 
că rămăşitele trupei conduse de Gaditicus erau încă acolo, jos, 
deşi auzea voci repezite de romani care dădeau ordine în curte, 
lângă poarta principală. Unii reuşiseră să intre, dar bătălia nu 
era nici pe departe sfârşită. 

„Probabil că jumătate din oras se ascunsese în fort“, gândi 
Pelitas cu furie, pe când se apropia de arcaşi. Unul dintre ei se 
uită atent la el, dar se mulțumi doar să dea din cap, slobozin- 
du-și fără grabă săgeata în masa de oameni de dedesubt. 

Când ţinti din nou, Pelitas atacă, împingându-i pe doi din- 
tre ei cu capul în jos, spre pietrele de la baza zidului. Se prăbu- . 
şiră cu o bufnitură, și ceilalți trei arcaşi se întoarseră îngroziți 
să-l privească. Pelitas îşi dădu la o parte pelerina și ridică sa- 
bia scurtă. 

— Salutare, flăcăi! zise cu voce calmă şi veselă. 

Dintr-un singur pas, sabia îi intră în piept celui care era 
mai aproape. Împinse cadavrul peste zid cu genunchiul, apoi 
o săgeată se înfipse în el, străpungându-i trupul într-o parte şi 
ieşindu-i prin spate. Doar penele săgeţii i se mai vedeau din 
burtă și Pelitas gemu când apucă de ele cu mâna stângă şi trase 
aproape fără să vrea. Cu ferocitate, îşi trecu sabia prin gâtul 
celui mai apropiat dintre arcași, care se pregătea să tragă. 

Ultimul şi cei mai îndepărtat arcaş era cel care trimisese 
săgeata. Încerca febril să potrivească alta în arc, dar frica îl 
făcea neîndemânatic şi Pelitas ajunse lângă el, cu sabia pregătită 
să-l spintece. Omul îngrozit se dădu înapoi şi căzu ţipând de pe 
zid. Pelitas se lăsă încet într-un genunchi, respirând zgomotos 
şi dureros. Nu era nimeni în jur, aşa că lăsă sabia din mână, 
încercând să. ajungă cu mâinile la spate, să rupă săgeata. Nu 
voia să o scoată de tot. Toţi soldaţii văzuseră cum tâșnea sân- 
gele şi cât de repede puteai să mori dacă scoteai săgeata com- 
plet. De fiecare dată când se răsucea, credea că va izbuti să o 
apuce şi, de durere, îi dădură lacrimile. 

Scăpă un icnet surd, de agonie, constatând că mâinile îi 
alunecau și nu reuşea decât să îndoaie săgeata de lemn. Toată 
partea aceea a corpului era îmbibată de sânge și, când încercă 
să se ridice, ameţi. Mârâind încet, trase uşor săgeata pe unde 
intrase, ca să nu iasă atât de mult în afară. 

— Trebuie să-i găsesc pe ceilalţi, şopti, inspirând adânc. 

Mai avea puţin și intra în șoc hemoragic, iar mâinile începu- 
seră să îi tremure deja, aşa că apucă sabia cât de strâns putu și 
îşi înfăşură celălalt pumn în faldurile pelerinei. 


Cu dosul mâinii, Gaditicus lovi un om peste dinţi, conti- 
nuând cu o lovitură scurtă la coaste. Fortul era plin de rebeli, 
mai mulţi decât puteau să trăiască pe insulița aceea, de asta 
era absolut sigur. Probabil că şi instigatorii de pe continent 
se alăturaseră revoltei, dar era prea târziu să-şi mai facă griji 

pentru asta acum. Îşi aminti de tânărul ofiţer care îl întrebase 
câţi erau şi de disprețul cu care îl tratase. Poate că n-ar fi fost 
rău să fi așteptat întăriri. Era greu de prezis cum avea să se 
sfârşească noaptea aceea. 

De început, începuse bine. Străjile fuseseră ucise imediat, 
aproape dintr-o suflare. Zece dintre oamenii lui trecuseră de 
cealaltă parte a zidului şi deschiseseră poarta înainte să-şi dea 
seama cineva ce se întâmplă. Apoi, din clădirile întunecate în- 
cepuseră să se reverse valuri de soldaţi care își îmbrăcau ar- 
murile din fugă. Pasajele înguste şi scările formau un labirint, 
reprezentând perfecte căi libere de tragere pentru arcași şi, dacă 
oamenii lui nu fuseseră răniţi decât superficial, asta se datora 
luminii foarte slabe. Totuşi, un om îi murise ucis de o săgeată 
care îi intrase pe gură și îi străpunsese craniul. 

Îşi auzea oamenii gâfâind, lipiţi de zid, în întunericul din 
spatele lui. Fuseseră aprinse câteva torţe, dar, în afară de câte 
o săgeată trasă orbeşte din când în când, inamicul se retrăsese 
deocamdată în clădirile laterale. Oricare dintre ei s-ar fi repezit 
pe cărarea care îi despărțea ar fi fost tăiat în bucăţi după primii 
pași, însă, în același timp, nici inamicii nu puteau să iasă din 
adăpost şi să se angajeze în luptă cu legionarii. Era un scurt 
răgaz şi Gaditicus profită de ocazie ca să își recapete răsufla- 
rea. Nu mai era la fel de în formă ca legionarii de pe uscat. 
Oricâte exerciţii și simulări ai fi făcut pe vas, după câteva mi- 
nute de luptă şi de alergat, erai epuizat. „Sau poate că vârsta 
era de vină“, admise cu autoironie. 

— S-au dat la fund, murmură. 

De-acum înainte avea să fie crunt. Trebuiau să se omoare 
pentru a trece de la o clădire la alta, pierzând câte un om pentru 
fiecare unu sau doi inamici doborâţi. Pentru aceştia din urmă 
era mult prea ușor să aștepte după câte o ușă sau o fereastră şi 
să ucidă primul om care intra. 

Gaditicus tocmai se întorcea către soldatul din spate, ca să 
dea ordine, când omul privi în jos, cu gura căscată de groază. 

Pietrele erau acoperite de un lichid lucios, care șerpuia iute 
printre ei şi se pierdea spre clădirile fortului. N-aveau timp să 
facă planuri. 

— Fugiţi! strigă Gaditicus. Urcaţi-vă pe ce găsiţi mai înalt! 
Pe toţi zeii, fugiți! 

Unii dintre oamenii mai tineri rămaseră locului uimiţi, 
dar cei mai experimentați nu mai stătură să afle despre ce era 
vorba. Gaditicus se afla în spate şi încerca să nu se gândească la 
arcaşii care pândeau exact un moment ca acela. Auzi pârâiturile 
şi şuieratului focului când aprinseră lichidul acela lipicios, iar 
săgețile vâjâiră în jur, nimerind un legionar în şale. Soldatul se 
clătină pe picioare, apoi se prăbuşi. Gaditicus se opri să îl ajute, 
dar, când întoarse capul, văzu flăcările care goneau înspre ei. 
Îşi trecu iute sabia peste gâtul soldatului, ştiind că era mai bine 
aşa decât să-l lase să ardă de viu. Simţea fierbinţeala pe spate 
şi, când se ridică de lângă cel mort, îl copleşi panica. Chestia 
aia i se îmbibase în sandale şi ştia bine că focul acela nu se 
putea stinge. Fugi orbește după soldații săi. 

Alergând cu toată viteza, grupul de soldaţi dădu un colț şi 
atacă, năpustindu-se asupra a trei arcași ghemuiţi. Aceştia in- 
trară în panică şi doar unul încercă să riposteze, trimițând o 
săgeată peste capetele atacatorilor. Fură tăiaţi și călcaţi în pi- 
cioare aproape fără ca romanii să încetinească. 

Pe fundalul flăcănlor, fortul deveni vizibil. Gaditicus şi cei- 
lalţi urlară de furie şi de ușurare că încă erau vii, iar urletele le 
alimentau forța şi îi terorizau pe inamici. 

Aleea dădea într-o curte şi de data asta arcaşii care aştep- 
tau traseră fără probleme, nimicindu-i pe primii patru şi făcând 
următorul rând să cadă grămadă peste tovarăşii morți. Curtea 
era plină de rebeli care ieşiră urlând, slobozind strigăte prelungi, 
la fel de feroce ca ale romanilor. 


Iulius îngheţă când văzu flăcările ce explodau de-a lungul 
unui şir de clădiri joase. Întunericul ocrotitor se prefăcu în 

aur pâlpâitor, amestecat cu umbre. Trei oameni ascunși într-o 
firidă deveniră brusc vizibili la doar câţiva pași în față. Fură 
hăcuiţi și în spatele lor se dezvălui o uşă deschisă, care ducea 
în măruntaiele fortului. Iulius se hotărî într-o clipită și îi trecu 
în fugă pragul, spintecând un om care se afla înăuntru, înainte 
ca acesta să poată lovi. Nici camarazii lui nu șovăiră. Cum nu 
cunoşteau fortul, puteau să piardă minute prețioase căutând 
drumul spre oamenii lui Gaditicus. Cel mai important lucru era 
să se mişte permanent şi să omoare pe oricine le apărea în cale. 

După ce ieşiră din lumina focului, întunericul din interiorul 
fortăreței era înfricoşător. Câteva trepte duceau în jos, spre un șir 
de încăperi goale, iar în capăt mai era un rând de scări luminat 
de o singură lampă cu ulei aflată pe perete. Iulius o smulse, înju- 
rând când picături încinse îi săriră pe piele. Oamenii îl urmau 
zăngănindu-și armele și armurile. În capăt, Iulius se lăsă iute în 
jos, în vreme ce în jurul lui săgeți se loviră de zidul de piatră, 
sfărâmându-se şi împroşcând cu aşchii ascuţite. 

În camera lungă și joasă în care intraseră erau trei oameni. 
Doi dintre ei se îngroziră la vederea soldaţilor murdari şi aco- 
periţi de sânge. Al treilea, un prizonier, zăcea legat de un scaun. 
După îmbrăcăminte, lulius îşi dădu seama că era roman. Faţa 
şi trupul îi erau lovite şi umflate, dar ochii i se însufleţiră brusc 
de speranţă. 

Iulius se repezi de-a lungul încăperii, mişcându-se în zigzag 
ca să evite o săgeată trasă prost şi în grabă. Ajunse lângă cei doi 
şi, aproape cu dispreţ, îi tăie gâtul arcașului. Celălalt încercă 
să îl înjunghe, dar platoșa suportă lovitura fără probleme. Iz- 
bindu-l cu dosul mâinii, Iulius îl dobori la podea. 

Simţindu-se dintr-odată obosit, se sprijini de sabia prop- 
tită în pardoseală. Respira rar şi poticnit. Deodată, îşi dădu 
seama cât de liniştit era locul şi cât de mult coborâseră în 
adâncul fortului. 

— Bine lucrat, zise omul de pe scaun. 

Iulius îl privi. De aproape era evident că omul fusese torturat 
cu bestialitate. Avea faţa umflată și schimonosită, iar degetele îi 
fuseseră rupte şi atârnau nefiresc. Trupul omului fu cuprins de 
frisoane și Iulius înțelese că probabil se străduia din răsputeri să 
nu-şi piardă şi puţina stăpânire de sine pe care o mai avea. 

— Tăiaţi-i legăturile, ordonă, ajutându-l pe om să se ridice în 
picioare şi observând totodată cât de slăbit era. 

Când o mână i se lovi de unul dintre braţele scaunului, 
bărbatul scoase un geamăt agonizant şi îşi dădu ochii peste cap. 
După o clipă, îşi îndreptă trupul sprijinit de Iulius. 

— Cine eşti? vru acesta să știe, întrebându-se cum să proce- 
deze cu omul. 

— Guvernatorul Paulus. .. S-ar putea zice că ăsta e fortul meu. 

Închise ochii în timp ce vorbea, copleșit de epuizare ames- 
tecată cu uşurare. 

Iulius îi observă curajul şi simţi o undă de respect. 

— Nu, încă nu e, zise Iulius. Deasupra noastră, bătălia este 
în toi și trebuie să ne întoarcem la luptă. Propun să căutăm un 
loc sigur, unde să aşteptaţi să se sfârşească. Nu arătați în stare 
să luptaţi. 

De fapt, omul părea secătuit de sânge, cu pielea cenuşie 
şi flască. Era un ins pe la cincizeci de ani, cu umerii căzuţi şi 
cu burtă. „Poate că fusese cândva un războinic, gândi Iulius, 
dar timpul şi viaţa bună îi secaseră forțele, cel puţin pe cea 
a trupului.“ 

Cu un efort de voinţă evident, guvernatorul se ţinu şi 
mai drept. 

— Voi merge cu voi până unde voi putea. Am mâinile zdro- 
bite, deci nu pot să lupt, dar vreau să ies din cloaca asta împuțită, 
cel puţin. 

Iulius aprobă repede din cap, făcând semn înspre doi dintre 
oamenii lui. 

— Ţineţi-l de braţe, ușor. Dacă trebuie, îl duceţi pe sus. Tre- 
buie să ne întoarcem, ca să-l ajutăm pe Gaditicus. 

Acestea fiind zise, Iulius începu deja să urce scările zor- 
năind, cu gândul la lupta de deasupra. 

— Haideţi, domnule, sprijiniţi-vă de mine, zise unul dintre 
romani, preluând povara. 

Guvernatorul strigă când mâinile strivite i se mișcară, apoi 
scrâşni din dinţi, pentru a-şi stăpâni durerea. 

— Scoateţi-mă repede de-aici, ordonă scurt. Cine este ofiţe- 
rul care m-a eliberat? 

— E Cezar, domnule, răspunse soldatul, începându-și dru- 
mul lent. 

La capătul primului rând de scări, guvernatorul îşi pierdu 
cunoştinţa din cauza durerii, iar ei putură să grăbească pasul. 


CAPITOLUL DOI 


Sulla zâmbi şi bău îndelung dintr-un pocal de argint. Obrajii 
i se înroşiseră de la vin şi ochii lui o înspăimântau pe Cornelia, 
care şedea pe divanul pe care i-l indicase el. 

Oamenii lui o ridicaseră de acasă în arşiţa după-amiezii, 
când simţea cel mai dureros greutatea sarcinii. Încercă să-și as- 
cundă disconfortul şi teama pe care i le stârnea dictatorul Romei, 
dar mâinile îi tremurau uşor pe buza cupei de vin alb şi rece pe 
care i-o oferise. Sorbi puţin, ca să îi facă pe plac, dorindu-și din 
tot sufletul să poată pleca din apartamentele lui aurite şi să se 
întoarcă în siguranța căminului ei. 

Ochii lui pândeau fiecare mișcare a femeii, iar ea nu fu în 
stare să-i susțină privirea în tăcerea care se lăsase între ei. 

— Stai comod? întrebă el şi o anumită nuanţă nedesluşită din 
cuvintele lui o făcu să simtă fiori de panică. 

„Stai calmă, își spuse în gând. Copilul îți va simți frica. 
Gândește-te la Iulius. El ar vrea să fii puternică.“ 

Când vorbi, vocea îi era aproape sigură: 

— Oamenii voştri s-au gândit la toate. S-au purtat foarte curte- 
nitor cu mine, deși nu mi-au spus de ce aţi dorit prezenţa mea. 

— Am dorit? Ce ciudat că ai ales tocmai cuvântul acesta! 
răspunse el cu o voce moale. Un cuvânt pe care cei mai mulți 

bărbaţi nu l-ar folosi în legătură cu o femeie care mai are — 
cât? — câteva săptămâni până să nască? 

Cornelia îl privi fără expresie, iar el își goli cupa, plescăind 
satisfăcut din buze. Se ridică brusc şi se întoarse cu spatele la 
ea, ca să îşi toamne din nou vin dintr-o amforă, lăsându-i dopul 
să cadă şi să se rostogolească nebăgat în seamă pe pardoseala 
de marmură. 

Ca hipnotizată, ea se uită cum se învârte în spirale şi înceti- 
neşte. Când se opri, el vorbi din nou, cu o voce tainică și molatică. 

— Am auzit că o femeie nu e niciodată mai frumoasă decât 
atunci când e însărcinată, dar nu e mereu adevărat, nu-i aşa? 

Veni mai aproape de ea, gesticulând cu pocalul şi astfel 
făcând ca stropi de vin să se reverse peste margine. 

— Nu... nu ştiu, domnule... eu... 

— Oh, le-am văzut eu. Viţici cu păr ca de şobolan, care merg 
deșelate și mugesc, cu pielea asudată şi plină de pete. Femei 
comune, de stirpe comună, pe când o adevărată matroană ro- 
mană, ei bine... 

Veni şi mai aproape, iar ea se abţinu cu greu să nu se tragă 
îndărăt. Ochii lui străluceau şi Corneliei îi trecu brusc prin 
minte să ţipe, dar cine ar fi venit? Cine ar fi îndrăznit să vină? 

— O doamnă romană e ca un fruct copt, cu pielea străluci- 
toare, cu părul lucios şi fin... 

Vocea lui era un murmur răgușit Şi, în timp ce vorbea, își 
apăsă mâna pe pântecul ei umflat. 

— Vă rog, şopti ea, dar Sulla nu părea s-o audă. 

Mâna lui se târa peste ea, pipăind rotunjimea grea. 

— Ah, da. Tu ai o asemenea frumuseţe, Cornelia. 

— Vă rog, sunt obosită. Aş vrea să merg acasă acum, so- 
tul meu... 

— Iulius? Un tânăr foarte indisciplinat. Ştiai că a refuzat să 
te cedeze? Acum înțeleg de ce. 

Degetele lui îi atinseră sânii. În stadiul acela al sarcinii, 
pieptul greu şi umflat era susţinut destul de lejer de mamillare!. 
Nefericită şi neajutorată, închise ochii când simți mâna bărba- 
tului odihnindu-se pe trupul ei. Ochii i se umplură de lacrimi. 

— Ce greutate delicioasă, şopti el cu vocea urâţită de patimă. 

Brusc, se aplecă şi îşi apăsă gura peste a ei, împingându-și 
limba grasă printre buzele femeii. Corneliei îi veni să vomite 
când simţi mirosul rânced al vinului. Apoi, el se retrase, şter- 
gându-şi buzele flasce cu dosul palmei. 

— Te rog, nu-i face rău copilului, spuse ea cu voce frântă. 

Lacrimile îi șiroiau pe chip, iar vederea lor păru că îl dez- 
gustă pe Sulla. Cu gura strâmbată de iritare, acesta se îndepărtă. 

— Du-te acasă. Îți curge nasul și ai stricat momentul. Vor 
mai fi şi alte dăți. 

Sulia îşi umplu din nou cupa cu vin din amforă, pe când ea 
părăsea încăperea, orbită de lacrimi şi aproape sufocându-se 
din cauza suspinelor. 


+++ 


lulius urlă când oamenii lui năvăliră în curtea mică unde 
Gaditicus lupta cu ultimii dintre rebeli. Când legionarii săi ata- 
cară pe flanc, aceştia fură cuprinși de panică, fapt la care contri- 
bui şi întunericul, spre avantajul romanilor. Trupurile cădeau 
iute, dezmembrate de săbiile lor. În câteva secunde, nu mai 
rămaseră decât vreo douăzeci de rebeli care să țină piept legio- 
narilor, iar Gaditicus strigă cu o voce vibrând de autoritate: 

— Aruncaţi armele! 

După o secundă de ezitare, se auzi zdrăngănitul săbiilor şi al 
pumnalelor care cădeau pe lespezi și, în sfârşit, duşmanii răma- 
seră nemişcaţi, cu piepturile fremătând, scăldaţi în sudoare, dar 
începând să simtă momentul acela de neîncredere bucuroasă ce 


! Fâşie de pânză pe care femeile romane o purtau legată în jurul bustului, pe 
sub îmbrăcăminte. (n.tr.) 

vine nepreşit atunci când oamenii îşi dau seama că au supra- 
vieţuit acolo unde atâţia alţii au pierit. 

Cu feţele împietrite, legionarii îi înconjurară. 

Gaditicus aşteptă până când armele fură adunate. Rebelii 
stăteau îngrămădiţi într-un grup mohorât. 

— Acum, omorâţi-i pe toţi! ordonă Gaditicus. 

Legionarii atacară pentru ultima dată. Se auziră câteva ţipete, 
dar totul se termină repede, iar în curtea aceea mică se lăsă liniştea. 

Iulius respiră adânc, încercând să-şi curețe plămânii de du- 
hoarea de fum, de sânge și de măruntaie spintecate. Tuşi şi scuipă 
pe pardoseala de piatră, apoi îşi şterse gladius-ul de un cadavru. 
Lama era ciobită şi zgâriată, aproape de nefolosit. Trebuia să o 
lustruiască vreo câteva ore, ca să elimine imperfecțiunile, așa 
că ar fi fost mai bine să o schimbe în linişte cu una nouă, de la 
magazii. Simţi cum i se strânge uşor stomacul şi se concentră şi 
mai intens asupra lamei şi asupra a ceea ce aveau de făcut înainte 
de a se întoarce pe Accipiter. Mai văzuse şi înainte grămezi de 
cadavre, iar amintirea dimineţii de după moartea tatălui său îl 
făcu să i se pară că simte în nări miros de carne arsă. 

— Cred că ăştia sunt ultimii, zise Gaditicus, aplecându-se și 
sprijinindu-şi palmele pe genunchi. O să aşteptăm până în zori, 
apoi vom căuta prin toate clădirile, în caz că or mai fi câțiva 
ascunși prin diverse cotloane. Îşi îndreptă trupul şi se strâmbă 
de durere când îşi simţi spatele pocnind. Oamenii tăi au venit 
târziu, Cezar. Am fost descoperiţi destul de multă vreme. 

Julius dădu din cap. Îi trecu prin minte să spună cât de greu 
fusese să ajungă chiar şi mai târziu, dar îşi pnu gura cu încăpă- 
țânare. Suetonius rânji. Îşi apăsa o cârpă peste o tăietură urâtă de 
pe obraz. Iulius spera să-l doară cumplit când aveau să-l coasă. 

— A ajuns târziu pentru că m-a salvat pe mine, centurionule, 
zise o voce. 

Guvernatorul îşi recăpătase cunoştinţa şi îşi sprijinea greu- 
tatea pe umerii celor doi oameni care îl purtau. Avea mâinile 
vinete și nefiresc de umflate, abia dacă mai arătau a mâini. 

Gaditicus observă croiala romană a togii murdare şi încle- 
iate de sânge şi noroi. Omul avea ochii obosiţi, dar vocea îi era 
destul de clară, în ciuda buzelor sparte. 

— Guvernatorul Paulus? întrebă Gaditicus şi salută când 
omul făcu semn că da. Noi auziserăm că aţi murit, domnule. 

- Da... aşa am crezut și eu ceva vreme. Guvernatorul înălță 
capul şi gura i se arcui într-un zâmbet ușor. Bun venit în fortul 
Mytilene, domnilor! 


kkk 


- În bucătăriile goale, Clodia suspină când Tubruk o cuprinse 
cu braţul. 

— Nu mai ştiu ce să fac, zise cu vocea estompată de tunica 
lui. De când e însărcinată, n-a lăsat-o în pace o clipă. 

— Ssst... gata. 

Tubruk o mângâie pe spate, încercând să-şi stăpânească 
spaima care îl cuprinsese când văzuse chipul acoperit de praf şi 
lacrimi al Clodiei. Nu o cunoştea prea bine pe doica fetei, dar, 
din ce văzuse, îi făcuse impresia unei femei robuste şi rezo- 
nabile, care nu s-ar fi pus pe plâns din senin. 

— Ce e, scumpo? Hai, stai jos şi spune-mi ce s-a-ntâmplat. 

Vorbise cu cea mai calmă voce de care era capabil, dar tre- 
buise să facă un efort. Pe zei, oare murise copilul? Trebuia să 
vină din zi în zi şi naşterile erau întotdeauna periculoase. Simţi 
un fior. Îi spusese lui Iulius că urma să aibă grijă de ei cât timp 
el era departe de oraș, dar totul păruse în regulă. Cornelia fu- 
sese cam retrasă în ultimele luni, dar multor femei le este teamă 
când se gândesc la chinurile primei naşteri. 

Clodia îl lăsă să o conducă la o bancă de lângă cuptoare. 
Se aşeză fără să se asigure că nu este grăsime sau funingine 
pe bancă, ceea ce îl îngrijoră şi mai mult. Îi tură o cană de suc 
de mere, din care ea bău cu poftă. Suspinele fură înlocuite 
de tremurat. 

— Zi-mi care e problema, rosti Tubruk. Cele mai multe lu- 
cruri pot fi rezolvate, oricât de grave ar părea. 

Aşteptă răbdător ca ea să termine de băut, apoi îi luă cu 
blândeţe cana din mâna nesigură. 

— Sulla, şopti femeia. O tot chinuie pe Cornelia. Ea nu-mi 
spune toate amănuntele, dar oamenii lui vin să o ia la orice oră 
din zi şi din noapte, așa gravidă cum e, şi ea se întoarce plân- 
gând de fiecare dată. 

Tubruk păli de furie. 

— l-a făcut ceva? I-a făcut ceva copilului? insistă el, venind 
mai aproape. 

Clodia se trase înapoi sub intensitatea privirii lui. Buzele îi 
tremurau la fel de tare. 

— Nu încă, dar de fiecare dată e mai rău. Mi-a zis că este 
mereu beat şi că... îşi pune mâinile pe ea. 

Tubruk închise ochii pentru o clipă, ştiind că trebuia să ră- 
mână calm. Doar pumnul încleştat îi dădea de gol şi felul peri- 
culos în care îi sclipiră ochii când vorbi: 

— Tatăl ei ştie? 

Clodia îl apucă brusc de braţ. 

— Cinna nu trebuie să ştie! Ar fi sfârşitul lui. N-ar putea să-l 
întâlnească pe Sulla în senat fără să-i aducă acuzații şi, dacă 
zice ceva în public, va fi ucis. Nu trebuie să i se spună nimic. 

Ridicase vocea în timp ce vorbea. Tubruk o mângâie pe 
mână, ca să o liniştească. 

— Nu va afla de la mine. 

— Numai pe tine pot să te rog să mă ajuţi să o apăr, spuse 
Clodia cu voce frântă şi ochi rugători. 

- Ai făcut bine că mi-ai zis, scumpo. Cornelia aşteaptă un 
copil al acestei case. Trebuie să ştiu tot ce s-a întâmplat, mă 
înţelegi? Nu putem să greşim în privinţa asta. Înţelegi cât este 
de important? 

Ea dădu din cap, ştergându-şi apăsat lacrimile. 

— Așa sper, continuă el. În calitate de dictator, Sulla aproape 
că nu poate fi atins de legi. Sigur, am putea să prezentăm un 
caz în faţa senatului, dar nimeni n-ar îndrăzni să reprezinte acu- 
zarea. Oricine ar încerca ar muri. Aşa stau de fapt lucrurile cu 
preţioasa lor egalitate în faţa legii. Şi ce fărădelege a săvârşit? 
În faţa legii, nici una, dar, dacă a atins-o şi a speriat-o, zeii cer 
răzbunare, chiar dacă senatul n-o face. 

Clodia dădu din nou din cap. 

— Înţeleg asta... 

— Trebuie să înţelegi, o întrerupse tăios, cu vocea joasă şi 
aspră. Pentru că, orice vom face, va fi în afara legii şi, dacă e să 
aibă loc un atac asupra persoanei lui Sulla, eșecul ar însemna 
moartea lui Cinna, a ta, a mea, a mamei lui Iulius, a servitorilor, 
a sclavilor, a Corneliei şi a copilului, a tuturor. Pe Iulius l-ar găsi 
oriunde s-ar ascunde. 

— ÎI vei omorî pe Sulla? şopti Clodia, trăgându-se mai aproape. 

— Dacă lucrurile sunt precum zici, cu siguranţă îl voi omori, 
promise el şi, pentru o clipă, Clodia văzu în el gladiatorul de 
odinioară, sumbru şi înfricoșător. 

— Bine, asta şi merită. Cornelia va putea să uite lunile astea 
întunecate şi să nască în linişte. 

Își şterse ochii şi o parte din durere şi griji dispăru. 

— Ea ştie că ai venit la mine? întrebă el încet. 

Clodia scutură din cap. 

— Bine, nu-i spune ce-am zis. E prea aproape de soroc ca să 
suporte asemenea temeri. 

— Dar... după? 

Tubruk se scărpină prin părul scurt de pe ceafă. 

— Niciodată. Las-o să creadă că a fost mâna vreunui duşman 
al lui. Are destui. Păstrează secretul, Clodia! Cei care îl spri- 
jină vor cere răzbunare şi peste mulţi ani, dacă adevărul iese 
la iveală. O sigură vorbă nechibzuită către cineva care după 
aceea spune unui prieten și, până a doua zi în zori, gărzile vor 

fi la porţi să o ia pe Cornelia cu tot cu copil și să o ducă pentru 
a fi torturată. 

— Nu voi spune nimic, şopti ea, susținându-i privirea se- 
cunde întregi. 

În cele din urmă, femeia se uită în altă parte, iar el oftă şi se 
aşeză pe bancă, lângă ea. 

— Acum, ia-o de la capăt şi nu omite nimic. Tinerele însăr- 
cinate adesea îşi închipuie lucruri şi, înainte să pun în pericol 
tot ce îmi este drag, trebuie să fiu sigur. 

Şezură şi vorbiră preţ de un ceas, cu vocile coborâte. La 
sfârşit, mâna pe care ea o aşezase pe braţul lui marca începu- 
tul unei atracţii timide, în ciuda urâciunii subiectului pe care 
îl discutaseră. 


— Aveam de gând să mă întorc pe mare cu prima maree, 
zisese Gaditicus acru. Nu să iau parte la o paradă. 

— Pe atunci mă credeai mort, îi răspunsese guvernatorul 
Paulus. Vezi bine, sunt bătut, dar viu şi consider necesar să arăt 
că Roma îmi stă alături şi mă sprijină. Faptul acesta va des- 
curaja... alte eventuale atentate la demnitatea mea. 

— Domnule, cred că fiecare tânăr luptător de pe insulă se 
ascundea în fort, alături de mulți de pe continent. Jumătate din 
familiile din oraş vor jeli un fiu sau un tată. Le-am arătat destul 
de clar ce înseamnă să nu te supui Romei. Nu se vor răscula 
din nou. 

— Aşa crezi? răspunsese Paulus, zâmbind ironic. Cât de 
puţin îi cunoşti pe oamenii ăștia! S-au luptat încontinuu cu 
invadatorii, încă de pe vremea când Atena era centrul lumii. 
Acum, Roma e aici, dar ei continuă să lupte. Cei care au murit 
aveau negreșit fii care vor pune mâna pe arme, de îndată ce vor 
fi în stare. Este o provincie dificilă. 

Disciplinat, Gaditicus nu mai protestă. Tânjea să se întoarcă 
pe mare, la bordul lui Accipiter, dar Paulus insistase, cerând 
chiar ca patru legionari să rămână acolo, în calitate de gărzi 

personale. Când auzise acel ordin, Gaditicus aproape că se în- 
torsese pe navă, dar câțiva dintre oamenii mai bătrâni se oferi- 
seră voluntari, preferând serviciul mai uşor vânătorii de pirați. 

— Nu uitaţi ce s-a-ntâmplat cu ultimul lui rând de gărzi, îi 
avertizase Gaditicus, însă toţi ştiau că erau vorbe goale, după 
ce rugul funerar al rebelilor înălţase o coloană de fum negru ce 
se văzuse de la kilometri depărtare. 

Din serviciul acela aveau să fie lăsaţi la vatră în siguranţă. 

Gaditicus înjură pe înfundate. Urma să aibă mare nevoie de 
oameni buni în anul care venea. Veteranii pe care Cezar îi adu- 
sese cu el pe vas dovediseră că făceau față bine rănilor, aşa că o 
parte din cei răniți puteau să scape de o lăsare timpurie la vatră şi 
de sărăcie. Totuși, nu putea să facă minuni şi unii dintre cei schi- 
lodiţi trebuiau lăsați în primul port, unde să aștepte un vas lent de 
negustori, care să îi ducă înapoi la Roma. Centuria de pe galeră 
își pierduse o treime din oameni. Era necesar să facă avansări în 
grad, dar n-avea cum să înlocuiască douăzeci şi şapte de oameni 
morţi în luptă, dintre care paisprezece erau hastati! pricepuţi, 
care serviseră pe Accipiter mai bine de zece ani. 

Gaditicus oftă ca pentru sine. Oameni buni irosiți doar ca 
să elimine câțiva băieţandri cu capetele înfierbântate, care în- 
cercau să trăiască poveştile pe care le auziseră de la bunici. Putea 
lesne să-şi închipuie ce discursuri ţineau, pe când adevărul era 
că Roma le oferise civilizaţia şi îi lăsase să întrevadă ce putea 
să realizeze omul. Habar n-aveau că luptaseră doar pentru 
dreptul de a trăi în colibe de lut şi de a se scărpina în fund. 
Nu se aştepta la recunoştinţă, trăise prea mult şi văzuse prea 
multe pentru aşa ceva, dar pretindea respect, iar harababura 
prost gândită din fort arătase prea puţină considerație. Optzeci 
şi nouă de cadavre ale dușmanilor fueseră arse în zori. Roma- 
nii morţi fuseseră duși pe vas, urmând să li se facă funeralii 
pe mare. 


1 Hastatus (latină) — legionar din primele rânduri, purtător de lance. (n.tr.) 

Gândurile acestea furioase i se învălmăşeau în minte, pe 
când intră mărşăluind în oraşul Mytilene, îmbrăcat cu cea mai 
bună armură pe care o avea şi urmat de centuria împuţinată, 
care strălucea. Nori grei şi întunecați amenințau cu ploaia, iar 
dogoarea apăsătoare se potrivea perfect cu dispoziţia lui. 

După bătaia pe care o încasase în noaptea de dinainte, 
Iulius mărşăluia țeapăn. Îl uimise să vadă câte mici tăieturi şi 
zgârieturi adunase fără să-și dea seama. Toată partea stângă a 
pieptului i se învineţise şi pe una dintre coaste avea o umflătură 
galbenă. Când urmau să se întoarcă pe Accipiter, avea să-l roage 
pe Cabera să se uite un pic, dar nu credea că era ruptă. 

Nu era de acord cu Gaditicus în privinţa necesităţii marșului. 
Centurionul era bucuros să plece de-ndată ce înăbuşea o 
revoltă, lăsând politica pe seama altora, dar era important să li 
se amintească localnicilor că persoana guvernatorului era mai 
presus de orice. 

Aruncă o privire înspre Paulus, observându-i mâinile ban- 
dajate şi faţa încă umflată. Iulius îl admira pentru că refuzase 
să fie purtat în lectică, hotărât să se arate neînfrânt după tortură. 
Era normal să vrea să se întoarcă în oraş în fruntea unei armate. 
Oameni ca el se găseau în toate ținuturile imperiului. Nu pri- 
meau prea mult sprijin din partea senatului şi, chiar dacă erau 
un fel de regi, bunul mers al lucrurilor depindea de localnici. Iar 
Iulius ştia că, atunci când bunăvoința acestora dispărea, viaţa 
guvernatorului putea să fie foarte grea, din nenumărate motive. 
Lemnul şi alimentele nu mai erau livrate decât sub ameninţarea 
sabiei, drumurile erau distruse, proprietăţile — arse. Nimic care 
să necesite intervenţia gărzilor, doar şicane neintrerupte, ca 
niște ghimpi sub piele. 

Din felul în care descrisese viaţa pe care o ducea, lui Paulus 
părea să îi placă provocările. Iulius fusese surprins să remarce 
că sentimentul precumpănitor al guvernatorului faţă de calva- 
rul prin care trecuse nu era de furie, ci de tristeţe la gândul că 

oamenii în care se încrezuse se întorseseră împotriva lui. Se 
întrebă dacă, pe viitor, avea să fie la fel de încrezător. 

Legionanii mărşăluiau prin oraş, ignorând oamenii care se 
holbau şi mamele care, cu mișcări pripite, își luau copiii din 
calea lor. Cei mai mulți dintre legionari simțeau neplăcerile 
nopții trecute şi se bucurară când ajunseră în sfârşit la casa gu- 
vernatorului, în centrul orașului. Formară un careu în fața clă- 
dirii şi Iulius putu să aprecieze unul dintre beneficiile poziţiei 
lui Paulus, admirând frumuseţea zidurilor albe şi a bazinelor 
ornamentale. Era un colţ din Roma transplantat în mijlocul 
Greciei rurale. 

Paulus începu să râdă la vederea copiilor care-i alergau în 
întâmpinare. Se lăsă într-un genunchi, dându-le voie să-l îm- 
brățişeze şi ferindu-şi mâinile zdrobite. Soţia guvernatorului 
ieşi la rândul ei să-l întâmpine, iar Iulius putu să-i vadă ochii 
înlăcrimaţi, deşi era în rândul al doilea. Ce bărbat norocos! 

— Tesserarius Cezar, un pas în față! ordonă Gaditicus, tre- 
zindu-l pe Iulius din visare. 

Iulius păşi repede şi salută. Gaditicus îl cercetă cu o privire 
de nepătruns. 

Paulus şi familia sa dispărură în interiorul casei, iar solda- 
ţii aşteptară răbdători, fericiţi să stea în căldura soarelui de 
după-amiază, fără să aibă nimic de făcut. 

Gândurile lui Iulius începură să rătăcească, acesta între- 
bându-se de ce i se ordonase doar lui să iasă din formaţie şi cam 
ce-ar simți Suetonius dacă aveau să-l avanseze în grad. Guver- 
natorul nu putea să-i ordone lui Gaditicus să îi dea o anume 
funcţie, dar era foarte improbabil ca o recomandare din partea 
acestuia să nu fie luată în seamă. 

În cele din urmă, Paulus ieşi din casă, împreună cu soţia 
sa. Îşi umplu plămânii, pregătindu-se să le vorbească, iar când 
începu, avea vocea caldă şi puternică. 

— Datorită vouă, am putut să mă întorc la îndatoririle şi 
la familia mea. Roma vă mulţumeşte pentru serviciul adus. 


40 CONN IGGULDEN 


Centurionul Gaditicus a fost de acord să luaţi masa aici. Servi- 
torii mei pregătesc cele mai alese bucate şi băuturi pentru voi 
toţi. Făcu o pauză şi îşi lăsă privirea să cadă asupra lui Iulius. 
Noaptea trecută, am văzut fapte de mare curaj, îndeosebi din 
partea unui anumit bărbat care și-a riscat viaţa ca să o salveze 
pe a mea. Îi acord acestuia cununa de onoare, pentru a-i recu- 
noaşte astfel vitejia. Roma are fii curajoşi, iar faptul că sunt 
astăzi aici este dovada grăitoare. 

Soţia lui Paulus făcu câţiva paşi în faţă şi ridică o coroniță 
din frunze verzi, de stejar. Iulius se trezi brusc şi, când Gaditicus 
îi făcu semn cu capul, îşi scoase coiful, acceptând cu acest gest 
cununa. Se înroși de emoție, iar oamenii începură să aclame, 
deși Iulius nu ştia sigur dacă salutau onoarea ce-i fusese făcută 
unuia dintre ei sau ospățul care urma. 

— Mulţumesc, eu... se bâlbâi el. 

Soţia lui Paulus îi acoperi mâna cu a sa și, de aproape, Iulius 
observă fardul cu care îşi acoperise cearcănele întunecate, pe 
care îngrijorarea i le desenase sub ochi. 

— Tu mi l-ai adus înapoi. 

Gaditicus lătră ordinele ca soldaţii să își scoată coifurile și 
să-l urmeze pe guvernator acolo unde servitorii acestuia aşter- 
neau masa. ÎI reţinu o clipă pe Iulius şi, când se lăsă liniştea, 
îi ceru acestuia să-i arate coroniţa. Iulius i-o dădu iute, abia 
abținându-se să nu ţipe de încântare. 

Gaditicus răsuci în mâini cununa de frunze întunecate. 

— O meriţi? întrebă încet. 

Julius şovăi. Ştia că îşi riscase viaţa şi doborâse de unul 
singur doi oameni în adâncurile fortului, dar nu se așteptase la 
o asemenea răsplată. 

— Nu mai mult decât atâţi alţii, domnule, răspunse el. 

Gaditicus îl privi cu atenţie, apoi dădu din cap mulţumit. 

— Bună replică, deşi trebuie să spun că am fost încântat 
noaptea trecută, când i-ai atacat din flanc pe nemernici. 

Zâmbi maliţios observând expresiile de pe chipul lui Iulius, 
care se schimbau cu repeziciune, de la încântare la jenă. 

— Ai de gând să o porţi pe sub coif sau cocoţată peste? 

Iulius era agasat. 

— Nu... nu știu... nu m-am gândit. Cred că o s-o las pe vas 
dacă e rost de acțiune. 

— Eşti sigur? Poate că piraţii vor fugi îngroziţi la vederea 
unui om cu frunze pe cap, cine ştie? 

lulius roşi din nou şi Gaditicus izbucni în râs, bătându-l 
pe umăr. 

— Te tachinez doar, băiete. Este o onoare rară. Va trebui să 
te avansez, desigur. Nu pot să las un amărât de ofiţer de gardă 
să poarte cununa de onoare. O să ai douăzeci de oameni sub 
comandă. 

— Mulţumesc, domnule, răspunse Iulius din ce în ce mai 
fericit. 

Gaditicus strânse frunzele între degete, gânditor. 

— Va trebui să o porţi în oraș, cândva. Se vor aştepta să faci 
asta măcar o dată. 

— De ce, domnule? Nu cunosc ritualul. 

— Eu aşa aș face, în orice caz. Astea sunt legile Romei, băiete. 
Dacă apari la un eveniment public purtând cununa de onoare, 
toți cei prezenţi trebuie să se ridice în picioare. Toți, chiar și 
senatorii. Centurionul chicoti ca pentru sine. Ce privelişte ar fi! 
Vino când eşti gata. Voi avea grijă să-ţi păstreze şi ţie nişte vin. 
Cred că ţi-ar prinde bine un pahar, după cum arăţi. 


CAPITOLUL TREI 


În lumina cenușie a serii, Brutus coborî poticnindu-se pe 
peretele clădirii, rupând trandafirii agăţători. Când piciorul i 
se prinse într-o încâlcitură de spini de la baza zidului, căzu cât 
era de lung şi sabia îi alunecă zăngănind pe pietriş. Strâmbân- 
du-se de durere, își eliberă piciorul, chinuindu-se să se ridice. 
De deasupra se auzi alt răget de furie şi tatăl Liviei se arătă 
la fereastră, săgetându-l pe intrus cu privirea. Brutus se holbă 
la el în timp ce smucea de bracae', gemând când un spin i se 
înfipse adânc în coapsă. 

Tatăl Liviei era un individ cu înfăţişare bovină, înarmat cu 
o secure ca o bardă şi care cântărea posibilitatea de a-l nimeri 
pe Brutus cu o lovitură bine ţintită. 

— Te găsesc eu, otreapă ce eşti! răcni omul, practic spume- 
gând în barbă de furie. 

Brutus se trase îndărăt, încercând să iasă din bătaia grecului 
stacojiu la faţă și să-şi culeagă sabia fără să-şi ia ochii de la el. 
Apucă de bracae cu o mână, dibuind mânerul sabiei cu cea- 
laltă, dorindu-și să nu-și fi descălțat sandalele în umpul tăvălelii 
atletice cu Livia. „Dacă tatăl voia să-i apere fetei nevinovăția, 
se trezise cu vreo trei ani prea târziu“, cugetă Brutus. Îi trecu 
prin minte să-l informeze şi pe grec, doar aşa. în ciudă, dar 
fata se purtase bine cu tânărul roman, deși chiar ar fi trebuit 


' Un gen de pantaloni, lungi şi largi, întâlniți mai ales la gali «nu.) 

să se uite prin casă înainte să-l oprească din drum şi să-l tragă 
în cameră. De vreme ce ea era goală, i se păruse o chestiune 
de bună creştere să-şi scoată sandalele înainte să se arunce în 
pat, deşi politeţurile astea aveau să-i îngreuneze oarecum fuga 
prin oraşul somnoros. 

De bună seamă că Renius sforăia în camera pentru care 
plătise Brutus. După cinci zile de dormit sub cerul liber, 
ambii bărbaţi fuseseră mai mult decât bucuroşi să-şi întrerupă 
călătoria, ca să poată face o baie caldă şi să se bărbierească. 
Dar se părea că doar Renius urma să se bucure de luxul acesta, 
în vreme ce el trebuia s-o ia la sănătoasa peste dealuri. Brutus 
se fâțâia de pe un picior pe celălalt, gândindu-se cam ce op- 
ţiuni avea. ÎI înjură în gând pe Renius, în parte pentru că dor- 
mea când el se confrunta cu o criză, dar mai ales pentru că îi 
băgase în cap că un cal le-ar fi făcut praf economiile înainte 
să ajungă pe coastă și să-şi găsească loc pe vreun vas înspre 
Roma. Renius spusese că pentru un legionar nu era mare lucru 
să meargă pe jos, dar şi un căluţ slăbănog i-ar fi prins bine ca 
să fugă. 

Barba furioasă de deasupra dispăru şi, în timp ce Iulius şovăia, 
apăru Livia, cu pielea încă îmbujorată de activităţile recente. Avea 
o strălucire frumoasă și sănătoasă, observă Brutus într-o doară, 
admirând felul în care fata îşi odihnea sânii pe pervaz. 

— Fugi, îi şopti ea cu asprime, vine după tine! 

— Atunci, aruncă-mi sandalele, şuieră el, nu pot să fug aşa! 

După câteva clipe, cele două obiecte zburară spre el, iar 
Brutus și le legă frenetic, auzind deja bocănitul pașilor bărba- 
tului care se apropia de uşă. 

Omul exclamă satisfăcut când dădu peste el în grădină. 
Fără să se mai uite în urmă, Brutus o rupse la fugă, alunecând 
pe pietriş din cauza întăriturilor de fier de pe tălpile sandalelor. 

În spatele lui, tatăl Liviei striga să îl oprească iute cineva, 
fapt care stârni oarecare agitaţie printre trecătorii care mergeau 

în treburile lor. Brutus gemu în vreme ce alerga. Se auzeau deja 
strigăte şi îşi dădu seama că şi alții se alăturaseră urmăririi. 

Deznădăjduit, încerca să îşi amintească străzile pe care ră- 
tăcise cu doar câteva ore înainte, în căutarea vreunui loc cu 
camere ieftine şi mâncare caldă. Pe atunci, tatăl Liviei păruse 
destul de prietenos, dar, ce-i drept, nu venise cu toporul să le 
arate celor doi oameni obosiţi cea mai ieftină cameră pe care 
o avea. 

După ce luă un colţ în viteză maximă, Brutus se lovi de un zid, 
pitindu-se după o căruță şi dându-i peste mâini proprietarului 
care încerca să îl înhaţe. Pe unde naiba s-o ia? Orașul era ca 
un labirint. O luă pe diverse străzi, la stânga și la dreapta, fără 
să se uite în urmă, cu respiraţia întretăiată. Deocamdată, Livia 
meritase efortul, dar, dacă murea, nu era chiar alegerea ideală 
ca ultimă femeie din viaţa sa. Spera ca tatăl fetei să-şi verse 
furia pe Renius și le ură noroc amândurora. 

Aleea pe care intrase se înfundă brusc, după un colţ. O pi- 
sică o zbughi când el se opri lângă cel mai apropiat zid de piatră, 
făcându-și curaj să arunce o privire în spate. Nu mai avea pe 
unde să fugă, dar poate că îi pierduseră urma pentru moment. 
Îşi încordă auzul înainte să se mişte ușor spre ieşire, dar cel 
mai amenințător lucru pe care îl auzi fură protestele pisicii 
pierzându-se în depărtare. 

Aruncă o privire după colţ şi se trase imediat înapoi. Aleea 
părea plină de oameni şi toți veneau înspre el. Brutus se lăsă pe 
vine Şi îndrăzni să se mai uite o dată, sperând că n-aveau să-l 
vadă în poziţia în care stătea. 

Recunoscându-l, un om strigă şi Brutus oftă când se trase 
înapoi. În timpul petrecut alături de Pumnul de Bronz învățase 
o brumă de greacă, dar nici pe departe destul incât să poată să o 
scoată la capăt cu vorba bună. Se hotări într-o clipă. Se ridică, 
strânse mai tare plăselele sabiei şi duse cealaltă mână la teacă, 
astfel încât să o poată scoate repede. Era o lamă pe cinste, pe 
care o câștigase la o întrecere din legiune şi-avea de gând să le 


arate țăranilor că o meritase. Mai trase o dată de bracae înainte 
să păşească pe alee şi să-i înfrunte. 

Cinci oameni goneau pe alee, pe chipurile lor citindu-se un 
entuziasm copilăresc. Brutus trase sabia cu un gest ostentativ, 
în caz că aceştia mai aveau vreun dubiu cu privire la intenţiile 
lui. Cu mare solemnitate îndreptă vârful armei spre cei cinci, 
care se opriră ca unul singur. Momentul se prelungea şi Brutus 
se gândea febril. Tatăl Liviei nu apăruse încă şi poate că avea 
o şansă să scape de oamenii mai tineri înainte să vină el să-i 
încurajeze. Poate că erau sensibili la persuasiune sau măcar la 
mită. Cel mai masiv dintre ei păși în faţă, având grijă să nu 
intre în raza sabiei neclintite din mâna lui Brutus. 

— Livia e nevasta mea! zise într-o latină curată. 

Brutus îşi miji ochii. 

— Şi ea ştie asta? întrebă. 

Omul se înroșşi de furie şi scoase un pumnal de la cingătoare. 
Ceilalți îi urmară exemplul, dând la iveală bâte şi cuțite pe care 
le agitau către Brutus, făcându-i semn să se apropie. 

Înainte să tabere pe el, Brutus începu să vorbească repede, 
încercând să pară calm şi netulburat de ameninţări: 

— Aş putea să vă omor până la ultimul, dar nu vreau decât 
să fiu lăsat în pace să-mi văd de drum. Cu frumuseţea asta de 
sabie am ieșit campionul legiunii şi nici unul dintre voi nu va 
scăpa cu viață dacă faceţi o alegere greşită. 

Patru dintre ei ascultară impasibili până ce bărbatul Liviei 
traduse discursul. Brutus aşteptă răbdător, sperând ca ei să 
reacționeze favorabil. În loc de asta, oamenii izbucniră în râs 
şi se apropiară şi mai mult de el. Brutus făcu un pas îndărăt. 

— Livia e o fată sănătoasă, cu dorinţe normale. Ea m-a 
sedus pe mine, nu invers. Nu merită nimeni să moară pentru 
atâta lucru. 

Aşteptă împreună cu ceilalți să înceapă traducerea, dar 
soţul tăcu. Apoi spuse în greacă nişte cuvinte pe care Brutus 
le urmări cu greu. O parte era să încerce să-l țină în viaţă, şi 

cu asta era de acord, dar a doua parte presupunea să „fie dat pe 
mâna femeilor“, lucru care suna foarte neplăcut. 

Soţul Liviei rânji spre el. 

— La noi e sărbătoare când prindem un răufăcător. Iar tu vei 
fi miezul... inima... serbării? 

Pe când Brutus ticluia un răspuns, oamenii se năpustiră asu- 
pra lui cu un vârtej de lovituri şi, cu toate că reuşi să-l împungă 
pe unul cu sabia, un ciomag îl pocni după ureche şi bărbatul își 
pierdu cunoștința. 


Când se trezi, auzi un scârțâit lent şi simţi o senzaţie de 
greață. Îşi ţinu ochii închişi cât se dezmetici, încercând să-şi 
dea seama unde se află fără ca observatorii neștiuți să-şi dea 
seama că se trezise. Simţea adierea vântului pe o suprafaţă 
prea mare a corpului şi prin minte îi trecu bănuiala că îl 
despuiaseră. Pentru aşa ceva nu exista o explicaţie rezonabilă, 
aşa că ochii i se deschiseră fără să vrea. Atârna cu capul în jos, 
spânzurat de un cadru de lemn, în mijlocul orașului. O privire 
furişă în sus îi confirmă faptul că era gol. Îl durea peste tot şi 
o amintire din copilărie, când fusese spânzurat de un copac, îl 
făcu să se cutremure. 

Era întuneric şi undeva în apropiere se auzeau zgomotele 
unei petreceri. Înghiţi în sec la gândul că făcea parte dintr-un 
ritual pagân şi trase de frânghiile care îl ţineau. Din pricina efor- 
tului, sângele îi bubuia în cap, dar nodurile mu cedau. Smuci- 
turile îl făcuseră să se răsucească ușor, așa că reuși să vadă toată 
piaţa, pe fragmente. Fiecare casă luminată oferea un spectacol 
al vieţii mult mai impresionant decât fundătura plicticoasă pe 
care şi-o închipuise la sosire. De bună seamă că puseseră la 
fiert capete de porc şi că ştergeau praful de pe sticlele de vin 
vechi, de casă, gândi Brutus cu oroare. 

Preţ de o clipă, se simţi deznădăjduit. Îşi lăsase armura în 
cameră, cu Renius, iar sabia îi dispăruse. Nu mai avea nici 

sandalele şi, cu siguranţă, din economiile lui fusese plătită fes- 
tivitatea care avea să-i pună capăt zilelor. Chiar dacă reuşea 
să scape, era gol puşcă şi fără un chior, într-un ţinut străin. Îl 
blestemă pe Renius cu oarece înflăcărare. 

— După un somn revigorant, mă întind bine şi mă uit pe 
fereastră, zise Renius la urechea lui. 

Brutus trebui să aștepte să se rotească pentru a-l putea 
privi. Bătrânul gladiator era curat şi bărbierit și, în mod evi- 
dent, se distra. 

— De bună seamă, îmi spun, silueta aceea care atârnă de pi- 
cioare nu poate fi tânărul soldat falnic cu care am venit. 

— Uite ce e, sunt convins că o să le zici amicilor tăi o po- 
veste tare nostimă, dar ţi-aş fi recunoscător dacă te-ai opri 
din a face repetiţii şi ai tăia funiile înainte să vină careva să 
te oprească. 

Frânghiile pârâitoare îl rotiră din nou pe Brutus. Fără aver- 
tisment, Renius le tăie, iar Brutus se prăvăli la pământ. În jurul 
lor se auziră strigăte şi tânărul se chinui să se ridice, sprijinin- 
du-se de cadrul de lemn. 

— Nu mă ţin picioarele! zise el, frecându-şi fiecare picior cu 
energia disperării. 

Renius inspiră adânc, uitându-se în jur. 

— Ba să te țină. Cu un singur braţ, nu pot să te car şi pe tine 
şi să-i ţin şi pe ăștia la respect. Freacă bine. S-ar putea să tre- 
buiască să mergem la cacealma. 

— Dacă am fi avut un cal, ai fi putut să mă legi de şa, ripostă 
Brutus, masându-se cu frenezie. 

Renius dădu din umeri. 

— N-ar fi fost timp de aşa ceva. Ai armura în sac. Ți-au 
adus lucrurile la casa de oaspeţi şi le-am înşfăcat din mers. la-ţi 
sabia şi sprijină-te de par. Uite-i că vin. 

Îi dădu arma şi, în ciuda goliciunii neajutorate, Brutus se 
simţi un pic mai liniştit simțind în palmă mânerul familiar. 

Mulțimea se adună repede, în frunte cu tatăl Liviei, înarmat 
cu toporul pe care îl ţinea cu ambele mâini. Îşi încordă umerii 
extrem de puternici şi agită tăișul în direcția lui Renius. 

— Tu ai venit cu cel care mi-a atacat fiica. Îţi dau o singură 
şansă: să-ţi iei catrafusele şi să pleci. El rămâne aici. 

Renius stătea periculos de nemișcat. Apoi, păşi fulgerător 
în faţă, împlântându-şi sabia în pieptul omului, străpungân- 
du-l până pe partea cealaltă. Trase de gladius şi omul se prăbuşi 
cu faţa în jos pe pietriș, tăişul toporului lovindu-se cu zgomot 
de caldarâm. 

— Care mai vrea ca băiatul să rămână aici? întrebă Renius, 
privind mulţimea aflată de jur împrejur. 

Omorul fulgerător îi paralizase şi nici unul nu răspunse. 
Renius dădu sever din cap, vorbindu-le clar și lent: 

— Nimeni n-a atacat pe nimeni. După zgomotele pe care 
le-am auzit, fata era la fel de entuziasmată ca şi prietenul meu 
cel tâmpit. 

Renius nu băgă în seamă exclamaţia ofuscată din spatele lui; 
îşi aţinea privirea pătrunzătoare asupra gloatei. Abia dacă îl au- 
ziseră. Gladiatorul ucisese într-o clipită și subjugase mulțimea. 

— Eşti gata? murmură Renius. 

Brutus îşi încercă picioarele cu mare grijă, strâmbându-se 
din cauza arsurii sângelui care îşi relua circulaţia. Îşi îmbrăcă în 
mare grabă veşmintele, zdrăngănind armura, în timp ce căuta 
prin sac cu o singură mână. 

— Imediat ce mă îmbrac. 

Ştia că liniştea aceea n-avea să dureze, dar tot tresări când 
o văzu pe Livia care îşi croia drum prin mulțime, ţipând aproa- 
pe isterică: 

— De ce staţi să vă uitaţi? strigă ea gloatei. Priviţi-mi tatăl! 
Cine îi va ucide pe asasinii lui? 

În spatele ei, Brutus se ridică, având sabia pregătită. Zâm- 
betele dulci pe care şi le amintea din după-amiaza aceea se 

transformaseră în ură în vreme ce femeia încerca să-i asmută 
pe oamenii de acelaşi sânge cu ea. Nici unul nu o privea în 
ochi, setea lor de răzbunare fiind domolită de silueta întinsă la 
picioarele ei. 

La marginea mulţimii, soţul Liviei se întoarse cu spatele şi 
se îndepărtă în întuneric. Când realiză cine era cel care toc- 
mai plecase, femeia se întoarse către Renius, potopindu-l cu 
lovituri. Singura lui mână era încleştată pe sabie și, când văzu 
cum i se încordează muşchii, Brutus se repezi şi o trase deoparte 
pe Livia. 

— Du-te acasă! o repezi el. 

Însă ea întinse mâinile spre ochii lui, iar Brutus o împin- 
se dur. 

Căzu la pământ, lângă corpul tatălui ei mort, de care se 
agăţă plângând. 

Renius şi Brutus se uitară unul la celălalt, apoi la mulţimea 
care se subția. 

— Las-o, zise Renius. 

Împreună, cei doi bărbaţi traversară piaţa și străbătură în 
linişte orașul. Li se părea că trecuseră ore întregi până să ajungă 
la ultimele case şi să vadă valea care ducea înspre un râu aflat 
în depărtare. 

— Ar trebui să mergem cât putem de mult. Până mâine în 
zori, vor face legământ să se răzbune şi vor veni după noi, 
spuse Renius, vârându-şi în sfârşit sabia în teacă. 

— Chiar ai auzit?... întrebă Iulius, ferindu-şi privirea. 

— Da, m-aţi trezit cu gemetele voastre, răspunse Renius. 
Tăvăleala ta încă mai poate să ne vină de hac dacă trimit după 
noi cercetași cât de cât buni. Taman în casa tatălui ei! 

Brutus se strâmbă la tovarășul său. 

— Nu uita că tu l-ai omorât! bombăni el. 

— Şi tu ai mai fi şi acum acolo dacă n-aş fi făcut-o. Acum, 
mergi! Trebuie să ne îndepărtăm cât mai mult până mâine 

în zori. Și, data viitoare când o fată frumoasă se uită la tine, 
rupe-o la fugă. Aduc mai multe necazuri decât merită. 

Fără să se pună de acord, cei doi porniră în linişte în josul 
dealului. 


CAPITOLUL PATRU 


— Cum, nu porţi cununa? Eu am auzit că şi dormi cu ea, râse 
Suetonius batjocoritor când Iulius intră de cart. 

Acesta îl ignoră, ştiind că, dacă i-ar fi răspuns, ar fi avut loc 
un alt schimb de replici care i-ar fi adus pe cei doi tineri ofiţeri 
şi mai aproape de un conflict deschis. Deocamdată, Suetonius 
măcar se prefăcea că e politicos când în preajmă mai erau și 
alții, dar, când erau doar ei doi de cart, o dată la două diminețţi, 
amărăciunea omului ieşea la suprafaţă. 

În prima zi pe mare, după ce părăsiseră insula, unul dintre 
oameni legase un cerculeţ de frunze de catargul lui Accipiter, ca 
şi cum nava întreagă ar fi primit onorul. Mulţi dintre legionari 
îşi făcuseră de lucru prin preajmă, ca să vadă reacţia lui Iulius 
când avea să dea cu ochii de cunună, iar zâmbetul încântat al 
acestuia îi făcu pe toţi să aclame. Suetonius zâmbise şi el îm- 
preună cu ceilalți, dar ostilitatea din privirea lui se adâncise din 
momentul acela. 

Iulius îşi ţinea privirea aţintită asupra mării şi a îndepărtatei 
coaste africane, legănându-se uşor, în ritm cu mişcările lui 
Accipiter, pe măsură ce galera aluneca prin valurile domoale. În 
ciuda remarcii dispreţuitoare a lui Suetonius, de la plecarea din 
Mytilene, nu purtase niciodată cununa, decât poate o dată sau 
de două ori, când o probase în intimitatea cabinei minuscule 
de sub punte. De-acum, frunzele de stejar erau sfărâmicioase 
şi întunecate, dar asta nu conta. I se dăduse dreptul să poarte 

cununa de onoare și plănuia să aibă una dintre frunze proaspete 
data următoare când avea să vadă Roma. 

Nu-i era greu să-l ignore pe Suetonius când visa cu ochii 
deschişi că triumfă în Circus Maximus, într-o zi de întreceri şi 
că vede mii de romani ridicându-se, mai întâi pe măsură ce îl 
zăreau, apoi ca un val propagându-se până când întreaga mul- 
time avea să fie în picioare. Zâmbi uşor, ca pentru sine, iar 
Suetonius pufni iritat. 

Chiar şi în liniştea deplină a zorilor, ramele se ridicau şi co- 
borau ritmic, în timp ce Accipiter străpungea valurile. Iulius se 
lămurise până acum că nu era un vas ager. În lunile care trecu- 
seră de la asediul de la Mytilene, văzuse deja două nave-pirat 
cum dispar la orizont fără prea mare greutate. Ramele, care nu 
intrau prea adânc în apă, muşcau prea puțin din mare şi, în 
ciuda rândului dublu de vâsle de manevră, Accipiter se po- 
ticnea serios când schimba direcția. Singurul său avantaj era 
faptul că ramele îi permiteau să accelereze brusc, dar, chiar și 
atunci când foloseau două sute de sclavi, viteza maximă era 
cam ca o plimbare mai vioaie pe uscat. Gaditicus nu părea 
foarte deranjat de incapacitatea lor de a aborda duşmanul. Era 
suficient să-i alunge de pe lângă orașele de pe coastă şi de pe 
rutele comerciale majore, dar nu era ceea ce sperase Iulius că 
avea să fie atunci când se înrolase pe vas. 

Îşi imaginase că avea să fie o vânătoare rapidă şi nemiloasă 
şi pentru el era foarte deranjant să constate că romanii nu îşi 
vădeau şi pe mare talentul pe care îl aveau în războiul pe uscat. 

Iulius privi într-o parte, spre cele două şiruri de rame care 
se înălţau şi se-afundau la unison, croindu-și drum prin apele 
calme. Se întreba cum de reușeau să mânuiască acele vâsle 
uriaşe atât de ritmic, oră după oră, fără să se prăbuşească de 
epuizare, chiar dacă erau câte trei sclavi la fiecare ramă. Ca 
parte a îndatoririlor sale, coborâse de câteva ori pe puntea 
sclavilor, dar era un loc înghesuit şi respingător. Santinelele 
puţeau cumplit din cauza mizeriilor spălate de două ori pe zi 

cu găleți cu apă de mare, iar duhoarea îi întorsese stomacul pe 
dos. Se spunea că sclavii erau hrăniți mai bine decât legionarii, 
dar, uitându-se cum se înălțau şi coborau ramele acelea uriașe, 
înţelegea şi de ce. 

Pe puntea principală, pe măsură ce Accipiter îşi croia drum 
împotriva vântului din vest, căldura înnebunitoare a coastelor 
africane era temperată de briza permanentă. Măcar din acea 
poziţie, Iulius avea senzaţia că Accipiter era într-adevăr o navă 
gândită pentru luptă, dacă nu pentru viteză. Puntea deschisă 
era goală, doar o întindere largă de lemn, albită în cursul dece- 
niilor de razele soarelui. Numai în capătul îndepărtat se afla 
o structură mai înaltă, care adăpostea cabinele lui Gaditicus 
şi Prax. Restul centuriei dormea în spaţiul înghesuit de sub 
punte, cu tot echipamentul păstrat în magazia de arme, de 
unde putea fi luat imediat. În cadrul simulărilor obişnuite, reu- 
şeau să treacă de la somn la starea de luptă în mai puţin de o 
întoarcere de clepsidră. „Este un echipaj foarte disciplinat“, 
cugetă Iulius. Dacă reuşeau vreodată să ajungă o navă din 
urmă, aveau să fie mortali. 

— Ofiţer pe punte! lătră Suetonius în urechea lui Iulius, care 
tresări şi luă poziţia de drepţi. 

Gaditicus alesese un om mult mai bătrân pe post de optio’, 
iar Iulius bănuia că Prax mai avea vreun an, cel mult doi, până 
la lăsarea la vatră. Avea un uşor început de burtă, pe care o 
strângea zdravăn cu centura în fiecare dimineaţă, dar era un 
ofiţer destul de bun şi remarcase tensiunile dintre Suetonius şi 
lulius încă din primele săptămâni la bord. Tocmai Prax aranjase 
ca ei doi să fie împreună de cart în zori, dintr-un motiv pe care 
nu binevoise să li-l împărtășească și lor. 

Ofiţerul îi salută binevoitor din cap în timp ce mergea pe 
puntea lungă, făcând inspecția de dimineaţă. Verifică fiecare 
dintre funiile care duceau la pânza pătrată ce se zbătea deasupra 


- Adjutant (în lb. latină, în original) 

lor, apoi se lăsă într-un genunchi ca să vadă cât de bine şi de 
stabil erau legate catapultele pe punte. Abia după ce termină 
cercetarea amănunţită, se apropie de tinerii ofiţeri, răspunzân- 
du-le la salut fără prea multă ceremonie. Scrută orizontul şi 
zâmbi pentru sine, mângâindu-şi satisfăcut bărbia proaspăt rasă. 

— Patru... nu, cinci pânze, rosti vesel. Comerţul naţiunilor. 
Dar nu prea e vânt care să-i împingă pe cei care se bazează doar 
pe el. 

În acele luni, Iulius înţelese că dispoziţia binevoitoare a omu- 
lui ascundea o minte care ştia tot ce se întâmpla pe Accipiter, 
pe punte şi dedesubtul ei, iar sfaturile lui se dovedeau adesea 
valoroase dacă aveai răbdare să-i asculți introducerile neinte- 
resante. Suetonius credea că Prax era un prost, dar părea că îl 
ascultă cu interes avid, atitudine pe care o adopta faţă de toţi ofi- 
terii superiori. 

Prax continuă, dând din cap ca pentru sine: 

— Va trebui să folosim vâslele până la Thasus, dar de acolo 
calea de-a lungul coastei e liberă. După ce lăsăm cuferele cu 
bani, ar trebui să ajungem în Sicilia în câteva săptămâni, dacă 
între timp nu vom avea de alungat pirați din apele noastre. 
Sicilia este un loc superb. 

Iulius dădu din cap, simțindu-se în largul lui alături de Prax, 
aşa cum n-ar fi putut să se simtă niciodată în preajma căpitanului, 
în ciuda momentului de familiaritate de după cucerirea fortului 
Mytilene. Prax nu luase parte la asalt, dar lucrul acesta nu părea 
să îl deranjeze. Iulius bănuia că era cât se poate de mulțumit cu 
îndatoririle uşoare de pe Accipiter, în vreme ce aştepta lăsarea 
la vatră, când avea să ajungă la o legiune din apropierea Romei, 
de unde să-şi ridice solda impresionantă. Acesta era unul dintre 
aspectele bune ale vânătorii de pirați alături de Gaditicus. Cei 
şaptezeci şi cinci de dinari pe care legionarii îi primeau în 
fiecare lună se adunau, fiindcă nu existau prea multe ocazii de 
a-i irosi. Chiar și după cheltuielile cu echipamentul şi zeciuiala 
pentru fondul văduvelor şi înmormântări. cei mai mulți aveau 

Asta, desigur, dacă până atunci nu pierdeau totul la jocuri. 

— Domnule, de ce folosim nave care nu sunt în stare să-i 
ajungă din urmă pe duşmani? Am putea curăța Mare Internum' 
în mai puţin de un an, dacă i-am forța să se angajeze în luptă 
cu noi. 

Prax zâmbi, aparent încântat de întrebare. 

— Să se angajeze în luptă cu noi? Oh, se mai întâmplă şi 
asta, dar sunt navigatori mai pricepuţi decât noi, să ştii. Au 
toate şansele să ne atace cu berbecul şi să ne scufunde înainte 
ca oamenii noştri să abordeze. Sigur, dacă legionarii reuşesc 
să ajungă pe punţile lor, bătălia e câștigată. Încercă să explice, 
suflând ușor şi astfel dezumflând puţin obrajii dolofani. Ne 
trebuie mai mult decât nave mai uşoare și mai rapide — deşi eu 
n-am să apuc ziua când Roma va trimite bani pentru construi- 
rea lor. Avem nevoie de un echipaj profesionist care să ma- 
nevreze ramele. Gândește-te la cele trei şiruri verticale pe care 
piraţii le folosesc cu atâta precizie. Îţi închipui cam ce-ar face 
sclavii noştri musculoşi cu ele? Le-ar face surcele de prima 
dată când am încerca sa atingem viteza maximă. Aşa cum 
procedăm noi, nu-i nevoie să pregătim experţi şi, din punctul 
de vedere al senatului, nici salarii nu trebuie să plătim. Se dau 
bani o singură dată pe sclavi, după care nava merge de la sine. 
Şi-i mai şi scufundăm pe tâlhari câteodată, deşi par să fie tot 
mai mulţi. 

— Doar că uneori pare... frustrant, răspunse Iulius. 

Ar fi vrut să spună că era nebunie curată ca această cea mai 
puternică naţiune din lume să fie întrecută pe apă de jumătate 
din vasele care cutreierau oceanele, dar, în ciuda purtării prie- 
tenoase, Prax păstra o rezervă care îl împiedică să facă alte 
comentarii. Exista totuşi o limită pe care un ofiţer inferior nu o 


i În perioada de maximă înflorire a Imperiului Roman, extinderea acestuia 
făcuse ca Mediterana să fie practic o mare interioară. (n.tr.) 

putea trece, chiar dacă în cazul lui Prax era mai puţin evidentă 
decât la alţii. 

— Noi suntem oameni ai uscatului, domnilor, deşi unii ca 
mine ajung să iubească marea până la urmă. Senatul priveşte 
flota ca pe un mijloc de transport care să ducă soldaţii să lupte 
pe uscat, aşa cum a fost la Mytilene. Poate că vor înţelege că 
e la fel de important să stăpânească şi valurile, dar, cum spu- 
neam, nu în timpul vieţii mele. Până atunci, Accipiter e un pic 
greoi şi încet, dar şi eu sunt la fel, iar el e de două ori mai bătrân 
decât mine. 

Suetonius râse conştiincios, făcându-l pe Iulius să se strâmbe 
cu dispreţ, însă Prax nu păru să observe. La cuvintele acestuia, 
Iulius simți adierea unei amintiri. Îşi aminti că Tubruk îi spu- 
sese odată ceva asemănător, când îl pusese să țină în palme 
ţărâna întunecată a moșiei şi să se gândească la generaţiile care 
o îngrășaseră cu sângele lor. Părea că trecuse o viaţă de om. 
Pe atunci, tatăl lui trăia, iar Marius încă era consulul cu viitor 
strălucit. Se întrebă dacă se mai îngrijea cineva de mormintele 
lor. Preţ de o clipă, valul întunecat al îngrijorării care îi scălda 
mereu gândurile se ridică la suprafaţă. Se linişti ca întotdeauna, 
spunându-și că Tubruk avea grijă de Cornelia şi de mama lui. 
În nimeni nu avea încredere nici măcar pe jumătate din cât 
avea în omul acela. 

Prax se crispă uşor în vreme ce îşi plimba privirea de-a 
lungul coastei. Expresia plăcută îi dispăru de pe chip, înlocuită 
de asprime. 

— Suetonius, coboară sub punte şi dă alarma! Vreau ca toţi 
oamenii să fie pe punte şi gata de acţiune in cinci minute. 

Făcând ochii mari, Suetonius salută prompt şi se repezi pe 
scările abrupte, coborându-le agil. Iulius se uită în direcţia în 
care arăta Prax şi îşi îngustă ochii. Pe coastă. o coloană de fum 
negru se înălța în aerul dimineții. aproape nemișcată de vânt. 

— Piraţi, domnule? întrebă iute. ghicrnd răspunsul. 

Prax dădu din cap. 

— S-ar părea că au prădat un sat. I-am putea prinde când se 
îndepărtează de țărm. S-ar putea să ți se îndeplinească dorința 
de a te „angaja în luptă cu ei“, Cezar. 


Accipiter se pregăti de acţiune. Stivuiră la loc sigur toate 
piesele de echipament care nu erau prinse de ceva, traseră în jos 
catapultele şi pregătiră pietrele şi uleiul cu care aveau să tragă. 
Legionarii se adunară repede şi fu aleasă o echipă care aranjă 
corvus-ul, bătând cu ciocanul ţepi de fier printre secțiuni, până 
când uriaşa rampă de abordare a fost gata, înălțându-se mult 
deasupra punţii. Când urmau să-i taie funiile, avea să cadă 
în afară, pe vasul inamic, împlântându-şi ţepuşele în lemnul 
acestuia, fiind de neclintit. Pe rampă urmau să treacă întâi cei 
mai buni oameni de pe Accipiter, izbindu-i cu toată forța pe 
duşmani, ca să facă loc pentru ceilalţi care aveau să sară la bord. 
Era o treabă primejdioasă, dar, după fiecare acţiune, dreptul de 
a fi printre primii era aprig, disputat, iar în lunile anoste trecea 
de la unii la alţii ca miză mare la jocurile de noroc. 

Sub punte, cel care îi coordona pe sclavi ceru timpi dubli, 
iar vâslele începură să se miște în ritm mai alert. Vântul bătea 
dinspre coastă, aşa că pânza fu coborâtă și rulată strâns. Se ve- 
rificau săbiile, să nu aibă crăpături şi ciupituri. Se legau strâns 
armurile, iar la bord se simţea entuziasmul tot mai mare al 
oamenilor domolit de disciplina cu care erau de mult obişnuiţi. 

Satul care ardea se afla pe marginea unui intrând natural. 
Zăriră vasul-pirat în timp ce trecea pe lângă promontoriile stân- 
coase şi ieşea în larg. Gaditicus ordonă viteză maximă de atac, 
pentru a-i lăsa vasului inamic cât mai puţin spaţiu de manevră. 
Prinsă între romani şi coastă, nava-pirat nu putea face mare 
lucru ca să evite întâlnirea cu Accipiter, care ţâşni înainte, în 
vreme ce legionarii ovaţionau. Plictiseala lungilor luni de călă- 
torii lente de la un port la altul dispăru în briza revigorantă. 

Iulius privi cu atenţie vasul inamic, gândindu-se la deosebi- 
rile pe care i le explicase Prax. Putea să vadă cele trei rânduri de 

vâsle cum despicau marea unduitoare într-o armonie perfectă, 
în ciuda lungimilor diferite. Galera lor era mai înaltă şi mai 
îngustă decât Accipiter, iar Iulius ştia că ţepuşa lungă, de bronz, 
de la prora putea să străpungă chiar şi plăcile grele de cedru 
ale vaselor romane. Prax avea dreptate, rezultatul unei bătălii 
nu era niciodată sigur, dar nava aceea n-avea scăpare. Urmau 
să se apropie şi să lase corvus-ul să cadă, şi-apoi să-i trimită pe 
cei mai buni luptători din lume pe vasul vrăjmaş. Îi păru rău că 
nu reuşise să-și asigure şi el un loc printre primii, dar fuseseră 
toate ocupate încă dinainte de lupta de la Mytilene. 

Pierdut în gândurile sale nerăbdătoare, nu sesiză de la început 
schimbarea bruscă din tonul strigătelor de avertizare. Când privi 
în sus, făcu un pas în spate de lângă balustradă fără ca măcar 
să-şi dea seama. Din golfuleţ ieșea o altă galeră chiar când ei 
depăşeau intrândul, urmărind prima navă. Venea drept spre ei, 
iar vâslaşii erau ajutaţi de pânza întinsă la limită, care pârâia. 
Iulius văzu cum berbecul se ridică din valuri și se prăbuşeşte 
înapoi în ele, cu viteză maximă. Țepușa de bronz era la nivelul 
apei, iar puntea era ticsită de oameni înarmaţi, mai mulţi decât 
se găseau de obicei pe rapidele vase-pirat. Înţelese într-o clipită 
că fumul fusese un şiretlic. Le întinseseră o capcană în care ei 
intraseră de-a dreptul. 

Fără o clipă de şovăială, Gaditicus pricepu ameninţarea şi 
începu să împartă ordine ofiţerilor. 

— Creşteţi bătaia la al treilea semn! O să treacă pe lângă noi! 
lătră el în timp ce, sub punte, toboşarul începu să bată ritmul 
pentru al doilea nivel de viteză. 

Viteza pentru atacul cu berbecul nu putea fi menţinută 
decât preţ de o zvâcnire scurtă înainte ca sclavii să înceapă să 
se prăbuşească, dar şi viteza normală de atac. doar cu puțin mai 
MICĂ, reprezenta un efort teribil. Se mai întâmplase ca în timpul 
bătăliilor să plesnească inima câte unui sclav. iar cadavrul să îi 
încurce pe ceilalţi şi să strice ritmul văslinului. 

Prima navă se apropia repede, iar lulius îşi dădu seama că 
vâsleau în sens invers, luând poziţia de atac. Fusese o strata- 
gemă bine gândită, ca să aducă galera romană aproape de țărm. 
Fără îndoială că miza erau cuferele cu arpint din cală, însă 
n-aveau să le câştige prea uşor. 

— La comanda mea, trageţi cu catapultele în primul vas... 
Acum! strigă Gaditicus, urmărind apoi cu privirea drumul pie- 
trelor care şuierau în aer. 

— Două puncte mai jos! strigă omul de la prora înspre cele 
două echipe care mişcară iute armele masive. 

Sub ele, pene solide de lemn erau bătute ca să ţină noul 
unghi. În acelaşi timp, alţii înfăşurau la loc vinciurile; legionari 
asudaţi se opinteau să tragă o funie din păr de cal, de două ori 
cât coapsa unui om, întinsă la maximum. 

Vasul-pirat se contura ameninţător, în vreme ce catapultele 
îşi sloboziră încărcătura din nou. De data aceasta, pietrele po- 
roase, îmbibate cu ulei şi aprinse făcură boltă în zborul lor spre 
trirema inamică, lăsând dâre de fum în aer. Loviră puntea ad- 
versă cu pârâituri care se auziră clar pe Accipiter. Legionarii 
care mânuiau catapultele strigară de bucurie, în timp ce înfă- 
şurau din nou vinciurile. 

A doua triremă se năpusti către ei, iar Iulius fu sigur că ber- 
becul avea să le străpungă pupa, făcându-i incapabili să se miște 
sau să contraatace prin abordaj. Țintuiţi de berbecul vasului 
inamic, aveau să fie neputincioşi şi expuși tirului de săgeți. 
Când îi trecu prin minte gândul acesta, le strigă oamenilor lui 
să aducă repede scuturile şi să le împartă. La abordaj, mai mult 
i-ar fi încurcat decât i-ar fi ajutat, dar, prinși cum erau între 
două nave şi urmând să intre rapid în bătaia arcurilor, aveau 
nevoie disperată de scuturi. 

Câteva secunde mai târziu, cele două trireme începură să 
scuipe săgeți în aer. Trăgeau dezordonat şi fără ţintă. Le trimi- 
teau neîntrerupt în înaltul cerului, în speranţa că vreun legionar 
avea să fie nimerit de una dintre săgețile lungi şi negre. 

În mod normal, vasul cu berbecul ar fi alunecat prin spatele 
lor în largul mării, dar, având în faţă prima triremă, Accipiter 
trebuia să se ferească, cu toţi sclavii de pe o parte vâslind în 
sens invers. Bătăile erau neîndemânatice, dar era mai rapid aşa 
decât să ridice pur şi simplu vâslele, aşteptând ca ramele de pe 
partea cealaltă să întoarcă galera. Manevra îi încetinea, însă 
Gaditicus găsise necesar să încerce a vira, ca să nu fie prins 
între cele două vase, fiindcă al doilea ajunsese în dreptul lor. 

Accipiter trecu pe lângă prora primei trireme, cutremurân- 
du-se când pierdu brusc viteză. Gaditicus avusese grijă ca omul 
care îi coordona pe sclavi să fie pregătit pentru manevra care 
urmă, iar sub punți ramele fură trase repede înăuntru. Pro- 
fesioniştii de pe triremă nu au fost îndeajuns de iuți. În trecerea 
lui, Accipiter îi rupea vâslele câte trei odată, fiecare dintre ele 
zdrobind câte un om din inima vasului inamic şi prefăcându-l 
într-o masă de carne însângerată. 

Înainte ca nava romană să parcurgă jumătate din flancul 
primei trireme, berbecul de bronz al celei de-a doua o lovi cu 
putere, iar lemnul rupt pârâi asurzitor. În momentul impactului, 
Accipiter gemu ca un animal viu. Sclavii de sub punte începură 
să urle într-un cor oripilant al terorii. Erau toţi legaţi cu lanţuri 
de băncile pe care şedeau, aşa că, dacă galera se scufunda, se 
scufundau şi ei. 

Tirul de săgeți spintecă aerul de pe puntea lui Accipiter. 
Era o dovadă clară a lipsei de disciplină militară. În vreme ce 
se ferea de o săgeată care-i vâjâi pe deasupra capului, Iulius 
mulțumi sorţilor că inamicii nu aveau pregătirea necesară pen- 
tru a trage simultan. Scuturile îi protejară de cele mai multe 
dintre săgeți. Apoi, masivul corvus se înclină în jos şi în afară, 
părând să atârne o clipă în aer când fură tăiate funiile, apoi se 
prăbuşi şi țepuşele mușcară din puntea inamică, neînduplecate 
ca răzbunarea ce urma. 

Primul legionar alergă pe rampă, aruncându-se spre cei care 
îl aşteptau dincolo, strigând şi provocându-i. Avantajul numeric 

pe care îl aveau de obicei nu mai exista faţă de nici una din 
navele ostile. Ambele păreau ticsite cu luptători ale căror arme 
şi armuri erau o amestecătură de vechi şi nou, de prin toate 
porturile de pe coastă. 

Iulius îl zări pe Cabera alături de el. Zâmbetul său obişnuit 
dispăruse. Bătrânul luase un pumnal şi un scut, dar altfel 
purta tot veşmântul lui de fiecare zi, lucru pe care Gaditicus îl 
îngăduia cu condiţia ca haina să fie căutată de păduchi de două 
ori pe lună. 

— Mai bine să stau pe lângă tine, decât dedesubt, în întu- 
neric, zic eu, mormăi Cabera, măsurând din ochi haosul care 
se dezlănţuia. 

Amândoi se adăpostiră brusc sub scuturile solide, de lemn, 
în timp ce săgețile zumzăiau pe lângă ei. Una dintre ele se înfipse 
aproape de mâna lui Iulius, făcându-l să dea înapoi. Fluieră ușor 
când văzu capul bărbos al bătrânului apărând din nou. 

Cârlige grele, de bronz zornăiră agățându-se de bordajul 
din lemn, trăgând după ele colace de funii care se desfăşurau. 
Oameni începură să sară pe puntea lui Accipiter, iar zgomotul 
luptei se auzea de jur împrejur: săbii ciocnindu-se, strigăte de 
triumf şi disperare. 

Iulius văzu că Suetonius îşi înşirase oamenii pentru a ţine 
piept atacatorilor. „Iute“, le ordonă şi el oamenilor lui să li se 
alăture, deşi bănuia că ar fi făcut asta oricum, dacă el ar fi reac- 
ționat prea încet. Accipiter avea chila spartă, aşa că nici nu 
se puteau preda şi fiecare om de acolo era conştient de asta. 
Atacurile romanilor erau feroce în intensitate, iar cei care tre- 
cuseră primii peste corvus curăţau puntea inamică în faţa lor, 
ignorându-şi rănile. 

Când atacă, Cabera rămase cu el, iar lulius se simţea mai 
liniştit avându-l alături; îi amintea de toate celelalte bătălii 
din care scăpaseră vii împreună. „Poate că bătrânul vraci este 
un talisman norocos“, gândi el și apoi se pomeni în mijlocul 
săbiilor inamice, lovind aproape fără să conștientizeze ce face. 

Corpul lui reacţiona în ritmul pe care îl învățase de la Renius în 
decursul multor ani dificili. 

Iulius se aplecă, ferindu-se de o secure, lovindu-l pe cel 
care o mânuia când acesta se dezechilibră şi trimiţându-l gră- 
madă la picioarele lui Pelitas. Acesta călcă pe el fără să se gân- 
dească, o reacție tipică pentru un legionar pe câmpul de luptă. 
„Dacă stă-n picioare, taie-l, dacă e pe jos, calcă-l.“* 

Corvus-ul era plin de soldaţi care se îngrămădeau şi se îm- 
pingeau pentru a trece dincolo. Erau ţinte uşoare pentru arcaşi 
şi Iulius văzu un grup lângă bordul îndepărtat al triremei, care 
trăgea ori de câte ori aveau cale liberă printre camarazi. De 
la o distanță atât de mică, erau teribil de eficienţi. Mai bine 
de o duzină de legionari căzu înainte ca aceia aflaţi deja la 
bord să-i secere pe arcaşi ca pe nişte spice de grâu, într-o fre- 
nezie sângeroasă. lulius dădu din cap satisfăcut de ceea ce 
vedea. Simţea aceeaşi ură pentru arcaşi ca toți legionarii care 
cunoscuseră groaza și frustrarea atacurilor de la distanță. 

Cei de pe a doua triremă vâsleau în sens invers şi aceasta 
aproape că se desprinsese de Accipiter, acum că răul era făcut. 
Gaditicus, care reţinuse câteva contuburnii care să respingă ata- 
cul celei de-a doua trireme atunci când avea să înceapă, privea 
manevra. Situaţia se schimba prea repede ca să poată prezice 
ce-avea să urmeze, dar ştia sigur că piraţii de pe al doilea vas 
n-aveau să stea deoparte. Poate că Accipiter se scufunda, dar asta 
n-avea să se-ntâmple în câteva minute, iar legionarii încă puteau 
să-şi croiască drum pe cealaltă triremă şi să preia comanda. Nu 
era imposibil să obțină un fel de victorie, dacă ar fi avut o oră 
la dispoziţie şi erau lăsaţi în pace, şi tocmai de asta era sigur că 
avea să mai urmeze un atac imediat ce nava-pirat reuşea să-şi 
elibereze berbecul şi să-şi aducă luptătorii îndeajuns de aproape 
încât să abordeze. Înjură în gând când se auzi o ultimă pârâitură, 
iar prora ascuţită se îndepărtă de Accipirer. Noile ordine erau 
strigate repede către vâslaşi, în ceea ce părea să fie un amestec 
de greacă şi latină stricată. 


Împăratul — Moartea regilor 63 

Gaditicus îşi trimise ultimele rezerve de soldați pe partea 
cealaltă a lui Accipiter, ghicind că a doua triremă urma să-i abor- 
deze pe flancul opus, ca să le slăbească apărarea. Fra o mişcare 
rezonabilă, care şi-ar fi atins scopul, deşi, dacă romanii reușeau 
să cucerească prima triremă îndeajuns de repede, atunci ar fi 
putut să își aducă toți oamenii înapoi, ca să respingă al doilea 
atac și în acest caz poate că nu era totul pierdut. Gaditicus îşi 
încleştă pumnul pe mânerul sabiei într-un acces de furie despre 
care ştia bine că e inutilă. Ar fi trebuit să se aştepte din partea 
lor să joace cinstit şi să se lase tăiaţi în bucăţi de soldaţii lui? 
Erau nişte hoţi şi nişte cerşetori pe urma argintului din cuferele 
lui şi avea impresia că nişte câini jigăriţi erau pe cale să răpună 
lupul roman. 

Mâna îi tremură de emoție când văzu retrăgându-se şirul 
de rame de pe unul din flancuri, iar trirema folosi vâslele mici 
ca să se apropie de scumpul lui Accipiter. Auzea în continuare 
tipetele sclavilor de sub punte, într-un cor neîntrerupt al terorii, 
care îi măcina nervii. 

lulius primi o lovitură peste armură și îşi trecu sabia peste 
faţa unui om. Înainte să îşi reia poziţia, un uriaş bărbos păşi 
spre el. Iulius simţi un fior de spaimă când văzu înălțimea 
şi umerii enormi ai războinicului care căra un ciocan greoi, 
de fierar, înroşit de sânge şi plin de păr. Cu dinții dezgoliți şi 
urlând, omul îşi cobori ciocanul de pe umăr, într-o lovitură 
fulgerătoare. Iulius dădu înapoi, ridicând din reflex braţul, ca 
să pareze. Simţi cum îi pocnesc oasele încheieturii şi strigă de 
durere. Cabera se repezi printre cei doi, înfigându-şi pumnalul 
în gâtul bărbatului, dar războinicul doar scoase un răget, ro- 
tindu-şi ciocanul şi măturându-l din cale pe firavul vraci. 
lulius întinse mâna după propriul pumnal, încercând să ignore 
agonia oaselor făcute așchii. Se simţea ameţit şi detaşat, dar 
uriașul încă era periculos, chiar dacă sângele îi țâşnea din rana 
de la gât. 

Trupul ca de taur se clătină pe picioare şi omul își roti din 
nou ciocanul, orbit de durere. Cu o pocnitură înfundată, lovi 
puternic capul lui Iulius, care se prăbuşi. Sângele ce îi curgea 
din nas şi urechi se aduna încet în băltoace, în timp ce lupta 
continua în jurul lui. 


CAPITOLUL CINCI 


Brutus inspiră adânc aerul curat de munte şi se uită înapoi, 
spre urmăritori. Cu Grecia care se întindea la picioarele lor şi 
pantele acoperite de minusculi boboci purpurii, care îşi înălţau 
în aer parfumul bogat, părea o necuviinţă să te gândeşti la 
moarte şi la răzbunare. Totuşi, după cum prevestise Renius, 
grupul de călăreţi includea și un hăitaș iscusit, iar în ultimele 
cinci zile se ţinuseră scai pe urmele lor, oricât se străduiseră să 
scape de ei. 

Renius şedea aproape, pe o stâncă acoperită de muşchi, cu 
ciotul braţului la vedere, ungând cu grăsime carnea plină de 
cicatrici, aşa cum făcea în fiecare dimineaţă. Brutus simţea vina 
de fiecare dată când vedea asta, amintindu-și lupta din curtea de 
antrenament de pe domeniul lui Brutus. I se păru că își aminteşte 
şi lovitura care retezase nervii mâinii, dar n-avea cum să o facă 
după atâta vreme. Deşi carnea formase o pernuţă rozalie de 
țesut mort, mai apăreau petice crude care trebuiau oblojite. Sin- 
gurele momente de adevărată alinare se petreceau atunci când 
Renius era obligat să-şi scoată acoperitoarea din piele şi să lase 
aerul să-i ajungă la carne, dar ura privirile curioase pe care le 
atrăgea, așa că purta învelitoarea cât de des putea. 

— Se apropie, spuse Brutus. 

Nu trebuia să explice, cei cinci oameni se aflaseră în gându- 
rile amândurora încă de când îi văzuseră prima dată. 

Frumuseţea însorită a munților nu dezvăluia faptul că solul 
era sărac, atrăgând foarte puţini fermieri. Singurele semne de 
viaţă erau siluetele mici ale vânătorilor care urcau anevoie. 
Brutus era conştient că, nu peste mult timp, caii aveau să-i 
ajungă din urmă şi că, de îndată ce ajungeau pe câmpiile de 
jos, cei doi romani aveau să fie doborâţi şi ucişi. Amândoi 
erau aproape epuizați şi ultimele resturi de mâncare uscată se 
terminaseră în dimineaţa aceea. 

Brutus cântări din ochi plantele care se agăţau de viaţă pe 
pantele neprielnice şi se întrebă dacă vreuna dintre ele era co- 
mestibilă. Auzise despre soldați care mâncaseră greierii cântă- 
tori ce populau fiecare tufiş şi smoc de iarbă, dar nu prea merita 
efortul să prinzi doar câte unul. Nu aveau să mai reziste încă o 
zi fără mâncare Și fiecare avea burduful de apă pe jumătate gol. 
Cingătoarea îi era plină cu monede de aur, dar cel mai apropiat 
oraş roman se afla la mai bine de o sută șaizeci de kilometri 
depărtare, dincolo de câmpiile Thessaliei, şi n-ar fi reușit să 
ajungă până acolo. Viitorul părea destul de sumbru dacă Renius 
nu reuşea să vină cu vreo idee, dar bătrânul gladiator tăcea și 
părea perfect mulțumit să piardă un ceas frecându-şi ciotul. Sub 
privirile lui Brutus, Renius smulse una dintre florile întunecate 
şi îi stoarse seva peste pernuţa păroasă care îi atârna din umăr. 
Bătrânul gladiator încerca întotdeauna ierburile, în caz că aveau 
efect calmant, însă, ca de obicei, suflă dezamăgit şi lăsă petalele 
strivite să-i cadă din mâna sănătoasă. 

Expresia liniștită a lui Renius îl înfurie brusc pe Brutus. Dacă 
ar fi avut cai, urmăritorii nu s-ar fi apropiat atât. Lui Renius nu-i 
stătea în fire să regrete deciziile luate, dar fiecare pas cu care 
ceilalți se apropiau de romanii cu picioarele umflate îl făcea pe 
Brutus să bombăne iritat. 

— Cum poți să stai aşa în timp ce ăia urcă spre noi? Nemu- 
ritorul Renius, care a învins în sute de lupte pe viaţă şi pe 
moarte, să fie făcut bucăţi de câţiva greci zdrențăroşi pe un vârf 
de deal?! 

Neimpresionat, Renius îl privi şi ridică din umeri. 

— Panta o să le mai reducă din avantaj. Caii nu prea te 
ajută aici. 

— Deci, ne batem cu ei? întrebă Brutus extrem de uşurat la 
gândul că Renius avea un plan. 

— Mai durează câteva ore până ajung. În locul tău, m-aş 
aşeza la umbră şi m-aş odihni. S-ar putea să constaţi că, ascu- 
ţindu-mi sabia, îți vei calma nervii. 

Brutus îl privi pieziş, dar luă totuşi sabia omului mai în vârstă 
şi începu să-i treacă o piatră peste muchii, cu mișcări lungi. 

— Ţine minte că sunt cinci, zise el după o vreme. 

Renius îl ignoră şi îşi potrivi acoperitoarea de piele peste 
ciot, mormăind. Ţinu cu dinţii un capăt al şnurului şi făcu 
nodul cu uşurinţa exerciţiului îndelungat, în vreme ce Brutus 
continua să îl privească. 

— Optzeci şi nouă, spuse Renius brusc. 

- Poftim? 

— Optzeci şi nouă de oameni am ucis în lupte, la Roma. 
Nu sute. 

Se ridică în picioare cu uşurinţă, fără nimic din mişcările 
greoaie ale unui om bătrân. În absenţa braţului stâng, îi trebuise 
mult timp şi antrenament pentru ca trupul său să-şi regăsească 
echilibrul, dar învinsese pierderea aceea tot aşa cum învinsese 
tot ce îi fusese potrivnic în viaţă. Brutus îşi aminti momentele 
când Cabera îşi apăsase mâinile pe pieptul cenuşiu al lui Renius 
şi văzuseră cum carnea i se colorează, iar corpul i se încordează 
într-o explozie bruscă a vieţii care se întorcea. Cabera se lăsase 
pe călcâie şi privise cu tăcută uimire cum părul bărbatului se 
întuneca de parcă moartea nu reuşea să îl cuprindă. Poate că 
zeii îl salvaseră pe bătrânul gladiator pentru ca el, la rândul lui, 
să poată salva un alt tânăr roman, pe un deal din Grecia. Brutus 
se simţea tot mai încrezător, uitând de foamea şi epuizarea care 
îl chinuiau. 

— Nu sunt decât cinci azi, spuse Brutus. lar eu sunt cel mai 
bun din generaţia mea, să ştii. Nu există om în viaţă care să mă 
înfrângă cu o sabie. 

— Eu am fost cel mai bun din generaţia mea, băiete, şi, 
după câte văd, standardele au cam scăzut între timp. Totuşi, am 
putea să le oferim o surpriză. 


Cornelia gemu de durere în timp ce moașa îi masa coapsele 
cu ulei auriu, de măsline, ajutând muşchii să se relaxeze. Luă 
băutura caldă din lapte şi vin cu miere pe care i-o întindea 
Clodia şi goli cupa aproape fără să-i simtă gustul, după care o 
întinse din nou să-i fie umplută, chiar când începea următoarea 
contracție. Se cutremură şi ţipă. 

Moaşa continua să o ungă cu ulei de măsline, cu mişcări 
largi şi lente, înmuind o cârpă din lâna cea mai moale într-un 
bol cu ulei. 

— Nu mai e mult de-acum, spuse. Te descurci foarte bine. 
Mierea şi vinul ar trebui să-ți mai ia din durere, dar în curând 
va trebui să te mutăm pe scaunul de nașteri. Clodia, mai adu 
nişte cârpe şi buretele, în caz că sângerează. Nu prea ar trebui 
să fie sânge, eşti foarte puternică și ai şoldurile potrivite pentru 
asemenea munci. 

Drept răspuns, Cornelia nu putu decât să geamă, respirând 
întretăiat în vreme ce durerea ajungea la apogeu. Îşi încleştă 
dinții şi apucă strâns marginile patului tare, apăsându-şi șoldu- 
rile în jos. Moaşa dădu uşor din cap. 

— Nu împinge încă, dragă. Copila abia se gândeşte să iasă. 
S-a aşezat cum trebuie şi acum se odihneşte. Îți spun eu când 
să începi să o împingi afară. 

— Copila? întrebă Cornelia cu glas pierit, printre respira- 
tiile greoaie. 

Moașa dădu din cap. 

— Naşterile de băieți sunt mereu mai uşoare. Numai cu fe- 
tele durează atâta. 

Îi mulțumi Clodiei, care așeză buretele şi cârpele lângă 
scaunul de nașteri, din lemn, la îndemână pentru ultimele faze 
ale travaliului. 

Clodia luă mâna Comeliei şi o mângâie tandru. O uşă se 
deschise încet şi intră Aurelia, care se apropie repede de pat 
şi luă cealaltă mână a Corneliei, strângând-o puternic. Clodia 
o privi pe furiș. Tubruk îi povestise despre problemele femeii, 
pentru ca ea să poată face faţă oricăror neplăceri, dar Aurelia 
părea cu totul absorbită de travaliui Corneliei şi era normal 
să fie de faţă la naşterea nepoatei ei. Acum că Tubruk plecase să 
îndeplinească treburile despre care vorbiseră, știa bine că ei îi 
revenea sarcina de a o scoate pe Aurelia din încăpere dacă boala 
ei se manifesta înainte ca naşterea să se termine. Nici unul dintre 
servitori n-ar fi îndrăznit şi misiunea îi displăcea profund şi 
Clodiei, aşa că se rugă iute zeilor casei să nu fie nevoie. 

— Credem că va fi fetiță, îi zise Clodia Aureliei, care se 
aşeză de cealaltă parte a patului. 

Mama lui lulius nu răspunse. Clodia se întrebă dacă nu 
cumva era atât de ţeapănă pentru că ea era stăpâna casei, iar 
cealaltă o simplă sclavă, dar respinse ideea. Regulile nu mai 
erau aşa de stricte în timpul unei nașteri, iar Tubruk îi spusese 
că femeia avea probleme cu lucrurile mărunte, pe care oamenii 
le iau ca atare. 

Cornelia strigă, iar moaşa dădu iute din cap. 

— A venit timpul, zise, întorcându-se înspre Aurelia. Poţi să 
ne ajuţi, drăguță? 

Fiindcă nu primi răspuns, puse din nou întrebarea, mult mai 
tare de data asta. Aurelia păru că se trezeşte dintr-un vis. 

— Aş vrea să ajut, spuse încet, iar moaşa făcu o pauză, cân- 
tărind-o din priviri, după care ridică din umeri. 

— Bine, dar ar putea să dureze ore întregi. Dacă nu te simţi 
în stare, trimite o fată voinică să ne-ajute în locul tău. Înţelegi? 

Aurelia dădu din cap, atenţia fiindu-i din nou atrasă de 
Cornelia, care se ridicase, ca să poată fi dusă la scaun. 

Clodia începu şi ea să se ridice, minunându-se de cât de 
încrezătoare era moașa. Desigur, ea fusese eliberată, aşa că anii 
de sclavie rămăseseră de mult în urmă, dar în purtările ei nu era 
nici o urmă de deferenţă. Clodia o plăcea şi se hotărî să fie şi 
ea cât de puternică trebuia. Scaunul solid fusese adus cu carul, 
odată cu moașa, cu câteva zile în urmă. Împreună, femeile o 
ajutară pe Cornelia să meargă până la scaunul așezat aproape de 
pat. Aceasta îi apucă strâns braţele, lăsându-și toată greutatea 
să cadă pe curbura îngustă a acestuia. Moașa îngenunche în faţa 
Corneliei, depărtându-i picioarele cu blândeţe, peste tăietura 
adâncă, în formă de semilună, din lemnul vechi. 

— Lasă-te pe spătar, o sfătui, apoi se întoarse spre Clodia. 
Nu-l lăsa să se răstoarne. Mai am o treabă pentru tine când apare 
capul copilului, dar deocamdată asta trebuie să faci, înţelegi? 

Clodia se duse în spatele scaunului, proptindu-se cu șoldul 
în spătar. 

— Aurelia? Vreau să apeşi pe burtă când îți spun eu, nu mai 
devreme. E clar? 

Aurelia îşi puse mâinile pe burta umflată, aşteptând răbdă- 
toare, cu ochii limpezi. 

— Iarăşi începe, zise Cornelia, strâmbându-se. 

— Aşa şi trebuie, fata mea. Copilul vrea să iasă. Aşteaptă. Îţi 
spun eu când să împingi. Continuă să o frece cu ulei şi zâmbi: 
Nu mai e mult. Gata? Acum, fată, împinge! Aurelia, apasă uşor. 

Apăsară amândouă, iar Cornelia se văită de durere. Iarăşi şi 
iarăşi, apăsau şi dădeau drumul, până trecu contracția. Cornelia 
era leoarcă de sudoare, cu părul ud şi întunecat. 

— Cel mai greu e să iasă capul, zise moașa. Te descurci foarte 
bine, drăguță. Multe femei zbiară de la început până la sfârșit. 
Clodia, vreau să îi ţii o cârpă la fund, în timpul spasmelor. N-o 
să fie deloc bucuroasă dacă la sfârşit rămân struguraşi pe-acolo. 

Clodia făcu cum i se spuse, aplecându-se şi întinzând mâna 
printre Cornelia şi şezutul scaunului, ţinând cârpa bine. 

— Nu mai e mult, Cornelia, spuse cu voce liniştitoare. 


Cornelia reuşi să zâmbească stins. Apoi, contracția începu 
din nou, o contractare a tuturor mușchilor, înfricoşătoare în 
intensitatea sa. Nu mai trăise nicicând aşa ceva şi aproape că se 
simţea spectatoare în propriul trup ce se mişca în ritmuri numai 
de el ştiute, cu o forță pe care nu ştia că o are. Simţi cum se acu- 
mulează presiunea şi-apoi dispare brusc, epuizând-o. 

— Nu mai pot, şopti. 

— A ieşit capul, scumpo. De-acum e mai uşor, răspunse 
moaşa cu o voce calmă şi veselă. 

Aurelia masa umflătura cu mâinile, aplecându-se peste 
scaun, ca să vadă printre picioarele tremurânde ale Corneliei. 

Moaşa ţinea capul copilului cu mâinile înfășurate în cârpe 
aspre, ca să nu alunece. Ochişorii erau închişi, iar capul îi păru 
diform, umflat, însă moașa nu părea îngrijorată. Le îmboldi să 
continue când începu următoarea contracție şi copilul îi alu- 
necă în mâini. 

Cornelia se lăsă să cadă pe scaun, simţindu-șşi picioarele 
sleite. Respira horcăit şi nu putea decât să dea din cap în 
semn de mulțumire pentru Aurelia, care îi ștergea fruntea cu 
o cârpă rece. 

— Avem o fată, spuse moașa şi tăie cordonul cu un cuțitaş 
ascuţit. Bravo, doamnelor! Clodia, adu-mi un cărbune încins 
ca să-l închid. 

— Nu-i legi buricul? întrebă Clodia fără să se mişte. 

Moașa clătină din cap, curățând sângele și membranele de 
pe pielea copilului. 

— E mai curat să îl ard. Grăbeşte-te, mă dor genunchii. 

Tresărirea altei contracţii lăsă ca o mizerie lunecoasă de 
came vineţie să iasă din Cornelia, care scăpă un ultim strigăt 
de epuizare. Moaşa îi făcu semn Aureliei să o curețe. Mama lui 
Iulius se îngriji de ce trebuia făcut după naştere, fără discuții, 
obişnuită de-acum cu autoritatea femeii. Simţea un licăr de 
fericire neobişnuită, în vreme ce noua realitate punea stăpânire 

pe ea: avea o nepoată. Aurelia îşi privi mâinile pe furiş, uşurată 
să vadă că nu tremurau încă. 

Un țipăt sfâşie aerul şi femeile începură brusc să zâmbească. 
Cu mişcări iuți şi exersate, moaşa verifică mădularele pruncului. 

— O să fie bine. E un pic vânătă, dar începe deja să prindă cu- 
loare. Va avea părul bălai, ca al mamei, dacă nu se mai închide 
în timp. Un copil foarte frumos. Aveţi scutecele de înfăşat? 

Aurelia i le întinse, iar Clodia se întoarse cu un cărbune mic 
într-un cleşte de fier. Moaşa îl apăsă cu un sfârâit pe rămăşiţa 
de cordon, iar copilul ţipă cu forţe noi, în vreme ce femeia înce- 
pea să îl înfeşe strâns, lăsându-i doar capul liber. 

— Te-ai gândit ce nume să-i dai? o întrebă pe Cornelia. 

— Dacă era băiat, voiam să-i spun Iulius, după tatăl lui. Am 
crezut tot timpul că el... ea... va fi băiat. 

Moaşa stătea în picioare, cu copilul în braţe, observând pa- 
loarea și oboseala Corneliei. 

— Ai destulă vreme să te gândești la nume. Doamnelor, aju- 
taţi-o să se-ntindă pe pat cât îmi strâng eu lucrurile. 

În camera de naştere, sunetul unui pumn care lovea în por- 
ţile domeniului se auzi ca o bufnitură înfundată. Aurelia se 
ridică în picioare, înălțându-și capul. 

— De obicei, Tubruk deschide porţile când avem vizite, dar 
acum ne-a părăsit, zise ea. 

— Numai pentru câteva săptămâni, stăpână, spuse Clodia 
iute, simțindu-se vinovată. A zis că treburile de la oraş n-o să 
dureze mai mult de-atât. 

leșind din încăpere, Aurelia nu părea să fi auzit răspunsul. 

Mama lui Iulius păşi încet şi cu grijă în curtea din faţă, 
strâmbându-se din cauza soarelui puternic, după ce stătuse 
atâta înăuntru. Doi dintre servitorii ei aşteptau răbdători lângă 
porţi, dar ştiau bine că nu trebuie să deschidă fără permisiunea 
ei, indiferent cine ar fi venit. Era una dintre regulile impuse 
de Tubruk de când cu revoltele ce avuseseră loc cu mulţi ani 
înainte. Părea că îi pasă de siguranţa casei, şi totuşi o lăsase 

singură, deși promisese să nu facă nicicând așa ceva. Observă 
un strop de sânge pe mânecă în timp ce se străduia să îşi con- 
troleze expresia. Mâna dreaptă îi tremura uşor, aşa că o apucă 
strâns cu stânga, forțându-se să o potolească. 

— Deschideţi poarta! se auzi de pe partea cealaltă vocea unui 
bărbat care bătu din nou cu pumnul în lemn. 

Aurelia le făcu semn celor doi servitori care îndepărtară 
bârna ce zăvora porţile, deschizându-le larg. Aurelia observă 
că ambii erau înarmați, altă regulă a lui Tubruk. 

Intrară trei soldaţi călare, strălucitori în armurile lor lucioase 
şi cu pene pe coifuri. Erau îmbrăcaţi ca de paradă şi vederea lor 
o înfioră. 

De ce nu era Tubruk acolo? El s-ar fi descurcat mult mai 
bine decât ea. 

Unul din bărbaţi descălecă agil şi sigur pe sine. Ținând frâ- 
iele cu o mână, îi întinse un sul de vellus’ pecetluit cu ceară 
groasă. Îl luă şi aşteptă, privindu-i. Bărbatul îşi mută greutatea 
de pe un picior pe celălalt când înţelese că Aurelia n-avea de 
gând să vorbească. 

— Ordine, doamnă. De la stăpânul nostru, dictatorul Romei. 

Aurelia tăcu în continuare, apucând strâns mâna care ținea 
sulul cu cealaltă mână, având încheieturile degetelor albite. 

— Nora dumneavoastră este aici şi Sulla îi cere să se prezinte 
imediat în faţa lui, în oraş, zise omul, înțelegând că, dacă nu 
spunea ceva, era posibil ca ea să nici nu deschidă pergamentul 
care confirma ordinele, pecetluit cu sigiliul personal al lui Sulla. 

Aurelia îşi regăsi graiul când tremuratul conteni o clipă. 

— Abia a născut. Nu poate fi mutată. Veniţi peste trei zile şi 
mă voi îngriji să fie gata de călătorie până atunci. 

Pierzându-şi răbdarea, expresia soldatului se înăspri ușor. 
Cine se credea femeia asta? 


! Piele de oaie, acesta fiind materialul predilect din care se confecţionau per- 
gamentele. (în lb. latină, în original). (n.tr.) 

— Doamnă, vă veţi îngriji chiar acum. Sulla a ordonat să-i 
fie adusă în oraş, aşa că va pleca de îndată, de bunăvoie sau nu. 
Am să aştept aici, dar vreau să o văd în câteva minute cel mult. 
Nu ne faceţi să venim înăuntru, să o luăm noi. 

Aurelia păli uşor. 

— Cum rămâne cu pruncul? 

Soldatul clipi. Ordinele lui nu spuneau nimic de nici un copil, 
dar nu puteai face carieră dezamăgindu-l pe dictatorul Romei. 

— Şi copilul. Pregătiţi-i pe amândoi. Expresia lui se îmblânzi 
puţin. Nu strica să arate un pic de blândeţe, iar femeia părea 
dintr-odată foarte fragilă. Dacă aveţi un car și cai care pot fi 
înhămaţi repede, pot să călătorească așa. 

Fără un cuvânt, Aurelia se întoarse şi dispăru în clădire. 
Ridicând din sprâcene, soldatul se uită la cei doi camarazi. 

— V-am zis eu că o să meargă uşor. Mă-ntreb ce vrea de la 
femeia asta. 

— Cred că depinde de cine e tătăl copilului, răspunse unul, 
făcând lasciv cu ochiul. 


Tubruk stătea crispat pe scaun. Dădu din cap în semn de 
acceptare a vinului ce îi era oferit. Omul din faţa lui avea cam 
aceeaşi vârstă cu el; erau prieteni de aproape treizeci de ani. 

— Încă nu-mi vine uşor să admit că nu mai sunt omul tânăr 
de altădată, spuse Fercus, zâmbind amar. Înainte aveam oglinzi 
peste tot prin casă, dar, de câte ori treceam pe lângă una, rămâ- 
neam surprins de moşul care se uita la mine. Totuşi, trupul mă 
lasă, dar mintea încă îmi este destul de ascuţită. 

— Sper că e aşa. Nu eşti bătrân deloc, răspunse Tubruk, 
încercând să se relaxeze şi să se bucure de tovărăşia prietenului 
său, aşa cum făcuse de atâtea ori de-a lungul anilor. 

— Crezi că nu sunt? Mulţi dintre cei pe care i-am cunoscut 
nu mai fac acum belele decât în ţinuturile tăcerii. Boala l-a 
răpus pe Rapas, care era cel mai voinic om pe care l-am văzut 
vreodată. Am auzit că, spre sfârşit, fiul lui l-a luat pe umăr, ca 

să-l ducă afară, la soare. Poţi să-ţi închipui pe cineva care să-l 
ducă pe umăr pe individul ăla cât un taur? Fie el şi fiu-său. 
Groaznic lucru să îmbătrâneşti! 

— Măcar le ai pe Ilita şi fetele tale. Tot nu te-a părăsit? 

Fercus pufni în cupa cu vin. 

— Încă nu, dar tot ameninţă în fiecare an că mă lasă. Adevărul 
e că şi ție ți-ar trebui o femeie vrednică şi grasă. Sunt foarte bune 
ca să întârzie bătrâneţea. Și-ţi ţin şi cald la picioare noaptea. 

— Sunt prea învechit într-ale mele ca să mai încapă vorba 
de vreo dragoste nouă, răspunse Tubruk. Unde aș găsi o femeie 
care să mă suporte? Nu, mi-am găsit o familie la moşie. Nici nu 
pot să-mi închipui alta. 

Fercus dădu din cap, iar ochii lui observară tensiunea care 
apăru pe chipul bătrânului gladiator. Era dispus să aștepte până 
când Tubruk s-ar fi simţit pregătit să abordeze motivul vizitei 
sale bruște. Îl cunoştea îndeajuns de bine încât să ştie că nu tre- 
buie să se grăbească, tot aşa cum ştia că avea să-l ajute cu orice. 
Nu era vorba doar despre datoriile pe care le avea, şi erau multe. 
Era vorba despre faptul că Tubruk era un om pe care îl respecta 
şi îl aprecia. Nu era nici urmă de răutate în fiinţa lui și era 
puternic în feluri pe care Fercus arar le văzuse. 

Făcu în minte socoteala bunurilor pe care le avea şi a au- 
rului disponibil. Dacă era o problemă de bani, fuseseră şi vre- 
muri mai bune, dar avea ceva pus deoparte, plus datoriile pe 
care putea să le colecteze. 

— Cum merg afacerile? întrebă Tubruk, rezonând inconştient 
cu gândurile lui Fercus. 

Fercus dădu din umeri, dar îşi reţinu răspunsul uşuratic 
înainte să-i părăsească buzele. 

— Am fonduri, spuse. După cum bine ştii, la Roma e mereu 
nevoie de sclavi. 

Tubruk îl privi intens pe cel care îl vânduse cândva, ca să 
fie antrenat pentru luptă în faţa a mii de oameni. Chiar şi atunci 
când nu era decât un tânăr sclav de la cariera de piatră şi care 


76 CONN ÎGGULDEN 


nu ştia nimic despre viaţă sau antrenamentul care îl aştepta, 
văzuse că Fercus nu era niciodată crud cu cei pe care îi vindea. 
Îşi aminti disperarea din noaptea de dinainte de a fi trimis în 
tabăra de antrenament, când mintea lui căutase feluri de a-şi 
curma viaţa. Fercus se oprise pe la el în timp ce îşi făcea rondul 
de noapte şi îi spusese că, dacă avea tărie şi curaj, putea să îşi 
cumpere libertatea și încă să aibă o viaţă întreagă de trăit. 

— În ziua aceea, am să mă întorc să te omor, îi spusese 
Tubruk. 

Fercus îi susținuse îndelung privirea, apoi răspunsese: 

— Sper să nu faci asta. Sper să vii să îmi ceri să beau o cupă 
de vin cu tine. 

Mai tânărul Tubruk nu putuse să răspundă, dar, după aceea, 
vorbele lui Fercus îl alinaseră. Numai ideea de a fi cândva liber 
să stea la soare şi să bea, ca singur stăpân al său! În ziua în 
care fusese eliberat, traversase oraşul până la casa lui Fercus şi 
aşezase o amforă pe masă. Fercus pusese două cupe alături, iar 
prietenia lor începuse fără amărăciune. 

Dacă exista un om în afara domeniului în care să se poată 
încrede, Fercus era acela. Totuşi, păstra în continuare tăcerea 
în timp ce revizuia în minte planurile pe care le făcuse din 
ziua când Clodia venise la el. Oare chiar nu exista altă soluție? 
Calea pe care o alesese îl îmbolnăvea, dar ştia că, dacă era gata 
să moară pentru Cornelia, atunci cu siguranță era în stare să 
facă lucrul pe care îl plănuise. 

Fercus se ridică în picioare şi apucă braţul lui Tubruk. 

— Eşti tulburat, bătrânul meu prieten. Cere-mi orice ar fi. 

Privirea lui era neclintită. 

Tubruk îşi ridică ochii şi se uită îndelung la el, iar între ei se 
iscară amintirile trecutului. 

— Pot să-mi pun viaţa în mâinile tale? întrebă Tubruk. 

Drept răspuns, Fercus îi strânse braţul şi mai tare, apoi se 
aşeză la loc pe scaun. 


_____— Împăratul - Moartearegilor 77 

— Ştii bine că poți. Fiica mea ar fi murit cu siguranță dacă 
nu găseai tu o moaşă să o scape. Și pe mine m-ar fi omorât 
tâlharii ăia dacă nu te băteai cu ei. Datoria mea faţă de tine este 
atât de mare, încât credeam că nu voi avea niciodată ocazia să 
o plătesc. Cere! 

Tubruk inspiră adânc. 

— Vreau să mă vinzi din nou ca sclav — în casa lui Sulia, 
spuse încet. 


Iulius abia simţi mâinile lui Cabera când acesta îi ridică 
pleoapele. Lumea îi părea când strălucitoare, când întunecată 
şi în capul lui se învârtejea o agonie roşie. Auzi vocea lui 
Cabera venind de departe şi vru să îl înjure pentru că tulbu- 
rase întunericul. 

— E ceva în neregulă cu ochii lui, zise cineva. 

Gaditicus? Numele nu-i spunea nimic, dar cunoştea vocea. 
Tatăl lui era oare acolo? Amintiri îndepărtate, cu el zăcând în 
întuneric, la moşie se apropiară şi se contopiră cu gândurile lui. 
Era încă în pat după ce Renius îl rănise la antrenament? Prie- 
tenii lui se duseseră afară, pe ziduri, să înăbuşe revolta fără el? 
Se zbătu uşor şi simţi mâini care îl împingeau în jos. Încercă să 
vorbească, dar vocea nu îl ascultă şi nu izbuti să scoată decât 
un sunet slab, ca un geamăt de bou pe moarte. 

— Nu e semn bun, auzi el vocea lui Cabera. Are pupilele 
inegale și nu mă vede. Ochiul stâng i s-a umplut cu sânge, 
deşi asta trece în câteva săptămâni. Vedeţi ce roşu e? Mă auzi, 
Iulius? Gaius? 

lulius nu reuşi să răspundă nici când îşi auzi numele din 
copilărie. Un val de negreală îi îndepărta pe toţi de el. 

Cabera se ridică şi suspină. 

— Cel puţin, coiful i-a salvat viața, dar sângele care îi curge 
din urechi nu e semn bun. Poate să-şi revină sau să rămână 
aşa. Am mai văzut aşa ceva la cei cu răni la cap. Poate să-i fie 
zdrobit spiritul. 

Durerea se desluşea limpede în glasul lui, iar Gaditicus 
îşi aminti că vraciul venise pe vas împreună cu Iulius şi că se 
cunoşteau dinainte să ajungă pe Accipiter. 

— Ajută-l cum poţi. Există şansa să revedem cu toţii Roma 
dacă pirații primesc banii pe care îi vor. Cel puţin, o vreme, 
valorăm mai mult vii decât morți. 

Gaditicus se strădui să-şi alunge disperarea din voce. Un 
căpitan care îşi pierdea corabia n-avea prea multe şanse să 
găsească alta. Neputincios, legat fedeleş pe puntea celei de-a 
doua trireme, privise cum iubitul lui Accipiter se scufunda sub 
ape, într-un vârtej de bule şi lemn rupt. Sclavii de la rame nu 
fuseseră eliberaţi, iar urletele lor disperate şi răgușite se auziseră 
până când marea acoperise vasul. Ştia bine că şi cariera lui se 
scufundase odată cu el. 

Lupta fusese crâncenă, dar, în cele din urmă, majoritatea 
oamenilor lui fuseseră copleșiți, atacați din două părți şi cio- 
pârțiți. Iarăşi şi iarăși, Gaditicus derula scurta bătălie în minte, 
gândindu-se cum ar fi putut câştiga. De fiecare dată, sfârşea prin 
a ridica din umeri, spunându-şi că trebuia să uite înfrângerea, 
dar umilinţa era cu el clipă de clipă. 

Se gândise să se omoare, ca să-i lipsească pe tâlhari de răs- 
cumpărare și să-şi scutească familia de ruşine. Asta, în orice 
caz, dacă reuşeau să adune banii de răscumpărare. 

Pentru ei ar fi fost mai uşor dacă Gaditicus se ducea în adân- 
curi împreună cu Accipiter şi cu atâţia dintre oamenii lui. În 
schimb, fusese lăsat să zacă în propria mizerie, alături de cei doi- 
sprezece ofiţeri care supravieţuiseră şi de Cabera, care scăpase 
oferindu-şi serviciile de vindecător. Se găseau mereu marinari 
cu răni care nu se închideau şi infecţii la organele genitale din 
cauza târfelor de prin porturi singuratice. Bătrânul avusese de 
lucru de când se terminase bătălia şi nu i se dădea voie să vină la 
ei decât o dată pe zi, să le verifice rănile şi pansamentele. 

Gaditicus se mişcă uşor, scărpinându-şi mâncărimile provo- 
cate de păduchii şi puricii care îl năpădiseră din prima noapte 

petrecută în celula împuțită şi înghesuită. Undeva deasupra, in- 
divizii care îi ţineau captivi se plimbau fuduli pe punte, încân- 
taţi de argintul din cuferele furate din cala lui Accipiter şi având 
prizonieri pentru care să încaseze răscumpărări. Riscul pe care 
şi-l asumaseră se dovedise extrem de profitabil pentru ei, iar 
Gaditicus făcu o grimasă când îşi aminti triumful lor arogant. 

Unul dintre ei îl scuipase în faţă după ce îi legaseră mâinile 
şi picioarele. Gaditicus se îmbujoră când îşi aminti episodul. 
Omul era orb de un ochi, iar faţa îi era o masă de cicatrici vechi 
şi ţepi zbârliți. Ochiul alb păruse a se holba la el, iar chicotitul 
omului aproape că îl făcuse pe centurion să-și arate mânia şi să 
se umilească și mai mult, zbătându-se. În loc de asta, se uitase 
doar impasibil, gemând numai când individul scund îl lovise în 
burtă și plecase. 

— Ar trebui să-ncercăm să scăpăm, şopti Suetonius, aplecân- 
du-se atât de aproape, încât Gaditicus îi putu mirosi respiraţia. 

— Nu-l putem mişca pe Cezar încă, aşa că nici nu te gândi. 
Vor trece câteva luni până ce mesajele de răscumpărare vor 
ajunge în oraş şi-apoi alte câteva până vor ajunge banii, dacă 
vor ajunge. Avem timp mai mult decât suficient ca să ne 
facem planuri. 

Şi Prax fusese cruțat de pirați. Lipsit de armură, părea un 
om cu totul obişnuit. Îi luaseră până și centura, ca nu cumva 
catarama masivă să fie folosită pe post de armă, aşa că trebuia 
să tragă întruna de bracae. Dintre toţi, el părea să fie cel mai 
resemnat de schimbarea sorții, calmul lui înnăscut ajutându-i 
pe toţi să-şi păstreze cumpătul. 

— Băiatul are totuşi dreptate, domnule căpitan! E foarte po- 
sibil să ne arunce pe toţi peste bord de îndată ce primesc banii 
de la Roma. Sau senatul ar putea să le interzică alor noştri să 
plătească, preferând să ne uite pur şi simplu. 

Gaditicus se zbârli. 

— Ţi-ai uitat de tine, Prax. Oricât de proastă ar fi părerea ta 
despre ei, senatorii sunt romani şi ei şi nu vor lăsa să fim uitaţi. 

Prax dădu din umeri. 

— Ar trebui totuşi să ne facem un plan. Dacă trirema asta dă 
peste o galeră romană, care să dea semne că ar vrea să abor- 
deze, o să ne arunce cu siguranţă peste bord. Câteva lanţuri la 
picioare şi problema e rezolvată. 

Gaditicus se uită lung la secundul său. 

— Bine, o să punem la punct câteva lucruri. Dar, dacă se 
iveşte ocazia, nu-mi las nici un om în urmă. Pe lângă rana de 
la cap, Cezar mai are şi un braţ rupt. Mai trec săptămâni întregi 
până să poată măcar să stea în picioare. 

— Asta dacă trăieşte, adăugă Suetonius. 

Cabera se uită la tânărul ofiţer cu o privire cruntă. 

— E puternic, băiatul ăsta, şi are un vindecător cât se poate 
de priceput care să se ocupe de el. 

Suetonius își desprinse ochii sub privirea intensă a bătrâ- 
nului, simțindu-se brusc rușşinat. 

Gaditicus sparse tăcerea: 

— Ei bine, domnilor, avem tot timpul din lume să ne gândim 
la variantele posibile. Timp avem din belșug. 


CAPITOLUL ŞASE 


În timp ce supraveghea sălile lungi ale bucătăriei, Casaverius 
îşi îngădui un zâmbet prin care se felicita singur. Peste tot în jur, 
vânzoleala serii se potolea. Ultimele comenzi fuseseră servite 
cu câteva ore în urmă. 

— Perfecţiunea se află în detalii, şopti ca pentru sine, așa cum 
făcuse în fiecare seară a celor zece ani de când era în serviciul 
lui Cornelius Sulla. 

Zece ani buni, deşi trupul lui cândva zvelt se rotunjise alar- 
mant între timp. Casaverius se sprijini de peretele tencuit cu 
grijă şi continuă să piseze în mojar, pregătind pasta de seminţe 
de muştar care îi plăcea atât de mult lui Sulla. Îşi înmuie un 
deget în amestecul întunecat şi mai adăugă un pic de ulei şi de 
oţet din şirul de vase cu gât îngust care atârnau pe pereţi. Cum 
putea un bucătar bun să se abțină a gusta din mâncărunile pe 
care le prepara? Era parte din proces. Tatăl lui fusese și mai 
gras, iar Casaverius se mândrea cu greutatea lui, ştiind că numai 
un prost ar angaja un bucătar slab. 

Focul fusese stins de mult în cuptoarele de cărămidă, care 
probabil că se răciseră între timp. Casaverius le făcu semn 
sclavilor să le curețe şi să pună la-ndemână cărbunele pentru 
dimineaţă. Aerul din bucătărie era încă dens din pricina căldurii 
de peste zi, iar bucătarul scoase de la cingătoare o cârpă cu care 
işi şterse fruntea. Recunoscu că, de când se îngrășase, transpira 
mai mult şi îşi apăsă pe faţă pânza deja umedă. 

Se gândi să termine pasta într-una dintre camerele reci, 
unde pregăteau felurile cu gheaţă, dar nu-i plăcea deloc să lase 
sclavii nesupravegheaţi. Ştia că obişnuiau să fure mâncare, să o 
ducă familiilor lor şi, dacă luau în cantităţi moderate, putea să îi 
ierte. Dar, dacă îi lăsa singuri, erau în stare să devină nesăbuiţi 
şi cine ştie ce ar fi dispărut atunci? Îşi aminti că şi tatăl lui se 
plângea seara de același lucru şi spuse iute o rugăciune pentru 
bătrân, oriunde se va fi aflat. 

Savura pacea de la sfârşitul fiecărei zile care mersese bine. 
Casa lui Sulla era faimoasă pentru mâncarea bună şi, atunci 
când se cerea ceva special, îl încântau nerăbdarea şi energia 
care îi cuprindeau pe toţi, din momentul de anticipare când 
deschidea legătura de reţete a tatălui său, desfăcând şireturile de 
piele care ţineau laolaltă nepreţuitele pergamente şi trecându-şi 
degetul peste litere, făcându-i plăcere să ştie că numai el le poate 
citi. Tatăl lui fusese de părere că fiecare bucătar ar trebui să fie 
un om educat şi Casaverius suspină când se gândi la propriul 
fiu. Băieţandrul îşi petrecea dimineţile în bucătărie, dar tot ce 
învăţa părea că îi zboară din minte ori de câte ori era frumos 
afară. Băiatul era o dezamăgire, iar Casaverius acceptase faptul 
că probabil n-avea să fie niciodată în stare să conducă singur o 
bucătărie mare. 

Totuşi, mai erau ani buni până când avea să-şi lase oalele 
şi cuptoarele pentru ultima oară şi să se retragă în căsuţa lui 
dintr-o zonă bună a oraşului. Poate că atunci ar fi avut timp să 
se ocupe de musafirii pe care şi-i dorea nevastă-sa. Cumva, la 
el acasă nu reușise niciodată să-şi pună în practică priceperea, 
mulţumindu-se cu mâncăruri simple din carne şi legume. Sto- 
macul îi chiorăi la acest gând. Văzu cum sclavii îşi scoteau 
pachetele cu pâine şi carne coaptă din spuza cuptoarelor, 
acolo unde le puseseră la sfârşit. Pentru bucătărie nu era mare 
pierdere dacă trimitea sclavii la culcare cu câteva îmbucături 
calde, iar obiceiul ăsta crea o atmosferă prietenoasă, lucru de 
care era sigur. 

Sclavul cel nou, Dalcius, trecu pe lângă el, ducând o tavă 
cu vase cu mirodenii, gata să fie aşezate înapoi la locurile lor, 
pe polițe. Casaverius îi zâmbi în vreme ce sclavul începu să 
descarce tava. 

Muncea cu sârg, și vânzătorul de sclavi nu minţise când 
spusese că se descurca în bucătărie. Casaverius se gândi chiar 
să-i dea voie să pregătească un fel de mâncare pentru următorul 
banchet, sub atenta lui supraveghere, bineînţeles. 

— Dalcius, ai grijă să pui mirodeniile unde trebuie, spuse el. 

Omul masiv dădu din cap, zâmbind. Ce-i drept, nu era 
prea vorbăreţ. „Poate că ar trebui să-şi radă barba aia“, gândi 
Casaverius. Tatăl lui nu lăsa niciodată o barbă să-i intre în 
bucătărie, considerând că făcea locul să pară dezordonat. 

Gustă din nou din pasta de muştar şi plesni din buze în 
semn de apreciere, observând că Dalcius îşi terminase treaba 
repede şi corect. Judecând după cicatricile pe care le avea, arăta 
mai degrabă ca un luptător bătrân, dar nu era nimic agresiv 
în făptura omului. Dacă ar fi fost, Casaverius nu l-ar fi putut 
ține în bucătărie, unde agitația şi graba neîntreruptă făceau ca 
oamenii să se mai ciocnească unul de altul. Cei iuți la mânie 
nu supraviețuiau acolo jos, sub casele bogate, dar Dalcius se 
dovedise plăcut, chiar dacă era cam taciturn. 

— Voi avea nevoie de cineva mâine-dimineaţă, să m-ajute cu 
aluaturile. Ai vrea să vii tu? 

Casaverius nu-și dădu seama că vorbea încet, cum vorbeşti 
cu copiii, dar Dalcius nu părea să bage de seamă niciodată, 
iar tăcerile lui păreau o invitaţie să-i vorbeşti așa. Nu era nici 
un pic de răutate în bucătarul gras, care se bucură sincer când 
Dalcius încuviinţă din cap, înainte să se întoarcă în magazii. Un 
bucătar bun trebuia să aibă ochiul format pentru lucrătorii buni, 
aşa zicea mereu tatăl lui. Asta era diferenţa dintre a te băga 
singur în mormânt înainte de vreme şi a atinge perfecțiunea. 

— ... [ar perfecțiunea stă în detalii, murmură din nou pen- 
tru sine. 

În capătul bucătăriei lungi se deschise uşa ce dădea spre casa 
de deasupra și un sclav frumos îmbrăcat intră. Fără să-şi dea 
seama, Casaverius îşi îndreptă trupul şi îşi lăsă mojarul la o parte. 

— Stăpânul transmite scuze pentru ora târzie şi întreabă dacă 
s-ar putea să i se trimită ceva rece înainte de culcare, un fel cu 
gheaţă, spuse tânărul. 

Casaverius îi mulţumi, încântat ca de fiecare dată de poli- 
teţea pe care o arăta. 

— Pentru toţi oaspeţii săi? întrebă repede, gândindu-se. 

— Nu, domnule, oaspeţii au plecat, doar domnul general 
a rămas. 

— Aşteaptă aici, atunci. Pregătesc totul în câteva clipe. 

În scurtul răstimp care îi trebui pentru a da ordine noi, 
bucătăria trecu de la toropeala de seară târzie la starea de 
perfectă eficienţă. Doi dintre băieţii de alergătură fură trimişi 
în camerele cu gheaţă, mult sub casă. Casaverius se năpusti 
pe sub o arcadă joasă şi printr-un coridor scurt până în camera 
unde se pregăteau deserturile. 

— Lamâie cu gheaţă aş spune, mormăi în timp ce mergea. 
Frumoasele lămâi amărui din sud, îndulcite şi răcite. 

Totul era în ordine când intră în camera rece pentru deser- 
turi. Ca şi în bucătăria principală, pe pereţi erau atârnate zeci de 
amfore pline cu siropuri și sosuri pe care le făceau şi le schimbau 
ori de câte ori apărea un moment de răgaz în bucătărie. Acolo 
nu se simţea deloc căldura de la cuptoare şi, cu un fior plăcut, 
Casaverius simţi cum i se usucă sudoarea pe trupul mare. 

Blocurile de gheaţă sosiră în câteva minute, înfăşurate în 
cârpe aspre, şi fură zdrobite sub supravegherea sa până când de- 
veniră o pastă fină, peste care Casaverius turnă sucul dulce-amă- 
rui de lămâie şi amestecă doar atât cât trebuia să-i dea aromă, 
nu prea mult. Tatăl lui îi spusese că gheaţa nu trebuie să fie 
galbenă, iar Casaverius zâmbi la vederea culorii și texturii fine a 
desertului, apoi luă cu un polonic şi turnă în bolurile de sticlă de 
pe tava de servit. 


Împăratul — Moartea regilor 85 


Muncea repede. Chiar şi în camera aceea rece, gheața se 
topea, iar călătoria prin bucătărie trebuia să fie foarte rapidă. 
Spera ca, într-o bună zi, Sulla să aprobe să mai fie tăiat un pasaj 
prin roca de sub casa luxoasă, pentru ca deserturile îngheţate 
să poată fi duse sus direct. Totuşi, cu grijă şi viteză, deserturile 
puteau să ajungă la masa sa aproape intacte și acum. 

După doar câteva minute, cele două boluri erau pline cu 
gheaţă albă şi Casaverius îşi supse degetele cu plăcere exagerată. 
Ce bine era să guşti ceva rece în toiul verii! Se întrebă preţ de o 
clipă câte monede de argint însemnau cele două boluri, dar era 
o sumă de neînchipuit. Care şi cărăuşi aduceau blocurile imense 
din munți, jumătate pierzându-se pe drum. Apoi, erau aduse în 
întunericul umed al gheţăriilor de sub el, unde continuau să se 
topească încet, asigurând totuşi băuturi şi deserturi reci în lunile 
de vară. Îşi notă în minte să verifice dacă mai erau provizii su- 
ficiente. Aproape că venise vremea să mai facă o comandă. 

Dalcius intră în cameră după el, ducând în continuare tava 
lui de mirodenii. 

— Pot să mă uit cum faci îngheţatele? Fostul meu stăpân 
n-avea așa ceva. 

Casaverius îi făcu vesel semn să intre. 

— Treaba e terminată. Trebuie doar să fie duse iute prin 
bucătărie înainte să înceapă să se topească. 

Dalcius se aplecă peste masă şi dărâmă cu mâna urciorul cu 
sirop lipicios, care se întinse într-o pată mare, galbenă. Buna 
dispoziţie a lui Casaverius se evaporă instantaneu. 

— Repede, idiotule, adu cârpe să curățăm! Nu-i timp de 
pierdut! 

Sclavul cel mare păru îngrozit şi se bâlbâi: 

— Îmi pare... îmi pare rău. Am altă tavă aici, stăpâne! 

Întinse tava, iar Casaverius ridică acele două boluri, cură- 
țându-le repede cu cârpa lui îmbibată de sudoare. „Nu-i timp de 
sensibilităţi““, îşi spuse. Se topea gheaţa. Puse bolurile pe tavă şi 
îşi şterse enervat degetele. 

— Nu sta aşa acolo, dă fuga! Și, dacă ți se-mpleticesc picioa- 
rele, pun să fii biciuit. 

Dalcius ieşi repede din încăpere, iar Casaverius începu să 
curețe mizeria de pe masă. Poate că omul era prea neîndemânatic 
pentru sarcini mai complicate. 

Afară, în coridor, lui Tubruk nu-i trebui decât o clipă să 
golească fiola de otravă în cele două boluri, amestecând totul 
cu degetul. Când termină, goni prin bucătării şi înmână tava 
sclavului care aştepta. 

Ochii care păruseră atât de neliniştiți priveau calmi spatele 
care se îndepărta şi ușa care se închidea în urma lui. Acum, 
trebuia să fugă, dar mai întâi avea o treabă sângeroasă de făcut. 
Oftă. Casaverius nu era om rău, dar cândva, în viitor, ar fi putut 
să-l recunoască indiferent dacă îşi rădea barba, iar părul îi creş- 
tea la lungimea obișnuită. 

Simţindu-se brusc foarte obosit, se întoarse în camera rece, 
atingând din mers mânerul de os al cuţitului de sub tunică. 
Avea să se asigure că va arăta ca o crimă, nu o sinucidere. În 
felul acesta, familia lui Casaverius ar fi fost la adăpost de răz- 
bunarea ce urma. 

— l-ai dat tava? se răsti Casa când Tubruk intră din nou în 
camera rece. 

— Da. Îmi pare rău, Casaverius. 

Bucătarul își ridică privirea când Tubruk păși iute spre el. 
Vocea omului devenise mai profundă şi purtările lui obişnuite 
dispăruseră. Văzu lama și o undă de frică şi derută îl străbătu. 

— Dalcius! Lasă cuțitul! zise el, dar Tubruk înfipse pumnalul 
drept în pieptul cărnos al omului, despicându-i inima. 

Îl mai înjunghie de două ori, ca să fie sigur. 

Casaverius se chinui să respire, dar aerul nu venea. Faţa i 
se învineţi, iar mâinile îi deveniră moi, dărâmând polonicele şi 
urcioarele de pe masă, care se sparseră cu zgomot. 

În cele din urmă, Tubruk își îndreptă trupul, făcându-i-se rău. 
În toți anii cât fusese gladiator şi legionar, nu ucisese niciodată 

un nevinovat şi se simțea pătat de ceea ce făcuse. Casaverius 
fusese om bun şi Tubruk ştia bine că zeii se revoltau împotriva 
celor care îi vătămau pe drepți. Se stăpâni, încercând să-şi înde- 
părteze privirea de la trupul gras al omului care alunecase pe 
podea. Plecă, paşii răsunându-i pe coridorul care ducea înapoi 
la bucătărie. Acum, trebuia să plece şi să ajungă la Fercus îna- 
inte să se dea alarma. 


Sulla stătea tolănit pe o sofa, cu gândurile rătăcindu-i departe, 
ignorând conversaţia cu Antonidus, generalul său. Ziua fusese 
lungă, iar senatul părea că încerca să-l împiedice să numească 
noi magistrați. Când fusese făcut dictator, i se încredinţase sar- 
cina de a restabili ordinea în republică şi, în primele luni, fuse- 
seră foarte dornici să-i îndeplinească orice dorinţă. În ultimul 
timp, petreceau ore în dezbateri și discursuri lungi asupra pute- 
rilor şi limitărilor oficiului pe care îl îndeplinea, iar sfătuitorii 
lui spuneau că nu trebuia să-şi impună voinţa prea brutal, deo- 
camdată. „Sunt cu toții nişte oameni mărunți“, gândi el. Mărunţi 
în fapte şi mărunți în visuri. Marius le-ar fi disprețuit prostia, 
dacă ar mai fi trăit. 

— „.. Vor fi obiecţii cu privire la numărul de lictori!, prietene, 
zicea Antonidus. 

Sulla pufni cu dispreţ. 

— Cu sau fără obiecţii, voi avea în continuare douăzeci şi 
patru. Am mulți dușmani și vreau ca lictorii să le amintească de 
puterea mea atunci când merg de la Capitoliu la Curie. 

Antonidus ridică din umeri. 

— În trecut, erau doar doisprezece. Poate ar fi mai bine să-i 
lași pe senatori să aibă câştig de cauză în chestiunea asta şi ast- 
fel să câştigi mai multă putere în negocieri mai importante. 


l Persoane care îi însoțeau adesea pe demnitarii înalţi, deschizând calea şi 
purtând fasciile. (n.tr.) 

— Sunt o haită de moși știrbi! izbucni Sulla. N-am restabilit 
ordinea în Roma în ultimul an? Puteau ei să facă asta? Nu. 
Sunt stăpânul lor și ar trebui să-i oblig să recunoască acest fapt 
simplu. M-am plictisit să le tot menajez sensibilităţile şi să mă 
prefac că republica încă mai e tânără şi puternică. 

Antonidus nu mai spuse nimic, ştiind că orice obiecţie a 
sa ar fi fost întâmpinată cu promisiuni și ameninţări încă şi 
mai sălbatice. La început, se simţise onorat să devină consilie- 
rul militar al dictatorului, dar funcţia era lipsită de conţinut, 
întrucât Sulla îl folosea ca marionetă pentru propriile ordine. 
Chiar şi așa, o parte din el înțelegea frustrarea lui Sulla. Senatul 
se zbătea să-şi păstreze demnitatea şi vechea autoritate, deşi 
recunoştea nevoia de a avea un dictator care să menţină pacea 
în oraş şi în teritoriile romane. Era ridicol, iar Sulla se plictisise 
repede de jocul acela. 

Un sclav intră cu îngheţatele pe care le așeză pe o măsuță 
joasă, apoi ieşi din încăpere, făcând plecăciuni. Sulla se ridică 
în capul oaselor, uitând enervarea. 

— Trebuie să guşti! Nu există nimic mai bun care să te răco- 
rească în arşiţa verii. 

Duse gheaţa albă la gură cu o linguriţă de argint și gustă, 
închizând ochii de plăcere. Bolul se goli repede şi Sulla se 
gândi să mai ceară unul. Îşi simţea tot corpul mai rece şi min- 
tea mai limpede. Văzu că Antonidus nu mâncase deloc şi îl 
îndemnă să încerce: 

— Trebuie s-o mănânci repede, până nu se topește. Chiar şi 
atunci, va fi o băutură deosebit de revigorantă. 

Privi cum generalul ia o linguriţă şi zâmbi împreună cu 
el. Antonidus voia să termine odată ce aveau de discutat și să 
meargă acasă, la ai lui, dar ştia că nu se poate ridica până ce 
Sulla nu se simţea obosit. Se întrebă cam cât avea să mai dureze 
până atunci. 

— Noii tăi magistrați vor fi confirmaţi mâine, la Curie, zise. 

Sulla se întinse la loc pe sofa, iar expresia redeveni mohorâtă. 


Împăratul — Moartea regilor 89 


— Ar fi bine. Le datorez favoruri acelor oameni. Dacă mai 
apare vreo amânare, senatul va regreta, ţi-o jur în faţa zeilor. 
Am să-i dau afară şi o să bat ușa în cuie! 

Se strâmbă uşor în timp ce vorbea şi-şi duse mâna la burtă, 
frecându-se uşor. 

— Dacă suprimi senatul, vei avea din nou război civil şi 
Roma va arde iarăşi, spuse Antonidus. În orice caz, cred că 
ai ieşi învingător din asta. Ştii că ai sprijinul nestrămutat al 
legiunilor. 

— Aceasta este calea regilor. Mă atrage şi îmi repugnă în 
acelaşi timp. Am iubit republica şi aş iubi-o și acum dacă ar fi 
condusă de cei care o cârmuiau când eram eu copil. Acum au 
murit toţi, iar oamenii mărunți care au rămas în urmă nu pot 
face altceva decât să vină la mine să se smiorcăie. 

Îi veni brusc să vomite şi se strâmbă. Antonidus începu şi 
el să simtă viermele durerii zbătându-i-se în vintre. Sări în pi- 
cioare de frică, iar privirea îi căzu pe cele două boluri, unul gol, 
altul abia atins. 

— Ce e? întrebă Sulla cu faţa schimonosindu-i-se în momen- 
tul în care înţelese ce se întâmplase. 

Arsura din burtă se răspândea și Sulla apăsă cu mâinile, de 
parcă voia să o strivească. 

— Şi eu simt, zise Antonidus cuprins de panică. Ar putea să 
fie otravă! Bagă-ţi degetul pe gât, repede! 

Sulla se clătină pe picioare, căzând într-un genunchi. Părea 
gata să leşine şi Antonidus se întinse spre el, ignorându-şi pro- 
pria durere, mai mică, dar care se înteţea. 

Îşi împinse degetul în gura inertă a dictatorului, făcând o 
grimasă când ţâșni potopul de pulpă alunecoasă a vomei. Sulla 
gemu, dându-și ochii peste cap. 

— Haide, haide, încă o dată, zise Antonidus, apăsând cu vâr- 
furile degetelor în carnea moale a gâtului. 

Începură din nou spasmele care expulzau bilă întunecată 
şi salivă de pe buzele dictatorului, până când stomacul începu 

să i se contracte în gol. Apoi, pieptul pârjolit se lăsă în jos, iar 
plămânii încetară să mai tragă aerul şi cedară după o ultimă 
respiraţie şuierătoare. Antonidus strigă după ajutor şi îşi goli 
conţinutul propriului stomac, sperând, printre undele de groază, 
că nu a mâncat îndeajuns încât să moară. 

Gărzile ajunseră iute, dar Sulla era deja livid şi ţeapăn, iar 
Antonidus — semiconştient, împroşcat cu amestecul împuţit 
a ceea ce mâncaseră. Abia avu destulă putere să se ridice în 
picioare, dar oamenii înghețaseră, neștiind ce să facă dacă nu 
le dădea ordine. 

— Aduceţi doctori! icni, simţindu-şi gâtul umflat şi iritat. 
Durerea din stomac începuse să se mai potolească, aşa că își 
luă mâna de pe burtă, încercând să se adune. 

— Închideţi casa! Dictatorul a fost otrăvit. Trimiteţi oameni 
la bucătării. Vreau să ştiu cine a adus lăturile astea aici şi nu- 
mele fiecărui om care le-a atins. Mişcaţi-vă! 

Puterile îl părăsiră şi se lăsă să cadă pe sofaua pe care stă- 
tuseră atât de liniştiţi cu doar câteva minute în urmă, discutând 
treburile senatului. Ştia că trebuia să ia măsuri repede, altfel 
haosul ar fi erupt în întreaga Romă de îndată ce se afla. Mai 
vomă o dată, după care se simţi slăbit, dar mintea începu să i 
se limpezească. 

Atunci când intrară, doctorii îl ignorară pe general, ca să se 
ocupe de Sulla. Îi atinseră încheietura şi gâtul și se priviră îngroziţi. 

— A murit, zise unul, albindu-se la față. 

— Asasinii lui vor fi găsiţi şi sfâşiaţi. Jur pe zeii casei mele, 
şopti Antonidus cu vocea la fel de amară precum gustul pe care 
îl simţea în gură. 


+4% 


Tubruk ajunse la uşiţa care dădea în stradă chiar în momen- 
tul în care ţipetele izbucneau în clădirile principale ale casei 
din oraş a lui Sulla. Nu era decât o strajă, dar omul era pregătit 
şi atent, iar expresia îi era cruntă. 

- Întoarce-te de unde-ai venit, sclavule, spuse autoritar, cu 
mâna pe gladius. 

Tubruk mârâi şi sări în faţă, doborându-l cu o lovitură bruscă 
de pumn. Soldatul căzu într-o poziţie ciudată, pierzându-și 
cunoştinţa. Tubruk ezită, ştiind că putea foarte uşor să pășească 
peste el şi să iasă pe poarta de serviciu. Dar omul putea să îl 
descrie și să îl recunoască, chiar dacă era foarte posibil să fie 
executat pentru că nu fusese în stare să păzească poarta. Tubruk 
îşi stăpâni disperarea care îl cuprinsese de când îl omorâse pe 
Casaverius. Datoria lui era față de Cornelia și de Iulius — şi faţă 
de memoria tatălui lui Iulius, care avusese încredere în el. 

Cu o privire sumbră, îşi scoase cuțitul şi-i tăie gâtul solda- 
tului, ținându-se deoparte, ca să nu-şi păteze hainele cu sânge. 
Omul horcăi, iar privirea i se limpezi preţ de o clipă înainte 
să moară. Tubruk zvârli cuțitul, apoi deschise poarta şi ieşi pe 
străzile orașului, amestecându-se printre oamenii care îşi ve- 
deau liniștiți de drum, neştiutori de lupul care se strecura prin- 
tre ei. 

Trebuia să ajungă la Fercus, unde avea să fie în siguranță, 
dar avea de mers vreo doi kilometri şi, cu toate că se mişca 
repede, nu putea să fugă, de teamă să nu stârnească bănuielile 
cuiva care să îl urmărească. În spate, auzea zgomotul bine cu- 
noscut al sandalelor soldaţilor care începeau să-i oprească pe 
oameni, căutând arme, uitându-se după o faţă vinovată. 

Mai mulţi legionari trecură pe lângă el. Privirile lor mătu- 
rau mulțimea pe măsură ce încercau să înainteze şi să închidă 
drumul. Încercând să nu intre în panică, Tubruk o luă pe o 
străduţă laterală, apoi pe alta. Încă nu puteau să știe pe cine 
caută, dar trebuia neapărat să-şi radă barba de îndată ce ajungea 
la adăpost. Orice s-ar fi întâmplat, nu trebuiau să îl prindă viu. 
Cu un pic de noroc, n-ar fi făcut niciodată legătura între el şi 
domeniu, şi familia lui Iulius. 

Când soldaţii începură să închidă drumul, un om din mul- 
time o luă la fugă, aruncând coşul cu legume pe care îl dusese 

până atunci. Tubruk le mulțumi zeilor pentru conştiinţa încăr- 
cată a individului şi încercă să nu se uite în urmă, în ciuda 
ţipetelor disperate pe care omul le scoase când soldaţii îl prin- 
seră şi îi striviră capul de pietrele pavajului. 

Cu paşi grăbiţi, Tubruk dădea colţ după colț, până când 
tipetele se pierdură, în sfârşit. Pe măsură ce umbrele deveneau 
tot mai întunecate, ajunse în strada unde îi spusese Fercus să 
vină şi îşi încetini pasul. La început, strada îi păru pustie, dar 
îşi văzu prietenul ieşind din cadrul neluminat al unei uşi şi fă- 
cându-i semn. Intră iute, cu nervii întinşi la maximum, gata să 
cedeze. În cele din urmă, se prăbuşi în cămăruța murdară care 
însemna siguranță, cel puţin pentru moment. 

— Ai reuşit? întrebă Fercus, în timp ce Tubruk încerca să îşi 
recapete suflul şi să îşi domolească bătăile inimii. 

— Cred că da. Vom şti mâine. Au închis străzile, dar am 
reuşit să trec nevăzut. Pe zei, a fost cât pe ce! 

Fercus îi întinse un brici şi îi arătă un vas cu apă rece. 

— Mai trebuie să ieşi nevăzut şi din oraș, prietene. Ceea 
ce nu va fi ușor dacă Sulla e mort. Şi, dacă n-a murit, va fi 
aproape imposibil. 

— Eşti gata să faci ce trebuie? spuse Tubruk încet, frecând 
cu apă încâlceala aspră care îi acoperea fața. 

— Da, chiar dacă mă doare ce trebuie să fac. 

— Nu cât o să mă doară pe mine. Începe rapid, imediat ce 
mă rad. 

Observă că mâinile care mânuiau lama îngustă tremurau și 
înjură în gând când se tăie. 

— Lasă-mă pe mine, zise Fercus, luându-i briciul. Vreme 
de câteva minute se lăsă liniştea, deşi gândurile celor doi go- 
neau nebunește. 

— Te-a văzut cineva când ai ieşit din casă? întrebă Fercus, 
chinuindu-se cu țepii încăpățânați. 

Tubruk tăcu îndelung. 

— Da. A trebuit să omor doi oameni nevinovați. 

— Republica poate să suporte un pic de sânge pe pulpană 
dacă moartea lui Sulla readuce egalitatea la Roma. Nu poate 
să-mi pară rău pentru ce ai făcut, Tubruk. 

Tubruk rămase tăcut, în timp ce lama briciului îi reteza ulti- 
mele fire de barbă. Apoi, îşi frecă faţa, cu ochii trişti. 

— Fă-o acum, cât sunt ameţit. 

Fercus inspiră adânc şi veni în faţa bătrânului gladiator. Pe 
chipul puternic al acestuia nu se mai vedea nici o urmă a lui 
Dalcius cel împiedicat. 

— Poate... începu Fercus, şovăind. 

— Nu e altă cale. Am mai vorbit despre asta. Fă-o! 

Tubruk apucă braţele scaunului pe când Fercus ridică pum- 
nul şi începu să-l lovească peste faţă până când aceasta deveni 
de nerecunoscut. Simţi cum i se rupe nasul de-a lungul unei 
linii vechi şi scuipă pe podea. Fercus respiră adânc şi Tubruk 
tuşi, strâmbându-se. 

-Nu te opri... încă, șopti el printre valurile de durere, dorind 
ca totul să se sfârșească. 

Când avea să se termine, Fercus se va întoarce acasă cu 
Tubruk. Aveau să părăsească acea cameră închiriată, fără să 
lase vreo dovadă. Tubruk, cu faţa umflată, urma să fie legat 
în lanţuri şi pus într-un transport de sclavi care pleca din oraş. 
Ultimul lucru pe care îl făcuse înainte să se ducă la târgul de 
sclavi fusese să semneze o notă de cumpărare, pe numele lui. 
Iar Fercus urma să livreze încă un sclav anonim la domeniul 
din afara orașului, sclav care avea să se piardă într-o viaţă de 
muncă teribilă, la câmp. 

În sfârşit, Tubruk ridică o mână, iar Fercus se opri, respi- 
rând greoi şi nevenindu-i să creadă ce efort teribil fusese să-i 
administreze bătaia. Omul care stătea pe scaun nu mai semăna 
decât vag cu cel care intrase din stradă. Era mulţumit. 

— Nu-mi bat niciodată sclavii, zise Fercus. 

Tubruk ridică încet capul. 
— Nici acum n-ai bătut un sclav, spuse, înghițind sânge. 


Gâfâind, Brutus se lăsă în jos, în spatele unei creste de 
piatră. Urmăritorii aveau arcuri. Aruncase o privire peste 
stâncă şi văzuse că doi dintre ei rămaseră mai în spate, pe când 
ceilalţi se chinuiau să urce spre ei. De îndată ce el şi Renius 
ar fi fost obligaţi să se arate, săgețile aveau să muşte din ei și 
totul s-ar fi terminat. 

Brutus stătea cât putea de aproape de stânca neagră, 
gândind febril. Era sigur că unul dintre arcași era soţul Liviei, 
deci femeia îl convinsese că era nevinovată și n-avea cine s-o 
contrazică. Fără îndoială că avea să-l primească acasă ca pe un 
erou dacă ar fi adus cu el cadavrul lui Brutus. 

Gândul la ea îi încălzi trupul. Plicticosul ăla de bărbat al ei 
sigur nu era în stare să aprecieze ce avea. 

Renius îi dăduse lui pumnalul, preferând să simtă greutatea 
sigură a sabiei. Brutus însuşi aștepta cu propriul gladius în 
teacă şi cu două tăişuri mai mici în fiecare mână. Ştia că putea 
să le arunce îndeajuns de bine, încât să omoare, dar nu prea 
avea timp să ţintească înainte să fie ţintit de arcași. Trebuia să 
se mişte repede. 

Îşi înălță capul peste creastă, observând poziţiile celor care 
veneau înspre ei. Arcaşii strigară la tovarășii lor, ca să-i pre- 
vină, dar Brutus dispăruse deja din vedere şi plecase de acolo. 
De data aceasta, se ridică în picioare şi aruncă unul din cuţitele 
scânteietoare înainte să se trântească la pământ. 

O săgeată îi vâjâi pe deasupra capului. Brutus rânji când 
auzi cum cuțitul intră în carne. Cu celălalt cuţit pregătit, se 
mişcă din nou în lungul crestei, apropiindu-se de Renius. 

— Cred că doar l-ai zgâriat un pic, mormăi acesta. 

Brutus se uită pieziş la el, pentru că nu-l lăsa să se concen- 
treze şi roşi puternic când auzi potopul de blesteme turbate care 
venea din vale. 

— Şi l-ai enervat, adăugă Renius. 

Brutus se încordă, vrând să mai încerce o dată. Tare i-ar 
mai fi plăcut să țintească un arcaş, dar n-ar fi rezolvat nimic. 
Alt duşman ar fi luat arcul, cu deosebirea că primii erau mai 
departe de creasta în spatele căreia se ascundeau romanii. 

Sări iarăşi în picioare, aproape dând nas în nas cu unul din- 
tre greci. Omul rămase cu gura căscată de surpriză, iar Brutus 
îi înfipse cuțitul în gât, după care se aruncă la pământ și se 
îndepărtă târâş, ridicând praf în urma sa. 

Alţi doi oameni veniră spre Brutus, care se ridică să-i în- 
tâmpine, încercând să nu-i piardă din vedere pe arcașii din 
spate şi făcând paşi repezi la stânga şi la dreapta, ca să nu le 
dea ocazia să ţintească. 

Exact când îşi împlântă sabia în unul din ei, o săgeată brăzdă 
aerul şi se înfipse în pământul de la picioarele lui. Brutus se 
agăţă de trupul moale, folosindu-l pe post de scut. Deşi era pe 
moarte, omul striga şi-l blestema pe Brutus, care dansa cu el 
în stânga şi în dreapta. O săgeată veni de nicăieri şi se înfipse 
în spatele grecului. Sângele îi țâșni din gură pe faţa lui Brutus. 
Romanul înjură şi aruncă trupul mort în braţele tovarăşului 
său, după care îşi înfipse sabia în vintrele omului, cu lovitura 
tipică a legiunilor. Cei doi căzură în tăcere printre mărăcini şi 
flori, iar Brutus se trezi privindu-l pe soţul Liviei, care tocmai 
se pregătea să-şi trimită săgeata. Dădu să fugă, dar săgeata 
năucitoare îl ajunse când se întorcea, și-l făcu să cadă pe spate. 
Armura îl salvase şi Brutus le mulțumi zeilor pentru norocul pe 
care îl avusese. Se ridică și îl văzu pe Renius cum îl doboară 
pe soțul Liviei cu o ploaie de lovituri, după care se întoarse 
spre ultimul dintre atacatori, care aștepta îngrozit, cu braţele 
tremurând sub încordarea arcului. 

— Uşor, băiete, îi strigă Renius. Dacă tragi săgeata aia, am 
să-ţi smulg beregata cu dinţii. 

Brutus făcu un pas înspre Renius, dar bătrânul gladiator 
întinse mâna, ca să îl oprească. 

— Ştie ce are de făcut, Brutus. Dă-i un pic de timp, zise 
Renius cu voce limpede. Galben la faţă, tânărul care ţinea arcul 
întins la maximum scutură din cap. Soţul Liviei se zbătea pe 
pământ şi Renius îi apăsă un picior pe gât, ca să-l ţină locului. 

— Aţi avut parte de o luptă, băieţi. Acum, mergeţi acasă, 
la neveste şi înduioşaţi-le cu povestea asta, continuă Renius, 
apăsându-şi piciorul ceva mai tare, astfel încât soțul Liviei îşi 
încleştă mâinile pe gamba lui, începând să se sufoce. 

Celălalt slăbi arcul şi făcu doi paşi în spate. 

— Dă-i drumul, zise cu un accent greoi. 

Renius dădu din umeri. 

— Întâi, aruncă arcul. 

Tânărul ezită atât de mult, încât soţul Liviei se învineți 
la față, apoi aruncă arcul care căzu zăngănind pe pietrele din 
spate. Renius îşi îndepărtă piciorul şi-l lăsă pe grec să se ridice 
împleticindu-se şi respirând greoi. Bătrânul gladiator aşteptă 
nemişcat, până când cei doi se îndepărtară. 

— Staţi! strigă Brutus din senin, făcându-i să îngheţe. Acolo, 
jos, aveţi trei cai care nu vă trebuie. Vreau eu doi! 


Cornelia şedea cu spatele drept și ochii sclipind de în- 
grijorare în faţa lui Antonidus, cel căruia i se spunea „câinele 
lui Sulla“. 

Ştia că omul care o interoga şi îi urmărea concentrat fie- 
care mişcare era extrem de crud. N-auzise nimic bun despre 
generalul lui Sulla şi se lupta din greu să nu-și arate frica sau 
ușurarea pe care i-o provocase vestea pe care o aflase. Fiica ei 
îi dormea în braţe. Se hotărâse să-i spună Iulia. 

— Cinna, tatăl tău, ştie că eşti aici? întrebă Antonidus cu voce 
răstită în timp ce o sfredelea cu privirea. 

Femeia clătină uşor din cap. 

— Nu cred. Sulla a trimis după mine în casa soțului meu, din 
afara oraşului. Stau de zile întregi în camerele astea, cu copila, 
şi n-am văzut pe nimeni, doar sclavi. 

Generalul se încruntă, de parcă era ceva în vorbele ei care 
nu-i părea adevărat, însă nu-şi dezlipi privirea de a ei. 

— De ce te-a chemat Sulla? 

Cornelia înghiţi în sec şi ştiu că el observase gestul. Ce-ar 
fi putut să-i spună? Că Sulla o violase lângă fetiţa care plân- 
gea? Poate c-ar fi luat-o în râs sau, mai rău, ar fi crezut că 
încerca să mânjească numele marelui om care murise şi să 
pună să fie ucisă. 

Antonidus o privea cum se foia de frică şi de griji şi-i veni 
să o plesnească. Era atât de frumoasă, încât era evident de ce 
fusese chemată, deşi nu putea să înţeleagă cum putea un trup 
lăbărţat de naştere să îl aţâţe pe Sulla. 

Se întrebă dacă nu cumva tatăl ei fusese în spatele asa- 
sinatului și înjură când îşi dădu seama că trebuia să mai pună 
un nume pe lista cu duşmani. Cinna era plecat cu treburi în 
nordul peninsulei, după cum îi spuseseră informatorii lui, dar 
şi de acolo putea să trimită asasini. Se ridică brusc în picioare. 
Se mândrea cu abilitatea lui de a descoperi un mincinos, dar 
femeia aia ori era imbecilă, ori chiar nu ştia nimic. 

— Să nu pleci în vreo călătorie. Unde te găsesc dacă trebuie 
să te aduc din nou aici? 

Cornelia se gândi o clipă, luptându-se să-și țină bucuria în 
frâu. Avea să-i dea drumul! Era mai bine să se ducă la casa din 
oraş sau mai bine se întorcea la moşia de la ţară a familiei lui 
Iulius? Clodia era probabil acolo. 

— Voi fi în afara oraşului, în casa de unde am fost luată. 

Antonidus dădu din cap, gândindu-se deja la problemele pe 
care trebuia să le rezolve. 

— Îmi pare rău pentru tragedia întâmplată, se forță Cornelia 
să spună. 

— Vinovaţii vor suferi cumplit, zise el pe un ton dur. 

Încă o dată, Cornelia simţi intensitatea privirii lui, care o 
făcea să i se pară că expresia de pe chipul ei este falsă. 

După încă un moment, Antonidus traversă pardoseala de 
marmură. Copilul se trezi şi începu să scâncească, aşteptând să 
fie hrănit. Singură, fără doică, femeia îşi dezveli sânul aproape 
de gura fetiţei şi încercă să nu izbucnească în plâns. 


CAPITOLUL ŞAPTE 


Tubruk se trezi în întunericul din casa sclavilor, plin de 
junghiuri şi înţepenit de frig. Auzea alţi oameni mişcându-se în 
jur, dar nu se vedea nici urmă de lumină în temnița unde erau 
ţinuţi şi pregătiţi de drum. 

Aceasta era partea la care îşi îngăduise să se gândească doar 
puţin, încă din primele ore pe care le petrecuse cu Fercus stabilind 
amănuntele planului. Cât timp mai existase posibilitatea de a fi 
torturat și ucis, dacă atentatul la viaţa lui Sulla dădea greş sau 
dacă era prins când încerca să scape, partea aceasta îi păruse o 
problemă minoră. Fuseseră atâtea posibilități diferite ca totul să 
se termine dezastruos, încât ziua şi noaptea pe care urma să le 
petreacă drept sclav rămăseseră ascunse într-un cotlon al minții 
şi aproape că uitase de ele. 

Se uită în jur, reuşind să distingă câteva forme în întuneric. 
Simţea greutatea fiarelor de metal care îi legau mâinile de lanţul 
neted ce zornăia la fiecare mișcare. Încercă să nu se gândească 
la cum fusese prima dată, dar memoria sa retrăia primele zile, 
primele nopţi, primii ani, până când toate începură să murmure 
în el şi se abţinu cu greu să urle. Unii dintre bărbaţii înlănțuiți 
plângeau încet şi Tubruk nu auzise nicicând un sunet mai plin 
de jale. 

Poate că fuseseră aduşi de pe pământuri îndepărtate sau 
poate deveniseră sclavi în urma unor fărădelegi sau datorii 
neplătite. Existau nenumărate moduri de a ajunge sclav, dar 
Tubruk ştia că nici unul nu era mai cumplit decât să te nașşti 

astfel. Când erau copii mici, erau şi ei liberi să se joace şi să 
alerge, neştiutori şi fericiţi. Asta până când creşteau îndeajuns 
cât să înţeleagă că aveau să fie vânduți. 

Tubruk inspiră adânc mirosurile de grajd: ulei şi paie, 
sudoare şi piele, animale umane curate, care nu posedau nimic, 
în schimb, erau posedate de alții. Se trase în picioare, în ciuda 
greutăţii lanțurilor. Ceilalţi sclavi credeau că era unul dintre ei 
şi că se făcuse vinovat de cine ştie ce de vreme ce fusese bătut 
aşa de rău. Și paznicul îl luase la ochi drept scandalagiu, din 
acelaşi motiv. Numai Fercus ştia că era om liber. 

Gândul acesta nu-l liniştea deloc. Nu-i era de-ajuns să-și re- 
pete întruna că era aproape de domeniu şi de libertate. Dacă 
alții cred că eşti sclav şi dacă eşti legat cu lanţuri într-o cămă- 
ruţă întunecată şi nu poți nici să te ridici în picioare, unde mai 
e nepreţuita ta libertate? Dacă legi un om liber cu fiarele pentru 
sclavi, atunci omul acela este sclav. Tubruk simţi din nou 
groaza aceea fără nume, pe care o simţise în aceeași încăpere 
cu decenii în urmă. Să mănânci, să dormi, să stai în picioare 
sau să mori la cheremul altuia — se întorsese în starea aceea și 
toţi anii de mândrie fiindcă îşi câştigase libertatea păreau să se 
fi transformat în cenușă. 

— Ce lucru fragil, spuse el doar ca să-şi audă vocea, iar omul 
de alături se trezi bombănind, aproape dărâmându-l pe Tubruk 
când se ridică în picioare. 

Tubruk îşi ascunse privirea, mulțumind întunericului. Nu 
voia să intre lumina prin ferestrele înalte şi să le dezvăluie 
chipurile. Toţi aveau în față vieţi scurte şi brutale de trudă la 
câmp. Urmau să muncească până într-o zi când aveau să cadă 
din picioare şi să nu se mai poată ridica. Şi toți erau aidoma lui. 
Poate că unul sau doi dintre ei aveau să fie aleşi, graţie forţei 
sau agilităţii lor, şi duşi să fie antrenați pentru circ. În loc să-şi 
sfârşească vieţile ca schilozi buni doar să care apă sau seceraţi 
de boli, aveau să-şi însângereze viitorul în nisipul arenei. Unul 
sau doi se vor căsători poate şi vor avea copii. doar ca să vadă 
cum sunt luaţi de lângă ei şi vânduți de îndată ce creşteau. 

Parcă în ciuda lui, lumina intră alene prin ferestre, permi- 
țându-i să vadă că sclavii legaţi erau nemişcaţi, așteptând apatici 
în lanţuri. În cazul multora dintre ei, singurul semn că erau treji 
îl reprezenta zgomotul ușor pe care îl făcea lanţul când se foiau. 
Odată cu lumina venea şi mâncarea, iar ei o aşteptau răbdători. 

Tubruk își duse mâna ia față şi se strâmbă de durere când 
pipăi umflăturile lăsate de pumnii lui Fercus cu o noapte în urmă. 
Mirarea paznicului fusese evidentă atunci când Tubruk fusese 
adus înăuntru. Fercus nu se manifestase niciodată cu cruzime 
şi probabil că sclavul îl insultase cumplit ca să primească aşa o 
bătaie doar cu o noapte înainte de a fi livrat noilor proprietari. 

Bineînţeles că nimeni nu întrebase nimic. Chiar dacă stă- 
teau doar câteva zile în casa sclavilor, cât timp Fercus îşi încasa 
profitul, sclavii erau bunurile lui, la fel ca scaunul pe care stătea 
sau hainele pe care le purta. 

Li se dădură blide de lemn, cu fiertură de legume şi pâine. 
Tubruk tocmai îşi înmuia degetele în vasul lui, când se deschise 
ușa şi Fercus intră împreună cu trei soldaţi. 

Tubruk îşi cobori privirea, la fel ca toți ceilalți, neîndrăznind 
să se uite în ochii lor nici măcar din întâmplare. Un murmur 
de interes traversă încăperea, dar Tubruk nu i se alătură. Bă- 
nuia de ce veniseră şi simţea că îi îngheaţă stomacul de încor- 
dare. Probabil că până acum vorbiseră cu tot personalul de 
la bucătărie şi aflaseră că un oarecare Dalcius lipsea. Fercus 
spusese că aveau să fie controlaţi la porţile orașului, dar nu se 
aşteptase să fie atât de meticuloşi şi să-i verifice casa de sclavi 
înainte de plecare. 

În lumina cenuşie a dimineţii, Tubruk simţea că îl vor des- 
coperi într-o clipită, dar soldaţii se mişcau încet printre sclavii 
care mâncau. Era clar că își luau misiunea extrem de în serios. 
Şi aşa şi trebuia să fie, îşi zise acru Tubruk. Dacă nu îl desco- 
pereau acum şi era prins mai târziu, la porţi, soldaţii aveau să 
fie aspru pedepsiţi. Se întrebă dacă-Sulla'înghiţise Otrava, deşi 
ştia că puteau să mai treacă zile, până să fie sigur, poate chiah 
săptămâni, dacă senatul se hotără să ascundă veştile. Romanii 

nu prea îl văzuseră pe dictator altfel decât de la distanţă, pe 
deasupra mulțimii. Aveau să-şi vadă de vieţile lor fără să ştie 
nimic şi, dacă Sulla supravieţuise, poate că nu vor afla niciodată 
de atentat. 

Îşi mesteca mâncarea încet când o mână aspră îl apucă de 
bărbie. Tubruk o lăsă să-i ridice capul şi se trezi privind în 
ochii duri ai unui legionar tânăr. Înghiţi dumicatul şi încercă 
să pară liniștit. 

Soldatul fluieră. 

— Ăsta a cam luat-o pe coajă, zise încet. 

Tubruk clipi neliniștit, cu ochii umflați. 

- Mi-a insultat soţia, domnule ofiţer, zise Fercus. Eu însumi 
i-am administrat pedeapsa. 

— Nu zău? continuă legionarul. 

Cu inima bubuind, Tubruk se uită în altă parte, dându-și 
seama prea târziu că susținuse privirea soldatului, ceea ce nu 
era permis. 

— Dacă mi-ar fi insultat mie nevasta, i-aș fi smuls mărun- 
taiele, zise, lăsând bărbia lui Tubruk să cadă. 

— Şi să pierd câştigul? răspunse iute Fercus. 

Ofiţerul făcu o grimasă dispreţuitoare şi scuipă un singur 
cuvânt: 

— Negustori! 

Împreună cu Fercus, trecu la următorul sclav. Tubruk îşi 
curăţă castronul, apucându-l strâns, ca să ascundă mâinile ce 
tremurau de ușurare. Câteva minute mai târziu, soldaţii plecară 
şi, în locul lor, intrară paznicii care îi făcură să se ridice, lo- 
vindu-i cu picioarele. Urmau să fie luaţi de acolo şi legaţi în 
carul care avea să-i scoată din oraș și să-i ducă la noile lor case 
Şi vieţi. 


Iulius îşi sprijini capul de gratiile micuţei celule aflate sub 
puntea triremei, închizând ochiul stâng pentru a vedea mai lim- 
pede ce se întâmpla dincolo de ele. Dacă îl ținea deschis, ceața 

prin care vedea făcea să i se intensifice durerea de cap, iar el 
dorea să amâne acest lucru cât mai mult posibil în fiecare zi. 
Trase adânc aer în plămâni şi se întoarse spre ceilalți. 

— Ne aflăm, în mod sigur, într-un port. Aerul este cald și simt 
miros de fructe şi de mirodenii. Aş zice că ne aflăm în Africa. 

După o lună petrecută în semiîntunericul apăsător, aceste 
cuvinte stârniră rumoare printre romanii care stăteau în capul 
oaselor sau întinși în temniţa lor de lemn. Iulius îi privi şi oftă 
înainte de a se întoarce la locul lui, lăsându-se în jos cu grijă şi 
evitând să se sprijine pe braţul zdrobit. 

Acea lună fusese dificilă pentru toţi. Fără a avea cu ce 
să se bărbierească sau apă de spălat, soldaţii, care de obicei 
erau îngrijiţi, formau acum un grup jalnic, murdar şi cu bărbi 
întunecate. Găleata care le fusese dată pentru a-și face nevoile 
era plină ochi şi muştele bâzâiau îi jurul ei. Se afla într-un colţ, 
dar excrementele bălteau pe lângă ea, iar oamenii nu aveau 
cârpe cu care să se șteargă. În căldura zilei, aerul duhnea a 
boală, iar doi dintre soldaţi făcuseră o febră pe care Cabera 
abia o putea ţine sub control. 

Bătrânul vraci făcea tot ce putea pentru ei, dar era perche- 
ziţionat cu minuţiozitate de fiecare dată când le aducea mân- 
care sau venea să îi consulte. Piraţii încă îi dădeau de lucru cu 
suferinţele lor, iar Cabera își spunea că era limpede că, de ani 
de zile, nu mai avuseseră un tămăduitor la bord. 

Iulius simți că îl apucă durerea de cap şi îşi înăbuși un gea- 
măt. De când îşi recăpătase cunoștința, durerea nu-l slăbise nici 
o clipă, slăbindu-i voinţa şi forțele şi făcându-l să se răstească 
la toată lumea. Toţi erau nervoşi şi disciplina ce îi caracterizase 
cândva dispărea treptat în întunericul de sub punte, iar Gaditicus 
trebuia să intervină adesea pentru a calma spiritele. 

Dacă îşi ţinea ochii închişi, durerea rămânea surdă, dar 
Cabera îi spusese că trebuia să-şi folosească neîncetat ochiul 
vătămat şi să petreacă nişte ore pe zi concentrându-și privi- 
rea alternativ asupra unor obiecte apropiate şi îndepărtate, 

altminteri ar fi fost pierdut în clipa în care aveau să vadă din 
nou lumina soarelui. Trebuia să creadă că acest coşmar va lua 
sfârşit. Se va întoarce la Roma și la Cornelia, iar chinul trăit 
acum va deveni o amintire. L-a ajutat puţin să-şi imagineze 
că acest lucru s-a întâmplat deja, că stătea la soare, pe zidul 
domeniului, cu braţul petrecut în jurul taliei subțiri a Corneliei 
în timp ce adierea curată şi rece, ce bătea dinspre dealuri, le 
ciufulea părul. Ea l-ar întreba cum fusese în mizeria şi du- 
hoarea temniţei, iar el ar minimaliza suferinţa. Își dorea să îşi 
poată aminti mai limpede chipul ei. 

Iulius îşi ridică mâna şi o privi, apoi se uită la ușa zăbrelită. 
Făcu asta iarăși şi iarăşi, până când tâmpla stângă începu să-i 
pulseze de durere. Lăsă mâna să-i cadă şi îşi închise ochii, sleit 
după o lună în care li se dăduse mâncare doar cât să nu moară 
de foame. Ar fi dat orice pentru o stridie rece, care să-i alunece 
pe pât. Ştia că este o prostie să se tortureze singur, dar mintea 
lui crea viziuni ale scoicilor ce păreau atât de reale, de parcă i 
s-ar fi aflat în fața ochilor, la fel de clare ca vederea sa înainte 
de bătălia de pe Accipiter. 

Nu-şi mai amintea nimic în legătură cu acea zi. Memoria 
lui îi spunea doar că, într-o clipită, era sănătos şi puternic, iar în 
următoarea — zdrobit şi copleşit de durere. În primele zile după 
ce îşi recăpătase cunoştinţa, fusese plin de mânie gândindu-se la 
ceea ce i se luase. Nu putuse să zărească nimic cu ochiul stâng 
un timp atât de îndelungat, încât crezuse că nici nu mai avea să 
vadă vreodată şi nici nu va mai putea să mânuiască sabia. 

Suetonius îi spusese că bărbaţii cu un singur ochi nu pot fi 
buni luptători, iar el deja descoperea că nu nimerește lucrurile 
pe care voia să le apuce, mâna lui nimerind în gol, fiindcă nu 
era în stare să aprecieze corect distanţele. Cel puţin, această pro- 
blemă se rezolva pe măsură ce vederea îi revenea, deşi contu- 
rurile tremurătoare pe care le zărea cu ochiul stâng îl înfuriau, 
făcându-l să-şi dorească să-l frece, pentru a vedea mai limpede. 

Mâna lui se ridică din reflex pentru a face acest lucru, dar reuși 
să se controleze, știind că n-ar fi indicat. 

Pulsaţia de cap păru să găsească o cale de a migra către alt 
punct din creierul lui, așa că îl durea în două locuri. Spera to- 
tuşi că nu se va extinde și mai mult. Gândul acesta era o teamă 
pe care abia începuse să o conştientizeze, fiindcă, de trei ori 
până acum, durerea se transformase în lumini pâlpâitoare care 
îl epuizaseră şi îl făcuseră să se trezească având buzele amare 
din pricina bilei galbene, zăcând în propria mizerie în vreme ce 
Gaditicus îl țintuia la pământ. Cu ocazia primei crize, îşi muş- 
case limba atât de tare, încât gura i se umpluse cu sânge care îl 
făcuse să se înece, dar acum era pregătită o legătură murdară, 
o fâşie dintr-o mânecă de-a lui, pe care să i-o îndese între dinţi 
în timpul convulsiilor. 

Cu ochii roşii şi murdari, toţi soldaţii şi-au ridicat capetele 
la auzul paşilor care coborau pe treptele înguste dinspre puntea 
de deasupra. Orice era bine-venit pentru a-i smulge din plic- 
tiseala nesfârșită, şi chiar şi cei doi oameni cuprinși de febră se 
străduiră să se ridice pentru a vedea despre ce-i vorba, dar unul 
din ei căzu epuizat la loc. 

Era căpitanul, care aproape că strălucea datorită curăţe- 
niei şi sănătăţii pe care le respira comparativ cu oamenii de pe 
Accipiter. Era suficient de înalt pentru a fi nevoit să se aplece 
pe când intra în temniţă însoţit de un alt bărbat care avea pre- 
gătite o sabie şi un pumnal pentru a stăvili un eventual atac. 

Dacă nu i-ar fi pulsat capul de acea durere neiertătoare, 
Iulius ar fi râs la vederea acestei măsuri de precauție. Romanii 
îşi pierduseră puterile, neavând ocazia să se antreneze. Încă îl 
uimea rapiditatea cu care mușchii îşi pierdeau vigoarea dacă 
nu erau folosiţi. Cabera le arătase cum să îşi menţină forţele 
trăgând unul de altul, dar asta nu părea să ajute prea mult. 

Căpitanul încercă să îşi țină respiraţia la vederea găleţii 
pline. Faţa lui era bronzată şi ridată ca urmare a anilor în care îşi 
mijise ochii scrutând marea şi încercând totodată să se ferească 

de strălucirea ei. Chiar şi hainele lui miroseau a proaspăt, iar 
năzuinţa lui Iulius de a se afla la aer, într-un spațiu deschis, era 
de-a dreptul dureroasă, atât de puternică, încât inima îi bubuia 
de dorinţă. 

— Am ajuns într-un port sigur. Probabil că, în şase luni, vă 
veţi petrece nopțile singuri, liberi, odată răscumpărarea plătită. 

Căpitanul făcu o pauză pentru a savura efectul vorbelor sale. 
Eventualitatea eliberării îi făcuse pe oameni să îşi aţintească 
privirile asupra lui. 

— Sumele cerute, ei bine, asta-i o problemă delicată, conti- 
nuă el pe un ton plăcut, de parcă s-ar fi adresat unui grup de 
oameni pe care îi cunoştea bine, nu unor soldaţi care l-ar fi sfâ- 
şiat cu dinții dacă ar fi avut suficientă putere. Nu trebuie să fie 
atât de mult, încât cei dragi vouă să nu fie în stare să plătească. 
Nu avem nevoie de așa ceva. Totuşi, cumva, nu cred că veţi 
răspunde sincer dacă vă întreb cât ar fi în stare să plătească fa- 
miliile pentru voi. Înţelegeţi? 

— Înţelegem destul de bine, spuse Gaditicus. 

— Cred că ar fi cel mai bine să ajungem la un compromis. 
Fiecare îmi va spune numele lui, gradul şi averea de care dis- 
pune, iar eu voi decide dacă minte şi voi adăuga cât voi crede 
de cuviinţă. E ca un joc. 

Nimeni nu-i răspunse, dar jurăminte tăcute le-au fost făcute 
zeilor, iar ura se citea clar pe chipurile romanilor. 

— Bine. Să începem atunci. 

Arătă spre Suetonius, îndepărtându-şi privirea când tânărul 
bărbat se scărpină din pricina păduchilor care îi muşcaseră pe 
toţi, astfel încât trupurile le erau pline de inflamații roşii. 

— Suetonius Prandus. Sunt ofiţer de cart de gradul cel mai mic. 
Familia mea nu are nimic care să poată fi vândut, zise Suetonius 
cu o voce groasă şi asprită din pricina tăcerii îndelungate. 

Căpitanul îl măsură cu privirea, cântărindu-i vorbele. La fel 
ca şi în cazul celorlalţi, nimic din trupul slăbit nu sugera bo- 
găţie. Iulius realiză că omul doar se distra pe seama lor. Îi făcea 

plăcere faptul că aroganţii soldați romani erau nevoiţi să nego- 
cieze cu duşmanul. Totuşi, ce altceva ar fi putut face? Dacă 
piratul cerea prea mult, iar familiile lor nu ar fi putut împru- 
muta acei bani sau, şi mai rău, ar fi refuzat să o facă, asta ar fi 
însemnat o moarte rapidă. Era dificil să nu accepţi jocul. 

— Cred că, pentru gradul cel mai mic, voi cere doi talanţi! — 
cinci sute în aur. 

Suetonius izbucni, cu toate că Iulius ştia că familia acestuia 
ar fi putut plăti cu ușurință acel preţ sau chiar unul de zece ori 
mai mare. 

— Pe toți zeii, omule! Nu au atâţia bani! spuse Suetonius, 
tot trupul lui murdar părând să exprime adevărul vorbelor sale. 

Căpitanul ridică din umeri. 

— Roagă-te acelor zei ca ei să poată face rost de aceşti bani, 
altfel vei fi zvârlit peste bord, cu un lanţ care să te tragă la fund. 

Suetonius se ghemui la locul lui, aparent cuprins de dispe- 
rare, cu toate că Iulius ştia că acesta era încântat că îl păcălise 
pe pirat. 

— Tu, centurionule? Provii dintr-o familie bogată? între- 
bă căpitanul. 

Gaditicus se uită lung la el înainte de a-i răspunde. 

— Nu, dar nimic din ce-aş spune nu ar conta pentru tine, 
mârâi acesta înainte de a se uita în altă parte. 

Căpitanul se încruntă gânditor. 

— Cred că... da, pentru un centurion, cel puţin căpitan, așa, 
ca mine... ar fi o insultă să cer mai puţin de douăzeci de talanți. 
Asta ar însemna cam cinci mii în aur, cred. Da. 

Gaditicus îl ignoră, deşi păru că se încovoaie puţin, de 
disperare. 

— Cum te numești? îl întrebă căpitanul pe Iulius. 

Şi el se gândi să-l ignore pe bărbat, dar durerea făcu să îi 
bubuie capul şi o undă de mânie se ridică în el. 


l Talant — monedă de aur sau de argint cu valoare variabilă, folosită în Grecia 
antică (n.red.) 

— Numele meu este Iulius Cezar. Am sub comandă douăzeci 
de oameni. De asemenea, sunt capul unei case bogate. 

Sprâncenele căpitanului se ridicară, iar ceilalți murmurară 
neîncrezători. lulius schimbă o privire cu Gaditicus, care clă- 
tină din cap, transmiţându-i un mesaj clar. 

— Capul unei case! Sunt onorat să te cunosc, spuse căpitanul 
pe un ton batjocoritor. Poate că şi pentru tine douăzeci de ta- 
lanţi ar fi potriviţi. 

— Cincizeci, rosti Iulius, îndreptându-şi spatele în timp 
ce vorbea. 

Căpitanul clipi, atitudinea sa uşuratică dispărând iute. 

— Asta înseamnă douăsprezece mii de piese din aur, zise el 
copleșit de încântare. 

— Hai să zicem cincizeci, replică Iulius ferm. După ce o 
să te păsesc şi o să te omor, voi avea nevoie de bani. Mă aflu 
departe de casă, la urma urmelor. 

În ciuda durerii de cap, reuși să zâmbească sălbatic. 

Căpitanul îşi reveni rapid din surpriză. 

— Tu ești cel care a avut capul spart. Probabil că ţi-ai lăsat 
mintea pe puntea mea. O să cer cincizeci, dar, dacă nu-i pri- 
mesc, marea este suficient de adâncă pentru tine. 

— Nu este suficient de întinsă pentru ca tu să te ascunzi de 
mine, bastardule, replică Iulius. O să-ţi ţintuiesc oamenii pe un 
şir de cruci de-a lungul coastei. Poate că, din milă, pe ofițeri îi 
voi strangula înainte. Ai cuvântul meu! 

Soldaţii izbucniră într-un val de urale şi râsete, iar căpitanul 
păli de furie. Pentru o clipă, păru că se va repezi să-l lovească 
pe Iulius, dar reuși să se stăpânească şi privi dispreţuitor de jur 
împrejur, la oamenii care chicoteau. 

— Voi pune preţ mare pe fiecare dintre voi. Să vedem cât de 
entuziasmați o să fiți atunci! ţipă el ca să acopere zeflemelile, 
în vreme ce se îndepărta împreună cu tovarăşul lui care închise 
ușa în urma sa, clătinând capul a neîncredere către Iulius, prin- 
tre zăbrele. 

Când au fost siguri că nu îi mai auzea nimeni, Suetonius se 
luă de Iulius. 

— De ce ai făcut asta, tâmpitule? O să ne aducă familiile la 
sapă de lemn din pricina mândriei tale prosteşti. 

Iulius ridică din umeri. 

— O să stabilească preţurile în funcţie de ce crede că o să 
capete, aşa cum ar fi făcut înainte de a cobori aici, cu toate că 
s-ar putea să ceară cincizeci pentru mine, ca să-mi facă rău. 

— Cezar are dreptate, spuse Gaditicus, doar se distra cu noi. 
Chicoti brusc. Cincizeci! I-ai văzut faţa? Eşti un roman ade- 
vărat, băiete. 

Râsul i se transformă în tuse, dar el zâmbea încă. 

— Cred că ai greşit ispitindu-l, continuă Suetonius, iar unul 
sau doi dintre ceilalţi murmurară aprobator. 

— A ucis romani şi l-a scufundat pe Accipiter, iar tu consideri 
că ar trebui să ne pretăm jocurilor sale? Te-aş scuipa dacă aş fi 
în stare! se răsti Iulius. Am vorbit serios. Îndată ce voi fi liber, 
îl voi găsi şi îl voi ucide. Chiar dacă va dura ani de zile, chipul 
meu va fi ultimul pe care îl va zări înainte să moară. 

Suetonius se împletici furios către Iulius, dar Pelitas îl re- 
tinu când trecu pe lângă el. 

__— Stai jos, idiotule! mârâi Pelitas, împingându-l înapoi. N-are 
nici un rost să ne batem între noi, iar el abia dacă și-a revenit. 

Suetonius se supuse, aruncându-i o privire mânioasă, pe 
care Iulius o ignoră, scărpinându-şi gamba în timp ce se gân- 
dea. Privirea lui poposi asupra bolnavului care zăcea în mizerie, 
pe paiele care duhneau. 

— Locul ăsta ne va ucide, rosti el. 

Pelitas încuviință. 

— Ştim că pe punte sunt doi oameni care păzesc intrarea spre 
temnița noastră. Ar trebui să-i doborâm. Acum, că ne aflăm 
într-un port, ar merita să încercăm? 

— Poate, spuse Iulius, dar sunt vigilenți. Chiar dacă am reuşi să 
desprindem balamalele ușii, chepengul de pe punte este zăvorât 


110 CONN IGGULDEN 

pe exterior ori de câte ori cineva vine aici, chiar și Cabera. Nu-mi 
dau seama cum l-am putea forţa suficient de rapid pentru a nu ne 
pomeni cu o mulțime care să ne aştepte la ieşire. 

— Am putea să ne folosim de capul lui Suetonius, zise Pelitas. 
Câteva lovituri zdravene şi ori el, ori chepengul va ceda. În ori- 
care din cazuri, nu avem decât de câştigat. 

Iulius chicoti împreună cu el. 

În noaptea următoare, unul dintre bolnavi muri. Căpitanul 
îi permise lui Cabera să scoată trupul şi să-l arunce peste bord 
fără vreo ceremonie. Starea de spirit a celor rămaşi era dispe- 
rare pură. 


CAPITOLUL OPT 


— Sunt înconjurat de femei, zise Tubruk vesel când Aurelia, 
Cornelia şi Clodia intrară în friclinium-ul! tăcut, aducând cu ele 
viaţă şi energie. 

În săptămânile din urmă, după ce Fercus îl trecuse de por- 
ţile domeniului şi-i pusese biletul de vânzare în mâinile acum 
libere, Tubruk aproape că-şi regăsise liniştea pe care o pierduse 
în oraş. Pentru toți patru, a mânca împreună în fiecare dimineaţă 
devenise un fel de ritual, iar Tubruk începuse să aştepte cu 
nerăbdare micul dejun. Starea Aureliei era întotdeauna mai bună 
dimineaţa şi, dacă se pricepea vreun pic, Tubruk ar fi spus că 
între ea, Cornelia şi Clodia era o prietenie adevărată. Casa aceea 
nu mai auzise hohote de râs dinainte de revoltele sclavilor, iar 
faptul că acum se auzeau îl binedispunea pe Tubruk. 

În timp, faţa omului se vindecase, deşi acum avea încă o 
cicatrice deasupra ochiului stâng, care să-i amintească de cal- 
varul acela. Se gândi cât de ușurat fusese când văzuse prima 
dată legionari îmbrăcaţi în negru, uniformă pe care aveau s-o 
poarte un an încheiat, în semn de doliu pentru moartea dicta- 
torului. Totuşi, pânza neagră nu părea să se potrivească dispo- 
ziţiei Romei. Fercus îi spusese că se simţea un suflu nou în 
senat, cu Cinna și Pompei care se străduiau să restabilească 


! Zriclinium — sufragerie (în Ib. latină, în original) 

vechea republică şi să trimită înapoi în morminte nălucile regi- 
lor pe care Sulla le făcuse să umble pe străzi. 

Administratorul domeniului nu mai mergea decât arareori 
în oraş, iar când se ducea era cu mare băgare de seamă. Se 
gândea că erau şanse foarte mari să nu fie niciodată asociat cu 
otrăvirea conducătorului Romei, însă era de ajuns o singură 
acuzaţie şi senatul avea să întoarcă domeniul cu susul în jos, 
în căutare de dovezi. Era sigur că, dacă îl găseau pe Fercus şi-l 
torturau, negustorul avea să-l dea de gol. Omul avea o familie 
pe care o iubea, iar onoarea şi prietenia nu înseamnă nimic în 
comparaţie cu asta. Totuşi, făcuseră ceea ce trebuia și învin- 
seseră, chiar dacă Tubruk urma să nu mai aibă nici o zi de 
pace deplină câtă vreme prietenii şi susţinătorii lui Sulla îl mai 
căutau pe asasin. 

La o lună după întoarcerea sa la domeniu, Tubruk îmbrăcase 
o mantie greoaie şi se dusese călare în oraș, ca să aducă ofrande 
în templele lui Marte şi al Vestei, în semn de mulțumire pentru 
că-i cruţaseră viaţa Corneliei. Şi se rugase şi pentru sufletele lui 
Casaverius şi al soldatului pe care îl omorâse la poartă. 

Fetiţa Corneliei şedea în poala mamei sale, iar Clodia se 
întindea din când în când să gâdile copila sub braţ, ca să o facă 
să râdă. Chiar şi Aurelia zâmbea la auzul chicotelilor copilă- 
reşti pe care le scotea Iulia. Tubruk îşi întindea mierea pe pâine 
cu un amestec de emoții care se învârtejeu în el. Era bine că 
Aurelia îşi regăsise un pic din fericirea de odinioară. Prea mult 
timp fusese înconjurată doar de bărbați mohorâţi. Când îşi 
ţinuse prima dată nepoata în braţe, plânsese fără suspine, doar 
lacrimi care îi lunecau de pe față. 

Totuşi, Tubruk era sigur că Aurelia se stingea, iar gândul 
acesta îl îndurera. Observă că nu mâncase împreună cu ceilalți 
şi împinse înspre ea farfuria cu pâine proaspătă, crocantă, iar 
ochii lor se întâlniră preţ de o clipă. Aurelia rupse o bucăţică 
de pâine şi o mestecă încet, în timp ce el o privea. Îi spusese 
că mâncarea îi declanșa crizele şi că, după ce mânca, îi era rău 

şi voma. N-avea poftă de mâncare şi, înainte ca el să înceapă 
să o supravegheze, slăbise îngrozitor şi aproape că nu mai 
înghiţea nimic. 

Dispărea încet, sub ochii lui şi, orice i-ar fi spus când erau 
singuri, Aurelia nu făcea decât să plângă şi să spună că nu e loc 
în ea pentru mâncare. 

Clodia gâdilă copila şi fu răsplătită cu o răbufnire de 
vomă lăptoasă. Toate cele trei femei se ridicară să o curețe și 
Tubruk se ridică odată cu ele, simțindu-se exclus, dar fără ca 
asta să-l supere. 

— Aş vrea să fie şi tatăl ei aici şi să o vadă cum creşte, spuse 
Cornelia, gânditoare. 

— Va fi, scumpo, zise Tubruk. Trebuie să-i ţină în viață pe 
cei pentru care se cer răscumpărări, altfel negoţul acesta ar 
înceta. Pentru ei nu e decât o afacere. Iulius va veni acasă şi, 
acum că Sulla e mort, poate s-o ia de la capăt. 

Vorbele lui părură să-i dea Corneliei mai multă speranță 
decât simţea el însuşi. Orice s-ar fi întâmplat, Tubruk ştia că, 
şi dacă Iulius reuşea să se întoarcă, n-avea să mai fie nicio- 
dată la fel după experienţele prin care trecuse. Tânărul care 
se îmbarcase ca să scape de Sulla murise. Rămânea de văzut 
cine urma să se întoarcă în locul lui. Viaţa avea să fie mai 
grea pentru ei toţi după ce fuseseră obligaţi să plătească o re- 
compensă atât de mare. Tubruk trebuise să vândă o parte din 
pământ rudelor lui Suetonius, care se târguiseră cumplit, ştiind 
bine care le era nevoia pentru că şi ei primiseră o cerere de 
răscumpărare. Tubruk suspină. Cel puţin, Iulius avea o fiică şi 
o soție care să-l iubească, ceea ce era mai mult decât se putea 
spune despre el însuşi. 

Aruncă o privire înspre Clodia și descoperi că şi ea îl privea 
cu o expresie care-i trimise tot sângele în obraji, de parcă ar fi 
fost un băieţandru. Clodia îi făcu cu ochiul, după care se în- 
toarse s-o ajute pe Cornelia, iar el se simţi foarte stânjenit. Ştia 
că ar fi trebuit să meargă la muncitorii care aşteptau porunci, 


114 CONN IGGULDEN 


dar rămase la locul lui şi mai luă o felie de pâine pe care o 
mâncă încet, sperând ca ea să se mai uite o dată la el. 

Aurelia se clătină ușor pe picioare. Tubruk se repezi spre ea 
şi o prinse de umăr. Era incredibil de palidă, iar pielea îi părea 
ca de ceară. Simţi osul descărnat de sub stola’ şi durerea care 
nu îl părăsea niciodată se înteți. 

— Ar trebui să te odihneşti, îi spuse încet. Îți mai aduc ceva 
de mâncare mai târziu. 

Aurelia nu răspunse, iar în ochi avea expresia aceea pierdută. 
Cu picioarele tremurânde şi slăbite, păși alături de el, îndepăr- 
tându-se de masă. Tremuratul începuse din nou și, cu fiecare 
acces, era tot mai slăbită. 

Cornelia și Clodia rămaseră singure cu copilul care trăgea 
de rochia mamei în căutarea unui sfârc. 

— E un om bun, zise Clodia privind uşa pe care ieşiseră 
cei doi. 

— Păcat că e prea bătrân să se mai însoare, răspunse stângaci 
Cornelia. 

Clodia strânse din buze. 

— Bătrân? E încă viguros acolo unde contează, răspunse cu 
vocea tăioasă. 

Apoi, văzu ochii strălucitori ai Corneliei şi roși. 

— Vezi prea multe, fată! Lasă copila să mănânce. 

— Mereu îi e foame, spuse Cornelia, strâmbându-se când 
fetița se agăță de ea, cu faţa îngropată în sânul mamei. 

— Asta te face să-i iubeşti mai mult, zise Clodia pe un ton 
care o făcu pe Cornelia să-şi ridice privirea şi să vadă lacrimile 
din ochii celeilalte. 


În întunericul răcoros al camerei de dormit, Tubruk o ţinu 
strâns pe Aurelia până când criza trecu. Pielea ei ardea, iar 
bărbatul dădu din cap când observă iarăși cât de slabă era. În 


! Rochie încinsă cu două cordoane, unul sub sâni, altul pe şolduri, pe care o 
purtau femeile romane din clasele înstărite, pe deasupra tunicii. (n.tr.) 

cele din urmă, Aurelia îl recunoscu, iar el o împinse uşor pe 
pernele moi. Prima dată, o ţinuse în braţe în noaptea în care 
fuseseră funeraliile soţului ei. Devenise un fel de ritual al lor. 
Ştia că puterea lui o mai liniştea şi avea şi mai puţine vânătăi de 
când el îi ţinea strâns membrele care zvâcneau. Îşi dădu seama 
că respira greu şi se miră, ca şi alte dăți, cum era posibil să 
existe asemenea forță într-un trup atât de veştejit. 

— Mulţumesc, şopti ea cu ochii întredeschişi. 

— N-ai pentru ce. Îţi aduc o băutură rece și te las să te 
odihneşti. 

— Nu vreau să pleci, Tubruk, rosti ea. 

— Nu ţi-am zis că voi avea grijă de tine? Voi fi aici cât timp 
vei avea nevoie de mine, răspunse el, forțându-se să vorbească 
pe un ton vesel. 

Aurelia deschise ochii de tot şi îşi întoarse capul înspre el. 

— Iulius a spus că o să stea cu mine, dar a plecat. Acum, şi 
fiul meu a plecat. 

— Scumpa mea, câteodată zeii îşi bat joc de făgăduielile 
noastre, dar soțul tău a fost om bun. Și, dacă îl cunosc cât de 
cât, fiul tău se va întoarce teafăr. 

Femeia închise din nou ochii și Tubruk aşteptă să adoarmă 
înainte să se furişeze afară din cameră. 


Furtunile loveau coasta, iar trirema trasă la țărm se clătina 
greoaie, în ciuda adăpostului oferit de micuțul golf african, 
departe de ţinuturile romane. Câţiva dintre ofiţeri se strâmbau, 
venindu-le să vomite, deşi n-aveau ce să verse. Cei care aveau 
în burţi apa din rația zgârcită se străduiau să nu piardă nici un 
strop, apăsându-şi strâns mâinile pe gură. Nu primeau niciodată 
apă îndeajuns şi, în căldura aceea apăsătoare, trupurile lor tân- 
jeau după umezeală de orice fel. Cei mai mulți dintre ei îşi 
făceau mâinile căuş când urinau și înghiţeau repede lichidul 
cald înainte să se piardă. 

Legănatul vasului nu îl afecta pe Iulius, care se bucura de 
starea de rău a lui Suetonius. Acesta zăcea întins pe o parte, cu 
ochii închişi şi gemea încet, ţinându-şi mâinile apăsate pe burtă. 

În ciuda răului de mare, o nouă adiere de optimism se simţea 
în temniţa înghesuită. Căpitanul trimisese un om să le spună 
că toate răscumpărările fuseseră plătite și parcurseseră uscat şi 
mări, până într-un loc secret de întâlnire, de unde un agent al 
piraţilor făcuse ultima parte a lungii călătorii şi adusese aurul în 
acel port îndepărtat. Iulius simţea că era o mică victorie faptul 
că nu venise însuşi căpitanul sub punte. Spre satisfacția tuturor, 
nu-l mai văzuseră de luni întregi, din ziua aceea când încercase 
să-şi bată joc de ei. Dacă ar fi venit, ar fi fost surprins de ce-ar 
fi văzut. Prizonierii supravieţuiseră celor mai rele momente ale 
captivităţii şi deveneau tot mai puternici. 

Grupul disperat din primele luni aștepta acum cu răbdare să 
fie eliberat. Încă doi oameni muriseră de febră, iar înghesuiala 
copleşitoare se mai aerisise un pic. Apoi, voinţa de a trăi i-o 
datorau în parte lui Cabera, care reuşise în cele din urmă să 
obţină rații ceva mai bune pentru ostatici. Fusese un joc peri- 
culos, dar bătrânul înţelesese că abia o jumătate din ei aveau să 
mai apuce ziua libertăţii dacă oamenii nu erau mai bine hrăniți 
şi îngrijiţi, aşa că se aşezase pe punte şi refuzase să mai trateze 
vreun pirat dacă nu i se dădea şi lui ceva în schimb. În acele 
zile, căpitanul suferea de o erupție violentă cu care se alesese 
din port, aşa că nu se împotrivise prea mult înainte să accepte. 
Odată cu mâncarea a venit şi speranţa, iar oamenii începură să 
spere că ar mai putea vedea Roma şi gusta libertatea. Gingiile 
umflate şi sângerânde începuseră să se vindece, iar Cabera 
obținuse permisiunea de a le da o cană cu untură albă cu care 
să-și dea pe răni. 

Şi Iulius jucase un rol. Când îi îndepărtaseră atela, se îngro- 
zise să vadă că toţi muşchii dispăruseră şi se apucase imediat de 
exerciţiile pe care le recomandase Cabera. Fusese îngrozitor în 
spaţiul acela aţât de strâmt, dar Iulius împărţise ofiţerii în două 
grupuri de patru şi cinci oameni. Unul din grupuri se înghesuia 

cât mai mult posibil, lăsându-le celorlalți o oră să se lupte şi 
să-şi ridice tovarășii ca pe niște greutăţi şi să-şi refacă astfel 
muşchii atrofiați. Apoi, făceau schimb şi celălalt grup începea 
să lucreze Și să transpire. Găleata cu scârnă fusese dărâmată de 
nenumărate ori, dar oamenii prindeau puteri și nici unul nu mai 
murise de febră. 

Durerile de cap erau mai rare, dar cele mai rele îl făceau 
aproape incapabil să vorbească. Ceilalţi învăţaseră să-l lase în 
pace când se albea la față şi închidea ochii. Ultima criză se 
petrecuse cu două luni în urmă, iar Cabera spusese că era foarte 
posibil să nu fie ultima. Se ruga să fie așa. Gândul la boala 
mamei lui îl făcea să se teamă îngrozitor de slăbiciunea aceea 
care îl arunca pe jos şi îi cufunda mintea în întuneric. 

Când primiră vestea că vasul se pregătea să ridice pânzele 
şi să se îndrepte spre o zonă retrasă a coastei, unde aveau să fie 
debarcaţi, ofiţerii de pe Accipiter fură în culmea fericirii şi, de 
încântare, Pelitas chiar îl bătuse pe umăr pe Suetonius. Erau 
bărboşi şi arătau ca nişte sălbatici, dar îşi povesteau deja fan- 
teziile cu terme şi masaj cu ulei. 

Ce ciudat era cum se schimbau lucrurile! Iulius visase 
cândva să ajungă general, ca Marius, dar acum i se părea că să fii 
curat e o plăcere incomparabilă. Dar dorinţa lui de a-i distruge 
pe pirați nu se schimbase. Unii dintre ofițeri vorbeau despre în- 
toarcerea la Roma, dar el știa că nu poate reveni câtă vreme 
averea familiei lui plutea pe mări în cala unui vas-pirat. Furia îl 
împingea să înfrunte durerea şi slăbiciunea pe care i le provocau 
exerciţiile grele şi se forțase să facă tot mai multe în fiecare zi, 
ştiind că trebuia să fie puternic dacă voia ca promisiunea pe care 
i-o făcuse căpitanului să nu fie vorbă-n vânt. 

Tangajul triremei se schimbă uşor, iar romanii ovaţionară 
încet când simţiră mișcările mai stabile ale vasului şi auziră 
toba care bătea pentru vâslaşi, în timp ce vasul ieşea în larg. 

— Mergem acasă, zise Prax visător, cu vocea schimbată. 

Cuvântul avea o putere ciudată şi unul dintre oameni începu 
să suspine. Ceilalți îşi feriră privirile jenaţi, deşi văzuseră şi 

altele mai rele în lunile pe care le petrecuseră împreună. Multe 
lucruri se schimbaseră între ei în răstimpul acela şi Gaditicus 
se întreba uneori dacă ar mai putea să lucreze împreună, ca 
echipaj, dacă Accipiter ar fi apărut întreg şi gata de drum în 
faţa lor. Păstraseră o urmă de disciplină câtă vreme Gaditicus şi 
Prax aplanaseră disputele și opriseră încăierările, dar conştiinţa 
de rang se erodase încet. Oamenii se judecau după alte reguli şi 
îşi descopereau noi puteri şi slăbiciuni. 

Pelitas şi Prax deveniseră buni prieteni, fiecare găsind la 
celălalt aceeași perspectivă flegmatică asupra vieţii, în ciuda 
diferenţei de vârstă. În timpul petrecut în temniţă, Prax scăpase 
de pântecul umflat, pe care îl înlocuise cu muşchi tari după 
săptămânile în care lucrase alături de ceilalți, antrenându-se 
zilnic. Iulius presupunea că avea să fie foarte încântat de noile 
lui forţe, de îndată ce avea să fie curat şi bărbierit. Zâmbi la 
gândul acela în timp ce-şi scărpina o ciupitură la subraţ. 

Gaditicus era unul dintre cei care suferiseră în apele agitate 
ale portului, dar acum, că nava spinteca valurile, în loc să se 
legene în ele, culoarea începuse să-i revină în obraji. Iulius 
ajunsese să îl placă şi să îl respecte, lucruri pe care nu le simţise 
în zilele de supunere necondiționată în faţa rangului superior. 
Gaditicus reuşise să ţină grupul laolaltă şi părea că apreciază 
ceea ce Iulius şi Cabera făcuseră pentru ei. 

Lui Suetonius nu-i mersese prea bine în captivitate. Văzuse 
legăturile care se formau între Pelitas, Prax, lulius şi Gaditicus 
şi îi displăcea profund faptul că Iulius fusese inclus în grup. 
Un timp, se purtase prietenos cu ceilalți patru ofiţeri şi astfel 
se formaseră două tabere pe care lulius le pusese să concureze 
una împotriva celeilalte în timpul antrenamentului zilnic. Până 
când unul dintre ofiţeri îl plesnise pe Suetonius, care i se plân- 
gea în şoaptă. 

Nu mult după aceea, Cabera reuşise să le aducă prima mân- 
care mai acătării pe care o văzuseră de la începutul calvarului 
şi toți îl aplaudaseră. Cum era de aşteptat, bătrânul îi dăduse 

lui Iulius fructele să le împartă. Suetonius abia aștepta elibe- 
rarea și momentul în care ordinea avea să fie restabilită. Abia 
aştepta clipa în care Iulius îşi va aduce aminte că era doar un 
ofiţer inferior. 

La două săptămâni după plecarea din port, fuseseră scoşi 
pe întuneric din celulă și lăsaţi pe un țărm străin, fără arme sau 
provizii. Căpitanul le făcuse o plecăciune înainte să fie suiți în 
bărcuţa cu vâsle care urma să-i ducă pe plaja unde se auzeau 
valurile spărgându-se. 

— Rămas-bun, romani! Am să mă gândesc la voi când vă 
voi cheltui banii, strigase râzând. 

Nimeni nu răspunsese, deşi Iulius îl privea insistent, de 
parcă ar fi încercat să-i memoreze fiecare trăsătură a feţei. Era 
furios că lui Cabera nu i se dăduse voie să plece odată cu ei, 
deşi ştiuse că era posibil să-l reţină pe vas. Încă un motiv să-l 
găsească pe căpitan și să-i frângă beregata. 

După ce ajunseră pe plajă, marinarii le tăiaseră legăturile 
şi-apoi se îndepărtaseră prudenţi cu spatele, având pumna- 
lele pregătite. 

— Acum, să nu faceţi vreo prostie! îi avertiză unul dintre ei. 
O să reuşiţi cumva să ajungeţi acasă. 

Apoi, urcaseră în barcă şi vâsliseră din răsputeri înspre 
vasul care se contura pe fundalul mării luminate de lună. 

Pelitas se aplecase şi luase o mână de nisip moale, pe care 
îl frecase între degete. 

— Nu ştiu ce faceţi voi, băieţi, dar eu mă duc să înot, zise, 
smulgându-şi în grabă hainele împuţite. 

O clipă după aceea, singurul care mai stătea pe mal era 
Suetonius. Puțin mai târziu, ofiţerii care strigau și râdeau veni- 
seră şi-l târâseră în apă, cu haine cu tot. 


Brutus îşi folosea pumnalul ca să jupoaie iepurii pe care îi 
cumpărase de la un ţăran. Scotea măruntaiele şi le arunca într-o 
grămadă scârboasă. Renius găsise nişte ceapă sălbatică. Mai 

aveau pâine cu coajă groasă şi o jumătate de burduf cu vin, un 
ospăț potrivit pentru ultima noapte pe care aveau s-o petreacă 
sub cerul liber. Roma era la mai puţin de o zi depărtare şi, după 
ce vânduseră caii, erau în câştig. 

Renius trânti câteva bucăţi de lemn uscat lângă foc, după 
care se întinse cât putu de aproape, bucurându-se de căldură. 

— Dă-mi burduful, băiete, zise cu voce molatică. 

Brutus scoase dopul şi-i întinse burduful, privind cum 
Renius îl duce la gură şi bea cu poftă. 

— În locul tău, aș lua-o mai încet, rosti Brutus. Nu prea ţii la 
băutură şi nu vreau să ne luăm la ceartă sau să te-apuci de bocit, 
sau mai ştiu eu ce. 

Renius îl ignoră, trăgând adânc aer în piept când cobori 
burduful. 

— E bine să te-ntorci acasă, spuse. 

Brutus umplu ochi ulcica mică pe care o aveau, apoi se în- 
tinse şi el de cealaltă parte a focului. 

— Da, este. Nu-mi dădusem seama ce mult mi-a lipsit până 
când omul de cart a zărit ţărmul. Atunci, mi-am amintit de toate. 

Amestecă în tocană cu pumnalul, dând din cap pierdut în 
gânduri. Renius îşi sprijini capul în palmă. 

— Nu mai eşti de mult băiatul pe care l-am antrenat. Nu cred 
că ţi-am spus vreodată cât de mândru am fost când ai intrat în 
Pumnul de Bronz. 

— Dar ai zis oricui altcuiva, aşa că, până la urmă, am aflat şi 
eu, răspunse Brutus zâmbind. 

— Şi-acum o să fii omul lui Iulius? spuse Renius, privind 
tocana care fierbea. 

— De ce nu? Avem acelaşi drum, îţi aminteşti? Cabera a 
spus asta. 

— Aşa mi-a zis şi mie, murmură Renius, încercând cu de- 
getul fiertura. Deşi era clar clocotită, nu păru să-și dea seama 
că e atât de fierbinte. 

— Credeam că de asta te-ai întors cu mine. Puteai să rămâi 
cu Pumnul dacă voiai. 

Renius ridică din umeri. 

— Doream să fiu iarăşi în mijlocul lucrurilor. 

Brutus rânji către matahala de om. 

— Ştiu. Acum, că Sulla a murit, e vremea noastră. 


CAPITOLUL NOUĂ 


— Habar n-am despre ce vorbeşti, zise Fercus, smucind de 
frânghiile ce îl legau de scaun, dar care nu cedară. 

— Ba eu cred că ştii exact despre ce vorbesc, zise Antonidus, 
aplecându-se foarte aproape, astfel încât feţele celor doi aproa- 
pe se atinseră. Am un dar aparte să recunosc minciunile. 

Adulmecă brusc şi Fercus îşi aminti că i se spunea „câinele 
lui Sulla“. 

— Tu duhneşti a minciuni, spuse Antonidus cu o grimasă de 
dispreţ. Știu că eşti implicat, aşa că mai bine vorbește, ca să 
nu trebuiască să chem torționarii. De-aici, n-ai cum să scapi, 
negustorule! N-a văzut nimeni când ai fost arestat și nu va şti 
nimeni de convorbirea noastră. Spune-mi doar cine a ordonat 
asasinatul şi unde este ucigașul şi vei pleca teafăr. 

— Vreau să am parte de un proces. Voi găsi pe cineva să mă 
reprezinte şi voi dovedi ca sunt nevinovat. 

— Oh, nu-i aşa că ţi-ar plăcea? Să irosim zile întregi sporo- 
văind în timp ce senatul încearcă să demonstreze că n-are decât 
o lege pentru toţi. În camera asta nu există lege. În camera asta, 
încă ne amintim de Sulla. 

— Nu ştiu nimic! strigă Fercus şi, spre uşurarea lui, Antonidus 
se trase puțin înapoi. 

Generalul dădu din cap a părere de rău. 

— Știm că asasinul îşi spunea Dalcius. Știm că a fost cum- 
părat cu trei săptămâni înainte, ca să muncească la bucătărie. 

Sigur, înregistrarea vânzării a dispărut, dar au fost martori. 
Chiar credeai că n-o să-l remarce nimeni pe agentul lui Sulla ia 
piaţa de sclavi? Numele tău, Fercus, a fost pomenit de nenumă- 
rate ori. 

Fercus păli. Ştia că n-aveau să-l lase în viaţă. N-avea să-şi 
mai vadă fetele vreodată. Bine măcar că nu erau în oraș. Își tri- 
misese şi soția de-acasă, când soldaţii veniseră să ceară regis- 
trele de la piaţa de sclavi, înțelegând încă de atunci ce-avea 
să se-ntâmple. Şi ştiuse că nu putea fugi și el dacă voia ca ele 
să scape de lupii pe care prietenii lui Sulla aveau să-i pună pe 
urmele lui. 

Ştiuse de la început că existau unele riscuri, dar, după ce 
arsese documentele de vânzare, crezuse că nu mai aveau cum 
să îl bănuiască tocmai pe el dintre atâtea mii de oameni. Ochii 
i se umplură de lacrimi. 

— Te copleşeşte vina? Sau îţi pare rău c-ai fost descoperit? 
întrebă Antonidus pe un ton aspru. 

Fercus nu răspunse şi își pironi privirea în pământ. Nu cre- 
dea ca poate să reziste le tortură. 

Bărbaţii care intrară la porunca lui Antonidus erau soldați 
bătrâni, calmi și netulburaţi de ce li se cerea să facă. 

— Vreau să scoateţi nume de la el, le spuse Antonidus. 

Se întoarse spre Fercus şi îi ridică bărbia până când ochii li 
se întâlniră din nou. 

— Odată ce oamenii ăştia încep, va fi foarte greu să-i mai 
opresc. Le plac lucrurile astea. E ceva ce-ai vrea să spui înainte 
să înceapă? 

— Republica merită o viaţă, spuse Fercus cu ochi strălucitori. 

— Republica a murit, dar chiar îmi place să întâlnesc oameni 
cu principii. Hai să vedem cât te ţine. 

Fercus încercă să se tragă înapoi când primele aşchii de 
metal îi erau împunse în piele. O vreme, Antonidus privi fasci- 
nat, apoi se făcu tot mai palid, strâmbându-se la auzul sunetelor 
înfundate, sufocate pe care Fercus le scoase când cei doi indivizi 

se aplecară asupra lui. Generalul le făcu semn să continue, apoi 
plecă, dintr-odată grăbit să iasă în aerul rece al nopții. 


Era mai rău decât orice suferise Fercus vreodată, o agonie 
de umilinţă şi teroare. Îşi întoarse capul spre unul din cei doi, 
iar buzele i se strâmbară ca pentru a vorbi, deşi ochii lui înceţo- 
şaţi nu mai vedeau decât forme vagi de durere și lumină. 

— Dacă iubiţi Roma, lăsaţi-mă să mor. Lăsaţi-mă să 
mor repede. 

Cei doi oameni se opriră cât să schimbe o privire, apoi 
continuară. 


Iulius şedea tremurând lângă ceilalţi, în nisip, când zorii 
veniră, în sfârşit, să-i încălzească. Îşi înmuiaseră hainele în 
mare, înlăturând ce era mai rău din lunile întregi de întunecime 
fetidă, dar trebuiau să le usuce pe trupuri. 

Soarele se înălță repede și romanii fură martorii tăcuţi ai 
primul răsărit glorios pe care îl văzuseră de când stăteau liberi 
pe punţile lui Accipiter. Odată cu lumina, văzură că plaja era o 
fâşie îngustă de nisip care tivea coasta necunoscută. Cât vedeai 
cu ochii, frunzişul des se îngrămădea până la marginea plajei, cu 
excepţia unei cărări largi, la vreun kilometru distanță, pe care o 
găsise Prax când cercetau zona. N-aveau nici cea mai vagă idee 
unde îi lăsase căpitanul, tot ce puteau să ghicească era că exista 
un sat prin apropiere. Dacă piraţii voiau ca răscumpărările să fie 
o sursă sigură de fonduri, era important ca prizonierii să poată 
ajunge înapoi în civilizaţie, așa că era improbabil ca ţărmul 
acela să fie nelocuit. Prax era sigur că se aflau pe coasta de nord 
a Africii. Spunea că recunoaşte unii dintre copaci şi, ce-i drept, 
păsările nu erau la fel ca acelea de acasă. 

— Am putea fi aproape de o aşezare romană, le spusese 
Gaditicus. Sunt cu sutele de-a lungul coastei şi nu se poate să 
fim primii prizonieri pe care îi debarcă aici. Probabil că vom 

reuşi să ne îmbarcăm pe un vas comercial şi să ajungem la 
Roma până la sfârșitul verii. 

— Eu nu mă întorc, spusese Iulius, încet. Nu așa, zdrențăros 
şi fără nici un ban. Ce i-am zis căpitanului... vorbeam serios. 

— N-ai încotro. Chiar dacă ai avea o navă şi-un echipaj, tot 
ți-ar trebui luni întregi să-i găseşti pe piraţii aceia dintre atâ- 
ţia alţii. 

— Am auzit că unul dintre paznici îi spunea căpitanului 
Celsus. E un început, chiar dacă nu e numele lui adevărat. Îi 
cunoaştem vasul şi cineva trebuie să îl ştie pe el. 

Gaditicus ridică din sprâncene. 

— Uite ce e, Iulius, şi mie mi-ar plăcea să mai dau o dată 
ochii cu nemernicul ăla, la fel de mult ca şi ţie. Dar, pur şi sim- 
plu, nu se poate. Nu m-a deranjat că l-ai asmuţit pe dobitoc, dar 
adevărul este că n-avem nici măcar o sabie şi n-avem o leţcaie. 

Iulius rămase pe loc și îl fixă pe centurion. 

— Atunci, vom începe prin a face rost de asta. Apoi, vom 
face rost de un echipaj, după aceea de o navă cu care să-l vânăm. 
Vom lua lucrurile pe rând. 

Gaditicus îi întoarse privirea, simțind intensitatea din spa- 
tele ei. 

— Noi? întrebă uşor. 

— Aş face-o şi singur dacă altfel nu se poate, dar ar dura 
mai mult. Dar, dacă rămânem împreună, am câteva idei despre 
cum putem să ne luăm banii înapoi și să ne întoarcem acasă cu 
onoare. Eu nu vreau să mă-ntorc cu coada-ntre picioare. 

— Nici mie nu-mi surâde gândul ăsta. Aurul pe care l-au 
trimis ai mei probabil că i-a sărăcit. Ei ar fi fericiţi să mă vadă 
teafăr, dar eu ar trebui să văd în fiecare zi cum s-au schimbat 
vieţile lor. Dacă nu visezi cu ochii deschişi, am să ascult ideile 
alea ale tale. Nu pierdem nimic dacă discutăm. 

Iulius întinse mâna şi apucă umărul omului mai în vârstă, 
înainte să se întoarcă spre ceilalți. 

— Dar voi? Vreţi să vă întoarceţi ca nişte câini bătuţi sau mai 
aşteptăm câteva luni şi-ncercăm să recuperăm ce-am pierdut? 

— Aurul nostru nu e tot ce au la bord, zise Pelitas tărăgănat. 
N-au unde să-l lase în siguranţă, așa că, probabil, şi argintul 
legiunii va fi la ei. 

— Care aparţine legiunii, izbucni Gaditicus cu ceva din ve- 
chea lui autoritate. Nu, băieţi, eu nu sunt hoţ. Argintul legiunii 
e însemnat cu pecetea Romei. Tot ce găsim se duce la oamenii 
care şi-au câştigat solda. 

Ceilalți dădură din cap, ştiind că vorbele centurionului 
erau drepte. 

Neîncrezător, Suetonius începu brusc: 

— Vorbiţi de parcă aurul ar fi chiar aici, în fața noastă, nu 
undeva departe, pe un vas pe care n-o să-l mai vedem vreodată, 
cât timp suntem te miri unde şi flămânzi. 

— Ai dreptate, zise Iulius. Am face mai bine să o luăm pe 
cărarea asta. E prea largă ca să fie doar pentru animale, aşa că ar 
trebui să fie un sat pe-aici. Vom mai vorbi când o să ne simţim 
iarăşi ca nişte romani, cu mâncare bună în burtă și fără bărbile 
astea împuțţite. 

Grupul se ridică şi plecă împreună cu el înspre spărtura din 
frunziş, iar Suetonius rămase singur pe plajă, cu gura căscată. 
După câteva clipe, o închise şi o luă la fugă după ceilalți. 


Cei doi torţionari tăcură în timp ce Antonidus se uita la epava 
a ceea ce fusese Fercus. Generalul se strâmbă de milă la vederea 
trupului diform, bucurându-se totuşi că putuse să tragă un pui de 
somn cât se petrecuse totul. 

— N-a zis nimic? întrebă Antonidus, dând uimit din cap. Pe 
capul lui Jupiter, uite ce i-aţi făcut! Cum poate un om să reziste 
la așa ceva? 

— Poate că nu ştia nimic, zise unul din bărbaţii sumbri. 

Antonidus cântări un timp răspunsul. 

— Poate. Aş vrea să fi putut să-i aducem fetele, ca să fiu sigur. 

Părea fascinat de răni şi examina cadavrul îndeaproape, 
observând fiecare tăietură şi arsură. Fluieră uşor printre dinți. 

— Greu de crezut. N-aş fi bănuit c-avea atâta curaj în el. N-a 
încercat nici să dea nume false? 

— Nimic, domnule general. N-a rostit nici o vorbă. 

Cei doi oameni schimbară o privire ascunsă în spatele gene- 
ralului care tocmai se apleca peste leşul legat. Există un mo- 
ment extrem de scurt de comunicare înainte ca torționarii să-şi 
reia expresiile indescifrabile. 


Cu un zâmbet strălucitor, Varro Aemilanus îi primi în casă 
pe ofiţerii zdrențăroşi. Chiar dacă se retrăsese din viaţa de le- 
gionar de mai bine de cincisprezece ani, era întotdeauna o plă- 
cere să-i vadă pe tinerii pe care piraţii îi debarcau pe bucăţica 
lui de țărm. Îi aminteau de lumea din afara satului, îndeajuns de 
îndepărtată încât să nu-i tulbure viaţa liniştită. 

— Luaţi loc, domnilor, spuse, arătând sofalele roase. 

Fuseseră excelente cândva, dar, în timp, strălucirea materia- 
lului dispăruse, observă el cu regret. Nu că le-ar fi păsat soldați- 
lor ăstora, îşi spuse în timp ce nou-veniţii se așezau pe locurile pe 
care le indicase. Numai doi rămaseră în picioare şi ştiu că aceia 
trebuiau să fie conducătorii. Asemenea trucuri îi făceau plăcere. 

— După cum arătaţi, aş zice că aţi fost răpiți de piraţii care 
infestează țărmurile acestea, spuse el cu vocea plină de simpatie. 

Se-ntrebă ce-ar spune soldaţii dacă ar şti că piratul Celsus 
venea destul de des prin sat, ca să stea de vorbă cu vechiul lui 
prieten şi să-i spună noutăţile şi bârfele de prin oraşe. 

— Totuşi, aşezarea aceasta e neatinsă, spuse cel mai tânăr 
dintre cei doi. 

Varro se uită atent la el, remarcând intensitatea privirii al- 
bastre. Într-unul din ochi era o pată mare, întunecată la mijloc, 
care părea că îi contrazice dispoziţia jovială şi se uită la omul 
adevărat din spatele ei. În ciuda bărbilor, toți stăteau mai drepți 
şi păreau mai puternici decât grupurile mizerabile pe care 

Celsus le posta prin preajmă, o dată la doi ani. Își puse în vedere 
să fie atent, nefiind sigur care este situația reală. Bine măcar că 
fiii lui erau afară, înarmaţi până-n dinţi şi gata să răspundă la 
chemarea lui. Trebuia să fie atent. 

— Cei răscumpăraţi sunt lăsaţi de-a lungul țărmului. Sunt 
sigur că piraţilor le convine ca prizonierii să se întoarcă în 
lumea civilizată, altfel răscumpărările ar înceta. Şi ce-ai vrea să 
facem? Pe-aici nu sunt decât țărani. Roma ne-a dat pământurile 
ca să trăim în pace după lăsarea la vatră, nu ca să ne batem cu 
piraţii. Cred că asta e treaba galerelor. 

Spusese ultimele cuvinte cu o sclipire în ochi, aşteptându-se 
ca tânărul să zâmbească sau să pară jenat de eşecul suferit. 
Dar privirea fixă nu-l slăbi şi Varro constată că buna dispoziţie 
1 se evaporase. 

— Aşezarea e prea mică şi n-avem baie publică, dar sunt câ- 
teva case care vă vor primi şi vă vor împrumuta briciuri. 

— Dar nişte haine? întrebă cel mai bătrân din cei doi. 

Varro îşi dădu seama că nu le cunoștea numele și clipi. Nu 
aşa se desfăşurau de obicei conversațiile acestea. Membrii ulti- 
mului grup efectiv plânseseră de bucurie că dăduseră peste un 
roman în ţinuturile acelea străine şi că ședeau pe sofale într-o 
casă de piatră construită cum trebuie. 

— Tu eşti ofiţerul? întrebă Varro, aruncând o privire spre 
omul mai tânăr. 

— Am fost căpitanul galerei Accipiter, dar nu mi-ai răspuns 
la întrebare, zise Gaditicus. 

— Mă tem că nu avem veșminte pentru voi... începu Varro. 

Bărbatul mai tânăr se repezi la el şi-l apucă de gât, ridi- 
cându-l din scaun. Începu să se sufoce de groază când fu târât 
peste masă şi strivit pe ea. Se uita în ochii aceia albaștri, care 
păreau să îi cunoască toate secretele. 

— Trăieşti într-o casă foarte frumoasă, pentru un ţăran, şuieră 
vocea. Credeai că n-o să băgăm de seamă? Ce grad ai avut? Sub 
comanda cui ai fost? 

Strânsoarea slăbi puţin, ca să poată vorbi, și lui Varro îi trecu 
prin minte să-şi strige oamenii, dar nu îndrăzni câtă vreme mâna 
omului era încă la gâtul lui. 

— Am fost centurion, sub comanda lui Marius, spuse răguşit. 
Cum îndrăznești... 

Degetele se strânseră din nou, sugrumându-i vocea. Abia 
mai putea să respire. 

— Familie bogată, nu-i aşa? Afară sunt doi inşi care se as- 
cund. Cine sunt? 

— Fiii mei... 

— Cheamă-i înăuntru. Vor trăi, dar nu vreau să fim prinşi 
într-o ambuscadă când plecăm de-aici. Dacă încerci să-i previi, 
te omor înainte s-ajungă la tine. Ai cuvântul meu! 

Varro îl credea, așa că îşi chemă băieţii îndată ce putu să 
respire. Privi îngrozit cum străinii se duseră iute la ușă, apu- 
cându-i pe cei doi de cum intrară și luându-le armele. Încercară 
să ţipe, dar un potop de lovituri îi doborâră. 

— Te-nșeli în privința noastră. Ducem vieţi paşnice aici, zise 
Varro cu vocea strivită. 

— Ai fii. De ce nu s-au întors la Roma să intre în armată ca 
tatăl lor? Ce-ar putea să-i țină aici, dacă nu o alianţă cu Celsus 
şi alţii ca el? 

Tânărul ofiţer se întoarse spre soldaţii care îi țineau pe fiii 
lui Varro. 

— Duceţi-i afară şi tăiaţi-le gâtul, zise. 

— Nu! Ce vrei de la mine? rosti Varro, repede. 

Ochii albaştri se adânciră din nou într-ai lui. 

— Vreau săbii şi tot aurul pe care îl primiţi de la pirați ca să 
fiți ospitalieri cu ei. Vreau haine pentru oamenii mei şi armuri, 
dacă aveţi. 

Varro încercă să dea din cap în timp ce tânărul încă îl strân- 
gea de gât. 

— Vă dau tot, deşi nu prea sunt bani, zise jalnic. 

Strânsoarea se făcu mai puternică preţ de o clipă. 

— Nu face pe prostul cu mine, spuse tânărul. 

— Cine eşti? se smiorcăi Varro. 

— Sunt nepotul celui pe care ai jurat să-l slujeşti până la 
moarte. Numele meu este Iulius Cezar, rosti încet. 

Iulius îl lăsă pe Varro să se ridice, păstrându-şi expresia 
austeră şi rece, chiar dacă, pe dinăuntru, clocotea de bucurie. 
Oare cât trecuse de când Marius îi spusese că soldații trebuie 
să-şi urmeze instinctele uneori? Din prima clipă în care intrase 
în satul liniștit şi observase drumul bine întreţinut şi casele fru- 
moase, ştiuse că ticălosul de Celsus n-ar fi lăsat locul neatins 
fără vreun motiv anume. Se întrebă dacă toate satele de pe 
coastă arătau așa şi simţi o undă de vinovăţie pentru o clipă. 
Oraşul lăsa legionarii la vatră pe țărmurile acestea îndepărtate, 
Je dădea pământ şi se aștepta să-şi poarte singuri de grijă şi să 
păstreze pacea prin simpla lor prezență. Cum puteau să trăiască 
dacă nu se înțelegeau cu piraţii? Poate că unii luptaseră la 
început, dar fuseseră ucişi, iar cei rămași n-aveau încotro. 

Se uită înspre fiii lui Varro şi oftă. Tocmai legionarii lăsaţi 
la vatră aveau copii care nu văzuseră niciodată Roma și care 
îngroşau echipajele navelor-pirat când acestea veneau. Observă 
pielea închisă la culoare a celor doi şi trăsăturile lor care erau 
un amestec de Africa și Roma. Oare câţi ca ei erau, tineri care 
nu știau nimic despre jurămintele de credinţă ale părinţilor lor? 
N-ar putea să facă pe fermierii când e o lume întreagă de văzut, 
tot aşa cum n-ar putea nici el. 

Varro îşi freca gâtul, uitându-se la Iulius şi încercând să-i 
ghicească gândurile. ÎI cuprinse disperarea când văzu ochii 
aceia ciudaţi oprindu-se asupra băieţilor lui dragi. Se temea 
pentru ei. Şi acum mai simţea furia tânărului ofiţer. 

— N-am avut de ales, zise. Celsus ne-ar fi omorât pe toți. 

— Ar fi trebuit să trimiteţi soli la Roma şi să spuneţi despre 
pirați, răspunse Iulius absent, cu gândurile aiurea. 

Pe Varro aproape că îl pufni râsul. 

— Chiar crezi că republicii îi pasă de ce se întâmplă cu noi? 
Senatorii ne fac să credem în visurile lor cât timp suntem înde- 
ajuns de tineri şi de puternici încât să luptăm pentru ei. Când 
toate astea trec, uită cine suntem şi încep să convingă altă ge- 
neraţie de proşti şi devin tot mai graşi şi mai bogaţi de pe urma 
pământurilor pe care noi le cucerim pentru ei. Suntem pe cont 
propriu şi am făcut ce trebuia să fac. 

Exista un oarecare adevăr în mânia lui şi Iulius îl privi, ob- 
servând ţinuta mai dreaptă. 

— Corupţia poate fi eliminată, zise. Dar câtă vreme Sulla are 
puterea, senatul moare. 

Varro dădu uşor din cap. 

— Băiete, republica era pe moarte mult înainte să vină Sulla 
la putere, dar ești prea tânăr ca să înţelegi asta. 

Varro se prăbuşi înapoi pe scaun, frecându-şi gâtul în conti- 
nuare. Când își luă ochii de la el, Iulius descoperi că toți ofiţerii 
de pe Accipiter îl priveau și aşteptau răbdători. 

— Ei bine, Iulius? rosti Pelitas încetişor. Ce facem acum? 

— Luăm ce ne trebuie şi trecem la satul următor, apoi la 
următorul şi tot aşa. Oamenii ăştia ne sunt datori pentru că lasă 
piraţii să huzurească în mijlocul lor. Nu mă îndoiesc că mai 
sunt mulți ca ăsta, zise el, arătându-l pe Varro. 

— Crezi că poţi să tot faci aşa ceva? întrebă Suetonius, în- 
grozit de ce se întâmpla. 

— Desigur. Data viitoare vom avea săbii şi vom fi îmbrăcați 
cum se cuvine. Va fi mult mai uşor. 


CAPITOLUL ZECE 


Tubruk roti lin toporul şi îl împlântă în crestătura din stejarul 
uscat. O așchie de lemn sănătos sări sub lovitură, dar crengile 
uscate arătau că era vremea ca bătrânul copac să fie tăiat. Nu 
mai avea mult până la inima copacului şi era sigur că miezul era 
putred. Muncea de mai bine de o oră şi sudoarea îi lipea de trup 
îmbrăcămintea de in. Își scosese tunica după ce se înfierbântase și 
nu-i simţea lipsa, în ciuda adierii de vânt din pădure. Transpiraţia 
care se usca îl răcorea şi se simţea liniştit. Era greu să nu se 
gândească la problemele pe care le presupunea administrarea 
domeniului după ce trebuiseră să plătească răscumpărarea, dar 
dăduse gândurile acelea la o parte şi se concentra numai asupra 
mânuirii tăişului greu, de fier. 

Se opri, respirând greu, şi îşi odihni mâinile pe mânerul lung 
al toporului. Fusese o vreme când putea să-nvârtă un topor cât 
era ziua de lungă, dar acum până şi părul de pe piept era cenu- 
şiu iernatic. Poate că era nechibzuit să muncească așa, dar bă- 
trâneţea venea mai repede la cei care stăteau degeaba s-o aștepte 
şi măcar aşa își păstra abdomenul plat. 

— Obişnuiam să mă caţăr în copacul ăla, se auzi o voce din 
spatele lui. 

Tubruk tresări când liniştea pădurii fu spartă şi se întoarse 
cu toporul în mâini. 

Brutus era acolo. Şedea pe o buturugă, cu braţele încrucişate 
şi cu rânjetul lui cunoscut, care-i făcea ochii să strălucească. 

Tubruk începu să râdă de plăcere când îl văzu şi își sprijini 
toporul de trunchiul larg al stejarului. Preţ de o clipă, nu vor- 
biră, apoi Tubruk traversă spaţiul dintre ei şi îl prinse pe Brutus 
într-o îmbrăţișare strânsă, ridicându-l de pe buturugă. 

— Pe toţi zeii, Marcus, ce bine-mi pare să te văd, băiete! 
zise Tubruk şi-i dădu drumul lui Brutus. Te-ai schimbat. Eşti 
mai înalt! Stai să mă uit la tine. Bătrânul gladiator făcu un 
pas în spate şi-şi luă tunica. Asta e armură de centurion. Ţi-a 
mers bine. 

— Pumnul de Bronz, răspunse Brutus. N-am pierdut nici o 
bătălie, deşi am fost pe-aproape o dată sau de două ori, când 
dădeam eu ordinele. 

— Mă-ndoiesc. Pe toți zeii, ce mândru sunt de tine! Te-ai 
întors definitiv sau eşti doar în trecere? 

— Angajamentul meu s-a încheiat. Am câteva lucruri de 
făcut în oraş, înainte să-mi caut altă legiune. 

Pentru prima dată, Tubruk observă cât de prăfuit era tânărul. 

— Cât ai mers pe jos? 

— Mi se pare că jumătate de lume. Lui Renius nu-i place să 
dea banii pe cai, deşi am avut două mârţoage o bucată de drum. 
Tubruk chicoti când ridică toporul şi-l sprijini pe umăr. 

— Deci, s-a-ntors şi el cu tine? Credeam că s-a săturat de oraş 
când i-au ars casa, în timpul revoltelor. 

Brutus ridică din umeri. 

— S-a dus să vândă peticul de pământ și să găsească oarece 
de închiriat. 

Tubruk zâmbi amintirilor. 

— Acum, Roma e prea liniştită pentru el. Cred că nu i-ar 
plăcea deloc. ÎI lovi uşor cu palma pe umăr pe Brutus. Coboară 
dealul cu mine. Camera ta e neschimbată şi o baie bună o să-ţi 
scoată praful drumului din plămâni. 

— Iulius s-a-ntors? întrebă Brutus. 

Tubruk păru că se clatină, de parcă toporul se făcuse brusc 
mai greu. 

— A trebuit să strângem bani de răscumpărare pentru el, 
când piraţii i-au scufundat galera. Tot mai aşteptăm s-auzim 
dacă e teafăr. 

Brutus îl privi surprins. 

— Pe toți zeii! N-am auzit de asta. A fost rănit? 

— Nu ştim nimic. Am primit doar ordinul să plătim. A trebuit 
să plătesc paznici care să încarce banii pe un vas de negustori. 
Cincizeci de talanţi, atât a fost. 

— N-am ştiut că familia are atâţia bani, zise Brutus, încet. 

— Acum, nu mai avem. A trebuit să vindem toate prăvăliile şi 
o parte din pământul domeniului. Nu mai avem decât veniturile 
din recolte. O să fie câţiva ani mai grei, dar avem din ce trăi. 

— A avut partea lui de ghinion. Destul pentru toată viaţa. 

— Nu prea cred că va fi mult în cumpănă. Tu şi Iulius sunteți 
la fel. Banii se fac la loc, dacă trăieşti destul. Ai aflat că Sulla 
e mort? 

— Am auzit. Chiar şi în Grecia, soldaţii din porturi erau îm- 
brăcaţi în negru. E adevărat că a fost otrăvit? 

Tubruk se încruntă o clipă şi îşi feri privirea înainte să 
răspundă: 

— Da, e adevărat. Și-a făcut destui duşmani în senat. 
Antonidus, generalul lui, încă îi caută pe asasini. Nu cred că va 
renunţa vreodată. 

Vorbind, se gândea la Fercus şi la zilele groaznice care ur- 
maseră după ce aflase că fusese prins. Tubruk nu mai cunoscuse 
niciodată o groază ca aceea, când aştepta să apară soldaţii măr- 
şăluind şi să-l ducă la judecată şi la execuţie. Nu veniseră, şi 
Antonidus continuase cu interogatoriile și căutările. Tubruk 
nu îndrăznise să caute familia lui Fercus, în caz că Antonidus 
o supraveghea, dar jurase să plătească datoria aceea cumva. 
Fercus îi fusese un prieten adevărat, dar, mai mult decât atât, 
crezuse în republică, dovedind o pasiune care îl surprinsese 
pe bătrânul gladiator încă de când începuse să schiţeze planul 
pentru moartea lui Sulla. Nu-i trebuise prea mult să îl convingă 
pe Fercus. 

— Tubruk?... îi întrerupse Brutus şirul gândurilor, privin- 
du-l curios. 

— Îmi pare rău. Mă gândeam la trecut. Se zice că republica 
s-a întors şi că Roma este din nou un oraş al legii. Dar nu e aşa. 
Acum, se sfâşie cu dinţii unii pe alţii, ca să nu ocupe nimeni 
locul lui Sulla. De curând, doi senatori au fost executaţi pentru 
trădare și singura dovadă a fost cuvântul acuzatorilor. Dau mită 
şi fură, şi împart grâne pe degeaba mulţimii, care îşi umple 
burta şi se duce acasă fericită. E un oraş ciudat, Marcus! 

Brutus îşi puse mâna pe umărul lui Tubruk. 

— N-am ştiut că îţi pasă atâta de el, zise. 

— Întotdeauna mi-a păsat, dar, în tinereţe, eram mai încre- 
zător. Credeam că oameni ca Sulla şi, ei bine, ca Marius nu pot 
să-i facă rău Romei, dar pot. Pot să o distrugă. Știi că grânele 
gratuite îi termină pe micii fermieri, care nu mai pot să-şi vândă 
recoltele? Pământurile lor sunt scoase la vânzare şi se adaugă la 
averile umflate ale senatorilor. Aceiași fermieri ajung apoi pe 
străzile oraşului, unde primesc tocmai grânele care i-au ruinat. 

— Cu timpul, vom avea oameni mai buni în senat. O gene- 
rație nouă de oameni ca Iulius. 

Expresia lui Tubruk se mai destinse puţin, dar Brutus era 
şocat de profunzimea tristeții şi a amărăciunii care i se dezvă- 
luiseră. Tubruk fusese mereu un etalon de siguranţă în viaţa 
băieţilor. Făcu un efort să găsească vorbele potrivite. 

— Vom face o Romă de care să fii mândru, zise. 

Tubruk apucă braţul întins al lui Brutus. 

— Of, dac-aş fi iarăşi tânăr! spuse el zâmbind. Haide, Aurelia 
va fi încântată să vadă ce înalt şi vânjos te-ai făcut. 

— Tubruk? Ştii... ezită Brutus. Nu stau mult. Am destui bani 
ca să-mi găsesc o locuinţă în oraş. 

Tubruk îi aruncă o privire, înțelegând despre ce era vorba. 

— Aici e şi casa ta. Și va fi mereu. Stai cât vrei. 

Liniştea se aşternu din nou, în timp ce se îndreptau spre 
clădirile domeniului. 


136 CONN IGGULDEN 


— Mulţumesc. Nu eram sigur dacă nu cumva te aştepţi să 
mă descurc singur de-acum. Să știi că pot. 

— Ştiu, Marcus, răspunse Tubruk zâmbind, apoi strigă să se 
deschidă porţile. 

Tânărul simţi că i se ia o povară de pe umeri. 

— Acum mi se spune Brutus. 

Tubruk întinse mâna, iar Brutus o apucă în strânsoarea 
tipică legionarilor. 

— Bine ai venit acasă, Brutus! zise Tubruk. 

Îl duse pe Brutus în bucătărie și făcu semn spre un scaun. 
În vreme ce apa pentru baie se încălzea, Tubruk îi tăie pâine şi 
carne. Şi lui îi era foame după cât muncise cu toporul. Mâncară 
împreună şi vorbiră cu uşurinţa şi dezinvoltura prietenilor vechi. 


Iulius îi inspecta pe cei şase recruți noi în căldura care părea 
că îl biciuie. Soarele african făcea ca armura să fie imposibil 
de atins şi era pură agonie ori de câte ori metalul i se atingea de 
piele, până când reușea să o așeze la loc. 

Starea de disconfort nu i se citea pe chip, deşi, la vederea oa- 
menilor pe care îi găsise, primele îndoieli începeau să-i tulbure 
concentrarea. Erau suficient de puternici şi în formă, dar nici 
unul n-avea pic de antrenament militar. Dacă voia ca planul lui 
să meargă, îi trebuia o trupă de cel puţin cincizeci de oameni. 
Începuse să creadă că poate să-i adune. Necazul era că aceştia 
trebuiau să fie în stare să execute ordine şi să lupte cu acel gen 
de disciplină cu care erau perfect deprinşi ofiţerii de pe Accipiter. 
Cumva, trebuia să îi facă să priceapă simplul fapt că fără disciplină 
vor muri. 

Din punct de vedere fizic, erau cât se poate de impresionanți, 
dar numai doi din șase se oferiseră voluntari, iar aceia erau din 
ultimul sat. Se aştepta să mai fie şi alţii pe măsură ce începeau să 
semene cât de cât cu o jumătate de centurie romană, dar primii 
patru veniseră doar la insistența lui și încă mai erau furioși. Al 
doilea sat păruse extrem de fericit să se descotorosească de cel 
mai mare dintre inşi și lulius bănuia că era vreun scandalagiu. 

Expresia feţei lui părea înţepenită într-un dispreţ veşnic, fapt 
care îl enerva pe Iulius ori de câte ori dădea cu ochii de el. 

„Renius i-ar fi bătut până ar fi fost gata antrenați“, se gândi. 
Era un punct de plecare. Trebuia să se gândească la ce-ar face 
Renius. Gaditicus şi ceilalți de pe Accipiter îl urmaseră până 
acolo, nevenindu-le să creadă cât de uşor fusese după prima re- 
crutare. Iulius se întreba câți dintre romanii lăsaţi la vatră prin 
fermele acelea aveau băieţi pe care i-ar fi putut învăţa să lupte. 
O armată întreagă era împrăștiată pe-acolo. Trebuia doar să îi 
găsească şi să le amintească de chemarea sângelui. 

Se opri lângă scandalagiu și văzu cum ochii acestuia îi în- 
tâmpină pe ai lui cu un soi de politeţe întrebătoare, dar fără nici 
o urmă de respect sau frică. Era mai înalt decât toți ceilalți, cu 
membre lungi și musculoase, care străluceau de sudoare. Muş- 
tele care îi chinuiau pe ofiţerii de pe Accipiter păreau ca nu îl 
deranjează defel. Stătea ca o statuie în căldura aceea cumplită. 
Până la un punct, îi amintea de Marius. Arăta ca oricare alt 
roman, dar latina pe care o vorbea era amestecată cu fraze 
dintr-un dialect african. Iulius ştia că tatăl lui murise şi îi lăsase 
o fermă pe care o neglijase până la limita ruinei. Lăsat de capul 
lui, avea să fie ucis în vreo bătaie sau să se alăture vreunui vas 
de pirați când rămânea fără bani şi vin. 

Cum îl chema? lulius se mândrea cu uşurinţa cu care ţinea 
minte numele, ca Marius care îl ştia pe nume pe fiecare om care 
lupta sub comanda sa, dar, sub privirea aceea calmă, nu putu să 
îşi amintească din prima. Apoi, îşi aduse aminte. Le spusese să-i 
spună Ciro și nu dăduse alt nume. Probabil că nici nu ştia, dar 
Ciro era nume de sclav. Ce-ar face Renius? 

— Am nevoie de oameni în stare să lupte, spuse, privind în 
ochii căprui care îi întorceau atât de calm privirea. 

— Sunt în stare să lupt, îi răspunse Ciro cu încredere evidentă. 

— Am nevoie de oameni care să nu-și iasă din fire în momente 
de criză, continuă Iulius. 

— Sunt în stare să-mi ţin... începu Ciro. 

Iulius îl lovi puternic peste față. Preţ de o clipă, mânia 
aprinse ochii întunecați, dar Ciro rămase nemișcat, cu muşchii 
jucând pe pieptul gol, ca la o felină. 

Iulius se aplecă mai aproape de el. 

— Vrei să pui mâna pe sabie? Să mă ucizi? şopti aspru. 

— Nu, răspunse Ciro cu calmul de dinainte. 

— De ce nu? zise Iulius, întrebându-se cum să îl atingă. 

— Tata... zicea că un legionar trebuie să aibă stăpânire de sine. 

Iulius rămase pe loc, deşi gândurile lui o luară la goană. 
Asta era pârghia. 

— Dar, în aşezarea unde te-am găsit, nu prea te stăpâneai, 
nu-i așa? întrebă, sperând că intuise corect care era relaţia lui 
Ciro cu sătenii. 

Namila de om nu spuse nimic un timp îndelungat, iar Iulius 
aşteptă răbdător, ştiind că era mai bine să nu intervină. 

— Pe-atunci, nu eram... legionar, zise Ciro. 

Iulius îl privi, căutând insolenţa cu care se obişnuise. N-o 
găsi şi blestemă în gând senatul pentru că irosea asemenea oa- 
meni care visau să fie legionari, dar își treceau vieţile pe pă- 
mânturi străine. 

— Nici acum nu eşti legionar, spuse Iulius încet şi văzu cum 
gura bărbatului începe să se contorsioneze ca răspuns la acea 
respingere... dar eu pot să te fac legionar. De la mine și împreună 
cu mine, vei învăţa ce înseamnă frăția şi vei păşi cu capul sus 
pe străzile oraşului îndepărtat. Și, dacă te opreşte cineva, îi vei 
spune că eşti soldat al lui Cezar. 

— Aşa voi face, spuse Ciro. 

— „Domnule.“ 

— Aşa voi face, domnule, zise omul, îndreptându-şi trupul. 

Iulius făcu câţiva pași în spate, ca să le vorbească recruților 
care aşteptau lângă ofiţerii de pe Accipiter. 

— Cu oameni ca voi, ce nu putem oare înfăptui? Sunteţi co- 
piii Romei, iar noi vă vom arăta istoria şi mândria voastră. Vă 
vom învăța cum să mânuiți un gladius şi vă vom vorbi despre 

formaţiile de luptă, despre legi, despre obiceiuri şi despre viața 
la Roma. Vor veni şi alții pe care voi îi veţi pregăti şi le veți 
arăta ce înseamnă să fii de-al Romei. Acum, pornim în marş. 
Următorul sat va vedea legionari când se va uita la voi. 

Şirul format din perechi de bărbaţi era zdrențăros şi inca- 
pabil să păstreze cadenţa, dar Iulius ştia că aveau să înveţe. Se 
întrebă dacă Renius ar fi înţeles nevoia de a avea oameni noi, 
dar respinse gândul. Renius nu era acolo. El era. 

Gaditicus aşteptă alături de el şi se aşezară amândoi la 
coadă, închizând coloana. 

— Te urmează, observă el. 

Iulius se întoarse repede spre el. 

— Așa şi trebuie, dacă vrem să manevrăm o corabie şi să ne 
luăm banii înapoi. 

Gaditicus pufni uşor, lovind cu palma armura lui Iulius. 

Iulius se împletici și se opri. 

— Oh, nu, şopti. Zi-le că-i ajungem din urmă. Repede! 

Gaditicus dădu ordinul şi privi cum şirul dublu de romani 
se îndepărta mărșăluind pe cărare. Curând, se pierdură din ve- 
dere după un cot şi Gaditicus se răsuci întrebător către Iulius. 
Acesta era palid şi-şi ţinea ochii închişi. 

— Iarăşi e boala? întrebă Gaditicus. 

Julius dădu slab din cap. 

— Înainte de... ultima criză, am simţit un gust metalic în gură. 
Și-acum simt. 

Se opinti şi scuipă cu o expresie amară. 

— Să nu le zici. Nu... 

Gaditicus îl prinse în cădere şi îi ţinu corpul care zvâcnea 
şi se contorsiona. Sandalele tăiau brazde în pământ, atât de 
violente erau mişcările lui Iulius. Muştele părură să simtă slă- 
biciunea omului şi începură să roiască în jurul lui. Gaditicus se 
uită în jur, după ceva ce-ar fi putut să vâre între dinţii lui Iulius, 
dar cârpa pe care o folosiseră pe Accipiter dispăruse de mult. 
Smulse o frunză mare şi reuşi se strecoare cotorul fibros în gura 

care se încleşta. Cotorul nu se rupse şi Gaditicus se apăsă cu 
toată greutatea pe Iulius, până când trecu criza. 

În sfârşit, Iulius reuşi să se ridice în capul oaselor şi să 
scuipe cotorul pe care aproape îl rupsese. Se simţea de parcă 
l-ar fi bătut cineva până ar fi leșinat. Se strâmbă când văzu că îşi 
golise vezica şi îşi înfundă pumnul în pământ de furie, împrăş- 
tiind muştele care imediat ţâşniră înapoi spre pielea lui expusă. 

— Credeam că s-a terminat. 

— Poate că asta a fost ultima, zise Gaditicus. E mai com- 
plicat cu rănile la cap. Cabera a zis că s-ar putea să mai dureze 
o vreme. 

— Sau toată viaţa. Îmi lipseşte bătrânul, spuse Iulius cu voce 
sumbră. Mama mea avea accese de tremurat. Nu înţelegeam cu 
adevărat ce înseamnă asta. E ca şi cum ai muri. 

— Poţi sta-n picioare? Nu vreau să ne pierdem de ceilalți şi, 
după discursul pe care l-ai ţinut, cred că sunt în stare să măr- 
şăluiască toată dimineaţa. 

Gaditicus îl ajută pe tânărul ofiţer să se ridice şi îl privi 
cum inspiră profund de câteva ori, ca să-şi recapete echilibrul. 
Voia să-i ofere câteva vorbe de alinare, dar cuvintele nu-i ve- 
neau uşor. 

— Vei înfrânge boala, zise în cele din urmă. Cabera a zis că 
ești puternic şi, din ce-am văzut, şi eu cred la fel. 

— Poate. Atunci, hai să mergem. Aş vrea să rămânem aproape 
de mare, ca să mă spăl. 

— Putem să zicem că ţi-am spus eu un banc şi ai făcut pe 
tine de râs, spuse Gaditicus. Iulius chicoti şi Gaditicus îi zâmbi. 
Vezi? Eşti mai tare decât crezi. Se zice că și Alexandru cel 
Mare avea boala tremuratului. 

— Chiar? 

— Da, şi Hannibal la fel. Nu e sfârşitul, e doar o povară. 


Brutus încercă să ascundă şocul pe care îl avu când o văzu 
pe Aurelia în dimineaţa următoare. Era albă ca varul şi foarte 

acolo cu ani în urmă, când el plecase în Grecia. 

Tubruk îi observă tulburarea şi umplu golurile din conver- 
saţie, dându-i Aureliei răspunsuri la întrebări pe care ea nu le 
pusese. Bătrânul gladiator nu era nici măcar sigur de faptul că 
Aurelia îl recunoştea pe Brutus. 

Tăcerea ei era acoperită de râsetele Clodiei şi ale Corneliei, 
care se ocupau de copilul lui Iulius, în timpul micului dejun. 
Brutus zâmbi îndatoritor spre fetiţă, spunând că semăna cu tatăl 
ei, deşi adevărul era că el nu vedea nici o asemănare cu o ființă 
umană. Nu se simţea în largul lui în rriclinium, fiind conştient 
de faptul că oamenii aceia formaseră legături care îl excludeau. 
Era pentru prima oară când se simţea străin în casa aceea, lucru 
care îl întrista. 

Tubruk plecă împreună cu Aurelia, care abia se atinsese de 
mâncare, iar Brutus încercă din greu să ia parte la conversaţie, 
povestindu-le femeilor despre tribul de piei-albastre cu care 
luptase în primele luni pe care le petrecuse în Pumnul de 
Bronz, în Grecia. Clodia râse când auzi despre sălbaticul care 
îşi fluturase organele genitale înspre romani, crezând că e un 
lucru sigur. Cornelia acoperi cu mâinile urechile Iuliei şi Brutus 
Toşi stânjenit. 

— Îmi pare rău. Sunt mai obişnuit cu compania soldați- 
lor. A trecut ceva timp de când m-am aflat ultima oară în 
casa aceasta. 

— Tubruk ne-a zis că ai crescut aici, interveni Clodia, ca să-l 
liniştească, ştiind cumva că era important să facă asta. Ne-a 
spus că ai visat întotdeauna să fii un bun luptător cu sabia. Ţi-ai 
împlinit visul? 

Timid, Brutus le povesti despre turneul de luptă cu sabia pe 
care îl câștigase în faţa celor mai bune dintre centuriile legiunii. 

— Mi-au dat o sabie făcută dintr-un fier mai dur, care-şi păs- 
trează mai bine tăişul. Are aur pe mâner. Am să v-o arăt. 

— Iulius va scăpa nevătămat? întrebă Cornelia deodată. 


142 CONN IGGULDEN 


Brutus îi răspunse cu un zâmbet rapid. 

— Sigur ca da. Răscumpărarea a fost plătită. Nu mai e în 
pericol. 

Cuvintele veniseră uşor şi păruseră să o liniştească. Pro- 
priile temeri erau neatinse. 


În după-amiaza aceea, se întoarse pe deal împreună cu 
Tubruk, fiecare ducând câte un topor pe umăr. Se așezară de 
o parte şi de alta a copacului şi începură să lovească într-o 
cadență lentă, tăișurile muşcând tot mai adânc din lemn în timp 
ce ziua se sfârşea. 

— Mai e un motiv pentru care m-am întors la Roma, zise 
Brutus, ștergându-şi sudoarea de pe frunte cu palma. 

Tubruk îşi lăsă toporul şi respiră adânc câteva clipe înainte 
să răspundă. 

— Care anume? întrebă. 

— Vreau să-mi găsesc mama. Nu mai sunt copil şi vreau să 
aflu de unde vin. M-am gândit că poate ştii tu unde este. 

Tubruk expiră şi luă din nou toporul. 

— Îți va aduce durere, băiete. 

— Trebuie. Am şi eu rude. 

Tubruk îşi năpusti toporul cu o forță teribilă, împlântân- 
du-l adânc în trunchiul copacului. 

— Familia ta e aici, zise, scoțând tăişul. 

— Dar eu vorbesc de rude de sânge. Nu mi-am cunoscut nici- 
odată tatăl. Vreau să o cunosc măcar pe ea. Voi regreta mereu 
dacă moare înainte să o văd. 

Tubruk se opri din nou şi suspină înainte să vorbească. 

— Are o casă în Via Festus, în partea cealaltă a orașului, 
lângă dealul Quirinal. Gândește-te bine înainte să te duci. S-ar 
putea să fii dezamăgit. 

— Nu. M-a părăsit când aveam doar câteva luni. Nu mai 
poate face nimic care să mă dezamăgească acum, zise Brutus 

ușor, apoi luă din nou toporul şi reîncepu să lovească arbo- 
rele bătrân. 

La apusul soarelui, stejarul căzu şi cei doi se întoarseră 
spre casă, în lumina amurgului. Renius era acolo, așteptând în 
umbra porții. 

— Au construit pe locul casei mele, îi spuse el furios lui 
Brutus, şi nişte legionari tineri m-au alungat din oraş ca pe un 
pierde-vară. Din oraşul meu! 

Tubruk izbucni într-o explozie de râs. 

— Le-ai zis cine eşti? întrebă Brutus, încercând să pară serios. 

În mod clar, pe Renius îl enerva amuzamentul lor şi mârâi: 

— Nu-mi ştiau numele! Nişte căţei cu lapte la bot, asta erau! 

— Avem o cameră liberă, dacă o vrei, rosti Tubruk. 

Renius se uită pentru prima dată la fostul lui elev. 

— Cât ceri? întrebă. 

— Nimic altceva decât plăcerea companiei tale, bătrâne prie- 
ten! Doar atât. 

Renius pufni. 

— Atunci, eşti un prostănac. Ţi-aş fi dat un preţ bun. 

La strigătul lui Tubruk, porţile se deschiseră şi Renius intră 
țanţoş înaintea celorlalți. Brutus surprinse privirea lui Tubruk 
şi zâmbi larg când văzu afecțiunea care se citea în ea. 


CAPITOLUL UNSPREZECE 


Brutus stătea la răscrucea de la poalele dealului Quirinal 
şi lăsa mulţimea bâzâitoare să treacă pe lângă el. Se trezise de 
dimineaţă și-și verificase armura, recunoscător pentru lenjeria 
pe care i-o pregătise Tubruk. O parte din el ştia că era ridicol 
să-i pese, dar unsese fiecare segment al armurii şi lustruise 
metalul până începuse să strălucească. Se simţea strident prin- 
tre culorile întunecate ale mulţimii, dar greutatea solidă a 
armurii îl liniştea, de parcă putea să-l apere şi de altceva în 
afară de arme. 

Pumnul de Bronz avea propriul armurier şi, ca toţi ceilalți 
membri ai centuriei, era cel mai bun. Apărătoarea pe care 
Brutus o purta pe piciorul drept fusese modelată cu pricepere, 
astfel încât să urmărească liniile muşchilor. Era inscripționată 
cu un model cu cercuri făcute cu acid şi Brutus dăduse pe ea 
solda pe o lună. Sudoarea i se prelingea pe sub teaca de metal. 
Se aplecă şi încercă fără succes să se scarpine. Din motive 
practice, lăsase pe domeniu penele coifului. Nu se cuvenea să 
le agaţe prin uşile casei unde locuia mama lui. 

Vederea locuinţei acesteia îl făcu să se oprească şi să cân- 
tărească lucrurile. Se aşteptase la o clădire cu patru sau cinci 
etaje, curată, dar mică. În loc de asta, descoperi o fațadă de mar- 
mură închisă, aproape ca de templu. Clădirile principale erau 
departe de praful şi scârna de pe străzi, abia zărindu-se dincolo 

de o poartă înaltă. Brutus presupuse că locuinţa lui Marius 
fusese mai mare, dar nu putea fi sigur. 

Tubruk nu-i spusese decât adresa, dar, observând împreju- 
rimile, îşi dădu seama că era o zonă bogată. O mare parte din 
mulţime era alcătuită de servitori şi sclavi care alergau după 
treburi şi cărau bunuri pentru stăpânii lor. Se aşteptase ca mama 
lui să fie impresionată de fiul care ajunsese centurion, însă, când 
văzu casa, înțelese că ea ar putea să creadă că e doar un soldat 
oarecare. Ezită. 

Îi trecu prin cap să se întoarcă la domeniu. Ştia că Tubruk şi 
Renius l-ar fi primit fără să-i judece eşecul, dar oare nu plănuise 
întâlnirea aceasta tot drumul de întoarcere din Grecia? Ar fi fost 
ridicol să renunţe tocmai când se afla în faţa măreţei clădiri. 

Inspiră adânc şi îşi mai verifică o dată armura, să nu aibă 
imperfecțiuni. Şireturile de piele erau legate bine şi nu se vedea 
nici o pată. Fra bine. 

Când începu să înainteze, mulţimea se despărți în jurul lui, 
fără să împingă. Văzută de aproape, poarta îi trezea amintiri 
legate de casa lui Marius, din partea cealaltă a orașului. Abia 
ajunse lângă ea şi poarta se deschise în faţa lui. Un sclav făcea 
plecăciuni şi îl îndemna să intre. 

— Pe aici, domnule, zise sclavul, care închise poarta şi îl 
conduse printr-un coridor îngust. 

Brutus îl urmă cu inima bubuind. Era aşteptat? 

Fu condus într-o încăpere foarte luxoasă. Coloane de mar- 
mură, aurite la bază şi la vârf sprijineau tavanul. Statui albe erau 
aliniate la pereţi şi sofale erau adunate în jurul unui bazin din 
mijloc, unde zări pești greoi care înotau aproape fără să se mişte 
în adâncimile reci. Armura lui părea greoaie şi zgomotoasă în 
nemişcarea aceea, iar Brutus îşi dori să fi dezlegat apărătoarea 
şi să se fi scărpinat bine înainte să intre. 

Sclavul dispăru printr-o uşă şi el se trezi singur, doar cu 
clipocitul apei care să-i distragă atenţia. Totul era foarte liniştit 
Şi, după ce se gândi o clipă, Brutus îşi scoase coiful şi îşi trecu 
mâna prin părul umed. 

Simţi mișcarea aerului când o altă ușă se deschise în spatele 
lui. Sări în picioare de surpriză, văzând o femeie frumoasă, care 
venea spre el. Se gândi că era pictată ca o păpuşă și avea cam 
aceeași vârstă ca el. Rochia îi era dintr-o țesătură cum nu mai 
văzuse niciodată şi prin ea putea să distingă contururile sânilor 
şi ale sfârcurilor. Avea pielea perfect albă şi singura podoabă 
pe care o purta era un lanţ greu, de aur, care îi înconjura gâtul. 

— Te rog, ia loc. Cred că este destul de confortabil. 

În timp ce vorbea, femeia se aşeză pe sofaua de pe care 
sărise el, încrucişându-şi delicat picioarele și făcând rochia să 
se unduiască şi să dezvăluie îndeajuns, încât să-i ia foc obrajii. 
Brutus se aşeză lângă ea şi încercă să găsească o fărâmă din 
hotărârea cu care intrase. 

— Îşi sunt pe plac? întrebă ea uşor. 

— Eşti frumoasă, dar eu o caut pe... caut o femeie pe care 
am cunoscut-o. 

Fata se îmbufnă şi el tânji dureros să o sărute, să o ia în braţe 
şi să îi taie răsuflarea. Imaginea îi făcu simţurile să o ia razna și 
îşi dădu seama că aerul se umpluse de un parfum care îl ameţea. 
Fata întinse mâna şi îl atinse chiar deasupra apărătorii, unde 
câţiva centimetri din pielea arămie de pe picior erau dezgoliţi. 
Brutus tremură uşor, apoi îşi veni brutal în fire. Sări în picioare. 

— Aştepţi plată? 

Fata părea derutată şi mai tânără decât crezuse la început. 

— N-o fac din dragoste, spuse şi o mare parte din dulceața 
glasului ei dispăruse. 

— Servilia e aici? O să vrea să mă vadă. 

Fata se trânti pe sofa şi dispoziţia ei de flirt se evaporă 
într-o clipă. 

— Nu primeşte centurioni, să ştii. Ar trebui să fii consul ca 
să ai o șansă la ea. 

Brutus se holbă îngrozit. 

— Servilia! urlă, repezindu-se pe lângă bazin, spre cealaltă 
parte a încăperii. Unde eşti? 

Auzi tropăit de paşi care se apropiau de o ușă, aşa că des- 
chise repede alta, intră şi o închise în timp ce fata de pe sofa 
hohotea. Se pomeni într-un coridor lung, în faţa unui sclav cu 
gura căscată, care purta o tavă cu băuturi. 

— Nu puteţi intra aici! strigă sclavul, dar Brutus îl împinse 
la o parte, dărâmând băuturile. 

Sclavul o luă la goană şi în locul lui apărură doi bărbaţi care 
blocau capătul coridorului. Amândoi aveau bâte şi, împreună, 
umpleau pasajul îngust, frecându-se cu umerii de pereți când 
se repeziră la el. 

— Ai băut cam mult, nu? mârâi unul în timp ce se apropiau 
de el. 

Cu o mişcare lină, Brutus trase sabia care străluci. Ca şi apă- 
rătoarea, lama era acoperită de desene şerpuitoare, ce captau 
lumina. Cei doi se opriră nesiguri. 

— Servilia! urlă Brutus cât putu de tare, ţinând sabia îndrep- 
tată spre acei bărbați. 

Aceștia îşi scoaseră uşor pumnalele din tecile de la cingă- 
toare şi înaintară încet. 

— Ticălos arțăgos ce eşti! zise unul, agitând pumnalul. 

— Crezi că poţi să vii aici şi să faci ce-ţi tună? N-am avut 
niciodată ocazia să omor un ofiţer, dar o să-mi placă. 

Brutus înţepeni. 

— Drepţi, nenorociţi ignoranţi ce sunteţi! se răţoi la ei. Dacă 
văd un tăiş îndreptat spre mine, pun să vă spânzure. 

Sub privirea lui aprigă, cei doi ezitară, răspunzând aproa- 
pe în mod reflex la tonul autoritar. Brutus făcu un pas furios 
către ei. 

— la să-mi spuneți cum se face că doi inşi de vârsta voastră 
au plecat din legiune ca să păzească o casă de curve. Dezertori? 

— Nu... domnule. Am fost soldaţi în Primigenia. 

Brutus îşi păstră faţa împietrită, ca să-şi ascundă surpriza 
51 incântarea. 

— Sub Marius? întrebă. 

Cel mai în vârstă dintre cei doi încuviinţă din cap. Luaseră 
poziţia de drepţi în faţa lui Brutus care îi privea din cap până-n 
picioare, ca la inspecţie. 

— Dac-aş avea timp, v-aş arăta scrisoarea pe care mi-a 
scris-o Marius ca să mă trimită la centuria mea din Grecia. Am 
mers alături de el până pe treptele Curiei, să-şi ceară Triumful’. 
Nu-i faceţi amintirea de ruşine. Cei doi clipiră jenaţi, iar Brutus 
lăsă tăcerea să se prelungească un moment. Acum, am treabă cu 
o femeie pe nume Servilia. Puteţi să o aduceți pe ea la mine sau 
să mă duceți pe mine la ea, dar vă veţi purta ca nişte soldaţi cât 
timp sunt eu aici, s-a-nţeles? 

Cei doi dădură din cap. O uşă se deschise la capătul corido- 
rului şi o voce de femeie tună: 

— Daţi-vă la o parte de lângă el şi lăsați-mă să ţintesc. 

Cei doi paznici nu se mişcară, cu ochii fixaţi pe tânărul 
centurion. Umerii lor trădau încordarea, însă nu se mişcară. 

Brutus le vorbi cu o voce clară: 

— Ea este? 

Cel mai în vârstă asuda de încordare. 

— E doamna casei, confirmă. 

— Atunci, faceţi cum vă spune, domnilor. 

Fără o vorbă, cei doi paznici păşiră în lături şi lăsară vederii 
o femeie care ţintea de-a lungul unei săgeți îndreptate spre el. 

— Tu ești Servilia? întrebă Brutus, observând tremurul uşor 
al mâinilor care începeau să obosească. 

— Numele pe care îl tot zbieri ca un plod ce vinde peşte pe 
stradă? Eşti în casa mea. 

— Nu eşti în nici o primejdie, zise Brutus. În locul tău, aș 
lăsa arcul ăla înainte să tragi din greşeală în cineva. 

Servilia aruncă o privire spre cei doi paznici și păru că 
prezenţa lor o liniştea. Expiră cu putere şi cobori arcul, deşi 
Brutus văzu că îl ţinea aşa încât să poată trage repede dacă s-ar 


! Ceremonie civilă şi religioasă în Roma antică, prin care erau onoraţi coman- 
danţii care se distingeau în campanii militare. (n.tr.) 

fi repezit la ea. Mai avusese parte de ameninţarea soldaților, 
ghici el. 

Femeia pe care Brutus o avea în faţă nu semăna deloc cu cea 
din camera cu statui. Era la fel de înaltă şi de slabă ca el, cu păr 
lung, negru, care îi curgea liber pe umeri şi piele ce strălucea de 
soare şi de sănătate. Chipul ei nu era frumos, de fapt, era aproape 
urât, dar gura mare şi ochii întunecaţi aveau o senzualitate plină 
de secrete care, gândi Iulius, trebuie că prindea mulți bărbaţi în 
cursă. Mâinile ce ţineau arcul erau mari şi puternice. Brăţări de 
aur îi zornăiau la încheieturi, când se mişca. 

Observă atent fiecare detaliu al făpturii ei şi simți un 
ghimpe de durere când recunoscu ceva din el în linia perfectă 
a gâtului ei. 

— Nu ştii cine sunt, zise încet. 

— Ce-ai spus? întrebă ea, venind mai aproape. Îmi tulburi 
casa şi aduci o sabie în încăperile mele. Ar trebui să pun să 
fii biciuit până la sânge şi să nu crezi că rangul tău frumuşel 
te scapă. 

„Are un mers trufaş“, gândi el. O singură dată mai văzuse 
asemenea încredere sexuală la o femeie, în templul Vestei, unde 
fecioarele se mişcau cu insolenţă, ştiind că orice bărbat care 
ar fi îndrăznit să le atingă ar fi murit. Servilia avea ceva din 
insolenţa aceea şi Brutus se simţi aţâţat, îmbolnăvit, neștiind 
cum să simtă ca un fiu. Sângele îi inundă faţa şi gâtul, iar ea 
zâmbi senzual, arătându-şi dinţii albi şi ascuțiți. 

— Mă aşteptam să pari mai bătrână, şopti el, iar în ochii ei 
apăru enervarea. 

— Arăt cum arăt. Tot nu ştiu cine eşti. 

Brutus îşi vâri sabia în teacă. Ar fi vrut să-i spună cine e şi 
să vadă cum şocul îi spulberă încrederea, să-i vadă ochii măriţi 
de uimire când ar fi înţeles ce tânăr remarcabil era el. 

Apoi, totul îi păru zadarnic. În mintea lui își făcu loc amin- 
area îndelung reprimată a unui moment când îl auzise pe tatăl 
zu Iulius vorbind despre ea. Oftă, acum că i se confirma. Se 

afla într-un bordel, oricât de bogat ar fi fost. Nu prea mai conta 
ce credea ea despre el. 

— Numele meu e Marcus. Sunt fiul tău, zise, ridicând din 
umeri. 

Servilia împietri ca una dintre statuile ei. Îi susţinu privirea 
îndelung, apoi ochii i se umplură de lacrimi, aruncă arcul şi o 
luă la fugă pe coridor, trântind ușa din capăt atât de tare, încât 
se zguduiră pereţii. 

Paznicul îl privea pe Brutus cu gura căscată. 

— E adevărat, domnule? întrebă răguşit. 

Brutus dădu din cap și omul roşi stânjenit. 

— N-am ştiut. 

— Nu v-am zis. Uite ce e, eu o să plec acum. Mă aşteaptă 
careva după uşa asta, să bage vreun fier în mine? 

Paznicul se mai destinse un pic. 

— Nu, spuse. Eu şi băiatul ăsta suntem singurele gărzi. Nu 
prea are nevoie de noi de obicei. 

Brutus dădu să plece, când paznicul vorbi din nou: 

— Sulla a obligat senatul să elimine Primigenia. Am găsit 
ce-am putut de muncă. 

Brutus se întoarse spre el, dorindu-și să-i poată oferi mai mult. 

— Ştiu unde vă găsesc. Dacă am nevoie de voi, vă chem. 

Paznicul întinse mâna pe care Brutus o apucă în strânsoarea 
legionarilor. 

În drum spre ieşire, Brutus trecu prin încăperea cu bazinul, 
bucuros că era goală. Se opri doar cât să-şi ia coiful și să-şi dea 
cu un pic de apă pe faţă şi pe gât. Nu reuşi să-şi limpezească şi 
mintea. Evenimentele acelea îl năuciseră şi dorea cu disperare 
să găsească un loc liniștit unde să se poată gândi la tot ce se 
întâmplase. ÎI enerva gândul că trebuia să dea din coate în 
mulţimea de pe stradă, dar trebuia să se întoarcă la domeniu. 
Era singura lui casă. 

Un sclav îl ajunse din urmă în dreptul porții. Când auzi 
paşii, vru să scoată din nou sabia, însă sclavul era de fapt o fată 


neînarmată. Îşi trase răsuflarea când ajunse în dreptul lui. Brutus 
observă aproape absent mişcările pieptului ei. Altă frumuseţe. 
Se părea că toată casa era plină de frumuseți. 

— Stăpâna a spus să vă întoarceţi mâine-dimineaţă. Vă va 
primi atunci. 

În mod inexplicabil, cuvintele acelea îl bucurară enorm. 

— Voi fi aici, zise. 


Amplasamentul aşezărilor de pe coastă sugera că urmă- 
toarea avea să fie mai departe decât distanţa pe care o puteau 
acoperi soldaţii într-o zi de marș. Înaintau mai repede când 
dădeau peste potecile făcute de animalele mari, pe care le 
puteau urma atâta timp cât rămâneau aproape de țărm. Iulius 
nu era dispus să se îndepărteze prea mult de sunetul valurilor 
care se zdrobeau, de teamă să nu se rătăcească de tot. Ori de 
câte ori părăseau o cărare, trebuiau să muncească şi să asude 
din greu ca să-şi taie drum printre tulpini şi mărăcinişuri înalte 
cât un stat de om şi presărate cu ţepi roşii, de parcă ar fi fost 
deja însemnate cu sânge. Când se îndepărtau de mare, aerul 
devenea dens din cauza umezelii, iar insectele ce se ridicau 
nevăzute dintre frunzele grele, pe care le deranjau în mers, îi 
chinuiau pe toți. 

În timp ce așezau tabăra pentru noapte, Iulius se întrebă 
dacă nu cumva izolarea aşezărilor romane era dovada vreunui 
plan de perspectivă al senatului, menit să împiedice satele 
împrăștiate să se unească pe măsură ce se succedau generațiile, 
dar presupuse că depărtarea dintre ele trebuia doar să le lase 
loc să se dezvolte. Îşi spuse că poate ar fi trebuit să meargă mai 
departe prin întuneric, dar ofițerii de pe Accipiter se simțeau 
mult mai incomod în noaptea africană atât de fierbinte decât 
cei care crescuseră pe coastă. Strigătele şi chemările ciudate 
ale animalelor îi făceau să se trezească şi să pună mâna pe 
săbii, în vreme ce recruţii dormeau duşi. 

Iulius îi dăduse lui Pelitas sarcina de a stabili schimburile 
de gardă, formând perechi dintr-un om nou şi unul în care avea 
deja încredere. Era perfect conștient că fiecare kilometru de-a 
lungul urmelor înguste ale animalelor sălbatice le oferea tine- 
rilor săteni ocazia de a dezerta. Aveau arme puține, aşa că ziua 
umblau neînarmațţi, dar trebuiau să le dea săbii celor care erau 
de pază. Unul sau doi dintre ei priveau vechile lame de fier 
cu un soi de lăcomie. Iulius spera că tânjeau după lucrurile 
ce aparținuseră părinților lor și că nu voiau doar să fure ce se 
putea şi să fugă. 

Aveau de înfruntat aceleaşi probleme şi ca să facă rost de 
mâncare. Era crucial ca oamenii de pe Accipiter să nu depindă 
de nou-veniţi pentru mâncare. Lucrul acesta ar fi însemnat 
o schimbare subtilă, dar semnificativă în ierarhia pe care o 
instituise Iulius. Ştia bine că aceia care împart mâncarea sunt 
stăpânii, indiferent de rang. Era un adevăr mai vechi decât în- 
săşi Roma. 

Le mulțumi zeilor pentru că îl avea pe Pelitas, care părea în 
stare să prindă animale mici în ţinuturile acelea străine cu ace- 
eaşi ușurință cu care vânase cândva în pădurile peninsulei. Până 
şi recruţii fuseseră impresionați când se întorsese, după doar 
câteva ore, cu trupurile schilodite a patru iepuri. Aveau de hră- 
nit cincisprezece bărbaţi puternici, aşa încât vânătoarea de seară 
devenise vitală. Graţie lui Pelitas, grupul nu se împărțise în 
două tabere, a celor care ştiau să vâneze şi a celor care aşteptau 
să fie hrăniți. 

Iulius îşi privi prietenul care era ocupat să taie felii dintr-o 
parte a unui purcel pe care îl prinsese mai devreme în ziua aceea. 
Îi rupsese piciorul cu o piatră aruncată rapid pe când purcelul 
ieşise din ascunziş şi aproape că se năpustise în mijlocul lor. 
Scroafa nu fusese văzută, deşi o auziseră guițând în desişul 
îndepărtat. Iulius îşi dorea ca scroafa să fi venit mai aproape. 
Ar fi avut parte de un ospăț, nu de câteva îmbucături calde. 
Nici unul dintre oamenii de pe Accipiter n-avea pic de grăsime 

pe el şi trebuia să mai treacă oarece timp până să se întremeze 
cu totul. Gura lui Iulius se strâmbă într-un rictus când îşi dădu 
seama că probabil şi el arăta la fel de schilod. Trecuse atâta 
vreme de când nu mai văzuse o oglindă şi se întrebă dacă faţa 
lui se schimbase în bine sau în rău. Oare, dacă l-ar vedea acum, 
Corneliei i-ar fi pe plac sau ar fi şocată și supărată de expresia 
sumbră pe care își închipuia că o purta în ochi, dovadă mută a 
ororilor captivității? 

Râse de el însuşi din pricina felului în care îi zburau gându- 
rile. Era același om, indiferent de cum i se schimbase faţa. 

Când auzi hohotul, Suetonius ridică brusc privirea, căutând 
mereu jigniri acolo unde nu era nici una. Iulius se abţinu cu greu 
să-l sâcâie pe celălalt tânăr, dar în privinţa aceea îşi impusese 
limite rigide. Simţea că ranchiuna celuilalt ascundea teama ca 
nu cumva Iulius să se folosească de autoritatea pe care o do- 
bândise ca să plătească jigniri mai vechi. Iar lulius nu putea 
să-şi permită asemenea lux nici măcar pentru o clipă, ca să nu 
spulbere unitatea pe care încerca să o clădească. Ştia că trebuia 
să devină genul de conducător care e mai presus de supărările 
mărunte, că trebuie să li se înfățişeze așa cum i se înfățişase lui 
Marius — ca un om făcut dintr-un aluat mai bun. Îi făcu un semn 
scurt din cap lui Suetonius, apoi se uită spre ceilalți. 

Gaditicus și Prax supravegheau tabăra şi marcau perimetrul 
cu crengi uscate, în lipsă de ceva mai bun. Iulius îi auzea repe- 
tând regulile cu santinelele şi zâmbi într-un moment de nostalgie. 

— De câte ori întrebi cine e? îi spunea Prax lui Ciro, aşa cum 
le spusese tuturor celorlalți. 

— O dată, domnule. Ei strigă că vor să se apropie de tabără, 
iar eu spun „apropie-te şi fă-te cunoscut“. 

— Şi dacă nu te anunţă că se apropie? întrebă Prax, vesel. 

— Atunci, mai trezesc pe careva, aştept să se apropie şi le 
zbor căpăţânile. 

— Bun flăcău! La gât şi la vintre, ţine minte. Dacă loveşti în 
altă parte, duşmanul ar mai putea avea destulă forță, încât să te 
ia cu el. La gât și la vintre e cel mai iute. 

Ciro rânji, sorbind orice frântură de informaţie pe care i-o 
arunca Prax. Lui lulius îi plăcea nervul omului. Voia să fie legio- 
nar Şi să cunoască lucrurile pe care tatăl său le iubise. La rândul 
lui, Prax descoperise că îi plăcea să îi înveţe pe alţii lucrurile pe 
care le învățase el însuşi în deceniile de mărşăluit şi de navigat 
în slujba Romei. În timp, noii recruți aveau să păcălească pe 
oricine. Aveau să arate ca nişte legionari, să folosească aceleaşi 
expresii Şi să vorbească același jargon relaxat. 

Iulius se încruntă, încercând să găsească o poziţie comodă 
în care să doarmă. Dacă aveau să rămână în picioare când 
toţi cei din jur cădeau şi când inamicul împărțea moarte sigură 
cu strigăte triumfătoare, de asta nu putea să fie sigur până când 
nu se întâmpla. Iar faptul că nici măcar oamenii de pe Accipiter 
nu ştiau sigur de unde venea curajul acela nebun nu era de 
vreun ajutor. Unii oameni puteau să-şi petreacă toată viaţa evi- 
tând orice conflict, pentru ca apoi să fie ucişi în încercarea de 
a apăra ceva ce iubeau. Iulius închise ochii. Poate că asta era 
cheia, dar nu mulți iubeau Roma. Oraşul era prea mare, prea 
impersonal. Legionarii pe care îi cunoscuse el nu se gândeau 
niciodată la republica acelora care votau liber, cioplită de un 
râu în lutul a şapte coline. Luptau pentru general, pentru le- 
giune, chiar pentru centurie sau pentru prieteni. De ruşine, un 
om nu poate să fugă când luptă alături de prieteni. 

Brusc, Suetonius ţipă și sări în picioare, lovindu-se cu 
palmele. 

— Ajutor! E ceva pe pământ! strigă. 

Iulius ţâșni în picioare şi ceilalţi se apropiară de foc, cu 
săbiile trase. Iulius observă cu plăcere cum Ciro rămase la post. 

La lumina focului, o dâră neagră de furnici uriaşe şerpuia pe 
pământ ca uleiul, dispărând în umbrele de dincolo de lumină. 
Suetonius sărea frenetic şi îşi sfâşia hainele. 

— Sunt pe mine! se văita. 

Pelitas se apropie să îl ajute. Când puse piciorul lângă co- 
Joana în marș, o parte a acesteia se desprinse și alunecă spre el. 
Omul se împletici înapoi, țipând și trăgându-se de picioare cu 
mâinile goale. 

— Pe toţi zeii, luaţi-le de pe mine! urlă. 

Tabăra se împrăștie în haos. Cei care crescuseră pe coastă 
erau mult mai calmi decât ofiţerii de pe Accipiter. Furnicile 
mușcau la fel de adânc ca şobolanii și, când soldaţii le prindeau, 
se rupeau şi, în spasmele morţii, îşi lăsau fălcile înfipte în car- 
nea pe care o sfâșiau. Strânsoarea era crâncenă, iar fălcile nu 
puteau fi desprinse cu mâna goală. Curând, Suetonius fu aco- 
perit de capete negre. Avea mâinile pline de sânge de cât tră- 
sese de ele. 

Iulius îl chemă pe Ciro și privi cum acesta îi examină cu 
calm pe cei doi romani și rupse cu mâinile sale puternice restul 
de furnici. 

— Încă sunt în mine. Nu poţi să le scoţi capetele? se rugă 
Suetonius, cutremurându-se de groază, aproape gol în timp ce 
uriașul îi verifica pielea. 

Ciro dădu din umeri: 

— Fălcile trebuie scoase cu cuțitul, altfel nu se poate. Tribu- 
rile de pe aici le folosesc ca să închidă răni, ca un fel de copci. 

— Ce sunt? întrebă Iulius. 

— Soldaţii pădurii. Păzesc marșul coloanei. Tata spunea că sea- 
mănă Cu călăreţii Romei. Dacă nu le stai în drum, nu te atacă, dar, 
dacă te nimereşti în calea lor, te fac să sari ca Suetonius. 

Pelitas aruncă o privire cruntă coloanei care încă șerpuia 
prin tabără. 

— Putem să le dăm foc, zise. 

Ciro dădu iute din cap. 

— Şirul e nesfârşit. Cel mai bine e să ne dăm la o parte. 

— Bun, aţi auzit ce a zis, spuse Iulius. Strângeţi tot şi pregă- 
tiți-vă să coborâm vreo doi kilometri în josul coastei. Suetonius, 

vreau să te-mbraci şi să fii gata de drum. Tu şi Pelitas puteţi să 
le scoateţi când vom face o nouă tabără. 

— Dar doare cumplit, se văicări Suetonius. 

Ciro se uită la el şi Iulius simţi un val de rușine şi de ener- 
vare că tânărul ofiţer se făcea de râs în faţa recruților. 

— Mişcă-te sau te leg cu mâna mea în faţa furnicilor, zise. 

Amenințarea păru să-şi facă efectul şi, înainte ca luna să se 
înalțe pe cer, altă tabără fu stabilită, iar Ciro şi alţi doi inși îşi 
terminară schimbul. A doua zi aveau să fie cu toții obosiţi din 
cauza nesomnului. 

Capul lui Iulius bubuia lent, parcă în acelaşi ritm cu insec- 
tele ce bâzâiau peste tot în jur. De fiecare dată când aluneca 
în somn, simţea câte o gânganie cum i se aşază pe pielea dez- 
golită. Prindea şi strivea insectele care îi lăsau pe piele pete din 
propriul sânge, dar, de fiecare dată, erau altele și altele care 
aşteptau să stea nemișcat. Îşi puse lucrurile sub cap, în chip de 
pernă, şi îşi acoperi faţa cu o cârpă, tânjind după cerurile înde- 
părtate ale Romei. Cu ochii minţii, o văzu pe Cornelia şi zâmbi. 
O clipă mai târziu îl copleşi epuizarea. 


A doua zi, înainte de prânz, romanii încercănați şi acoperiți 
de pișcături roșii ajunseră în următoarea aşezare, la vreun kilo- 
metru şi jumătate de țărm. Iulius îşi conduse oamenii în piaţă, 
observând priveliştile şi mirosurile unei umbre de civilizație. 
O dată în plus, îl uimi lipsa totală a fortificațiilor de orice fel. 
Îşi zise că, probabil, bătrânii soldaţi care îşi luaseră în primire 
pământurile de pe coasta aceea nu prea se temeau de atacuri. 
Fermele erau mici, dar de bună seamă că așezările acelea izolate 
făceau negoţ cu satele băștinașilor aflate mai adânc pe continent. 
Zări un număr de feţe negre printre romanii care se adunaseră 
să-i vadă. Se întrebă cât avea să treacă până ce sângele roman se 
va fi amestecat şi pierdut, iar generaţiile următoare vor fi uitat cu 
desăvârşire de strămoşii lor şi de viețile acestora. Pământul avea 
să se întoarcă în starea în care fusese înainte să vină romanii şi 

până şi poveştile din jurul focului de tabără aveau să şovăie şi să 
cadă în uitare. Se întrebă dacă oamenii de pe-acolo își aminteau 
de imperiul Cartaginei ale cărui mii de vase porneau să explo- 
reze lumea chiar din porturile de pe coasta aceea. Era un gând 
înspăimântător, pe care îl amână pentru un alt moment de re- 
flecţie, ştiind ca trebuia să se concentreze dacă voia să plece de 
acolo cu lucrurile de care avea nevoie. 

Aşa cum fuseseră instruiți, oamenii lui Iulius stăteau ali- 
niați în două șiruri, cu expresii serioase pe chipuri. În afară de 
Iulius, numai opt erau înarmaţi şi doar trei aveau armuri cores- 
punzătoare. Tunica lui Suetonius era acoperită cu pete de sânge 
şi degetele ofițerului tremurau de nevoia de a scărpina rănile pe 
care furnicile i le lăsaseră pe tot corpul. Cei mai mulţi dintre 
oamenii de pe Accipiter erau carne vie din cauza soarelui și a 
insectelor. Doar noii recruți păreau neafectați. 

Iulius bănuia că arătau mai degrabă ca o bandă de tâlhari 
sau de pirați decât a soldaţi romani şi văzu că nu puţini erau 
sătenii care, vizibil agitaţi, se înarmau pe furiș. Un măcelar se 
opri în plin proces de tranșare a ceea ce părea să fie un verişor 
al purcelului pe care îl mâncaseră cu o seară în urmă. Omul ieşi 
de după masă cu satârul sprijinit pe braţ, gata să atace pe neaș- 
teptate. Iulius își lăsă privirea să plutească asupra mulțimii, 
căutându-l pe cel care avea comanda. Întotdeauna exista un 
asemenea om, Chiar şi în sălbăticie. 

După o aşteptare încordată, cinci oameni se apropiară din- 
spre partea opusă a caselor. Patru dintre ei erau înarmaţi, trei 
zu topoare cu mânere lungi, iar al patrulea cu un gladius care 
s rupsese în cine ştie ce bătălie de demult şi din care mai ră- 
măsese un fel de pumnal greoi. 

Al cincilea individ păși încrezător înspre nou-veniţi. Avea 
zārul cenușiu ca fierul şi era slab ca o scândură. Iulius bănui că 
2v ea aproape şaizeci de ani, însă ţinuta îi era dreaptă, de soldat 
si. când vorbi, o făcu în latina curgătoare vorbită la oraş. 

— Numele meu este Parrakis. Acesta este un sat paşnic. Ce 
căutaţi? întrebă. 

Îi adresase întrebarea lui Iulius şi nu părea să se teamă. 
În momentul acela, Iulius renunţă la planul de a-l intimida pe 
conducător, aşa cum făcuse prima dată. Poate că satul avea 
vreo înţelegere cu piraţii, însă, după cum se vedea, nu prea tră- 
gea foloase din asta. Casele, ca şi oamenii, erau curate, dar lip- 
site de podoabe. 

— Suntem soldaţi ai Romei, de pe galera Accipiter. Am fost 
răscumpăraţi din mâinile unui pirat pe nume Celsus. Inten- 
ţionăm să adunăm un echipaj şi să îl găsim. Aceasta e o aşezare 
romană. Mă aştept să ne ajutaţi. 

Parrakis ridică din sprâncene. 

— Aici nu veţi găsi nimic. Eu n-am mai văzut Roma de două- 
zeci de ani sau mai bine. Familiile de aici nu au datorii de plătit. 
Dacă aveţi argint, puteţi să cumpăraţi mâncare, însă apoi trebuie 
să plecaţi. 

Iulius făcu câţiva paşi în faţă, observând cum însoțitorii omu- 
lui, pe care îi ignora ostentativ, se încordau. 

— Pământurile acestea au fost date legionarilor, nu piraţilor. 
Coastele astea colcăie de pirați şi voi aveți datoria să ne ajutați. 

Parrakis începu să râdă. 

— Avem datoria? Am lăsat în urmă lucrurile astea acum 
foarte multă vreme. Încă o dată îți spun, Roma n-are nici o pu- 
tere asupra noastră aici. Trăim în pace şi facem negoţ şi, dacă 
pirații vin, noi le vindem mărfurile noastre şi ei pleacă. Tu cauţi 
o armată? Ei bine, nu aici ai s-o găseşti. Aici, printre ţărani, 
oraşul n-are nimic. 

— Nu toţi oamenii mei sunt de pe vas. Câţiva sunt de prin 
satele din vest. Căutăm oameni care să poată fi instruiți pentru 
luptă. Barbaţi care să nu fie dispuşi să-şi irosească vieţile 
ascunzându-se în satul ăsta, ca voi. 

— Noi ne ascundem? Muncim pământul şi luptăm cu mo- 
limi şi dăunători doar ca să ne hrănim familiile. Primii dintre 


Împăratul — Moartea regilor 159 


noi au venit din legiunile în care au luptat cu onoare, prin ţinu- 
turi îndepărtate şi, în cele din urmă, au primit ultimul dintre 
darurile senatului — pacea. Și tu-ndrăzneșşti să spui că ne ascun- 
dem? Dacă eram mai tânăr, puneam mâna pe sabie şi-ţi arătam 
eu, bastard obraznic ce eşti! 

lulius îşi dori să fi tăbărât de la început asupra omului. 
Deschise repede gura să vorbească, ştiind că pierdea autoritatea. 
Unul dintre bărbaţii cu topoare vorbi înaintea lui. 

— Eu aş vrea să plec cu ei. 

Omul mai bătrân se întoarse spre el ca un vârtej, cu saliva 
adunându-i-se în colțurile gurii. 

— Să pleci şi să fii omorât? Unde ţi-e capul? 

Cel cu toporul îşi ţuguie buzele împotriva furiei care se 
revărsa din Parrakis. 

— Tu ai zis mereu că aceia au fost cei mai buni ani din viaţa 
ta. murmură el. Când voi, bătrânii, vă îmbătaţi, povestiţi despre 
zilele alea de parcă au fost de aur. Eu n-am decât „ocazia“ să mă 
spetesc din zori până-n seară. Ce-o să povestesc când am să fiu 
»ătrân şi beat? Ce bine a fost să tai un porc pentru serbare? Sau 
Sum mi-am rupt un dinte într-o pietricică din pâine? 

Parrakis era stupefiat. Iulius interveni înainte să apuce să 
-ăspundă: 

— Tot ce-ţi cer este să lași sătenii să hotărască. Prefer volun- 
zari. dacă mai sunt şi alţii ca omul ăsta. 

Furia se scurse din Parrakis, care păru dintr-odată extrem 
3 obosit. 

— Tinerii ăştia, zise cu o undă de resemnare. Mereu umblă 
żupă necazuri. Cred că şi eu am fost așa odată. Se întoarse spre 
el cu toporul. Eşti sigur, băiete? 

- Îi ai pe Deni şi pe Cam să muncească pământul, n-ai ne- 
oie şi de mine. Eu vreau să văd Roma, răspunse tânărul. 

— Bine, fiule, dar să ştii că tot ce am zis e adevărat. Nu-i nici 
: ruşine să-ţi câştigi traiul aici. 

— Ştiu, tată. O să mă întorc la voi. 

— Sigur că da. Casa ta e aici. 

Cu totul, opt săteni se oferiră voluntari. Iulius luă şase şi-i 
respinse pe ceilalți doi, care erau abia nişte copii, deşi unul își 
dăduse cu tăciune pe faţă, ca să dea impresia că ar avea o umbră 
de barbă. Doi dintre nou-veniţi își aduseră arcurile. Începeau să 
semene cu armata de care avea nevoie să manevreze un vas şi 
să cutreiere mările în căutarea lui Celsus. În timp ce ieşeau de 
sub arborii bogați, îndreptându-se spre țărm, unde aveau să facă 
primele exerciţii ale zilei, Iulius încercă să-şi stăpânească opti- 
mismul. Socoti în minte lucrurile care le trebuiau. Aur cu care să 
închirieze un vas, încă douăzeci de oameni şi treizeci de săbii, 
mâncare cât să aibă din ce trăi până ajungeau într-un port mare. 
Se putea face. 

Unul dintre arcaşi se împiedică şi căzu cât era de lung, fă- 
când ca o mare parte a coloanei să se oprească poticnindu-se. 
Iulius suspină. De asemenea, i-ar fi prins bine încă vreo trei ani 
ca să-i instruiască. 


CAPITOLUL DOISPREZECE 


Servilia stătea pe marginea sofalei, cu spatele drept. Ten- 
siunea se citea clar în fiecare linie a făpturii ei, dar Brutus sim- 
tzea că nu el trebuia să vorbească primul. Stătuse treaz aproape 
toată noaptea, fără să ia vreo decizie. De trei ori se hotărâse să 
au se întoarcă în casa de lângă Quirinal, dar, de fiecare dată, 
fusese doar un gest de sfidare lipsit de conţinut. Pentru că, în 
realitate, nu existase nici o clipă în care n-ar fi venit la ea. Nu 
simţea dragoste de fiu, totuși, un ideal nebulos îl făcuse să vină, 
ca fascinația de a-şi smulge cojile de pe răni şi de a se privi cum 
sângerează pentru ea. 

Când era copil, când era singur şi lumea îl îngrozea, îşi do- 
nse ca ea să vină să-l ia. Când soția lui Marius îl copleşea cu 
»evoia ei de a avea un fiu, se retrăsese în sine, vlăguit de emoții 
z care nu le înțelegea. Însă femeia pe care o avea în faţă îl stă- 
?ânea cu o putere pe care nu o avea nimeni, nici Tubruk, nici 
măcar lulius. 

În tăcerea nefirească, Brutus o sorbea din priviri, cautând 
seva ce nu putea să numească sau măcar să încerce să înțeleagă. 
Servilia purta o stola de un alb pur peste pielea întunecată de 
saare. N-avea nici o podoabă şi, ca în ziua de dinainte, avea 
>ărul lung despletit. Păşea cu o graţie eterică şi era o plăcere să 
: privească fie şi numai când mergea sau se așeza. Era aproape 
za şi cum ar fi admirat unduirile perfecte ale unui leopard 
xu ale unei căprioare. Avea ochii prea mari, hotărî Brutus, şi 

bărbia prea puternică pentru a fi o frumuseţe clasică. Cu toate 
acestea, nu putea să-și ia ochii de la ea, nu putea să nu studieze 
ridurile care îi însemnau ochii şi gura. Servilia părea încordată 
ca un arc, gata să sară în picioare şi să fugă de lângă el, cum 
făcuse şi înainte. Brutus continua să aştepte şi se întreba câtă 
tensiune se citea în trăsăturile lui. 

— De ce ai venit? întrebă ea, spărgând tăcerea cumplită. 

Câte răspunsuri pentru întrebarea aceea închipuise! În noap- 
tea care trecuse, imaginaţia lui jucase scenă după scenă: o dis- 
preţuia, o jignea, o cuprindea în braţe. Nici una nu îl pregătise 
pentru momentul adevărat. 

— Când eram copil, încercam să mi te închipui. Voiam să 
te văd măcar o dată, doar ca să ştiu cine ești. Voiam să știu 
cum arăţi. 

Îşi auzi vocea tremurând și un spasm de furie îl străbătu. 
Nu avea să se facă de ruşine, nu avea să-i vorbească așa, ca un 
copil, femeii aceleia, târfei aceleia. 

— M-am gândit mereu la tine, Marcus, zise ea. Am început 
atâtea scrisori, dar nu ţi le-am trimis niciodată. 

Brutus îşi adună gândurile. În toţi anii vieții lui, nu-și auzise 
numele din gura ei niciodată. ÎI înfuria, iar furia îi permitea să 
vorbească stăpânit. 

— Cum era tatăl meu? întrebă. 

Ea se uită la pereţii camerei simple în care se aflau. 

— Era un om bun, foarte puternic şi la fel de înalt ca tine. Nu 
l-am cunoscut decât cu doi ani înainte să moară, dar îmi aduc 
aminte ce mult se bucura că avea un fiu. El ţi-a dat numele şi 
te-a dus în templul lui Marte, să fii binecuvântat de preoți. S-a 
îmbolnăvit în anul acela şi s-a stins înainte de venirea iernii. 
Doctorii n-au putut să-l vindece, dar n-a suferit prea mult când 
s-a sfârşit. 

Brutus își simţi lacrimile şi se frecă furios la ochi în timp 
ce ea continua: 

— Singură... nu puteam să te cresc. Eram eu însămi o copilă 
şi nu eram nici pregătită, nici în stare să fiu mamă. Te-am lăsat 
la prietenul tatălui tău şi am fugit. 

Vocea i se frânse când spuse ultimele cuvinte. Deschise 
pumnul încleștat și lăsă la vedere cârpa boțită cu care îşi 
zergea lacrimile. 

Brutus o privea cu un ciudat sentiment de detaşare, ca şi 
când nimic din ce-ar fi putut ea să spună sau să facă nu-l atin- 
gea. Furia se scursese din el şi-l lăsase aproape amețit. Trebuia 
să pună o întrebare, dar acum îi venea uşor. 

— De ce n-ai venit mai târziu să mă iei? 

Servilia tăcu îndelung, ştergându-și lacrimile cu cârpa, până 
când respiraţia i se linişti şi fu din nou în stare să îl privească. 
Își înălță capul cu o demnitate fragilă. 

— N-am vrut să-ţi fie ruşine. 

Calmul lui nefiresc făcu loc emoțiilor care se învârtejeau în 
el ca paiele purtate de furtună. 

— Poate că mi-ar fi fost, şopti el răguşit. Acum multă vreme, 
am auzit pe cineva vorbind despre tine şi am încercat să mă 
prefac că e o greșeală, să te dau la o parte din gândurile mele. 
Așadar, e adevărat că eşti... 

Nu putu să spună cuvintele, dar ea îşi îndreptă şi mai mult 
Tupul, cu ochii strălucind. 

- Că sunt târfă? Poate că da. Am fost odată, deşi, dacă băr- 
aapi pe care îi cunoşti sunt îndeajuns de puternici, eşti numită 
=urtezană sau chiar însoţitoare. Îşi strâmbă gura într-o grimasă. 
M-am gândit că ai fi putut să te ruşinezi de mine şi n-aş fi su- 
atat să văd asta la fiul meu. Dar să nu te aştepţi ca eu să mă 
”așinez. A trecut atâta timp de când am pierdut ruşinea, încât 
=ci nu-mi mai aduc aminte. Dacă aş putea să mă întorc, mi-aş 
Zâi viaţa altfel, dar nu cunosc nici măcar un singur om care să 
—-aibă visul acesta leneş, inutil. Nu voi trăi plecând capul a vină 
= fiecare zi. Nici măcar pentru tine. 

— De ce mi-ai zis să vin azi aici? întrebă Brutus, dintr-odată 
nevenindu-i să creadă că răspunsese atât de uşor la chema- 
rea ei. 

— Voiam să văd dacă tatăl tău ar mai fi mândru de tine. 
Voiam să văd dacă eu sunt mândră de tine. Am făcut în viaţă 
multe lucruri pe care le regret, dar faptul că te-am avut pe tine 
m-a consolat de multe ori când totul devenea insuportabil. 

— M-ai părăsit! Nu-mi spune mie că te-ai consolat, n-ai 
venit să mă vezi nici măcar o dată! Nici nu ştiam unde să te 
caut în oraş. Puteai să fi plecat oriunde. 

Servilia îşi îndoi degetul mare şi ridică patru degete ţepene. 

— De patru ori m-am mutat de când te-ai născut tu. De 
fiecare dată, i-am trimis vorbă lui Tubruk și i-am zis unde sunt. 
El a ştiut mereu cum să dea de mine. 

— Eu n-am ştiut, răspunse el năucit de intensitatea din vo- 
cea ei. 

— Nu l-ai întrebat niciodată, spuse ea, lăsându-și mâna să-i 
cadă în poală. 

Tăcerea se lăsă din nou, ca şi cum n-ar fi fost întreruptă 
niciodată, devenind brusc grea în spaţiul dintre ei. Brutus se 
trezi că voia să-i spună ceva care să o lase în sfârșit fără re- 
plică, iar el să poată pleca de acolo cu demnitate. Remarci tă- 
ioase i se perindară prin minte până când înţelese că era un 
prost. O dispreţuia, simţea rușine pentru viaţa ei, pentru tre- 
cutul ei? Căută un răspuns înăuntrul său şi îl găsi. Nu simţea 
nici o urmă de rușine. Ştia că, în parte, era datorită faptului că 
fusese comandant în bătălii, ca ofiţer al unei legiuni ce îl înăl- 
tase. Poate că, dacă ar fi venit la ea fără să fi făcut nimic, ar fi 
urât-o. Dar îşi măsurase valoarea în ochii duşmanilor și ai prie- 
tenilor și nu se temea să o măsoare şi în ochii ei. 

— Nu-mi pasă... ce ai făcut, zise încet. Eşti mama mea. 

Ea izbucni în hohote năvalnice de râs care îi zguduiau tru- 
pul. Încă o dată, se simţi pierdut în faţa acelei femei bizare, care 

era în stare să spulbere fiecare moment de calm pe care reușea 
el să-l adune. 

— Cu câtă nobleţe o spui! rosti ea printre hohote. Cu ce faţă 
gravă îmi acorzi iertarea. Oare nu m-ai înţeles defel? Cunosc 
mai bine mersul oraşului decât oricare dintre senatori, cu ro- 
bele şi cu bărbile lor dichisite cu tot. Am mai multă avere 
decât aş putea să cheltuiesc vreodată şi cuvântul meu are mai 
multă putere decât poți tu să-ţi închipui. Mă ierți pentru viaţa 
mea depravată? Of, fiul meu, mi se rupe inima când văd cât 
eşti de tânăr! Îmi amintesc cât eram şi eu de tânără odinioară. 
Fața ei împietri şi râsul i se stinse pe buze. Dacă aş vrea să mă 
:erți pentru ceva, ar fi pentru anii pe care i-am fi putut petrece 
impreună. Pentru nimic în lume n-aş schimba ceea ce sunt, iar 
căile pe care am umblat ca să ajung în ziua asta, în ceasul ăsta! 
E: bine, acelea nu pot fi iertate. Tu n-ai dreptul sau privilegiul 
să mă ierți pentru ele. 

— Atunci, ce vrei de la mine? Nu pot să dau din umeri şi 
sâ uit că am ajuns la vârsta bărbăţiei fără să te fi cunoscut. 
Cândva, am avut nevoie de tine, însă oamenii pe care-i iubesc 
s:-n care am încredere au fost lângă mine. Tu n-ai fost. 

Se ridică şi se uită în jos la ea, rănit şi derutat. 

Se ridică şi ea. 

— Acum, ai să mă părăseşti? întrebă şoptit. 

Brutus ridică mâinile cu disperare. 

— Vrei să mă întorc? întrebă. 

- Foarte mult, spuse ea, întinzând mâna şi atingându-l uşor 
braţ. 

Atingerea aceea făcu încăperea să pâlpâie şi să se-nceţoşeze. 
- Bine. Mâine? 

— Mâine, confirmă ea şi zâmbi printre lacrimi. 


a 


Lucius Auriga îşi curăță gâtul şi scuipă enervant. Aerul 
2eciei Centrale avea ceva care îi usca mereu gâtul, mai ales 
-2d ardea soarele. Ar fi preferat de departe să se bucure de 

somnul de după-amiază în răcoarea casei sale decât să fie 
chemat pe câmpia aceea întinsă, unde vântul continuu îi măcina 
nervii. Nu era demn de un roman să stea la cheremul grecilor, 
indiferent ce statut ar fi avut ei, îşi zise. Fără îndoială că era 
iarăși vorba despre vreo plângere pe care trebuia să o rezolve, 
de parcă n-ar fi avut nimic mai bun cu care să-și umple zilele 
decât să-i asculte pe ei cum se văicăresc. Îşi aşeză toga în timp 
ce grecii se apropiau. Nu trebuia să pară pus în încurcătură de 
locul de întâlnire pe care îl aleseseră. La urma urmei, lor nu 
le era îngăduit să călărească în timp ce el putea foarte bine să 
urce în șa și să se întoarcă între zidurile din Pharsalus, înainte 
să se întunece. 

Omul care trimisese după el venea fără grabă, însoțit de doi 
tovarăşi. Umerii şi braţele enorme îi atârnau lejer, bâţâindu-se 
în ritmul pașilor lungi. Arăta de parcă abia coborâse din munții 
care spărgeau orizontul de jur împrejur, gând care îl făcu pe 
Lucius să tremure ușor. Măcar nu veniseră înarmaţi, îşi zise. 
De obicei, Mithridates nu era genul care să-și amintească să 
se supună legilor Romei. Lucius studie omul care păşea peste 
ierburile mărunte şi florile de câmp. Ştia că oamenii locului 
încă îl numeau rege şi cel puţin mergea ca un rege, cu capul 
sus, în ciuda sfârşitului dezastruos al revoltei sale. 

„De-acum e istorie, îşi zise Lucius, s-a întâmplat înainte de 
vremea mea, ca orice altceva în ținutul ăsta neprietenos.“ Ştia 
bine că, dacă s-ar fi ivit ocazia să preia funcţia de guvernator, 
ar fi refuzat. Grecii erau nişte oameni atât de neplăcuţi! Era 
peste puterea lui de înțelegere cum niște țărani atât de vulgari și 
de neciopliţi putuseră să elaboreze matematici de o asemenea 
complexitate extraordinară. Dacă nu i-ar fi studiat pe Euclid şi 
pe Aristotel, n-ar fi acceptat în veci o numire în afara peninsulei, 
însă ideea de a întâlni asemenea oameni fusese irezistibilă pen- 
tru tânărul comandant. Oftă în sinea lui. Nu se găsea nici urmă 
de Euclid într-o mare de greci. 

Mithridates nu zâmbi când se opri în faţa micului grup de 
opt soldaţi pe care Lucius îl luase cu sine. Întorcându-se pe loc, 

du-şi pieptul puternic, şi închise ochii. 

— Ei bine? Am venit, după cum ai cerut, zise Lucius tare, 
uitând pentru o clipă că trebuia să pară calm şi netulburat. 

Mithridates deschise ochii. 

— Ştii ce loc e ăsta? întrebă. 

Lucius clătină din cap. 

— Este exact locul unde am fost înfrânt de oamenii voştri 
acum trei ani. Ridică braţul gros, arătând cu degetele întinse. 
Dealul de-acolo... îl vezi? Acolo aveaţi arcașii şi săgețile 
curgeau peste noi neîntrerupt. În cele din urmă, le-am venit de 
hac, deşi puseseră peste tot capcane şi ţepuşe. Mulţi oameni buni 
au murit încercând să curețe terenul, dar nu puteam să-i lăsăm 
pe arcași în spatele nostru, înţelegi? Aşa ceva distruge moralul. 

— Bine, dar... începu Lucius. 

Mithridates ridică mâna cu palma întinsă. 

— Şşşt, zise. Lasă-mă să spun povestea. Grecul era cu un cap 
mai înalt decât Lucius şi părea să posede o forţă care interzicea 
orice înterupere. Întinse din nou braţul gol şi muşchii ca niște 
funii se mișcară pe sub piele, odată cu degetele. Uite, acolo, 
unde e pământul vălurit, acolo aveam oameni cu praştii, cei mai 
buni cu care am luptat vreodată. Au doborât mulți romani, apoi 
au pus mâna pe săbii şi s-au alăturat fraţilor lor. Liniile prin- 
=pale erau în spatele tău. Oamenii mei erau înmărmuriți de pri- 
==perea pe care o vedeau. Ce mai formaţii! Am numărat şapte 
strigăte diferite în timpul luptei, dar poate c-au fost şi mai multe. 
Pătratul, desigur, cu coarne care să încercuiască duşmanul. Şi 
capul de porc!, ce spectacol era să vezi romanii formând capul 
3 porc în mijlocul oamenilor mei! Cât de bine se foloseau de 
scuturi! Cred că fiii Spartei ar fi putut să le ţină piept, însă în 
Zua aceea noi am fost distruși. 


7 xxmaţie de luptă în care soldaţii dispuşi în unghi ascuţit înaintau în rânduri- 
e =amice ca o pană de despicat lemnul; denumirea provine de la asemănarea 
:uză a aceestei formaţii cu un cap cu frunte îngustă. (n.tr.) 

— Nu cred că... începu din nou Lucius. 

— Uite-acolo, la nici patruzeci de paşi de unde stăm noi, 
acolo era cortul meu. În ziua aia era noroi. Şi-acum, când revăd 
în minte lupta, mi se pare ciudat să văd flori şi ierburi în jur. 
Soţia şi fiicele mele erau în cort. Regele Mithridates zâmbi cu 
privirea pierdută. N-ar fi trebuit să le las să vină, dar n-aş fi 
crezut în veci că romanii pot să acopere atâta distanţă într-o 
singură noapte. Noi abia ne dăduserăm seama că erau prin 
preajmă şi ne-am şi trezit cu ei peste noi, atacându-ne. Soţia 
mea a fost ucisă ultima. Mi-au târât fetele afară din cort și le-au 
omorât. Cea mai mică avea paisprezece ani. I-au rupt spatele 
înainte să-i taie gâtul. 

Ascultând vorbele grecului, Lucius simţi cum i se scurge 
sângele din cap. Mişcările lente ale omului aveau o intensitate 
stranie și aproape îi veni să facă un pas în spate, în braţele 
soldaţilor. Auzise povestea aceea de când venise în Grecia, însă 
vocea calmă care povestea asemenea orori era înfiorătoare. 

Mithridates se uită la Lucius și arătă cu mâna înspre pieptul 
omului mai tânăr. 

— Unde stai tu acum am îngenuncheat eu, legat şi bătut, 
înconjurat de un cerc de legionari. Credeam că o să mă omoare 
şi chiar îmi doream să fie aşa. Vezi, tu, auzisem ţipetele fetelor 
mele şi voiam să plec cu ele. A-nceput să plouă, îmi aduc 
aminte; pământul mustea de apă. Unii dintre ai mei zic că, 
atunci când plouă, plâng zeii. Ai mai auzit așa ceva? Atunci am 
înţeles vorba asta. 

— Te rog... zise Lucius, care nu mai voia decât să urce pe 
cal, să plece şi să nu mai audă nimic. 

Mithridates îl ignoră, sau poate nu-l auzi, pierdut în amin- 
tiri. Uneori, lăsa impresia că uitase cu desăvârşire de romani. 

— L-am văzut pe Sulla apropiindu-se şi descălecând. Purta 
cea mai albă togă pe care am văzut-o vreodată. Trebuie să ţii 
minte că totul în jur era plin de sânge şi de noroi, şi de mizerie. 
Părea... neatins de toată grozăvia şi lucrul ăsta... Mithridates 

dădu uşor din cap şi continuă: ... Era tare ciudat. Mi-a zis că 
oamenii care îmi omorâseră soția şi fetele fuseseră executați, 
știai? Nu era obligat să-i spânzure. Nu ştiam ce putea să mai 
vrea de la mine. Până când mi-a dat de ales: să rămân în viaţă şi 
să nu mai ridic armele cât timp avea el să trăiască sau să mor pe 
loc, de sabia lui. Cred că, dacă n-ar fi zis nimic despre cei care 
mi-au luat fetele, aş fi ales să mor. Dar am ales şansa pe care 
mi-o oferea. Am ales bine. Măcar mi-am revăzut băieţii. Se 
intoarse înspre cei doi bărbaţi care erau cu el şi le zâmbi. Hoca, 
flăcăul de-aici, e cel mai mare, însă mie mi se pare că Thassus 
seamănă mai bine cu maică-sa. 

Lucius făcu acel pas în spate când înţelese ce spunea 
Mithridates. 

— Nu, Sulla n-a... nu poți... 

Se întrerupse când văzu oameni ivindu-se din toate păr- 
ale. Veneau de peste creasta fiecărui deal şi din pădurea unde 
spusese Mithridates că stătuseră ascunși arcaşii romani. Caii 
fulgerară înspre ei şi se opriră lângă grupul de legionari. Sol- 
daţii scoaseră săbiile şi aşteptară mohorâţi, dar fără panică, să 
“nă sfârşitul. Zeci de săgeți erau îndreptate spre ei şi aşteptau 
doar comanda. 

Îngrozit, Lucius apucă braţul lui Mithridates. 

— Toate au trecut! strigă deznădăjduit. Te rog! 

Mithridates îl apucă de umeri şi îl ţinu strâns. Faţa i se schi- 
—onosi de turbare. 

— Mi-am dat cuvântul să nu pun mâna pe arme câtă vreme 
Jomnelius Sulla avea să fie în viață. Acum, soţia şi fetele 
zele sunt la adăpost, în pământ, şi eu voi lua sângele care 
=1 se cuvine. 

Duse o mână la spate şi dădu la iveală un pumnal pe care îl 
zzâsă pe gâtul lui Lucius. Trecu iute tăişul dintr-o parte în alta. 

Legionarii muriră în câteva secunde, spintecaţi de săgeți, 
“ză să fi apucat să lovească măcar o dată. 

Cu fața gânditoare, cel mai tânăr dintre fiii grecului împinse 
uşor cu piciorul trupul lui Lucius. 
— Ai jucat un joc periculos, Măria Ta, zise Thassus. 
Mithridates ridică din umeri, ştergându-şi sângele de pe faţă. 
— În locul ăsta sunt spirite pe care le iubim. Atât am putut 
face pentru ele. Acum, dă-mi un cal şi-o sabie. Oamenii noștri 
au dormit prea mult. 


CAPITOLUL TREISPREZECE 


Iulius şedea în umbra hanului și îşi îndoi degetele în jurul 
primei cupe de vin pe care o văzuse în aproape un an. Zgomotul 
de pe străzile portului roman se scurgea înăuntru şi, împreună 
zu murmurul conversaţiilor dimprejur, îi dădea senzaţia că e 
acasă, mai ales dacă închidea ochii. 

Pelitas își dădu vinul pe gât fără ceremonie, ţinând vasul 
dicat până fu sigur că se scursese și ultima picătură, apoi îl 
use înapoi pe masă. Suspină apreciativ. 

— Cred că, dac-aş fi de capul meu, mi-aş vinde armura şi-aş 
“ea pân-aş orbi, zise. De mult aştept. 

Ceilalţi dădură din cap, sorbind sau gâlgâind din propriile 
zupe cumpărate cu ultimii bani pe care îi aveau. Restul oame- 
alor, mai vechi sau mai noi, erau la kilometri întregi în susul 
oastei, ascunși de ochii patrulelor ce-ar fi putut să treacă. Numai 
= cinci veniseră în port, să decidă ce aveau să facă mai departe. 
7 usese foarte ciudat să fie întâmpinați şi somaţi de legionari 
când se apropiaseră de primele depozite, dar majoritatea celor 
zci ofiţeri simţiseră uşurare înainte de orice. Primul ordin clar, 
at în latină, de a spune cine sunt transformase lunile petrecute 
zæ coastă într-o aventură îndepărtată. Cel puţin, povestea cu 
>caţii care-i răpiseră fusese primită doar cu o ridicare din 
-râncene când soldaţii din port observaseră armurile curate şi 
amele în bună stare pe care le aveau asupra lor. Fie şi numai 

pentru asta, soldaţii de pe Accipiter erau recunoscători. Ar fi 
fost neplăcut să sosească în port ca nişte cerşetori. 

— Cât mai e până ajunge chestorul? întrebă Prax, uitându-se 
la Gaditicus. 

Având rang de centurion, Gaditicus fusese cel care vorbise 
cu ofiţerul roman care răspundea de port şi cei doi conveniseră 
să se întâlnească la hanul de lângă docuri. Fusese un moment 
de tensiune pe care îl percepuseră cu toții. Ceilalţi ofițeri erau 
atât de obişnuiţi ca Iulius să le arate drumul, încât nu le căzuse 
prea bine să li se amintească ierarhia oficială. Suetonius abia se 
abţinea să zâmbească. 

Gaditicus sorbi din cupa sa. Vinul făcea să îl usture o gingie 
inflamată. Se strâmbă ușor. 

— A spus că vine până la al patrulea ceas, aşa că mai avem 
un pic de timp. Va trebui să raporteze la Roma că suntem vii şi 
nevătămați. Cu siguranţă că ne va oferi locuri pe vreun vas de 
negustori care merge într-acolo. 

Părea pierdut în gânduri, ca şi ceilalți, care reuşeau cu greu 
să accepte că se întorseseră în civilizaţie. Gaditicus înţepeni 
când cineva din mulțime se frecă în trecere de el. Trecuse mult 
de când nu mai cunoscuseră vânzoleala din oraşe şi porturi. 

— Puteţi să vă îmbarcaţi pe vreun vas înspre casă, dacă asta 
vreţi, zise Iulius încet, privindu-i pe ofiţerii din jurul mesei. 
Dar eu merg mai departe. 

Preţ de o clipă, nu răspunse nimeni, apoi vorbi Prax: 

— Cu noi cu tot, ai treizeci şi opt de oameni. Câţi dintre ei sunt 
îndeajuns de disciplinaţi şi bine instruiți încât să lupte, Iulius? 

— Cu tot cu ofiţerii de pe galeră, aş spune că vreo douăzeci. 
Restul sunt ce-am găsit şi noi: țărani cu săbii. 

= Atunci, e imposibil, zise Pelitas mohorât. Chiar dacă l-am 
găsi pe Celsus, și zeii ştiu că n-o să fie uşor, tot n-avem destui 
oameni, încât să fim siguri că-l batem. 

Iulius pufni furios. 

— După tot ce-am realizat, credeţi că pot să renunţ acum? 
În pădurea aia sunt oamenii noştri, care aşteaptă să le trimitem 
vorbă să vină aici. Credeţi poate că ar trebui să-i lăsăm în urmă 
şi să plecăm liniştiţi la Roma? Nu-i nici o cinste în asta, Peli, 
chiar deloc. Mergeţi acasă, dacă vreţi, eu nu ţin pe nimeni, dar 
să ştiţi că, atunci când îl găsim şi-l învingem pe Celsus, am să 
impart oamenilor răscumpărările voastre. 

Cuvintele furioase ale omului mai tânăr îl făcură pe Pelitas 
să chicotească. 

— Chiar crezi că se poate face? Pe cinstea ta? Ne-ai adus 
Dână aici și n-aş fi crezut în veci că e posibil dacă n-aş fi fost 
d faţă să văd ce-ai făcut prin satele alea. Acum, dacă tu zici să 
mergem mai departe, eu rămân să văd şi restul. 

— Se poate face, zise Iulius ferm. Trebuie doar să ajungem la 
sordul unui vas de negustori pe care să-l scoatem în larg. Când 
æ indepărtăm de coastă, avem grijă să părem cât mai ispititori cu 
zutință. Ştim că piraţii bântuie apele astea. Vor mușca momeala. 
cel puţin, oamenii noştri arată a legionari, chiar dacă unii sunt 
æ calitate proastă. Punem luptătorii buni în faţă şi improvizăm 
=a departe. 

- Eu rămân până la capăt, spuse Prax. Dacă vreau să mă 
aur de pensie, trebuie să-mi iau înapoi banii de răscumpărare. 

Gaditicus aprobă din cap în linişte. Iulius privi în jurul 
ese! şi-şi aţinti ochii asupra celui pe care-l cunoştea de cel 
=a: mult timp. 

- Tu ce zici, Suetonius? Vrei să pleci acasă? 

Suetonius bătu cu degetele în masa de lemn. Ştiuse de la 
= inceput că avea să vină şi clipa aceea şi-şi jurase să profite 
x rima ocazie şi să plece la Roma. Spre deosebire de ceilalți, 
Zzriia lui putea suporta cu ușurință pierderea răscumpărării, 
zx gândul de a se întoarce acoperit de eşec era amar. Roma 
r: za foarte mulţi ofiţeri tineri, iar viitorul lui nu mai era la fel 
æ >romiţător cum fusese când stătuse întâia dată pe punțile lui 
+-piter. Tatăl lui se aşteptase ca Suetonius să fie promovat 

repede şi, cum asta nu se întâmplase, pur și simplu nu mai 
pusese întrebări. Avea să fie greu pentru ei toți să-l primească 
pe domeniul familiei când tot ce cunoscuse în cariera sa 
militară fusese înfrângerea. 

Sub privirile celorlalți, o idee prinse contur în mintea lui şi 
Suetonius se forţă să nu lase nimic să transpară. Dacă era cu 
băgare de seamă, exista o cale ca el să se-ntoarcă triumfător la 
Roma. Și, în mod fermecător, avea să însemne și distrugerea 
lui Iulius. 


— Suetonius? repetă Iulius. 
— Rămân şi eu, răspunse hotărât, începând deja să urzească 
planuri. 


— Excelent. Avem nevoie de tine, Tonius, răspunse Iulius. 

Suetonius își păstră expresia imperturbabil, deşi pe dină- 
untru fierbea. Ştia bine că nici unul nu punea preţ prea mare 
pe el, dar tatăl lui ar fi fost de acord cu ce-avea să facă, spre 
binele Romei. 

— La treabă, domnilor, zise Iulius, coborând vocea, ca să 
nu se audă ce vorbeau în afara micului lor grup. Unul dintre 
noi va trebui să se întoarcă la ceilalți şi să le spună să vină 
în port. Soldaţii de-aici n-au părut să se-ndoiască de povestea 
cu răpirea, aşa că asta vor spune și ei dacă sunt opriţi şi luaţi 
la-ntrebări. Trebuie s-avem mare grijă în privinţa asta. Nu va 
fi deloc bine dacă se hotărăsc să reţină câțiva oameni, ca să-i 
verifice chestorul mâine-dimineaţă. Vreau să fim pe mare, cu 

_mareea din zori şi cu toţi oamenii la bord. 

— Nu putem să-i aducem la noapte? întrebă Pelitas. 

— Am putea să trecem de gărzi, dar piraţii vor afla cu si- 
guranţă că un grup mare de soldaţi a urcat la bordul unui vas 
comercial. N-am nici o îndoială că piraţii au iscoade în portul 
ăsta, care le dau de ştire ce vase transportă aur sau alte încăr- 
cături de valoare. Eu, unul, aşa aș face, plus că Accipiter a oprit 
aici înainte de atac. La urma urmei, îşi pot permite să dea câteva 
mite. Problema e cum să urcăm aproape patruzeci de oameni 

la bord fără să bată la ochi că e o capcană. Mai bine ar veni în 
grupuleţe de doi, trei oameni, pe parcursul întregii nopți. 

— Dacă ai dreptate, e clar că piraţii vor avea iscoade la do- 
curi, care ne vor vedea, zise Gaditicus încet. 

Iulius se gândi o clipă. 

— Atunci, vom împărți oamenii. Aflăm care ştiu să înoate 
şi-i punem să vină la navă prin apă. Îi vom trage la bord cu 
funii. Luna e mică în noaptea asta, așa că ar trebui să reuşim 
tără să fum văzuţi. Va fi necesar să aducem armurile şi armele 
ia bord ca şi cum ar fi nişte mărfuri oarecare, pe care căutăm să 
ie vindem. Tu trebuie să mergi, Pelitas! Înoţi ca un peşte. Crezi 
â poți să-i aduci la navă de cum se întunecă? 

— E mult de înotat, dar fără armură pot. Și băieţii ăştia au 
zzescut la malul mării, ar trebui să poată şi ei, zise Pelitas. 

lulius băgă mâna în buzunarul de la cingătoare şi scoase 
3ouă monede de argint. 

— Parcă ai zis ca nu mai sunt bani, spuse Prax vesel. Cred că 
> să mai iau o cupă de vin dacă nu te superi. 

Iulius clătină din cap fără să zâmbească. 

— Poate mai târziu. Am păstrat banii ăștia pentru că vreau ca 
3 oameni să vină aici la noapte și să-şi ia câteva băuturi. Unul 
+2 Tebui să joace rolul gărzii care-şi petrece ultima noapte în 
>x. inainte să plece pe mare cu o încărcătură prețioasă — lucru 
zare le va fi transmis piraţilor de către oamenii lor de legătură. 
Trebuie ca acela care face asta să nu se-mbete şi nici să se lase 
-xât, deci am nevoie de un om de nădejde, poate ceva mai 
= + ărstă decât noi, ceilalți. 

- Bine, bine, nu trebuie să baţi apa-n piuă până moare, zise 
>a zâmbind. S-ar putea să-mi placă aşa o însărcinare. Ce zici, 
aż: te simţi în stare? 

Centurionul dădu uşor din cap, privindu-l pe Iulius. 

- Nu de data asta. Vreau să rămân cu oamenii mei în caz că 
corzile nu merg bine. 

- Vin eu, zise Suetonius brusc. 

Prax ridică din sprâncene, apoi dădu din umeri. 

— Dacă nu vrea altcineva, continuă Suetonius, încercând să 
nu pară prea dornic. 

Despărţit de ceilalţi, era exact ocazia de care avea nevoie. 
Reticent, Prax aprobă din cap, iar Suetonius se lăsă pe scaun, 
destinzându-se. 

— Am văzut că te uitai la nave, îl îmboldi Gaditicus pe Iulius. 

Bărbatul mai tânăr se aplecă în faţă și toți îşi apropiară 
capetele, ca să audă ce avea de zis. 

— Am văzut un vas care încărca provizii. Ventulus. Triremă 
cu pânze. E un echipaj mic, pe care îl putem supune fără prea 
mare efort. 

— Îţi dai seama, spuse Suetonius, că, dacă furăm o navă 
dintr-un port roman, devenim noi înşine pirați? 

Chiar în timp ce vorbea, îşi dădu seama că fusese o greşeală 
să-i prevină, dar o parte din el nu se putuse înfrâna. Mai târziu, 
aveau să-şi aducă aminte cine-i salvase de planurile nebuneşti 
ale lui Iulius. Ceilalţi se crispară uşor, cântărindu-i vorbele, iar 
Iulius se holbă la tânărul ofiţer de gardă. 

— Numai dacă suntem prinși. Şi, dacă-ţi pasă aşa de mult, 
n-ai decât să-l despăgubeşti pe căpitan din partea ta de câştig, 
zise Iulius. 

— Nu, are dreptate, se încruntă Gaditicus. Să fie foarte clar, 
nici un membru al echipajului nu va fi ucis şi nici nu ne atin- 
gem de încărcătură. Şi, dacă avem succes, îl vom despăgubi pe 
căpitan pentru timpul şi profitul pierdute. 

Se înfruntă din priviri cu Iulius şi, în tăcerea apăsătoare, 
ceilalți simţiră tensiunea dintre cei doi. Ignoraseră atât de mult 
timp problema cine deţinea comanda, încât aproape că uita- 
seră de ea. Dar problema exista încă şi Gaditicus fusese cel 
care dăduse ordinele și păstrase disciplina pe Accipiter. Obser- 
vând conflictul mocnit pe care îl stârnise, Suetonius se strădui 
să nu rânjească. 

În cele din urmă, Iulius dădu din cap şi tensiunea se evaporă. 

— Ai dreptate. Dar, într-un fel sau altul, vreau să avem con- 
trolul asupra lui Ventulus până la căderea nopții. 

Dintr-odată, o voce necunoscută se auzi deasupra lor şi-i 
făcu pe toţi să se tragă înapoi. 

— Care dintre voi are comanda? întrebă vocea, reflectând 
inconștient propriile lor gânduri. 

Iulius îşi studie cu atenţie cupa cu vin. 

— Eu am fost căpitanul galerei Accipiter, zise Gaditicus 
drept răspuns şi se ridică să-l întâmpine pe nou-venit. 

Omul acela le amintea de Roma chiar mai mult decât o 
făcuseră legionarii care păzeau portul. Peste pielea goală, purta 
o togă prinsă cu o broşă de argint în care era cioplit un vultur. 
Avea părul tuns scurt şi pe al patrulea deget al mâinii pe care 
i-o întinse lui Gaditicus purta un inel greu, de aur. 

— Păreţi mai sănătoși decât cei mai mulţi dintre oamenii 
eliberați de pirați pe care îi vedem pe-aici. Numele meu este 
Pravitas, sunt chestorul. Văd că aveţi cupele goale şi, la drept 
vorbind, şi mie îmi e cam sete. 

Făcu semn unui sclav care veni şi le umplu din nou cupele 
zu un vin mai bun decât primul. În mod evident, chestorul era 
arte cunoscut în oraşul-port. Iulius observă că venise fără 
zârzi, semn că legile Romei erau respectate în locul acela. To- 
z254 la cingătoare, avea un pumnal lung, pe care îl mută puțin, 
ar să se poată aşeza pe bancă, lângă ei. 

Când sclavul le turnă vinul, chestorul își înălță cupa ca 
să toasteze. 

— Pentru Roma, domnilor! 

Repetară cuvintele în cor şi începură să soarbă alene din 
-autură. Nu voiau să dea pe gât şi să irosească așa un vin bun 
ză vreme nu ştiau dacă omul avea să mai ceară sau nu. 

— Cât v-au ţinut? întrebă chestorul când puseră cupele 
ze masă. 

- Credem că vreo şase luni, dar a fost greu să ţinem soco- 
-=a a. În ce lună suntem acum? spuse Gaditicus. 

Pravitas ridică sprâncenele. 

— Aţi fost captivi mult timp. Abia au trecut calendele lui 
octombrie. 

Gaditicus făcu iute socoteala. 

— Ne-au ţinut şase luni, dar ne-au mai trebuit încă trei ca să 
ajungem în port. 

— Probabil că v-au debarcat destul de departe, zise Pravitas, 
cu interes. 

Gaditicus îşi dădu seama că nu prea voia să-i explice 
chestorului cât timp petrecuseră învăţându-i pe noii soldaţi să 
lupte şi să execute ordine, așa că dădu pur şi simplu din umeri. 

— Unii dintre noi au fost răniţi. A trebuit să mergem încet. 

— Totuşi, cum se face că aveţi săbii şi armuri? Mă mir că nu 
vi le-au luat piraţii, insistă Pravitas. 

Lui Gaditicus îi dădu prin cap să mintă, dar ştia că puteau 
foarte bine să fie arestaţi dacă Pravitas credea că-i ascund ceva. 
În ciuda tonului destins, chestorul părea deja bănuitor, aşa că 
Gaditicus încercă să nu se depărteze prea mult de adevăr. 

— Le-am găsit într-o magazie veche de arme, dintr-o aşezare 
romană. A trebuit să muncim pentru ele, dar oricum trebuia să 
ne recăpătăm forma fizică, aşa că lucrurile s-au potrivit destul 
de bine pentru noi. 

— Câtă generozitate! Cred că numai săbiile fac o sumă 
frumuşică. Ştiţi cumva ce aşezare era? 

— Domnule, uitaţi ce e! Bătrânul soldat care ni le-a dat n-a 
făcut altceva decât să ajute nişte romani care treceau prin vre- 
muri grele. Ar trebui să lăsați lucrurile așa. 

Pravitas se lăsă în scaun, păstrându-şi expresia întrebătoare. 
Era o situaţie dificilă, iar cei cinci ofiţeri îl priveau atent. Teo- 
retic, toţi cetăţenii romani din provincie se supuneau autori- 
tăţii sale, însă asupra soldaților avea puteri limitate. Dacă îi 
aresta fără să aibă dovezi, comandantul legiunii din zonă avea 
să fie furios. 

— Foarte bine. Vă îngădui să vă păstraţi tainele. Poate că 
ar trebui să vă fac să-mi dovediți că aţi câştigat pe drept echi- 
pamentul acesta, care face cât solda voastră pe un an, dar îmi 
închipui că nu veţi sta pe-aici atât de mult, încât să mă obligați 
să cercetez chestiunea mai amănunțit. 

— Intenţia noastră e să luăm primul vas spre casă, spuse 

-— Aveţi grijă să fie aşa, domnilor! Aveţi nevoie să vă aranjez 
Tansportul sau poate că „soldatul acela bătrân“ v-a dat și bani 
& drum? 

— Mulţumim, vom face singuri toate aranjamentele, zise 
Gaditicus, abia reuşind să-şi ascundă enervarea. 

— Atunci, îmi veţi spune cum vă numiţi, ca să trimit raportul 
a Roma, după care vă las în pace, rosti Pravitas. 

Ofițerii îşi spuseră numele repede, iar chestorul îl repetă pe 
Secare în parte, ca să le fixeze în memorie. Apoi, se ridică şi-şi 
lină ţeapăn capul. 

— Mult noroc în călătoria spre casă, zise, după care își croi 
zum prin hanul aglomerat, până în stradă. 

— Ce idiot bănuitor! bombăni Pelitas, după ce omul plecase. 

Ceilalţi bombăniră și ei în semn de aprobare. 

— De-acum, trebuie să ne mişcăm repede, spuse Iulius. De 
=å seamă că Pravitas va pune să fim urmăriți până plecăm 
=— provincia lui. Ne va fi un pic mai greu să facem planul 
x Mearpă. 

- Ei bine, înainte era prea ușor. Chiar ne mai trebuia o 
323 ocare, zise Prax. 

Iulius zâmbi împreună cu ceilalți. Orice s-ar fi întâmplat, 
rre ei se legase o prietenie care n-ar fi existat niciodată dacă 
-a— îneau la bordul lui Accipiter. 

- Întoarce-te repede la ceilalți, Peli. Dacă eşti urmărit, mă 
eset să-ți pierzi urma cu mult înainte să ajungi la ai noștri. 
Zar. dacă nu poți să scapi de iscoade, pune oamenii să-i prindă 

şi să-i lege până trece noaptea. Mâine, după ce vom fi plecat, 
n-o să mai conteze dacă li se observă lipsa. 

Pelitas se ridică şi-şi goli cupa, râgâind uşor. Plecă fără o 
vorbă, iar Iulius se întoarse spre cei trei care rămăseseră. 

— Acum, domnilor. zise, maimuţărind tonul chestorului, tre- 
buie să ne facem rost de un vas negustoresc. 


Căpitanul Durus de pe Ventulus era un om mulțumit. Avea 
cala plină cu piei şi lemn exotic, pentru care urma să obțină o 
mică avere în peninsulă. Mândria încărcăturii erau cei zece colți 
de fildeş, fiecare dintre ei lung cât un stat de om. Nu văzuse ni- 
ciodată animalele care mureau pentru colții aceia. Cumpărase 
fildeșul de la un negustor din port, care, la rândul lui, se târguise 
cu vânătorii de pe continent. Durus ştia că avea să ia pe ei cel 
puţin de trei ori cât dăduse şi se felicita în gând pentru price- 
perea cu care se târguise. Durase aproape două ore şi trebuise 
să accepte şi câțiva baloți de pânză lipsiţi de valoare. Dar şi pe 
pânză putea să scoată câţiva bănuţi de bronz dacă o vindea ca 
îmbrăcăminte pentru sclavi, aşa că n-avea de ce să se plângă. 
Fusese o călătorie plină de succes și, chiar scăzând din câştig 
taxele de port şi proviziile pentru echipaj şi sclavi, tot trebuia 
să-i mai rămână destul, încât să-i cumpere soției perlele acelea 
pe care le voia şi poate şi un cal pentru el însuşi. Măcar de-ar 
găsi un armăsar bun şi nu prea scump, pe care să-l împerecheze 
cu iapa nevesti-sii. 

Gândurile îi fură întrerupte de patru soldaţi care veneau pe 
doc, spre locul unde era legat Ventulus. Presupuse că veneau 
din partea chestorului băgăcios care controla tot ce mişca în 
port şi oftă în sine, având grijă să le zâmbească soldaţilor care 
se apropiau. 

— Permiteţi să venim la bord? zise unul. 

— Sigur că da, răspunse Durus, întrebându-se dacă nu cumva 
individul acela voia să mai stoarcă vreo taxă sau vreo mită de 

a el. Era chiar prea de tot. Cum pot să vă ajut? întrebă când cei 
zatru păşiră pe punte. 

Se încruntă când văzu că doi dintre ei îl ignorau cu totul în 
xmp ce studiau fiecare detaliu al micuţului vas negustoresc. Cei 
=ai mulți dintre oamenii lui Durus erau în permisie pe țărm, 
Jesigur, şi vasul era practic părăsit. Doar doi oameni se zăreau 
æ punte. 

— Vrem să îţi punem câteva întrebări în particular, spuse 
xul dintre soldaţi. 

Durus se strădui să pară calm. Credeau oare că e vreun pirat 
szu contrabandist? Încercă să nu arate vinovat, dar întotdeauna 
æ putea găsi ceva în neregulă. Apăreau atâtea reglementări în 
Zeie acelea, încât era imposibil să le ţină minte pe toate. 

- Am un vin excelent în cabină. Putem vorbi acolo, rosti, 
?xmându-se să zâmbească. 

Soldaţii îl urmară fără o vorbă. 


CAPITOLUL PAISPREZECE 


— Stai! Ceva nu-i bine, zise Suetonius cu răsuflarea între- 
tăiată, apucându-l pe Prax, care se pregătea să iasă din umbra 
clădirilor docului. 

Ofiţerul mai în vârstă se smuci enervat din strânsoarea 
degetelor celuilalt. 

— N-aud nimic. Trebuie să ajungem la Iulius. Haide! 

Suetonius dădu din cap, măturând cu privirea docurile pus- 
tii. Unde era chestorul? Era sigur că n-avea să ignore avertis- 
mentul pe care i-l trimisese? Fusese foarte uşor să-i şoptească 
un mesaj unui legionar care își golea vezica în curtea întunecată 
a hanului. Înainte ca soldatul să termine şi să se întoarcă, 
Suetonius se pierduse în îmbulzeala şi luminile dinăuntru, cu 
inima bubuindu-i de emoție. Poate că omul acela fusese prea 
beat ca să transmită mesajul. După câte-şi amintea Suetonius, 
soldatul se cam clătina pe picioare în timp ce golea vinul de 
peste noapte în rigola de piatră. 

Tânărul roman îşi încleştă pumnii de frustrare. Chestorul 
trebuia să răsplătească un om care demasca actele de piraterie 
săvârşite în inima unui port roman. Iulius avea să fie distrus, iar 
Suetonius se putea întoarce la Roma cu demnitatea neatinsă, 
lăsând în sfârşit în urmă toate umilinţele pe care le îndurase. 
Asta dacă nu cumva soldatul beat uitase mesajul pe care i-l 
şoptise sau leşinase în drum spre barăci. Își dădu seama că ar fi 

urebuit să se asigure, dar n-avusese decât câteva clipe ca să își 
aleagă omul înainte să se facă nevăzut. 

— Ce este? întrebă Prax. Vasul e acolo. Am de gând să fug 
până la el. 

— E o capcană, spuse iute Suetonius, trăgând de timp, dis- 
erat. Ceva nu e bine. Simt asta. 

Nu mai îndrăzni să adauge nimic, ca Prax să nu intre la 
=ănuieli. Își încordă toate simţurile, încercând să prindă vreun 
semn al soldaților din port, dar nu se auzea nimic. 

În întuneric, Prax se uită chiorâş la omul mai tânăr. 

- Ei bine, eu nu simt nimic. Dacă ţi-ai pierdut curajul, n-ai 
decât să stai aici, dar eu mă duc. 

Ofiţerul solid o luă la fugă spre conturul întunecat al navei 
3 negustori, evitând oazele de lumină pâlpâitoare din drum. 
Suetonius se uită după el, încruntându-se. Era mai bine să ră- 
mână singur, dar, dacă nu apărea până la urmă chestorul, trebuia 
să se ducă şi el. Nu putea să rămână pe-acolo şi să cerşească un 
-œc pe vreun vas spre Roma. 


La bordul lui Ventulus, Iulius, încordat şi nervos, apucă 
balustrada şi se uită înspre docuri. Unde erau Prax şi Tonius? 
Ochii lui măturau spaţiul gol dintre nave şi depozite, căutând 
oamenii, îmboldindu-i să vină mai repede. Luna ca o seceră era 
sus pe cer şi Iulius ştia sigur că mai erau doar câteva ceasuri 
până în zori. 

Auzi o bufnitură în spate şi aruncă o privire. Încă un om 
ajunsese înot până la umbrele punţii, şi-acum zăcea întins pe 
spate, suflând greu, de epuizare. Fără nici o lumină care să-i 
călăuzească, oamenii înotaseră în apele adânci, pe lângă limba 
de piatră ce forma portul natural. Nu putuseră nici măcar să se 
țină de stânci din cauza aricilor de mare şi a muchiilor ca de 
brici, care le luau pielea la cea mai mică atingere. Mulţi dintre 
ei ajunseseră la navă cu picioarele pline de sânge şi cu frica de 
rechini citindu-li-se în ochi. Fusese greu pentru ei, dar Iulius își 
făcea griji mai degrabă pentru cei care nu ştiau să înoate, printre 

care şi uriașul Ciro. Trebuiau să fugă prin port, pe întuneric, 
fără să fie văzuţi de gărzile chestorului şi întârziau cam mult. 

Luna acoperită de nori trimitea doar o lucire slabă, dar peste 
tot pe docuri erau aşezate torţe, scânteieri de un galben-închis, 
care se mişcau și săltau în briza ce sufla dinspre coastă. Cu o 
oră în urmă, vântul îşi schimbase direcţia şi Iulius nu voia decât 
să ridice ancora, să taie parâmele şi să plece. Căpitanul era legat 
în cabină, iar soldații acceptaseră fără comentarii şi fără să se 
alarmeze prezenţa câtorva soldaţi în plus la bord. Mersese mult 
mai uşor decât sperase lulius, dar, în timp ce privea torţele care 
fluturau şi trosneau, îl cuprinse teama că oamenii lui fuseseră 
prinși şi că totul era în zadar. 

Îşi dori să nu-i fi trimis la han pe Prax şi Suetonius. Poate că 
se luaseră la bătaie sau treziseră bănuieli cu vreo poveste stân- 
gace despre bogăţiile de la bord. Cu degetele albite pe balus- 
trada lui Ventulus, Iulius recunoscu în sine că fusese prea riscant. 

Acolo! Iulius recunoscu silueta lui Prax, care se năpustea 
spre vas. Îngheţă, căutându-l din ochi pe Suetonius. Nici un 
semn. Ce se întâmplase? 

Prax se căţără la bord, gâfâind. 

— Unde-i Suetonius? se repezi Iulius. 

— A rămas în urmă. Cred că l-a lăsat curajul. Oricum, e mai 
bine pentru noi să scăpăm de el, răspunse Prax, uitându-se în 
spate, la oraşul-port scufundat în întuneric. 

Undeva departe, se auzi un strigăt. lulius se aplecă în di- 
recția aceea. Se mai auzi un strigăt, dar, cu vântul care bătea, 
nu putea să-şi dea seama ce era. Îşi întoarse capul la stânga şi la 
dreapta, apoi auzi bătăile ritmice ale legionarilor în marş. Iulius 
ar fi recunoscut oriunde zgomotul pe care îl făceau sandalele 
cu ţinte de fier pe pietrişul drumurilor. Zece, poate douăzeci de 
oameni. În mod cert, nu ai lui. Cu Suetonius cu tot, nu trebuiau 
să vină pe Jos decât şase inși. I se uscă gura. Cu siguranţă că era 
chestorul care venea să-i aresteze pe toți. Știuse doar că indi- 
vidul bănuia ceva! 

Iulius se întoarse şi se uită la placa îngustă de lemn, ce 
îl lega pe Ventulus de doc şi care se legăna în ritm cu nava. 
Doar vreo doi saci cu nisip umed o ţineau locului. Putea s-o 
ridice într-o secundă şi să dea ordinul de plecare. Gaditicus îl 
păzea pe căpitan. Pelitas era cu cel care răspundea de sclavi, 
așteptând semnalul de plecare. Dintr-odată, se simţi îngrozitor 
de singur pe puntea pustie și îşi dori să fi fost cu ei. Dădu din 
cap enervat. Era hotărârea lui și avea să aştepte până vedea cine 
se apropia. Miji ochii înspre clădirile docului, rugându-se să 
apară oamenii lui, dar nu se vedea nimic. În schimb, auzi cum 
legionarii nevăzuţi măresc pasul, tropăind tot mai puternic. 

Aproape îl cuprinse disperarea când îi văzu pe soldaţii care 
ieşeau de pe aleea întunecată şi păşeau pe docurile luminate. 
Chestorul în persoană conducea vreo douăzeci de oameni înar- 
maţi și iuți, direct către şirul întunecat de nave şi spre Ventulus. 


Suetonius suspină de uşurare când auzi bocănitul soldaților. 
Avea de gând să aștepte până îi prindeau pe ceilalți şi să se 
facă nevăzut în zori. De bună seamă, chestorul avea să fie 
bucuros să stea de vorbă cu omul care îl avertizase. Zâmbi ca 
pentru sine. Era tentat să rămână, ca să vadă execuţia lui Iulius, 
doar pentru a-l privi în ochi, din mijlocul mulţimii. Simţi o 
umbră de regret pentru ceilalţi, dar ridică involuntar din umeri. 
Erau pirați şi nici unul nu încercase să-l împiedice pe Iulius 
să distrugă disciplina cu lingușelile şi făgăduielile lui obscene. 
Gaditicus nu era în stare să comande, iar Pelitas... ei bine, avea 
să-i facă plăcere să-l vadă pe Pelitas doborât. 

— Suetonius! strigă o voce din spatele lui, iar șocul aproape că 
făcu să-i stea inima. Fugi, vine chestorul cu soldaţi! Dă-i drumul! 

Suetonius intră în panică în momentul în care simți cum ci- 
neva îl apucă de umăr şi îl smulge din umbre, târându-l în goana 
oamenilor. Aruncă o privire îngrozită și văzu cum giganticul 
Ciro îl căra fără să încetinească. Odată ajuns în spaţiul deschis, 
rămase cu gura căscată la vederea soldaţilor sumbri care 

şerpuiau spre ei, cu săbiile scoase. Înghiţi în sec, împleticin- 
du-se înainte. N-avea timp să gândească. Puteau să-l taie-n 
bucăţi până să-și dea seama că el îi ajutase. Înghiţindu-și frica şi 
furia, o luă la goană alături de ceilalți. De-acum, trebuia să-și ia 
adio de la întâlnirea privată cu chestorul, ca între domni, pe care 
şi-o închipuise. Înainte de orice, trebuia să scape cu viaţă din 
haosul acela. Își încleștă maxilarele şi ţâșni înainte, depășindu-l 
pe Ciro cu câțiva paşi. 

Iulius aproape strigă de uşurare când îşi văzu oamenii care 
alergau spre vas. Soldaţii chestorului îi văzură și ei şi începură 
să urle la ei să se oprească. 

— Haideţi! strigă Iulius. 

Îşi întoarse iute capul dintr-o parte a docului spre cealaltă și 
bombăni când văzu cât de aproape erau legionarii de oamenii 
lui. Nu era timp destul. Chiar în condiţiile în care Ciro şi ceilalți 
reuşeau să ajungă pe punte, primii dintre soldaţii chestorului 
aveau să păşească drept în urma lor. 

Ameţit şi cu inima bătându-i cu putere, Iulius privea cum cele 
două grupuri se îndreaptă spre el. Rămase locului, forțându-se 
să nu se mişte prea repede, apoi se întoarse şi strigă peste punți: 

— Acum! Hai, Peli! Acum! 

Sub el, adânc în măruntaiele navei, auzi cum Pelitas dă ordine 
ca răspuns la ordinele lui. Ventulus se cutremură când ramele 
ieşiră din locurile lor şi se opintiră în stâncile care mărgineau 
docul, împingând nava peste apele negre. Iulius tăia frenetic 
frânghiile care îi ţineau în loc, crestând balustrada. Sub punte se 
auziră alte strigăte când echipajul se trezi din cauza mişcărilor 
navei, crezând, de bună seamă, că pluteau în derivă. Iulius ştia că 
oamenii se aşteptau să mai petreacă în port câteva zile şi n-avea 
decât câteva secunde înainte ca puntea să se umple. Ignoră pro- 
blema aceea. Placa sprijinită de doc se mişcă împreună cu nava 
şi sacii de nisip căzură în apă. 

Oare strigase prea devreme? Soldaţii erau la nici cincispre- 
zece metri de oamenii lui. Primii dintre aceştia săriră pe punte şi 

se întoarseră cu săbiile în mâini. Suetonius era ca o nevăstuică; 
picioarele abia-i atinseră placa înainte să se arunce pe vas. 

— Hai, Ciro! Plecăm! strigă Iulius, agitându-şi sabia deasu- 
pra capului. 

Namila de om era prea înceată. Fără să gândească, Iulius o 
luă înspre placă, gata să sară pe doc. 

Oprindu-se brusc, Ciro îşi scoase sabia, încercând să res- 
pingă atacul soldaţilor. 

— Ciro! Sunt prea mulţi! urlă Iulius, ezitând între pericolul 
de a fi prins, dacă sărea de pe vas, şi dorinţa de a-şi ajuta omul. 

Ramele zvâcniră încă o dată şi scândura căzu. 

Ciro păși încet înspre margine, neîndrăznind să le întoarcă 
spatele soldaţilor. Aceştia se repeziră spre el, iar Ciro lovi turbat 
cu pumnii, trimițând un legionar în mare. Armura îl trase în 
adâncuri, lăsând în urmă un vârtej de bule argintii. Atunci, Ciro 
se întoarse către navă şi gemu când o sabie i se înfipse în spate. 
Cu braţele tremurând, urlă şi se aruncă înspre vasul care pleca, 
prinzând balustrada cu o mână. Iulius îl apucă de încheietură şi 
privi în ochii întunecaţi, înnebuniți de durere şi energie. 

— Ajutaţi-mă să-l trag! strigă Iulius, străduindu-se să țină 
bine de pielea transpirată. 

Fu nevoie de încă doi oameni să-l ridice pe Ciro la bord. 
Omul respira şuierat, iar spinarea sfâşiată şi sângerândă lăsa o 
pată negricioasă pe puntea unde zăcea. 

— N-am vrut să-l omor, zise Ciro, printre respiraţiile horcăite. 

Iulius îngenunche lângă el şi îl luă de mână. 

— N-ai avut încotro. 

Ciro închise ochii de durere şi nu văzu expresia sumbră a 
Hui Iulius, care se ridică şi se duse lângă balustradă. Vasul se în- 
depărta de țărm, acum că sclavii aveau destul loc să îşi afunde 
ramele în apă. 

La nici zece metri depărtare, legionarii se holbau la ei, cu 
Fă vădită pe feţe. Deşi erau atât de aproape, nu puteau să treacă 

golul care se lărgea între ei. Sub privirea tăcută a lui Iulius, unul 
dintre soldaţi scuipă cu dezgust pe pietre. 

Chestorul stătea lângă ei, purtând o tunică închisă la cu- 
loare, în locul togii. Cu faţa încinsă de furie şi oboseală, fu obli- 
gat să se uite la corabia care ieşi din port şi, în cele din urmă, fu 
înghițită de întuneric. Doi dintre oamenii lui, care se uitau și ei 
după Ventulus, înjurară încet. 

— Ordine, domnule? zise unul, uitându-se la chestor. 

Pravitas nu răspunse până când răsuflarea nu i se potoli şi o 
parte din roşeaţă îi dispăru de pe față. 

— Dă fuga la căpitanul galerei care a tras ieri în port. Spune-i 
că-i ordon să ridice imediat ancora şi să plece în căutarea va- 
sului de negustori Ventulus. Vreau să se mişte în cel mult o oră, 
să nu piardă refluxul. 

Soldatul salută. 

— Da, domule, răspunse. Să-i dau o explicaţie? 

Pravitas dădu iute din cap. 

— Spune-i că un legionar a fost omorât, iar Ventulus a fost 
furat de pirați. 


Tulius îşi adună oamenii în întunericul de pe puntea mișcă- 
toare. Doar Ciro lipsea. ÎI lăsaseră să se odihnească într-o cabină 
după ce-i pansaseră rana. Tăietura de sub umăr era adâncă, dar 
părea destul de curată şi, cu un pic de noroc, omul avea să trăiască. 

Echipajul fusese încuiat sub punte până când vor fi putut să 
le explice noua situaţie. Cel puţin, ofiţerii lui puteau să mane- 
vreze vasul fără nici o greutate. Totuși, îl amăra faptul că trebuia 
să țină prizonieri nişte oameni nevinovaţi. Le amintea prea tare 
de propria captivitate, iar Iulius simţea, mai mult decât vedea, 
furia care se ridica dinspre oamenii de pe Accipiter. 

— Lucrurile s-au schimbat, zise, încercând să-și pună în or- 
dine gândurile care i se învălmășeau în cap. Pentru aceia dintre 
voi care încă n-au aflat, unul dintre soldaţii chestorului s-a îne- 
cat. Ceea ce înseamnă că fiecare galeră din zonă o să ne caute. 


O vreme, va trebui să ne ţinem cât de departe de țărm putem şi 
să fugim de fiecare pânză pe care o vedem, până se mai liniş- 
tesc lucrurile. N-am plănuit să se întâmple așa, dar nu mai este 
cale de întoarcere. Dacă ne prind, suntem morți. 

— Eu n-am de gând să fiu pirat, îl întrerupse Gaditicus. Am 
pornit toată nebunia asta tocmai ca să ne luptăm cu nenorociţii, 
nu să le îngroşăm rândurile. 

— Chestorul ne ştie numele, nu uita. Mesajul pe care îl va 
trimite la Roma va descrie faptul că am furat o corabie şi am 
înecat un legionar. Fie că-ți place sau nu, suntem pirați, cel 
puţin până când găsim o cale de ieşire din mizeria asta. Singura 
noastră speranţă este să mergem mai departe şi să-l prindem pe 
Celsus. Cel puţin atunci, vor da dovadă de bunăvoință. Poate 
asta o să-i împiedice să ne bată în cuie pe cruci. 

— Uite unde ne-au adus ideile tale! lătră Suetonius, agitând 
pumnul. E un dezastru! Nici unul nu mai are scăpare. 

Din toate părţile izbucniră certuri, iar Iulius îi lăsă să strige, 
luptând cu propria disperare. Dacă Pravitas şi-ar fi petrecut 
noaptea în pat, acum ar fi fost liberi să-i caute pe cei care îi 
ţinuseră prizonieri. 

În cele din urmă, se simți îndeajuns de calm, încât să vor- 
bească din nou. 

— Când veţi termina cu certurile, veţi vedea că nu avem 
altă soluţie. Dacă ne predăm, chestorul ne va judeca şi ne va 
executa. Este inevitabil. Şi mai vreau să spun un singur lucru. 

Se lăsă liniştea şi lui Iulius i se făcu rău când văzu speranţa 
din ochii lor. Ei încă mai credeau că era în stare să vină cu o 
soluţie salvatoare, pe când el nu mai avea decât nişte promisiuni 
în care nici el nu mai ştia dacă să creadă sau nu. Se uită pe rând 
în ochii fiecăruia dintre ofiţerii de pe Accipiter, incluzându-i 
pe toţi. 

— Când eram în temniţa aceea împuțită, ni s-ar fi părut un 
vis să fim aici, cu o navă la dispoziţie şi să-i vânăm pe duş- 
mani. Trebuie să plătim un preţ şi îl vom plăti când Celsus va 

zăcea la picioarele noastre, iar aurul lui va fi al nostru. Ţineţi 
capetele sus. 

— Roma are ţinere de minte când vine vorba de duşmanii ei, 
zise Gaditicus, cu voce mohorâtă. 

Iulius se forță să zâmbească. 

— Dar noi nu suntem dușmanii Romei. Noi ştim asta. Nu 
mai trebuie decât să îi convingem şi pe ei. 

Gaditicus dădu ușor din cap și îi întoarse spatele lui Iulius, 
păşind încet peste punte. Pe cer se zărea prima atingere a zorilor. 
Delfini cenușii se jucau şi săreau pe sub prora teşită a navei ce 
străpungea valurile. Ramele spintecau iute apa, ducându-i tot 
mai departe de țărm şi de pedeapsă. 


CAPITOLUL CINCISPREZECE 


Adâncită în gânduri, Servilia mergea încet prin forum, ală- 
turi de fiul ei. Pe Brutus nu părea să îl deranjeze ritmul lent. 
Privirile lui întârziau pe clădirea senatului de care tocmai se 
apropiau. Femeia abia observă boltele și arcadele măreţe, pe 
care le mai văzuse de o mie de ori. 

Privi cu coada ochiului la el, având grijă ca Brutus să 
nu-şi dea seama. Aşa cum îi ceruse, tânărul venise la întâlnire 
îmbăcat cu uniforma completă şi lustruită, de centurion. Ştia că 
bârfitorii aveau să observe și să întrebe cum îl chema, crezând, 
neîndoielnic, că era amantul ei. Până acum, nu puţini erau cei 
care povesteau în şoapte că fiul ei se întorsese la ea, un mis- 
ter pe care aveau să-l exploreze cu încântare. Servilia știa că 
n-aveau să treacă neobservaţi prin inima orașului. Era ceva ca de 
fiară în felul lui de a merge, cu capul aplecat într-o parte, ca să 
asculte ce-i spunea ea, un soi de încredere care făcea mulţimea 
să se despartă aproape involuntar în faţa lui. 

O lună întreagă se întâlniseră în fiecare zi, mai întâi în casa 
ei, apoi plimbându-se prin oraş. La început, peregrinările lor 
fuseseră ţepene şi incomode, dar, pe măsură ce zilele treceau, 
fură în stare să poarte conversații fără încordare şi chiar să 
râdă, deşi momentele acelea erau rare. 

Fusese surprinsă să constate cu câtă plăcere îi arăta altarele 
şi-i spunea poveştile şi miturile care le înconjurau. Roma era 

plină de legende pe care Brutus le sorbea cu o aviditate care îi 
trezea şi ei interesul. 

Îşi trecu o mână prin păr, dându-l după ureche cu o mişcare 
lejeră. Un trecător se opri şi se holbă la ea, iar Brutus se încruntă 
într-un fel care-o făcea pe Servilia să vrea să râdă. Uneori, 
încerca să fie protector, uitând că ea supravieţuise singură în 
oraşul acela, în tot timpul vieții lui fragede. Şi totuși, atitudinea 
aceea n-o deranja, pentru că venea din partea lui. 

— Senatorii au şedinţă azi, spuse ea când îl văzu privind prin 
ușile de bronz, în sălile umbrite. 

— Ştii ce se discută? întrebă el. 

Brutus ajunsese să accepte faptul că puţine lucruri care ţineau 
de senat îi erau ei necunoscute. N-o întrebase dacă avea amanți 
din rândurile demnitarilor, dar era clar că bănuia asta tocmai din 
pricina modului delicat în care evita subiectul. Îi zâmbi. 

— În cea mai mare parte, lucruri teribil de plictisitoare: nu- 
miri în funcţie, orânduiri pentru oraș, taxe. Lucruri care par să 
le placă acelora mai prăfuiţi dintre ei. Cred că o să se întunece 
înainte să termine. 

— Ce mult mi-ar plăcea să-i ascult! zise Brutus cu dor în 
glas. Plictisitori sau nu, mi-ar plăcea să petrec o zi ascultându-i 
pe bărbații aceia. Din locul acela mic, ajung atât de departe, în 
ţinuturile romane. 

— Te-ai plictisi într-un ceas. Cea mai mare parte a muncii 
adevărate se face în particular. N-ai vedea decât ultima fază, 
când trasează legile pe care le-au rumegat săptămâni întregi. 
Nu e ceva ce i-ar plăcea unui tânăr. 

— Mie mi-ar plăcea, răspunse el, iar Servilia îi percepu do- 
rinţa din voce. 

Se întrebă din nou cum să procedeze cu el. Nu părea să-l 
deranjeze să-şi petreacă fiecare dimineaţă cu ea, dar încă nu 
discutaseră despre viitor. Poate că era bine să se bucure pur și 
simplu unul de prezenţa celuilalt, dar uneori ea vedea nevoia 
lui de a merge mai departe, deşi încă nu avea o ţintă. Ştia că 

plutea în derivă în momentele pe care le petrecea cu ea, de 
parcă s-ar fi abătut o vreme de la calea vieţii lui. Servilia nu 
putea să regrete nici o clipă pe care o avea cu el, dar poate că 
lui Brutus îi trebuia un imbold ca să se întoarcă la sine însuşi. 

— Peste o săptămână se fac numirile pentru funcţiile cele 
mai înalte, spuse ea ca din întâmplare. Roma va avea un nou 
pontifex maximus şi alți demnitari. Tot atunci se vor stabili şi 
comandanții legiunilor. 

Cu coada ochiului, văzu cum tânărul întoarce brusc capul 
înspre ea. Aşadar, sub aparențele destinse, mai era ceva ambiţie 
în el! 

— Ar trebui să... mă înrolez şi eu într-o legiune, zise el încet. 
Aş putea să fiu primit drept centurion aproape oriunde. 

— O, cred că pot să aranjez ceva mai bun decât atât pentru 
fiul meu, spuse ea, cu aparentă nepăsare. 

El se opri şi îi prinse blând braţul. 

— Ce... cum? începu. 

Deruta lui o făcu să râdă. Brutus roşi. 

— Câteodată, uit cât poţi să fii de inocent, zise ea, îndulcin- 
du-şi vorbele cu un zâmbet. Cred că ai petrecut prea mult timp 
în marșuri şi lupte. Da, probabil că asta e. Ai trăit printre soldați 
şi sălbatici, fără vreo adiere de politică în viaţa ta. Îşi aşeză 
palma cu afecțiune peste mâna care o ţinea de braţ. Senatorii 
sunt oameni, iar oamenii rareori fac ceea ce e corect. De cele mai 
multe ori, fac aşa cum sunt convinși de alții, cum li se ordonă 
sau cum sunt ameninţaţi să facă. Mitele în aur trec din mână 
în mână, dar adevăratele monede ale Romei sunt influenţa și 
favorurile. Influență am, iar favoruri mi se datorează din plin. 
Probabil că jumătate din numiri au fost deja stabilite în cadrul 
acelor întâlniri private despre care îți spuneam. Celelalte func- 
ţii pot fi negociate sau pretinse. 

Ea se aştepta ca el să zâmbească, dar Brutus părea îndurerat 
şi Servilia îşi retrase mâna. 

— Credeam că lucrurile sunt... altfel, zise el încet. 

Servilia se adună, ezitând între dorinţa de a-i cruța iluziile 
şi nevoia de a-l trezi repede la realitate pe tânărul soldat înainte 
să fie ucis. 

— Vezi îngrăditura aceea? Ții minte că acolo ţi-am zis că 
se adună cetăţenii Romei, ca să voteze numirile senatului: tri- 
bunii, chestorii, chiar pretorii? Votul este secret şi lumea îl ia 
foarte în serios, şi totuşi, din nou şi din nou, aceiaşi oameni sunt 
aleși, aceleaşi familii, cu foarte puţine schimbări. Pare corect, 
dar cei care votează n-ar cunoaşte intruşii. Doar senatorii se 
bucură de suficientă faimă şi avere, încât numele lor să ajungă 
şi pe buzele celor mai de jos dintre romanii liberi. Totul este 
o iluzie, dar e o iluzie elegantă. De neînțeles este că o mână 
de senatori chiar încearcă să fie drepți şi îmbunătățesc în mod 
cinstit orașul și viaţa cetăţenilor. Servilia arătă înspre clădirea 
senatului. În clădirea aceea sunt câţiva oameni măreţi, a căror 
muncă luminează oraşul. Dar restul sunt lipsiţi de orice fel de 
vigoare. Se folosesc de puterea pe care le-o conferă senatul pen- 
tru a-şi spori averile şi autoritatea. Aceasta este simpla realitate. 
Senatul nu e nici blestemat, nici binecuvântat, ci un amestec, 
la fel ca toate celelalte lucruri pe care le atingem în viaţa asta. 

Percepându-i intensitatea din voce, Brutus o studie. Chiar 
dacă nu o ştia, Servilia nu era deloc atât de detaşată şi sătulă de 
lume cum voia să pară. În timp ce vorbea cu evidentă neplăcere 
despre senatorii venali, poza ei cinică se evaporase. „Nu este o 
femeie simplă“, îşi zise Brutus şi nu era pentru prima oară când 
gândul acela îi trecea prin minte. 

— Te înţeleg. Doar că atunci când l-am cunoscut pe Marius... 
era ca un zeu. Era deasupra lucrurilor mărunte. Am întâlnit 
atâția care nu sunt în stare să vadă mai departe de munca sau de 
rangul lor, dar, când mă uit în urmă, îmi dau seama că Marius a 
avut o viziune şi că tot ceea ce a făcut a fost ca să înfăptuiască 
acea viziune, indiferent de preţul pe care l-a plătit. A riscat tot 
ce avea ca să-l doboare pe Sulla. Şi avea dreptate. De îndată ce 
Marius a murit, Sulla aproape că s-a proclamat rege. 

Servilia privi repede în jur, să vadă dacă nu cumva era 
cineva îndeajuns de aproape, încât să audă ce vorbeau. Îşi co- 
bori vocea: 

— Brutus, nu spune numele astea în public; nu aşa de tare. 
Poate că oamenii aceia sunt morţi, dar rănile sunt încă proas- 
pete, iar asasinii lui Sulla încă n-au fost găsiți. Mă bucur că 
l-ai cunoscut pe Marius. El n-a venit niciodată în casa mea, 
dar şi duşmanii lui îl respectau, de asta sunt sigură. Aş vrea să 
fie mai mulţi ca el. Servilia păru că se scutură de seriozitatea 
subiectului şi adoptă un ton mai destins. Acum, hai să mergem 
mai departe, până nu-ncep bârfitorii să se întrebe despre ce 
vorbim. Aş vrea să urcăm dealul, până la templul lui Jupiter. 
Ştiai că Sulla a pus să fie refăcut după războiul civil, cu coloane 
pe care le-a adus din Grecia, de la ruinele templului lu: Zeus? 
Vom aduce o ofrandă acolo. 

— În templul lui Sulla? întrebă Brutus în timp ce mergea. 

— Morţii nu posedă temple. Templele sunt ale Romei sau ale 
zeilor, dacă vrei. Bărbaţii se străduiesc atât de mult să lase ceva 
în urmă! Cred că de asta-i iubesc eu. 

Brutus o privi, având din nou impresia că femeia aceea 
trăise vieţi întregi. 

— Ai vrea să mă înrolez într-o legiune? întrebă el. 

Servilia zâmbi mulțumită de subiectul mai sigur al 
conversaţiei. 

— Ar fi cel mai potrivit. Nu prea are sens să mi se dato- 
reze favoruri dacă nu apelez niciodată la ele, nu-i așa? Ai 
putea să-ți iroseşti cariera ca simplu centurion, să fii trecut cu 
vederea de comandanţi orbi şi să-ţi sfârşeşti zilele la o fermă 
mică, din vreo provincie abia îmblânzită, unde să dormi cu 
mâna pe sabie. Primeşte ce pot eu să îți ofer. Îmi face plăcere 
că pot să te ajut, după ce am lipsit atâta vreme din viaţa ta. 
Înţelegi? Este o datorie a mea faţă de fine şi eu îmi plătesc 
mereu datoriile. 

— La ce te-ai gândit? întrebă el. 


196 CONN IGGULDEN 


— A, începi să fii interesat, nu-i aşa? Bine. Chiar n-aş vrea 
să cred că fiul meu e lipsit de ambiţie. Să vedem. Abia ai făcut 
nouăsprezece ani, ceea ce înseamnă că funcţiile religioase sunt 
excluse, deocamdată. Ar trebui să fie ceva în domeniul militar. 
Pompei o să-şi pună prietenii să voteze cum vreau eu. E un 
tovarăş mai vechi al meu. Şi Crassus mă va susţine, în contul 
unor favoruri trecute. Şi Cinna va fi de acord. El este... un 
prieten mai recent. 

Brutus izbucni surprins: 

— Cinna, tatăl Corneliei? Dar credeam că-i om bătrân! 

Servilia râse cu un sunet adânc şi senzual. 

— Uneori, e bătrân, alteori, nu. 

Brutus se făcu stacojiu de ruşine. Cum mai putea să dea 
ochii cu Cornelia? 

Servilia îi ignoră stânjeneala şi continuă să vorbească, ridi- 
cându-și colţurile buzelor. 

— Cu sprijinul lor, ai putea să comanzi o mie de oameni 
din oricare dintre cele patru legiuni pe care le vor revizui. Ce 
părere ai? 

Brutus aproape că se împiedică. Oferta pe care i-o făcea era 
năucitoare. Îşi dădu seama că era cazul să nu se mai minuneze 
atât de fiecare dată când descoperea ceva la Servilia. Era o 
femeie extrem de neobişnuită, în foarte multe feluri, dar mai 
ales ca mamă a cuiva. Un gând îi veni în minte şi Brutus se opri 
brusc din mers. Servilia se întoarse spre el şi îl privi, ridicând 
întrebător din sprâncene. 

— Dar fosta legiune a lui Marius? 

Servilia se încruntă. 

— S-a sfârşit cu Primigenia. Chiar dacă ai învia numele, nu 
se poate să fi supravieţuit mai mult de o mână de oameni. Folo- 
seşte-ți capul, Brutus! Ai ajunge în atenţia tuturor prietenilor 
lui Sulla. Ai avea noroc să mai trăieşti un an după aceea. 

Brutus ezită. Trebuia să întrebe, altfel s-ar fi gândit mereu 
ce-ar fi fost dacă încerca. 

— Dar este posibil totuși? Dacă îmi asum riscurile, pot oa- 
menii despre care vorbeai să o reinstituie? 

Servilia ridică din umeri şi alt trecător se holbă captivat la ea. 
Brutus duse mâna la mânerul sabiei şi omul merse mai departe. 

— Da, dacă le-aş cere aşa ceva, dar Primigenia a căzut în 
dizgrație. Marius a fost declarat duşman al statului. Cine ar 
veni să lupte sub numele acela? Nu, e imposibil. 

— Dar asta vreau. Doar numele şi dreptul de a instrui soldaţi 
noi. Nici n-aş putea să îmi închipui un lucru pe care să îl vreau 
mai mult. 

Servilia îl privi adânc în ochi. 

— Eşti sigur? 

— Cinna, Crassus şi Pompei pot să facă tot ce ai zis? întrebă 
el hotărât. 

Servilia zâmbi, uimită de felul în care tânărul acela putea să 
o facă să treacă de la furie la amuzament şi la mândrie în doar 
câteva clipe. Nu putea să îi refuze nimic. 

— Ar fi nevoie de toate favorurile care mi se datorează, 
dar, ce-i drept, îmi datorează multe. N-ar trebui să îmi refuze 
Primigenia dacă e pentru fiul meu. 

Brutus îşi înfăşură braţele în jurul ei, iar ea îi întoarse râ- 
zând îmbrăţișarea, lăsându-se purtată de fericirea lui. 

— Îţi va trebui un capital enorm dacă vrei să învii din morți o 
legiune întreagă, zise Servilia când Brutus o lăsă jos. Am să te 
prezint lui Crassus. Nu cunosc nici un om mai bogat — nu cred 
că există om cu mai multă avere. Dar nu e prost. Va trebui să îl 
convingi că va primi ceva în schimbul aurului. 

— O să mă gândesc la asta, zise Brutus, uitându-se îndărăt la 
clădirile senatului pe care le lăsaseră în spate. 


Când îşi aminti cât de frustrat fusese la bordul lui Accipiter, 
Iulius n-ar fi crezut vreodată că avea să fie recunoscător pentru 
cât de încete şi greoaie erau galerele romane. Când se revăr- 
saseră zorii, în strălucirea bruscă a coastelor tropicale, oamenii 

lui strigaseră de spaimă văzând pentru prima dată pânza 
romană pătrată. Iulius se uitase ia ea în primele ore de lumină, 
până când se convinsese că distanţa dintre ei scădea. Sumbru, 
porunci ca încărcătura vasului să fie aruncată peste bord. 

Cel puţin căpitanul navei era încă legat de un scaun în 
cabină şi n-avea să fie de faţă. Iulius ştia că omul urma să fie 
furibund când avea să afle. Dacă reușeau ce-şi propuseseră, 
trebuiau să-i dea omului şi mai mult din aurul lui Celsus. Nu 
avusese altă soluţie, dar fusese o oră foarte neplăcută. Oamenii 
lui aduceau afară grupuri mici de membri ai echipajului, care 
să-i ajute să arunce bunurile prețioase ale continentului lăsat 
în urmă. Câteva bucăţi de lemn preţios se legănau în valuri, 
dar pieile şi baloţii de pânză se scufundară imediat. Ultimele 
lucruri care trebuiau aruncate erau colții uriaşi de fildeş gălbui. 
Iulius ştia cât erau de prețioşi şi îi trecu prin minte să îi păstreze. 
Apoi, îşi regăsi hotărârea şi, fără tragere de inimă, ordonă să fie 
aruncaţi peste bord împreună cu restul încărcăturii. 

Le zise oamenilor să stea pe poziții şi priviră împreună pânza 
de la orizont, în lumina soarelui care răsărea. Dacă se apropia 
şi mai mult, ştia că tot ce rămânea de făcut era să arunce tot ce 
se putea desface sau smulge de pe vas, dar, pe măsură ce orele 
treceau, galera care îi urmărea se făcu din ce în ce mai mică, 
până când se pierdu în strălucirea orbitoare reflectată de mare. 

Iulius se întoarse spre oamenii lui care munceau cot la cot 
cu echipajul. Observă că Gaditicus nu era cu ei, ci rămăsese 
sub punți când ofiţerii fuseseră chemaţi să mute încărcătura. 
Se încruntă uşor, dar hotărî să nu meargă la el şi să nu forțeze 
lucrurile. În cele din urmă, Gaditicus avea să vadă că trebuiau 
să meargă mai departe cu planul iniţial. Era singura lor spe- 
ranță. Trebuia să îl ţină pe Ventulus departe de coastă pentru 
câteva săptămâni şi să își instruiască mai departe oamenii în 
practicile războiului pe mare. l-ar fi plăcut să facă un corvus, 
dar, dacă voiau să-i ispitească pe pirați, era important să arate 
ca o navă comercială oarecare. Abia atunci ar fi văzut dacă 

cedeze şi să-l oblige să îl vadă pe Ventulus scufundat, aşa cum 
se întâmplase cu Accipiter. Îşi încleştă maxilarele şi trimise 
o rugăciune scurtă către zeul Marte. Nu puteau să irosească 
această a doua şansă. 


CAPITOLUL ȘAISPREZECE 


Alexandria se uită prin cămăruţa care îi fusese oferită. Nu 
era cine ştie ce, dar cel puţin era curată şi nu prea era corect să 
mai ocupe spaţiu în casa extrem de mică a lui Tabbic, acum că 
bijuteriile ei aduceau ceva venit. Ştia că bătrânul meșşteşugar ar 
fi lăsat-o să mai stea şi chiar ar fi primit o chirie mică, la insis- 
tenţa ei, dar în locuinţa înghesuită de la etajul al doilea abia era 
destul loc pentru familia lui. 

Nu le spusese că își căuta gazdă, având de gând să îi sur- 
prindă cu o invitaţie la cină, de îndată ce găsea ceva de închiriat. 
Trecuse aproape o lună de când căuta. Probabil că oamenilor li 
se părea ciudat ca o femeie născută în sclavie să îndrăznească să 
refuze ceva, dar, la banii pe care era dispusă să-i dea, Alexandriei 
nu i se oferiseră decât încăperi murdare, umede sau infestate 
de vieţuitoare ce mişunau de colo-colo şi la care Alexandria nu 
stătuse să se uite mai de aproape. 

Ar fi putut să închirieze mai mult de o singură cameră, 
chiar o căsuţă numai a ei. Broșele ei se vindeau de cum le ter- 
mina de făcut şi, chiar dacă cea mai mare parte a câştigurilor se 
ducea pe materiale noi şi mai bune, îi rămânea destul să pună 
deoparte în fiecare lună. Poate că viaţa ca sclavă o învățase să 
preţuiască banii atunci când veneau şi o făcea să-i fie ciudă 
pentru fiecare bănuţ de bronz care se ducea pe mâncare sau pe 
acoperişul de deasupra capului. Să dea prea mult pe chirie îi 
părea cea mai mare prostie, pentru că, după ani întregi de plătit 

cu bani munciţi din greu, n-ar fi avut nimic al ei. Mai bine să 
cheltuiască acum cât mai puțin posibil şi să-şi cumpere cândva 
o casă a ei, cu o ușă pe care să o închidă între ea şi lume. 

— Vrei odaia? întrebă proprietara. 

Alexandria şovăi. Era tentată să se mai târguiască la preț, 
dar cealaltă femeie părea epuizată după o zi de muncă la piaţă 
şi preţul pe care îl cerea era corect. N-ar fi fost drept să profite 
de sărăcia evidentă a familiei aceleia. Alexandria văzu că mâi- 
nile femeii erau umflate și pătate de pigmenții din albiile de 
vopsit. Când îşi trecu inconștient mâna prin păr, femeia lăsă o 
urmă albăstruie peste ochi. 

— Mai am două de văzut mâine. Îţi dau răspunsul atunci, 
zise Alexandria. Să trec pe aici pe seară? 

Femeia dădu din umeri, cu o expresie resemnată. 

— Întreabă de Atia. Ar trebui să fiu pe-aici. Dar să ştii că n-ai 
să găseşti ceva mai bun la banii ăştia. Casa e curată şi pisica are 
grijă de şoarecii care mai intră. Faci cum vrei. 

Se întoarse şi se apucă de treburile de seară şi de gătitul 
mâncării pe care o adusese de la piaţă, ca parte din salariu. 
Alexandria știa că mâncarea aceea mai avea puţin şi se strica, 
însă Atia nu părea îngenuncheată de truda vieţii pe care o ducea. 

Era ciudat să vadă o femeie liberă, care trăia la limita mi- 
zeriei. Pe domeniul unde muncise Alexandria, până şi sclavii 
erau mai bine îmbrăcați și hrăniţi decât familia femeii. Era o 
perspectivă asupra vieţii pe care nu o mai explorase și o încerca 
un sentiment bizar de ruşine, aşa cum stătea acolo, în hainele ei 
bune şi cu mantia încheiată cu o broşă făcută de mâna ei. 

— O să le văd şi pe celelalte două, apoi mă întorc aici, spuse 
Alexandria ferm. 

Fără alte vorbe, Atia începu să mărunţească legumele şi să 
le pună într-o oală de fier, pe yz â de lut:de lângăperete. Până 
şi cuțitul cu care lucra negii beat de un deget şi tutrem 
de tocită, dar îl folosea maiideparte, în lipsă de ceva măi bun. 


PA 


202 CONN ÎGGULDEN 


Afară, în stradă, izbucni un cor strident de ţipete piţigăiate 
şi o siluetă plină de noroi ţâşni prin uşa deschisă, izbindu-se 
în Alexandria. 

— Uşor, băiete! Aproape că m-ai dărâmat, zise aceasta, 
zâmbind. 

Băiatul se uită la ea cu o expresie nedumerită în ochii 
albaştri. Faţa îi era la fel de plină de praf ca şi restul făpturii, 
dar Alexandria observă că din nasul umflat şi vânăt îi curgea o 
dâră de sânge pe care băieţelul îl întinse peste toată fața, când 
se şterse la nas. 

Femeia lăsă cuțitul din mână şi îl cuprinse în braţe. 

— Ce-ai mai făcut acum? întrebă, pipăindu-i nasul. 

Băiatul se strâmbă şi se zbătu să scape din strânsoarea ei. 

— Doar o bătaie, mamă. Băieţii care lucrează la măcelar 
m-au fugărit până acasă. l-am pus piedică unuia care mi-a tras 
una-n nas. 

Băiatul îşi privi mama cu un zâmbet triumfător şi duse 
mâna sub tunică, de unde scoase două cotlete neîmpachetate, 
din care picura sângele. Maică-sa scăpă un geamăt şi le înhăță 

_ cu o mişcare iute a mâinii. 

— Nu, mamă. Sunt ale mele! Nu le-am furat! Le-am găsit 
aşa, pe stradă! 

Femeia se albi la faţă de furie şi se îndreptă spre uşă, cu 
băieţelul care se agăța disperat de ea și sărea cât putea de sus, 
ca să-şi ia înapoi trofeele. 

— Eu te-am învăţat să nu furi şi să nu minți. Ia-ți mâinile de 
pe mine. Astea se duc înapoi de unde le-ai luat. 

Alexandria stătea între Atia şi ușă, aşa că păşi în stradă, ca să 
o lase pe cealaltă să iasă. Un grup de băieți stătea în preajmă, cu 
un aer vag amenințător. Începură să râdă la vederea băieţelului 
care sărea pe lângă maică-sa, iar unul dintre ei întinse mâna 
după cotletele pe care Atia i le trânti în palmă fără o vorbă. 

— E iute de picior, ce-i drept. Moş Tedus a zis să-ţi spun că, 
dacă flăcăul dumitale mai fură ceva, îl dă pe mâna gărzilor. 

— Nu-i nevoie, se repezi Atia enervată, ştergându-şi sângele 
de pe mâini cu o cârpă pe care o scosese din mânecă. Zi-i lui 
Tedus că tot ce a pierdut a primit înapoi şi, dacă încearcă să 
facă oarece, am să împrăştii vorba să nu mai cumpere nimeni 
de la el. Am să-mi învăţ băiatul de una singură, mulțumesc. 

— Şi ce treabă bună mai faci! rosti cu dispreţ băiatul 
mai mare. 

Atia ridică iute mâna și băiatul se trase înapoi, prăpădin- 
du-se de râs și arătând înspre făptura umilită care încă se agăța 
de fusta ei. 

— Am să-i trag chiar eu o chelfăneală plodului ăstuia de 
Thurium dacă îl mai prind pe la prăvălie. Stai numai să vezi. 

Atia se înroși de furie şi făcu un pas spre ei, dându-le scuza 
pe care o căutau ca să o ia la fugă şi să arunce jigniri în timp 
ce se împrăştiau. 

Alexandria rămase lângă cei doi, gândindu-se că ar trebui 
să plece pur şi simplu. Scena la care asistase nu era treaba ei, 
dar era curioasă să vadă ce urma să se întâmple, acum că mama 
rămăsese singură cu puşlamaua ei de copil. 

Băiatul îşi trase nasul şi îl frecă uşor. 

— Îmi pare rău, mamă. Am crezut că ai să te bucuri. Nu 
m-am gândit că o să se ia după mine până aici. 

— Tu nu te gândeşti niciodată. Dacă tatăl tău ar mai trăi, i-ar 
fi ruşine cu tine, băiete. i-ar zice şi el că noi nu furăm şi nu 
minţim niciodată. Apoi, ţi-ar încinge bine spinarea cu cureaua, 
cum ar trebui să fac şi eu. 

Dând din picioare, băiatul se zbătu să scape de femeia care 
îl ţinea bine de braţ. 

— Tata schimba bani. Tu spui că toți sunt nişte hoţi, deci 
cred că şi el era hoţ. 

— Să nu care cumva să spui aşa ceva! zise Atia printre bu- 
zele palide. 

Fără să mai aştepte răspunsul, femeia îl ridică pe genunchi 
şi îl pocni tare, de şase ori. Copilul se zvârcoli la primele trei 

lovituri, apoi le încasă nemișcat pe celelalte. Când îl lăsă jos, 
tâșni printre cele două femei şi o luă la fugă pe strada îngustă, 
dispărând după primul colţ. 

Atia suspină, uitându-se la el cum fuge. Alexandria pocni 
din palme stânjenită de faptul că fusese de faţă într-un moment 
atât de intim. Brusc, Atia păru să îşi aducă aminte de ea şi roși 
când îi întâlni privirea. 

-Îmi pare rău. Mereu şterpeleşte câte ceva şi nu pot să-l fac 
să priceapă că trebuie să înceteze. E prins de fiecare dată, dar 
săptămâna următoare încearcă din nou. 

— Îl cheamă Thurium? întrebă Alexandria. 

Femeia clătină din cap. 

— Nu. Copiii îi spun aşa pentru că familia noastră a venit 
de la Thurium. E o poreclă jignitoare, pe care i-au găsit-o, dar 
lui pare să-i placă. ÎI cheamă Octavian, ca pe tatăl lui. Pacoste 
mică. N-are decât nouă ani, dar deja se simte mai în largul lui 
pe străzi decât acasă. Îmi fac atâtea griji pentru el! Aruncă o 
privire spre Alexandria, remarcând hainele și broşa. N-ar trebui 
să vă supăr cu necazurile noastre. Nu mă sfiesc să recunosc că 
ne-ar prinde bine chiria. N-ar fura de la dumneavoastră şi, ori- 
cum, dacă ar face-o, v-aş da imediat lucrurile înapoi, pe onoa- 
rea familiei mele. N-aveţi de unde să ştiţi, dar prin venele lui 
curge sânge nobil. Din spiţa Octavilor şi a Cezarilor, dacă ar 
vrea numai să înțeleagă. 

— Din spiţa Cezarilor? întrebă brusc Alexandria. 

Femeia dădu din cap. 

— Bunica lui era din familia aceea înainte să intre, prin 
căsătorie, în familia noastră. De bună seamă că sărmana ar 
plânge dacă l-ar vedea furând carne de la un măcelar care stă 
la doar trei străzi depărtare. Adică, nu-i ca şi cum nu l-ar cu- 
noaşte! O să-i frângă mâinile dacă mai face, şi de mine ce se 
alege atunci? 

Lacrimi începură să-i curgă din ochi, iar Alexandria păși în 
faţă şi, fără să se gândească, îşi petrecu un braţ în jurul Atiei. 

— Hai să mergem înăuntru. Cred că voi lua camera aceea a 
voastră. 

Femeia îşi îndreptă trupul și o privi intens. 

— Nu vreau pomană. Ne descurcăm, iar băiatul o să mai 
prindă minte cu timpul. 

— Nu-i vorba de pomană. Camera voastră e prima încăpere 
curată pe care am văzut-o. În plus, acum câţiva ani, am... 
lucrat pentru un Cezar. Poate că era aceeaşi familie. Suntem 
aproape rude. 

Femeia dădu din nou la iveală cârpa adunată ghemotoc în 
mânecă şi se şterse la ochi cu ea. 

— Ți-e foame? zise zâmbind. 

Alexandria se gândi la grămăjoara de legume care aşteptau 
să fie tăiate. 

— Am mâncat deja. Îți plătesc pentru prima lună, apoi mă 
duc să-mi iau lucrurile de unde stau acum. Nu-i departe. 

Dacă mergea repede şi nu pierdea vremea pe la Tabbic, 
Alexandria credea că putea să se întoarcă la noua ei locuință 
înainte de căderea nopţii. Poate că, până atunci, Atia ar fi reuşit 
să cumpere un pic de carne cu banii din chirie. 


Senatorii se foiau incomod pe scaune. Şedinţa fusese lungă 
şi mulți dintre ei ajunseseră în punctul în care nu mai urmăreau 
dezbaterile întortocheate, ci votau aşa cum spuseseră dinainte 
că aveau să facă. 

Umbrele serii se alungeau şi torțele erau aprinse cu sfeşnice 
cu cozi lungi. Strălucirea flăcăruilor se reflecta în pereții de 
marmură albă, lustruită, iar aerul se umplu de mirosul discret al 
uleiului parfumat. Mulţi dintre cei trei sute de senatori care se 
adunaseră în dimineaţa aceea plecaseră deja, lăsând ca ultimele 
câteva chestiuni să fie votate în absenţa lor. 

Crassus zâmbi în sinea lui. Se asigurase că aceia care îl 
sprijineau pe el aveau să rămână până ce torțele se stingeau, iar 
ziua ajungea în mod oficial la sfârşitul marcat prin rugăciunea 

pentru siguranţa oraşului. Ascultă atent lista numirilor, aştep- 
tând să audă numele pe care el și Pompei se hotărâseră să îl 
supună la vot. Aproape fără să vrea, ochii lui se îndreptară spre 
lista legiunilor, cioplită în marmura albă. În locul în care fusese 
înscrisă Primigenia nu mai era decât un spațiu gol. Avea să-i 
facă plăcere să anuleze încă o bucăţică din moştenirea lui Sulla, 
chiar dacă nu i-ar fi cerut-o o veche prietenă. 

La gândul acesta, se uită spre Cinna, iar ochii lor se întâlniră 
pentru o clipă. Cinna făcu semn din cap către lista legiunilor şi 
zâmbi. Crassus îi întoarse zâmbetul, observând părul încărunțit 
al prietenului său. De bună seamă că Servilia nu putea să îl 
prefere pe părintele acela iernatic în defavoarea lui, nu? Numai 
gândul la ea îi înfierbânta sângele şi se pierdu în amintiri care 
îl făcură să piardă sfârşitul unei secțiuni. Se uită să vadă cum 
votează Cinna şi ridică şi el mâna împreună cu acesta. 

Alţi senatori se ridicară şi se scuzară în linişte, îndreptân- 
du-se spre casele şi amantele pe care le aveau prin tot orașul. 
Crassus se uită la Cato care se opintea să-şi ridice trupul de pe 
scaun. Omul fusese unul dintre apropiații lui Sulla şi avea să-i 
fie ciudă că nu fusese prezent la votul care urma. Crassus se 
forță să ascundă plăcerea pe care o simţea privindu-l pe Cato, 
care se apropie și trecu pe lângă el, adâncit într-o discuţie. Avea 
să fie mai uşor dacă simpatizanţii lui Sulla părăseau senatul, 
dar, chiar dacă ar fi fost prezenţi până la ultimul, Crassus se 
îndoia că el, Cinna şi Pompei n-ar fi reuşit să le vâre pe gât 
reinstituirea Primigeniei. Aveau să-şi iasă din minţi. Își puse 
în gând să îi mulțumească Serviliei pentru ideea pe care i-o 
dăduse, de îndată ce aveau să se întâlnească. Poate şi un mic 
cadou, ca să-i arate cât o aprecia. 

Pompei se ridică să răspundă la o întrebare privitoare la 
noul comandant al unei legiuni din Grecia. Vorbea cu aerul 
că avea încredere deplină în noile nume pe care le recomanda 
senatorilor. Crassus auzise că era din nou o revoltă, iar pierde- 
rile umane pe care le suferea armata însemnau noi şanse pentru 

cu tristeţe când își aminti ziua în care Marius forţase senatul 
să voteze trimiterea lui Sulla să înăbuşe prima revoltă a lui 
Mithridates. Dacă Marius ar mai fi fost acolo, i-ar fi obligat 
să-şi scoată cozile dintre picioare şi să ia măsuri! În schimb, 
neghiobii aceia iroseau zi după zi discutând şi certându-se, în 
loc să trimită câteva dintre legiunile lor preţioase să le sprijine 
pe cele din Grecia, aşa cum ar fi trebuit să facă. 

Crassus zâmbi ironic când îşi dădu seama că şi el era unul 
dintre neghiobii pe care îi critica. Ultima revoltă dusese la 
un război civil şi la instalarea unui dictator. Nici unul dintre 
generalii din încăpere nu îndrăznea să se ofere de teamă ca 
nu cumva ceilalţi să se unească împotriva lui. Nimeni nu mai 
voia un al doilea Sulla şi, drept urmare, nimeni nu făcea nimic. 
Chiar şi Pompei aştepta, iar Pompei era aproape la fel de im- 
petuos ca însuşi Marius. Ar fi fost sinucidere curată să te oferi 
voluntar, aşa cum făcuseră Marius şi Sulla. Era prea multă 
ciudă şi invidie între ei ca să i se permită vreunuia să obțină o 
victorie împotriva lui Mithridates. Era vina lui Sulla, pentru că 
îl lăsase liber de prima dată. Individul acela nu fusese în stare 
să facă nimic bine. 

Pompei se aşeză. Se votă repede. Nu mai rămăsese decât 
ultima chestiune de pe ordinea zilei, propusă de Crassus şi spri- 
jinită de Pompei. În momentul acela preferaseră să nu amestece 
şi numele lui Cinna, întrucât erau zvonuri despre implicarea lui 
în otrăvirea lui Sulla. Nefondate, desigur, dar nimic nu-i putea 
opri pe negustorii de bârfe ai Romei să-şi facă treaba. 

Preţ de o clipă, Crassus se întrebă dacă zvonurile chiar erau 
nefondate, dar alungă gândul acela. El era un om pragmatic, 
iar Sulla şi trecutul dispăruseră. Dacă fata lui Cinna evitase să 
devină amanta reticentă a lui Sulla, aşa cum se şușotea prin jur, 
cu siguranţă, asta demonstra că zeii priveau cu bunăvoință spre 
casa lui Cinna — sau către Cezari, poate. În mod cert, spre unii 
dintre ei. 

Auzise că erau ceva mai aproape de găsirea sclavului care 
dusese otrava, dar încă nu se ştia nimic despre cine ordonase 
asasinatul. Crassus se uită de jur împrejurul camerei pe jumă- 
tate goale. Ar fi putut să fie aproape oricare dintre ei. Cu o lipsă 
totală de prudenţă, Sulla îşi făcuse duşmani. „lar în politică 
prudenţa ar trebui să fie prima regulă“, gândi Crassus. A doua 
regulă în politică ar fi trebuit să fie evitarea femeilor frumoase, 
care aveau nevoie de favoruri, dar viața omului nu prea era 
plină de motive de bucurie, iar Servilia îi oferise câteva amintiri 
pe care le preţuia. 

— Reinstituirea legiunii Primigenia, anunță maestrul de 
dezbateri, făcându-l pe Crassus să se îndrepte în scaun şi să 
se concentreze. 

— Permisiunea de a recruta şi instrui soldaţi, de a depune 
jurăminte şi de a numi ofiţeri, sub autoritatea senatului, să-i 
fie acordată lui Marcus Brutus din Roma, continuă vorbitorul 
într-o cadență care nu se potrivea cu murmurele de interes care 
veneau dinspre scaunele celor o sută de senatori rămaşi în sală. 

Unul dintre susținătorii lui Sulla plecă în grabă, de bună 
seamă ca să-şi aducă prietenii înapoi înainte să se voteze. 
Pompei se încruntă când îi văzu pe Calpurnius Bibilus şi pe alți 
doi inşi care se ridicaseră să vorbească. Omul fusese simpati- 
zantul neclintit al lui Sulla şi încă mai jura că avea să-i nimi- 
cească pe asasini imediat ce ar fi avut ocazia să o facă. 

Se părea că aveau în minte un şiretlic vechi. Aveau să 
vorbească îndelung în faţa senatului, unul după celălalt, până 
când se încheia şedinţa sau cel puțin până când şi-ar fi putut 
aduna destui adepţi care să voteze împotriva moţiunii. Dacă 
propunerea lor era amânată pentru următoarea întrunire, exista 
posibilitatea să fie respinsă. 

Crassus îşi întoarse capul spre Cinna şi îl privi cu regret. Spre 
surprinderea lui, bătrânul îi făcu cu ochiul. Crassus se relaxă și 
se lăsă pe spate. Banii erau o pârghie putemică, ştia asta la fel 
de bine ca oricine. Ca să poată amâna votul, simpatizanților lui 

Sulla trebuia să li se permită să înceapă, iar maestrul de dezbateri 
recita amănuntele propunerii fără să-și ridice privirea măcar o 
dată înspre băncile unde aceștia stăteau şi-şi dregeau vocile 
ostentativ, ca să îi atragă atenția. 

Când toate amănuntele fură expuse, maestrul de dezbateri 
ceru să se treacă imediat la vot. Unul dintre simpatizanții lui 
Sulla înjură cu voce tare şi ieşi din sala senatului, încălcând în 
mod grav eticheta. Numirea fu aprobată cu ușurință, iar şedinţa 
fu declarată închisă. În timpul ultimei rugăciuni, Crassus aruncă 
o privire către Pompei şi Cinna. Trebuia să aleagă cu grijă darul 
pe care avea să i-l facă Serviliei. Fără îndoială că şi ceilalți doi 
aveau cam aceleași gânduri. 


CAPITOLUL ŞAPTESPREZECE 


Alături de ceilalți, Iulius aştepta cu sabia scoasă, în cala în- 
tunecată. Toţi tăceau, așteptând semnalul, şi, în liniştea aceea 
nefirească, scârţâitul buştenilor lui Ventulus semăna cu nişte 
voci şoptite peste zgomotul valurilor care loveau chila. 

Deasupra lor, soldaţii auzeau cum piraţii râd şi înjură, în 
timp ce-şi legau trirema rapidă de Ventulus şi se adunau pe 
puntea acesteia fără să întâmpine rezistenţă. Iulius se străduia 
să audă fiecare zgomot. Era un moment încordat pentru ei toți, 
dar cea mai mare primejdie îi pândea pe cei care rămăseseră 
pe punte şi care puteau să fie ucişi ca exemplu pentru ceilalți 
sau din simplă cruzime. La început, Iulius fusese surprins de 
faptul că echipajul de pe Ventulus fusese de acord să rămână 
pe punte în timp ce piraţii îi abordau. Îndoielile și furia pe care 
le simţiseră la început împotriva oamenilor lui se evaporaseră 
când le spusese despre planul lor de a-i ataca pe pirați şi Iulius 
credea că entuziasmul lor era sincer. Le făcuse mare plăcere 
să decidă cine avea să se predea pe punte şi Iulius înţelesese 
că, pentru oamenii aceia, şansa de a lovi în piraţii de care se 
temeau şi pe care îi urau era o ocazie unică. Ei n-aveau puterea 
unei galere militare. Un vas de negustori ca Ventulus nu putea 
decât să fugă şi mulţi dintre membrii echipajului pierduseră 
prieteni dragi de-a lungul anilor, din cauza lui Celsus și a fra- 
ţilor lui pirați. 

Chiar şi aşa, Iulius îi lăsase cu ei pe Prax şi Pelitas îmbrăcați 
în veşminte aspre. N-ar fi fost prea profitabil să-și pună vieţile 
in mâinile unor străini. Chiar dacă echipajul îl trăda, unul 
dintre ofiţerii lui avea să dea semnalul. Prefera să nu lase nimic 
la voia întâmplării. 

Vocile se auzeau slab prin tambuchiurile de deasupra capu- 
lui. Oamenii lui se foiau îngrămădiţi laolaltă, dar nu îndrăz- 
neau nici măcar să şoptească. N-aveau cum să ştie câţi inamici 
stăteau pe punte. Echipajele navelor-pirat erau de obicei mai 
mici decât cele ale galerelor romane şi n-aveau mai mult de 
treizeci de săbii. Dar, după ce văzuse punțţile pline de oamenii 
celor două corăbii care îl scufundaseră pe Accipiter, Iulius ştia 
că nu se putea baza pe superioritatea numerică. Aveau nevoie 
de elementul-surpriză ca să fie siguri de victorie. Cu tot cu 
ceilalți membri ai echipajului, avea cu el cincizeci de oameni. 
Iulius hotărâse să le dea voie marinarilor să îşi aleagă singuri 
armele, gândindu-se că nu-şi putea permite să lase oameni care 
să-i păzească. Cea mai bună soluție era să-i pună să se amestece 
printre soldaţii lui, împiedicându-i în felul acesta să-i atace pe 
la spate, când ei s-ar fi năpustit asupra piraţilor de pe punte. 

Unul dintre marinari stătea lângă el, ţinând o bară ruginită 
de fier pe post de armă. Iulius nu putea desluşi la el nici un 
semn de înşelăciune. Ca şi ceilalți, omul fixa cu privirea tam- 
buchiurile întunecate de deasupra, conturate de lumina soarelui 
care răzbătea printre scânduri, în raze largi, aurii, în care stră- 
luceau vârtejurile de praf. Razele se mişcau aproape hipnotic, în 
timp ce Ventulus se ridica și se rostogolea în valuri. Alte voci se 
auziră deasupra şi Iulius se încordă. Umbre mișcătoare blocară 
lumina şi scândurile pocniră sub povară. Oamenii lui n-ar fi 
stat chiar pe tambuchiuri. Probabil că erau piraţii care umblau 
după pradă. 

Iulius așteptase cât de mult putuse înainte să coboare cu 
ceilalți. Voise să vadă cu ochii lui cum operează piraţii, ca să 
fie pregătit data viitoare. Ca totul să pară real, trebuise să le 

ordone oamenilor de pe Ventulus să vâslească destul de repede, 
dar, dacă piraţii nu reuşeau să se apropie, Iulius ar fi pus câţiva 
vâslaşi să se scoată reciproc din ritm. Nu fusese necesar. Pro- 
babil că vasul inamic era cu totul gol. Se apropiaseră din ce în 
ce mai mult, pe măsură ce ziua se sfârşea. 

Când fură îndeajuns de aproape încât să numere vâslele, 
Iulius se duse jos. Cea mai mare grijă a lui era ca nu cumva 
duşmanii să folosească un echipaj instruit, cum făcuse Celsus. 
Dacă erau oameni plătiți, probabil că nu erau legaţi de bănci. 
O sută de vâslași musculoşi care s-ar fi năpustit asupra alor 
lui ar fi însemnat dezastru total, indiferent dacă erau înarmați 
sau nu. Văzuse că vasul-pirat avea un berbec ascuţit, cu care 
îi putea ţine pe loc dacă se izbea direct de ei, dar bănuia că 
n-aveau să-l folosească, ci că ar fi preferat să vină în dreptul lor 
şi să-i abordeze. Fără îndoială că, aflându-se atât de departe de 
coastă şi de patrule, se simțeau în deplină siguranță să descarce 
în voie lucrurile valoroase de pe Ventulus şi chiar să revendice 
vasul, în loc să îl scufunde. La urma urmei, piraţii nu aveau 
şantiere navale. Spera că nu aduseseră decât o forță simbolică 
la bordul lui Ventulus. Câtă vreme inamicii erau legaţi bine, 
nici una dintre nave nu putea să scape, ceea ce era exact cum 
voia Iulius. Acesta transpira de nerăbdare în timp ce aştepta 
semnalul. Erau atâtea lucruri care puteau să nu meargă bine! 

Deasupra, vântul bătea cu putere, împrăştiind stropi minus- 
culi de apă sărată pe feţele marinarilor de pe Ventulus şi ale celor 
care-i capturaseră. Aşa cum plănuiseră, echipajul se predase 
fără să se plângă. Strigând sclavilor să tragă ramele, coborâseră 
pânza. Fără rame şi fără pânză, Ventulus se bâţâia pe loc, în 
valuri. În timp ce pirații își legau corabia de Ventulus, un zbor 
de săgeți se arcui pe deasupra, iar Pelitas trebui să păşească 
într-o parte, ca să nu fie lovit. Văzu cum unii dintre membrii 
echipajului se aşezau pe punte, cu mâinile ridicate. Pe lângă 
ei nu cădeau săgeți, aşa că îi imită şi îl trase şi pe Prax în jos. 
De îndată ce toți fură aşezaţi, săgețile încetară să mai zboare. 


Pelitas auzi râsetele celor care se pregăteau să-i abordeze şi 
zâmbi sumbru, aşteptând momentul potrivit. Iulius îi spusese 
să aştepte până când duşmanii îşi vor fi împărţit forțele între 
cele două nave, dar îi era cu neputinţă să judece câţi oameni de 
rezervă aveau piraţii. Pelitas se hotări să strige când douăzeci 
de duşmani aveau să treacă pe puntea lui Ventulus. Un număr 
mai mare de inamici ar fi putut să reziste primului atac şi ulti- 
mul lucru pe care şi-l doreau ar fi fost o luptă crâncenă la 
bordul vasului. Prea mulţi dintre oamenii lui Iulius erau novici 
şi, dacă piraţii nu se dădeau bătuţi repede, sorții luptei se puteau 
întoarce împotriva lor şi-atunci totul era pierdut. 

Primii zece dintre duşmani ajunseră pe puntea principală a 
lui Ventulus. Deşi erau încrezători, Pelitas observă că se miş- 
cau ca o unitate, apărându-se reciproc de un atac brusc. Se 
împrăștiară uşor spre echipajul aşezat şi Pelitas văzu fâşiile 
de piele care le atârnau de cingători şi cu care aveau de gând 
să lege prizonierii. De bună seamă, cei zece erau cei mai buni 
luptători dintre pirați, veterani care ştiau ce fac şi capabili să-și 
croiască drum cu sabia dintr-o situaţie dificilă. Pelitas își dori 
ca Iulius să-i fi dat voie să ia o sabie pe punte. Fără sabie, se 
simţea gol puşcă. 

Marinarii se lăsau legaţi fără să se zbată şi Pelitas șovăi. 
Cum nu trecuseră decât zece pirați pe puntea lor, era prea de- 
vreme să dea semnalul, dar indivizii erau foarte eficienţi şi, 
dacă îi legau şi pe ceilalți la fel de repede, oamenii ar fi fost inu- 
tili când începea lupta. Văzu încă patru pirați care se cățărau la 
bordul lui Ventulus, apoi privi figura serioasă a omului care se 
apropia cu șnururile pregătite. Paisprezece trebuiau să ajungă. 

Când omul întâlni privirea lui Pelitas, romanul strigă din 
răsputeri, făcându-l pe pirat să tresară şi să ridice sabia. 

— Accipiter! strigă Pelitas, ridicându-se în picioare. 

Piratul părea derutat şi dădu să urle un răspuns, dar tambu- 
chiurile se deschiseră violent şi legionari romani începură să 
şerpuiască printre ei, cu armurile strălucind în soare. 

Omul de lângă Pelitas se întoarse să se uite la ei, cu gura 
căscată. Fără să ezite, Pelitas sări în spatele lui şi îşi apăsă ante- 
braţul peste gâtul acestuia cu toată forța. Omul făcu vreo câțiva 
pași împleticiţi, apoi îşi întoarse sabia în mână şi o înfipse în 
pieptul lui Pelitas. Romanul căzu, agonizând. 

Julius conducea atacul. ÎI ucise pe primul om care-i stătea 
în cale şi înjură când văzu că Pelitas strigase prea devreme. 
Arcaşii erau încă pe cealaltă navă şi săgeți negre cădeau pe 
punte, omorând un marinar legat. Fără scuturi, n-aveau cum să 
se ferească de săgeți şi Iulius nu putea decât să spere că ata- 
cul n-avea să şovăie. Oamenii lui nu mai fuseseră niciodată 
sub tir de săgeți. Oricum, era foarte greu şi pentru soldații cu 
multă experienţă, când toate instinctele îți spuneau să te arunci 
la pământ şi să te ascunzi. Sabia lui se izbi de o alta. Iulius 
lovi cu pumnul pe după ea, doborându-și adversarul. O singură 
lovitură rapidă în gâtul expus al omului şi se termină cu el. 

În spaţiul rămas liber, Iulius privi iute la dreapta şi la 
stânga, observând toate detaliile scenei pe care o vedea. Cei 
mai mulți dintre piraţii care trecuseră pe puntea lor fuseseră 
doborâți. Oamenii lui luptau bine, deşi unul sau doi se chinuiau 
să-şi smulgă săgețile din membre, urlând de durere. 

O săgeată bâzâitoare îl lovi pe Iulius în piept, împingându-l 
câțiva paşi în spate. Simți că i se taie răsuflarea, dar lucrul acela 
îngrozitor căzu cu un zăngănit pe puntea de lemn. Înţelese că 
armura îl salvase. 

— Abordaţi! urlă Iulius şi oamenii lui se năpustiră împreună 
cu el înspre nava-pirat. 

Alte săgeți brăzdară aerul printre ei, fără prea multe pagube, 
şi Iulius mulţumi zeilor pentru solidele platoşe romane. Sări pe 
balustrada lui Ventulus şi se dezechilibră din cauza sandalelor 
cu ţinte de fier, care alunecau pe suprafaţa de lemn. 

Ateriză cu un bubuit metalic şi un potop de înjurături la 
picioarele unui dușman. Pară cu antebraţul o sabie muşcă- 
toare. Tăişul îl crestă. Sabia lui era sub el, așa ca trebuia să 


se rostogolească pentru a o lua. Altă sabie îl izbi în umăr, cră- 
pându-i platoșa. 

Când îl văzură căzut, ceilalți romani urlară şi începură să 
lovească sălbatic în pirații pe care îi aveau în faţă. Se arun- 
cau fără nici o precauţie pe vasul duşman, împingând linia 
luptei dincolo de Iulius. Gaditicus îl apucă de braţ şi îl smuci 
în picioare. 

— Îmi mai datorezi una! mormăi Gaditicus, în timp ce aler- 
gau împreună peste puntea inamică. 

Iulius alergă spre un pirat şi se lansă cu sabia în faţă, având 
grijă să nu îl atingă o eventuală contralovitură. În loc de asta, 
omul se dezechilibră în vreme ce se retrăgea. Sabia îi scăpă din 
mână şi zbură în mare. Se uită oripilat cum Iulius coboară sabia 
grea spre gâtul său. 

— Ajunge! Te rog! strigă îngrozit. 

Iulius se opri şi aruncă încă o privire fulgerătoare în jur. 
Piraţii se dădeau bătuți. Mulţi dintre ei muriseră, iar cei care 
scăpaseră ridicau mâinile în aer şi cereau pace. Săbiile căzură 
cu zgomot pe punți. Arcaşii care mai erau în viaţă îşi lăsau jos 
arcurile, mânuindu-le cu grijă chiar şi în timp ce se predau. 

Iulius făcu un pas în spate şi se uită în urmă. Inima i se 
umplu de mândrie. 

Recruţii lui stăteau în uniformele lor strălucitoare şi cu 
săbiile scoase, pe care le ţineau în prima poziţie. Arătau ca nişte 
legionari în toată puterea cuvântului, proaspeţi şi disciplinaţi. 

— Ridică-te! îi zise omului căzut. Pretind această navă în 
numele Romei. 

Supraviețuitorii fură legaţi cu aceleaşi șnururi de piele pe 
care piraţii le aduseseră pentru echipajul lui Ventulus. Treaba 
mergea iute, deşi Iulius trebuise să ordone ca unul dintre mem- 
brii echipajului să fie legat după ce îl lovise în cap pe unul 
dintre pirați. 

- Zece lovituri de bici pentru omul ăsta, zise Iulius cu vocea 
puternică şi sigură. 

Oamenii lui îl apucară strâns pe marinar, în vreme ce echi- 
pajul de pe Ventulus schimba priviri cu înţeles. Iulius îi ţintui 
cu privirea, ştiind cât era de important ca oamenii aceia să-i 
accepte ordinele. Dacă îi lăsa de capul lor, probabil că i-ar fi 
făcut bucăţi pe pirați, răzbunându-și anii de ură într-o orgie de 
violență şi tortură. Nici unul nu îi susținu privirea. În schimb, 
se îndepărtară de grupurile care se felicitau pentru victorie. În 
cele din urmă, Iulius se întoarse, supraveghind restul ostaticilor. 
Auzea sub punți urletele vâslaşilor de care se temuse. Erau în- 
groziţi de vuietul luptei de deasupra. Avea să trimită nişte oa- 
meni să-i liniştească. 

— Domnule, veniţi aici! strigă o voce. 

Prax ţinea în braţe trupul lui Pelitas, apăsându-şi mâna peste 
o rană deschisă din pieptul omului. Prietenul lui avea sânge în 
jurul gurii şi Iulius ştiu de cum se uită la el că nu mai era nici o 
speranță. Poate doar Cabera l-ar mai fi putut salva, dar, în lipsa 
lui, nu mai puteau face nimic. Pelitas se sufoca, cu ochii des- 
chişi, care priveau spre nicăieri. Fiecare respirație sfâşietoare 
făcea să-i şiroiască şi mai mult sânge printre buze. Iulius se 
lăsă pe vine lângă cei doi şi mulți alți oameni se adunară în 
jurul lor, blocând lumina soarelui. Aşa cum priveau în tăcere, 
secundele care treceau păreau nesfârşite, dar, în cele din urmă, 
răsuflarea chinuită se opri şi privirea strălucitoare se pierdu 
într-o nemişcare sticloasă. 

Iulius se ridică, uitându-se în jos, la trupul prietenului său. 
Facu semn către doi dintre oameni. 

— Ajutaţi-l pe Prax să îl ducă sub punte. N-o să-mi arunc un 
om în mare împreună cu leşurile ăstora. 

Plecă fără o vorbă şi, dintre toți, numai ofiţerii de pe Accipiter 
înțelegeau de ce trebuia să păstreze o mină atât de severă. Co- 
mandantul nu putea să dezvăluie nici o slăbiciune în faţa oame- 
nilor și de-acum nici unul nu mai avea dubii în privinţa cui îi 
conducea. Chiar şi Gaditicus îşi cobori capul când Iulius trecu 
singur pe lângă el. În noaptea aceea, când ambele vase fură 

legate bine, Iulius se întâlni cu ofiţerii de pe Accipifter şi băură 
în cinstea lui Pelitas, care nu reușise să ajungă până la capă- 
tul drumului. 

Înainte de stingere, Gaditicus se plimbă împreună cu Iulius 
pe puntea luminată de lună a lui Venfulus. Tăcură îndelung, 
pierduţi în amintiri, dar, când ajunseră în capul scărilor care 
duceau sub punte, Gaditicus îl apucă de braţ. 

— Tu comanzi aici. | 

Iulius se întoarse spre el şi omul mai în vârstă simţi forţa 
acelei personalităţi. 

— Ştiu, zise Iulius simplu. 

Gaditicus zâmbi ironic. 

— Abia când ai căzut, mi-am dat seama. Toţi oamenii te-au 
urmat fără să aștepte ordine. Cred că te-ar urma oriunde. 

— Aş vrea să ştiu spre ce îi conduc, rosti Iulius încet. Poate 
că vreunul dintre oamenii pe care i-am prins va şti unde este 
Celsus. Vom vedea mâine-dimineaţă. Se uită spre acea parte a 
punţii unde căzuse Pelitas. Peli s-ar fi prăpădit de râs dacă mă 
vedea când am căzut. Ar fi fost o moarte ridicolă. 

În timp ce vorbea, Iulius râse fără umor. Viteazul care atacă 
direct la picioarele dușmanului. Gaditicus nu râse. ÎI bătu pe 
umăr pe Iulius, dar tânărul nu păru să înțeleagă. 

— N-ar fi murit dacă n-aş fi ţinut eu să-l găsim pe Celsus. 
Toţi aţi fi acum la Roma, cu numele curate. 

Gaditicus îl apucă blând de umăr și îl întoarse cu fața la el. 

— Nu tu ne-ai zis că n-are rost să ne frământăm pentru ce-ar 
fi putut să fie? Toţi am vrea să ne putem întoarce în timp şi să 
facem alegeri mai înțelepte, dar pur și simplu nu aşa merg lucru- 
rile. N-avem decât o singură şansă, chiar dacă lumea întreagă 
depinde de ce facem. Poate că eu nu l-aş fi dus pe Accipiter în 
partea aia a coastei, dar atunci — cine ştie? — poate că m-aş fi 
îmbolnăvit sau aş fi fost înjunghiat în vreun han, sau aş fi căzut 
pe scări şi mi-aş fi crăpat capul. N-are rost să-ți faci gânduri 

negre pentru asta. Trăim fiecare zi aşa cum vine şi luăm cele 
mai bune hotărâri pe care le putem lua. 

— Şi dacă se dovedesc proaste? şopti Iulius. 

Gaditicus dădu din umeri. 

— De obicei, eu dau vina pe zei. 

— Crezi în zei? întrebă Iulius. 

— Nu poţi să comanzi o navă fără să înţelegi că mai există 
ceva în afară de oameni şi stânci. Cât despre temple, am fost 
întotdeauna prudent şi-am adus ofrande. N-ai nimic de pierdut, 
plus că nu se ştie niciodată. 

Iulius zâmbi uşor când auzi filosofia pragmatică a omului. 

— Sper că... am să-l văd pe Pelitas din nou, zise. 

Gaditicus aprobă din cap. 

— Toţi îl vom vedea din nou, dar nu deocamdată, răspunse. 

Gaditicus îşi puse din nou mâna pe umărul lui Iulius, apoi 
cobori sub punte. Iulius rămase acolo, briza mării izbindu-i 
fața. Când rămase singur, închise ochii şi rămase nemişcat 
vreme îndelungată. 


În dimineaţa următoare, Iulius îşi împărți oamenii în două 
echipaje. Era tentat să ia el locul căpitanului pe vasul mai 
rapid al piraţilor, dar îşi ascultă instinctul și îi cedă corabia lui 
Durus, proprietarul lui Ventulus. Pe toată durata bătăliei, omul 
fusese în cabină. Când înţelese situaţia, încetă să mai ţipe în 
legătură cu încărcătura pe care o aruncaseră peste bord. Îi ura 
pe pirați la fel de mult ca toţi ceilalţi şi îi făcu mare plăcere 
să-i vadă legaţi cum fusese el însuşi cu doar câteva ceasuri în 
urmă. Când Iulius îi făcu oferta, Durus îi strânse mâna, pe- 
cetluind astfel înţelegerea. 

— Deci, amândouă navele sunt ale mele când îl găseşti pe 
cel pe care-l cauţi? 

— Da, dacă nu cumva una din ele se scufundă în timpul lup- 
tei. Oamenii mei vor avea nevoie de un vas cu care să se în- 
toarcă în ţinuturile romane. Mi-ar plăcea să fie vasul lui, dar 

individul ştie ce face şi n-o să fie ușor să-l batem. Asta dacă îl 
găsim, răspunse Iulius, întrebându-se câtă încredere putea să 
aibă în căpitan. 

Ca să fie sigur de loialitatea lui, nu le dădu voie decât câ- 
torva dintre marinarii de pe Ventulus să meargă cu el pe celălalt 
vas. Legionarii lui aveau să-l oblige pe căpitan să-şi păstreze 
sângele rece, dacă singur nu era în stare. 

Durus părea bucuros şi avea şi de ce. Dacă vindea vasul pe 
care îl capturaseră, avea să obțină mult mai mult profit decât de 
pe încărcătura pe care o aruncaseră în mare. Deşi tot bombănise 
de când auzise că aruncaseră şi fildeșul. 

Problema principală era cum aveau să procedeze cu pi- 
rații care supraviețuiseră luptei. Din ordinul lui Iulius, răniții 
fuseseră expediaţi iute peste bord, împreună cu morţii. Ei sin- 
guri aleseseră viaţa pe care o duceau şi lui Iulius nu-i era deloc 
milă de ţipetele lor. Rămâneau totuși șaptesprezece pirați care 
trebuiau să fie păziţi zi şi noapte. Iulius îşi încleştă maxilarele. 
Soarta lor era în mâinile lui. 

Ceru să i se aducă piraţii unul câte unul în cabina căpita- 
nului, unde ședea calm, la masa greoaie. Fiecare pirat era legat 
fedeleş şi ţinut bine de doi soldaţi. lulius voia ca ei să se simtă 
neajutoraţi, iar faţa pe care le-o arăta era cât de dură și crudă 
putea el să o facă să pară. După spusele lor, căpitanul murise în 
luptă, iar Iulius se întreba dacă era adevărat. Fără îndoială că, 
dacă omul era printre ei, ar fi preferat să nu se afle. 

— Am două întrebări, îi spuse Iulius primului pirat. Dacă ştii 
să răspunzi, trăieşti. Dacă nu, te arunc peste bord, la rechini. 
Care e căpitanul vostru? 

Omul scuipă pe podea, lângă picioarele lui Iulius şi se uită 
aiurea, de parcă nu îl interesa ce se întâmpla. Iulius se făcu a 
nu băga de seamă, deşi simţise pe gleznă stropii de lichid cald. 

— Unde e omul care-şi spune Celsus? continuă. 

Din nou, nici un răspuns, deşi Iulius observă că prizonierul 
incepea să asude. 

— Foarte bine, zise uşor. Daţi-l la rechini și aduceţi-l pe 
următorul. 

— Da, domnule, răspunseră soldaţii într-un glas. 

Omul păru că se animează. Se zbătu şi urlă înnebunit tot 
drumul până la balustradă. Soldaţii îl ținură acolo câteva clipe, 
în timp ce unul dintre recruți își scoase cuțitul de la centură. 
Celălalt îl privi întrebător. Primul ridică din umeri şi tăie şnurul 
de la mâinile piratului. Apoi, îl aruncară peste bord. Omul căzu 
în mare urlând şi făcând apa să sară în jurul lui. 

Soldatul îşi puse la loc pumnalul și se uită la zvârcoleala 
frenetică a piratului din apă. 

— M-am gândit să-i dau o şansă, spuse el. 

Văzură cum trei umbre întunecate se îndreaptă grațios spre 
pirat. Rechinii se ţinuseră după cele două nave încă de când 
aruncaseră primele cadavre peste bord. Piratul îi văzu venind 
şi îşi ieşi din minţi, bătând cu mâinile apa care spumega în jur. 
Apoi, dispăru brusc de la suprafaţă şi cei doi soldaţi se întoar- 
seră să-l ia pe următorul. 

Al doilea om nu ştia deloc să înoate şi se duse pur şi simplu 
la fund. Al treilea îi blestemă întruna în timpul interogatoriului, 
când fu aruncat peste bord, chiar și în clipa când fu tras la 
fund. Şi mai mulţi rechini se adunaseră şi alunecau unul peste 
celălalt, într-o vânzoleală sângeroasă în jurul prăzii. 

Al patrulea om vorbi de cum termină Iulius de pus întrebările. 

— Oricum o să mă omori. 

— Nu şi dacă îmi spui ce vreau eu să aflu, răspunse Iulius. 

Omul răsufla uşurat. 

— Ei bine, eu sunt căpitanul. N-ai să mă omori? 

— Dacă-mi spui unde e Celsus, îţi dau cuvântul meu, zise 
Iulius, aplecându-se spre pirat. 

— Pe timp de iamă merge la Samos, în Asia. E în cealaltă 
parte a mării Greciei. 

— N-am mai auzit de locul ăsta, spuse Iulius suspicios. 

— E o insulă mare, departe de coastă — aproape de Milet. 
Navele romane nu patrulează prin zonă, dar eu am fost acolo. 
Îți spun adevărul. 

Iulius îl crezu și dădu din cap. 

— Perfect. Înseamnă că acolo mergem. Cât de departe e? 

— O lună pe mare, cel mult două. 

lulius se încruntă când auzi răspunsul. Trebuiau să se 
oprească pentru a face provizii, ceea ce însemna că se supuneau 
la şi mai multe riscuri. Se uită la cei doi soldaţi. 

— Aruncaţi-i pe ceilalți la rechini. 

Căpitanul piraţilor se strâmbă când auzi ordinul. 

— Nu şi pe mine. Doar ai zis că nu mă omori! 

Iulius se ridică încet. 

— Din cauza celor de teapa ta, am pierdut prieteni buni şi 
un an din viaţă. 

— Dar ţi-ai dat cuvântul! Ai nevoie de mine ca să te duc 
acolo. N-ai să-l găseşti fără mine, zise repede, cu vocea frântă 
de frică. 

Iulius îl ignoră şi le vorbi soldaților care îl ţineau de braţe: 

— Deocamdată, încuiaţi-l undeva. 

Când plecară, Iulius rămase în cabină şi ascultă cum ultimii 
pirați erau târâţi şi aruncaţi în mare. În timp ce vacarmul înceta 
in sfârșit, Iulius îşi privi mâinile. Auzea din nou scârțâielile şi 
pocniturile obișnuite pentru un vas aflat în larg. Se aştepta să 
simtă ruşine şi remuşcare pentru ordinele pe care le dăduse, 
dar, în mod surprinzător, nu simţea nici una, nici alta. Apoi, 
inchise uşa, ca să îl poată plânge pe Pelitas. 


CAPITOLUL OPTSPREZECE 


Alexandria oftă enervată când văzu că broşa dispăruse din- 
tre hainele pe care le împăturise cu o seară în urmă. O singură 
privire prin celelalte camere îi fu de ajuns ca să înţeleagă că 
Octavian plecase foarte devreme de acasă. Îşi încleştă maxi- 
larele în timp ce ieşi pe uşă, în drum spre atelierul lui Tabbic. 
Nu era vorba doar despre argintul prețios, nici măcar despre 
multele ore de muncă în care modelase şi lustruise broşa. Dar 
era singura pe care o făcuse pentru sine şi mulţi dintre cei care 
acum îi erau clienți începuseră să cumpere abia după ce o 
văzuseră şi întrebaseră de broşă. Modelul era o acvilă simplă, 
pe care ea, una, n-ar fi purtat-o dacă n-ar fi devenit simbolul 
tuturor legiunilor și obiectul dorinţei tuturor. De obicei, cei 
care o opreau din drum şi întrebau de broşă erau ofițeri, iar 
faptul că i-o furase un arici plin de noroi o făcea să strângă din 
pumni în timp ce mergea, cu mantia care îi cădea aiurea de pe 
umeri Și de care tot trebuia să tragă. 

Şi nu numai că era hoţ, dar mai era şi tâmpit pe deasupra, 
îşi zise Alexandria. Cum oare se aştepta să nu fie prins? O po- 
sibilitate îngrijorătoare era că băiatul se obişnuise atât de mult 
cu pedepsele, încât nici nu-i mai păsa și era dispus să suporte 
orice ar fi păţit, numai să poată păstra broșa. Alexandria clătină 
din cap enervată, bombănind în sinea ei ce-avea să-i facă dacă 
punea mâna pe el. Ruşine nu-i era nici măcar de faţă cu maică-sa, 


Împăratul — Moartea regilor 223 


de asta se convinsese când veniseră băieţii măcelarului după 
carnea pe care o şterpelise. 

Poate că ar fi fost mai bine să nu-i spună nimic Atiei. Gân- 
dul de a o vedea umilită era dureros pentru Alexandria, care 
începuse să o placă pe cealaltă femeie, deși nu trecuse decât o 
săptămână de când se mutase în noua ei locuință. Era mândră 
şi avea un fel de demnitate a ei. Mare păcat că nimic nu părea 
să îl atingă şi pe fiul ei! 

Atelierul lui Tabbic fusese avariat la sfârşitul revoltelor din 
urmă cu doi ani. Alexandria îl ajutase să-l repare, învățând un 
pic de tâmplărie când refăcuseră uşa şi bancurile de lucru. Îşi 
salvase pâinea ducând la timp metalele preţioase în locuinţa de 
deasupra, bine baricadată împotriva bandelor de raptores’ care 
terorizau oraşul lăsat pradă haosului. În vreme ce se apropia 
de clădirea modestă, Alexandria decise să nu îl împovăreze pe 
Tabbic cu furia ei. Îi datora extrem de multe şi nu numai pentru 
că o primise în sânul familiei lui şi o ţinuse în siguranță în 
perioada cea mai cumplită. Deși nu era nevoie să mai spună 
asta, avea o datorie faţă de Tabbic şi îşi jurase să o plătească. 

Când deschise uşa de stejar, aerul se umplu de ţipete sub- 
țiri. Ochii Alexandriei străluciră de satisfacţie când văzu că 
braţul arămiu al lui Tabbic ţinea suspendat în aer trupul ce se 
zbătea frenetic al lui Octavian. Meşterul ridică privirea când 
se deschise uşa şi, văzând că era Alexandria, îl întoarse pe 
băiat cu faţa înspre ea. 

— N-o să-ţi vină crezi ce-a încercat ăsta să-mi vândă mai 
adineaori, zise Tabbic. 

Octavian se zbătu cu şi mai multă ferocitate când văzu 
cine intrase. Lovea în brațul care îl ţinea suspendat fără nici un 
efort. Tabbic îl ignoră. 

Alexandria se repezi prin atelier, către cei doi. 

— Unde-i broşa mea, tâlhar mic ce eşti? întrebă. 


! Hoţi, prădători (în 1b. latină, în original) 

Tabbic desfăcu cealaltă mână şi dădu la iveală vulturul de 
argint, pe care Alexandria îl luă şi-l prinse la loc pe mantie. 

— A intrat aici ţanţoş ca un cocoș şi mi-a zis să-i fac o ofertă! 
spuse Tabbic furios. 

Fiind un om întru totul cinstit, Tabbic îi ura pe cei care ve- 
deau hoția ca pe un mod ușor de viaţă. Îl mai scutură o dată pe 
Octavian, vărsându-și indignarea asupra băiatului care se văita 
şi se zvârcolea, căutând din ochi o scăpare. 

— Ce să facem cu el? o întrebă Tabbic. 

Alexandria se gândi câteva clipe. Chiar dacă era tentată să 
îi tragă o chelfăneală bună, ştia că degeţelele lui i-ar fi şterpelit 
iarăși lucrurile, cu prima ocazie. Avea nevoie de o soluţie mai 
de durată. 

— Cred că aş putea să o conving pe mama lui să îl lase să 
muncească la noi, rosti Alexandria gânditoare. 

Tabbic îl lăsă în jos pe Octavian până când picioarele aces- 
tuia atinseră podeaua. Imediat, băiatul îl muşcă de mână, iar 
Tabbic îl ridică din nou, fără efort şi-l lăsă să se bâţâie, pradă 
mâniei inutile. 

— Cred că glumeşti. Puşlamaua asta e ca un animal! spuse 
Tabbic, strâmbându-se la vederea urmelor albe de dinți pe care 
copilul i le făcuse pe degete. 

— Poţi să-l înveţi, Tabbic. N-are tată care să facă asta și, dacă 
o ţine tot aşa, n-apucă să crească. Tu zici că avem nevoie de 
cineva la foale, plus că ar avea de măturat şi de cărat lucruri. 

— Dă-mi drumu”! Nu fac nimica! strigă Octvian. 

Tabbic îl măsură din ochi. 

— Băiatul ăsta-i slab ca o mâţă. N-are pic de putere în braţe, 
spuse încet. 

— Tabbic, are nouă ani. Cum ai vrea să fie? 

— O s-o ia la fugă de cum se deschid uşile, aș zice eu, con- 
tinuă Tabbic. 

— Dacă fuge, îl aduc eu înapoi. Odată și-odată, tot ar trebui 
să vină acasă, unde am să fiu eu să-l aştept, să-l iau de urechi şi 

să-l aduc aici. Dacă vine la atelier, n-o să mai intre în necazuri, 
unde mai pui că ne-ar prinde bine şi nouă. Tu nu mai eşti aşa de 
tânăr, iar eu aş avea nevoie de un pic de ajutor la forjă. 

Tabbic îl puse pe Octavian pe podea. De data asta, copilul 
nu mai mușcă, ci îi privi temător pe cei doi adulţi care vorbeau 
despre el de parcă n-ar fi fost de faţă. 

— Cât mă plătiţi? zise, ştergându-şi cu degetele murdare 
lacrimile de furie şi reuşind doar să se mânjească bine pe faţă. 

Tabbic izbucni în râs. 

— Să te plătim! rosti şi vocea i se umplu de dispreţ. Băiete, 
ai învăţa o meserie. Tu ar trebui să ne plătești pe noi. 

Octavian scuipă un şir de blesteme şi încercă din nou să-l 
muşte pe Tabbic. De data aceasta, meşterul îl pocni cu dosul 
palmei fără să se uite măcar. 

— Dar dacă ne fură lucrurile? zise. 

Alexandria văzu că lui Tabbic începea să-i placă ideea. 
Desigur, asta chiar era o problemă. Dacă Octavian o tulea cu 
argintul lor sau, mai rău, cu micul depozit de aur pe care Tabbic 
îl ţinea încuiat, le-ar fi făcut rău tuturor. Alexandria afişă cea 
mai cruntă expresie posibilă şi îl apucă de bărbie, întorcându-l 
cu faţa spre ea. 

— Dacă fură, spuse ea, ţintuind copilul cu privirea, vom avea 
tot dreptul să cerem să fie vândut ca sclav, ca să se acopere 
datoria. Şi maică-sa la fel, dacă se ajunge la asta. 

— N-ai face aşa ceva! zise Octavian care încetă să se mai 
zbată, şocat de vorbele ei. 

— Noi ne facem meseria, băiete, nu facem pomeni. Am face 
aşa ceva, răspunse Tabbic hotărât. 

Omul îi făcu cu ochiul Alexandriei, peste capul lui Octavian. 

— Da, într-un fel sau altul, toate datoriile se plătesc în oraşul 
acesta, întări ea. 


Iarna venise repede. Tubruk şi Brutus purtau mantii groase 
în timp ce tăiau stejarul bătrân în lemn de foc, pe care urmau 

să-l care cu căruța în şoproanele de pe domeniu. Renius nu 
părea să simtă frigul. Departe de ochii străinilor, îşi lăsase cio- 
tul braţului dezgolit în vântul iernii. Adusese cu el un băieţel 
sclav care să ţină bine crengile, în timp ce Renius lovea cu to- 
porul. Băiatul nu scosese o vorbă de când se aşezase la picioa- 
rele lui Renius, dar se ferea cât putea de mult când bătrânul 
dădea cu toporul. Cu faţa înroşită de vânt, băiatul se strădui 
să-şi ascundă un zâmbet când tăişul toporului alunecă şi-l 
făcu pe Renius să se clatine pe picioare şi să înjure în barbă. 
Brutus îl cunoştea destul de bine pe bătrânul gladiator încât 
să se strâmbe, gândindu-se în linişte ce-avea să urmeze dacă 
Renius vedea amuzamentul copilului. Munca grea îi făcea 
pe toţi să transpire şi să sufle aerul rece al iernii, desenând 
fuioare îngheţate. Brutus privi cu aer critic cum Renius loveşte 
cu toporul, făcând două aşchii să sară şi să se învârtă în aer. Îşi 
ridică şi el toporul şi se uită la Tubruk. 

— Cea mai mare grijă a mea este datoria față de Crassus. 
Numai barăcile costă patru mii de aurei". 

Brutus roti lin toporul şi icni când acesta se înfipse în lemn. 

— Ce aşteaptă în schimb? întrebă Tubruk. 

Brutus dădu din umeri. 

— Zice numai să nu-mi fac griji, ceea ce înseamnă că nu mai 
am somn de câte griji îmi fac. Armurierul pe care l-a angajat 
face atâtea rânduri de arme, de n-o să am oameni pentru ele nici 
dacă întorc Roma cu susul în jos. Cu solda mea de centurion, ar 
trebui să muncesc patru ani ca să plătesc numai săbiile. 

— Sume ca acestea nu-nseamnă mare lucru pentru Crassus. 
Umblă vorba că ar putea să cumpere jumătate de senat dacă ar 
vrea, zise Tubruk, oprindu-se o clipă şi sprijinindu-se în topor. 

Aerul pe care îl respirau le muşca gâturile, iar răceala era 
aproape plăcută. 


! Pluralul latin de la aureus, monedă romană din aur (n.tr.) 

— Ştiu. Mama mea zice că deja are atâtea proprietăţi la 
Roma, de nu mai ştie cum să o scoată la capăt cu ele. Tot ce 
cumpără îi aduce câştig, ceea ce mă face din nou să mă întreb 
ce are el de câştigat din cumpărarea Primigeniei. 

În timp ce-și ridică toporul, Tubruk dădu din cap. 

— Crassus n-a cumpărat Primigenia. Și nici tu. Nici să nu 
mai spui aşa ceva! Primigenia nu e o casă sau o broşă. Numai 
senatul o comandă. Dacă îşi închipuie că-şi face rost de le- 
giunea lui personală, zi-i mai bine să înscrie altă flamură pe 
listele legiunilor. 

— N-a zis asta. Nu face decât să semneze facturile pe care 
i le trimit. Mama crede că vrea să-şi asigure cu bani bună- 
voinţa ei. Aş vrea să-l întreb, dar dacă e adevărat? N-am de 
gând să-mi prostituez mama pentru el sau oricare altul, însă 
trebuie să am Primigenia. 

— N-ar fi prima dată pentru Servilia, aruncă Tubruk chicotind. 

Brutus îşi așeză cu grijă toporul pe un buştean. Se întoarse 
cu faţa spre Tubruk, iar bătrânul gladiator se opri când văzu 
furia din expresia tânărului. 

— Poţi să spui asemenea lucruri o singură dată, Tubruk. Nu 
le mai spune din nou. 

Vocea lui era la fel de rece ca vântul care se înfășura în 
jurul lor. Tubruk se sprijini din nou în topor, susținând privirea 
străpungătoare a tânărului. 

— În ultimul timp, vorbeşti foarte mult despre ea. Eu nu 
te-am învăţat să laşi garda jos atât de uşor faţă de nimeni. Şi 
nici Renius nu te-a învăţat așa. 

Renius pufni ușor drept răspuns. Grămada lui de lemne cră- 
pate era abia pe jumătate cât a celorlalți, deşi pe el îl costase 
mai mult efort. 

Brutus dădu din cap. 

— E mama mea, Tubruk! 

Omul mai în vârstă ridică din umeri. 

— Nu ştii cine e, băiete. Vreau doar să ai grijă până ajungi 
să o cunoşti. 

— O cunosc destul, zise Brutus, luând iarăşi toporul. 

Preţ de aproape o oră, cei trei bărbaţi tăiară lemnul în linişte 
şi-l stivuiră în roaba pe care o aveau cu ei. În cele din urmă, 
văzând că Brutus n-avea de gând să vorbească, Tubruk îşi în- 
ghiţi enervarea. 

— Vrei să te duci pe câmpul legiunilor, cu ceilalți? întrebă, 
fără să se uite la Brutus. 

Ştia răspunsul, dar măcar era un subiect neutru cu care să-și 
continue conversaţia. În fiecare iarnă, toți băieţii care împliniseră 
şaisprezece ani se duceau pe Campus Martius!, unde noile legiuni 
îşi înfigeau flamurile. Numai ciungii și orbii nu erau primiţi. 
Acum că fusese înscrisă din nou în listele senatului, Primigenia 
avea dreptul să-şi aşeze acvila alături de celelalte legiuni. 

— Trebuie să mă duc, răspunse Brutus, aruncând cuvintele 
cu ciudă. Expresia încruntată se mai destinse în timp ce vorbea. 
Dacă punem la socoteală băieţii care o să vină din celelalte 
oraşe, cred că se vor aduna vreo trei mii de oameni acolo. Unii 
dintre ei se vor înrola în Primigenia. Zeii ştiu că am nevoie de 
oameni, şi asta repede. Barăcile pe care le-a cumpărat Crassus 
sunt practic goale. 

— Câţi oameni ai până acum? întrebă Tubruk. 

— Cu cei şapte care au venit ieri, am aproape nouăzeci. Ar 
trebui să-i vezi, Tubruk! Tânărul privi în depărtare, văzând cu 
ochii minţii feţele soldaţilor. Cred că toți oamenii care au supra- 
vieţuit războiului cu Sulla au venit să se înroleze. Unii făceau 
diverse meserii prin oraş. Când au auzit că Primigenia e reîn- 
fiinţată, au lăsat uneltele din mână și-au venit să se înroleze. Pe 
alții i-am găsit păzind case sau temple. Au venit şi ei fără dis- 
cuţii. Toţi pentru amintirea lui Marius. Se opri o clipă şi vocea 
1 se înăspri: Mama mea avea un paznic care fusese optio în 


! Câmpia lui Marte, (în lb. latină, în original) 

Primigenia. A întrebat-o dacă putea să vină cu noi şi ea l-a lăsat 
să plece. Acum, omul o să-l ajute pe Renius să-i instruiască pe 
recruți. Dacă vom avea recruți. 

Tubruk se întoarse spre Renius. 

— Ai de gând să pleci cu el? zise. 

Renius lăsă toporul din mână. 

— Nu cred că am cine ştie ce viitor ca tăietor de lemne, 
băiete. Am să-mi fac partea mea. 

Tubruk dădu din cap. 

— Încearcă să nu omori pe careva. Şi-aşa o să vă fie greu 
să-i adunaţi. Zeii ştiu că Primigenia nu mai e o legiune în care 
să visezi să te înscrii. 

— Noi avem un trecut, răspunse Brutus. Legiunile noi nu pot 
să compenseze asta. 

Tubruk îl privi intens. 

— Un trecut ruşinos, ar spune unii. Nu te holba aşa la mine! 
Asta vor spune toţi. O să vă vadă ca pe legiunea care n-a putut 
apăra oraşul. N-o să vă fie uşor. Se uită în jur, la grămezile de 
lemne şi la căruţul plin şi dădu din cap ca pentru sine. Gata 
pentru azi. Deocamdată, ajunge atât. Ne aşteaptă câte-o cupă 
de vin fierbinte. 

— Încă unul atunci, zise Renius, întorcându-se spre băiatul 
de lângă el, fără să mai aştepte răspunsul. Cred că învârt toporul 
acesta ceva mai bine decât la început, nu-i așa, flăcău? 

Băiatul se frecă iute la nas, lăsând o dâră argintie pe obraz. 
Dădu din cap, neliniștit. 

Renius îi zâmbi. 

— Ai grijă. Cu o singură mână, nu poţi controla prea bine 
toporul. Adu creanga aia şi ţine-o bine cât o tai. 

Băiatul târî o bucată de stejar până la picioarele lui Renius 
Şi începu să se tragă în spate. 

— Nu aşa. Ține-o bine, cu amândouă mâinile, zise Renius 
cu voce aspră. 

Preţ de o clipă, băiatul şovăi, uitându-se pe furiş la ceilalți 
doi, care priveau cu interes tăcut. N-avea să primească nici un 
ajutor de la ei. Strâmbându-se, băiatul îşi puse mâinile pe la- 
turile rotunjite ale bușteanului, apoi se lăsă pe spate, cu faţa 
schimonosită în aşteptarea loviturii. 

Renius nu se grăbi. Căută cum să apuce mai bine de topor. 

— Acum, ţine bine, avertiză el, începând să învârtă toporul. 

Tăişul toporului se roti înceţoșat şi despică lemnul pârâitor. 
Copilul își trase iute mâinile la subraţ, strângând din dinţi din 
cauza durerii bruște. 

Renius se lăsă repede pe vine lângă copil şi aruncă toporul 
la pământ. Trase blând una din mâinile băiatului, ca să se uite 
la ea. Copilul roși de uşurare. Când Renius văzu că n-avea nici 
o rană, rânji şi-i ciufuli părul. 

— N-a alunecat, zise băiatul. 

— Nu când conta, îl aprobă Renius, râzând. Ai avut curaj, nu 
glumă! Aş spune că meriţi o cană de vin fiert pentru asta. 

Băiatul zâmbi fericit, uitând într-o clipă de mâinile care-l 
usturau. 

Cei trei bărbaţi se priviră pierduţi în amintiri plăcute stârnite 
de mândria băiatului. Apucară mânerele căruţului şi porniră în 
josul dealului, spre domeniu. 

— Vreau ca Primigenia să fie puternică până se întoarce 
Iulius, zise Brutus când ajunseră la porți. 


Printre tufişurile de pe panta abruptă a muntelui, Iulius și 
Gaditicus se uitau în jos, la nava micuță, îndepărtată, ancorată 
în golful liniştit al insulei. Amândurora le era foame, iar setea 
era aproape de nesuportat, dar burduful de apă era gol şi con- 
veniseră să nu înceapă drumul înapoi până la căderea nopții. 

Le luase mai mult decât se aşteptaseră să urce panta cea mai 
blândă până în vârf, acolo unde pământul era retezat brusc. De 
fiecare dată când credeau că au ajuns pe creastă, o altă culme 

se dezvăluia. Zorii se revărsaseră chiar înainte să înceapă cobo- 
rârea. Până să zărească vasul, Iulius se întrebase dacă nu cumva 
piratul minţise ca să se salveze de rechini. Pe toată durata lungii 
călătorii, omul fusese legat în lanţuri la ramele propriului vas. 
Se părea că îşi câştigase dreptul la viață grație detaliilor pe care 
le dăduse despre locul unde Celsus mergea pe timp de iarnă. 

Iulius schiţa ceea ce vedea cu cărbunele pe pergament, ca 
să aibă ce le arăta celorlalţi când aveau să-i ia din drum. Cu o 
figură acră, Gaditicus îl privea în tăcere. 

— E imposibil. N-avem nici o siguranţă, bombăni Gaditicus 
şi se uită din nou prin frunzişul jos. 

Iulius nu mai putu desena din memorie şi se ridică în ge- 
nunchi, ca să mai vadă scena o dată. Nici unul nu purta armură, 
atât ca să câştige viteză, dar mai ales pentru că soarele s-ar fi 
reflectat din platoşe şi i-ar fi dat de gol. Iulius se aşeză din nou, 
pentru a termina desenul pe care îl privi cu aer critic. 

— Nu de pe vas, zise după o vreme, cu dezamăgirea întipărită 
pe chip. 

Timp de o lună de călătorie în viteză, echipajele se antre- 
naseră zi şi noapte, pregătindu-se pentru lupta cu Celsus. Iulius 
şi-ar fi pariat ultimul ban pe capacitatea lor de a-l aborda şi a-l 
învinge repede, fără prea multe pierderi. Acum, privind micul 
golf cuibărit între trei munți, toate pregătirile lor păreau irosite. 

Insula nu avea pământ în mijloc, erau doar trei vârfuri 
vulcanice străvechi, care adăposteau golfuleţul. Din punctul 
lor înalt de observaţie, Gaditicus şi Iulius văzură că între munţi 
erau canele adânci. Pe oriunde l-ar fi atacat pe Celsus, acesta 
putea pur şi simplu să aleagă un canal şi să dispară în largul 
mării, fără să se grăbească şi fără nici un pericol. Dacă ar fi 
avut trei nave, l-ar fi prins la mijloc, dar, numai cu două, era 
un joc de noroc. 

În jos, Iulius vedea formele întunecate ale delfinilor care îno- 
tau în jurul vasului din golf. Locul era foarte frumos şi Iulius se 

gândi că i-ar fi plăcut să se întoarcă acolo dacă ar fi avut ocazia. 
De departe, munţii păreau ascuțiți și sumbri, dar priveliştea pe 
care o vedeau ei, cocoțați acolo sus, era glorioasă. Aerul era atât 
de limpede, încât distingeau detalii de pe celelalte două vârfuri 
zgrunţuroase. Tocmai din cauza asta, cei doi nu îndrăzneau să se 
miște. Dacă ei puteau să vadă mișcările oamenilor de pe vasul 
lui Celsus, la rândul lor, puteau să fie văzuţi şi atunci singura lor 
şansă de răzbunare s-ar fi pierdut. 

— M-aş fi aşteptat să petreacă iarna în vreun oraş mare, 
departe de Roma, zise Iulius, gânditor. 

Insula părea nelocuită, cu excepția vasului ancorat, iar 
Iulius se miră că echipajul de pirați căliți nu se plictisea după 
luni întregi de prădat negustori. 

— Fără îndoială că, din când în când, merge pe continent, 
dar e clar că locul ăsta este cel mai sigur pentru el. În lacul 
acela de la poalele dealului e probabil apă dulce şi cred că prind 
destule păsări şi peşti, încât să aibă câte un ospăț, două. Totuși, 
în cine ar putea să aibă destulă încredere să păzească nava când 
e plecat? Oamenii lui n-ar trebui decât să ridice ancora şi el ar 
pierde totul. 

Iulius se uită la Gaditicus şi ridică din sprâncene. 

— Sărăcuţul de el, zise, împăturind harta. 

Gaditicus rânji şi se uită la soare. 

— Pe toţi zeii, mai sunt câteva ore bune până să putem trece 
peste creastă și eu am gâtul plin de praf. 

Iulius se întinse, cu mâinile după cap. 

— Pe plute, am putea să ne apropiem destul de mult. Navele 
ar veni în urma noastră, ca să le taie retragerea. Până în prima 
noapte fără lună, vom avea timp destul să facem câteva plute şi 
să punem un plan la punct. Acum, eu am de gând să trag un pui 
de somn până se întunecă destul şi putem să plecăm, murmură, 
închizând ochii. 

În câteva minute, începu să sforăie încet şi Gaditicus îl privi 
amuzat. Bărbatul mai în vârstă era prea încordat ca să doarmă, 
aşa că privi în continuare mișcările oamenilor de pe vasul din 
golf. Se întrebă câţi dintre ai lor aveau să moară, dacă totuși 
Celsus avea îndeajuns de mult bun-simţ încât să pună oameni 
de cart în fiecare noapte şi îşi dori să aibă şi el încrederea în 
viitor pe care o avea tânărul. 


CAPITOLUL NOUĂSPREZECE 


[să 


Apa neagră era cumplit de rece şi se îmbiba în hainele 
romanilor care stăteau perfect lipiți de plute şi vâsleau încet 
spre conturul întunecat al navei lui Celsus. Deşi tânjeau după 
un pic de viteză, fiecare om se ţinea în frâu. Plescăind încet, 
îşi mişcau lin mâinile amorţite prin apa calmă. Echipajele lui 
Iulius munciseră febril să facă plutele. Smulseseră scânduri şi 
frânghii de pe cele două vase care aşteptau trase la țărm, în 
afara golfului. Când terminaseră, cinci platforme se mişcau 
prin canalele adânci, înspre plaja unde era ancorat vasul lui 
Celsus. Săbiile legate la un loc, înfăşurate în cârpe, serveau 
drept contragreutăți. Nu purtau armuri. Chiar dacă le-ar fi 
conferit un avantaj considerabil, Iulius bănuia că nu vor avea 
destul timp să le îmbrace. În schimb, oamenii lui tremurau în 
tunicile ude şi cu apărătorile de picioare, care nu prea îi apărau 
de briza nopţii. 


În cabina sa, Celsus se trezi brusc. Încercă să audă din nou 
zgomotul care îl trezise. Oare se pornise vântul? Golful era un 
adăpost perfect, dar o furtună putea să trimită valuri mari prin 
canalele dintre munţi, care ar fi slăbit strânsoarea ancorei pe 
fundul argilos al mării. Pentru o clipă, îi trecu prin minte să se 
întoarcă pe partea cealaltă în patul îngust şi să lase somnul să-l 
cuprindă din nou. În seara aceea, băuse prea mult cu ceilalţi şi 
grăsimea alunecoasă de la carnea friptă i se întărise pe piele în 

stropi ca de ceară. Frecă leneş un asemenea strop, îndepărtând 
cu unghia rămășițele ospăţului. Fără îndoială că ofiţerii lui 
dormeau după cât băuseră. Cineva trebuia să patruleze pe vas 
la fiecare oră. Oftă şi întinse mâna prin întuneric după haine. 
Strâmbă din nas din cauza mirosului de mâncare şi vin rânced 
care se ridica din ele. 

— Să mă-nvăţ minte, murmură ca pentru sine când un val de 
acid amar îşi făcu simțită prezenţa în gâtul lui. 

Se întrebă dacă merita să-l trezească pe Cabera şi să-i ceară 
să pregătească pasta aceea ca de cretă, care îl făcea să se simtă 
mai bine. 

În faţa uşii se auzi brusc zgomotul înfundat al unei lupte, 
apoi sunetul unui corp care se prăbuşea pe punte. Celsus se 
încruntă şi luă pumnalul din cârlig, mai degrabă din obişnuință 
decât de frică. Deschise uşa şi se uită afară. 

La lumina stelelor, zări o umbră întunecată, fără chip. 

— Unde-s banii mei? şopti Iulius. 

Celsus strigă de surpriză și se năpusti în faţă, lovind din mers 
cu brațul în umbra aceea. Când să iasă pe punte, simţi cum niște 
degete puternice îl apucă de păr şi-i smucesc capul, după care 
se desprinseră. Se împletici mai departe, urlând de groaza sabiei 
pe care şi-o închipuia cum i se înfige în spinarea descoperită. 

Puntea principală era o masă haotică de corpuri care se 
zvârcoleau, dar nimeni nu-i răspunse. Celsus văzu că oamenii 
lui erau copleșiți. Înmuiaţi de somn şi băutură, nu puteau să 
țină piept atacatorilor. Evită grupurile de oameni şi se repezi 
înspre magazia de arme. Acolo puteau să se adune și să lupte. 
Încă nu era totul pierdut. 

Ceva greu îl lovi în gât. Celsus se clătină. Picioarele i se 
încurcară ca nişte sfori. Căzu cu o bufnitură. Tăcerea era stranie. 
În întuneric nu se auzeau strigăte sau ordine, doar respiraţia 
şi icnetele oamenilor care luptau crunt să-şi salveze vieţile, 
folosind orice le cădea în mână. Celsus văzu cum unul dintre 
oamenii lui se zbătea cu o frânghie groasă în jurul gâtului, de 

care trăgea cu mâini ca nişte gheare. Apoi, se ridică şi începu 
iarăşi să înainteze prin beznă, scuturând din cap ca să alunge 
panica. Inima îi bătea cu o forță inutilă. 

Magazia de arme era înconjurată de necunoscuţi. Când 
aceştia se întoarseră spre el, pieile ude sclipiră în lumina stele- 
lor. Nu le vedea ochii. Ridică pumnalul să lovească în timp ce 
străinii se repezeau spre el. 

De la spate, un braţ îi înconjură gâtul. Celsus lovi înnebunit 
cu pumnalul, făcând braţul să cadă cu un geamăt. Se învârti 
sălbatic, agitând tăişul în faţa lui. Apoi, umbrele se despărțiră şi 
o scânteie lumină scena ca un fulger, dezvăluind pentru o clipă 
ochii strălucitori ai necunoscuţilor. Întunericul se întoarse, mai 
cumplit decât înainte. 

Iulius scăpără din nou, încercând să aprindă lampa cu unt- 
delemn pe care o luase chiar din cabina lui Celsus. Acesta ţipă 
de groază când îl recunoscu pe tânărul roman. 

— Dreptate pentru morţi, Celsus, zise Iulius, făcând lumina 
să joace pe trăsăturile schimonosite ale individului. Ți-am do- 
borât aproape toţi oamenii, deşi câțiva s-au baricadat dedesubt. 
Îi lăsăm pe mai târziu. 

Ochii lui Iulius străluciră. Ceilalți se apropiară de Celsus, 
care avu senzaţia oribilă a inevitabilului în momentul în care îl 
apucară strâns de braţe, smulgându-i pumnalul dintre degete. 
Iulius se aplecă spre el, până ce aproape îl atinse. 

— Vâslaşii tăi vor fi legaţi de bănci, cu lanţuri. Echipajul tău 
va atârna pe cruci, aşa cum ţi-am promis. Pretind vasul acesta 
în numele Romei şi al casei lui Cezar. 

Celsus se holba la el cu fascinaţie stupefiată. Gura îi atârna 
larg deschisă, în timp ce se chinuia să înţeleagă ce se întâm- 
plase, dar efortul îl depășea. 

Fără avertisment, Iulius îi trase un pumn în burtă. Celsus 
simți acidul săltându-i în stomac şi se înecă în amăreala care 
îi umpluse gâtul. Se lăsă moale în brațele atacatorilor. Iulius 

se trase înapoi. Dintr-odată, Celsus se repezi la el, scăpând din 
strânsoarea mai slabă a oamenilor din spate. Se izbi de Iulius 
şi amândoi se prăbușiră. Uleiul din lampă se vărsă pe punte. 
În momentul acela de derută, romanii se grăbiră să stingă 
focul, cu frica instinctivă a celor care navigau pe vase de lemn. 
Celsus lovi puternic în trupul care se zbătea sub el, apoi sări 
înspre latura punţii, încercând disperat să scape. 

Silueta uriașă a lui Ciro îi tăie calea. Celsus nici nu văzu 
sabia în care se înfipse. Agonizând, privi chipul ucigaşului său 
şi nu văzu nimic, doar un gol. Apoi, alunecă din tăișul sabiei şi 
căzu pe punte. Murise. 

Iulius se ridică gâfâind. În apropiere, se auzi pârâitul lemnu- 
lui pe măsură ce oamenii lui îşi croiau drum cu forța în cabinele 
baricadate. Aproape că se sfârşise. Zâmbi cu buzele sângerând 
de pe urma vreunei lovituri pe care o primise în luptă. 

Cabera veni spre el pe puntea de lemn. Părea un pic mai slab, 
dacă era cu putinţă, iar zâmbetul larg avea cel puţin un dinte lipsă 
faţă de cel pe care și-l amintea Iulius. Dar era acelaşi chip. 

— Le-am tot zis eu c-ai să vii, dar nu m-au crezut, spuse 
Cabera vesel. 

Iulius îl îmbrăţișă, copleșit de uşurare să vadă că bătrânul 
era teafăr. Nu era nevoie de cuvinte. 

— Hai să vedem cât a reuşit Celsus să cheltuiască din răs- 
cumpărările noastre, zise Iulius în cele din urmă. Lămpi! Adu- 
ceți lămpi aici! Veniţi cu ele în cală. 

Cabera şi ceilalți îl urmară în josul unui șir de trepte aproape 
perpendiculare. Fiecare dintre oamenii care se îmbulzeau în 
urma lui lulius era la fel de interesat ca el însuşi de ce aveau 
să găsească. Gărzile bete fuseseră doborâte în timpul primului 
atac, dar uşa cu gratii era încuiată încă, aşa cum ordonase 
Iulius. Se opri cu mâna pe ușă. Nerăbdarea îi tăia răsuflarea. 
Ştia, desigur, că putea să fie goală, dar, la fel de bine, cala putea 
să fie plină. 

Uşa cedă uşor în faţa topoarelor. Iulius intră urmat de 
toți ceilalți. Lămpile cu ulei luminară spaţiul gol de sub pun- 
tile ramelor. Murmurele furioase ale vâslaşilor păreau ecouri 
fantomatice în spaţiul acela strâmt. Răsplata lor pentru loiali- 
tatea față de Celsus avea să fie sclavia. Urmau să fie singurul 
echipaj antrenat din serviciul Romei. 

„Iulius inspiră adânc. Cala era căptușită cu rafturi mari, de 
stejar gros, care înconjurau fiecare perete, de la podea până la 
tavanul înalt. Fiecare raft era acoperit de bogății. Erau acolo 
cufere cu monede de aur și bare mici de argint, așezate în stive 
şi dispuse cu grijă, astfel încât să nu afecteze echilibrul navei. 
Iulius dădu neîncrezător din cap. Cu ce vedea în faţa ochilor 
ar fi putut să cumpere un mic regat în anumite părţi ale lumii. 
Probabil, Celsus era nebun de îngrijorare din cauza comorii ace- 
leia. Iulius se îndoia că individul părăsea vreodată vasul, când 
avea atâta de pierdut. Singurul lucru pe care nu îl vedea era 
pachetul cu hârtii de valoare pe care Marius i-l dăduse înainte 
să moară. Ştiuse de la bun început că piratul n-avea cum să le 
transforme în bani, de vreme ce nu putea să retragă sumele mari 
din trezoreria oraşului fără ca trecutul lui de fărădelegi să iasă 
la iveală. O parte din Iulius spera că hârtiile nu se scufundaseră 
odată cu Accipiter, dar banii pe care îi pierduseră nu însemnau 
nimic în comparaţie cu aurul pe care tocmai îl câştigaseră. 

Oamenii care intraseră odată cu el erau năuciţi de ce vedeau. 
Numai Cabera şi Gaditicus înaintaseră în încăpere, verificând şi 
judecând valoarea fiecărui raft. Gaditicus rămase brusc nemiş- 
cat, apoi trase icnind o ladă. Conturul unui vultur era ars pe ca- 
pacul de lemn, pe care centurionul îl sparse cu mânerul sabiei, 
entuziasmat ca un copil. 

Scoase pumnul plin cu monede strălucitoare de argint, abia 
bătute. Fiecare dintre ele era marcată cu însemnele Romei şi 
capul lui Cornelius Sulla. 

— Când vom da astea înapoi, ne vom recăpăta onoarea, zise 
satisfăcut, uitându-se la Iulius. 

Iulius începu să râdă, remarcând ce simţ al priorităţilor avea 
bărbatul mai în vârstă. 

— Şi dacă le dăm nava asta în locul lui Accipiter, o să ne 
primească acasă ca pe nişte fii demult pierduţi. După cum bine 
ştim, e mai rapidă decât cele mai multe dintre galerele noastre, 
răspunse Iulius. 

Văzu cum Cabera strecoară câteva obiecte de preţ în pliu- 
rile robei. Comorile se opriră în cingătoarea care strângea brâul 
bătrânului. Amuzat, Iulius dădu ochii peste cap. 

Gaditicus izbucni în râs, lăsând monedele să-i cadă printre 
degete, înapoi în cufăr. 

— Putem să ne ducem acasă, spuse. În sfârșit, putem să ne 
ducem acasă. 


Iulius refuză să-i dea căpitanului Durus cele două trireme 
pe care i le promisese drept despăgubire pentru încărcătura 
pierdută. Ştia că ar fi fost o prostie să-şi scindeze apărarea îna- 
inte să ajungă în siguranţa unui port roman. În timp ce Durus 
spumega de furia pricinuită de hotărârea aceasta, Gaditicus îl 
vizită pe Iulius în cabina care-i aparținuse lui Celsus şi care 
fusese curățată și golită. În timp ce vorbeau, bărbatul mai tânăr 
se plimba încordat în susul şi în josul camerei. 

Gaditicus sorbea dintr-o cupă cu vin, savurând alegerea 
lui Celsus. 

— Iulius, am putea să tragem în portul din Thessalonica și să 
predăm acolo argintul legiunii şi galera. După ce vom fi dez- 
vinovăţiți, vom putea să navigăm în lungul coastei sau chiar să 
mărșăluim spre vest, către Dyrrhachium şi să luăm de-acolo un 
vas spre Roma. Suntem atât de aproape! Durus zice că e dis- 
pus să jure că am avut un aranjament de afaceri, aşa că nu vom 
putea fi acuzaţi de acte de piraterie. 

— Mai rămâne problema cu soldatul pe care l-a omorât Ciro 
pe docuri, zise lulius încet, adâncit în gânduri. 

Gaditicus ridică din umeri. 

— Soldaţii mai şi mor şi, la urma urmei, nu e ca şi cum l-ar 
fi măcelărit cu sânge rece. Omul acela pur și simplu n-a avut 
noroc. Nu mai pot să ne acuze de nimic acum. Suntem liberi 
să ne întoarcem. 

— Tu ce vrei să faci? Aş zice că ai destui bani ca să ieşi la 
pensie. 

— Poate. Dar mă gândeam ca din partea mea să despăgubesc 
senatul pentru sclavii care s-au scufundat odată cu Accipiter. 
Poate că aşa există o şansă să mă trimită înapoi pe mare, drept 
căpitan pe un vas. La urma urmei, am capturat două nave-pirat, 
lucru pe care nu vor putea să-l ignore. 

Iulius se ridică şi prinse braţul celuilalt om. 

— Îți datorez enorm de mult, să ştii. 

Gaditicus apucă braţul care îl ținea pe al lui. 

— Nu-mi datorezi nimic, băiete. Când eram în celula aia 
împuțţită... când au murit prietenii noştri... voinţa mea a dispărut 
şi ea un timp. 

— Totuşi, Gadi, tu ai fost căpitanul pe Accipiter. Ai fi putut 
să te agăţi de autoritatea ta. 

Gaditicus zâmbi cu o urmă de regret. 

— Oamenii care sunt obligați să facă asta ajung uneori să 
realizeze că nu prea au de ce să se agaţe. 

— Eşti un om bun, să ştii — şi un căpitan bun, spuse Iulius, 
dorindu-și să fi avut nişte cuvinte mai potrivite pentru priete- 
nul lui. 

Ştia că Gaditicus dăduse dovadă de o tărie rară când îşi în- 
ghiţise mândria, dar, dacă n-ar fi făcut-o, n-ar fi reuşit niciodată 
să îşi recapete onoarea şi vieţile. 

— Haide, atunci, zise Iulius. Dacă asta vrei, ne vom îndrepta 
spre Grecia şi spre civilizaţie. 

Gaditicus zâmbi şi el. 

— Tu ce-ai de gând să faci cu partea ta de aur? întrebă, şo- 
văind puţin. 

Numai Suetonius se plânsese de faptul că Iulius pretinsese 
pentru sine jumătate din tot, cealaltă jumătate împărțindu-se 
în mod egal între ceilalţi. Chiar şi după ce dăduseră la o parte 
argintul roman şi răscumpărările ofițerilor de pe Accipiter, 
fiecare om urma să primească mai mulți bani decât ar fi putut 
vreodată spera să vadă. Suetonius nu-i mai adresase un cuvânt 
lui lulius de când își primise partea lui de bani. Dar era singura 
față îmbufnată de pe toate cele trei nave. Ceilalți îl priveau pe 
Tulius cu un soi de neîncredere amestecată cu respect. 

— Încă nu ştiu ce voi face, spuse Iulius şi zâmbetul i se şterse 
de pe buze. Nu pot să mă-ntorc la Roma, îţi amintești? 

— Sulla? întrebă Gaditicus, amintindu-și de tânărul care se 
îmbarcase pe galeră, la Ostia, cu fața mânjită de funinginea 
oraşului care ardea în spate. 

Iulius dădu din cap cu o expresie sumbră. 

— Nu pot să mă întorc cât timp el e în viaţă, murmură şi 
buna dispoziţie îi dispăru la fel de repede cum apăruse. 

— Eşti prea tânăr ca să-ţi faci griji pentru asta, să ştii. Unii 
duşmani pot fi înfrânți, dar pe alţii trebuie să-i aştepţi să moară. 
E şi mai puţin periculos aşa. 


Iulius se gândea la conversaţia lor, în timp ce alunecau prin 
canalul adânc care apăra Thessalonica de furtunile Mării Egee. 
Cele trei nave înaintau una lângă cealaltă, împinse de vântul 
puternic, care făcea pânzele să pârâie. Toţi oamenii disponibili 
erau pe punți, curăţând şi lustruind. Iulius poruncise să fie fă- 
cute trei steaguri ale republicii pentru cele trei catarge. Când 
aveau să treacă pe lângă ultimul golf şi să intre în port, aveau să 
ofere o privelişte înălțătoare pentru orice roman. Oftă în sinea 
lui. Roma era lumea sa. Tubruk, Cornelia şi Marcus atunci când 
avea să-i vadă din nou. Și mama lui. Pentru prima oară în viaţă, 
Iulius își dorea să o vadă, fie şi numai ca să îi spună că acum 
înţelegea boala ei şi că îi părea rău. Viaţa în exil era de neîndurat. 
Iulius tremura uşor din cauza vântului care îi biciuia pielea. 

Gaditicus se apropie de balustradă şi de Iulius. 

— Ceva nu-i bine, băiete. Unde sunt vasele negustorilor? 
Unde sunt galerele? Portul ăsta e aglomerat de obicei. 

Iulius miji ochii, încercând să vadă pământul de care se 
apropiau. Fuioare subţiri de fum se înălţau în aer, prea multe ca 
să fie de la vetrele de gătit. Când ajunseră suficient de aproape 
încât să lase ancora, văzură că singurele vase din port se aplecau 
pe-o parte şi purtau urmele focului. Dintr-unul nu mai rămăsese 
decât un fel de coajă fără măruntaie. Suprafaţa apei era acoperită 
de cenuşă şi lemn rupt. 

Ceilalţi veniră lângă balustradă şi priviră într-o linişte şo- 
cată scena dezolantă care se dezvăluia. Vedeau cadavre ce 
putrezeau în soarele slab. Câini pricăjiți trăgeau de ele şi făceau 
ca membrele smulse din încheieturi să mişte şi să salte într-o 
parodie obscenă a vieții. 

Cele trei nave acostară. Soldații debarcară fără să tulbure 
liniştea nefirească, cu săbiile pregătite şi fără să aştepte ordine. 
Iulius merse cu ei după ce îi spuse lui Gaditicus să fie pregătit 
pentru o retragere în viteză. Căpitanul roman acceptă ordinul 
dând din cap şi adunând repede o mână de oameni care să-l 
ajute să-i coordoneze pe vâslaşi. 

Femei şi copii zăceau laolaltă pe pietrele de un maroniu 
şters ale docurilor. Rănile mari din carnea lor se umpluseră de 
nori de muşte bâzâitoare, care se ridicau la trecerea soldaţilor. 
Duhoarea era înfiorătoare chiar şi în briza rece care sufla din- 
spre mare. Cele mai multe cadavre erau ale legionarilor romani. 
Armurile încă străluceau peste tunicile negre. 

Iulius pășea alături de ceilalți printre grămezile de morţi, 
recreând în minte ce se întâmplase. Vedea nenumărate pete de 
sânge pe lângă fiecare morman de corpuri. Fără îndoială că 
petele marcau locul unde căzuseră duşmanii, care fuseseră apoi 
îngropaţi. Faptul că lăsaseră acolo cadavrele romanilor era o 
insultă voită, un act de dispreţ ce aprinse în Iulius furia pe care 
o vedea reflectată şi în ochii celorlalți. Mânia creştea în ei în 

timp ce pășeau pe străzi cu săbiile pregătite, alungând şobo- 
lanii şi câinii de lângă cadavre. Dar nu era nici un duşman cu 
care să se bată. Portul era pustiu. 

Iulius se opri, respirând greu pe gură. Privea trupul strivit al 
unei fetiţe aflate în braţele unui soldat care fusese înjunghiat în 
spate în timp ce fugea cu ea. Cum zăceau sub cerul liber, pielea 
li se înnegrise şi carnea înțepenită se trăsese la o parte, lăsând 
la vedere dinţii şi limbile vineţii. 

— Pe toţi zeii, cine-a fost în stare să facă aşa ceva? şopti Prax. 

Faţa lui Iulius era o mască a amărăciunii. 

— Vom afla. Aceştia sunt oamenii mei. Strigă către noi, Prax, 
şi le vom răspunde. 

Prax îi aruncă o privire şi simţi fanatica energie ce se revărsa 
din bărbatul mai tânăr. Când Iulius se întoarse spre el, Prax își 
feri privirea, nefiind în stare să se uite în ochii lui. 

— Formează o echipă care să-i îngroape. Când vor fi în pă- 
mânt, Gaditicus va spune rugăciunile. 

Iulius se opri şi privi înspre orizont, unde soarele ardea într-un 
arămiu stins, de iarnă. 

— Şi trimite restul oamenilor să taie copaci. Crucificările 
vor avea loc chiar aici, pe țărmul ăsta. Drept avertisment pentru 
cine a făcut asta. 

Prax salută şi alergă spre locul unde ancoraseră navele. 
Era bucuros să scape de duhoarea morţii şi de tânărul ofiţer 
ale cărui vorbe îl îngroziseră chiar dacă, până atunci, crezuse 
că-l cunoaşte. 


Iulius rămase impasibil în vreme ce primii cinci oameni 
fură bătuţi în cuie pe trunchiurile cioplite grosolan. Fiecare 
cruce fu înălţată cu frânghii, până când partea verticală alunecă 
în gaura menită să o ţină şi fu fixată cu pene de lemn. Piraţii 
urlară până când gâtlejurile li se făcură carne vie şi singurul 
sunet pe care-l mai scoteau era şuieratul aerului. La unul dintre 
ei, sudoarea amestecată cu sânge se prelingea pe subsuori şi pe 

stinghiile picioarelor, în linii stacojii, subțiri, care îi desenau pe 
piele modele hidoase. 

Al treilea om agoniza în spasme, în timp ce ţepuşa de fier îi 
era înfiptă prin încheietură, în lemnul moale al bârnei orizon- 
tale. Plânsese și se rugase ca un copil şi-şi trăsese celălalt braţ 
cu toată puterea, până când soldaţii îl prinseseră şi-l ţinuseră 
pentru a-l străpunge cu pironul. 

Înainte ca soldaţii să-şi termine munca brutală cu picioarele 
piratului, Iulius păşi înainte ca prin vis, trăgând sabia uşor. 
Oamenii lui îngheţară când se apropie, dar Iulius îi ignoră, pă- 
rând că gândeşte cu voce tare. 

— Gata, ajunge! murmură și înfipse sabia în gâtul piratului. 

În ochii uimiţi ai soldaţilor se citi ușurarea, iar Iulius îşi feri 
privirea în timp ce-şi ştergea sabia. Se detesta pentru că era atât 
de slab, dar nu mai putuse suporta. 

— Pe restul omorâţi-i repede, ordonă, apoi plecă singur 
spre navă. 

Gândurile îi alergau nebuneşte în vreme ce mergea pe lespe- 
zile docului. Îşi vâră sabia în teacă fără să conştientizeze gestul. 
Le promisese că-i va pune pe cruci, dar realitatea era o urâciune 
de nesuportat. Urletele îi măcinaseră nervii şi îi era ruşine. După 
oroarea de a-l vedea pe primul răstignit, fusese nevoie de toată 
voinţa lui ca să se uite şi la ceilalți câţiva. 

Schiţă o grimasă de furie împotriva lui însuşi. Tatăl lui nu 
s-ar fi înmuiat aşa. Renius i-ar fi bătut în cuie cu mâna lui şi asta 
nu i-ar fi tulburat somnul. Simţi că obrajii îi iau foc de ruşine 
şi scuipă. Ajunsese la merginea docului. Totuși, n-ar fi putut să 
mai stea lângă soldaţi să se uite şi numai faptul că plecase tre- 
buie că îl coborâse în ochii lor, deşi el fusese cel care ordonase 
morţile acelea crude. 

Cabera nu voise să meargă la țărm cu legionarii și să vadă 
execuțiile. Stătea sprijinit de balustrada vasului, cu capul încli- 
nat într-o parte, în semn de întrebare mută. lulius se uită la el şi 

dădu din umeri. Bătrânul tămăduitor îl bătu cu o mână pe braţ 
şi cu cealaltă dădu la iveală o amforă cu vin. 

— Bună idee, zise Iulius distant, cu gândurile aiurea. Mai 
bine mai adu una, ce zici? Nu vreau vise în noaptea asta. 


CAPITOLUL DOUĂZECI 


Numai câteva dintre clădirile portului mai aveau acoperişuri 
şi pereţi îndeajuns de solizi încât să poată fi folosite de oame- 
nii lui lulius. Cele mai multe fuseseră arse din temelii şi doar 
zidurile de piatră mai stăteau în picioare, ca nişte cochilii goale. 
Pendulând între depozite şi cele trei nave, Iulius îşi trimise 
oamenii să răscolească zona în căutare de provizii. Deşi Celsus 
pusese deoparte îndeajuns încât să reziste aproape toată iarna, 
cu greu ar fi putut să hrănească din ce aveau atâţia soldaţi activi, 
pentru mult timp. 

Legionarii mergeau cu băgare de seamă, nu plecau niciodată 
singuri şi întotdeauna erau pregătiţi pentru un atac-surpriză. 
Chiar dacă toate cadavrele fuseseră strânse și îngropate, portul 
era încă un loc tăcut şi sinistru, iar romanii trăiau cu frica 
neîntreruptă că aceia care distruseseră paşnica aşezare romană 
puteau să fie pe-aproape sau să se întoarcă. 

Nu găsiseră decât un om în viaţă. Avea o rană adâncă la 
picior, care se infectase imediat. ÎI auziseră când încerca să 
omoare un şobolan care se apropiase prea mult, atras de miro- 
sul de sânge. Îi strivise capul cu o piatră. Urlase îngrozit când 
oamenii lui Iulius îl apucaseră de braţe şi-l scoseseră la lumină. 
După atâtea zile în beznă, abia suporta lumina slabă a soarelui 
de dimineaţă. Cât timp îl căraseră până la navă, bolborosise 
fără noimă. 

Iulius îl chemă pe Cabera de îndată ce văzu piciorul umflat, 
deşi bănuia că era în zadar. Buzele sărmanului erau nişte coji 
uscate şi înghețate. Plânse fără lacrimi când îi duseră un blid cu 
apă la gură. Cu degetele lui lungi, Cabera pipăi carnea pufoasă 
a piciorului şi scutură din cap în cele din urmă. Se ridică şi se 
trase la o parte, lângă Iulius. 

— Otrava a ajuns deja la os. E prea târziu să mai tai piciorul. 
Pot încerca să-i mai alin durerea, dar nu mai are mult. 

— N-ai putea... să-ţi pui mâinile pe el? îl întrebă Iulius 
pe bătrân. 

— E prea târziu, Iulius. Ar trebui să fie mort deja. 

Iulius dădu din cap cu resemnare amară. Luă blidul şi îl duse 
la buzele muribundului. Degetele scheletice tremurau prea tare, 
iar când Iulius îl atinse, ca să îl ajute, aproape că își smuci mâna 
din cauza fierbinţelii care ardea prin pielea chinuită. 

— Înţelegi ce spun? întrebă. 

Omul încercă să dea din cap în timp ce sorbea şi se sufocă 
oribil. Faţa i se făcu de un roșu strălucitor din cauza efortului 
care îl secătuia de ultimele puteri. 

— Poţi să-mi spui ce s-a întâmplat? insistă Iulius, încercând 
să-şi folosească propria voinţă ca să-l oblige pe celălalt să respire. 

În sfârşit, spasmele se stinseră şi capul omului epuizat căzu 
în piept. 

— I-au omorât pe toţi. Tot ţinutul arde, șopti. 

— O răscoală? întrebă Iulius, repede. 

Se aşteptase să fie vorba despre vreun invadator străin care 
să facă ravagii prin câteva oraşe de pe coastă, după care să se 
întoarcă pe navele cu care venise. În partea aceea a lumii se în- 
tâmpla mult prea des. Omul dădu din cap şi făcu semn cu dege- 
tele tremurânde spre blidul cu apă. Iulius i-l dădu şi se uită la el 
cum îl golește. 

— Mithridates a fost, zise omul cu vocea răgușită şi pierdută. 
Când a murit Sulla, i-a chemat și... 

Tuşi din nou, iar Iulius se ridică şocat în picioare şi ieşi pe 
punte, departe de mirosul copt al bolii, care umpluse încăperea. 
„Sulla murise?“ Strânse balustrada navei lui Celsus până îi 
înţepeni mâna. Speră că omul care i-l luase pe Marius murise 
încet și în chinuri. 

O parte din el îşi închipuise tot felul de scene, cum s-ar 
fi întors la Roma cu noii lui soldaţi, bogat şi din ce în ce mai 
puternic, s-ar fi luptat cu Sulla și l-ar fi răzbunat pe Marius. În 
momentele mai tihnite, ştia că era doar o fantezie de copil, dar 
îl susținuse atâta vreme! Era un vis care îl ajutase să suporte 
lunile de captivitate, crizele, totul. 

În timp ce ziua se scurgea, lulius se cufundă în miile de 
lucruri pe care trebuia să le organizeze pe măsură ce degajau 
toată zona portului. Ordinele pe care le dădea și oamenii cu care 
vorbea îi păreau la fel de îndepărtate. Trebuia să gândească şi să 
înțeleagă implicaţiile veştilor pe care le aflase de la muribund. 
Cel puţin câtă vreme se ocupa de provizii și locuri de dormit 
pentru soldaţi avea ceva care să-i ocupe mintea. Moartea lui 
Sulla îi lăsase un gol în viitor, o lipsă care parcă îşi bătea joc 
de strădaniile lui. 

Durus, negustorul, îl găsi curăţând de otravă o fântână, îm- 
preună cu trei legionari. Era destul de obișnuit ca o forţă inva- 
datoare să otrăvească sursele de apă ale localnicilor, aruncând 
leşuri de animale în putrefacție. Iulius muncea într-un soi de 
amorţeală, trăgând în sus găinile moarte şi încercând să nu vo- 
mite din cauza mirosului când le aruncau la o parte. 

— Domnule, trebuie să vorbesc cu dumneavoastră, zise Durus. 

La început, Iulius nu păru să audă, aşa că acesta repetă mai 
tare. Iulius oftă şi se apropie de negustor, lăsându-i pe ceilalți 
doi să mai facă o încercare cu funiile cu cârlige în capăt. Iulius 
îşi şterse mâinile puturoase de tunică în timp ce mergea și Durus 
văzu că era epuizat. Îşi dădu seama dintr-odată cât de tânăr 
era. Acum că oboseala domolea focurile din el, ofiţerul părea 
aproape pierdut. Negustorul îşi drese vocea: 

— Domnule, aş vrea să plec cu cele două trireme ale mele. 
Am semnat o scrisoare în care am spus că aţi angajat Ventulus 
pentru o vânătoare de pirați. A venit vremea să mă întorc la 
familia şi la viaţa mea. 

Iulius îl privi intens, fără să răspundă. După o pauză, Durus 
începu din nou: 

— Ne-am înţeles ca atunci când aveaţi să-l găsiţi pe Celsus, 
să-mi daţi înapoi vasul împreună cu cealaltă triremă, ca despă- 
gubire pentru încărcătura mea. N-am a mă plânge de nimic, dar 
v-aş ruga să ordonaţi soldaţilor să coboare de pe vasele mele, 
ca să pot pleca acasă. Nu vor să primească ordine de la mine. 

Iulius se simţea sfâşiat şi furios. Nu ştiuse niciodată cât de 
greu putea să fie să păstrezi măcar o aparenţă de onoare. Îi 
promisese cele două nave negustorului, dar asta înainte să gă- 
sească portul roman distrus, în toiul războiului. La ce se aştepta 
omul ăla? Fiecare instinct marţial care îi fusese indus lui Iulius 
îi spunea să refuze scurt. Cum să-i treacă prin cap să renunțe 
la două dintre cele mai preţioase lucruri pe care le avea acum, 
când Mithridates plănuia să smulgă tot ce era roman din car- 
nea Greciei? 

— Fă câțiva paşi cu mine, îi spuse lui Durus şi trecu pe lângă 
el cu paşi mari, aşa încât căpitanul trebui să pornească într-un 
trap uşor, ca să nu rămână în urmă. 

Iulius merse repede până la docurile unde cele trei vase se 
legănau uşor în apă. Gărzile îl salutară când se apropie şi el le 
întoarse gestul. Se opri brusc chiar pe marginea docurilor, unde 
cele trei galere se profilau amenințătoare deasupra lor. 

— Nu vreau să pleci, zise scurt. 

Durus se îmbujoră de surpriză. 

— Dar v-aţi dat cuvântul că pot să plec după ce cuceriți 
galera lui Celsus, se răsti negustorul. 

Iulius se întoarse spre el şi căpitanul înghiţi în sec când văzu 
expresia de pe faţa lui. 

— Nu trebuie să mi se aducă aminte, căpitane. N-am să te 
opresc dacă pleci. Dar Roma are nevoie de corăbiile acestea. Se 
gândi îndelung, privind cu ochi întunecaţi vasele care se înăl- 
tau şi coborau în apele murdare. Vreau să le duci cât de repede 
poţi în susul coastei şi să găseşti portul din vest în care Roma 
îşi debarcă legiunile. Predă argintul legiunilor, în numele meu 
şi în numele căpitanului Gaditicus de pe Accipiter. Sunt sigur 
că ei o să te trimită la Roma, să aduci soldați. N-ai nimic de câş- 
tigat, dar amândouă galerele sunt iuți şi vor avea nevoie de tot 
ce pluteşte. 

Înmărmurit de ce auzea, Durus îşi trecea greutatea de pe un 
picior pe altul. 

— Am întârziat luni întregi. Probabil că deja familia mea și 
creditorii cred că am murit, zise, trăgând de timp. 

— Mulți romani chiar au murit. Oare nu le-ai văzut cada- 
vrele? Pe toți zeii, îţi cer să faci ceva pentru oraşul care te-a 
zămislit şi te-a crescut. N-ai luptat niciodată pentru el, nici nu 
ţi-ai dat sângele pentru el. Acum îţi dau ocazia să plăteşti puţin 
din ce-i datorezi Romei. 

Durus aproape că zâmbi când îi auzi vorbele, dar se opri 
când înţelese că tânărul era serios. Se întrebă ce-ar crede prie- 
tenii lui din oraș despre soldatul ăsta. Se părea că viziunea lui 
despre Roma excludea cu totul cerşetorii, şobolanii și moli- 
mele. Îşi dădu seama că Iulius vedea în Roma ceva mai măreț 
decât vedea el însuşi şi, preţ de o clipă, simţi o undă de ruşine 
în faţa acelei credinţe. 

— De unde ştii că n-am să iau banii şi să mă duc direct spre 
nordul peninsulei şi către casă? întrebă. 

Tulius se încruntă ușor și îşi aținti ochii reci asupra negustorului. 

— Pentru că, dacă faci asta, eu voi deveni dușmanul tău şi ştii 
bine că, mai devreme sau mai târziu, te-aş găsi şi te-aş nimici. 

Cuvintele fuseseră spuse ca din întâmplare, dar, după ce vă- 
zuse execuțiile şi auzise cum îl aruncase pe Celsus peste bordul 

propriului vas, Durus îşi înfăşură haina mai strâns împotriva 
vântului rece. 

— Foarte bine. Voi face cum spui, dar blestem ziua în care 
ai pus prima dată piciorul pe Ventulus, răspunse printre din- 
ţii strânși. 

Iulius strigă spre gărzile de la prora navelor lui Durus. 

— Oamenii mei să debarce! 

Soldaţii salutară şi dispărură după ceilalți. Durus simţi un 
val de uşurare, care îl înveseli. 

— Mulţumesc, zise. 

Julius se îndrepta deja spre magazii. Se opri. În spatele lui, 
acolo unde lespezile docurilor făceau loc noroiului, cinci tru- 
puri atârnau de cruci. 

— Să nuuiţi, spuse, apoi îi întoarse spatele căpitanului şi plecă. 

Durus se îndoia că ar fi putut să uite. 


La căderea nopţii, oamenii se adunară în magazia pe care 
o păsiseră în cea mai bună stare. Unul dintre pereţi era pârlit, 
dar focul nu se întinsese. În afară de mirosul acru, locul era 
cald şi uscat. Afară începuse să plouă şi răpăitul se auzea peste 
acoperişul de lemn. 

Lămpile cu ulei fuseseră aduse de pe vasul lui Celsus. Când 
se terminau, oamenii aveau să fie reduşi la a căuta provizii prin 
casele abandonate ale portului. Ca pentru a-i pregăti pentru 
clipa aceea, flăcările tot mai mici pâlpâiră, abia mai luminând 
spaţiul gol al magaziei. Boabele de porumb împrăştiate de cei 
care umblau după jaf murdăreau podeaua. Soldaţii se aşezară 
pe pânze de sac, încercând să stea cât de comod se putea. 
Gaditicus se ridică, pentru a le vorbi oamenilor înghesuiți. Cei 
mai mulți dintre ei munciseră toată ziua, fie reparând acope- 
rişul, fie cărând provizii la şi de la navele care urmau să plece 
cu mareea din zori. 

— Domnilor, a venit timpul să ne gândim la viitor. Eu aş fi 
vrut să mă odihnesc o vreme într-un port roman sigur. În loc de 

asta, un rege grec ne-a măcelărit soldații. Fapta asta nu trebuie 
să rămână nepedepsită. 

Un murmur străbătu rândurile soldaților, deşi era greu de 
zis dacă era un murmur de aprobare sau de frustrare. De unde 
stătea, lângă Gaditicus, Iulius îşi trecu privirea peste soldați. 
Erau oamenii lui. Petrecuse atâta vreme urmărind ținta simplă 
de a-l prinde pe Celsus, încât nu prea se gândise la ce avea 
să fie după aceea, blocând visul îndepărtat de a-l provoca la 
luptă pe dictatorul Romei. Dacă aducea o centurie nouă într-o 
legiune, senatul trebuia să-i recunoască autoritatea și să-i ofere 
o funcție oficială. 

Se strâmbă ușor, în întuneric. Sau nu. Puteau să-i redea 
comanda lui Gaditicus şi pe el să-l reducă iarăși la a comanda 
douăzeci de oameni. Senatorii nu erau genul de oameni care 
să recunoască autoritatea neobişnuită pe care o avea el asupra 
grupului pestriţ, deşi bunăstarea lui recent găsită putea să-i 
procure influenţa, dacă o folosea cu chibzuinţă. Se întrebă dacă 
s-ar fi putut mulțumi cu o asemenea situaţie și zâmbi în sinea 
lui, fără ca oamenii care îl priveau pe Gaditicus să observe. 
Răspunsul era simplu. Descoperise că nu exista nimic mai 
bun decât să conduci şi nici o provocare mai mare decât să nu 
poţi cere ajutorul nimănui. În momentele cele mai grele, toţi 
se uitaseră la el şi aşteptaseră să le arate calea, să vadă pasul 
următor. Zeii ştiau că era mult mai uşor să te laşi condus, fără 
să gândești, dar nici pe jumătate la fel de satisfăcător. O parte 
din el tânjea după siguranţa aceea, după plăcerea simplă de a 
face parte dintr-o unitate. Dar, în inima lui, îşi dorea amestecul 
acela ameţitor de frică şi pericol, pe care nu-l simţeai decât 
dacă erai la comandă. 

Cum era posibil să fi murit Sulla? Gândul acela tot revenea 
să-l sâcâie. Munibundul de la bordul galerei lu: Celsus nu știuse 
ce se întâmplase, doar că soldaţilor li se spusese să poarte 
negru un an întreg. Când omul îşi pierduse cunoştinţa, Iulius îl 
lăsase în mâinile lui Cabera. La apus, inima bărbatului cedase 

în sfârşit. Iulius ordonase să fie îngropat alături de cadavrele 
celorlalți romani. Îi era rușine când se gândea că nici măcar 
nu-l întrebase cum îl chema. 

— Iulius? Vrei să le vorbeşti şi tu? zise Gaditicus, întreru- 
pându-i gândurile şi făcându-l să tresară. 

Simţindu-se vinovat, Iulius îşi dădu seama că n-auzise nimic 
din ce spusese ofiţerul mai în vârstă. Se ridică încet, punându-și 
gândurile în ordine. 

— Ştiu că majoritatea dintre voi sperau să vadă Roma. Şi 
aşa va fi. Oraşul meu e un loc ciudat, făcut din marmură şi 
vise, şi înălțat pe puterea legiunilor. Toţi legionarii sunt legaţi 
prin jurământ să apere poporul roman, oriunde s-ar afla. Tot ce 
trebuie cineva să spună este „sunt cetățean roman“, pentru a-i 
fi oferite ajutorul şi protecția noastră. Se opri o clipă şi văzu 
că fiecare om avea privirea aţintită asupra lui. Dar voi n-aţi 
depus jurământul şi nu vă pot forţa să luptaţi pentru un oraş pe 
care nici nu l-ați văzut vreodată. Aveţi mai multă avere decât 
ar vedea alţi soldaţi în zece ani. Trebuie să alegeţi cu libertate 
deplină: să luptaţi sub jurământ sau să plecaţi. Cei care vor 
pleca rămân prietenii noștri. Am luptat împreună şi unii n-au 
ajuns până aici. Pentru alții, am ajuns îndeajuns de departe. 
Dacă rămânețţi, îi voi încredința căpitanului Durus comoara 
lui Celsus. Ne vom întâlni cu el pe coasta de vest, după ce îl 
înfrângem pe Mithridates. 

Alte murmure joase umplură încăperea, iar lulius se opri 
din nou. 

— Poţi să ai încredere în Durus? întrebă Gaditicus. 

Iulius se gândi o clipă, apoi dădu din cap. 

— Nu când e vorba de atât aur. Prax va merge cu el, ca să 
se asigure că e om cinstit. Căută privirea fostului optio şi fu 
mulţumit să vadă semnul de aprobare al aceluia. După ce stabi- 
liră asta, Iulius inspiră adânc, privindu-i pe oamenii aşezaţi. Îi 
ştia pe toți pe nume. Vreţi să depuneţi jurământul legiunii şi să 
intraţi sub comanda mea? 

Soldații îşi strigară aprobarea. 

Aplecându-se la urechea lui Iulius, Gaditicus şopti aspru: 

— Pe toţi zeii, omule! Senatul o să mă jupoaie dacă fac 
aşa ceva! 

— Atunci, ar trebui să pleci, Gadi. Du-te la navă şi la Suetonius 
până depun jurământul, răspunse Iulius. 

Gaditicus îl privi calm, cântărindu-l din ochi. 

— Mă întrebam eu de ce l-ai lăsat pe Suetonius la galeră. 
Nu vrei să depună un jurământ pe care să-l încalce, zise. Te-ai 
gândit unde îţi vei conduce oamenii? 

— Da. Am de gând să strâng o armată pe care să i-o bag pe 
gât lui Mithridates. 

Întinse mâna şi Gaditicus şovăi, după care o prinse într-o 
strânsoare scurtă, aproape dureroasă. 

— Atunci, calea noastră e aceeaşi, zise centurionul, iar Iulius 
dădu din cap în semn că înţelege. 

Iulius ridică braţele, cerând linişte şi zâmbind când aceasta 
se aşternu. Vocea lui se auzea limpede în tăcerea bruscă. 

— Nu m-am îndoit de voi, le zise oamenilor. Nici pentru o 
clipă. Acum, ridicaţi-vă şi spuneți după mine. 

Se ridicară ca un singur trup şi luară poziţia de drepți, cu 
capetele ridicate și spinările drepte. 

Iulius îi privi pe toţi şi ştiu că de-acum era legat de drumul 
acela. Nimic în el nu-i spunea să se întoarcă din cale, dar, din 
momentul în care recruţii depuneau jurământul, viaţa lui avea 
să schimbe, cel puţin până când Mithridates va fi fost mort. 

Rosti cuvintele pe care le învățase de la tată! său, în vremu- 
rile când lumea era încă simplă. 

— Jupiter Victor, auzi-ne jurământul. Jurăm să ne dăm pute- 
rea, sângele şi viaţa pentru Roma. Nu vom şovăi, nu vom ceda. 
Vom ignora durerea şi suferinţa. Cât timp arde lumina, de-aici 
şi până la capătul lumii, luptăm pentru Roma şi sub comanda 
lui Cezar. 

Soldaţii recitară cuvintele cu voci limpezi şi ferme. 


CAPITOLUL DOUĂZECI ŞI UNU 


Alexandria încercă să privească fără să fie văzută cum 
Tabbic îi explica o anumită tehnică lui Octavian. Vocea lui, ca 
un murmur neîntrerupt, însoțea fiecare mişcare a mâinilor pu- 
ternice. Pe bancul de lucru din faţa lor, Tabbic aşezase o bucată 
groasă de sârmă de aur, pe un pătrat de piele. Ambele capete 
ale firului de aur erau prinse în clame mici, de lemn. Tabbic 
gesticula, arătându-i lu: Octavian cum să treacă o bucată îngustă 
de lemn pe deasupra sârmei. 

— Aurul e cel mai moale metal, băiete. Ca să faci un model 
pe fir, nu trebuie decât să apeşi lemnul de modelat uşor și să-l 
plimbi înainte şi-napoi. Întinde bine brațul, cum ţi-am arătat. 
Încearcă şi tu. 

Octavian cobori încet bucata de lemn, lăsând dinţii proe- 
minenţi de pe ea să se odihnească pe şnurul aparent fragil, de 
metal preţios. 

— E bine aşa. Acum, mai apasă un pic. Asta e, înainte și-n- 
apoi. Bun. Hai să vedem ce-ai făcut, continuă Tabbic. 

Octavian dădu lemnul la o parte şi zâmbi încântat când 
văzu şirul regulat de mărgele care se formase sub apăsarea lui. 
Tabbic se uită cu atenţie, aprobând din cap. 

— Ai atingere uşoară. Dacă apeşi prea mult, sârma pocneşte 
şi trebuie s-o luăm de la capăt. Acum, o să desfac clamele și-o 
să întorc şnurul, să-i faci model şi pe partea cealaltă. Aşază 

lemnul cu grijă și să apeşi mai uşor de data asta. Încheieturile o 
să iasă subțiri ca firul de păr. 

Tabbic îşi îndreptă spatele care-l durea după ce stătuse atâta 
vreme aplecat la băncuţa joasă pe care o făcuse pentru Octavian. 
Surprinse privirea Alexandriei. Fata îi făcu cu ochiul, iar Tabbic 
TOŞi uşor şi-şi drese vocea morocănos, ca să-şi ascundă zâm- 
betul. Alexandria ştia bine că meșterului începuseră să-i placă 
lecţiile cu Octavian. Durase destul de mult până când îşi mai 
pierduse ceva din neîncrederea față de micul hoţ, dar ea știa din 
proprie experienţă cât de mult îi plăcea lui Tabbic să-i înveţe pe 
alţii meşteşugul lui. 

Octavian înjură când sârma îngustă se rupse sub mâna lui. 
Cu mare părere de rău, ridică lemnul şi se uită la cele trei bucăți 
rupte. Tabbic își încruntă sprâncenele stufoase, clătină din cap şi 
adună cu grijă bucăţile de metal care trebuiau topite şi răsucite 
din nou. 

— Mai încercăm o dată mai târziu sau mâine. Aproape că 
ţi-a ieşit acum. Când o să reuşeşti să modelezi tot firul fără 
cusur, am să-ți arăt cum să-l aşezi frumos pe marginea unei 
broşe pentru doamne. 

Octavian părea dărâmat, iar Alexandria îşi ţinu răsuflarea, 
aşteptând să vadă dacă urma una dintre ieşirile violente cu care 
îi chinuise în primele săptămâni. Când aceasta nu veni, dădu 
drumul ușurată aerului din plămâni. 

— Bine. Mi-ar plăcea, zise băieţelul pierit. 

Tabbic se întoarse cu spatele la el şi începu să caute printre 
pacheţelele cu piese terminate, care trebuiau duse la proprietari. 

— Acum, am altă treabă pentru tine, zise, întinzându-i lui 
Octavian o punguţă de piele, strânsă la gură și legată. Ai aici un 
inel de argint pe care l-am reparat. Vreau să dai fuga la târgul 
de vite şi să-ntrebi de jupânul Gethus. El se ocupă de toate vân- 
zările, aşa că ar trebui să-l găseşti uşor. Trebuie să-ți dea un 
sesterț plată. lei banul şi vii direct aici, da? Nu te-opreşti pe 


nicăieri. M-ai înţeles? Mă bazez pe tine. Dacă pierzi inelul sau 
banul, suntem terminaţi amândoi. 

Alexandriei îi veni să râdă când văzu expresia serioasă a 
copilului. În primele patru săptămâni de ucenicie, asemenea 
ameninţări ar fi fost inutile. Băiatul se luptase teribil împotriva 
eforturilor unite ale mamei sale, ale lui Tabbic şi ale Alexandriei. 
Ea însăşi trebuise de două ori să-l caute prin iarmaroace. 
A doua oară îl târâse la târgul de sclavi şi pusese să fie evaluat. 
De-atunci nu mai fugise, dar adoptase o dispoziţie bosumflată, 
despre care Alexandria crezuse că avea să fie veşnică. 

Schimbarea se produsese cam pe la mijlocul celei de-a patra 
săptămâni, când Tabbic îi arătase cum să facă un model pe o foaie 
de argint, cu stropi mici, de metal topit. Se arsese la deget când 
încercase să pună mâna, dar procedeul îl fascinase și, în seara 
aceea, nu se dusese la masă, ci rămăsese să vadă cum e lustruită 
piesa finită. Atia venise la atelier cu o expresie de scuză pe chipul 
obosit, dar, când văzuse trupuşorul care muncea cu cârpele de 
lustruit, rămăsese fără grai. Când se trezise a doua zi, Alexandria 
descoperise că toate hainele îi fuseseră curățate şi reparate cu 
grijă în noaptea aceea. Între ele nu era nevoie de alte mulţumiri. 
Deşi cele două femei abia dacă se vedeau un ceas, două înainte de 
culcare, fiecare găsise în cealaltă genul acela de prietenie care îi ia 
prin surprindere pe oamenii rezervaţi şi retraşi, care muncesc atât 
de mult, încât nici nu-și dau seama cât sunt de singuri. 


Octavian fluiera în timp ce tropăia prin mulțimea de la târg. 
Când crescătorii de vite îşi aduceau animalele la oraş, să fie 
vândute şi tăiate, locul devenea foarte aglomerat şi se umplea 
de mirosurile bogate şi calde de sânge şi bălegar. Toată lumea 
părea să ţipe la toată lumea, făcând gesturi complicate cu mâi- 
nile, ca să se tocmească atunci când nu se puteau face auziţi. 

Octavian se uită după vreun vânzător pe care să-l întrebe de 
Gethus. Voia să predea inelul reparat şi să se întoarcă la atelierul 
lui Tabbic atât de repede, încât adulților să nu le vină să creadă. 

În vreme ce se învârtea prin masa schimbătoare de oameni, 
copilul se distra închipuindu-şi ce surprins avea să fie Tabbic 
să vadă cât de repede se întorsese. 

Dintr-odată, o mână îl apucă de gât şi-l smuci de pe picioa- 
rele care alunecară. Şocat, dădu drumul unui val de aer când 
gândurile îi fură întrerupte şi începu să se lupte din instinct cu 
atacatorul nevăzut. 

— Încerci să-i furi cuiva vaca, nu? se auzi o voce aspră, na- 
zală, în urechea copilului. 

Octavian îşi suci repede capul şi gemu când văzu trăsăturile 
greoaie ale băiatului măcelarului, cu care mai avusese necazuri. 
Unde-i fusese capul? Ca un prost ce era, nu se mai păzise de 
atacatori, cum făcea de obicei, şi uite că puseseră mâna pe el 
fără nici o greutate. 

— Dă-mi drumul! Ajutor! ţipă el. 

Băiatul mai mare îl pocni tare în nas, făcând să-i curgă 
sângele. 

— Tacă-ţi gura! i-am rămas dator cu o bătaie bună, la schimb 
cu cea pe care-am luat-o eu pentru că nu te-am oprit data trecută. 

Braţul solid al celuilalt i se înfăşură în jurul gâtului, sufo- 
cându-l şi târându-l pe o alee. Octavian se zbătu să scape, dar 
n-avea nici o şansă, iar mulţimea grăbită nici nu se uita la el. 

Mai erau trei băieţi cu ucenicul măcelarului. Toţi aveau 
braţele lungi şi constituţia robustă a celor obișnuiți de mici cu 
munca grea. Purtau şorțuri pătate de sânge proaspăt, cum ple- 
caseră de la muncile lor din târg. Octavian intră în panică şi 
aproape leşină de groază când le văzu figurile crude. 

După ce dădură un colţ pe alee, băieții începură să râdă în 
batjocură și să-l bată cu pumnii. Acolo, vânzoleala din târg era 
blocată de zidurile înalte ale magherniţelor, care se înclinau 
în partea de sus şi aproape le atingeau pe cele de peste drum, 
creând un întuneric nefiresc. 

Băiatul măcelarului îl aruncă pe Octavian în mizeria scâr- 
boasă de pe alee, care le ajungea la glezne. De ani întregi, 

acolo se amestecau gunoaiele şi dejecțiile umane aruncate pe 
ferestrele înguste de deasupra. Octavian se poticni într-o parte, 
încercând să scape, dar unul dintre ei îl lovi cu piciorul atât de 
tare, încât îl trimise înapoi, ridicând trupul micuț de la pământ 
şi icnind din cauza efortului. Octavian ţipă de durere şi frică, 
iar ceilalți doi luară exemplul primului şi începură să-i tragă 
picioare oriunde apucau. 

După vreun minut, cei trei băieți se opriră, cu mâinile pe 
genunchi, gâfâind de efort. Octavian era aproape inconştient, 
cu trupul încolăcit într-un ghem strâns de durere, care aproape 
că nu se mai distingea în mizeria în care zăcea. 

Băiatul măcelarului îşi dezgoli dinţii într-un rânjet. Ridică 
pumnul şi râse grosolan când Octavian tresări. 

— Aşa-ţi trebuie, bastard de Thurium ce eşti! Data viitoare, 
o să te gândeşti mai bine înainte să furi de la stăpânul meu. 

Ținti cu grijă, apoi îi trase un şut în faţă, chiuind când văzu 
capul mic cum se duce în spate. Octavian îşi pierdu simţurile şi 
rămase cu ochii deschişi şi faţa pe jumătate îngropată. Un soi 
de apă murdară îi curgea printre buze şi, aşa inconştient cum 
era, tuși slab, înecându-se. Nu mai simţi degetele care îl căutară 
peste tot şi nici nu mai auzi strigătele bucuroase ale băieţilor 
mai mari când găsiră inelul de argint din săculețul de piele. 

Băiatul măcelarului fluieră uşor când probă cercul de metal. 
Piatra era un simplu jad rotunjit, prins cu gheare mici de argint. 

— Mă-ntreb de unde l-ai şterpelit pe ăsta? zise, aruncând o 
privire înspre silueta ghemuită. 

Fiecare dintre ei mai trase câte un şut copilului, în numele 
proprietarului inelului, apoi se întoarseră la târg, cât se poate de 
mulţumiţi de norocul care dăduse peste ei. 


Octavian se trezi după câteva ore. Se ridică încet în capul 
oaselor şi vomă minute în şir. Apoi, îşi încercă picioarele, să 
vadă dacă îl puteau ţine. Rămase îndelung ghemuit, scuipând 
pe pământ fâşii elastice de sânge negru. Se simţea prea slăbit 

şi prea frânt ca să se mişte. Când capul i se mai limpezi, căută 
inelul prin buzunare, apoi pe pământul din jur. În cele din urmă, 
trebui să accepte că îl pierduse şi lacrimi poaspete îi brăzdară 
mizeria și sângele închegat de pe faţă. Se împletici până la 
drumul principal, unde trebui să-şi apere ochii de lumina dure- 
roasă. Plângând în continuare, cu picioarele moi, îşi croi drum 
spre atelierul lui Tabbic. Disperarea îi golise mintea de gânduri. 


Tabbic bătea cu piciorul în podeaua de lemn a atelierului. 
Furia i se citea în fiecare trăsătură a feţei încruntate. 

— Pe toți zeii, am să omor puşlamaua aia! Trebuia să se-n- 
toarcă de când lumea! 

— De o oră tot zici asta, Tabbic. Poate că a întârziat pe un- 
deva sau nu l-a găsit pe jupânul Gethus, zise Alexandria, încer- 
când să-şi păstreze vocea neutră. 

Tabbic bătu cu pumnul în bancul de lucru. 

— Sau mai degrabă a vândut inelul şi a întins-o! mormăi. 
Treaba asta o să ne coste, să ştii. Şi piatra era jad! O să îmi ia 
o zi de muncă şi materiale de aproape un aures, ca să-i fac alt 
inel lui Gethus. Unde mai pui că sigur o să spună că i l-a lăsat 
maică-sa cu limbă de moarte şi-o să vrea despăgubiri şi pentru 
asta. Unde este băiatul ăla? 

Ușa groasă de lemn a atelierul se deschise scârțâind, lăsând 
să intre un vârtej de praf de pe stradă. În ușa stătea Octavian. 
Tabbic văzu dintr-o privire vânătăile şi tunica ruptă a băiatului. 
Furia i se evaporă. Traversă repede atelierul înspre el. 

— Îmi pare rău, scânci copilul în timp ce Tabbic îl conducea 
înăuntru. Am încercat să mă bat cu ei, dar erau trei şi pe mine 
nu m-a ajutat nimeni. 

Îşi trase nasul în vreme ce Tabbic îi pipăia pieptul, căutând 
oase rupte. 

Meşteşugarul mormăi şi suflă aerul printre dinţii încleștaţi. 

— Te-au aranjat fain, ce-i drept. Respiri bine? 

Cu dosul mâinii, Octavian îşi şterse cu grijă nasul care curgea. 

— Da. M-am întors cât de repede am putut. Nu i-am văzut în 
mulțime. De obicei, mă uit după ei, dar mă grăbeam şi... 

Începu să suspine și Alexandria îl cuprinse cu braţul, făcân- 
du-i semn lui Tabbic să plece. 

— Hai, du-te, Tabbic. N-are nevoie de o consultaţie. A păţit-o 
destul de rău şi are nevoie de grijă şi de odihnă. 

Tabbic se dădu la o parte, iar Alexandria duse copilul în 
camera din spate, apoi în sus, pe scări, în locuinţa de deasupra 
atelierului. Rămas singur, Tabbic oftă şi-şi frecă faţa cu o mână, 
scărpinând ţepii cărunţi care apăruseră deja, după bărbieritul de 
dimineaţă. Dând din cap, se întoarse spre bancul de lucru şi 
începu să aleagă uneltele de care avea nevoie ca să-i facă alt 
inel lui Gethus. 

Munci în tăcere câteva minute, apoi se opri, privind scările 
înguste. Îi venise un gând. 

— Trebuie să-ţi fac un cuţit acătării, băiete, murmură pentru 
sine, apoi luă din nou uneltele. După un timp în care schiţase cu 
cretă conturul, şopti: Şi să te învăţ ce să faci cu el. 


Brutus stătea pe Campus Martius, lângă flamura-acvilă în- 
fiptă în pământ a Primigeniei. Îi făcuse plăcere să vadă că alte 
legiuni aveau flamuri din pânză ţesută, pe când el reuşise să 
găsească vechiul stindard al lui Marius. Aramă bătută cu aur, 
care reflecta soarele dimineţii. Brutus spera că avea să ia ochii 
multora dintre băieţii care se adunaseră dinaintea zorilor. Nu toți 
veniseră să se înroleze. Unii dintre ei veniseră doar să se uite. 
Pentru aceștia, vânzătorii de mâncare îşi instalaseră tarabele 
încă din zori. Mirosurile de carne friptă şi legume îi făceau 
foame şi se gândi să ia prânzul mai devreme. Zornăi monedele 
din pungă în timp ce îşi plimba privirea peste mulţimea din 
jurul şirului de flamuri. 

Se așteptase să fie mai uşor. Renius arăta ca un leu din vechea 
Romă, iar cei zece oameni pe care-i aduseseră cu ei erau cât se 
poate de impresionanţi în armurile noi, lustruite ca oglinda, spre 

admiraţia mulțimii. Şi totuși, Brutus trebuise să se uite cum, de 
jur împrejur, sute de romani se înrolau în diverse legiuni, fără 
ca vreunul să se apropie de a lui. De câteva ori, grupuri mici se 
adunaseră, arătând spre Primigenia şi şușotind, apoi trecuseră 
mai departe. Brutus fusese ispitit să înhaţe vreo doi vlăjgani şi 
să-i întrebe ce-şi tot spuneau, dar își ţinuse firea. Era aproape 
amiază, de-acum mulţimea se înjurnătățise şi, după cum vedea, 
stindardul Primigeniei era singurul care nu era înconjurat de 
mânji din noua generaţie. 

Strânse din dinţi. Cei care se înrolaseră deja atrăgeau şi mai 
mulţi tineri spre respectivele legiuni. Îşi închipuia că de-acum 
oamenii începuseră să se întrebe ce era cu Primigenia de nu 
voia nimeni să se înscrie. Cu încântare puerilă, aveau să-şi ducă 
mâinile la gură şi să povestească despre legiunea trădătoare. 
Brutus îşi curăță gâtul și scuipă pe pământul nisipos. Înscrierile 
se terminau la apus, iar el nu putea decât să stea acolo şi să 
aştepte să se termine totul. Eventual, să spere că va fi putut 
să adune câţiva întârziaţi înainte să cadă întunericul. Gândul 
acesta îl făcea să ia foc de rușine. Ştia bine că, dacă Marius ar fi 
fost acolo, s-ar fi plimbat printre tineri, i-ar fi luat cu binişorul, 
ar fi glumit cu ei şi i-ar fi convins să intre în legiunea lui. Ce-i 
drept, pe vremea aia mai era o legiune în care să intri. 

Brutus îşi reluă privirea solemnă cu care cântărea mulțimea. 
Măcar dacă i-ar fi putut face să priceapă. Trei tineri rătăciră 
către flamura lui şi Brutus le zâmbi cât putu de primitor. 

— Primigenia, nu? zise unul dintre ei. 

Brutus văzu cum ceilalți îşi ascundeau zâmbetele. Veniseră 
ca să se distreze, îşi spuse. Preţ de o clipă trecătoare, se gândi 
cum ar fi să-i dea cap în cap, dar se abținu, intuind în spate pri- 
virile soldaţilor lui. Simţi cum Renius începe să se zburlească, 
dar bătrânul îşi ţinu şi el cumpătul. 

— Am fost legiunea lui Marius, consulul Romei, spuse 
Brutus. Victorioşi în Africa şi în toate ținuturile romane. Avem 
un trecut glorios, pentru bărbaţii potriviţi, care vor să se înscrie. 

— Şi ce soldă daţi? întrebă cel mai înalt dintre cei trei pe un 
ton batjocoritor, care se voia serios. 

Brutus inspiră încet. Ştia bine că senatul stabilea soldele. 
Câtă vreme avea sprijinul lu: Crassus, i-ar fi plăcut la nebunie 
să le ofere mai mult, dar limitele acelea erau stabilite tocmai ca 
să împiedice sponsorii bogaţi să distrugă întregul sistem. 

— Şaptezeci şi cinci de dinari, ca peste tot, răspunse iute. 

— Ia stai un pic, Primigenia ai zis? Ăştia nu sunt ăia care 
au zdrobit oraşul? întrebă băiatul mai înalt, de parcă tocmai 
ar fi avut o revelaţie. Se întoarse înspre prietenii care rânjeau 
şi-l lăsau bucuroși să se dea în spectacol. Ba ăia sunt, continuă 
încântat. Parcă Sulla i-a făcut praf, nu? Îi conducea nu mai ştiu 
ce trădător. 

Lunganul se opri când văzu schimbarea din expresiile tova- 
răşilor săi şi înţelese că mersese prea departe. 

Când se întoarse, Brutus ridică pumnul, dar Renius întinse 
braţul şi pară lovitura. Cei trei se traseră speriaţi în spate, dar 
şeful lor îşi regăsi iute încrederea. Gura i se schimonosi într-un 
zâmbet dispreţuitor. 

Înainte să înceapă să vorbească, Renius făcu un pas spre el. 

— Cum te cheamă? 

— Germinius Cato, răspunse trufaş. Sigur ai auzit de tatăl meu. 

Renius se întoarse către soldații din spate. 

— Treceţi-i numele acolo. ÎI acceptăm. 

Aroganţa se transformă în uimire, în timp ce Germinius se 
uita cum îi scriau numele pe sulul gol. 

— Nu poţi să faci asta! Tata are să vă... 

— Te-am acceptat, băiete. De faţă cu martori, răspunse Renius. 
Oamenii ăștia vor jura că ai venit de bunăvoie. Când o să-ţi dăm 
noi drumul, n-ai decât să dai fuga la taică-tău şi să-i spui cât eşti 
de mândru. 

Băiatul lui Cato se holbă la omul mai în vârstă. Încrederea 
îi reveni. 

— Până diseară, numele meu va fi şters de pe sulul ăla! 

Renius mai făcu un pas spre el. 

— Spune-i că Renius te-a întrebat cum te cheamă. Ştie el 
cine sunt. Mai spune-i că vei fi cunoscut drept băiatul care s-a 
codit să slujească oraşul ca legionar. Cred că va fi distrus dacă 
se răspândeşte vorba asta, ce părere ai? Gândeşti că, după aşa 
o ruşine, o să mai poți să-i calci pe urme? Senatorii nu prea în- 
ghit laşii, băiete! 

Tânărul păli de furie şi frustrare. 

— Am să vă... 

Se opri şi o îndoială teribilă se strecură pe chipul lui. 

— Ai să te duci lângă stindard şi ai să aştepţi să depui jură- 
mântul, asta ai să faci. Până la noi ordine, tu ești recrutul numă- 
rul unu pe ziua de azi. 

— Nu poţi să mă opreşti dacă vreau să plec! răspunse 
Germinius cu voce nesigură. 

- Refuzi să te supui unui ordin legitim? Dacă mai faci 
un pas de lângă mine, pun să fii biciuit. Drepţi, până nu-mi 
pierd răbdarea! 

Ordinul pe care îl lătrase Renius îl reduse pe Germinius la 
furie neputincioasă. Sub privirea fostului gladiator, băiatul îşi 
îndreptă trupul. Tovarăşii lui încercară să se îndepărteze. 

— Şi numele voastre! se răsti Renius, făcându-i să îngheţe. 

Cei doi se uitară la el ca muţii, iar Renius dădu din umeri. 

— Treceţi-i acolo drept legionarii cu numerele doi şi trei 
pe ziua de azi. Mi-ajunge că ştiu cum arată. Hai, băieţi, staţi 
drepţi, să vă vadă lumea. 

Se întoarse spre soldaţii Primigeniei fără să ia în seamă ui- 
mirea lor. 
să-i bateţi cu biciul în mijlocul câmpului. O să pierdem câțiva 
recruți, dar măcar ceilalţi o să priceapă că toată gloria asta are 
şi o parte neplăcută. 

Cei trei tineri romani se întoarseră ţepeni cu faţa către mul- 
time. Renius păru surprins când Brutus îl trase câţiva paşi la o 
parte, unde să nu-i audă nimeni. 

— Cato o să-şi iasă din minţi, şopti Brutus. Dintre toate le- 
giunile, tocmai în asta n-ar fi vrut să se înroleze fiu-său. 

Renius își drese vocea şi scuipă pe iarba prăfuită a câmpului. 

— Dar nici n-o să vrea să se zică despre el că e un laş. Faci 
cum vrei, dar nu câştigi nimic dacă îi laşi să plece acum. Fie 
o să încerce să te mituiască, fie o să suporte lucrurile așa cum 
sunt. Vedem noi într-o zi, două. 

Brutus se uită atent la bătrânul gladiator şi clătină din cap 
a neîncredere. 

— M-ai pus în faţa faptului împlinit, aşa că trebuie să merg 
înainte, de-acum. 

Renius îi aruncă o privire. 

— Dacă dădeai în el, taică-său te omora. 

— Când am vrut să dau în el, n-aveai tu de unde să ştii al cui 
băiat e, i-o întoarse Brutus. 

Renius oftă. 

— Bine tare te-am mai învăţat, măi băiete, nimic de zis. Cum 
oare să nu fi ştiut când băiatul poartă un inel de aur cu însem- 
nele lui Cato, mare cât să cumperi o casă cu el?! 

Brutus clipi, apoi se duse la cei trei recruți şi-i studie lui 
Germinius mâna cu inelul, fără să scoată o vorbă. Tocmai voia 
să se întoarcă la Renius când alţi trei băieţi se desprinseră din 
mulțime şi se apropiară de acvila Primigeniei. 

— Mergeţi să vă scrieţi numele, apoi staţi lângă ceilalți, le 
zise Renius. Veţi depune jurământul când veţi fi destui. 

Un zâmbet îi înălță colţurile gurii în timp ce le făcea semn 
cu mâna să treacă. 


CAPITOLUL DOUĂZECI ŞI DOI 


Iulius lupta cu căldura Greciei şi cu scuzele de tot felul și îi 
era tot mai greu să-şi țină cumpătul. Avea nevoie disperată de 
recruți, dar cetatea romană înconjurată de ziduri uitase datoria 
pentru care fusese fondată. Fiecare cerere a lui era întâmpinată 
cu tergiversări şi discuții. 

— Am văzut deja tinerii. Acum adu-mi veteranii, îi spuse 
Iulius bătrânului orașului. 

— Poftim? Vrei să rămânem fără apărare? izbucni omul 
indignat. 

Iulius tăcu, așteptând câteva clipe înainte să răspundă, aşa 
cum făcea Renius. Descoperise că acele mici pauze dădeau 
greutate cuvintelor mai mult decât orice. 

— De aici, oamenii mei pleacă direct să se bată cu Mithridates. 
N-aveţi împotriva cui să vă mai apăraţi. N-am timp să mai 
instruiesc ţărani, ca să-i transform în legionari şi, după câte văd, 
nu există nici o forţă romană pe o rază de două sute de kilometri. 
Vreau să văd în faţa mea fiecare om dintre zidurile astea care 
a pus vreodată mâna pe o sabie, în slujba Romei. Să fie cât se 
poate de bine armaţi și echipați. 

Bătrânul încolţit dădu din nou să vorbească. Iulius îl între- 
rupse, ridicând puţin vocea. 

— Nu cred că trebuie să pomenesc condiţiile în care au fost 
lăsaţi la vatră. Ar însemna să atentez la onoarea lor dacă le-aş 
aminti că pământurile acestea le-au fost date cu condiţia ca ei 

să răspundă când Roma îi cheamă. Ei bine, Roma îi cheamă. 
Adu-mi-i! 

Bătrânul se întoarse şi aproape că o luă la fugă înspre sala 
de adunări. Iulius aşteptă. În spatele lui, soldații stăteau drepți. 
Suportase destul codelile consiliului şi o parte din el n-avea 
nici un pic de înţelegere pentru bătrâni. Trăiau într-un ţinut 
cucerit, iar teama constantă de revolte tocmai se materializase. 
Aveau de gând să aştepte frumos să treacă totul, ascunşi după 
zidurile lor solide? Se întrebă ce-ar fi făcut dacă Mithridates 
ajungea primul la ei. Era limpede ca lumina zilei. Ar fi deschis 
larg porţile, ar fi îngenuncheat în ţărână şi i-ar fi jurat credință, 
de teamă pentru soarta familiilor lor. 

— Vine cineva pe strada principală, zise Gaditicus în spa- 
tele lui. 

Iulius se întoarse la stânga și ascultă pasul măsurat a vreo 
sută de legionari. Înjură în barbă. Ultimul lucru de care avea 
nevoie era să dea nas în nas cu un ofiţer din legiunile oficiale. 

Când deveniră vizibili, lui Iulius îi săltă inima de bucurie. 

— Legionari... staţi! se auzi o voce dogită, al cărei lătrat 
stârni ecouri între zidurile piaţetei. 

Unul dintre oamenii lui Iulius fluieră ușor, surprins de ce 
vedea. Nou-veniţii erau bătrâni. Unii dintre ei purtau armuri 
vechi de aproape cincizeci de ani, cu modele mai simple de pla- 
toşe şi zale. Trupurile lor purtau dovezile deceniilor de război. 
Unora le lipsea câte un ochi sau o mână. Alţii aveau feţele şi 
membrele acoperite de cicatrici încreţite, cusute anapoda, care 
le brăzdau pieile în semiluni lungi. 

Comandantul era un tip bine legat, cu capul ras şi umeri 
puternici. Faţa îi era plină de riduri adânci, dar lăsa totuşi im- 
presia de putere, într-un fel care amintea vag de Renius. Omul 
salută, ştiind instinctiv că Iulius era comandantul, după distanţa 
pe care o păstra față de ceilalți. 

— Quertorus Far, permiteţi să raportez. Ne-am gândit că bă- 
trânii din consiliu vor pălăvrăgi toată ziua, aşa că am dat adu- 
narea fără ei. Domnule, veteranii sunt gata de inspecţie. 

Iulius aprobă din cap şi îl urmă. Privi cum tot mai mulţi 
veterani intrau în piaţă şi se aliniau în formaţii perfecte. 

— Câţi sunteți? întrebă Iulius, încercând să măsoare valoarea 
oamenilor cu bărbi albe, care stăteau drepţi sub soarele de iarnă. 

— Cu totul, suntem aproape patru sute, domnule, dar unii, 
care vin de pe la fermele mai îndepărtate, sunt încă pe drum. Ar 
trebui să fim toți până la căderea nopții. 

— Şi media de vârstă? continuă Iulius. 

Quertorus se opri şi se întoarse cu faţa înspre tânărul ofiţer. 

— Sunt veterani, domnule. Asta înseamnă că sunt bătrâni. 
Dar toți au venit ca voluntari şi sunt îndeajuns de puternici şi 
de duri, încât să-l facă pulbere pe Mithridates. Au nevoie de 
câteva zile, să se antreneze împreună, dar ţineţi cont că toți au 
fost puşi la-ncercare şi-au arătat ce pot. Ani după ani, mulți 
oameni au murit în slujba Romei. Aceştia sunt cei care au câş- 
tigat bătăliile. 

Omul avea o expresie insolentă, dar Iulius desluşi hotărârea 
din vocea care încerca să-l convingă pe severul ofiţer venit în 
oraşul lor să caute o armată. 

— Şi tu, Quertorus? Tu îi comanzi? 

Omul chel râse — un gâlgâit rapid, întrerupt brusc. 

— Eu nu, domnule. Consiliul orașului îşi închipuie că îi co- 
mandă, bănuiesc, dar oamenii ăștia fac numai ce vor, şi asta de 
multă vreme. Luaţi aminte, au început să-şi lustruiască săbiile 
încă de când Mithridates a cucerit portul, dacă înţelegeţi ce 
vreau Să zic. 

— Vorbeşti de parcă n-ai fi şi tu unul dintre ei? spuse Iulius, 
transformând afirmaţia în întrebare. 

— N-am vrut, domnule. Am servit douăzeci de ani în Cyrenaica 
Prima, dintre care zece ani ca optio. 

Din instinct, Iulius întrebă: 

— Ultimii zece? 

Quertorus îşi drese glasul şi-şi feri o clipă privirea. 

— Mai degrabă zece ani pe la mijloc, domnule. Spre sfârşit, 
mi-am pierdut rangul din cauză că îndrăgeam prea mult jocurile 
de noroc. 

— Înţeleg. Ei bine, s-ar părea că iarăși jucăm la noroc, tu şi 
cu mine, zise Iulius, încet. 

Quertorus zâmbi exuberant, lăsând la vedere golurile din 
falca de jos, de unde lipseau dinții. 

— Eu, unul, n-aş paria împotriva veteranilor, domnule. Nu 
când îi cunosc așa de bine. 

Iulius privi rândurile înghesuite cu mai puțină încredere 
decât lăsa să se vadă. 

— Sper că ai dreptate. Acum, intră şi tu în rând. Vreau să le 
vorbesc oamenilor. 

Preţ de o clipă, Iulius crezu că Quertorus avea să se opună și 
se întrebă dacă nu cumva îşi pierduse rangul dintr-un motiv mai 
serios decât jocurile de noroc, acestea fiind o ocupaţie destul de 
răspândită printre soldaţi, când nu erau la datorie. Apoi, chelul 
intră în rând şi luă poziţia de drepți, fixându-şi ochii cu interes 
asupra lui Iulius. Acesta își umplu plămânii cu aer. 

— Veterani ai Romei! urlă şi-i făcu pe cei de mai aproape 
să tresară. 

Avusese întotdeauna vocea puternică, dar o parte din el 
se întrebă dacă era de ajuns, având în vedere că probabil unii 
dintre ei erau surzi. 

— Înainte să ajungem aici, eu şi oamenii mei am trecut prin 
două sate aflate mai la sud. Veştile pe care le-am căpătat spun 
că Mithridates a făcut tabără la vreo două sute de kilometri 
spre vest. Puteţi fi siguri că legiuni romane se îndreaptă spre el 
chiar acum, din porturile de la vest, Dyrrhachium şi Apollonia. 
Am de gând să-l alung pe Mithridates înspre ei. Vom fi precum 
ciocanul pentru nicovala romană. 

Fără nici un dubiu, captase interesul tuturor. Toţi ochii erau 
aţintiți asupra lui, atât ai soldaţilor lui, cât şi ai veteranilor 
cărunți. Le mulțumi zeilor pentru că avusese inspirația să par- 
curgă cei douăzeci de kilometri spre nord şi să adune recruți şi 
din cetatea aceea. 

— Cu voi cu tot, am o mie de oameni cu care să-l atac pe 
Mithridates. Unii oameni din cetatea voastră şi din satele 
din sud n-au fost instruiți deloc. Alţii, dintre soldaţii pe care 
i-am adus cu mine, sunt obișnuiți să lupte numai pe mare, pe 
galerele romane. Voi ați făcut parte din legiunile de uscat, 
aşadar, voi trebuie să fiți coloana vertebrală a marşului nostru. 
Fiecare dintre voi va primi un frate de sabie dintre oamenii 
mei, pe care să-l antreneze. 

Se opri, dar liniştea persistă şi, în clipa aceea, Iulius înţe- 
lese că veteranii încă îşi aminteau disciplina anilor trecuţi. Se 
întrebă câţi dintre ei aveau să reziste kilometrilor întregi de 
marş şi să apuce să lupte. Dacă ar fi avut soldaţi tineri, ar fi 
putut să acopere distanţa aceea în trei, patru zile. Dar cu soldaţi 
ca aceia? N-avea cum să ştie. 

— Am nevoie de un ofiţer de intendență, care să pregă- 
tească pachete cu mâncare şi echipament din ce se găseşte 
prin cetate. 

Quertorus păși în faţă, cu ochii sclipind de plăcere. 

— Quertorus? zise Iulius. 

— Cu voia dumneavoastră, intendent Quertorus, domnule. 
De mult aştept ocazia să scot ochii consiliului. 

— Foarte bine, dar plângerile lor vor ajunge la mine, iar eu 
le voi lua foarte în serios. Ia trei oameni de-ai mei şi începe 
să pregăteşti proviziile. Avem nevoie de câte un scut pentru 
fiecare om şi de toate suliţele şi arcurile pe care le găsiți. Vreau 
o bucătărie de campanie instalată în afara zidurilor, până la 
căderea întunericului. Mai avem încă destulă lumină cât să 
facem niște exerciţii Şi vreau să văd cum se mișcă oamenii ăştia. 
Tuturor o să le fie foame când o să terminăm. 

Quertorus salută şi mărşălui regulamentar până în dreptul 
lui Gaditicus, care stătea în poziție de drepți lângă ceilalți, unde 
îl lăsase Iulius. Acesta privi cum Quertorus alese alți doi oa- 
meni care să meargă cu el şi încercă să ignore presentimentul că 
dăduse drumul vulpii printre gâște. 

Cei patru porniră în grabă. Iulius văzu cum bătrânul oraşului 
se năpustește afară din sala de adunări și porneşte drept înspre 
rândurile veteranilor. Cu totul dezinteresat, Iulius se întoarse 
cu spatele. Orice hotărâre va fi luat adunarea era acum lipsită 
de importanţă. 

— Am văzut că puteţi sta la inspecţie şi ştiu după cicatricile 
voastre că puteţi lupta. Acum, vreau să văd dacă vă mai amintiţi 
formaţiile de luptă. 

La ordinul lui, toţi se întoarseră şi mărșăluiră în josul străzii 
principale, până la poarta care ducea afară din micuțul oraş. Cei 
care aşteptaseră pe străduţele lăturalnice se aşezară cu precizie 
în rânduri, în spatele celorlalți. Iulius îi făcu semn lui Gaditicus 
să închidă coloana. Cei doi bărbați schimbară o privire în timp 
ce se alăturau trupei care părăsea cetatea. Bătrânul oraşului 
striga în urma lor, cu vocea tot mai stinsă pe măsură ce se con- 
vingea că n-aveau să-l mai asculte. 


Dură ceva timp până când legionarii reuşiră să formeze 
patru şiruri egale, în care veteranii se amestecau cu bărbaţi mai 
tineri. Iulius mergea ţeapăn în susul şi în josul șirurilor, eva- 
luând calitatea oamenilor care se adunaseră să lupte în numele 
lui. În timp ce se încrunta la ei, Iulius se chinui să-și amintească 
lecţiile de tactică şi exerciţiile pe care Renius i le băgase în cap 
cu atâţia ani în urmă. Nici una dintre ele nu spunea cum să faci 
o legiune din nimic, dar îşi mai aminti câte ceva când începu 
să se gândească la problemele practice pe care le presupunea 
un grup atât de mare, care trebuia să se mişte şi să execute 
ordine. Grija lui obsedantă era că vreunul dintre veterani avea 
să-şi dea seama că nu mai comandase niciodată o unitate de 

infanterie. Se încruntă şi mai mult. N-avea încotro decât să 
ducă mai departe cacealmaua. 

Începând cu oamenii din colţuri, trasă un pătrat simplu, re- 
văzând în minte diversele figuri, în vreme ce oamenii aşteptau. 
Îi împărţi pe ceilalți în treizeci de rânduri numerotate, apoi le 
indică oamenilor din colţuri noile poziții. Când fură gata, Iulius 
strigă ordinul: 

— Marş lent în formaţie pătrată! 

Formaţia era neregulată, dar oamenii se mişcau cu atenţie 
solemnă. Apoi, se opriră şi aşteptară în liniște. 

— Acum, priviţi în jur, domnilor. Vreau câte un veteran lângă 
un soldat mai tânăr oriunde se poate. Vom combina viteza cu 
experienţa. Executarea! 

Încă o dată, oamenii își schimbară poziţiile, iar foşnetul pi- 
cioarelor suna ciudat fără pălăvrăgeala care-l însoțea de obicei. 
Julius văzu că soldaţii lui se mişcau mai bine decât veteranii şi 
zâmbi uşor, chiar dacă Renius îl învățase că acela care conduce 
trebuie să fie respectat, dar rece. Că nu trebuie să zâmbească. 
Că n-are voie să fie plăcut. Pe Marius îl iubiseră, e drept, dar 
luptaseră împreună ani întregi. El n-avea atâta vreme. 

— Avem două cohorte de câte patru sute optzeci de oameni. 
Vă despărțiți după linia a cincisprezecea şi lăsaţi între voi un 
rând gol. 

Oamenii se mişcară din nou şi un drum larg se deschise 
între ei, pe pământul prăfos. 

— Prima cohortă se va numi Accipiter, şoimul. A doua va 
fi Ventulus, briza. Accipiter va fi comandat de secundul meu, 
Gaditicus, iar Ventulus, de mine. Repetaţi-vă numele astea. 
Când le veţi auzi în luptă, vreau să reacționaţi fără să vă gândiţi. 

Se hotărî să nu le spună că una din cele două galere era un 
vas negustoresc, iar cealaltă zăcea pe fundul mării. Îşi şterse 
sudoarea de pe frunte. 

— Înainte să începem să exersăm formaţiile de luptă, trebuie 
să ne găsim un nume. 

Făcu o pauză, gândind cu disperare, dar mintea i se goli. 
Veteranii îl priviră impasibili, ghicind poate lipsa lui bruscă 
de încredere. Numele potrivit putea să le dea curaj în timp ce 
atacau şi Iulius începu să intre în panică. Era copleșit de impor- 
tanţa de a face alegerea perfectă de la prima încercare şi nu-i 
venea nimic în minte. 

„Haide!“ se îmboldi singur. Rosteşte numele şi dă-le o iden- 
titate. Își trecu privirea printre oameni, furios pe propria inde- 
cizie. Erau romani, tineri şi bătrâni. Găsise! 

— Sunteţi Lupii Romei, zise. 

Vocea îi era liniştită, totuși ajunse până la cei mai îndepărtați. 
Sub ochii lui, câţiva dintre veterani îşi îndreptară şi mai mult 
trupurile, iar Iulius ştiu că alesese bine. 

— Acum, cohorta Ventulus, formaţi două manipule! la dreapta 
mea. Accipiter, vă adunaţi în stânga. Mai avem trei ceasuri până 
se întunecă. Vreau să faceți manevre până cădeţi din picioare. 

Nu se putu abţine să nu-şi încleșteze pumnul într-un gest de 
satisfacţie feroce când văzu cât de precis se mişcară. Îl chemă 
pe Gaditicus dintre rândurile lui Accipiter şi îi răspunse la salut. 

— Până se întunecă, vreau să treci cu ei prin fiecare formație 
pe care o cunoşti. Nu le lăsa nici o clipă de gândire. Eu am să 
fac la fel cu ai mei. Schimbă comandanții de unitate dacă este 
clar că sunt nepoltriviţi sau ca să întărești disciplina, dar cu chib- 
zuială. Vreau să lucreze bine până mergem la masă. 

— Ai de gând să pornești marșul mâine? întrebă Gaditicus, 
coborând vocea, ca să nu fie auziți de oamenii din apropiere. 

Iulius clătină din cap. 

— Mâine vreau să facem simulări de luptă. Ai tăi împotriva 
alor mei. Vreau ca bătrânii să-și aducă aminte, iar cei tineri să 
se obişnuiască să execute ordine pe câmpul de luptă, când vor 
fi sub presiune. Vino diseară să mă vezi și să punem la punct 
detaliile. Aa, Gaditicus... 


' Manipulus (în latină) — subunitate militară romană, aflată în componenţa 
unei cohorte (n.tr.) 

— Da, domnule. 

— Munceşte-i din greu, pentru că mâine Ventulus o să-i facă 
praf şi va trebui s-o iei de la capăt. 

— Abia aştept să încercaţi, domnule, i-o întoarse Gaditicus 
zâmbind uşor. 

Salută din nou şi se întoarse la noul lui post de comandă. 


Două zile mai târziu, când dădu ordinul de plecare, lulius fu 
copleşit de un val de mândrie care-l făcea să-şi simtă picioarele 
uşoare pe pământul străin. Ochiul drept îi era aproape închis 
din cauza unei lovituri cu coada toporului pe care o încasase 
de la unul dintre soldaţii lui Gaditicus, dar ştia că durerea avea 
să treacă. 

Mulţi dintre soldaţii ambelor cohorte şchiopătau de pe urma 
bătăii pe care şi-o administraseră reciproc în timpul simulărilor 
de luptă, dar se transformaseră din străini în lupi, şi Iulius ştia 
că aveau să fie greu de ucis şi încă şi mai greu de dezbinat. 
Urmau să străbată două sute de kilometri de păduri şi câmpii, 
iar lui Mithridates i-ar fi trebuit foarte mulți țărani răsculați ca 
să le facă faţă. Se simţea ca şi când ar fi avut stomacul plin de 
vin bun, care-l făcea să vrea să râdă de încântare. 

În dreptul lui, Gaditicus îi simţi dispoziţia şi râse scurt, apoi 
se strâmbă de durere când deschise gura umflată. 

— Un lucru era grozav pe galeră. Nu trebuia să cari în spate 
atâtea fiare și bagaje, se plânse în şoaptă. 

Iulius îl bătu pe umăr şi începu să râdă. 

— Consideră-te norocos. Soldaţii unchiului meu erau pore- 
cliți „catârii lui Marius“ din cauza greutăţii pe care erau în stare 
să o care. 

Drept răspuns, Gaditicus mormăi şi-şi mută un pic pa- 
chetul greu, ca să-şi odihnească muşchii. Cel mai rău îl dureau 
picioarele. Mulţi dintre veterani aveau gambe enorme, care 
demonstrau o forță dobândită în ani întregi de marșuri. Gaditicus 

jură în tăcere să nu-şi oprească primul cohorta, nu înainte să-i 
oprească Iulius pe-ai lui sau să se prăbuşească vreun bătrân. Nu 
era sigur care din evenimente era mai probabil. 

Iulius mări pasul şi se strecură printre rânduri până în frun- 
tea coloanei. Se simţea ca și când ar fi putut merge toată ziua și 
toată noaptea, iar romanii din spatele lui l-ar fi urmat. 

În depărtare, orașul se făcea tot mai mic. 


„Dintr-o viaţă de războaie în pământuri străine nu pu- 
teau să iasă oameni slabi“, medită Iulius în timpul marșului, 
spre sfârşitul celei de-a doua zile, pe jumătate orbit de praf 
şi transpirație. Dacă veteranii ar fi dus-o mai uşor în timpul 
anilor de pensie, se îndoia că ar fi fost în stare să ţină pasul 
cu mersul nerăbdător al tinerilor. Se părea că munca grea cu 
desţelenitul pământului pentru arături îi ținuse în putere, deşi 
unii dintre ei păreau să aibă numai piele şi tendoane pe sub 
armurile vechi. Tunicile lor de piele erau pocnite şi scorțoase 
după ce zăcuseră atâta prin cufere, dar cataramele de fier şi 
platoşele unse şi lustruite străluceau. Puteau să-și spună că 
erau fermierii, dar iuţeala cu care răspunseseră la chemarea 
lui dezvăluia adevărata lor fire. Cândva fuseseră cei mai 
disciplinaţi ucigaşi de pe pământ și fiecare pas al lungului 
drum aducea înapoi văpăile de odinioară. Se vedea în ţinuta 
lor şi li se citea în ochi cum entuziasmul pentru război se 
aprindea din nou. Pentru bărbaţii aceia, lăsarea la vatră fusese 
un soi de moarte. Erau oameni care se simțeau cu adevărat vii 
doar când trăiau camaraderia dintre soldaţi, când îşi cheltuiau 
energiile tot mai puţine în lovituri năprasnice sau când erau 
atacați de inamic şi simțeau groaza aceea care le usca gurile. 

Iulius ducea în spate un scut vechi, de lemn, pe care 
Quertorus îl smulsese de la locul lui de deasupra uşii cuiva. Ca 
să nu i se frece de piele, ducea un burduf greu de apă între scut şi 
apărătoarea de umăr. Apa din burduf gâlgâia melodios la fiecare 

pas. Ca şi ceilalți de pe galere, simţea condiţia fizică proastă, 
cauzată de faptul că libertatea lor de mișcare fusese mereu 
limitată la puntea unui vas. Dar, cel puţin, avea plămânii curați 
şi nici urmă de crizele cutremurătoare care îl torturaseră de când 
fusese rănit la cap. Nu îndrăznea să se gândească prea mult la 
ele, dar se întreba ce s-ar fi ales de autoritatea lui dacă începeau 
din nou. Nu există intimitate în timpul unui marş forţat. 

În cea mai mare parte a primei zile, Iulius impusese un 
pas relaxat. Avea prea puţini oameni ca să rişte să piardă mai 
mulţi veterani decât era absolut inevitabil. Ajunseseră cu toții 
la prima tabără. Iulius alesese santinele numai din rândul celor 
tineri. Nimeni nu se plânsese, deşi era clar că Suetonius își 
stăpânise cu greu un comentariu înainte să-şi ocupe postul, cu 
obediență dușmănoasă. Erau momente când lui Iulius i-ar fi 
plăcut la nebunie să-l biciuiască şi să-l lase în urmă, dar se 
stăpânea. Ştia că trebuia să formeze legături între el şi soldaţi. 
Legături atât de puternice, încât să reziste primelor momente 
de haos ale bătăliei. Trebuiau să îl vadă aşa cum odinioară îl 
văzuse el pe Marius — un om pe care să-l urmezi în infern. 

În a doua dimineaţă, Iulius îşi potrivi pasul după al lui 
Gaditicus, care mergea în fruntea celor două cohorte. Abia 
îşi trăgeau suflul şi nu prea le venea să stea la discuţii, dar se 
puseseră de acord să meargă pe rând în fruntea coloanei, permi- 
ţându-i celuilalt să se piardă în spate printre soldaţi şi să evalueze 
slăbiciunile şi punctele tari ale marşului. Pentru Iulius, mersul în 
spate, cu ceilalţi, era extrem de prețios. În timpul unui asemenea 
interval, văzuse cum lumina entuziasmului se aprindea și pe 
feţele celor mai slabi dintre oamenii lui. Se scuturaseră de legile 
şi restricţiile meschine ale vieţii la oraş şi se întorseseră în cea 
mai simplă lume pe care o cunoscuseră vreodată. 

De aproape o oră, Iulius mergea în dreptul unei linii de pe 
la jumătatea cohorte: Ventulus. Unul dintre veterani îi atrase 
atenția. Singurul pe lângă care trecuse şi care nu îl privise în 

ochi. Omul trebuia să fie unul dintre cei mai bătrâni veterani. 
Nu îl zăreai din prima, așa cum mergea ascuns printre trupu- 
rile soldaților din jur. Iulius ghici că lucrul acela putea să fie 
deliberat. În loc de coif, purta pielea zdrenţuită a unui leu bă- 
trân, care-i acoperea capul cu totul şi se termina în linii drepte 
deasupra umerilor. Ochii felinei moarte erau două găuri adânci, 
negre. Ca şi proprietarul, pielea părea mult prea uzată ca să 
mai fie de vreun folos. În timp ce mergea, bătrânul privea 
fix în faţă. Din cauza prafului, ochii lui păreau înşurubaţi în 
două crăpături înguste, înconjurate de riduri. lulius îl privea 
cu interes, observând liniile dure ale tendoanelor de pe gât şi 
încheieturile umflate ale degetelor, care păreau mai degrabă 
nişte bâte de os. Deşi veteranul ținea gura închisă, era evident 
că mai avea puţini dinţi în falca bătrână, după cât de afundaţi îi 
erau obrajii. Iulius se întreba ce spirit putea să facă un om atât 
de bătrân să mărșăluiască kilometri după kilometri şi să nu-și ia 
ochii dinspre o destinaţie pe care nici unul n-o vedea. 

Amiaza se apropia şi Iulius se pregătea să oprească marșul, 
ca să mănânce şi să aibă o oră de odihnă binecuvântată. Văzu că 
bătrânul începuse să şchiopăteze cu piciorul stâng şi genunchiul 
i se umflase în scurtul răstimp cât Iulius fusese lângă el. Urlă 
semnalul, iar lupii se opriră din doi paşi, lovindu-se unii de alţii. 

Quertorus începu să adune echipamentul pentru gătit, iar 
lulius îl găsi pe bătrân aşezat, cu spatele rezemat de o cioată. 
Faţa lui brăzdată se aspri şi mai mult când înfășură genunchiul 
slab într-o fâşie de pânză pe care o răsuci în atât de multe 
straturi, încât abia mai putea îndoi piciorul. Își scosese pielea 
de leu, pe care o aşezase cu grijă alături. Părul rar şi cenuşiu i 
se lipea de cap în smocuri asudate. 

— Cum te cheamă? întrebă Iulius. 

Bătrânul vorbi în vreme ce continua să înfăşoare pânza. 
Mişca piciorul şi mormăia la fiecare încercare, din cauza 
disconfortului. 

— Lumea îmi zice Cornix, bătrânul corb. Sunt vânător. Pun 
capcane în pădure. 

— Am un prieten care ar putea să te ajute cu genunchiul ăla. 
E vindecător. Cred că e mai bătrân decât tine, zise Iulius, încet. 

Comix scutură din cap. 

— Nu-mi trebuie. Genunchiul ăsta m-a dus în multe campa- 
nii. Mai rezistă la una. 

Impresionat de căpoșenia bătrânului, Iulius nu mai insistă. 
Fără o vorbă, aduse nişte fiertură de fasole şi nişte pâine pe 
care Quertorus le încălzise. Aceea avea să fie ultima lor masă 
caldă, pentru că se apropiaseră destul de mult de Mithridates, 
încât să întâlnească iscoade, care ar fi văzut fumul. Comix luă 
mâncarea, mulțumind din cap. 

— Ce mai soi de comandant eşti şi tu, spuse printre îmbu- 
cături, să-mi aduci mie mâncarea. 

Câteva clipe, Iulius se uită la el cum mănâncă şi nu răspunse. 

— Aş fi crezut că ai cam terminat-o cu soldăţeala. Trebuie să 
fie, cât, douăzeci de ani de când ai fost în legiune? 

— Mai degrabă vreo treizeci şi tu ştii bine, răspunse bătrânul 
şi zâmbi, dând la iveală o pastă de pâine nemestecată. Dar tot 
îmi e dor câteodată. 

— Ai familie? vru Iulius să ştie, întrebându-se în continuare 
de ce nu era omul acela în siguranță pe dealuri, în loc să-şi iro- 
sească ultimele puteri acolo. 

— Nevasta a murit și ceilalți s-au mutat mai la nord. Sunt 
numai eu acum. 

Tulius se ridică şi se uită în jos, la omul care mesteca placid, 
strâmbându-se când îndoia genunchiul şubred. Privirea lui 
Iulius rătăci până lângă copac, unde Comix își lăsase sabia şi 
scutul. Bătrânul îi urmări ochii şi se hotărî să răspundă la între- 
barea nepusă. 

— Mai pot să le folosesc, nu te gândi. 

— Ar fi bine. Se zice că Mithridates are o puzderie de oameni. 

Cornix pufni cu dispreț. 

— Mda, mereu se zice aşa. 

Bătrânul termină de mestecat o îmbucătură, apoi trase un 
gât din burduful de apă. 

— Deci, ai de gând să-ntrebi sau nu? 

— Ce să-ntreb? răspunse Iulius. 

— Am văzut eu că n-aveai tihnă cât ai mers pe lângă mine. 
Ce treabă are un moș de vârsta mea să se ducă la război? Asta-i 
treaba, nu? Cred că te întrebai dacă mai pot măcar să ridic sabia 
aia veche de-o car cu mine. 

— Mi-a trecut prin minte, râse Iulius, răspunzând la scânteia 
de amuzament din ochii întunecaţi. 

Cornix râse cu el, un şir de sunete aspre şi poticnite. Apoi, 
rămase tăcut şi se uită drept la tânărul comandant înalt, atât 
de plin de încrederea tinereţii şi care avea o viaţă întreagă 
de trăit. 

— Vreau numai să-mi plătesc datoriile, băiete. Oraşul ăla 
bătrân mi-a dat mult mai multe decât i-am dat eu. Mă gândesc 
că treaba asta o să ne facă să fim chit, acum, la sfârșit. 

Clipi când termină de vorbit şi Iulius zâmbi şters, înțelegând 
brusc că bătrânul venise cu ei ca să moară, preferând poate 
un sfârşit rapid, în locul unei agonii prea lungi, într-o cabană 
mizeră de vânător. Se întrebă câți dintre veterani voiau să-şi 
lepede vieţile cu ultimele licăriri de curaj decât să aştepte ca 
moartea să se strecoare noaptea în ei. [Iulius tremură uşor în timp 
ce se îndrepta spre focurile de tabără, deşi ziua nu era rece. 


Nu puteau ști cu certitudine unde făcuseră tabăra Mithridates 
şi armata lui de strânsură. Relatările pe care le auziseră de la 
supraviețuitorii romani puteau pur şi simplu să fie greşite sau 
regele grec ar fi putut să parcurpă kilometri întregi, în vreme 
ce romanii mărşăluiau înspre el. Cea mai mare grijă era ca nu 
cumva cele două armate să dea fiecare peste iscoadele celeilalte 


280 CONN IGGULDEN 


şi să fie siliţi să intre în luptă înainte să fie pregătiți. Cerce- 
taşii romanilor înţeleseseră că vieţile tuturor depindeau de 
priceperea lor de a nu se lăsa descoperiţi. Iulius îi trimisese 
pe cei mai iuți şi mai în formă dintre ei să străbată kilometri 
întregi în căutarea semnelor proaspete ale prezenţei inamicului, 
în timp ce grosul lupilor se ascundea în pădurea deasă. Era o 
perioadă frustrantă. Nu puteau aprinde focul şi nici să plece 
mai departe, ca să vâneze, suportau fiecare noapte în frig şi 
umezeală, iar ziua abia se dezmorţeau un pic în soarele palid 
care ajungea la ei printre copaci. 

După patru zile de lâncezeală, Iulius era practic gata să 
le ordone să iasă în spaţiu deschis şi să suporte consecinţele. 
Numai trei dintre iscoade nu se întorseseră deja. Cei care veni- 
seră, printre rândurile exterioare ale santinelelor, înghițeau 
mâncare rece alături de ceilalţi, în aceeaşi linişte jalnică. 

Iulius fierbea în vreme ce-i aștepta pe ultimii trei. Ştia că 
grecii erau pe undeva prin zonă, după ce găsiseră o centurie 
romană măcelărită și lipsită de arme şi armuri, la doar zece 
kilometri spre est. Centuria fusese luată pe nepregătite, în 
timp ce păzea un fort izolat. Vederea cadavrelor era dezolantă. 
Nimic din ce-ar fi putut Iulius să zică n-ar fi stârnit atât de 
deplin hotărârea oamenilor. 

Cei trei cercetaşi veniră împreună, foşnind prin frunzele 
ude, în trapul uşor cu care acopereau neobosiţi kilometri în- 
tregi. Ignorară fiertura rece care îi aştepta și se duseseră drept 
spre Iulius, cu feţele obosite, dar luminate de încântare. Toţi 
trei lipsiseră patru zile întregi şi Iulius ştiu că, în sfârşit, găsi- 
seră dușmanul. 

— Unde sunt? întrebă, ridicându-se iute în picioare. 

— La vreo şaizeci de kilometri spre vest, răspunse unul din- 
tre ei, nerăbdător să dea veştile. Au tabără mare. Se pare că 
se pregătesc să se apere de legiunile care vin dinspre Oricum. 
S-au înghesuit într-un loc îngust dintre două pante abrupte. 

Se opri să-şi tragă răsuflarea şi unul din ceilalţi doi conti- 
nuă raportul. 

— Au înfipt ţepuşe pe pante şi pe terenul dinspre vest. Au 
răspândit multe iscoade şi gărzi, aşa că nu ne-am putut apropia 
prea mult. Dar ţepuşele alea păreau destul de bune, încât să ţină 
în loc cavaleria. Am mai văzut arcași care se antrenau şi cred că 
l-am văzut chiar pe Mithridates. Era o namilă care dădea ordine 
unităților. Se părea că el era comandantul pe-acolo. 

- Câţi sunt? se răsti Iulius, aspectul acesta fiind cel care-l 
interesa în primul rând. 

Cercetaşii schimbară o privire, apoi primul dintre ei vorbi 
din nou: 

— Credem că, din ochi, așa, să tot fie vreo zece mii. Nu 
ne-am putut apropia destul, încât să fim siguri, dar toată valea 
dintre dealuri era acoperită de corturi de piele — poate vreo mie. 
Am socotit că, dacă sunt opt, zece oameni în fiecare cort... 

Ceilalți doi dădeau din cap şi-l priveau pe lulius, să vadă 
cum avea să primească veştile. Atent, Iulius îşi păstră expresia 
neutră, deşi era dezamăgit. Nu era de mirare că Mithridates se 
simţea suficient de încrezător încât să iasă în calea legiunilor. 
Data trecută, senatul îl trimisese numai pe Sulla să înăbuşe o 
revoltă mai mică. Dacă şi acum trimiteau o singură legiune, 
Mithridates avea mari şanse să iasă victorios şi să mai câştige 
un an de răgaz, până când senatul auzea veştile şi retrăgea 
fiecare om disponibil din celelalte teritorii. Chiar şi așa, poate 
că nu s-ar fi grăbit să lase restul provinciilor romane fără apă- 
rare. Oare chiar era cu neputinţă să renunţe la Grecia? Toate 
cetăţile romane care acum se ascundeau în spatele zidurilor de 
apărare ar fi fost strivite de greci înainte ca senatul să adune 
o forţă copleşitoare. Râurile s-ar înroşi de sânge şi Roma ar 
fi smulsă din Grecia şi, dacă Mithridates reuşea să unească 
oraşele, războiul ar fi putut dura o generaţie. 

Iulius trimise iscoadele să mănânce şi să se odihnească, lu- 
cruri pe care le meritau din plin. Oricum, n-aveau să se bucure 
prea mult. 

Când oamenii plecară, Gaditicus veni lângă Iulius, cu sprân- 
cenele ridicate în semn de interes. 

— l-am găsit, confirmă Iulius. Cel mult zece mii. Mă gândesc 
să mai facem douăzeci de kilometri în noaptea asta, iar restul de 
patruzeci să-i facem mâine, pe întuneric. Arcaşii noştri vor ucide 
santinelele, iar noi vom ataca grosul armatei înaintea zorilor. 

Gaditicus păru îngrijorat. 

— Veteranii vor fi practic epuizați dacă-i mâni atâta drum pe 
întuneric. Am putea fi măcelăriți. 

— Sunt mai în formă decât erau când am plecat din oraşul 
lor. Va fi greu şi vom pierde câţiva, nu mă îndoiesc, dar avem 
avantajul surprizei. Plus că oamenii ăştia au fost în marș toată 
viaţa lor. Vreau să organizezi o retragere iute imediat după 
primul atac. Nu vreau ca oamenii noştri să lupte pe viaţă şi 
pe moarte cu atât de mulţi duşmani. Explică-le că vom da o 
lovitură din fugă — atacăm direct, omorâm cât putem de mulţi, 
apoi ne retragem. Ne îndepărtăm cât putem de mult până în 
zori şi... ei bine, vedem atunci cum ne prezentăm. Privi printre 
trunchiurile acoperite de muşchi la cerul de deasupra. Nu mai 
e mult până se întunecă, Gadi! Pregătește-ţi oamenii să ne 
mișcăm. Îi voi duce cât de departe se poate în noaptea asta, dar 
nu trebuie să fim văzuţi. Ne vom mai gândi la tactici când vom 
fi mai aproape. N-are sens să punem la punct detaliile până nu 
văd cum sunt dispuşi grecii. Nu trebuie să-i învingem, doar 
să-i forțăm să ridice tabăra şi să o ia spre vest şi spre legiunile 
care vin de pe țărm. 

— Dacă vin, răspunse Gaditicus încet. 

— Vor veni. Indiferent ce s-a întâmplat după moartea lui 
Sulla, senatul nu-şi permite să cedeze Grecia fără luptă. For- 
mează rândurile, Gadi! 

Gaditicus salută şi trăsăturile i se destinseră. Era conştient 
că orice atac împotriva unei forțe atât de mari era riscant, dar 
lovitura pe timp de noapte pe care o propusese Iulius părea cea 
mai bună soluţie, ţinând cont şi de oamenii de care dispuneau. 
În plus, Mithridates îşi formase armata din civili neinstruiţi, 
care erau pe cale să se bată cu unii dintre cei mai experimentați 
luptători cu sabia. Avantajul acesta nu era enorm, având în 
vedere că trebuiau să se bată cu zece mii de oameni, însă avea 
să conteze totuși. 

Ordonă cohortei Accipiter să ridice tabăra şi privi cum ti- 
nerii şi veteranii lucrau împreună, iute și în linişte, adunându-se 
în formaţii largi, până ce adunară totul din pădure. Într-adevăr, 
unii dintre ei erau lupi. 


CAPITOLUL DOUĂZECI ȘI PATRU 


Mithridates tocmai îşi pierduse gărzile de perimetru şi habar 
n-avea de asta. Iulius privise cercul exterior al străjilor timp de 
aproape o oră. În cele din urmă, zâmbi încântat de sistemul 
extrem de simplu pe care îl folosea regele grec. Fiecare dintre 
străji stătea lângă o torță aşezată pe un par de lemn. La intervale 
întâmplătoare, ridica torța şi rotea flacăra deasupra capului, iar 
străjile din jur răspundeau. 

„O fi fost Mithridates rege, dar în mod sigur nu era tactician“, 
îşi zise Iulius. Lupii le distruseseră sistemul de veghe cu câte o 
pereche de arcași la fiecare strajă. Primul arcaş dobora soldatul 
inamic, de îndată ce acesta dădea semnalul, iar al doilea roman 
îi lua locul. Totul mergea foarte repede şi romanii se apropiară 
de al doilea cerc. Străjile acestea erau mai aproape una de alta 
şi dură aproape o oră până fură înlocuite. Iulius le poruncise 
oamenilor să fie foarte prudenţi, dar şi el era tot mai încordat pe 
măsură ce timpul trecea şi romanii aşteptau ca ultima strajă să 
facă semn cu torța, complet neştiutor de faptul că toţi cei care 
aveau să-i răspundă erau romani. 

Cabera slobozi ultima săgeată tăcută și soldatul inamic 
se prăbuşi într-o movilă întunecată. Câteva clipe mai târziu, 
inelul de lumină străluci peste o altă față umbrită, care stătea 
calmă, de parcă nimic nu se întâmplase. Nu se auzi alarma și 
Iulius îşi încleştă pumnii de încântare. 

Tabăra de la poalele dealurilor era luminată de torţe fixate 
pe pari, ca acelea pe care le foloseau santinelele. De departe, 

noaptea întunecată de iarnă părea sfâşiată de o mare de pete 
aurii, ca nişte ochi ce nu clipeau, ci străluceau înspre romanii 
care aşteptau semnalul lui Iulius. Tânărului comandant i se 
părea că toată lumea atârna de cuvântul lui. Se trase lângă cea 
mai apropiată dintre străjile false şi îi făcu semn lui Cabera. 
Acesta aprinse de la torță o săgeată îmbibată în ulei şi trase 
repede, în timp ce flăcările i se repezeau spre degete. 

Gaditicus văzu așchia de lumină care se avânta în sus şi 
arătă cu vârful sabiei către tabăra din fața lor. Oamenii lui se 
puseră în mişcare fără un țipăt sau un strigăt de luptă. Alergau 
într-o linişte stranie înspre oazele de lumină care marcau ta- 
băra. Aveau să se unească în două puncte diferite cu Ventulus, 
astfel încât să işte cât mai multă panică şi dezordine. 

La căderea nopţii, armata greacă dăduse stingerea, bazân- 
du-se pe străjile lor împrăștiate să-i avertizeze în caz că erau 
atacați. Mulţi dintre ei nu îşi dădură seama de pericol decât 
în momentul în care corturile de piele fură sfâşiate şi săbii ne- 
văzute înjunghiară trupurile adormite, omorând zeci de oameni 
în primele secunde. Vaietele se amestecară cu strigăte şi tabăra 
începu să se trezească şi să pună mâna pe arme. 

— Lupii! urlă Iulius, considerând că nu mai era cazul să 
păstreze liniştea. 

Entuziasmul îl copleși în timp ce el şi ai lui alergau prin 
tabără, omorându-i pe toți cei care se împleticeau afară din cor- 
turi. Le spusese oamenilor să ucidă fiecare câte doi duşmani, 
apoi să fugă, dar trei greci muriseră deja de mâna lui şi abia 
trecea primul moment de paroxism. Simţea panica oamenilor 
lui Mithridates. Ofițerii acestuia întârziau să răspundă atacului 
şi, fără să primească ordine, vreo sută de oameni încercară să 
se opună atacatorilor nevăzuţi. Mureau unul după altul, răpuşi 
de săbiile veteranilor. Strigătul lui Iulius ridică ecouri dinspre 
cohorta lui Gaditicus, sute de voci care sporeau deruta şi spaima 
duşmanilor. Cabera trase celelalte săgeți în corturile întunecate, 
iar Iulius spintecă un om gol, care încerca să-şi găsească sabia. 

Totul era haos şi, în dezordinea aceea, Iulius aproape că rată 
momentul de care jurase să țină seama. 

Se produse după minute bune de luptă, când se auziră goar- 
nele şi grecii năuciți începură să se adune în unități. Duşmanii 
se înarmaseră în corturile la care romanii nu reuşiseră să 
ajungă. Acum, grecii începeau să riposteze. Ordine în elenă se 
auzeau peste loviturile de săbii. 

Iulius se învârti pe călcâie şi reteză de la încheietură mâna 
unui om care se repezise la el. Fiecare lovitură cu tăişul acela 
greu făcea ravagii. Următoarea lovitură fu însă parată corect şi 
Iulius se trezi cu doi inamici în faţă şi cu alții care veneau în 
fugă din toate părţile. Grecii îşi reveniseră din șoc şi era timpul 
ca lupii să se retragă înainte să fie făcuţi bucăți. 

— Retragerea! urlă în timp ce dădea o lovitură joasă cu 
sabia, care crestă adânc glezna celui mai apropiat om. 

Al doilea inamic se împiedică de corpul primului şi Iulius 
se trase la o parte, se întoarse în spaţiul strâmt şi o rupse la fugă, 
sandalele alunecându-i pe ţărâna însângerată. Oamenii lui îl 
urmară imediat ce putură să se elibereze de riposta inamicilor. 

Dincolo de torţele taberei, noaptea era o ascunzătoare cufun- 
dată în beznă. În momentul în care Iulius strigă retragerea, toate 
torţele străjilor fură stinse şi romanii se împrăştiară nevăzuți, 
dispărând iute dincolo de hotarele taberei, lăsând în urmă 
cadavre și distrugere. 

Unităţile grecilor se opriră la marginea luminată a taberei. 
Nu voiau să fugă în întunericul în care păreau că se ascund 
mii de duşmani — duşmani despre care li se spusese că erau la 
mai mult de o săptămână de marş depărtare şi că veneau din 
altă direcţie. Ordine nesigure era strigate încoace şi încolo prin 
tabără. Grecii şovăiau, iar lupii se pierdură în noapte. 


Mithridates era ca turbat. Fusese smuls din somn de urlete 
care veneau din capătul celălalt al taberei. Cortul lui era la 
gura trecătorii înguste şi, când mintea somnoroasă i se limpezi, 

înţelese că erau atacați dinspre latura pe care o considerau si- 
gură. Ştia că soldaţii lui curăţaseră toate aşezările romane din- 
tre partea aceea a taberei şi oraşele înspăimântate de pe coasta 
de est. 

Cele zece mii de greci acopereau o întindere vastă din vale. 
Până când el şi căpitanii lui reușiseră să ajungă la locul atacului 
şi să facă ordine, romanii dispăruseră. 

Cu feţe sumbre, numărară morţii. Ofițerii care supravie- 
ţuiseră estimau că fuseseră atacați de aproximativ cinci mii de 
oameni care lăsaseră mai bine de o mie de cadavre în urma lor. 
Mithridates urlă de durere când văzu oamenii care zăceau unii 
peste alţii în corturi, ucişi înainte să fi dat ochi cu duşmanul. Era 
un carnagiu, Şi regele simţi din nou frustrarea care îl încercase 
cu ani în urmă, când Sulla venise după el. 

„Cum putuseră să treacă de el şi să ajungă în spatele ta- 
berei” se întrebă în timp ce mergea printre cadavrele care 
zăceau de-a valma. Privi înspre pădurea întunecată şi-şi aruncă 
sabia în noapte, copleşit de furie. Întunericul înghiţi arma 
aproape de îndată ce părăsi mâna regelui. 

— Străjile sunt moarte, domnule, raportă un ofiţer. 

Mithridates îl privi cu ochii înroșiţi de fum şi nesomn. 

— Pune altele şi pregăteşte oamenii să ridice tabăra. Plecăm 
în zori. Vreau să fie hăituiți până la ultimul. 

Omul plecă în fugă să transmită ordinele şi Mithridates 
privi din nou dezolarea din jurul lui. Pierduse o mie de oameni, 
dar văzuse doar câteva cadavre de romani. De ce se retrăseseră? 
Indiferent care legiune era, se părea că ar fi putut să treacă prin 
tabără ca un tăvălug până la revărsatul zorilor, atât de mari 
fuseseră panica şi dezordinea din rândul grecilor. Unde oare 
aveau să fie în siguranţă, dacă nu în inima pământului lor, în 
propria tabără? 

Când plecase la culcare în noaptea aceea, o făcuse cu con- 
vingerea că era în fruntea celei mai mari armate pe care o adu- 
nase vreodată, pe care o văzuse vreodată. Acum, ştia că nu avea 

să mai poată dormi fără să se teamă că romanii aveau să-și bată 
joc de forţa lor şi să le smulgă vieţile cu uşurinţă sălbatică. Se 
uită la feţele din jurul lui, observând șocul şi groaza, iar îndo- 
ielile începură să se strecoare în el. Crezuse că era înconjurat 
de lei, dar vedea că erau miei, de fapt. 

Încercă să se scuture de disperarea care îl apăsa. Cum oare 
putea să mai spere să înfrângă Roma? Oamenii aceia se adu- 
naseră sub flamura lui după ce obținuse câteva victorii uşoare 
împotriva romanilor pe care îi urau atât de mult. Dar erau nişte 
tineri cu capetele umplute de visurile de glorie ale Spartei, Tebei 
şi Atenei. Cu visurile de glorie ale lui Alexandru, pe care el, 
Mithridates, nu era sigur că le putea înfăptui. Lăsă capul în jos 
şi îşi încleştă pumnii mari, în timp ce oamenii mergeau grăbiţi 
pe lângă el, neîndrăznind să i se adreseze regelui mânios. 


— Ar trebui să ne întoarcem, zise Suetonius. Încă un atac în 
vreme ce ridică tabăra. N-o să se aştepte la aşa ceva. 

— Şi cum crezi că am putea să scăpăm din nou, acum că se 
apropie zorii? răspunse Iulius enervat. Nu. Marş forțat până 
găsim adăpost. 

Îşi întoarse faţa, ca să nu vadă expresia îmbufnată care 
ştia că avea să urmeze cuvintelor lui. Chiar şi aceea era doar 
cu puţin mai suportabilă decât plăcerea aprigă ce pusese stă- 
pânire pe tânărul ofițer după raidul nocturn. ÎI îmbolnăvea. 
Pentru Iulius, bătălia scurtă fusese lipsită de onoare, o simplă 
chestiune practică, al cărei unic scop fusese să reducă numărul 
duşmanilor. Pentru el, entuziasmul fierbinte care îi umpluse 
venele în timpul luptei dispăruse aproape imediat ce se înde- 
părtaseră, dar omorul facil îl stârnise pe Suetonius într-un mod 
aproape sexual. 

Iulius observă că şi veteranii se îndepărtaseră de tabăra gre- 
cilor de îndată ce putuseră, fără să se bucure sau să ia în seamă 
rănile minore. Profesioniști, păstrau tăcerea, aşa cum ordonase 

Iulius. Numai Suetonius pălăvrăgise pe când mărşăluiau, pă- 
rând că nu se putea abţine să-şi manifeste satisfacția de sine. 

— Am putea să trimitem arcaşii să tragă de la adăpost, îna- 
inte să ne retragem, zise şi gura i se deschise umedă în faţa 
acelei perspective. Ai văzut straja aia în care am tras? Drept în 
gât, o lovitură perfectă. 

— Taci! se răsti Iulius la el. Intră în rând și ţine-ţi gura! 

Se săturase de individul acela şi era ceva profund neplăcut 
în bucuria pe care i-o stârnea măcelul pe care îl făcuseră. Nu 
fusese evident în timpul luptelor pe mare, dar faptul de a fi ucis 
oameni care dormeau trezise ceva extrem de urât în tânărul 
ofiţer, pe care Iulius voia să îl trimită cât mai departe cu putinţă 
de el. Crucificarea piraţilor îi flutură în minte şi Iulius se cu- 
tremură. Se întrebă dacă Suetonius ar fi arătat vreun pic de 
milă sau ar fi mers până la capăt. Bănuia că moartea piraţilor 
ar fi fost cumplit de lentă dacă Suetonius ar fi dat ordinele în 
locul lui. 

Tânărul ofiţer de gardă nu intră imediat în rând, iar Iulius 
se abţinu cu greu să-i tragă una. Aparent, individul credea că ei 
doi aveau un soi de relație personală, care izvora din amintirile 
lor comune, încă din celula de pe nava lui Celsus. Iulius se 
întoarse spre el şi-i văzu faţa schimonosită de ciudă, cu gura 
care se mişca anapoda în vreme ce Suetonius se gândea cum să 
răspundă la ordinul pe care îl primise. 

— Intră în rând sau te omor aici! se răsti Iulius. 

În sfârşit, silueta deşirată a celuilalt tropăi în rândul oame- 
nilor care mărșăluiau în spate. 

Unul dintre veterani înjură când se împiedică. Nu era 
deloc greu să te împiedici în bezna nopţii fără lună. Încă de la 
început, stabiliseră un pas alert şi nu se plânsese nimeni. Toţi 
ştiau că Mithridates avea să plece în căutarea lor de îndată ce se 
lumina destul încât să vadă. Mai erau mai puţin de două ceasuri 
până în zori și, la viteză maximă, ar fi putut să acopere vreo 
cincisprezece kilometri. 

Mai puțin, de fapt, din cauza răniților. Fără să fi cerut aju- 
tor, oamenii care mergeau greu erau sprijiniți de ceilalți. Rănile 
erau minore totuși. Lupta fusese de aşa fel, încât cei mai mulți 
romani fie muriseră, fie scăpaseră cu totul neatinşi. Iulius nu 
avusese timp să estimeze pierderile, dar bănuia că se descurca- 
seră bine, mult mai bine decât sperase. 

În vreme ce mergea, se gândea cum ar fi apărat el armata 
greacă dacă ar fi răspuns de ea. Înainte de orice, un sistem 
mai bun de veghe. Aceea fusese slăbiciunea care le permisese 
romanilor să ajungă neştiuți în inima taberei. Se părea că lupii 
avuseseră noroc, dar, în ciuda tuturor defectelor lui, Mithridates 
nu era prost. Data următoare avea să fie mai greu și mai mulți 
romani aveau să moară. Nevăzut, în fruntea coloanei, Iulius 
avu în sfârşit un moment de liniște în care să evalueze succesul. 
Oricât de înjositoare era bucuria lui Suetonius, individul avea 
dreptate. Fusese o lovitură perfectă. 

La revărsatul zorilor, cei mai mulţi erau epuizați. Sumbru, 
Iulius îi forță să se împleticească înainte, aruncând neîntrerupt 
ordine şi amenințări. După alți câţiva kilometri, ajunseră la un 
lanţ de dealuri abrupte, împădurite, care aveau să-i adăpos- 
tească de lumina zilei. Aveau să mănânce şi să doarmă acolo. 
Până şi voinţa de fier a veteranilor începea să fie măcinată de 
marșul nesfârşit şi, pe când le asculta mormăielile, Iulius îşi 
spuse că trebuia să stea ascunși ceva mai mult, până își vor fi 
recăpătat puterile. 


În zori, Mithridates își trimise toți călăreții, puţini la număr, 
în grupuri de câte douăzeci, cu porunca de a se întoarce de 
îndată ce zăreau inamicii. Planul iniţial, de a ridica tabăra şi a 
trimite toată armata în căutarea atacatorilor, îi stârnise îndoieli. 
Poate că exact asta voiau romanii să facă, să părăsească adă- 
postul aparent al văii înguste şi să iasă în câmpia deschisă, 
unde legiunile ascunse puteau să-i nimicească. Se plimba prin 
cort într-o agonie a frustrării, blestemându-se pentru că era aşa 

de nehotărât. Trebuia oare să se retragă într-un oraș? Dar toate 
orașele erau ale romanilor, care ar fi apărat zidurile până la 
ultima suflare. Dar unde pe câmpie putea să fie în siguranță? 
Ştia că şi alte legiuni veneau probabil dinspre coastă, ca să 
înăbuşe revolta, şi se jucă un timp cu ideea de a dizolva armata 
şi de a trimite oamenii înapoi la fermele lor pierdute prin văi. 
Nu, nu putea face asta. Romanii care căutau rebeli i-ar fi omo- 
rât unul câte unul şi n-ar fi câştigat nimic. 

Strânse din dinți cu aceeaşi furie neputincioasă care îl stră- 
bătea încă de când văzuse morții din noaptea trecută. Oare 
Alexandru s-ar fi lăsat prins între legiuni? 

Se opri brusc. Nu, Alexandru s-ar năpusti asupra lor şi i-ar 
obliga să lupte deschis, dar în care direcție să plece? Dacă 
ducea armata spre est, ar fi fost prins de legiunile care veneau 
de pe coastă. Dacă se mişca înspre vest, către porturile romane, 
ucigaşii aceia nocturni i-ar fi hărțuit neîntrerupt ariergarda. Zeii 
să-l ierte, dar ce-ar fi făcut Sulla? Dacă iscoadele se întorceau 
fără veşti, iar el stătea cu mâinile în sân, oamenii aveau să 
dezerteze, de asta era sigur. 

Oftă şi îşi tură a treia cupă de vin, în ciuda senzaţiei acide 
din stomacul care se revolta împotriva unei asemenea pedepse 
la ora aceea din zi. Enervat, ignoră senzaţia de disconfort şi 
dădu cupa pe gât. Nu peste mult timp, trebuia să meargă şi să 
le spună fiilor lui că încetineala cu care reacţionaseră noaptea 
trecută îi costase viaţa pe mulți. 

Ziua trecea şi Mithridates bău mai mult şi mai mult. Iscoa- 
dele se întoarseră pe caii plini de spume, dar fără nici o veste. 
În toată tabăra, Mithridates regele fu singurul care bău până 
adormi la căderea nopții. 


Iulius ştia că estimările privitoare la raidul din noaptea tre- 
cută aveau să fie imprecise sau exagerate. Era în firea soldaților 
să pretindă că avuseseră succese mai mari decât în realitate. Dar, 
Chiar şi aşa, se gândi că probabil reduseseră forţele lui Mithidates 

cu opt sute, până la o mie de oameni. Ei înşişi pierduseră doar 
unsprezece soldaţi. Bărbaţii aceia n-aveau să fie îngropaţi sub 
privirile zeilor romani. Nu fusese timp să adune morţii şi lucrul 
acela era ca un ghimpe în sufletele veteranilor. Niciodată nu le 
plăcuse să-şi lase camarazii în mâinile dușmanilor. 

Soldaţii mai tineri scăpară de o parte din încordarea nopţii 
trecute imediat ce ajunseră în siguranța oferită de şirurile de 
copaci de pe deal şi Iulius le dădu permisiunea să rupă rân- 
durile. Chiuiseră şi ovaţionaseră până rămăseseră fără glas, în 
vreme ce veteranii îi priveau doar, zâmbind, mai preocupaţi 
să-şi curețe şi să-şi ungă echipamentul decât să sărbătorească. 

Quertorus îi trimisese după carne pe cincizeci dintre cei 
mai pricepuţi vânători şi, pe la jumătatea dimineţii, terminase 
de pregătit mâncarea aburindă. Arici, iepuri şi căprioare se 
frigeau laolaltă, deasupra focurilor mocnite. Flăcările în sine 
reprezentau un pericol, dar copacii aveau să împrăștie fumul, 
iar Iulius ştia că oamenii aveau nevoie de sucul şi căldura cărnii 
fierbinți. Insistă numai ca focurile să fie stinse de îndată ce 
ultimele capturi ale vânătorilor vor fi fost gătite. 

În după-amiaza aceea, avantajele tinereții fură mai clare ca 
oricând. Recruţii tineri se refăcuseră complet şi se mişcau plini 
de energie prin tabără, în grupuri mici, stând de vorbă şi râzând. 
În schimb, veteranii zăceau ca morţii. Nici nu se întorceau în 
somn, aşa încât se treziră amorţiţi şi plini de junghiuri. Vână- 
tăile li se întindeau pe sub piele, apărând în locuri în care, cu 
o noapte în urmă, nu fusese nici un semn. Tinerii nu luau în 
seamă rănile superficiale, dar nici nu îi luau în râs pe veterani 
pentru cât erau de ţepeni. Văzuseră priceperea, și nu vârsta lor. 

Iulius îl găsi pe Cornix aşezat aproape de foc, bucurându-se 
în mod evident de căldura care-i pătrundea în oasele bătrâne. 
Mesteca agale. 

— Carevasăzică, n-ai murit, zise Iulius, bucurându-se sincer 
să vadă că bătrânul supravieţuise haosului din timpul raidului. 

Piciorul şubred era întins pe pământ, cu genunchiul le- 
gat strâns. 

Comix îi făcu un semn de bun venit, fluturând vag o bucată 
de carne. 

— Mda, n-au fost ăia în stare să mă omoare, se puse de acord. 

Supse toată zeama din bucata de carne, apoi o apăsă bine 
pe obraz, ca să se înmoaie îndeajuns, încât să o poată mesteca. 

— Erau cam mulți, am băgat de seamă. 

Ochii lui îi căutară pe ai lui Iulius, plini de interes. 

— Aş zice că mai sunt vreo opt sau nouă mii, zise Iulius. 

Cornix se încruntă. 

— O să ne ia timp, nu glumă, să omorâm atâţia, remarcă bă- 
trânul cu toată seriozitatea în vreme ce învârtea în gură bucata 
de carne, rumegând-o. 

Iulius zâmbi malițios. 

— Ei bine, meșteşugarii pricepuţi nu fac lucrurile în pri- 
pă, spuse. 

Cornix aprobă din cap şi, fără voia lui, un zâmbet i se în- 
tinse peste faţa ridată. 

Julius îl lăsă să mănânce şi plecă să îl caute pe Gaditicus. 
Împreună dădură ocol taberei, oprindu-se și vorbind cu străjile. 
Erau dispuși în grupuri de câte trei, astfel încât să fie tot timpul 
cineva care să poată da alarma. Fiecare grup se afla în raza 
vizuală a celorlalte şi în felul acesta făceau înconjurul taberei. 
Era nevoie de mulți oameni, dar Iulius ordonase schimburi 
scurte, de numai două ore. Oamenii erau înlocuiţi repede, şi 
noaptea trecu fără să se dea alarma. 

Întunericul cădea rapid în zilele de iarnă. În seara urmă- 
toare, romanii ieşiră în marş din pădure şi atacară din nou ta- 
băra lu: Mithridates. 


CAPITOLUL DOUĂZECI ŞI CINCI 


Cu pielea pătată de furie, Antonidus se plimba în sus şi în 
jos prin camera mobilată luxos. Tolănită pe o sofa purpurie și 
moale, se afla silueta corpolentă a senatorului Cato. Ochii care 
îl urmăreau pe Antonidus păreau mici, pierduţi pe întinderea 
cărnoasă a feţei transpirate. Străluceau intrigaţi, în timp ce ur- 
măreau paşii fostului general al lui Sulla, care măsurau pardo- 
seala de marmură. Cato schiță o grimasă când observă praful 
care se agăța de Antonidus. Individul acela ar fi trebuit să aibă 
mai mult bun-simt şi să nu solicite o întrevedere înainte de a se 
fi spălat măcar. 

— Nu am nici o informaţie nouă, domnule senator. Nici o 
frântură, zise Antonidus. 

Cato oftă teatral şi întinse o mână pufoasă pe mânerul cana- 
pelei, trăgându-se în capul oaselor. Degetele care strângeau lem- 
nul erau alunecoase şi lipicioase din cauza rămășițelor dulci ale 
cinei pe care o întrerupsese din cauza lui Antonidus. Leneş, Cato 
îşi curăţă degetele cu limba, în vreme ce aştepta ca omul acela 
enervant să se calmeze. Câinele lui Sulla nu fusese niciodată 
un om răbdător, ce-i drept. Şi când dictatorul trăia, Antonidus 
conspirase şi trăsese sfori neîncetat, ca să obțină mai multă 
autoritate şi libertate de mişcare de care Sulla oricum nu avea 
nevoie. După asasinatul acela mai degrabă sordid, Antonidus 
se purtase într-un mod strigător la cer, depășindu-şi cu mult 
atribuţiile în încercarea de a găsi ucigaşii. Cato fusese nevoit 

să îl sprijine când acțiunile generalului fuseseră discutate în 
senat. Altfel ar fi fost doborât de cei pe care îi ofensase. Chiar 
şi protecţia lui era fragilă, iar Cato se întreba dacă generalul 
agitat își dădea seama cât de aproape era de a fi distrus. În 
ultimele luni, Antonidus îi jignise pe aproape toți cei care în- 
semnau ceva în oraşul acela, interogându-i chiar şi pe cei care 
erau deasupra oricărei bănuieli. 

Cato se miră în sinea lui cum de reuşise Sulla să suporte 
compania mohorâtă a generalului. El, unul, se plictisea foarte 
repede de prezenţa lui. 

— Ai luat vreodată în calcul posibilitatea de a nu-l găsi pe 
cel care a comandat asasinatul? întrebă. 

Antonidus se opri şi se întoarse înspre senator. 

— Nu voi da greş. Durează mai mult decât aş fi crezut, dar 
până la urmă cineva va vorbi sau voi găsi dovezile care să arate 
ca un deget plin de sânge spre vinovat. ÎI voi prinde. 

Cato îl privi atent, observând strălucirea fanatică din ochii 
generalului. „O obsesie periculoasă“, îşi spuse, cântărind posi- 
bilitatea de a-l înlătura în linişte pe Antonidus înainte ca acesta 
să creeze şi alte probleme. De bine, de rău, eforturile publice 
fuseseră depuse şi, dacă Sulla n-avea să fie răzbunat, ei bine, 
orașul avea să-şi vadă în continuare de viaţă. Indiferent dacă 
Antonidus avea sau nu succes. 

— S-ar putea să dureze ani întregi, să ştii, continuă Cato. 
Sau ai putea să mori fără să găseşti vinovatul. N-ar fi foarte 
neobişnuit. Dacă era să se dea de gol cineva sau să fie trădat, 
mă gândesc că s-ar fi întâmplat imediat după asasinat, dar 
degetul acela plin de sânge despre care vorbeşti n-a apărut şi 
s-ar putea să nu apară în veci. Poate că a venit timpul să re- 
nunţi, Antonidus! 

Ochii negri îl sfredeliră, dar Cato păru neafectat. Puțin îi 
păsa de obsesiile lui Antonidus, chiar dacă o vreme se bucurase 
să-l lase să dea roată ca un nebun caselor Romei. Poate că era 
vremea să cheme câinele înapoi. 

Antonidus păru să ghicească gândurile pe care senatorul le 
ascundea sub expresia plată, plictisită, cu care îi întorcea privirea. 

— Mai daţi-mi un pic de timp, domnule senator, îi ceru, iar 
expresia furioasă fu iute înlocuită de îndoială. 

„Poate că, la urma urmei, omul înţelegea cum Cato îl prote- 
jase de furia celorlalţi senatori“, medită demnitarul obez. Privi 
ostentativ în altă parte şi Antonidus începu să vorbească repede: 

— Sunt aproape sigur că asasinatul a fost pus la cale de unul 
din trei oameni. Oricare dintre ei putea să aranjeze fapta şi toți 
erau simpatizanți lui Marius înainte de război. 

— Şi cine sunt oamenii aceştia periculoși? se interesă Cato 
în bătaie de joc, deşi putea să turuie cele trei nume la fel de uşor 
ca generalul. 

La urma urmei, informatorii veneau întâi la el şi-abia apoi 
la Antonidus. Şi cum să nu fie aşa câtă vreme Cato le umplea 
pungile cu bani? 

— Pompei şi Cinna sunt cei mai probabili. Poate Cinna 
mai mult decât toți, având în vedere că Sulla era... interesat de 
fiică-sa. Şi Crassus. Aceștia trei au banii şi influenţa care să le 
permită să cumpere un asasinat și nici unul nu era prieten cu 
Sulla. Sau poate că au acționat împreună. De exemplu, Crassus 
şi-a pus banii la bătaie, iar Pompei — relaţiile. 

— Ai numit trei oameni foarte puternici, Antonidus. Sper că 
n-ai pomenit de bănuielile astea nimănui. Mi-ar părea extrem 
de rău să te pierd, spuse Cato cu o voce batjocoritoare. 

Antonidus nu păru să observe. 

— Nu voi zice nimic până nu voi avea dovezi care să-i 
acuze. Toţi trei au avut beneficii de pe urma morţii lui Sulla 
şi votează pe faţă împotriva simpatizanţilor lui. Instinctul îmi 
spune că unul dintre ei a fost sau că măcar şi-au dat acordul. 
Numai de-aș putea să-i interoghez, ca să mă asigur! 

Îşi sfărma la propriu dinţii de furie şi Cato trebui să aştepte 
până când petele de pe piele îi dispărură şi accesul de mânie îşi 
pierdu din intensitate. 

— Nu poți să te apropii de ei, Antonidus! Toţi trei sunt foarte 
bine apăraţi de tradiţiile senatului şi de propriile gărzi. Chiar 
dacă ai dreptate, ar putea să-ţi scape. 

Spusese asta numai ca să vadă dacă Antonidus putea fi 
zgândărit până la a-şi pierde controlul cu totul şi fu mulţumit 
să vadă venele vineţii care i se umflară pe frunte şi pe gât. 
Cato izbucni în râs şi Antonidus îşi reveni din momentul de 
turbare, năucit de sunetele neaşteptate. „Cum putuse Sulla să-l 
suporte?“ se întrebă Cato din nou. Era copilăros de deschis şi 
de uşor de manipulat. 

— Soluţia este simplă, Antonidus. Trebuie să angajezi la rân- 
dul tău asasini, dar să ai grijă să nu afle cine eşti. 

Captase întreaga atenţie a generalului, observă Cato mul- 
tumit. Începuse să îl doară capul de la prea mult vin şi voia să 
scape odată de omuleţul acela agitat. 

— Trimite-ţi asasinii pe urma familiilor celor trei. Alege o 
soţie preaiubită, o fiică, un fiu. Lasă un semn care să arate că 
fapta a fost săvârşită în memoria lui Sulla. Una dintre săgețile 
tale va nimeri în cine trebuie, cât despre ceilalți doi... Ei bine, 
n-au fost niciodată prietenii mei. E în avantajul nostru dacă vor 
fi vulnerabili un timp. Apoi, consideră chestiunea încheiată şi 
închipuie-ţi că Sulla se odihneşte în mod rezonabil, ca un spirit 
de treabă ce este. 

Zâmbi în vreme ce Antonidus rumega ideea şi faţa subțire 
i se aprindea de o cruzime strălucitoare. Cutele de îngrijorare 
se destinseră uşor pe fruntea generalului, unde fuseseră cioplite 
în lunile care trecuseră de la otrăvirea dictatorului. Cato dădu 
din cap, ştiind că găsise omul perfect. Mintea îi alunecă spre 
gândul de a mânca un pic de carne rece înainte să meargă la 
culcare şi abia băgă de seamă când Antonidus se înclină şi ieşi 
din cameră cu mişcări iuți, nestăpânite. 

Mai târziu, pe când îşi îndesa mâncarea în gura leneșă, Cato 
oftă enervat când își aminti de problema cu tâmpitul de fiu-său 
şi cu Renius. Îşi aminti că îl văzuse pe cel din urmă luptând în 

arenă şi simţi un fior plăcut când își închipui sălbăticia con- 
trolată care fusese în stare să reducă la tăcere mulțimile asurzi- 
toare ale Romei. Un om care punea atât de puţin preţ pe viaţă nu 
era ușor de întors din drum. Oare ce putea să ofere în schimbul 
fiului său? Brutus, băieţandrul-general, era băgat în datorii până 
peste cap. Poate că nişte aur l-ar fi înmuiat. Puterea era un lucru 
tare nestatornic şi, dacă banii şi influenţa aveau să dea greș, aşa 
cum se aştepta, urma să aibă nevoie de o unealtă atât de utilă 
cum era Antonidus. Ar fi fost mare păcat să îl piardă. 


Alexandria se opri înainte să bată în poarta atât de cunoscută 
a domeniului. Drumul de opt kilometri din oraș până acolo fu- 
sese ca o întoarcere în timp. Stătuse în faţa porţii aceleia ca 
sclavă. Amintirile se revărsară asupra ei. Îşi aminti când o bi- 
ciuise Renius, când îl sărutase pe Gaius la grajduri, cum mun- 
cea până cădea din picioare, în vânt sau în ploaie, cum omorâse 
oameni cu un cuțit de bucătărie, chiar sub zidurile acelea, în 
toiul revoltelor. Dacă Iulius n-ar fi dus-o la oraș, ar fi fost tot 
acolo, frântă de anii care treceau. 

Îşi amintea feţele oamenilor din trecut şi parcă tot timpul 
scurs de atunci fusese anulat. Trebui să îşi adune tot curajul ca 
să ridice pumnul şi să bată în lemnul masiv. 

— Cine e acolo? se auzi o voce străină, însoțită de pași iuți 
până în vârful zidului. 

O figură pe care nu o cunoştea se ivi deasupra acestuia, de 
unde se uită în jos, la ea. Sclavul avu grijă să-şi păstreze expresia 
neutră, în vreme ce studia aspectul femeii şi pe băieţelul pe care 
îl ţinea de mână. Alexandria ridică sfidătoare capul sub ochii 
iscoditori ai omului, privindu-l cu toată încrederea de care era 
în stare, în ciuda inimii care o luase razna. 

— Alexandria. Am venit să vorbesc cu Tubruk. E aici? 

— Vă rog să aşteptaţi o clipă, doamnă, zise sclavul şi dis- 
păru înăuntru. 

Alexandria inspiră repede. Sclavul considerase că era fe- 
meie liberă. Își îndreptă şi mai mult umerii, iar încrederea îi 
crescu. Avea să-i fie greu să dea ochii cu Tubruk și trebui să îşi 
impună să rămână calmă cât aşteptă. Octavian tăcea, încă su- 
părat din cauza hotărârii pe care o luaseră în numele lui. 

Când Tubruk deschise poarta şi ieşi să o întâmpine, fata 
aproape ţipă şi strânse mâna lui Octavian atât de tare, încât îl 
făcu să geamă. Bărbatul părea neschimbat, absolut la fel pe 
când lumea gonea nebună înainte. Zâmbetul lui era prietenos şi 
sincer, iar Alexandria simți cum îi dispare o parte din încordare. 

— Am auzit că îţi merge bine, zise Tubruk. Dacă ţi-e foame, 
pun să ne aducă nişte mâncare. 

— Mi-e doar sete după cât am mers, Tubruk. Acesta e Octavian. 

Tubruk se aplecă să se uite la băieţelul îngrijorat, care în- 
cerca să se ascundă în spatele Alexandriei. 

— Bună dimineaţa, flăcău. Pun pariu că ție ţi-e foame. 

Octavian dădu convulsiv din cap şi Tubruk începu să râdă. 

— N-am cunoscut niciodată un băiat căruia să nu-i fie. 
Haideţi înăuntru. Pun să ni se aducă oarece. Tubruk se opri o 
clipă, gânditor. Marcus Brutus e aici, zise. Şi Renius e cu el. 

Alexandria se crispă uşor. Numele lui Renius îi trezea 
amintiri amare. Brutus, de asemenea, era un nume din trecutul 
ei uitat; dulceaţa se combina cu durerea. Strânse puternic mâna 
lui Octavian când intrară pe poartă, mai mult ca să se liniștească 
pe sine decât pe copil. 

Umbrele curții o făcură să se cutremure. Fusese... chiar acolo 
şi înjunghiase un om care se năpustise asupra ei. Şi Susanna 
murise acolo, lângă poartă. Scutură din cap şi inspiră adânc. În 
locul acela, mai mult decât în oricare altul, era extrem de ușor 
să se piardă în trecut. 

— Stăpâna e acasă? întrebă. 

În timp ce răspunse, expresia lui Tubruk se schimbă uşor, 
făcându-l să pară mai bătrân. 

— Aurelia e foarte bolnavă. Nu vei putea să o vezi, dacă de 
asta ai venit. 

— Îmi pare foarte rău să aud asta, dar am venit să vorbesc 
cu tine. 

Tubruk îi conduse într-o încăpere liniştită, în care Alexandria 
intrase doar arareori în anii cât fusese sclavă acolo. Podeaua era 
caldă şi camera părea comodă şi locuită. Tubruk îi lăsă singuri 
şi plecă să aducă de mâncare. Alexandria se relaxă şi mai mult 
când rămaseră singuri. Octavian se foia enervant, frecând 
covorul cu sandalele, până când Alexandria îl apucă strâns de 
genunchi, ca să oprească picioarele ce se bâţâiau. 

Tubruk se întoarse şi aşeză pe masă o tavă pe care era un urcior 
şi boluri pline cu.fructe tăiate felii. Octavian se aruncă încântat 
asupra lor, iar Tubruk zâmbi amuzat de entuziasmul copilului. 
Se așeză şi aşteptă ca Alexandria să înceapă să vorbească. 

— Despre Octavian aş vrea să-ți vorbesc, zise ea după o vreme. 

— Vrei să pun pe cineva să-i arate grajdurile? întrebă Tubruk 
repede. 

Alexandria ridică din umeri. 

— Ştie ce am de zis. 

Tubruk îi turnă o cupă cu suc de mere, din care fata sorbi, 
adunându-și gândurile. 

— Deţin o parte dintr-un atelier de bijuterie şi, împreună cu 
asociatul meu, l-am luat pe Octavian ca ucenic. N-am să te 
mint şi să-ţi spun că e copilul perfect. Când l-am luat, era ca o 
sălbăticiune, dar acum e cu totul alt băiat. 

Se întrerupse când îl văzu pe Octavian cum îşi îndesa felii 
întregi de pepene în gură. 

Tubruk îi urmări privirea şi se ridică brusc în picioare. 

— Ajunge, băiete! Du-te şi te uită prin grajduri. la câteva 
felii de mere să le dai cailor. 

Octavian se uită la Alexandria şi, când aceasta aprobă din 
cap, zâmbi larg, înşfăcă o mână de fructe şi se făcu nevăzut 

fără o vorbă. Un timp, îi auziră ecourile pașilor, apoi liniștea 
căzu din nou. 

— Nu îşi mai aduce aminte de tatăl lui. Era un animăluţ de 
stradă când l-am luat la atelier. Ar trebui să vezi cât de tare s-a 
schimbat, Tubruk! E fascinat de tot ce îi arată Tabbic. E înde- 
mânatic Şi, în timp, ar putea ajunge un meşteşugar priceput. 

— Atunci, de ce l-ai adus la mine? o îmboldi blând Tubruk. 

— De aproape o lună, n-am mai putut să-l lăsăm pe stradă. 
Tabbic trebuie să-l ducă acasă în fiecare seară şi-apoi să se-n- 
toarcă singur pe întuneric. În vremurile astea, străzile sunt peri- 
culoase chiar şi pentru el. Cât despre Octavian, a fost bătut 
crunt de trei ori, de când e ucenic la atelier. Prima dată, i-au 
furat un inel de argint şi credem că de-atunci îl pândesc, în caz 
că mai are ceva de valoare la el. E o gașcă de băieţi la mijloc. 
Tabbic s-a plâns stăpânilor lor, când a aflat cine sunt, dar a treia 
bătaie a venit imediat după aceea. Copilul nu mai rezistă mult, 
Tubruk. Tabbic i-a făcut un cuţit, dar nu vrea să-l ia. Spune că, 
dacă scoate cuțitul la ei, băieții mai mari îl omoară cu el. Cred 
că are dreptate. Inspiră adânc, ca să poată continua. Mama lui e 
disperată, iar eu i-am promis că te întreb dacă n-ai vrea să-l ţii 
aici şi să-l înveţi o meserie. Ne-am gândit că poate i-ai putea da 
de muncă vreun an, doi, până mai creşte un pic şi-l putem lua 
înapoi la atelier, unde să-şi termine ucenicia. 

Îşi dădu seama că vorbeşte fără şir şi se opri. Tubruk îşi 
privi mâinile şi Alexandria îşi reluă cuvântul grăbită, nevrând 
să-l lase să vorbească şi să refuze. 

— Familia lui se înrudeşte de departe cu Iulius. Bunicii lor 
au fost fraţi, mi se pare, sau cumnaţi. În afară de tine, nu știu pe 
nimeni care să-l poată adăposti de bandele de pe străzi, Tubruk. 
l-ai salva viaţa. Nu te-aş ruga daeă aş-avea:pe altcineva la care 
să apelez, dar... l, i g N 

— Îl iau, zise brusc Tubruk, i xi 

Alexandria clipi surprinsă şi Tubruk începu să râdă.. / 

— Credeai că am să te refuz? Îmi amintesc când ţi-ai riscat 
viaţa pentru casa asta. Puteai să fugi şi să te ascunzi în grajduri, 
dar n-ai făcut-o. Îmi ajunge atât. La o moșie ca asta se găsește 
mereu ceva de făcut, chiar dacă am pierdut un pic de pământ 
de când ai fost tu aici ultima oară. Băiatul o să-şi câştige mân- 
carea, nu-ţi face griji. ÎI lași aici de azi? 

Alexandriei îi venea să sară de gâtul bătrânului gladiator. 

— Da, dacă vrei. Ştiam eu că mă pot baza pe tine. Îţi mul- 
țumesc. Crezi că mama lui ar putea să vină să-l vadă din când 
în când? 

— Va trebui s-o întreb pe Aurelia, dar nu cred că e vreo pro- 
blemă atâta timp cât nu vine prea des. Îi voi spune despre legă- 
turile de familie. Probabil că îi va plăcea ideea. 

Alexandria suspină uşurată. 

— Mulţumesc, spuse din nou. 

Amândoi întoarseră capetele când auziră paşii repezi 
care se apropiau de uşă. Octavian intră în fugă, cu faţa roşie 
de încântare. 

— Sunt cai în grajduri! anunţă, făcându-i pe amândoi să 
zâmbească. 

— A trecut ceva vreme de când n-au mai fost băieţei în casa 
asta veche. O să fie frumos să-l avem aici, zise Tubruk. 

Octavian se uită de la unul la altul, bâţâindu-se agitat pe 
picioare. 

— Deci, pot să rămân? întrebă încet. 

Tubruk dădu din cap. 

— Te aşteaptă multe treburi grele, băiete. 

Copilul sări în sus de bucurie. 

— E grozav aici! spuse el. 

— N-a ieşit niciodată din oraş, zise Alexandria jenată. Apucă 
mâna lui Octavian într-a ei. Ascultă, să faci ce ţi se spune, da? 
Mama ta va veni să te vadă după ce te instalezi. Să fii hamic şi 
să înveţi cât de multe poţi, înţelegi? 

Octavian dădu din cap, zâmbind fericit. Alexandria îi 
lăsă mâna. 

— Mulţumesc, Tubruk. Nu pot să-ţi spun cât de mult în- 
seamnă pentru mine. 

— Ascultă, fato, zise Tubruk cu vocea groasă. Acum, eşti 
femeie liberă. Ai mers pe aceeaşi cale ca mine. Chiar dacă n-ai 
fi luptat de partea noastră în timpul revoltelor, tot te-aş ajuta 
dac-aş putea. Cei ca noi trebuie să se ajute uneori. 

Alexandria îl privi lung, înțelegând brusc. În cea mai mare 
parte a vieţii ei fragede, Tubruk fusese administratorul do- 
meniului. Uitase că el ştia la fel de multe ca ea despre cum e 
să fii sclav, că aveau o legătură pe care ea n-o conştientizase. 
Porni alături de el înspre poartă şi încordarea dispăru cu totul. 

Brutus și Renius erau acolo, ducând de frâie două iepe ti- 
nere şi vorbind încet. Când dădu cu ochii de ea, Brutus o privi 
îndelung. Fără o vorbă, îi dădu frâiele lui Renius şi se repezi la 
ea, îmbrăţişând-o strâns şi ridicând-o de la pământ. 

— Pe toți zeii, fată, au trecut ani de când nu te-am mai văzut! 

— Lasă-mă jos! răspunse Alexandria furioasă şi el aproape o 
scăpă când îi auzi tonul îngheţat. 

— Ce e? Credeam c-o să te bucuri să mă vezi după... 

— N-ai să mă pipăi ca pe o sclavă! se răsti Alexandria. 

Obrajii îi ardeau. Pe de o parte, îi venea să râdă de accesul 
ei brusc de demnitate, dar totul se întâmpla prea repede. Mută 
de rușine, fata ridică mâna de pe care lipsea inelul de fier, în- 
semnul sclavilor. 

Brutus râse de ea. 

— N-am vrut să vă supăr, stăpână, zise, aplecându-se până 
la pământ. 

Alexandriei îi veni să îi tragă un şut, dar, cum Octavian şi 
Tubruk erau de faţă, trebuia să-i suporte batjocura veselă. In- 
suportabil, cum fusese mereu. Îi trecu prin minte ceva ce-i spu- 
sese Iulius şi, când Brutus se îndreptă, Alexandria ridică mâna 
să-l plesnească. 

Brutus vru să o prindă de încheietură, apoi se gândi mai 
bine şi-o lăsă să-l pălmuiască. Zâmbea în continuare. 

— Indiferent pentru ce a fost asta, mă bucur că am rezolvat 
problema, zise. Eu... 

— Iulius mi-a spus cum te lăudai tu în legătură cu mine, îl 
întrerupse ea. 

Totul era anapoda. De fapt, ar fi vrut să se așeze lângă el 
şi să râdă cu lupul acela tânăr pe care îl cunoscuse cândva, dar 
fiecare vorbă care ieşea din gura lui părea să o înfurie. 

Faţa lui Brutus se limpezi dintr-odată, în semn de înţelegere. 

— A zis el că m-am lăudat?... Ah, ce ticălos deştept! Nu, eu 
n-am zis aşa ceva. Mereu se gândește înainte, lulius ăsta. Când 
o să-l văd, am să-i spun ce bine i-a ieșit. O să-i placă grozav. Să 
mă pocneşti aşa în faţa lui Renius! Minunat! 

Renius îşi drese vocea. l 

— Am să-ți duc eu calul la grajd, până termini tu cu 
joaca, bombăni, conducând cele două iepe prin întunericul 
tot mai dens. 

Alexandria se încruntă în urma lui, remarcând felul în care 
înfășurase ambele frâie în jurul încheieturii, cu uşurinţa exer- 
cițiului îndelungat. Nici un semn de bun venit din partea lui. 

Dintr-odată, Alexandriei îi dădură lacrimile. Nimic nu părea 
să se fi schimbat din noaptea în care domeniul fusese atacat. 
Toți erau acolo şi numai ea părea să simtă anii care trecuseră. 

Tubruk îşi trecea greutatea de pe un picior pe celălalt. Se 
uită în jos, la expresia fascinată a lui Octavian. 

— Închide gura, băiete. Ai treabă de făcut înainte să mergi 
la culcare. 

Tubruk o salută din cap pe Alexandria. 

— Vă las să staţi de vorbă cât îi arăt eu lui Octavian ce are 
de făcut. 

Dădu din cap şi înspre Brutus, apoi îl apucă ferm pe Octavian 
şi plecă împreună cu el. 

Rămaşi singuri în curtea tot mai întunecată, Brutus şi 
Alexandria începură să vorbească în acelaşi timp, apoi se opriră 
şi începură iarăşi. 

— Îmi pare rău, încercă Brutus din nou. 

— Nu, eu m-am purtat prosteşte. A trecut foarte mult timp de 
când am fost aici ultima oară şi... Tubruk, tu... Renius... m-au 
copleşit amintirile. 

— Nu i-am zis niciodată lui Iulius că m-aș fi culcat cu tine, 
continuă Brutus, venind mai aproape. 

„Este foarte frumoasă, remarcă el, una dintre femeile acelea 
care arată cel mai bine în lumina asfinţitului.“ Avea ochii mari 
şi întunecaţi şi felul în care-şi ţinea capul când îl privea, înclinat 
uşor spre spate, îl făcea să vrea să o sărute. Îşi aminti cum se 
sărutaseră odată, înainte ca Marius să-i dea hârtiile cu numirea 
lui în Grecia. 

— Tubruk n-a zis dacă Iulius e aici, spuse Alexandria. 

Brutus clătină din cap. 

— Încă aşteptăm veşti. A fost răpit de pirați undeva în largul 
Africii, dar cred că acum e în drum spre casă. Nimic nu mai 
e chiar la fel, să ştii. Tu eşti liberă, eu am ajuns centurion, iar 
Renius şi-a pierdut abilitatea de a face jonglerii. 

Imaginea aceea o făcu să chicotească, iar el profită de 
ocazie ca să o ia din nou în braţe. De data asta, Alexandria îi 
răspunse la îmbrăţişare, dar, când încercă să o sărute, fata îşi 
întoarse uşor capul. 

— Nu pot nici măcar să-ţi urez bun venit cum se cuvine? 
rosti el, uimit peste măsură. 

— Eşti un om îngrozitor, Marcus Brutus! Să ştii că nu m-am 
ofilit de dorul tău, răspunse ea. 

— Eu da! Nu mai sunt nici pe jumătate ce-am fost, zise el, 
dând trist din cap. Vreau permisiunea ta de a veni să te văd şi, 
dacă nu mi-o dai, s-ar putea să mă veştejesc cu totul. 

Oftă ca niște foale sparte şi amândoi începură să râdă rela- 
Xaţi, fără să se mai jeneze. 

Înainte ca fata să apuce să răspundă, un strigăt se auzi din- 
spre omul care stătea de veghe la poartă, făcând-o pe Alexandria 
să tresară. 

— Se apropie niște călăreţi şi un car, strigă sclavul. 

— Câţi sunt? întrebă Brutus, îndepărtându-se de ea. 

Orice urmă de flirt dispăruse şi, în orice caz, Alexandriei îi 
plăcea mai mult această față a lui decât cealaltă. 

— Trei oameni călare şi un car tras de boi. Bărbaţii sunt 
înarmaţi. 

— Tubruk! Renius! Primigenia, la poartă! ordonă Brutus. 

Soldaţii începură să iasă de prin clădirile de pe domeniu. 
Era un şir de douăzeci de oameni în armuri, care o lăsară pe 
Alexandria cu gura căscată. 

— Deci vechea legiune a lui Marius e acum cu tine, spuse 
ea mirată. 

Brutus îi aruncă o privire iute. 

— Cei care mai trăiesc. Lui Iulius o să-i trebuiască un ge- 
neral când se va întoarce. Mai bine, stai departe de poartă, până 
aflăm despre ce e vorba, bine? 

Fata dădu din cap, iar Brutus plecă. Departe de el, se simţi 
brusc singură. Îşi aminti scene sângeroase şi începu să tremure 
uşor în timp ce se ducea spre lumina clădirilor. 

Tubruk ieşi din grajd împreună cu Octavian, de care uitase. 
Administratorul moșiei lăsă copilul să se învârtă prin curtea 
pietruită şi urcă treptele care duceau pe zidul porţii. Se uită în 
jos, la soldaţii care se apropiau zăngănindu-şi armurile. 

— Cam târziu pentru vizite, nu credeţi? strigă. Cu ce treabă 
veniţi? 

— Venim din partea senatorului Cato, să vorbim cu Marcus 
Brutus şi cu gladiatorul Renius, se auzi o voce adâncă. 

Tubruk se uită în jos şi dădu mulțumit din cap când văzu 
că arcaşii lui îşi ocupaseră poziţiile în jurul curţii. Erau bine 
antrenați şi oricine ar fi încercat să ia casa cu asalt ar fi fost 

răpus în câteva clipe. Brutus îşi dispusese soldaţii într-un cerc 
de apărare. Tubruk îi făcu semn să deschidă poarta. 

— Mişcaţi-vă încet dacă ţineţi la viaţa voastră, îi avertiză pe 
oamenii lui Cato. 

Poarta se deschise şi se închise repede în urma călăreţilor și 
a carului. Luaţi la ţintă de arcași, călăreţii coborâră încet din şa, 
iar încordarea lor era evidentă. Renius şi Brutus se apropiară de 
ei, iar mai-marele celor trei dădu din cap când îl recunoscu pe 
gladiatorul cu un singur braţ. 

— Cato, stăpânul meu, crede că a avut loc o eroare. Fiul 
lui a fost luat din greşeală în Primigenia, deşi era stabilit să 
intre în altă legiune. Stăpânul meu înţelege că entuziasmul 
tineresc l-a făcut să se lase dus de val pe Campus Martius, dar 
regretă că nu vă poate servi. Carul e plin cu aur care să vă des- 
păgubească pentru pierderea aceasta. 

Brutus înconjură boii asudaţi şi dădu la o parte acoperitoarea 
carului, lăsând la vedere două cufere mari. Deschise unul şi 
fluieră uşor când văzu monedele de aur. 

— Stăpânul tău pune mare valoare pe importanţa fiului său 
pentru Primigenia. 

Soldatul privi impasibil bogăţia însemnată, pe care Brutus 
o dezvelise. 

— Sângele lui Cato e nepreţuit. Ce vedeţi aici e simbolic. 
Germinius e aici? 

— Ştii bine că este, zise Brutus, smulgându-şi cu greu pri- 
virea de pe aur. 

Ar fi fost înghiţit foarte repede de ce îi datora lui Crassus, 
dar era totuși o sumă uriaşă pe care să o refuze. Se uită la 
Renius, care ridică din umeri, ştiind că trebuia să fie decizia 
lui Brutus. Ar fi fost foarte uşor să descuie uşa de la încăperea 
unde îl ținea pe Germinius şi să-l predea. Roma ar fi apreciat 
frumuseţea unei asemenea mişcări şi Brutus ar fi fost cunoscut 
ca un om abil, care reuşise să-l pună pe Cato într-o asemenea 

poziție. Oftă. Legionarii nu erau proprietatea comandanților 
lor, ca să fie vânduți şi cumpăraţi. 

— Luaţi-vă banii, zise, aruncând o ultimă privire plină de do- 
rință înspre aurul acela. Mulţumiţi-i din partea mea stăpânului 
vostru pentru gestul frumos şi spuneţi-i că fiul lui va fi tratat 
cum se cuvine. Nu suntem duşmani, dar Germinius a depus 
deja jurământul care nu poate fi desfăcut decât de moarte. 

Soldatul înclină ţeapăn din cap. 

— Voi transmite mesajul, dar stăpânul meu va fi foarte mâh- 
nit de faptul că nu găsiți o cale de a îndrepta această greşeală 
nefericită. Seara bună, domnilor! 

Porţile se deschiseră din nou şi, fără să mai spună ceva, 
grupul mic de gărzi ieşi cu zgomot în întuneric. Vitele mugiră 
dureros în timp ce căruțaşul le biciuia, ca să le facă să se întoarcă. 

— Eu aş fi luat aurul, zise Renius când se închiseră porțile. 

— Ba nu l-ai fi luat, bătrânul meu prieten. Şi nici eu nu pu- 
team să-l iau, răspunse Brutus. 

Se întrebă în liniște ce-avea să facă senatorul când va afla. 


Pompei intră în locuinţa sa de pe Colina Aventină şi-şi 
strigă fetele. Casa era plină de miros de pâine fierbinte. Sena- 
torul inspiră adânc, apreciativ și ieși în grădini, căutându-le. 
Se simţea epuizat după ziua aceea nesfârşită în care ascultase 
rapoarte cu privire la ofensiva în plină desfăşurare împotriva 
lui Mithridates. Dacă n-ar fi fost atât de disperat de importantă, 
situația aceea ar fi fost aproape ridicolă. După săptămâni 
întregi de dezbateri, senatul își dăduse în sfârșit permisiunea 
ca doi generali să-şi ducă legiunile în Grecia. Din punctul 
lui de vedere, fuseseră aleşi cei mai nepricepuţi şi mai puţin 
ambiţioşi dintre toţi oamenii aflaţi sub comanda senatului. 
Raționamentul din spatele alegerii era cât se poate de clar, dar 
generalii cei mult prea prudenţi înaintau foarte încet pe conti- 
nent, întrucât nu erau dispuşi să-şi asume nici un risc. Cu mare 
greutate, încercuiseră câteva aşezări mici, le asediaseră când 

fusese cazul, apoi trecuseră mai departe. Lui Pompei îi venea 
să scuipe de scârbă. 

Voise să preia chiar el comanda unei legiuni, dar dorinţa 
aceea le făcuse părul măciucă tuturor susținătorilor lui Sulla, 
care votaseră împotriva propunerii de îndată ce numele lui 
Pompei apăruse pe listă. După cum vedea el lucrurile, lupta 
pe care senatorii o dădeau ca să-şi protejeze carierele, pe soco- 
teala Romei, era un spectacol obscen. Cu toate acestea, sena- 
torii îl forțaseră să intre înapoi în rând. Dacă aduna o trupă de 
„voluntari“ cu banii lui Crassus, ştia bine că ar fi fost declarat 
inamic al republicii înainte să ajungă la nave. În fiecare zi, 
frustrarea senatorului creştea, în timp ce asculta rapoarte care 
descriau o lipsă aproape totală de realizări. Nici măcar nu 
găsiseră încă armata principală. 

Îşi masă baza nasului, ca să mai risipească din tensiune. 
Cel puţin în grădini era răcoare, deşi vântul slab nu putea să-l 
calmeze. Of, să vadă cum nişte căţei pricăjiţi trăgeau cu dinţii 
de roba senatului! Potăi agitate, lipsite de imaginaţie şi de sim- 
tul gloriei. Nişte negustori de prăvălie, asta erau. Și Roma era 
condusă de asemenea oameni. 

Pierdut în gânduri, Pompei se plimba încet prin grădini, cu 
mâinile împreunate la spate. Treptat, simți cum încordarea de 
peste zi se risipeşte. De ani întregi, își făcuse obiceiul să facă 
plimbări scurte prin grădinile liniștite, ca să separe în felul acesta 
ziua de muncă de viața de familie. Revigorat, se putea alătura 
familiei la masa de seară şi se putea juca în voie cu fiicele lui, 
uitând de meschinăriile senatului până în dimineaţa următoare. 

Aproape că trecu pe lângă trupul fiicei mai mici, care zăcea 
cu faţa în jos, lângă zidul exterior. Când ochii lui priviră în 
partea aceea, începu să zâmbească în semn de recunoaştere, 
aşteptându-se ca fetiţa să sară în sus şi să-l ia în braţe. Îi plăcea 
grozav să îl sperie când ajungea acasă și se prăpădea de râs 
când tatăl ei tresărea de surpriză. 

Zări sângele de pe hăinuţa copilei, pete de un maroniu-în- 
chis, şi faţa senatorului se descompuse încet, pradă unei dureri 
atât de atroce, încât nici nu putea să încerce să-i reziste. 

— Laura? Hai, fetiță, ridică-te de-acum. 

Copila avea pielea foarte albă. Bărbatul văzu tăietura adâncă 
din locul unde gâtul i se întâlnea cu pânza cu model a veşmân- 
tului de copil. 

— Hai, iubito, sus! şopti. 

Traversă grădina până la ea şi se aşeză pe frunzele umede, 
lângă membrele mititele. O mângâie ndelung pe păr în timp ce 
soarele apunea şi umbrele se alungeau încet în jurul lor. Vag, 
ştia că trebuia să cheme ajutor, să strige, să urle, dar nu voia 
să o lase singură nici măcar pentru o clipă, cât ar fi durat să îşi 
cheme soția. Îşi aminti cum o ducea vara pe umeri şi cum ea 
maimuţărea tot ce spunea tatăl ei, cu vocea aceea subțire şi lim- 
pede. Stătuse lângă ea când îi ieşiseră dinţii şi avusese febră, 
şi când fusese bolnavă, și stătea cu ea şi acum, la urmă de tot, 
şoptindu-i blând, trăgând de gulerașul hainei, ca să acopere rana 
cu buze roşii, singura pată strălucitoare din făptura ei. 

După o vreme, se ridică şi merse țeapăn spre casă. Timpul 
trecea. Apoi se auzi urletul de durere al unei femei. 


CAPITOLUL DOUĂZECI ŞI ŞASE 


Mithridates încerca să distingă prin negurile zorilor. Se 
întrebă dacă avea să mai vină vreun atac. Începu să tremure. Își 
strânse mantia groasă în jurul umerilor, spunându-și că de vină 
era doar răceala dimineţii. Era foarte greu să nu se lase cuprins 
de disperare. 

Atacurile nocturne erau tot mai îndrăzneţe şi nimeni nu mai 
era în stare să adormă uşor, în tabăra dezorganizată. În fiecare 
seară se trăgeau la sorți numele santinelelor. Cei care erau aleşi 
se priveau cu ochi înroşiţi şi ridicau din umeri, așteptând deja 
să vină moartea. Dacă nu venea în noaptea aceea, se întorceau 
la adăpostul taberei principale cu o umbră de încredere care 
dura până data următoare când extrăgeau însemnul greșit din 
vasul ce trecea din mână în mână. 

Prea des se întâmpla să nu se mai întoarcă. Sute de străji 
lipseau la apel în fiecare dimineaţă. Mithridates era sigur că mai 
bine de jumătate din ei dezertau, dar se părea totuşi că tabăra era 
înconjurată de un duşman invizibil, care-i alegea la întâmplare 
pe cei care aveau să moară. Unele străji erau ucise de săgeți ale 
căror vârfuri metalice erau adunate cu grijă, pentru a fi folosite 
din nou. 

Nu părea să conteze numărul oamenilor pe care îi punea 
de strajă împreună sau locurile în care îi plasa, în fiecare zi, tot 
mai puţini erau cei care se întorceau în tabără. 

Regele privi pătrunzător prin ceața umedă care îi înmuia 
plămânii în frig de iarnă. Unii dintre oamenii lui credeau că 

erau hăituiţi de fantomele luptelor trecute şi răspândeau poveşti 
despre războinicii cu bărbi albe pe care îi zăriseră o clipă înainte 
să dispară în linişte. Mereu în linişte. 

Mithridates începu să se plimbe prin faţa șirului de soldaţi. 
La fel de obosiţi ca regele, aceştia stăteau totuşi pregătiţi, cu 
armele scoase şi aşteptau să se ridice ceața. Regele încercă să 
zâmbească, să le ridice moralul, dar era teribil de greu. Nepu- 
tinţa cu care trebuisară să privească, săptămână după săptă- 
mână, cum vieţile se stingeau în jurul lor spulberase curajul 
prea multor dintre oamenii lui. Se cutremură din nou şi blestemă 
ceţurile albe care păreau să întârzie doar asupra corturilor în 
timpul ce restul lumii se trezea. Uneori, se gândea că, dacă ar fi 
urcat pe cal şi ar fi fugit destul de repede, ar fi reuşit să ajungă 
sub strălucirea soarelui şi, dacă ar fi privit în urmă, ar fi văzut 
că numai valea lor era acoperită de giulgiul acela. 

Un cadavru zăcea neatins între corturi. Regele se opri din 
mers şi îl privi furios și rușinat de faptul că tânărul razboinic 
nu fusese îngropat. Faptul acela, mai mult chiar decât privirea 
goală a oamenilor, îl făcea să înţeleagă cât de rău mersese totul 
de când împlântaseră ţepuşe în dealurile din jur şi închinaseră 
cupele de vin pentru succes şi pentru distrugerea Romei. Cât de 
mult ura numele acela! 

Poate că ar fi trebuit să-şi ducă armata în altă parte, dar 
de fiecare dată îi trecea prin minte gândul acela sâcâitor, că 
exact asta sperau duşmanii să facă, să-şi scoată grosul armatei 
în câmpia deschisă. 

Undeva, ascunsă de iscoade, era o legiune comandată de 
un om cum Mithridates nu mai văzuse nicicând. Comandantul 
acela nevăzut lăsa impresia că voia să îi prefacă în fărâme. 

Când nimeni nu se aştepta, arcurile duşmanilor scuipau 
săgeți în oricine purta un coif de ofiţer sau ducea o flamură. 
Se ajunsese atât de departe, încât oamenii refuzau să mai pună 
mâna pe stindarde și preferau să fie biciuiţi drept pedeapsă 
decât să invite moartea ce li se părea inevitabilă. 

Era cumplit să trebuiască să vadă cum moralul lor se 
prăbuşea de pe nişte culmi atât de înalte. Poruncise grupurilor 
de străji să omoare pe oricine ar fi încercat să dezerteze, dar în 
noaptea următoare dispăruseră şi mai mulți oameni despre care 
Mithridates nu ştia dacă muriseră ori fugiseră. Uneori, găsea în 
urma lor grămezi de armuri, de parcă se scuturaseră în același 
timp de fiare şi de cinste, dar, din când în când, grămezile erau 
stropite de sânge. 

Regele Mithridates îşi frecă furios faţa obosită, aducând un 
strop de culoare în obraji. Nici nu-și mai amintea de când nu 
mai dormise. Nu mai îndrăznea să se îmbete acum, când puteau 
fi atacați la orice oră din noapte. Erau ca fantomele. Spirite 
iuți, mortale, care nu lăsau în urma lor decât leşuri albe. 

Fiii lui înfiinţaseră nişte unităţi de sprijin, aşa încât să aibă 
tot timpul un număr de oameni echipați şi gata de luptă, dar 
măsura nu dăduse nici un rezultat. Mithridates se întreba dacă 
nu cumva oamenii ăia se codeau, pentru că nu voiau să ajungă 
primii în fața dușmanului şi să fie uciși. Ajungeau la faţa locului 
numai după ce romanii dispăruseră deja. Veneau cu mare zarvă 
de scuturi şi săbii şi se dispuneau în cerc în jurul răniților, de 
unde strigau insulte în noapte, cu un fel de ciudă zadarnică. La 
fel ca ultima lovitură sau ca ultimul rânjet batjocoritor al laşilor 
care se văd la adăpost. 

Ceaţa începea să se subțieze şi Mithridates se ciupi de 
obraji cu degetele lui mari, ca să alunge gerul. În curând, avea 
să primească raportul despre străjile pierdute. Spera să fie unul 
dintre momentele acelea când toţi se întorceau în tabără năuciţi 
de norocul pe care îl avuseseră şi clătinându-se pe picioare de 
uşurare după atâtea ceasuri de încordare şi spaimă. Asemenea 
nopți erau rare acum. 

Odată, încercase să le întindă o cursă duşmanilor. Ascunsese 
o sută de oameni aproape de două posturi de gardă. A doua zi, 
toți cei o sută, până la ultimul, fuseseră găsiţi ţepeni, fără suflare. 
După aceea, Mithridates nu mai încercase nimic. Fantome. 

În jurul lui începu să adie vântul şi regele îşi strânse şi mai 
mult mantia. Ceaţa se învârteji şi dispăru în câteva minute, dez- 
văluind câmpia neagră. Mithridates îngheţă de spaimă când 
văzu şirurile de soldaţi care așteptau în liniște deplină. Legionari 
aliniaţi perfect, ale căror armuri străluceau dureros, într-o nebu- 
loasă argintie. Două cohorte. O mie de oameni. La cinci sute de 
metri depărtare, așteptându-l pe el. 

Inima îi bubui dureros sub mușchii mari ai pieptului, ame- 
ţindu-l. Auzi strigătul care străbătea tabăra, în vreme ce ofiţerii 
care nu muriseră deja îşi îmboldeau oamenii să se ridice și să 
fugă la poziţiile lor. Simţi atingerea panicii. O mie de oameni 
pe o latură. Unde erau ceilalți? 

— Trimiteţi iscoadele! urlă. 

Câţiva oameni începură să alerge, săriră în şa şi ieşiră în 
galop din tabără. 

— Arcașii la mine! continuă Mithridates și ordinul lui fu 
transmis din rând în rând. 

Sute de arcași începură să se adune în jurul siluetei înfăşu- 
rate în mantie. Apoi, regele adună ofiţerii. 

— E o momeală, un şiretlic. Vreau să apăraţi partea asta a 
taberei. Trageţi fiecare săgeată pe care o avem şi ţineţi-i la dis- 
tanță cu orice preţ. Dacă puteţi, omorâţi-i pe toți. Eu voi apăra 
gura văii, unde sunt sigur că va fi atacul principal. Nu cruțaţi 
nici un efort. Sub nici o formă nu trebuie să treacă de voi, în 
timp ce ne lovesc ceilalți. Aşa ceva ne-ar face moralul praf. 

Ofițerii dădură din cap şi se înclinară. Încordară arcurile 
de cum se îndreptară. Pe chipurile lor se citeau primele semne 
ale entuziasmului, ale beţiei de putere pe care o simteau arcaşii 
când trimiteau în dușmani roiuri aducătoare de moarte, în 
vreme ce ei înşişi erau în siguranţă. 

Mithridates îi lăsă să formeze unităţile și luă frâiele calului 
din mâinile băiatului care le ţinea. Porni în galop spre capătul 
taberei. Disperarea începea să se evapore. Se îndreptă în şa 

când văzu oamenii pregătiți de luptă peste tot în jur. Era zi şi 
ziua până şi fantomele pot fi ucise. 


Iulius stătea pe flancul drept al veteranilor, în fruntea co- 
hortei Ventulus. Trei rânduri de câte o sută şaizeci de oameni 
stăteau lângă el, şase centurii de câte optzeci, veteranii fiind 
dispuşi în primul şi al treilea rând, în vreme ce pe cei mai slabi 
dintre luptători îi așezase în rândul al doilea, de unde să nu 
poată fugi în caz că îşi pierdeau curajul. Împreună cu Gaditicus 
și Accipiter, acoperiseră vreun kilometru şi jumătate. Acum, 
aşteptau tăcuţi, nemişcaţi. Se terminase cu joaca. Fiecare dintre 
lupi ştia că era posibil să moară înainte ca soarele să se înalțe 
pe cer, dar toți stăteau drepți, neînfricaţi. Rugăciunile fuseseră 
spuse şi nu mai urma decât măcelul. 

Era un frig năprasnic. Unii soldați tremurau, aşteptând să se 
ridice ceața. Nu vorbeau, iar cei pe care tocmai îi avansase la 
rangul de optio nu erau nevoiţi să dea cu bastoanele în cei mai 
tineri, ca să îi facă să tacă. Toţi păreau să simtă momentul. În 
cele din urmă, ceața se împrăştie purtată de vântul revigorant. 
Legionarii înălțară capetele, aproape ca nişte câini care adul- 
mecau. Erau conştienţi de efectul pe care urmau să-l aibă asu- 
pra privitorilor. 

Unii dintre veterani ar fi vrut să atace cât timp ceața dimi- 
neţii era încă groasă, dar Iulius le spusese că voia ca dușmanii 
să guste groaza înainte de atacul final. Bătrânii acceptaseră 
ordinul fără alte întrebări. După trei săptămâni de atacuri dis- 
trugătoare asupra taberei, ajunseseră să se uite cu un soi de 
uluială respectuoasă la tânărul comandant care mergea alături 
de ei. Iulius părea în stare să ghicească fiecare mișcare pe care 
Mithridates voia să o facă şi o înăbușea crunt. Dacă Iulius 
spunea că venise timpul pentru o ultimă lovitură deschisă, care 
să-i distrugă pe greci, ei aveau să îl urmeze oriunde i-ar fi con- 
dus, fără să se plângă. 


316 CONN IGGULDEN 


Iulius supraveghea curios linia corturilor, savurând mo- 
mentul. Se întrebă care dintre trupurile grăbite era regele, dar 
n-avea cum să-şi dea seama. Avu un moment de îndoială când 
lumina soarelui aprinse valea. Chiar dacă, în ultimele câteva 
nopți, grecii muriseră sau dezertaseră cu sutele, acopereau to- 
tuşi o întindere enormă, în comparaţie cu care armata lui părea 
foarte mică. Îşi dezveli uşor dinţii, într-un moment de anti- 
cipaţie. Alungă îndoielile şi îşi spuse că văzuse deja cât valorau 
grecii. Multe dintre corturi erau goale. 

Fiecare zi de aşteptare fusese chinuitoare pentru Iulius din 
cauza faptului că nu putuse lua o hotărâre. Dezertorii pe care 
îi capturaseră le povestiseră despre moralul distrus şi slaba or- 
ganizare din tabără. Ştia tot ce se putea şti despre ofiţerii gre- 
cilor, despre echipamentul lor şi despre pofta cu care aveau să 
se bată. La început, se mulţumise cu planul atacurilor nocturne, 
care aveau să smulgă bucăţi din oastea grecilor până când 
Mithridates avea să-şi piardă cumpătul şi să o ia la fugă drept 
în braţele legiunilor care veneau de pe coastă. Dar săptămânile 
trecuseră fără ca grecii să dea semne că ar vrea să ridice tabăra 
şi fără vreo urmă de întăriri romane la orizont. 

Cam pe la începutul celei de-a treia săptămâni, Iulius accep- 
tase că era posibil ca legiunile să nu ajungă înainte ca Mithridates 
să se trezească din letargia lui defensivă şi să înceapă să se 
poarte ca un comandant adevărat. În noaptea aceea, când zeci 
de dezertori trecuseră fără să ştie la doar câţiva paşi de romanii 
ascunși, Iulius începu să plănuiască un atac deschis. 

Acum, grosul armatei inamice se aduna în blocuri compacte, 
de câte zece rânduri. Iulius dădu mohorât din cap, în vreme ce-şi 
amintea lecţiile pe care i le dăduse fostul lui profesor. Grecii 
n-aveau cum să aducă atât de multe săbii în primul rând, încât 
să depăşească liniile desfăşurate mult în lateral ale romanilor. 
Dar cele zece rânduri n-aveau să cadă prea uşor acum, că îi 
aveau în sfârşit în faţă, în câmpia deschisă, pe duşmanii care 

îi chinuiseră noapte de noapte de o veșnicie, parcă. Înghiţi cu 
greu în vreme ce examina atent terenul, așteptând momentul 
perfect în care să dea ordinul. Văzu un om înalt, care sări în 
şaua unui cal şi plecă în galop, apoi sute de arcaşi care formau 
linii de apărare. Săgeţile lor aveau să înnegrească văzduhul. 

„Sunt vreo mie“, șopti pentru sine. Oamenii lui aveau scuturi, 
multe dintre ele furate de la grecii pe care îi omorâseră noapte de 
noapte. Dar, chiar dacă uneau scuturile şi se adăposteau sub ele, 
fiecare zbor de săgeți avea să doboare câţiva romani. 

— Sună înaintarea — repede! se răsti Iulius la corniceni. 

Acesta duse la gură o goarnă rablagită şi sună o notă dublă. 
Cele două cohorte porniră ca un singur trup, tropăind în acelaşi 
ritm pe pământul Greciei. Iulius se uită repede în stânga şi în 
dreapta şi zâmbi sălbatic când văzu rândurile perfecte în care 
înaintau veteranii lui. Nici unul nu rămânea în urmă. Bătrânii 
tânjeau după genul de luptă pe care o înțelegeau, la fel de tare 
ca lulius, şi în sfârşit nerăbdarea lor avea să fie astâmpărată. 

La început, se apropiară încet. Iulius aşteptă ca arcaşii să 
tragă şi aproape îngheţă când mii de săgeți lungi şi întunecate 
bâzâiră prin aer, în direcţia lui. Ținteau bine, dar veteranii avu- 
seseră de-a face cu arcașii din toate ţinuturile Romei. Se mişcau 
fără să se pripească. Se lăsară pe vine, trăgându-şi aproape 
braţele şi picioarele, apoi fiecare îşi lipi scutul de scutul celui 
de alături. Formaseră un zid de nepătruns, iar săgețile se izbeau 
inutile de lemnul lăcuit şi arama acestuia. 

Urmă un moment de linişte, apoi veteranii se ridicară ca 
o singură ființă, urlând sălbatic. Scuturile erau pline de săgeți 
irosite, dar nu pierduseră nici măcar un singur om. Făcură re- 
pede douăzeci de paşi în față. Apoi, aerul începu din nou să 
vâjâie şi legionarii se adăpostiră sub scuturi. Undeva, un roman 


! Persoană însărcinată să dea diverse semnale, suflând într-un corn, pe câmpul 
de luptă sau la vânătoare. (în lb. latină, în original) (n.tr.) 

strigă de durere. Cele două cohorte înaintară încă de trei ori, 
pierzând doar câteva trupuri livide. 

Erau îndeajuns de aproape încât să atace. Iulius dădu ordi- 
nul şi cele trei note răsunară de-a lungul rândurilor. Lupii înce- 
pură să alerge repede şi se treziră la numai câteva zeci de metri 
de arcași. Norul negru trecu peste capetele lor. 

Arcaşii greci rămăseseră prea mult pe poziţii, vrând cu 
disperare să-i omoare pe cei care semănaseră atâta groază 
printre ei. Primul rând încercă să fugă din faţa romanilor care 
se năpusteau, dar retragerea lor dezordonată creă un moment 
de derută, pe care urletele sălbatice ale lupilor o transformară 
în teroare. 

Iulius exultă când rândul romanilor trecu prin arcași, 
croindu-şi drum cu pricepere sângeroasă. După numai câteva 
secunde, rândurile grecilor se desfăcură într-un haos de ţipete. 
Iulius ordonă cohortei Ventulus să împingă mai mult, iar 
Gaditicus își trimise oamenii uşor spre stânga, ca să mărească 
unghiul atacului. 

Panica se împrăştie ca viscolul în rândurile grecilor. Urlau 
de groază şi fugeau din primele linii. Aerul se umpluse de 
tipetele muribunzilor şi grecii se trăgeau înapoi din faţa lupilor, 
desprinzându-se din formaţii şi lepădând armele, în ciuda stri- 
gătelor neputinciose ale ofițerilor. 

Din ce în ce mai mulți o luară la fugă, până când şi cei mai 
viteji dintre ei, văzând că rămân singuri, se alăturară goa- 
nei nebune. 

Lupii atacau frenetic. Veteranii îşi tăiau drum prin ina- 
MICI, cu experienţa şi priceperea sutelor de bătălii din care 
ieşiseră vii. Tinerii atacau cu energie nestăpânită, și bucuria 
ameţitoare făcea să le tremure mâinile şi să le sticlească ochii 
în timp ce îşi măcelăreau dușmanii, cu braţele acoperite de 
sângele morţilor. 

Grecii şerpuiau în toate direcțiile. În două rânduri, ofiţerii 
încercară să-i aducă la ordine şi Iulius trebui să ajute cohorta 

Accipiter să zdrobească grupul cel mai mare. Nodul de luptători 
înfricoşaţi rămase la un loc mai puţin de un minut, apoi se 
împrăştie din nou. 

Tabăra se transformase în scena unui carnagiu, cu cadavre 
călcate în picioare şi bucăţi de echipament ce zăceau peste tot. 
Veteranii începură să obosească. Braţele îi dureau din pricina 
sutelor de lovituri năprasnice. 

Iulius ordonă cohortei Ventulus să formeze fierăstrăul: rân- 
dul din mijloc se mişcă la stânga şi la dreapta, umplând golurile 
şi întărind punctele slabe. Cohorta lui trecu prin tabără ca un 
tăvălug. Li se părea că omorâseră greci o zi întreagă. 

Gaditicus reușise să avanseze şi mai mult. Oamenii lui fură 
cei care dădură peste Mithridates și fiii acestuia, înconjurați de 
aproape o mie de oameni. Grupul acela era ca o ancoră pen- 
tru dezertori, pe care îi oprea din fugă și îi trăgea înapoi, să 
participe la sfârşitul bătăliei. Iulius le ceru romanilor să formeze 
capul de porc şi să străpungă astfel grupul compact din jurul 
regelui. O dată în plus, romanii se scuturară de oboseală. Iulius 
se aşeză în vârfului celui de-al doilea rând, chiar în spatele 
lui Cornix. Trebuiau să înfrângă repede ultima rezistenţă a 
grecilor. Oamenii aceia nu o luaseră la fugă, ci aşteptau calmi, 
sub privirea regelui. 

Ventulus formă capul de porc atât de uşor, de parcă ar fi 
luptat împreună o viaţă întreagă. Scuturile fură înălțate, ca să 
apere laturile formaţiei ca un vârf de săgeată. Cu toată forța, 
romanii se năpustiră în rândurile grecilor, făcându-i să se împle- 
ticească în spate şi să se ciocnească unii de alţii. Singurul om 
care rămânea expus în acea alcătuire era cel din vârf. Cornix se 
prăbuşi în prima explozie de lovituri. Plin de sânge, se ridică 
din nou. Îşi ţinea o mână la burtă, iar cu cealaltă lovea iarăși şi 
iarăşi. Căzu a doua oară. De data aceasta, nu se mai ridică. lulius 
ocupă poziția din vârful săgeţii, iar Ciro, uriașul, păşi lângă el. 

Cu o expresie fanatică pe chip, Mithridates începu să își 
croiască drum printre ai lui, încercând să ajungă la romani. 

Iulius mai mult simţi decât văzu cum forţa cu care împingeau în 
duşmani începuse să scadă. Practic, îi veni să bată din palme de 
încântare când văzu că Mithridates le ușura treaba şi deschidea 
el însuşi drum printre greci. Ştia că regele ar fi trebuit să ră- 
mână în spate, unde romanii n-ar fi putut să-l ajungă. În loc de 
asta, Mithridates urla ordine în stânga şi în dreapta, făcându-şi 
oamenii să se dea la o parte din calea lui. 

Era un om uriaș, înfăşurat într-o mantie groasă, purpurie. 
Nu încercă să se apere, ci ridică sabia deasupra capului, de 
unde o prăvăli cu forță teribilă. Iulius se feri și lovi la rândul 
său, dar lovitura fu parată cu o putere care-i amorţi braţul. Re- 
gele era puternic şi rapid. Şi mai mulți greci se adunară în jurul 
lui. Veteranii urlară din nou şi trecură mai departe, împingând 
înapoi gărzile regelui şi omorându-le cu un potop de lovituri. 
Mithridates nu păru să îşi dea seama că fusese prins în spatele 
liniei romanilor. Urlă şi își roti sabia fulgerător înspre pieptul 
lui Iulius. Puterea loviturii îl făcu pe tânărul ofiţer să se clatine 
pe picioare şi să dea îndărăt. O brazdă adâncă îi cresta armura. 
Amândoi războinicii suflau cu greu, din cauza oboselii şi a fu- 
riei. Iulius credea că îi pocnise o coastă, dar regele grec rămă- 
sese prins în spatele primei linii a luptei. Tot ce trebuia să facă 
era să strige, iar legionarii lui s-ar fi năpustit din toate părțile 
asupra lui Mithridates. 

Gărzile regelui încolțit făceau eforturi disperate să ajungă 
la el. Veteranii obosiţi se opintiră împotriva lor, dar puterile 
îi lăsau. Mithridates păru să simtă schimbarea şi strigă din 
toate puterile: 

— La mine, fiii mei! Veniţi la mine! 

Eforturile grecilor frenetici se dublară. 

Iulius se lăsă pe spate, evitând încă o lovitură circulară, 
apoi se repezi în faţă şi împlântă lama ciobită în umărul regelui. 
Mithridates se poticni şi Ciro îl înjunghie în pieptul putemic și 
îl împinse într-o explozie de energie. Sângele ţâşni şi sabia căzu 
dintre degetele moi ale regelui. Ochii acestuia îi întâlniră o clipă 

pe ai lui Iulius. Apoi, se prăbuşi în învălmăşeala de cadavre 
şi mocirlă. Iulius ridică sabia înroșită în semn de triumf, iar 
Gaditicus şarjă în flancul grecilor, împrăștiindu-i și făcându-i să 
o ia la fugă împreună cu ultimii dintre fraţii lor care rămăseseră 
în viaţă. 


Nu aveau ulei cu care să ardă trupurile morților, aşa că 
Iulius porunci să fie săpate gropi mari în spatele taberei. Dură o 
săptămână încheiată până reuşiră să facă niște gropi îndeajuns 
de adânci, încât să încapă în ele morţii lui Mithridates. Iulius 
nu le dăduse voie romanilor să sărbătorească victoria din cauza 
faptului că o mare parte din armata pe care o puseseră pe fugă 
supravieţuise. Sesiză ironia faptului că trebuia să stabilească un 
perimetru armat chiar în tabăra pe care o atacase de atâtea ori. În 
orice caz, ştia că erau puţine şanse ca aceia care supraviețuiseră 
să se adune şi să atace din nou, acum, că regele cel charismatic 
murise. Și fiii lui Mithridates fuseseră omorâţi la sfârşitul luptei. 
Iulius spera că anihilaseră voinţa celor care scăpaseră cu viaţă, 
dar Gaditicus era de părere că nu mai puţin de patru mii de greci 
reuşiseră să fugă. Iulius voia să plece cât mai repede din valea 
aceea, imediat ce răniții aveau să-şi revină sau să moară. 

Mai puţin de cinci sute de lupi supravieţuiseră atacului 
asupra taberei. Cei mai mulţi dintre ei pieriseră în timpul ultimei 
lupte, din jurul regelui grec. Iulius pusese să fie înmormântați 
separat şi nimeni n-avusese motive să se plângă de felul în care 
fuseseră tratate trupurile camarazilor morţi. Aceştia avuseseră 
parte de toate ritualurile funerare, care duraseră aproape o zi 
întreagă. Torţele de înmormântare răspândeau un fum negru, 
înecăcios, care părea potrivit pentru sacrificiul pe care îl făcu- 
seră lupii căzuți. 

Când toţi morții fură în pământ şi tabăra curățată de rămă- 
şițele luptei, Iulius îşi adună ofiţerii. Îi alese pe cei mai în 
vârstă zece centurioni care să vorbească în numele veteranilor. 
ÎI întrista faptul că printre ei nu se afla şi Cornix, dar înţelegea 


322 CONN IGGULDEN 


că bătrânul războinic alesese fără păreri de rău moartea pe care 
şi-o dorise. Quertorus veni împreună cu ceilalți. Abia când se 
aşezară îşi dădu lulius seama că şi Suetonius era acolo, deşi 
nu comanda peste nimeni. Braţul tânărului era înfășurat într-un 
bandaj gros, din pricina rănii pe care o suferise, şi doar ve- 
derea feşelor îl împiedicase pe Iulius să-l alunge. Poate că își 
câştigase dreptul de a sta printre ei, deşi Iulius se întreba dacă 
îi plăcuse măcar pe jumătate cât îi plăcuseră atacurile nocturne. 

— Vreau să plecăm înspre coastă şi să ne întâlnim cu Durus 
şi Prax. Pe undeva pe aici, între valea asta şi mare, trebuie să 
găsim o legiune romană. Asta dacă nu cumva senatorii şi-au 
pierdut minţile cu totul. Le vom preda corpul lui Mithridates, 
apoi vom pleca spre casă. Nu mai e nimic care să ne ţină aici. 

— Le vei da voie oamenilor să se împrăștie? întrebă Quertorus. 

Iulius se uită la el şi zâmbi. 

— Da, dar numai după ce ajungem la ţărmul mării. Au supra- 
vieţuit prea mulţi dintre grecii lui Mithridates, așa că nu ne 
putem permite să ne împrăștiem acum. În plus, o parte din cei 
cu care am venit eu în cetatea voastră au murit noaptea trecută. 
Am aur pe care vreau să-l împart supravieţuitorilor. Cred că ar 
fi corect să primească toți lupii câte o parte. 

— Atunci, ai de gând să le dai câte o parte din jumătatea ta? 
întrebă Suetonius repede. 

— Nu. Aşa cum am promis, banii din răscumpărări vor fi 
daţi înapoi proprietarilor de drept. Tot ce rămâne din jumătatea 
asta se va împărți în mod egal între lupi. Dacă nu-ţi place ideea, 
îţi sugerez să le spui și lor ce părere ai. Zi-le că tu nu consideri 
că merită să primească un pic de aur cu care să se întoarcă 
acasă drept răsplată pentru ce au făcut aici. 

Încruntat, Suetonius se dădu bătut. Veteranii îl priviră cu 
interes, dar el se feri de ochii lor. 

— Despre cât aur vorbim, de fapt? întrebă Quertorus, cu tot 
interesul posibil. 

Iulius ridică din umeri. 

— Douăzeci, poate treizeci de aurei de om. Va trebui să fac 
socotelile când ne întâlnim cu Durus. 

— Zici că omul ăsta are toţi banii la bord şi te aştepţi să îl 
mai găseşti în port? îl întrerupse unul dintre ceilalți. 

— Mi-a dat cuvântul lui că va fi acolo. Iar eu i-am dat cu- 
vântul meu că, dacă nu va fi acolo, am să-l găsesc și am să-l 
omor. Dar va fi. Acum, vreau ca toată lumea să fie gata de marş 
în cel mult o oră. M-am săturat de tabăra asta. M-am săturat 
de Grecia. 

Se întoarse spre Gaditicus cu o expresie melancolică. 

— Acum, putem să mergem acasă, zise. 


Găsiră una dintre cele două legiuni la nici o sută douăzeci 
de kilometri în interiorul continentului. Era comandată de 
Severul Lepidus. În tabăra puternic fortificată, Iulius şi Ciro îi 
predară lui Lepidus trupul lui Mithridates aşezat pe o tarpă de 
lemn. Ciro rămase tăcut după ce aşezară corpul pe o masă joasă 
dintr-un cort gol. Iulius văzu că buzele uriașului se mişcau 
într-o rugăciune mută, ca semn de respect pentru duşmanul 
înfrânt. Când termină, Ciro simți privirea intensă a lui Iulius și 
i-o susținu fără să se rușineze. 

— A fost un om viteaz, zise Ciro simplu şi Iulius fu surprins 
de cât de mult se schimbase de când îl văzuse prima oară, în 
sătucul de pe ţărmul african. 

— Te-ai rugat zeilor romani? întrebă Iulius. 

— Zeii romani încă nu mă ştiu. Când ajungem la Roma, o 
să vorbesc cu ei. 

Legatul roman trimise o escortă care să-i conducă pe lupi 
până la mare. Iulius nu se opusese ideii, deşi escorta părea 
mai degrabă să păzească nişte prizonieri decât să le garanteze 
libera trecere. 

În sfârşit, ajunseră în port şi îl căutară pe Durus. ÎI găsiră la 
bordul navei sale. Căpitanul nu păru copleșit de fericire să vadă 
că scăpaseră cu viaţă, dar se înmuie repede când Iulius îi spuse 

că avea să-l plătească pentru timpul pierdut. Şi ca să îi ducă la 
Brundisium, portul cel mai apropiat de Roma. 

Era foarte ciudat să se afle din nou pe o corabie. Iulius 
îşi cheltui o parte din proaspăta avere pentru a cumpăra toate 
butoaiele cu vin din port, ca să sărbătorească victoria cum se 
cuvine. În ciuda obiecţiilor lui Suetonius, comorile lui Celsus 
fură împărţite între lupi şi mulţi dintre ei aveau să se întoarcă 
acasă bogaţi, cel puţin după standardele vieţii pe care o duseseră 
înainte. Chiar dacă trebuiau să dea bani pentru călătoria scumpă, 
confortul unei caravane sau chiar spinarea unui cal. 

Veteranii cerură să îl mai vadă o dată pe Iulius în particular, 
înainte să plece spre est şi către casă. Iulius le oferise locuri în 
armată dacă voiau să meargă la Roma, cu el. Drept răspuns, 
veteranii izbucniseră în râs şi se uitaseră unii la alţii. Era greu 
să ispiteşti nişte oameni de vârsta lor, mai ales dacă aveau 
punga plină, iar Iulius nu se așteptase să accepte. Quertorus îi 
mulțumi în numele tuturor, apoi bătrânii îl aclamară, acoperind 
nava cu zgomotul pe care îl făceau. Apoi, plecară. 

Durus prinse mareea din zori şi o luară din loc fără fanfare 
sau declamaţii. Toţi lupii tineri rămaseră cu el şi savurară 
experienţa scurtă a mersului pe mare, cu entuziasmul uşor de 
stârnit al oamenilor tineri. Apele erau liniştite şi, după doar 
câteva săptămâni, ajunseră la Brundisium şi păşiră pe uscat. 

Cei care fuseseră cu el încă de la început se priviră năuciţi 
câteva clipe, apoi cele trei centurii ale lupilor formară o coloană 
lungă şi începură marșul spre oraș. Ciro fusese de curând 
promovat să comande o unitate de cincizeci de oameni. Ţinea 
pasul în timp ce medita la faptul că avea să vadă, în sfârșit, 
oraşul care îl chemase. Tremură uşor şi îşi strânse umerii. 
Era ceva mai frig, decât la ferma lui mică de pe coasta Africii, 
dar simţea că locul acela era exact așa cum trebuia. De parcă 
spiritele strămoşilor lui veniseră să-și întâmpine fiul de care 
erau mândre. 


Împăratul — Moartea regilor 325 

Cu lacrimi în ochi, prea copleşit ca să mai poată vorbi, 

Iulius se lăsă în genunchi și sărută pământul. Pierduse prieteni 

dragi şi suferise răni pe care avea să le poarte cu sine până la 
sfârşitul vieţii, dar Sulla murise şi el se întorsese acasă. 


PARTEA A DOUA 


CAPITOLUL DOUĂZECI ŞI ŞAPTE 


Cato îşi trecu o mână bondoacă peste frunte. Chiar dacă 
răceala iernii apăsa încă asupra Romei, clădirea senatului era 
ticsită şi aerul dinăuntru era greu din pricina căldurii emanate 
de cele trei sute de demnitari înghesuiți în spațiul strâmt. Cato 
ridică mâinile cerând linişte şi aşteptă răbdător până când 
rumoarea se potoli. 

— Acest Cezar, acest tânăr nesăbuit a arătat numai dispreţ 
pentru voinţa senatului. Acţionând de unul singur, a dus la 
moarte sute de cetăţeni romani, dintre care mulţi erau veterani 
ai legiunilor noastre. Aşa cum înţeleg eu lucrurile, şi-a asumat 
o autoritate care nu i-a fost conferită nicicând şi s-a purtat exact 
aşa cum era de aşteptat din partea nepotului lui Marius. Cer 
corpului senatului să-l cenzureze pe acest mic cocoș şi să arate 
cât de mult ne repugnă risipa de vieţi pe care a făcut-o şi lipsa 
lui de respect pentru autoritatea noastră. 

Se așeză cu un mormăit satisfăcut, iar maestrul de dezbateri 
se ridică, arătând întru totul destins. Era un om corpolent, în- 
floritor, care avea prea puţină răbdare cu proştii. Deşi autoritatea 
lui era pur formală, îi făcea plăcere să-i controleze pe membrii 
mult mai puternici ai senatului. 

Cuvintele lui Cato îl făcură pe Cinna să se ridice. Faţa îi 
ardea de furie. Maestrul de dezbateri îi făcu semn să vorbească, 
iar Cinna îşi plimbă privirea pe deasupra rândurilor ocupate de 
senatori, captându-le atenţia. 

— După cum mulţi dintre voi ştiu, sunt înrudit cu Cezar prin 
căsătoria fiicei mele. Am venit astăzi aici nu ca să vorbesc în 
apărarea lui, ci ca să iau parte la ceea ce mă aşteptam să fie un 
mesaj de felicitare, just şi potrivit. 

Dinspre simpatizanţii lui Cato izbucni un val de murmure 
care îl împiedică să continue, dar senatorul aşteptă cu răbdare 
îngheţată până când vociferările se stinseră. 

— Oare n-ar trebui să-l felicităm pe cel care l-a înfrânt pe 
unul dintre duşmanii Romei? Mithridates este mort, armata lui 
e împrăștiată şi totuşi unii dintre voi vorbesc despre cenzură? 
Este de necrezut! În loc să numărăm vieţile soldaţilor care 
au căzut în lupta cu o forță mult mai mare, să ne gândim mai 
degrabă la oamenii nevinovaţi care trăiesc astăzi tocmai dato- 
rită faptului că Mithridates a fost zdrobit. Câţi cetăţeni ai Romei 
ar mai fi murit până când precautele noastre legiuni ar fi reuşit 
să se apropie suficient încât să intre în luptă cu duşmanul? Po- 
trivit relatărilor pe care le-am tot auzit, se pare că ar fi fost 
posibil nici să nu găsească oastea grecilor! 

Izbucni o altă furtună de vociferări, peste care se auziră 
râsete batjocoritoare şi strigăte. Mulţi dintre senatorii de pe 
ambele părți se ridicaseră să vorbească și se foiau în timp ce 
aşteptau să li se dea cuvântul. Maestrul de dezbateri prinse 
privirea lui Cinna şi ridică întrebător din sprâncene. Cinna cedă 
cuvântul cu graţie forţată şi se aşeză. 

Senatorul Prandus se ridică în dreptul lui Cato. Era un indi- 
vid înalt, care părea deşirat alături de trupul masiv al patronu- 
lui său. Îşi drese ușor vocea când i se făcu semn să vorbească. 

— Fiul meu, Suetonius, a fost unul dintre cei capturați de pirați 
împreună cu acest Cezar. Opiniile mele se bazează pe relatările 
lui, care pun în evidenţă pericolul pe care acest roman îl repre- 
zintă pentru toate valorile în care credem. Acţionează fără să 
ceară sfatul nimănui. Se aruncă în conflicte fără să se gândească 
la alte metode de a rezolva problemele. Primul şi singurul lui 
răspuns la orice provocare este atacul orbesc. Cunosc amănunte 

despre execuțiile şi torturile săvârşite în numele lui, neaprobate 
de senat. A obligat soldaţi bătrâni să meargă la luptă de dragul 
gloriei personale. Trebuie să mă declar de acord cu onorabilul 
Cato şi să spun că acest Cezar ar trebui adus în faţa senatului, 
de la care să primească pedeapsa care i se cuvine. N-ar trebui 
să uităm nici acuzaţiile de piraterie pe care i le-a adus chestorul 
Pravitas. Dacă îi aprobăm faptele, aşa cum cred unii că ar trebui 
să facem, vom sfârşi prin a crea un alt Marius şi prin a ne căi 
pentru generozitatea pe care i-am arătat-o. 

Cato împinse în picioare un om care părea nesigur. Sena- 
torul Bibilus aproape că se împiedică sub apăsarea mâinilor 
greoaie. Era alb la față şi broboane de sudoare îi atârnau pe 
frunte. Încălcând obiceiul, începu să vorbească fără să fi primit 
permisiunea şi primele lui cuvinte fură acoperite de vocile care 
îl luară în râs. 

— ... Ar trebui să se ia în consideraţie retragerea dreptului 
de a face parte din senat, zise înghițind saliva care i se adu- 
nase în gât. Sau, eventual, să îi fie interzis să deţină funcții 
militare. Să se apuce de negustorie cu aurul prădat, pe care l-a 
adus cu el. 

În timp ce Bibilus vorbea, maestrul de dezbateri îl privi cu 
răceală cumplită. Un gest scurt îl trimise pe Bibilus înapoi pe 
scaunul lui. Faţa senatorului ardea de ruşine. Maestrul de dezba- 
teri se uită spre băncile opuse, hotărât să redreseze balanţa prin 
alegerile pe care avea să le facă. Crassus primi permisiunea să 
vorbească. Mulţumi din cap maestrului de dezbateri şi se uită 
calm de la un capăt la altul al băncilor înghesuite, până când fu 
destul de linişte şi putu să înceapă. 

— Cum vă daţi pe faţă spaimele secrete! izbucni el. Un alt 
Marius, ziceţi. Nepotul lui Marius! Gândiţi oare că preţioasa 
noastră republică ar putea supravieţui fără putere militară? Câţi 
dintre voi au condus soldaţi în lupte încununate de succes? 

Privirea lui sfredeli rândurile ocupate de senatori. Ştia 
că rivalul său Cato nu făcuse decât serviciul militar minim, 

de doi ani, care să-i permită să urce pe scara politică. Şi alți 
senatori dădură din cap, în timp ce Cato îşi înăbuși un căscat 
şi privi aiurea. 

— Avem un tânăr care e în stare să conducă soldaţi, continuă 
Crassus. A adunat o mică armată şi a zdrobit o forţă de opt sau 
nouă ori mai mare. E adevărat, a acţionat fără să ceară aprobarea 
noastră, dar cu greu ar fi putut să aştepte vreun an, doi, până 
terminam noi de dezbătut. 

Maestrul de dezbateri îi căută privirea, dar Crassus îl ignoră. 

— Nu, domnilor, ciuda veninoasă pe care o simt unii dintre 
noi are o cauză rușinoasă. Tânărul acesta ne-a demonstrat că 
modul în care alegem comandanții legiunilor este greșit. Suc- 
cesul lui este dovada faptului că noi nu am acţionat cu destulă 
energie şi iuţeală pentru a ne apăra posesiunile din Grecia. Asta 
nu le dă pace domnilor în cauză. Asta este pricina mâniei lor 
împotriva lui Cezar. Daţi-mi voie să vă amintesc că tânărul 
acesta a primit cununa de stejar pentru vitejia de care a dat 
dovadă în lupta de la Mytilene. Este un soldat talentat, loial 
Romei şi ar fi o rușine dacă n-am recunoaşte lucrul acesta în mod 
public. ÎI aud pe Bibilus cum bâlbâie ceva despre excluderea 
lui din viaţa militară şi nu pot să nu mă întreb ce victorii ne-a 
adus Bibilus? Sau Cato? Şi iată-l şi pe Prandus, care face aluzii 
la acte de piraterie, deşi știm cu toţii că acuzaţiile acelea s-au 
dovedit nişte prostii când toate faptele au ieșit la lumină. Nu 
e de mirare că evită să vorbească deschis despre o chestiune 
atât de dificilă, de vreme ce chiar fiul lui e unul dintre romanii 
acuzaţi de piraterie! Ar trebui să îl onorăm pe Cezar pentru 
ceea ce a realizat. 

— Ajunge, Crassus, spuse maestrul de dezbateri pe un ton 
sever, deşi omul era mulţumit că îl lăsase să vorbească destul, 
încât să compenseze ieşirea lui Bibilus. Ambele părţi au vorbit. 
Putem trece la vot. 

Cei care erau încă în picioare se aşezară fără chef şi priviră în 
jurul sălii, încercând să ghicească rezultatul dezbaterii. Înainte 

ca votul să poate începe, uşile masive de bronz se deschiseră 
larg şi Pompei intră, generând un nou val de interes. De când 
îi murise fiica, nimeni nu-l mai văzuse în apropierea forumului 
sau a senatului şi mulți oameni se întrebau în şoaptă despre 
tragedia pe care o trăise şi ce urmări putea să aibă. 

Maestrul de dezbateri îi făcu un semn lui Pompei, indicân- 
du-i un loc printre senatori. În loc să se așeze, Pompei merse 
spre locul acela şi rămase în picioare, așteptând să fie validat. 

Maestrul de dezbateri oftă şi îşi ridică mâna către Pompei. 
Toate zgomotele încetară şi toţi ochii se aţintiră asupra acestuia. 

Cato mai ales îl privea cu intensitate strălucitoare, observând 
fiecare detaliu. Cenuşa fiicei lui nu era de mult în pământ, dar 
nici un semn de durere nu se citea pe chipul omului. Părea 
calm, aşa cum privea în jurul lui, spre băncile pline. 

— Senatori ai Romei, iertaţi-mi absenţele şi întârzierea. 
Mi-am înmormântat fiica, zise fără vreo urmă de slăbiciune în 
voce. Fac legământ în fața voastră că vinovaţii se vor căi pentru 
că au răpus nevinovaţi în jocurile puterii, dar aceasta este o 
problemă pe care o vom discuta în altă zi. Vorbea rezonabil, 
dar cei care şedeau aproape de el vedeau cât de încordat îi era 
fiecare muşchi al umerilor, de parcă se străduia să ţină în frâu 
o furie cumplită. Spuneţi-mi ce se votează în dimineaţa asta? îl 
întrebă pe maestrul de dezbateri. 

— Se decide dacă acţiunile lui Iulius Cezar din Grecia tre- 
buie cenzurate sau aprobate, răspunse omul. 

— Înţeleg. Cum se pronunță Cato în această chestiune? în- 
trebă Pompei fără să se uite la silueta revărsată, care se îndreptă 
brusc în scaun. 

Maestrul de dezbateri se încumetă să arunce o privire în di- 
recţia lui Cato. 

— Se pronunţă în favoarea cenzurii, răspunse omul, 
descumpănit. 

Pompei îşi împreună mâinile la spate şi, din nou, cei de 
lângă el văzură cât îi erau de albe încheieturile degetelor. 

— Atunci, eu votez împotriva lui. 

Preţ de câteva momente lungi, Pompei susținu privirea lui 
Cato în linişte, până când toţi cei prezenţi deveniră conştienţi 
de noua dușmănie dintre ei. Începură să se audă şoapte şi cei 
mai bătrâni dintre senatori se îndreptară în scaune, interesaţi de 
ce se întâmpla. 

— Mai mult, le cer tuturor celor care mă susțin să voteze 
împotriva lui. Le cer tuturor celor care îmi datorează un vot să 
voteze împotriva lui. Votaţi acum şi datoriile față de mine vor 
fi plătite toate. 

Rumoarea izbucni în senat. Toţi discutau implicaţiile unei 
asemenea mişcări. Era practic o declaraţie de război. Cato 
își strânse gura cămnoasă într-o linie subţire de enervare, în 
timp ce maestrul de dezbateri anunţă votul. Apelând în acelaşi 
timp la toate favorurile care i se datorau, Pompei lepăda ani 
întregi de aranjamente şi alianţe chibzuite, doar ca să îşi arate 
disprețul în public. 

Crassus păli uşor. Pompei era nesăbuit, dar credea că îl 
înţelege. Nici unul dintre cei prezenţi nu se putea îndoi de 
faptul că Pompei îl identificase pe cel care se făcea vinovat de 
moartea fetei. Cato avea să-şi piardă mult din putere, având 
în vedere că oamenii din jurul lui cântăreau ameninţarea lui 
Pompei şi se gândeau dacă ar trebui să ia distanță. Crassus 
oftă. Cel puţin, aveau să câştige votul acela, iar Cato avea să 
fie prejudiciat de o asemenea hotărâre. Chiar dacă numărul 
mare al celor care votară împotriva lui reflecta multele 
obligaţii faţă de Pompei, era greu pentru senatorul cel gras 
să rămână de unul singur, în vreme ce sute de colegi se aliau 
împotriva lui. 

Votul trecu repede şi Pompei se aşeză, pentru a participa la 
discuţia privitoare la rangul care avea să îi fie acordat lui Iulius 
când avea să se întoarcă în senat. Cei mai mulți dintre senatori 
voiau să iasă din încăperea sufocantă, în aerul proaspăt şi rece 
de afară. Astfel, dezbaterea merse surprinzător de repede, iar 

Cato abia dacă luă parte la ea, împietrit de umilirea pe care o 
suportase. 

În vreme ce senatorii ieşeau în rând pe ușile de bronz, Cato 
făcu o grimasă și înclină capul în direcţia lui Pompei, recu- 
noscând vctoria acestuia. Pompei îl ignoră şi plecă repede spre 
casă, fără să schimbe o vorbă cu nimeni. 


Tubruk urcă scările interioare care duceau pe zidul moşiei, 
mulţumit că fusese avertizat din timp de sclavii care munceau 
la câmp. Se chinui să distingă detaliile coloanei care venea în 
marş pe drumul ce ducea la domeniu. 

— Două sau trei legiuni, s-ar părea, îi strigă Corneliei care 
ieşise din casă la chemarea lui. Nu văd flamuri, dar poartă ar- 
muri. Ar putea să facă parte dintr-o garnizoană romană. 

— Vrei să chemi oamenii? întrebă Cornelia, îngrijorată. 

Tubruk nu-i răspunse imediat. Privea atent soldaţii care se 
apropiau. Erau foarte disciplinaţi şi complet echipați, dar lipsa 
flamurilor îl îngrijora teribil. Moartea fiicei lui Pompei aruncase 
vechile familii ale Romei în starea aceea de nesiguranţă care 
dispăruse după moartea lui Sulla. Dacă un senator atât de pu- 
ternic fusese atacat chiar în casa lui, atunci nimeni nu era în 
siguranţă. Tubruk șovăi. Putea să îi cheme pe Brutus şi pe sol- 
daţii acestuia, ca să apere poarta. Dar faptul acela ar fi putut fi 
interpretat ca o provocare, o insultă la adresa unei forţe legi- 
time. Apucă strâns piatra zidului şi luă o hotărâre. Mai bine să 
jignească pe careva decât să fie luaţi prin surprindere. Soldații 
aceia care ascunseseră toate însemnele legiunii din care făceau 
parte puteau foarte bine să fie asasini. 

— Cheamă-l pe Brutus. Spune-i că am nevoie de toţi oamenii 
lui, acum! îi strigă Tubruk Corneliei. 

Aceasta renunţă la ceremonie şi o rupse la fugă spre clă- 
dirile din preajmă. 

Coloana care mărşăluia către ei ajunsese la mai puţin de trei 
sute de metri până când Brutus îşi dispuse oamenii în formaţie, 

în spatele porţilor mari. Erau gata să se năpustească afară şi 
să atace. N-aveau decât douăzeci de oameni şi Tubruk îşi 
dori să fi avut loc la domeniu pentru mai mulți. Chiar dacă, la 
început, îl luase în râs pe tânărul comandant care mergea peste 
tot cu douăzeci de soldaţi după el. 

Pe Brutus îl cuprinse senzaţia aceea de anticipare care îi 
făcea stomacul ghem. Copilul din el îşi dori să nu-l fi lăsat pe 
Renius la barăcile din oraş, dar momentul de slăbiciune trecu 
repede. Îşi scoase sabia din teacă şi se simţi mai încrezător. Oa- 
menii lui răspunseră şi încordarea de pe feţele lor fu înlocuită de 
zâmbete reținute. Auzeau tropăitul soldaţilor care se apropiau 
de domeniu, dar nici unul nu dădea semne de frică. 

O siluetă micuță ieși în fugă din grajduri și țâșni lângă Brutus. 

— Nu vii cu noi! se răsti Brutus ca răspuns la întrebarea 
nerostită. 

Nu ştia mare lucru despre ariciul pe care îl salvase Tubruk, 
dar în momentul acela n-avea răbdare să stea la discuții. 
Octavian deschise gura şi Brutus se înfurie când zări pumnalul 
care lucea în mâna copilului. 

— Dispari de aici! lătră Brutus. 

Octavian îngheţă, făcu ochii mari, apoi se întoarse pe călcâie 
şi se îndepărtă ţanţoş, fără să mai spună nimic. Brutus nu-l 
băgă în seamă. Se uita la Tubruk, așteptând veşti despre ce se 
întâmpla dincolo de porți. Era frustrant să trebuiască să aştepte 
aşa, ca legat la ochi, dar ştia că, dacă soldaţii aceia veneau din 
partea senatului, n-ar fi fost deloc bine să-i întâmpine cu sabia 
în mână. De bună seamă, ar fi urmat vărsare de sânge chiar 
dacă misiunea iniţială a legionarilor ar fi fost pașnică. 

Pe zid, Tubruk făcu ochii mici, privind armata care se apro- 
pia în marş măsurat. Expiră brusc şi toată încordarea dispăru 
într-o clipă, fără ca oamenii de jos să vadă. 

— Marcus Brutus! strigă Tubruk. Vreau să deschideţi poarta 
ŞI să ieşiţi în întâmpinarea lor. 

Brutus se uită în sus nedumerit. 

— Eşti sigur? Dacă vin cu gânduri rele, o să ne apărăm mai 
bine după ziduri. 

— Deschide porţile! răspunse Tubruk liniştit, cu o expresie 
ciudată pe faţă. 

Brutus ridică din umeri şi dădu ordinul. Soldaţii Primigeniei 
îşi scoaseră săbiile şi înaintară. Inima lui Brutus bubuia. Simţi 
bucuria sălbatică pe care i-o stârnea convingerea că nu era om 
în viaţă care să mânuiască mai bine un gladius. Avea certitu- 
dinea asta din ziua aceea, cu mulţi ani în urmă, când el şi Renius 
se înfruntaseră chiar în curtea aceasta. 

— Bine, demon bătrân ce eşti. Dar, dacă ăștia mă omoară, să 
ştii c-am să te aştept dincolo, când ţi-o veni şi ţie rândul! 


Tulius văzu oamenii înarmaţi care ieşeau pe porţile dome- 
niului şi înţepeni. Ce se întâmplase? 

— Pregătiţi armele! se răsti şi aerul vesel al oamenilor dis- 
păru imediat. 

Ceea ce crezuseră că avea să fie o întoarcere victorioasă 
se transformase într-un nou pericol. Cabera tresări când auzi 
ordinul. Scrută cu ochii îngustaţi grupul necunoscut de soldați. 
Întinse mâna să îi atragă atenţia lui Iulius, apoi se răzgândi şi 
zâmbi pentru sine. Ridică pumnalul şi începu să gesticuleze 
furios cu el. Se distra teribil, dar soldaţii din jur nu păreau să 
fie în aceeaşi dispoziţie. Se așteptaseră să fie primiţi ca nişte 
eroi după atâtea luni grele de drum şi de moarte. Cu expresii 
sălbatice, scoaseră încă o dată săbiile. 

— Formaţie liniară! ordonă Iulius, turbat. 

Dacă puseseră mâna pe casa lui, avea să-i omoare pe toţi, 
până la ultimul. Inima i se strânse de îngrijorare pentru mama 
lui şi pentru Tubruk. 

Îi privi cu ochi experţi pe soldaţii care se desfăşurau în fața 
zidurilor. Nu erau mai mult de douăzeci, deşi puteau să mai fie 
ascunși în curte. Legionari. Se mişcau bine, dar avea încredere 
în lupii lui împotriva oricărei armate, de oriunde. În plus, erau 


338 CoNN ÎGGULDEN 


mult mai mulţi. Îşi impuse să nu se mai gândească la soarta 
familiei lui şi se pregăti să dea ordinul de atac. 


— Pe Marte! Vor să atace! exclamă Brutus când zări coloana 
desfășurându-se în formaţie ofensivă. 

Când văzu cât de mulţi erau, fu ispitit să le ordone soldaților 
lui să intre înapoi în curte, dar n-ar fi avut timp să închidă poarta 
în urma lor şi duşmanii i-ar fi făcut praf în timp ce se retrăgeau. 

— Tubruk, încuie porţile! urlă Brutus. 

Neghiobul acela bătrân judecase greşit, nu văzuse cât de 
mare era ameninţarea şi el trebuia să plătească preţul. 

Spre mândria lui Brutus, soldaţii Primigeniei nu se clintiră 
din loc, deşi înțelegeau că distrugerea lor era inevitabilă. Îşi 
ocupară poziţiile sub zidurile domeniului. Pregătiră armele şi 
desfăcură cataramele cu care erau legate sulițele pe care aveau 
să le arunce în duşmani, în vreme ce erau atacați. Fiecare din- 
tre ei purta câte patru sulițe lungi. Mulţi dușmani aveau să 
cadă graţie lor, înainte să se fi apropiat destul încât să folo- 
sească săbiile. 

— Nu încă... strigă Brutus pe deasupra capetelor soldați- 
lor lui. 

Doar câţiva paşi în plus și armata în marș ar fi intrat în 
raza suliţelor. 

Dintr-odată, aceştia primiră ordinul să se oprească şi rându- 
rile disciplinate încremeniră. Brutus ridică din sprâncene de 
uimire, privind atent feţele duşmanilor. Dădu cu ochii de Iulius 
şi începu să râdă în hohote, spre deruta totală a celorlalți. 

— Pe loc repaus! le ordonă celor douăzeci de soldaţi ai lui, care 
îşi prinseră la loc suliţele şi vârâră săbiile în teacă. Când totul 
fu gata, îi duse în marş înspre soldaţii necunoscuţi, chicotind. 

Iulius vorbi primul. 

— Ai oare cea mai mică idee cât de aproape am fost să te 
ciopârțesc cu sabia? întrebă el rânjind. 

— Cam la asta mă gândeam şi eu. Oamenii mei ar fi aruncat 
câteva sulițe în tine înainte să mai înaintezi câţiva paşi. Tot 
norocos ai rămas, din câte văd. 

— Eu te-am recunoscut! exclamă Cabera, cu înfumurare. 

Brutus chiui când văzu că bătrânul încă era în viaţă. Se îm- 
brățişară tustrei, sporind perplexitatea soldaţilor din jur. Iulius 
se desprinse primul şi observă cele trei săgeți îngemănate de pe 
platoşa lui Brutus. 

— Pe toţi zeii! Asta nu e Primigenia? 

Brutus dădu din cap, cu ochii strălucitori. 

— Eu sunt la comandă. Dar ne mai lipsesc nişte oameni în 
momentul de faţă. 

— Cam câţi? 

— Doar vreo patru mii, vezi tu, dar mă ocup de problema asta. 

Iulius fluieră încet. 

— Avem multe de vorbit. Tubruk ştie c-am venit? 

Brutus se uită peste umăr, către zidurile albe ale domeniului. 
Pe creasta lor, administratorul domeniului ridică un braţ în 
semn de salut. Cabera îi răspunse entuziasmat. 

— Da, ştie, răspunse Brutus cu un zâmbet acru. 

— Va trebui să găsesc nişte barăci în oraş, pentru soldaţii 
mei, zise Iulius. Deocamdată, pot să-şi întindă corturile pe do- 
meniu, cât timp mă ocup eu de câteva chestiuni, dar am nevoie 
de un aranjament definitiv şi de un teren de instrucție. 

— Ştiu locul perfect. Şi omul care să-i instruiască, răspunse 
Brutus. Renius s-a întors cu mine. 

— Voi avea nevoie de el. Şi de tine, spuse Iulius, care înce- 
puse deja să facă planuri. 

Brutus zâmbi. Îşi simţea inima uşoară în vreme ce se uita la 
vechiul lui prieten. Avea înfăţişarea mai aspră decât îşi amintea 
Brutus, din cauza cicatricilor noi de pe față, dar era acelaşi om. 
Din impuls, întinse braţul pe care Iulius îl apucă strâns, pradă 
aceleiaşi emoții. 

— Soţia mea e în siguranţă? întrebă Iulius, cercetând atent 
fața vechiului său prieten în încercarea de a afla veştile. 

— E aici, împreună cu fiica ta. 

— Am o fiică? Zâmbetul lui Iulius se întinse de la o ureche 
la cealaltă. De ce mai stăm aici? O fiică! Haideţi! 

Strigă scurt ordinul ca soldaţii lui să întindă tabăra în jurul 
zidurilor moşiei, apoi plecă în grabă. Cu mintea roind de gân- 
duri, Brutus mărşăluia în spate, împreună cu cei douăzeci de 
oameni ai lui. Avea atâtea să-i spună lui Iulius! Despre asasi- 
narea lui Sulla, despre fiica lui Pompei, despre ce-i spusese 
mama lui că se șuşotea prin senat. Ah, Iulius trebuia să o cu- 
noască pe Servilia! Acum, că se întorsese Iulius, i se părea 
că lumea e stabilă din nou şi Brutus simţi cum scapă de toate 
grijile. Acum, că bunul lui prieten era acolo să-l ajute, avea să 
refacă puterea de odinioară a Primigeniei, începând chiar cu 
cele trei centurii pe care le adusese cu el. Iulius făcea ca orice 
problemă să pară un fleac şi, dintre toți oamenii, el avea să 
înţeleagă de ce trebuia să renască „Legiunea trădătorului“. 

Brutus începu să râdă când ajunse în faţa lui Tubruk, care îl 
aşteptase înăuntrul zidurilor, cu o expresie sarcastică. 

— Ai ochi buni pentru un om de vârsta ta, îi zise bătrânu- 
lui gladiator. 

Tubruk începu să râdă. 

— Soldaţii trebuie să fie atenţi la toate amănuntele. De 
exemplu, la cine este comandantul armatei adverse, răspunse 
vesel Tubruk. 

Brutus ridică jenat din umeri. 

— Unde a fugit Iulius? 

— Să-şi vadă soţia şi fiica, băiete. Lasă-i singuri un timp. 

Brutus se încruntă uşor. 

— Sigur ca da. Am să mă duc cu oamenii la barăcile din 
oraş. Rămân acolo peste noapte. Să-i zici unde mă găseşte. 

— Nu asta am vrut să spun... nu trebuie să pleci, băiete, zise 
Tubruk repede. 

Brutus clătină din cap. 

— Nu, ai dreptate. În momentele acestea, ar trebui să stea cu 
familia lui. Ne vedem mâine. 

Se întoarse ţeapăn şi le ordonă oamenilor lui să iasă din 
curte încolonați, în pas de marş. 

Cabera rătăcea prin grădină, zâmbind fericit de tot ce vedea. 

— Tubruk! strigă el. Ai de gând să ne dai ceva gustos de 
mâncare, nu? A trecut foarte mult de când n-am mai băut un 
vin bun şi n-am mai gustat din mâncărurile alea dichisite şi ci- 
vilizate cu care voi, romanii, vă mândriți atâta. Vrei să mă duc 
să vorbesc cu bucătarul? Ţin minte că mi-a plăcut de el, cânta 
frumos. Ţie cum îţi merge? 

Fruntea lui Tubruk se descreți după momentul tensionat 
al plecării lui Brutus. Era imposibil să nu te atingă valul de 
entuziasm pe care bătrânul vindecător îl aducea cu el oriunde 
ar fi fost. Lui Tubruk îi lipsise la fel de mult ca şi celorlalți. 
Cobori scările să îl întâmpine. 

Cabera prinse privirea pe care bătrânul gladiator o aruncă 
in urma lui Brutus şi îl bătu uşor pe umăr. 

— Lasă-l să se ducă. Băiatul ăsta a fost cam îmbufnat de 
când se ştie. Mâine o să fie iarăși ca fraţii, dar Iulius are alte 
lucruri de făcut acum. 

Tubruk inspiră adânc şi îşi puse palmele pe umerii slăbănogi 
ai vraciului, cu o licărire nouă de optimism. 

— Bucătarul o să vrea să-și ia câmpii când o să vadă câți 
sunteţi, dar îţi promit că mâncarea va fi mai bună decât rațiile 
cu care eşti obişnuit. 

— Ținteşte mult mai sus, Tubruk, răspunse Cabera serios. 


Cornelia se întoarse repede când auzi paşii care veneau 
in fugă. Preţ de o clipă, nu îl recunoscu pe ofiţerul care se 
oprise în ușă, așa ars de soare şi slab cum era. Apoi, chipul i 
se aprinse, iar Iulius făcu câţiva pași şi o cuprinse în braţe. Îl 

îmbrăţișă strâns, inspirând adânc mirosul pielii lui şi începu să 
râdă când el o ridică pe vârfuri. 

— Parcă a trecut o veşnicie fără tine, zise el şi ochii îi stră- 
luciră peste umărul ei. 

O strânse atât de tare, încât îi tăie respirația. Când îi dădu 
drumul, pe Cornelia o dureau coastele, fapt care nu o supără 
câtuși de puţin. 

Vreme îndelungată, Iulius uită de orice altceva decât de fe- 
meia frumoasă pe care o ţinea în braţe. În cele din urmă, îi dădu 
drumul şi se trase puţin înapoi. O ţinea în continuare de mână, 
de parcă nu voia să o mai lase niciodată să plece de lângă el. 

— Tot superbă eşti, zise el. Şi am auzit că avem o fată. 

Cornelia îşi strânse buzele enervată. 

— Voiam să îți spun eu! Clodia, adu-o înăuntru! 

Doica intră îndeajuns de repede încât să fie evident că stă- 
tuse afară, aşteptându-i să termine. În braţele Clodiei, fetiţa se 
uita de jur împrejur, interesată de tot ce vedea. Ochii ei erau de 
acelaşi cafeniu dulce ca ai Corneliei, iar părul îi era întunecat 
ca al tatălui ei. Iulius îi zâmbi copilei care îi întoarse fericită 
surâsul, făcând gropiţe în obraji. 

— Are aproape doi ani şi ridică toată casa în picioare de neas- 
tâmpărată ce e. Spune deja multe cuvinte când nu e prea ruși- 
noasă, zise Cornelia cu mândrie, luând fetiţa din braţele Clodiei. 

Iulius le îmbrăţişă pe amândouă şi le strânse uşor. 

— În cele mai negre clipe, visam să te văd din nou. Când 
am plecat, nici nu ştiam că erai însărcinată, zise şi le drumul. 
A învăţat să meargă? 

Cornelia şi Clodia dădură din cap și îşi zâmbiră. Cornelia 
puse fetița pe pământ. O priviră cum tropăia prin încăpere, 
oprindu-se să se uite la toate obiectele pe lângă care trecea. 

— Am numit-o Iulia, ca pe tine. Nu ştiam sigur dacă te mai 
întorci şi... 

Ochii i se umplură de lacrimi şi lulius o îmbrăţişă strâns. 

— Gata, nevastă, m-am întors. S-a terminat. 

— O vreme, a fost destul de... greu. Tubruk a trebuit să 
vândă o parte din pământ, ca să putem plăti răscumpărarea. 

Cornelia ezită, apoi îi spuse şi restul. Slavă tuturor zeilor 
milostivi, Sulla murise. Nu-i spuse şi ce îndurase din cauza lui. 
N-ar fi făcut decât să-l rănească pe Iulius. Își puse în gând să-l 
prevină şi pe Tubruk să nu zică nimic. 

— Tubruk a vândut din pământ? întrebă Iulius surprins. 
Speram că... nu, nu mai contează. O să-l iau înapoi. Vreau 
să aud tot ce s-a întâmplat în oraş cât am fost plecat, dar va 
trebui să aştepte până fac o baie lungă şi mă schimb. După ce 
am debarcat, am venit direct aici, fără să mai trecem prin oraş. 
Ridică mâna şi o mângâie pe păr. Am o surpriză pentru tine, 
zise şi îşi strigă oamenii. 

Cornelia aşteptă răbdătoare lângă Clodia şi fetiţă în vreme ce 
oamenii lui Iulius intrau încărcaţi de pachete pe care le stivuiră 
in mijlocul camerei. Soţul ei era același vârtej de energie pe 
care şi-l amintea. Tulius strigă nişte servitori și le porunci să le 
arate soldaţilor cum să ajungă în pivniţă şi să îi lase să ia cât 
vin voiau. Alţi servitori fură trimişi cu o sumedenie de treburi 
şi casa începu să forfotească de viață. În cele din urmă, închise 
ușa şi-i făcu semn Corneliei, arătând pachetele de piele. 

Soţia lui şi Clodia rămaseră cu gurile căscate când văzură 
strălucirea monedelor de aur din pachetul pe care îl desfăcea. 
Începu să râdă când văzu cât de bucuroase erau şi desfăcu alte 
şi alte pachete, dând la iveală mici lingouri şi monede de aur 
şi argint. 

— Toată răscumpărarea şi încă de patru ori pe-atât! zise 
Iulius vesel în timp ce lega la loc pachetele. Vom recupera pă- 
mântul pe care l-am pierdut. 

Cornelia vru să întrebe unde găsise atâta avere, apoi îşi 
plimbă ochii peste cicatricile albe care îi brăzdau braţele ma- 
ronii şi peste semnul adânc de pe frunte. Nu mai spuse nimic. 
Plătise din greu aurul acela. 

— Tata? se auzi un glăscior şi Iulius începu să râdă când 
privi în jos şi văzu trupuşorul micuţ, care întindea mânuţele, 
cerând să fie luat în braţe. 

— Da, fetiţa mea scumpă. Eu sunt tatăl tău. Am venit de pe 
mare. Acum, îmi trebuie o baie caldă şi o mâncare bună îna- 
inte să merg la culcare. Gândul că voi dormi în patul meu e o 
plăcere pe care abia o pot descrie. 

Fiica lui râse când îi auzi vocea şi Iulius o îmbrăţișă. 

— Mai uşor! Nu e un soldăţoi de-al tău, zise Clodia şi întinse 
mâinile după copilă. 

Iulius simţi o lovitură uşoară când fetiţa îi fu luată din braţe 
şi oftă mulțumit, privindu-le. 

— Avem atâtea de făcut, draga mea! îi spuse soției sale. 


Prea nerăbdător ca să mai aştepte, Iulius îl chemase pe 
Tubruk, ca să stea de vorbă chiar în timp ce-şi spăla de pe corp 
praful și mizeria lungii călătorii. Apa fierbinte se făcu gri-închis 
după numai câteva momente. Căldura îi făcu inima să bată mai 
repede şi să alunge ceva din oboseală. 

Tubruk stătea în picioare, în capătul bazinului îngust şi 
recita toate treburile bănești pe care le orânduise la domeniu în 
ultimii trei ani, aşa cum făcea odinioară pentru tatăl lui Tulius. 
După ce Iulius fu curat, păru mai tânăr decât războinicul întu- 
necat pe care îl zărise în fruntea coloanei în marş. Când valul 
de energie pe care îl provocase apa fierbinte se pierdu, tânărul 
abia îşi mai ținea deschişi ochii de un albastru spălăcit. 

Înainte să adoarmă în baie, Tubruk îi dădu un halat moale 
şi câteva prosoape şi plecă. Păşea uşor prin coridoarele casei, 
ascultând lălăielile soldaţilor beţi de afară. Pentru prima oară 
de când se întâmplase, sentimentul de vinovăţie care îl măcina 
de la asasinarea lui Sulla dispăru de parcă n-ar fi existat nici- 
când. Se gândi să îi spună lui Iulius de îndată ce avea să rezolve 
tot ce avea de făcut şi lucrurile se vor fi aşezat. La urma urmei, 
crima fusese săvârşită în numele lui și, dacă Iulius afla, ar fi 

putut să le trimită daruri anonime familiilor lui Casaverius şi 
Fercus şi părinţilor soldatului pe care îl omorâse la poartă. Mai 
ales familiei lui Fercus, care trăia aproape în mizerie de la 
moartea lui şi căreia Tubruk îi datora enorm pentru curajul 
de care tatăl lor dăduse dovadă, iar el nu se îndoia că lulius ar 
simţi acelaşi lucru. 

Trecu pe lângă uşa Aureliei, prin care se auzea un bocet 
înfundat. Iulius era prea obosit ca să se trezească şi nici măcar 
nu întrebase de maică-sa. Tubruk nu voia decât să meargă şi el 
la culcare, după o zi atât de lungă. În loc de asta, oftă şi intră în 
camera Aureliei. 


CAPITOLUL DOUĂZECI ȘI OPT 


Trimisul senatului ajunse a doua zi în zori. Lui Tubruk îi 
trebui mult timp să îl trezească pe Iulius, care nu se dezmeticise 
de tot când ieşi, într-un târziu, să stea de vorbă cu mesagerul. 
După luni întregi de încordare, o singură noapte de somn în 
casa lui nu reuşise să alunge epuizarea pe care o simţea până 
în măduva oaselor. 

Căscând, Iulius îşi trecu mâna prin păr şi îi zâmbi vag tâ- 
nărului care venise din oraş. 

— Eu sunt lulius Cezar. Spune ce ai de zis. 

— Stăpâne, senatul solicită prezența dumneavoastră astăzi, 
la prânz, zise repede mesagerul. 

Iulius clipi. 

— Asta-i tot? întrebă sec. 

Mesagerul se foi uşor. 

— Acesta e mesajul oficial, stăpâne, dar mai ştiu câte ceva 
din ce-am auzit că vorbeau ceilalți mesageri. 

— Tubruk? zise Iulius şi privi cum administratorul îi întinde 
omului o monedă de argint. 

— Ei bine? întrebă Iulius când banul dispăru într-un buzu- 
nar ascuns. 

Mesagerul zâmbi. 

— Se zice că vor să vă acorde rangul de tribun pentru ce aţi 
făcut în Grecia. 

— Tribun? 

Iulius se uită la Tubruk, care dădu din umeri în vreme 
ce vorbi. 

— E o treaptă a ierarhiei, răspunse administratorul şi-i făcu 
semn din ochi înspre mesager. 

Iulius înţelese aluzia și-i dădu drumul băiatului să se în- 
toarcă în oraș. Când rămaseră singuri, Tubruk îl bătu pe spate. 

— Felicitări! Acum, poate îmi zici şi mie ce-ai făcut ca să 
meriţi asta. Spre deosebire de senatori, eu n-am mesageri care 
să fugă de colo-colo pentru mine. Tot ce-am auzit este că l-ai 
bătut pe Mithridates şi ai zdrobit o armată de douăzeci de ori 
mai mare decât a ta. 

Iulius izbucni în hohote surprinse. 

— La cum umblă bârfele în Roma, săptămâna viitoare o să fie 
de treizeci de ori mai mare. Poate că n-ar trebui să-i contrazic, 
zise Iulius ironic. Hai să facem o plimbare şi-ţi povestesc tot. 
Vreau să văd unde sunt noile hotare ale domeniului. 

Tubruk se încruntă brusc şi Iulius zâmbi, ca să îl liniștească. 

— Am fost foarte surprins, când mi-a spus Cornelia. Dintre 
toți oamenii, n-aş fi crezut că tu ai fi în stare să vinzi pământ. 

— Băiete, am avut de ales: să vând pământul sau să trimit 
răscumpărarea incompletă. Şi tu eşti singurul fiu al acestei case. 

Iulius strânse umărul lui Tubruk într-un gest de afecţiune. 

— Ştiu. Te necăjesc doar. Ai făcut ce trebuia şi am destui bani 
ca să cumpăr totul la loc. 

— A trebuit să-i vând tatălui lui Suetonius, spuse Tubruk, 
mohorât. 

Iulius se opri în loc, încercând să priceapă ce auzea. 

— Probabil că Prandus ştia că îți trebuiau banii pentru răs- 
cumpărare. La urma urmei, și el a trebuit să strângă bani pentru 
răscumpărarea fiului său. Ţi-a dat un preţ bun? 

Tubruk răspunse cu o expresie îndurerată: 

— Nu tocmai. S-a târpuit la sânge şi a trebuit să vând mai 
mult decât aş fi vrut. De bună seamă că el a văzut chestiunea ca 
pe o afacere profitabilă, dar — trăsăturile i se strânseră de parcă 
ar fi înghiţit ceva amar — a fost o rușine. 

Iulius inspiră adânc. 

— Hai să văd cât de mult am pierdut şi-apoi o să vedem 
cum putem face să-l convingem pe bătrân să ne vândă înapoi. 
Dacă fiu-său îi seamănă, n-o să fie prea uşor. Aş vrea să ne 
întoarcem până se trezeşte mama. Tubruk, trebuie să-i spun... 
atâtea lucuri. 

Ceva îl oprise pe Iulius să-i zică lui Tubruk despre lovitura 
la cap şi crizele pe care le avusese după aceea. În parte, se ruşina 
de cât de puţină înţelegere arătase pentru mama lui în toţi anii 
din urmă. Ştia că era o situaţie pe care trebuia să o îndrepte. Dar 
se oprise şi pentru că nu voia să vadă milă în ochii bătrânului 
gladiator. Nu credea că ar fi suportat aşa ceva. 

Împreună se îndepărtară de clădiri şi urcară dealul spre 
pădurile prin care lulius alergase în copilărie. Tubruk ascultă, 
în timp ce Iulius îi povesti tot ce se întâmplase în anii cât fusese 
plecat de la Roma. 

Noul hotar era marcat de un gard solid, de lemn, care tăia 
cărarea pe care Iulius săpase o capcană pentru Suetonius, cu ani 
în urmă. Când văzu gardul acela de-a curmezişul pământului 
care aparţinea familiei lui de generaţii întregi, îi veni să îl sfă- 
râme. În loc de asta, se rezemă de el, adâncit în gânduri. 

— Am destul aur încât să-i dau mult mai mult decât face 
pământul, dar nu-mi cade prea bine, Tubruk. Nu-mi place să 
fiu înşelat. 

— Va fi prezent la întrunirea senatului, la amiază. Ai putea 
să vorbeşti cu el acolo. Poate că l-am judecat greşit. Poate că o 
să se ofere să-ţi înapoieze pământul exact la preţul pe care l-a 
plătit, zise Tubruk, deşi îndoielile i se citeau clar pe faţă. 

Iulius bătu cu degetele în gardul trainic şi oftă. 

— Nu prea cred. Probabil că Suetonius a ajuns deja acasă. 
Noi doi ne-am certat de câteva ori, pe corabie şi în Grecia. N-o 
să fie prea dornic să-mi facă mie favoruri. Dar voi recupera 
cumva pământul tatei. Am să văd ce zice şi Marcus. 

— Acum, i se zice Brutus, îți dai seama. Ştiai că a ajuns cen- 
turion în Pumnul de Bronz? Cred că şi el vrea să audă ce sfaturi 
îi dai în legătură cu Primigenia. 

Iulius aprobă din cap şi zâmbi la gândul că va putea sta din 
nou de vorbă cu vechiul lui prieten. 

— Cred că e cel mai tânăr general pe care l-a avut Roma 
vreodată, zise chicotind. 

Tubruk pufni. 

— Mai degrabă, general fără legiune. Se trezi brusc şi 
ochii îi deveniră reci în timp ce-şi amintea. După moartea lui 
Marius, Sulla a pus să fie șters numele Primigeniei de pe lista 
legiunilor. O vreme, viaţa la Roma a fost cumplită. Nimeni nu 
era în siguranţă, nici măcar senatorii. Toţi cei pe care Sulla i-a 
declarat duşmani ai statului au fost târâți afară din casele lor 
şi executaţi fără proces. M-am gândit să o duc în altă parte pe 
Cornelia, cu copil cu tot, dar... 

Îşi luă seama la ce spunea şi se opri. Îşi aminti ce îi zisese 
Cornelia cu o noapte în urmă, după ce el ieşise din încăperile 
Aureliei, în vreme ce Iulius dormea dus. 

Bătrânul gladiator era sfâşiat între loialitatea faţă de 
Cornelia şi cea faţă de Iulius. Sentimentele lui pentru amândoi 
erau mult mai apropiate de dragostea de tată decât de simplele 
îndatoriri ale unui administrator. Îi displăcea profund să ţină 
secrete, dar Cornelia avea dreptul să afle prima ce se întâmplase 
de fapt cu Sulla. 

Pierdut în propriile gânduri, Iulius nu păru să observe gri- 
jile lui Tubruk. 

— Mulţumesc furiilor că ticălosul a murit. Nu ştiu ce mă 
făceam dacă mai trăia acum. Cred că ți-aş fi scris să îmi scoţi 
familia din oraș, dar viaţa în exil m-ar fi distrus. Nu pot să-ţi 
descriu ce-am simţit când am pus iarăşi piciorul pe pământul 
Romei, după atâta vreme. N-am realizat cât de puternică e 
legătura asta decât după ce am plecat, înţelegi? 

— Ştii bine că da, băiete. Nu pricep cum poate Cabera să 
umble așa prin lume. Să trăieşti în felul acesta, fără rădăcini, 

este peste putinţa mea de înţelegere. Dar poate că noi avem 
rădăcini mai adânci aici decât au alții. 

Iulius îşi plimbă privirea peste pădurea cu umbre verzi, de 
care îl legau atâtea amintiri și hotărârea lui se întări. Avea să 
recupereze tot ce îi fusese luat. 

Un alt gând îl lovi. 

— Ce s-a ales de casa lui Marius din oraş? 

— Am pierdut-o, zise Tubruk fără să îl privească. Au scos-o 
la licitaţie când Sulla a fost proclamat dictator. Multe pro- 
prietăţi au trecut dintr-o mână în alta din ordinul lui. Crassus 
a cumpărat o parte, dar în general licitaţiile au fost nişte farse. 
Simpatizanțţii lui Sulla au luat ce-a fost mai bun. 

— Ştii cine stă acolo acum? întrebă Iulius, cu voce furioasă. 

Tubruk ridică din umeri. 

— I-au dat-o lui Antonidus, generalul lui Sulla. De fapt, a 
plătit un preţ de nimic din valoarea casei. I se zicea „câinele lui 
Sulla“, pentru cât i-a fost de loial dictatorului, dar adevărul este 
că a avut mult de câştigat de pe urma stăpânului. 

Iulius îşi încleştă pumnii încet. 

— Asta e o problemă pe care o pot rezolva chiar azi, după 
întrunirea senatului. Are mulți soldaţi, Antonidus ăsta? 

Tubruk se încruntă când înţelese unde bătea, apoi un zâmbet 
îi înflori în colţul gurii. 

— Numai câteva gărzi. Rangul lui e mai degrabă formal şi 
nu s-a gândit nimeni să i-l ia, dar nu e legat de nici o legiune 
anume. Ai destui oameni ca să-l dai afară dacă te mişti repede. 

— Atunci, mă voi mişca repede, răspunse Iulius şi se întoarse 
cu spatele la gard şi cu fața spre casă. Crezi că mama s-a trezit 
până acum? 

— De obicei, e trează la ora asta. Nu prea mai doarme în ulti- 
mul timp. Boala ei e la fel, dar trebuie să ştii că e tot mai slăbită. 

Iulius îl privi cu drag pe bătrânul gladiator ale cărui emoții 
erau întotdeauna mai aproape de suprafață decât îi plăcea lui 
să pretindă. 

— Ar fi pierdută fără tine, zise. 

Tubruk se uită în altă parte şi îşi drese vocea. Începură 
să meargă spre casă. Îndatoririle lui față de Aurelia erau mai 
presus de orice discuţie. Cu toate acestea, în ultimele luni, îi 
apăreau tot mai des în gânduri. Se gândise la Aurelia în ziua 
aceea când o privise pe Clodia și acceptase valul de afecțiune 
care se născuse din nimic, spre surpriza lui. Doica era o femeie 
blândă, care îi dăduse de înţeles într-un mod cât se putea de 
clar că împărtășea dragostea nerostită pe care o simţea el. Dar 
trebuia să aibă grijă de Aurelia şi ştia bine că n-ar fi putut să se 
retragă într-o căsuţă din oraş câtă vreme în viaţa lui mai exista 
acea obligație. Chiar dacă ar fi reuşit să cumpere libertatea 
Clodiei, cum era ea convinsă că ar fi putut. Când se apropiară 
de casă, își spuse că n-avea sens să-şi facă griji pentru viitor. 
De fiecare dată, viitorul îşi bătea joc de planurile oamenilor. 
Tot ce puteau face era să încerce să fie pregătiţi pentru suişurile 
şi coborâşurile repezi, pe care le aducea cu sine. 

Octavian îi aştepta la poartă. Iulius îl privi indiferent 
când ajunse lângă el. Se opri uimit când copilul făcu o plecă- 
ciune adâncă. 

— Şi el cine e? întrebă, întorcându-se spre Tubruk, surprins 
să îl vadă roşind de jenă. 

— ÎI cheamă Octavian. I-am zis că o să ţi-l prezint când o să 
ai timp, dar şi-a pierdut răbdarea încă o dată, după cum văd. 

Octavian păli ușor când auzi criticile. Era adevărat că nu 
mai fusese în stare să aștepte. Dar nu era vorba că fusese neas- 
cultător, ci se temuse ca nu cumva Tubruk să se răzgândească, 
ceea ce era cu totul altceva, credea el. 

—'Tubruk are grijă de mine, în locul mamei, zise isteţ Octavian. 
Mă-nvaţă să mă bat cu sabia şi să merg cu calul şi... 

Tubruk îl lovi uşor, ca să oprească enumerarea, și stânje- 
neala îi crescu. Avusese de gând să-i explice situaţia lui Iulius, 
iar acum era mort de ruşine că aflase singur, fără ca el să fi 
avut un pic de timp să-l pregătească. 

— L-a adus Alexandria, spuse şi-l împinse uşor pe copil în 
direcţia grajdurilor. E o rudă îndepărtată de-a voastră, dinspre 
sora bunicului tău. Cred că Aurelia îl place, dar băiatul încă 
învaţă să se poarte. 

— Şi să se bată cu sabia, și să meargă cu calul? întrebă Iulius, 
distrându-se pe seama derutei lui Tubruk. 

Era o experienţă nouă să-l vadă pe gladiator pus în încurcă- 
tură şi îi făcu plăcere să-l zpândăre un pic. 

Tubruk făcu o grimasă şi se scărpină după ureche, uitân- 
du-se la Octavian, care pricepu ce voia şi o luă la fugă, dispă- 
rând din vedere. 

— Asta a fost ideea mea. În oraş îl tot băteau nişte ucenici. 
M-am gândit să-i arăt cum să-şi poarte de grijă. Aveam de gând 
să te întreb, dar... 

Iulius nu mai putu să-și ţină râsul, mai ales când văzu ex- 
presia înmărmurită a lui Tubruk. 

— În viaţa mea nu te-am văzut aşa de nesigur. Am impresia 
că îți cam place de căţelandrul ăsta? 

Tubruk dădu din umeri, enervat de schimbările de dispoziţie 
ale lui Iulius. Era tipic pentru Octavian să nu asculte, din nou, 
de ordinele lui. În fiecare zi, copilul o lua de la capăt şi uita cu 
desăvârşire lecţiile și pedepsele din ziua precedentă. 

— Aşa mic cum îl vezi, e numai inimă tot. Îmi aminteşte de 
tine, mai ales acum, că l-am curăţat un pic. 

— Tubruk, nu voi pune la îndoială nimic din ce-ai făcut în 
lipsa mea. Tata s-a bazat pe judecata ta, care va fi mereu îndea- 
juns de bună și pentru mine. Am să mă uit mai bine la băiat di- 
seară, când mă întorc, sau mâine. Cam mic totuși, ca să se bată 
pe străzile dosnice ale oraşului, nu? 

Tubruk dădu din cap, bucuros că Iulius nu avusese obiecții. 
Se întrebă dacă era momentul potrivit să-i spună că băieţelul 
avea camera lui în casă şi un căluţ numai al lui, în grajd. Pro- 
babil că nu. 

Zâmbind în continuare, lulius intră în clădirile principale, 
iar Tubruk rămase singur în curte. Prinse cu coada ochiului o 
mișcare iute la grajduri şi oftă. Copilul îl spiona iarăşi, probabil 
de frică să nu îi ia poneiul, singura ameninţare care părea să 
aibă efect asupra lui. 


Iulius şedea tăcut în camera de toaletă a mamei lui şi se 
uita cum sclava aplica pomezi şi vopsele care ascundeau într-o 
anumită măsură starea jalnică a Aureliei. Faptul că îi permisese 
să o vadă fără să fie aranjată îl îngrijora la fel de mult cât îl 
şocase să vadă cât era de slabă şi de palidă. De atât de mult 
timp îşi promitea să îi spună că acum îi înţelegea starea și să 
construiască un soi de tovărăşie cu ea, din cioburile copilăriei. 
Acum, că momentul acela venise, nu ştia cum să înceapă. 
Femeia care stătea în faţa oglinzii îi era aproape străină. Obrajii 
1 se înfundaseră în două hăuri întunecate, care se opuneau vop- 
selelor şi care se zăreau pe sub culorile mai deschise, ca niște 
umbre ale morţii ce atârna deasupra ei. Ochii ei întunecaţi erau 
obosiţi şi lipsiţi de viaţă, iar braţele îi erau atât de dureros de 
slabe, încât Iulius se înfioră când le privi. 

Cel puţin, Aurelia îl recunoscuse. ÎI întâmpinase cu lacrimi 
în ochi şi cu o îmbrăţișare delicată, la care el răspunse cu nesfâr- 
şită grijă, de parcă se temea să nu frângă fiinţa fragilă în care 
se transformase mama lui. Chiar şi strângerea aceea uşoară o 
făcuse să suspine şi Iulius se simţi copleşit de vină. 

Sclava își strânse lucrurile şi le închise într-o cutie elegant 
lăcuită. Apoi, se înclină şi părăsi încăperea. Aurelia se întoarse 
spre fiul ei şi încercă să zâmbească, pielea încreţindu-i-se sub 
culorile false. 

Iulius se strădui să îşi controleze emoţiile. Cabera îi spusese 
că starea lui era diferită de a Aureliei, care nu suferise o rană 
la cap ca aceea care aproape îl omorâse pe el. Chiar şi aşa, 
aveau în sfârşit ceva în comun, deşi prăpastia dintre ei părea 
de netrecut. 

— M-am gândit... mult la tine cât am fost plecat, începu Iulius. 

Aurelia nu răspunse. Părea absorbită cu totul de faţa ei, 
pe care o studia în suprafaţa de bronz lustruit. Ridică degetele 
lungi şi subțiri şi îşi atinse gâtul şi părul, sucindu-se încruntată 
într-o parte şi în alta. 

— Am fost rănit într-o bătălie şi mult timp am fost bolnav, se 
luptă Iulius să continue, și după aceea am început să am nişte 
crize ciudate. M-am gândit... la tine şi-am zis să-ți spun. Aş 
vrea să fi fost un fiu mai bun pentru tine. Înainte nu înţelegeam 
prin ce treci, dar, când mi s-a întâmplat şi mie, a fost ca şi cum 
o fereastră s-ar fi deschis. Îmi pare rău! 

Urmări mâinile tremurânde cu care Aurelia îşi mângâia 
Şi îşi netezea faţa în vreme ce el vorbea. Mişcările mâinilor 
deveniră tot mai agitate. Îngrijorat, Iulius dădu să se ridice de 
pe scaun şi mişcarea aceea distrase atenţia Aureliei, care se în- 
toarse cu faţa spre el. 

— Iulius? şopti ea. Avea pupilele mari şi negre, iar ochii pe 
care îi trecea pe deasupra lui păreau că privesc în gol. 

— Sunt aici, zise el trist, întrebându-se dacă auzise ceva din 
tot ce-i spusese. 

— Credeam că m-ai părăsit, continuă ea cu o voce care îl 
făcu să se cutremure. 

— Nu, m-am întors, rosti el şi simţi cum durerea îi înțea- 
pă ochii. 

— Ce face Gaius? E un copil atât de neastâmpărat, zise 
ea, apoi închise ochii şi îşi coborî capul, de parcă voia să 
alunge lumea. 

— Gaius... face bine. Te iubeşte foarte mult, răspunse Iulius 
încet, ridicând mâinile ca să şteargă lacrimile care-i înţe- 
pau ochii. 

Aurelia dădu din cap şi se întoarse la oglindă. 

— Mă bucur. Vrei să-mi trimiţi sclava, scumpule? Cred că 
voi avea nevoie de un pic de machiaj ca să înfrunt casa astăzi. 

Iulius dădu din cap şi se ridică în picioare, privind-o un timp. 

Umbra amiezii însemna cadranul solar din forum, când 
Iulius intră în deschiderea largă împreună cu gărzile sale şi 
apucă drept spre clădirea senatului. În timp ce traversa spațiul 
deschis, fu surprins de felul în care se schimbase orașul de 
când plecase el. Fortificațiile pe care le înălțase Marius de-a 
lungul zidurilor fuseseră dezmembrate. Nu se vedeau decât 
câţiva legionari care păreau relaxaţi, în vreme ce se plimbau 
cu amantele sau stăteau de vorbă în grupuri mici. Nici urmă de 
tensiunea la care se așteptase! Era din nou pace în oraş. Un fior 
îl străbătu şi nu știa dacă să-i pară bine sau rău. Bătălia care se 
dăduse pentru zidurile oraşului era încă proaspătă în mintea lui, 
de parcă n-ar fi plecat niciodată. Dar oamenii luminaţi slab de 
soarele de iarnă râdeau şi glumeau împreună, orbi la scenele 
sângeroase care fluturau în închipuirea lui. ÎI văzu din nou pe 
Marius căzând şi auzi zăngănitul de arme al trupelor lui Sulla. 
Văzu cum siluetele acelea întunecate îi spintecau pe cei care se 
adunaseră în jurul generalului lor. 

Gura i se strâmbă de amărăciune când se gândi cât fusese 
de tânăr şi de exaltat în noaptea aceea. Abia coborât din patul 
nupțial, văzuse cum visurile şi planurile lor erau zdrobite şi 
viitorul lui se schimba pentru totdeauna. Dacă l-ar fi bătut pe 
Sulla, of, numai de l-ar fi bătut pe Sulla, Roma ar fi fost scutită 
de ani întregi de războaie și republica și-ar fi redobândit poate 
demnitatea din trecut. 

Îşi opri oamenii la picioarele scărilor largi, de marmură şi, 
in ciuda aerului liniştit din forum, le spuse să rămână în gardă. 
După moartea lui Marius, învățase că era cu mult mai sigur să 
te aştepţi la primejdii, chiar şi lângă clădirea senatului. 

Iulius îşi lăsă oamenii să aștepte în soare şi privi în sus, 
la uşile de bronz, cu ţinte, care fuseseră deschise în vederea 
intrunirii ce urma. Senatorii stăteau câte doi, trei şi discutau 

chestiunile de pe ordinea zilei în timp ce aşteptau să înceapă 
şedinţa. Iulius își văzu socrul, pe Cinna, stând de vorbă cu 
Crassus şi urcă treptele spre ei, ca să îi salute. Îşi ţineau capetele 
apropiate, în vreme ce discutau şi Iulius văzu frustrarea și furia 
de pe feţele lor. Crassus era acelaşi om oacheș, slab ca un băț, pe 
care îl ştia. Purta un veşmânt alb şi sandale simple, aproape ca 
un semn de dispreţ faţă de propria bogăţie. Pe Cinna îl văzuse 
ultima dată la nunta lui cu Cornelia şi, dintre cei doi senatori, el 
părea să se fi schimbat cel mai mult în anii care se scurseseră. 
Când se întoarse să-l salute pe Iulius, acesta fu uluit de ridurile 
adânci care îi brăzdau faţa, efecte vizibile ale grijilor. Cinna îi 
adresă un zâmbet obosit, la care Iulius răspunse stingherit. Nu 
apucase să-l cunoască bine pe tatăl Corneliei. 

— „Rătăcitorul şi-a lăsat sabia şi arcul şi s-a întors la noi“, 
cită Crassus. Unchiul tău ar fi mândru de tine dacă te-ar vedea. 

— Mulţumesc. Tocmai mă gândeam la el, răspunse Iulius. 
Îmi vine greu să privesc oraşul după atâta timp, mai ales din 
locul acesta. Mă tot aştept să-i aud vocea. 

— Ştiai că, înainte să moară Sulla, ne era interzis chiar şi nu- 
mai să îi pronunțăm numele? întrebă Crassus, pândindu-i reacţia. 

O încordare uşoară a gurii fu singurul lucru care îi trădă 
sentimentele. 

— Dorinţele lui Sulla nu m-au interesat prea mult nici când 
trăia, cu atât mai puţin mă interesează acum, răspunse Iulius 
sec. După şedinţă, aş vrea să merg la mormântul lui Marius, să 
îi aduc un omagiu. 

Crassus și Cinna schimbară o privire, apoi Crassus prinse 
uşor braţul lui Iulius în semn de simpatie. 

— Îmi pare rău, dar rămăşiţele lui Marius au fost împrăștiate. 
Soldaţii lui Sulla au făcut-o, dar el a negat tot timpul. Cred că de 
asta a lăsat instrucțiuni să fie incinerat, deși prietenii lui Marius 
nu s-ar fi coborât la așa ceva. 


Împăratul — Moartea regilor 357 

Îşi lăsă mâna în jos, în vreme ce Iulius, copleșit de furie, 
făcea eforturi vizibile să nu îşi piardă controlul. Crassus vorbi 
calm, dându-i timp să se adune. 

— Moștenirea dictatorului încă apasă asupra noastră, sub 
forma adepților lui din senat. Cato este primul dintre ei, iar 
Catalus şi Bibilus îl urmează bucuroşi în toate. Cred că îl 
cunoşti pe senatorul Prandus, împreună cu fiul căruia ai fost 
luat ostatic? 

Iulius dădu din cap. 

— Am ceva de discutat cu el după întrunirea de azi, răspunse 
lulius, reluându-și expresia calmă. 

Îşi apucă pe furiş mâna dreptă cu stânga, temându-se să nu 
aibă o criză chiar acolo, pe treptele senatului, din cauza emoțiilor 
care creşteau în el, şi să se acopere de rușine pentru totdeauna. 

Crassus se prefăcu a nu observa că era ceva în neregulă, 
fapt pentru care Iulius îi fu recunoscător. 

— Fii cu băgare de seamă în preajma lui Prandus, zise 
Crassus serios, apropiindu-se mai mult, astfel încât senatorii 
care intrau în clădire să nu audă ce vorbeau. Are relaţii puter- 
nice prin tabăra lui Sulla, iar Cato îl consideră prietenul lui. 

Iulius îşi apropie capul şi mai mult de Crassus şi şopti aspru: 

— Cei care au fost prieteni cu Sulla sunt duşmanii mei. 

Fară să mai spună o vorbă, plecă de lângă cei doi, urcă 
ultimele trepte şi se pierdu în sala umbrită. 

Crassus şi Cinna se priviră cu ascunsă complicitate şi îl 
urmară cu paşi mai lenți. 

— Scopurile noastre coincid, zise Cinna încet. 

Crassus aprobă scurt din cap. Nu voia să continue discuţia 
in vreme ce îşi croiau drum printre colegi, spre locurile lor, 
trecând pe lângă prieteni şi duşmani deopotrivă. 

Iulius simţi energia vibrantă a adunării de îndată ce păşi înă- 
untru. Puţine locuri erau libere şi trebui să se aşeze în al treilea 
rând de la tribuna oratorilor. Cercetă satisfăcut priveliştea și 
sunetele locului aceluia, ştiind că se întorsese în inima puterii. 

Văzu atât de mulți străini, încât îşi dori să fi rămas lângă 
Crassus şi Cinna, care să dea nume feţelor necunoscute. Deo- 
camdată, se mulțumea să privească şi să afle, să treacă neob- 
servat de animalele de pradă, până când va avea o apărare mai 
bună. Își zâmbi sieși când avu din nou vedenia aceea a lup- 
tei pe care senatul o reprezenta în mintea lui. Desigur, ştia că 
era o reprezentare falsă. În locul acela, duşmanii puteau să te 
primească extrem de călduros şi apoi să îşi trimită asasinii pe 
urmele tale, de îndată ce te întorceai cu spatele. Tatăl lui avu- 
sese întotdeauna un dispreţ total pentru toți demnitarii, deşi 
nutrea un respect reținut pentru cei puţini care aşezau onoarea 
deasupra politicii. 

Rumoarea se potoli când un consul bătrân, pe care Iulius nu 
îl cunoştea, începu să rostească jurământul. Toţi cei prezenţi se 
ridicară la auzul cuvintelor solemne: 

— Noi, cei ce suntem Roma, jurăm să ne dăm vieţile pentru 
pacea ei, să ne dăm puterile pentru puterea ei şi să ne punem 
onoarea în slujba cetăţenilor ei. 

Iulius repetă cuvintele melodioase împreună cu ceilalţi 
şi începu să simtă încântarea de a fi acolo. Inima lumii bătea 
încă. Ascultă cu deplină concentrare ordinea dezbaterilor care 
urmau şi reuşi să pară neimpresionat când consulul ajunse la 
„Acordarea demnităţii de tribun lui Gaius Iulius Cezar, pentru 
faptele sale din Grecia“. Unii dintre cei care îl cunoșteau se 
întorseseră să-i vadă reacţia, dar Iulius nu le arătă nimic, bucu- 
ros că putuse să cumpere informaţiile mesagerului. Se hotări 
chiar atunci să angajeze sfătuitori care să-l ajute să înțeleagă 
fiecare dintre chestiunile zilei. De asemenea, urma să aibă 
nevoie de nişte jurişti pricepuţi, împreună cu care să pregătească 
procesele în care avea să fie implicat de îndată ce primea prima 
funcţie din cariera sa politică. Era sigur că prima cauză care 
urma să fie adusă în fața magistraţilor avea să fie împotriva lui 
Antonidus, după ce va fi recuperat casa unchiului său. Faptul 

că discursurile din timpul procesului aveau să includă o apărare 
publică a lui Marius îi provoca o satisfacție adâncă. 

Cato era uşor de recunoscut după trupul mare, deşi Iulius 
nu-şi amintea să-l fi văzut cu ani în urmă, când mai făcuse o 
vizită în clădirea senatului. Omul era obscen de gras și trăsă- 
turile feţei păreau să-i fi fost sufocate de pliurile revărsate 
ale cărnii, astfel încât omul adevărat părea că priveşte de un- 
deva din adâncul figurii aceleia. Era înconjurat de o clică de 
prieteni și adepţi, iar Iulius își dădu seama, din deferenţa cu 
care aceştia se purtau, că era un om extrem de influent, cum 
spusese Crassus. Tatăl lui Suetonius era şi el acolo şi ochii li se 
intâlniră o clipă, apoi bărbatul mai în vârstă se uită în altă parte, 
prefăcându-se că nu-l văzuse. O clipă mai târziu, individul 
şopti ceva la urechea lui Cato, iar Iulius îşi dădu seama că era 
obiectul unor priviri mai degrabă amuzate decât îngrijorate. Cu 
o mină impasibilă, Iulius îl însemnă în minte pe Prandus drept 
duşman. Observă cu interes cum privirea lui Cato zbură şi se 
lipi de Pompei, care tocmai intrase şi se așezase pe locul pe 
care prietenii lui i-l ţinuseră. 

La rândul lui, Iulius îl studie pe Pompei, cântărind schim- 
bările pe care le vedea în făptura lui. Moliciunea aceea a cărnii 
dispăruse. Avea aspectul zvelt şi musculos al soldaților şi, în 
comparaţie cu Cato, părea un ogar. Pielea îi era arsă de soare 
şi Iulius îşi aminti că Pompei petrecuse ceva timp în Spania, 
supraveghind legiunile de acolo. De bună seamă că misiunea 
de a potoli triburile revoltate era cea care îi topise grăsimea. 

Pompei se ridică alene, pentru prima chestiune de pe or- 
dinea de zi, şi vorbi despre necesitatea de a trimite o forță 
armată împotriva piraţilor. Estima că aceştia aveau mai bine 
de o mie de nave şi controlau două mii de sate şi aşezări de 
pe coaste. Din cauza propriilor experienţe amare, lulius as- 
cultă cu mare interes şi fu şocat să vadă că situaţia scăpase de 
sub control în asemenea măsură. Fu uimit când alţi senatori 
se ridicară să respingă cifrele propuse de Pompei şi susținură 

că ar fi fost o nechibzuinţă să îşi risipească şi mai mult for- 
tele armate. 

— Aş putea să curăţ mările în patruzeci de zile dacă aş avea 
destule vase şi oameni suficienţi, se răsti Pompei drept răspuns, 
dar se votă împotriva lui, iar el se aşeză la loc, cu sprâncenele 
încruntate de frustrare. 

Julius votă în alte trei chestiuni, observând că Pompei, 
Crassus şi Cinna avuseseră de fiecare dată acelaşi punct de 
vedere ca el. Totuşi, pierdură de fiecare dată şi Iulius simţi cum 
propria frustrare creştea. O revoltă a sclavilor din apropiere 
de Vezuviu se dovedise greu de înăbuşit, dar, în loc să trimită 
împotriva lor o forţă zdrobitoare, senatul nu permise decât 
unei singure legiuni să plece. Iulius dădu din cap, nevenindu-i 
să creadă. Nu ştiuse că senatul devenise atât de precaut. Din 
experienţele pe care le trăise alături de Marius şi din propriile 
bătălii, Iulius învățase că un imperiu trebuia să fie puternic ca să 
rămână în picioare, dar senatorii păreau orbi la problemele cu 
care comandanții legiunilor se confruntau peste tot în jurul Mare 
Internum. După o oră de ascultat discursuri, Iulius fu în stare 
să înțeleagă mult mai bine nemulțumirea pe care poticnelile 
senatului le-o provocau unor oameni ca Gaditicus şi Prax. Se 
aşteptase ca senatorii să dea dovadă de nobleţe în acţiuni și în 
înfăţişare, pe măsura jurământului pe care îl făcuseră. În loc de 
asta, dăduse peste ciorovăieli mărunte şi facțiuni rivale. 

Pierdut în gânduri, nu auzi când se citi următorul punct de pe 
ordinea de zi şi doar auzul propriului nume îl smulse din reverie. 

— ... Cezar, care va primi funcţia de tribun militar, cu toate 
drepturile şi onorurile ce decurg din ea, în semn de mulțumire 
pentru înfrângerea lui Mithridates, în Grecia, şi pentru captu- 
rarea a două nave-pirat. 

Toţi senatorii se ridicară. Chiar şi Cato se opintise greoi 
în picioare. 

Iulius zâmbi copilăros când senatorii îl aclamară şi se 
prefăcu a nu-i observa pe cei care nu participau la ovaţii, deşi 

le memoră chipurile în timp ce-și plimba privirea peste rându- 
rile înghesuite. 

Se aşeză cu inima bubuind de emoție. Tribunii aveau dreptul 
să recruteze trupe și el ştia trei sute de oameni nu departe de 
acolo, care aveau să fie primii lui soldaţi. Cato îi căută privirea 
şi îşi înclină capul, punându-l la încercare. Iulius îi întoarse 
gestul, cu un zâmbet larg. Nu avea rost să-l avertizeze că îşi 
făcuse un nou duşman. 


Când uşile de bronz fură deschise larg, ca lumina soarelui 
să pătrundă, lulius se mișcă repede şi îi tăie calea tatălui lui 
Suetonius, care tocmai voia să iasă. 

— Domnule senator, aș vrea să vorbesc un moment cu dum- 
neavoastră, zise Iulius, întrerupând o conversaţie. 

Senatorul Prandus se întoarse spre el, cu sprâncenele ridi- 
cate a surpriză. 

— Nu pot să-mi închipui ce-am avea noi de discutat, Cezar, 
răspunse. 

Iulius ignoră tonul rece şi continuă, de parcă se adresa 
unui prieten. 

— Este vorba despre pământul pe care administratorul dome- 
niului meu vi l-a vândut ca să poată plăti răscumpărarea. După 
cum bine ştiţi, am reuşit să recuperez tot aurul, inclusiv pe al 
fiului dumneavoastră. Aş vrea să îmi acordaţi o întrevedere 
ca să discutăm preţul pentru care veţi înapoia pământul fami- 
liei mele. 

Senatorul clătină uşor din cap. 

— Mă tem că vei fi dezamăgit. De mult timp voiam să îmi 
extind proprietatea și plănuiesc să ridic încă o casă acolo, pen- 
tru fiul meu. Imediat ce tai pădurile. Îmi pare rău că nu te 
pot ajuta. 

Zâmbi uşor şi vru să se întoarcă spre tovarășii lui. Iulius 
întinse mâna şi îl apucă de braţ, dar senatorul se smuci repede. 
Faţa lui Prandus se înroși de furie. 

— Fii cu băgare de seamă, tinere! Te afli în casa senatului, 
nu în vreun sat pierdut cine știe pe unde. Dacă mai pui mâna pe 
mine, pun să fii arestat. Din ce mi-a zis fiul meu, nu eşti un om 
cu care să vreau să fac afaceri. 

— Poate ţi-a zis şi că nu vrei să mă ai de duşman, şopti 
Julius, păstrându-și vocea joasă, ca să nu fie auzit de cei din jur. 

Senatorul îngheţă o clipă în timp ce cântărea ameninţarea, 
apoi se alătură lui Cato, care tocmai ieşea pe uşi. 

Gânditor, Iulius se uită în urma lui. Se așteptase la o reacţie 
asemănătoare, deşi vestea că avea să construiască o casă pe 
pământul lui fusese o lovitură. Din vârful dealului, casa aceea 
avea să domine asupra domeniului lui şi poziţia de superioritate 
probabil că îl încânta pe Suetonius. Se uită în jur, după Crassus 
şi Cinna. Voia să le vorbească înainte ca ei să plece spre casă. 
Într-un fel, ceea ce spusese Prandus era adevărat. Dacă folosea 
forţa în inima Romei, avea să se îndrepte iute spre dezastru. 
Trebuia să fie subtil. 

— Dar primul e Antonidus, şopti pentru sine. 

În cazul lui, forţa avea să fie perfectă. 


CAPITOLUL DOUĂZECI ŞI NOUĂ 


Iulius mergea prin oraş, în fruntea celor zece soldaţi. Amin- 
tiri dureroase se trezeau în timp ce-şi croia drum spre strada pe 
care era casa lui Marius. Îşi aminti cât de încântat fusese când 
furtuna de energie din jurul generalului îl prinsese în vârtejul 
ei. Fiecare stradă pe care mergeau și fiecare colț pe după care 
treceau îi aminteau de prima călătorie zgomotoasă pe care o 
făcuse până la casa senatului, înconjurat de cei mai duri oameni 
ai Primigeniei. Oare câţi ani avea atunci? Paisprezece? Destui, 
în orice caz, ca să înțeleagă o lecţie importantă: legea se pleca 
în faţa forţei. Chiar şi Sulla dăduse înapoi din fața soldaţilor 
care umpleau forumul, pe lespezile ude de sângele mulțimii 
pulsânde. Lui Marius îi fusese acordat Triumful pe care îl 
dorise şi demnitatea de consul, care urma. Dar Sulla l-a doborât 
până la urmă. Durerea îl apăsa greu pe Iulius, care îşi dorea să 
mai fi avut măcar câteva clipe alături de Generalul de Aur. 

Nici unul dintre oamenii care erau cu Iulius nu mai văzuse 
Roma, iar patru dintre ei veneau din sătucurile de pe ţărmul afri- 
can. Se străduiau să nu se holbeze, dar lupta aceea era pierdută 
din start. Aveau, în sfârşit, în faţa ochilor orașul legendar. 

Ciro părea uimit peste măsură numai de numărul mare de 
oameni de pe străzile zumzăitoare. Iulius începu să vadă orașul 
cu ochi noi, prin prisma reacţiilor uriaşului. Nicăieri în lume 
nu era aşa. Mirosurile de mâncare şi mirodenii se amestecau 
cu strigăte și zgomote de ciocan. Prin mulţimi se împleteau 

tunici şi togi albastre, roşii, aurii. Era o beţie a simţurilor şi 
Julius savura uluiala oamenilor săi. Îşi aminti cum stătuse el 
însuşi lângă Marius, într-un car aurit, care străbătea străzile 
pline de oameni care aclamau. În amintirea lui, gloria dulce a 
momentelor acelora era amestecată cu durerea celor care urma- 
seră. Totuși, fusese acolo în ziua aceea. 

Chiar dacă numai străzile mai mari purtau nume, Iulius îşi 
amintea drumul fără nici o greutate. În mod aproape incon- 
ştient, alesese exact aceeaşi rută pe care o urmase cu ocazia 
primei lui vizite, după ce trecuse prin forum. Pe măsură ce 
se îndepărtau de valea plină de magherniţe aflate pe străduţe 
şerpuitoare și urcau pe drumul pavat de pe deal, străzile deve- 
neau tot mai puţin aglomerate și mai curate. De-a lungul dru- 
mului lor erau numeroase uși şi porți modeste, care ascundeau 
adevărate splendori. 

Julius îşi opri oamenii la câteva zeci de metri de poarta pe 
care şi-o amintea şi se apropie singur. O siluetă mică, îndesată, 
îmbrăcată cu o tunică simplă, de sclav veni în faţa grilajului, 
să îl întâmpine. Chiar dacă omul acela zâmbea politicos, Iulius 
observă că ochii îi alergau în susul și în josul străzii, într-un 
gest automat de prudenţă. 

— Am venit să vorbesc cu proprietarul casei, zise Iulius, zâm- 
bind destins. 

— Generalul Antonidus nu e aici, răspunse cu băgare de 
seamă paznicul porţii. 

Iulius dădu din cap, de parcă asta se așteptase să audă. 

— Atunci, am să-l aştept. Trebuie să audă veştile pe care i 
le aduc. 

— Nu puteți intra câtă vreme... începu omul. 

Cu o smucitură bruscă, lulius întinse braţul printre barele 
grilajului, cum îl văzuse odată pe Renius. Portarul se trase în- 
apoi Şi aproape scăpă, dar degetele lui Iulius îl apucară de tunică 
şi îl loviră cu toată forța de porţile de fier. 

— Deschide poarta, zise Iulius în urechea omului care se lupta. 


Împăratul — Moarrea regilor 365 


— Nici gând! Dac-ai şti a cui e casa asta, n-ai îndrăzni! Dacă 
nu-mi dai drumul, o să fii mort până la apus! 

Iulius smuci cu toată forţa, izbindu-l de nou pe sclav de gri- 
lajul porţii. , 

— Ştiu a cui e casa asta! E a mea. Acum, deschide poarta sau 
te omor eu pe tine. 

— Atunci, omoară-mă! Tot n-o să poți să intri! se răsti omul, 
zbătându-se înnebunit. 

Sclavul îşi umplu plămânii, vrând să ţipe după ajutor şi Iulius 
rânji când văzu cât curaj avea individul. Fără să mai spună o 
vorbă, întinse cealaltă mână printre bare şi luă cheia porţii de la 
cingătoarea portarului. Acesta rămase cu gura căscată de furie 
şi Iulius fluieră uşor, chemându-şi soldaţii. 

— Ţineţi-l bine şi nu-l lăsaţi să țipe. Am nevoie de amândouă 
mâinile ca să descui lacătul și să trag zăvorul, ordonă Iulius. 
Nu-l răniţi. E un om curajos. 

— Ajutor! reuşi portarul să strige înainte ca mâna grea a lui 
Ciro să-i acopere gura. 

Iulius potrivi cheia în broască şi zâmbi când auzi declicul 
zăvorului. ÎL ridică şi poarta se deschise larg, în timp ce două 
gărzi alergau zornăind prin curte, cu săbiile ridicate. 

Oamenii lui Iulius se mişcară repede să-i dezarmeze. Când 
se văzură în fața atâtor duşmani, cele două gărzi aruncară 
săbiile, în ciuda portarului, care se făcuse stacojiu de furie. În- 
cercă să îl muşte de mână pe Ciro, care îl pocni zdravăn, în loc 
de răspuns. 

— Legaţi-i şi căutaţi prin toată casa. Nu vărsaţi sânge! po- 
runci Iulius, privind cu răceală cum oamenii lui se împărțeau 
în perechi şi plecau să cotrobăie prin casa pe care o cunoştea 
atât de bine. 

Aproape că nu se schimbase deloc. Fântâna era tot acolo şi 
Antonidus lăsase grădinile aşa cum le găsise. Iulius vedea locul 
unde o sărutase pe Alexandria şi ar fi putut să ajungă în fosta 
ei cameră din clădirea sclavilor fără să-i arate nimeni drumul. 

Era atât de uşor să şi-l închipuie pe Marius care se cutremura 
de râs pe undeva pe acolo şi, în momentul acela, Iulius ar fi 
dat orice ca să mai vadă o dată muntele acela de om. Tristeţea 
bruscă a amintirii îl apăsa. 

Nu îl recunoscu pe nici unul dintre scalvii şi servitorii care 
fură scoşi din casă şi legaţi fedeleş în curte, de către soldaţii 
lui care lucrau cu eficienţă veselă. Unul sau doi dintre ei aveau 
zgârieturi pe faţă, dar Iulius fu mulțumit să vadă că nici unul 
dintre prizonieri nu fusese rănit. Dacă voia să câştige procesul 
şi să-şi recapete drepturile asupra casei, ca unic moştenitor în 
viață, era important ca totul să se desfăşoare în mod paşnic. 
Magistraţii făceau parte din familiile vechi ale oraşului şi orice 
zvon despre vărsare de sânge în inima oraşului i-ar fi dăunat în 
ochii lor, de la bun început. 

Totul merse repede şi, fără alte discuţii, oamenii lui luară 
prizonierii legaţi ca pe nişte snopi și îi duseră în drum. Porta- 
rul fu scos ultimul. Îi puseseră căluş, ca să nu mai strige, dar 
tot se zbătea furios împotriva lui Ciro când acesta îl așeză 
în stradă. Iulius închise poarta şi o încuie cu cheia pe care o 
luase de la paznicul porţii. Înainte să se întoarcă, îi făcu cu 
ochiul omului agitat. 

Soldaţii lui aşteptau în două rânduri de câte cinci. Nu erau 
destui ca să apere casa de un atac hotărât și primul lucru pe 
care trebuia să îl facă era să trimită câțiva oameni înapoi la 
domeniu, ca să se întoarcă împreună cu cincizeci dintre cei mai 
buni luptători. Era cât se poate de nimerit să pregătească un 
proces legal, dar Iulius ştia că acela care avea efectiv casa în 
stăpânire pornea cu un avantaj clar, pe care nu era dispus să îl 
piardă când Antonidus se va fi întors. 

În sfârşit, îşi trimise trei dintre cei mai iuți alergători, îm- 
brăcaţi cu tunici de mesager, pe care le găsiseră în magaziile 
casei. Grija cea mai mare era ca nu cumva cei trei să se rătă- 
cească prin oraşul necunoscut şi Iulius se mustră în gând pentru 

că nu-i dăduse prin cap să ia cu el pe cineva de la domeniu, care 
să le arate celor trei drumul până la podul peste Tibru. 

Când cei trei plecară, se întoarse spre ceilalţi şi un zâmbet i 
se întinse încet pe faţă. - 

— V-am zis doar că o să vă găsesc un loc unde să staţi la Roma. 

Oamenii începură să râdă și se uitară admirativ în jur. 

— Am nevoie ca trei dintre voi să păzească poarta. Veţi fi 
înlocuiți de ceilalţi la fiecare două ore. Antonidus are să se în- 
toarcă în curând, sunt sigur. Chemaţi-mă când vine. 

Gândul la conversaţia aceea îl înveseli enorm. Gărzile îşi 
ocupară poziţiile. Casa avea să fie bine apărată până la căderea 
nopții și apoi el avea să poată să-şi concentreze atenţia asupra 
reabilitării numelui lui Marius, chiar dacă trebuia să lupte cu 
tot senatul pentru asta. 


Brutus şi Cabera erau la domeniu când sosiră doi mesageri 
din partea lui Iulius. Al treilea era la câţiva kilometri buni în 
urmă. Obişnuit să comande, Brutus adună repede cincizeci de 
soldaţi şi organiză marșul rapid spre oraş. Iulius n-avea cum 
să ştie că un grup atât de mare de legionari n-avea să fie lăsat 
să intre în oraş, aşa că Brutus îi puse să se dezbrace de armuri 
și de arme şi-i trimise în grupuri de câte doi, trei oameni. 
Aveau să se reunească după ce se pierdeau din vederea găr- 
zilor oraşului, ochii senatorilor, pe străzile Romei. Ultimul 
care plecă fu carul încărcat cu arme și armuri. Brutus rămase 
in urmă, ca să-l mituiască pe căpitanul de la poartă. Cabera 
trase o sticlă de vin de sub acoperitoarea carului și o îndesă 
în mâna soldatului, împreună cu câteva monede. Cu o privire 
complice, căpitanul îi lăsă să treacă. 

— Nu ştiu dacă să mă bucur sau să fiu îngrozit de cât de 
ușor a fost, murmură Brutus, în timp ce Cabera pocnea hăţurile 
pe spinarea perechii de boi care trăgeau carul greu. Când se 
termină totul, mai că m-aş duce înapoi la străjerul ăla, să stau 
un pic de vorbă cu el. Nici măcar nu i-am dat cine ştie ce mită. 

Cabera izbucni în hohote care semănau cu un cotcodăcit și 
făcu din nou hăţurile să pocnească în aer. 

— Dacă i-am fi dat prea mulţi bani, omul ar fi intrat la 
bănuieli. Nu, i-am dat exact cât trebuia ca să-l facem să creadă 
că suntem doar nişte negustori de vin, care vor să scape de taxa 
de intrare în oraș. Tu ai cam arăta a paznic, iar eu probabil că 
i-am părut proprietarul avut al vinului. 

Brutus pufni. 

— Mai degrabă a crezut că ești căruțașul. Vechitura aia de 
robă mâncată de molii nu prea îmi pare haină de negustor avut, 
răspunse Brutus în vreme ce carul se legăna pe străzi. 

Drept răspuns, Cabera pocni enervat din hăţurile de piele. 
Carul bloca drumul de la un capăt la altul, cu roţile care se 
potriveau perfect între pietrele pe care le foloseau mulțimile în 
mers. N-aveau pe unde să treacă sau să se întoarcă şi drumul 
spre casa lui Marius era foarte lent. Totuși, Cabera se distra de 
minune. Țipa şi arăta pumnul la toți căruţașii care îndrăzneau 
să treacă prin faţa lor. Patru dintre oamenii lui Iulius se adunară 
în spatele carului, bucurându-se în mod evident că puteau să se 
ţină după ei şi să scape din labirintul străduţelor întortocheate. 
Nici Brutus, nici Cabera nu îndrăzneau să se uite îndărăt, la 
ei, deşi Brutus se întreba câţi aveau să mai umble aiurea prin 
pieţe, la căderea nopţii. Era sigur că le explicase foarte clar pe 
unde să o ia, dar, după luni întregi de muncă ale Primigeniei în 
barăcile din oraş şi după drumurile dese pe care le făcea pentru 
a-şi vedea mama, el ajunsese să cunoască Roma la fel de bine 
ca oricine. Se prefăcu că verifică roțile din spate și aruncă o 
privire iute în jur. Fu uşurat să vadă că soldaţii lui Iulius care se 
ţineau după ei erau acum vreo nouă. Spera să nu iasă prea tare 
în evidenţă, altfel gloatele curioase ale Romei s-ar fi luat şi ele 
după car şi o adevărată procesiune spontană ar fi ajuns până la 
casa lui Marius. Orice speranţă de a face lucrurile cu discreţie 
s-ar fi năruit. 

Când începură să urce dealul unde se afla casa măreaţă, pe 
care şi-o amintea atâţ de clar, Brutus văzu un om care gesticula 
şi striga la altcineva, în fața porții. „Bine măcar că strada este 
îndeajuns de largă încât să nu blocheze toată circulaţia dacă 
oprim carul“, gândi Brutus, recunoscător. 

— Dă-te jos şi fă-te că te uiţi la roţi sau ceva, îi şuieră lui 
Cabera, care cobori supărat și începu să se plimbe pe după 
car, oprindu-se în dreptul fiecărei roţi şi pronunţând cuvân- 
tul „roată“. 

Omul care striga în spatele porții nu păru să observe căruţa 
încărcată ce se oprise pe drum. Brutus riscă să arunce o privire 
în spate şi clipi surprins când văzu grupul de soldaţi deghizați 
care se oprise în spatele lor. Mai rău decât atât, oamenii se 
aşezaseră în rânduri şi, în ciuda hainelor, arătau exact a ceea 
ce erau — un grup de legionari ce se dădeau cetăţeni oarecare. 
Brutus sări din car și alergă spre ei. 

— Nu staţi ca la apel, neghiobi ce sunteţi! Vreţi ca fiecare 
casă din preajmă să-şi trimită gărzile să vadă ce faceţi? 

Oamenii începură să se foiască nesiguri şi Brutus îşi dădu 
exasperat ochii peste cap. Nu mai aveau ce să facă. Deja ser- 
vitori şi străji începuseră să se adune pe la porţile din jur, ca 
să se uite la soldaţii care se învârteau fără rost. În depărtare se 
auziră strigăte de alarmă. 

— Bun aşa. S-a terminat cu secretul. Luaţi-vă săbiile şi ar- 
murile din car și veniţi cu mine la poartă. Repede! Senatorii o 
să facă spume când o s-audă c-am adus o armată în oraş. 

Odată ce situaţia aceea confuză se termină, soldaţii uşuraţi 
işi apucară armurile și se echipară fără vâlvă, în doar câteva 
minute. Brutus îi spuse lui Cabera că nu mai era cazul să dea 
roată carului. Bătrânul nu se oprise deloc şi, de fiecare dată 
când anunţa că a găsit o roată, vocea lui era tot mai obosită. 

— Acum, înainte! mârâi Brutus, cu obrajii aprinşi de numărul 
tot mai mare al privitorilor. 

Mărşăluiră în rânduri perfecte şi sțânjeneala lui Brutus fu 
întreruptă de o evaluare scurtă a oamenilor care îl urmau. Da, 
erau îndeajuns de buni pentru Primigenia. 


Când Iulius termină să îi explice situaţia, Antonidus era 
livid de furie. 

— Îndrăzneşti? urlă el. Voi apela la senat. Casa asta e mea de 
drept, pentru că am cumpărat-o, şi mai degrabă te omor decât 
să te las să mi-o furi. 

— N-am furat nimic de la nimeni. Tu nu aveai nici un drept 
să oferi bani pentru proprietăţile unchiului meu, răspunse Iulius 
calm, mai degrabă amuzat de mânia celuilalt. 

— Unchiul tău a fost inamic al statului! Pământurile şi averile 
i-au fost confiscate. Un trădător, asta a fost! urlă Antonidus. 

l-ar fi plăcut enorm să întindă mâna printre gratii şi să-l 
strângă de gât pe tânărul acela obraznic, dar gărzile din spatele 
porţii stăteau cu săbiile scoase, iar cei doi soldaţi cu care venise 
nu prea aveau ce să facă împotriva atâtor adversari. 

Socoti în minte ce avea să găsească Iulius prin încăperile 
casei. Era oare vreo dovadă care să facă legătura între el şi fiica 
lui Pompei? Nu credea, dar gândul acela nu-i dădea pace şi 
dădea furiei sale aerul panicii nebune. 

— A fost trădător pentru că aşa a zis Sulla, cel care şi-a atacat 
propriul oraş? răspunse Iulius, îngustându-şi ochii. Atunci, a 
fost acuzat pe nedrept. Marius a apărat senatul de cel care avea 
să se proclame dictator. A fost om de onoare! 

Antonidus scuipă scârbit pe pământ şi stropii aproape că 
atinseră tivul tunicii portarului care încă mai era legat fedeleş. 

— Asta gândesc eu despre onoarea lui! urlă Antonidus şi 
apucă barele porţii. 

lulius făcu semn înspre unul dintre oamenii lui, care făcu 
un pas în faţă şi Antonidus trebui să-şi coboare mâinile. 

— Să nu-ţi treacă prin cap să mai pui mâinile pe ceva ce este 
al meu, zise Iulius. 

Antonidus vru să răspundă, dar auzi zăngănitul sandalelor 
legionarilor care veneau din josul dealului. Se opri şi aruncă 
o privire în direcţia de unde se auzea sunetul şi o expresie de 
dispreţ total îi acoperi trăsăturile. 

— Acum ai să vezi tu, nelegiuit ce eşti! Senatul a trimis 
legionari să restabilească ordinea. Am să pun să fii bătut şi lăsat 
în drum, cum mi-ai lăsat tu mie oamenii. Făcu câţiva pași de 
lângă poartă, ca să-i întâmpine pe nou-veniţi: Individul acesta a 
intrat cu forţa în casa mea şi mi-a maltratat servitorii. Vreau să 
fie arestat, zise către cel mai apropiat dintre soldaţi și pete albe 
de furie i se adunară în colţurile gurii. 

— Da, dar uite ce figură prietenoasă are. Lasă-i mai bine 
casa, răspunse Brutus rânjind. 

Preţ de câteva secunde, Antonidus nu fu în stare să priceapă 
ce auzea. Apoi, păru să își de seama de numărul celor care îl 
înconjurau şi observă că nu aveau însemnele nici unei legiuni. 

Se trase uşor în spate şi ridică sfidător capul. Brutus începu 
să râdă în bătaie de joc. Antonidus se duse între cele două gărzi 
ale sale. Oamenii se foiră nervoşi, pentru că acum era clar că 
erau cu el şi inamicii erau mult prea mulți. 

— Senatul va asculta ce am de zis! spuse Antonidus aspru, 
cu vocea răgușită de cât țipase. 

— Zi-le stăpânilor tăi să fixeze data audierii. Voi da socoteală 
în faţa legii pentru faptele mele, răspunse Iulius şi descuie, în 
sfârșit, poarta pentru ca Brutus să intre cu soldaţii. 

Antonidus se holbă la el, apoi se răsuci pe călcâie şi se în- 
depărtă cu paşi mari, împreună cu cele două gărzi. 

Brutus trecu pe lângă Iulius, care îl atinse pe braţ şi-l opri. 

— Nu prea a fost adunarea discretă pe care o aveam eu în 
minte, Brutus. 

Prietenul lui strânse din buze şi o vreme nu putu să se uite 
la el. 

— ŢI i-am adus până aici, nu? Habar n-ai cât e de greu să 
aduci oameni înarmaţi în oraş. Zilele când Marius trimitea câte 
cincizeci de soldaţi odată, unde avea el chef, au apus de mult. 

Cabera veni lângă ei, trecând în pas de plimbare pe poarta 
deschisă, odată cu ultimii soldaţi. 

— Străjile de la poarta oraşului au crezut că sunt un negustor 
cu dare de mână, zise vesel. 

Iulius şi Brutus îl ignorară, ţintuindu-se din priviri unul pe 
altul. În cele din urmă, Brutus înclină uşor capul. 

— Ai dreptate, ar fi putut să iasă mai bine. 

La vorbele lui, tensiunea dintre cei doi se evaporă şi Iulius 
rânji. 

— Ce-i drept, mi-a plăcut teribil când a crezut că sunteţi 
trupele senatului, spuse, râzând uşor. Cred că numai momentul 
ăla a meritat să veniţi cu atâta zarvă. 

Brutus părea încă plin de regrete, dar un zâmbet i se strecură 
pe faţă, drept răspuns. 

— Poate. Uite ce e, senatul va afla că ai adus atâția oameni 
în oraş. Nu vor permite una ca asta. Poate că ar trebui să trimiți 
o parte la barăcile Primigeniei. 

— Aşa am să fac, dar înainte trebuie să punem la punct câ- 
teva lucruri. Ar trebui să-mi aduc şi celelalte centurii în oraş. 
Un gând îi trecu prin minte. Cum se face că senatorii n-au 
nimic împotriva faptului că Primigenia e în oraş? 

Brutus ridică din umeri. 

— Primigenia e înscrisă pe listele senatului, nu uita. În plus, 
barăcile sunt în afara zidurilor, în partea de nord, aproape de 
poarta de pe Quirinal. Cred că am cel mai bun teren de instrucție 
din Roma şi pe Renius care să-mi instruiască oamenii. 

— Brutus, ai făcut atât de multe, zise Iulius, prinzându-l de 
umăr. Roma nu va rămâne la fel acum, că noi doi ne-am în- 
tors. O să-mi aduc oamenii la tine, de îndată ce mă asigur că 
Antonidus nu mai încearcă nimic. 

Jubilând, Brutus prinse braţul lui Iulius. 

— Avem mare nevoie de oamenii tăi. Primigenia trebuie să 
crească. N-o să am odihnă până când nu va avea puterea de 
odinioară. Marius... 

— Nu, Brutus, spuse Iulius, coborând braţul. Nu m-ai înţeles 
bine. Oamenii mei au depus jurământul de credinţă faţă de 
mine și atât. Nu pot să fie sub comanda ta. 

Nu voia să fie dur cu bunul lui prieten, dar era mai bine dacă 
lămureau lucrurile de la început. 

— Cum? zise Brutus surprins. Bine, dar soldaţii tăi nu fac 
parte din nici o legiune, iar Primigenia n-are nici o mie de 
oameni. Tot ce trebuie să faci... 

Tulius dădu ferm din cap. 

— Am să te ajut să aduni oameni, aşa cum am promis. Dar 
nu pot să ţi-i dau pe ai mei. Îmi pare rău! 

Brutus îl privea, nevenindu-i să creadă. 

— Dar eu vreau să refac Primigenia pentru tine. Eu voi fi 
sabia ta la Roma, ţii minte? 

— Da, răspunse Iulius şi îl luă din nou de braţ. Prietenia ta 
înseamnă mai mult pentru mine decât orice altceva, în afară de 
vieţile soției şi copilului meu. Tu ţii minte că sângele tău e în 
venele mele? Şi al meu în ale tale. Făcu o pauză şi strânse mai 
tare braţul lui Brutus. Oamenii ăștia sunt lupii mei. Nu pot să 
fie sub comanda ta. Lasă lucrurile aşa. 

Brutus îşi smuci braţul şi faţa îi împietri. 

— Bine. N-ai decât să-ţi ţii lupii în timp ce eu mă zbat pentru 
fiecare recrut. Mă duc înapoi la barăcile mele şi la oamenii mei. 
Vino să mă cauţi când te hotărăşti să-ţi aduci oamenii acolo. 
Vom stabili tot atunci taxa pentru cazarea lor. 

Se întoarse şi răsuci cheia în broască. 

— Marcus, strigă Iulius după el. 

Brutus îngheţă o clipă, apoi deschise poarta şi ieşi, lasând-o 
să se trântească în urma lui. 


Chiar dacă era însoţit de cele două gărzi, Antonidus nu-și 
lua mâna de pe pumnalul de la centură, în timp ce-şi croia drum 
pe aleile întunecate. Aşa strâmte cum erau, existau destule 
locuri în care să se ascundă raptores şi să aştepte să-l ia pe 

nepregătite. Respira pe nas în timp ce mergea, încercând să 
ignore băltoacele de apă puturoasă, care îi stricaseră sandalele, 
de la primii paşi pe care îi făcuse, odată ce ieşise de pe străzile 
principale. Unul dintre oamenii lui scăpă o înjurătură când 
piciorul îi alunecă într-o moviliţă îndeajuns de proaspătă încât 
să nu se fi răcit încă. 

Lumina zilei nu prea ajungea în părţile acelea ale Romei, 
dar umbrele erau înfricoşătoare noaptea. Acolo nu exista nici 
o lege, nu erau soldaţi care să-i vină în ajutor sau cetăţeni care 
să îndrăznească să răspundă la chemarea lui. Antonidus apucă 
mai strâns pumnalul, speriindu-se când ceva ţâşni de lângă 
picioarele lor. Nu se opri să vadă ce era, ci merse mai departe, 
aproape fără să vadă nimic. Pipăia cu mâna colţurile pe lângă 
care treceau și le număra. Trei colţuri de la intrare, apoi încă 
patru la stânga. 

Chiar dacă era noapte, străzile erau frecventate de oameni 
pe care cei mulți dintre romani nu-i zăreau niciodată. Oamenii 
pe care-i vedeau nu prea vorbeau între ei. Iar la trecerea lor 
amuţeau cu totul. Siluete grăbite treceau pe lângă cei trei fără 
să-i privească, ferindu-se de băltoacele împuţite şi ţinând cape- 
tele plecate. Acolo unde câte o torţă le-ar fi luminat paşii, oa- 
menii se fereau de parcă, dacă mergeau la lumină, ar fi invitat 
cine ştie ce nenorocire. 

Numai furia îl făcu pe Antonidus să meargă mai departe, 
deşi îi era frică. Omul cu care se întâlnise îi spusese să nu vină 
niciodată pe acolo nechemat. Dar faptul că îşi pierduse casa 
îi dăduse curajul furiei. Care începea să pălească din cauza 
întunericului şi a neliniştii crescânde. 

În sfârşit, ajunse în locul ştiut, o răscruce între patru pereți 
acoperiţi de mucegai, undeva în inima acelui cuib de șobo- 
lani. Se opri şi se uită după cele două gărzi, mijindu-şi ochii în 
întuneric. Pe undeva pe-aproape, apa picura încet pe o supra- 
faţă de piatră. Dintr-odată, se auziră zgomote de picioare, care 

îi făcură oamenii să se întoarcă în loc neliniştiți şi să-şi agite 
pumnalele de parcă voiau să alunge spiritele rele. 

— Ți s-a spus să nu vii să mă cauţi decât în ultima noapte a 
lunii, se auzi o voce şoptită în urechea generalului. 

Panica aproape că îl copleşi pe Antonidus. Tresări de groază 
când își dădu seama cât de aproape de el era cel care vorbise 
şi picioarele-i alunecară pe lespezile ude. Din instinct, scoase 
pumnalul de la centură, dar mâna îi fu prinsă într-o strânsoare 
care îl lăsă neajutorat. 

Omul de lângă el purta o mantie cu glugă, dintr-o pânză 
aspră, care îi ascundea trăsăturile. Lucru inutil în întunecimea 
ca de cerneală de pe alei. Lui Antonidus îi veni să verse când 
simți mirosul ciudat, dulceag, pe care îl emana necunoscutul. 
Era putoarea bolii, a putregaiului ascuns sub uleiuri parfumate. 
Generalul se întrebă din nou dacă nu cumva gluga aceea tre- 
buia să ascundă mai mult decât identitatea omului care o purta. 
Silueta întunecată se aplecă atât de aproape, încât buzele nevă- 
zute aproape atinseră urechea generalului. 

— De ce ai venit aici și-ai făcut atâta zarvă, de mi-ai deranjat 
jumătate din iscoade cu poticnelile tale zgomotoase? 

Vocea aceea era un şuierat de furie atât de aproape, încât 
aducea dulceaţa morţii în fiecare val de respiraţie caldă. Lui 
Antonidus îi veni din nou să verse. Se cutremură când gluga îi 
atinse uşor obrazul. 

— A trebuit să vin. Am altă treabă pentru tine şi am nevoie 
să o faci repede. 

Strânsoarea de pe încheietură se intensifică, devenind 
aproape dureroasă. Antonidus nu putea să se întoarcă spre 
celălalt de frică să nu se atingă de el. Se uită în altă parte şi 
se strădui să nu se strâmbe din cauza izului bolnăvicios care 
macula fiecare gură de aer pe care o trăgea în piept. 

Silueta întunecată ţâţâi încet. 

— Încă n-am găsit cum să mă apropii de fiul lui Crassus. 
E prea curând după cealaltă treabă. Dacă ne pripim, fraţii 

mei mor. Nu m-ai plătit destul, ca să fiu dispus să pierd oameni 
pentru tine. Ai plătit numai serviciul pe care îl primești. 

— Lasă-l pe Crassus. Nu înseamnă nimic pentru mine în 
momentul ăsta. Vreau să o găseşti pe fiica lui Cinna şi să o 
omori. Acum, ea e ţinta ta. Lasă un semn cu numele lui Sulla, 
cum ai făcut şi cu căţeaua aia a lui Pompei. 

Antonidus simţi cum mâna îi era condusă blând înspre 
centură şi, înțelegând, vâri pumnalul în teacă. Apoi, strânsoarea 
slăbi. Se forţă să aştepte nemișcat, neîndrăznind să se tragă în 
spate şi să-și arate fățiș repulsia. Ştia că, dacă individul acela se 
simţea insultat, nici el, nici oamenii lui n-aveau să mai apuce să 
calce pe străzile principale. 

— Va fi foarte bine păzită. Va trebui să plăteşti pentru vieţile 
oamenilor pe care am să-i pierd ca să ajung la ea. Zece mii de 
sesterți, ăsta e preţul. 

Antonidus inspiră cu maxilarele încleştate. Ştia că datoria 
avea să fie acoperită de Cato. Nu fusese oare ideea lui să-i 
angajeze? Dădu convulsiv din cap. 

— Va fi plătit. Gărzile mele îţi vor aduce aurul în ziua stabilită. 

— Va trebui să-ţi găsești alte gărzi. Să nu mai vii aici neche- 
mat sau va trebui să plăteşti mai scump, șopti vocea, îndepăr- 
tându-se repede de el. 

Se auziră sunete de paşi repezi şi, într-o clipă, Antonidus 
îşi dădu seama că rămăsese singur. Cu grijă, păşi spre oamenii 
lui şi pipăi cu mâinile pe jos. Sări ca ars când simţi umezeala 
gâturilor despicate. Se cutremură și plecă iute pe unde venise. 


CAPITOLUL TREIZECI 


lulius îşi aduse soldaţii la barăcile Primigeniei, cu o oră 
înainte de revărsatul zorilor. Brutus avusese dreptate în legătură 
cu clădirile şi terenul de instrucţie, care erau impresionante. 
Fluieră uşor în timp ce intra în marş pe sub arcada porţii prin- 
cipale, ramarcând distanţa potrivită dintre santinele şi poziţiile 
fortificate din interior. 

Probabil că gărzilor de la porţi li se spusese că aveau să vină. 
Făcură semn soldaților să intre, fără să-i oprească din marş. 
Dar, odată ce ajunseră înăuntru şi poarta masivă se închise în 
urma lor, Iulius îşi dădu seama că se aflau pe un „teren de vână- 
toare“, ca acela dintre zidurile de apărare de la Mytilene. Ori- 
care dintre clădirile care dădeau spre curtea principală putea să 
fie ticsită cu arcaşi. Nu aveau pe unde să se retragă și aleea pe 
care înaintau era îngustă, mărginită de ziduri întrerupte din loc 
în loc de nişe pentru şi mai mulţi arcași. Iulius ridică din umeri. 
Centuriile sale se opriră în ordine, modificând rândurile până 
când formară un careu perfect, care acoperi curtea. 

Iulius se întrebă cât avea de gând Brutus să-l facă să aştepte. 
Era greu de zis după ce fusese atâta vreme departe de cel mai 
vechi prieten pe care îl avea. Băiatul pe care îl cunoscuse cândva 
ar fi fost deja acolo, aşteptându-i. Dar bărbatul care comanda 
rămăşiţele Primigeniei se schimbase enorm între timp. Poate 
se schimbase atât de mult încât îngropase deja băiatul. N-avea 
cum să ştie. 

Fără să lase să se vadă cât de nerăbdător era, Iulius aşteptă 
impasibil alături de oamenii lui, în vreme ce minutele se lun- 
geau. Adevărul era că avea nevoie de barăci şi, după cum spu- 
nea Tubruk, chiar erau atât de bune pe cât pretindea Brutus. La 
urma urmei, punga lui Crassus era îndeajuns de mare, încât să 
cumpere ce era mai bun în oraş. Pe când aştepta, Iulius se gândi 
să cumpere o parte a barăcilor de la Crassus. În sinea lui, era de 
acord cu Tubruk că legătura pe care senatorul bogat o construia 
cu atâta grijă putea să se dovedească un spin în coaste, oricât de 
prietenos li se arăta acum. 

Cu pași mari, Brutus ieşi din clădirea principală, alături 
de Renius. Având grijă să-și menţină o expresie impasibilă, 
Iulius privi cu interes ciotul acoperit care rămăsese din braţul 
stâng al lui gladiatorului. Brutus părea mânios şi speranţele lui 
Iulius muriră. 

Când ajunse în faţa lui, Brutus se opri ţeapăn şi salută ca 
de la egal la egal. Iulius îi întoarse salutul fără să ezite. Simţi 
o clipă de durere din cauza golului care îi despărțea, apoi ho- 
tărârea i se întări. N-avea să cedeze. Brutus nu era unul dintre 
oamenii pe care voia să-i flateze şi să-i manevreze. Genul acela 
de manipulare era doar pentru dușmani și pentru aliaţii formali, 
nu pentru băiatul cu care prinsese corbi cu atâţia ani în urmă. 

— Bun venit la barăcile Primigeniei, domnule tribun, 
zise Brutus. 

Iulius scutură din cap când auzi tonul acela ceremonios. 
Simţi o umbră de enervare şi i se adresă lui Renius, ignorându-l 
pe celălalt. 

— Îmi pare bine să te văd din nou, bătrâne prieten! Nu poţi 
să-l faci să priceapă că oamenii ăştia nu fac parte din Primigenia? 

Renius întoarse impasibil privirea lui Tulius şi tăcu o clipă 
înainte să răspundă. 

— Nu e momentul să-ţi dezbini forţele, băiete! Anul ăsta, ai 
pierdut ziua recrutărilor de pe Campus. N-ai de unde să mai iei 

oameni pentru încă o legiune. Voi doi ar trebui să nu vă mai 
umflaţi în pene şi să vă împăcați. 

Iulius pufni enervat: 

— Pe toţi zeii, Brutus, ce vrei să fac? Primigenia nu poate 
avea doi comandanți, iar oamenii ăştia au depus jurământul față 
de mine. I-am găsit prin sate uitate de lume și i-am transformat 
în legionari. Am plecat de la nimic. Nu poți să te aştepţi c-o 
să-i predau pur şi simplu altui comandant după tot ce au îndurat 
lângă mine. 

— Am crezut că... tu, dintre toţi oamenii, o să vrei să vezi 
Primigenia puternică. 

— Ca tribun militar, am dreptul să strâng trupe. Am să trimit 
prin toată țara după soldaţi. Jur că o să refacem Primigenia. Și 
eu îi sunt dator lui Marius, chiar mai mult decât tine. 

Ochii lui Brutus îi cercetară pe ai lui, cântărindu-i vorbele. 

— Dar vrei să-ţi faci şi o legiune a ta? Vrei să soliciţi înscrie- 
rea altui nume pe listele senatului? întrebă cu vocea încordată. 

Iulius ezită şi Renius îşi drese glasul, în semn că voia să 
vorbească. Obișnuinţa anilor întregi în care i se supuseseră îi 
făcu pe amândoi să tacă şi să aştepte. Renius îl privi în ochi pe 
Iulius, ţintuindu-l pe loc. 

— Loialitatea e lucru rar, băiete. Când a cerut ca Primigenia 
să fie trecută înapoi pe liste, Brutus şi-a riscat viaţa de dragul 
tău. Acum, şi-a atras duşmănia unora de teapa lui Cato şi totul 
a fost pentru tine. Nu e nici un conflict între voi. Primigenia 
e legiunea ta, nu vezi? Oamenii tăi pot să depună din nou ju- 
rământul şi să rămână ai tăi. 

Iulius îi privi pe cei doi şi i se păru că se uită înapoi, în co- 
pilărie. Reticent, scutură din cap. 

— Nu pot să fie doi comandanţi, zise. 

Brutus se holbă la el. 

— Îmi ceri să depun și eu jurământul? Să-ţi predau comanda? 


380 CONN IGGULDEN 


— Cum altfel ai putea să fii sabia mea, Brutus? Dar nu pot 
să-ţi cer să renunți la rangul la care ai visat mereu. E prea mult, 
spuse Iulius şi îl apucă uşor de braţ. 

— Nu, şopti Brutus neclintit în hotărârea pe care tocmai o 
luase. Nu e prea mult. Noi doi am făcut jurăminte mai vechi 
unul față de celălalt. Ţi-am jurat că voi răspunde când mă vei 
chema. Mă chemi acum? 

Iulius inspiră lent, adânc, măsurându-şi prietenul. Simţi cum 
inima începe să îi bubuie cu o viteză ameţitoare. 

— Te chem, zise încet. 

Brutus aprobă energic din cap. Decizia lui era luată. 

— Atunci, o să depun şi eu jurământul odată cu lupii ăştia ai 
tăi şi azi va începe renașterea Primigeniei. 


Tulius luase cu el doar cinci soldaţi. Mergea grăbit pe stră- 
zile aglomerate ale oraşului, urmând instrucţiunile pe care i le 
dăduse Tubruk. Trecea prin mulţime cu inima uşoară. Pusese 
mâna pe casa unchiului său, care era păzită bine de douăzeci de 
soldaţi. Dar, mai important decât asta, problema cu Primigenia 
se rezolvase. Îi binecuvântă în gând pe Renius și Brutus pentru 
cât îi erau de loiali. Chiar şi în momentul acela de mândrie, o 
parte din el îi şoptea că se folosise de dragostea lor cu aceeaşi 
răceală ca un duşman. Îşi spuse că nu avusese încotro, dar 
vocea aceea interioară nu voia să tacă. 

Nu departe de casa lui Marius, găsi uşor atelierul lui Tabbic. 
Pe măsură ce se apropia, simţi cum bucuria creşte în el. Nu 
o mai văzuse pe Alexandria din ziua nunţii lui. La început, 
aproape îi fusese frică să-l întrebe pe Tubruk dacă fata nu fusese 
ucisă în luptele crâncene, care urmaseră fugii lui. Întinse mâna 
spre uşă şi ezită. Simţi o atingere a vechii nesiguranţe care îl 
încercase mereu, în prezenţa ei. Scutură din cap şi râse uşor 
când recunoscu sentimentul. Apoi, intră, iar oamenii lui răma- 
seră afară, blocând aleea îngustă. 

Alexandria era aproape de uşă și se întoarse să-l salute pe 
cel care intrase. Începu să râdă când îl văzu, cu plăcerea aceea 
simplă pe care o simt prietenii vechi când se întâlnesc. Stătea 
în picioare, cu un colier de aur la gât. În spatele ei, Tabbic se 
chinuia cu încheietoarea. 

Iulius o sorbi din ochi. Sclipirile aurului îi luminau gâtul. 
Părea să fi găsit un echilibru şi o siguranță de sine care îi lip- 
siseră în trecut. 

— Arăţi minunat, zise Iulius, închizând uşa în urma lui. 

— Asta pentru că mă vezi alături de Tabbic, răspunse ea 
în glumă. 

Tabbic mormăi şi ridică ochii de la ce făcea. Îl studie pe 
bărbatul care intrase în atelier şi îşi îndreptă trupul, apăsându-şi 
o mână pe şale. 

— Vreţi să vindeţi sau să cumpăraţi? întrebă bijutierul, luând 
colierul de la gâtul Alexandriei, spre regretul lui Iulius. 

— Nici una, nici alta, Tabbic. Iulius e un prieten vechi al meu, 
răspunse Alexandria. 

Reţinut, Tabbic făcu un semn de bun venit cu capul. 

— Cel care are grijă de Octavian? 

— Îi merge bine, spuse Iulius. 

Tabbic pufni pe nas, dar nu reuşi să-şi ascundă zâmbe- 
tul drăgăstos. 

— Îmi pare bine, zise încet, apoi se duse în încăperea din 
spatele atelierului, cu colier cu tot, şi-i lăsă singuri. 

— Iulius, ce slab eşti! Nevasta aia frumoasă a ta nu-ţi dă de 
mâncare? întrebă Alexandria fără ceremonie. 

Iulius începu să râdă. 

— Abia m-am întors de câteva zile. Stau în casa lui Marius 
din oraș. 

Alexandria clipi surprinsă. 

— Te-ai mişcat repede. Credeam că generalul lui Sulla stă 
acolo. 

— A stat. Va trebui să merg la judecată, ca să pot păstra casa, 
dar măcar voi avea ocazia să apăr numele lui Marius în public. 

Zâmbetul ei dispăru din cauza amintirii unor vremuri mai 
grele. Le găsi mâinilor o ocupaţie, încercând să-şi scoată şorțul, 
înjurând când degetele nu reuşiră să desfacă nodul. Lui Iulius îi 
veni să se ducă lângă ea şi s-o ajute, dar făcu un efort de voință 
şi se înfrână. Când intrase în atelier, fusese şocat să simtă din 
nou vechea atracţie faţă de ea. Lucrul acesta îl îngrijora în- 
deajuns încât să se ţină cât de departe putea, până Alexandria 
reuşi singură să desfacă nodul. 

„Eşti om însurat“, îşi spunea el ferm, dar se surprinse roşind 
când Alexandria îl privi din nou. 

— Aşadar, ce te aduce în umilul nostru atelier, Iulius? Nu 
cred că ai venit doar ca să mă vezi pe mine. 

— Poate că de asta am venit. M-am bucurat când mi-a zis 
Tubruk că ai scăpat vie. Am auzit că Metella şi-a luat viaţa. 

Ca întotdeauna când se afla în preajma ei, Iulius se trezi 
bâjbâind în căutarea cuvintelor. Îi era ciudă pe sine că nu era în 
stare să vorbească mai cu noimă. 

Alexandria se întoarse spre el, cu ochii strălucind. 

— N-aş fi lăsat-o singură dacă aș fi ştiut ce voia să facă. Pe 
toți zeii, aş fi luat-o cu mine la Tabbic. A fost o victimă, la fel 
ca nenorociţii pe care ticălosul de Sulla i-a omorât pe stradă. 
Nu-mi pare rău decât că el a murit repede, după cum zic unii. 
Mi-aş fi dorit să moară cât mai încet. 

— Nici eu n-am uitat, Alexandria, oricât ar vrea senatorii să 
uităm, fu de acord Iulius cu vocea amară. 

Cei doi schimbară o privire de înţelegere mută, încărcată 
de amintirea celor pe care îi pierduseră şi de o intimitate mai 
proaspătă decât ar fi crezut. 

— Ai să-i faci să plătească, Iulius? Mă înfioară gândul că 
scursurile pe care le-am văzut atunci încă mai umblă libere. 
Roma e mult mai murdară decât se vede din forum, să ştii. 

— Am să fac tot ce pot. Vreau să încep prin a-i obliga să ono- 
reze amintirea lui Marius, lucru care ar trebui să le stea în gât 
câtorva dintre ei, răspunse el serios. 

Fata îi zâmbi din nou. 

— Pe zei, ce bine e să te văd din nou, după atâta vreme! 
Mă face să-mi aduc aminte de ce-a fost, spuse ea şi Iulius roşi 
din nou. 

Alexandria începu să râdă uşor, pierdută în aduceri-aminte. 
Siguranţa de sine pe care o avea acum, ca femeie liberă, o 
făcea aproape de nerecunoscut. Totuși, Iulius simțea că putea 
avea încredere în ea, pentru simplul motiv că făcea parte din 
vremurile de demult. Vocea mai cinică din el îi spuse că era 
iremediabil naiv. Toţi se schimbaseră, şi Brutus ar fi trebuit să 
îi amintească asta cât se poate de clar. 

— Nu ţi-am mulțumit niciodată pentru banii pe care i-ai dat 
Metellei, pentru când aveam să fiu liberă, zise ea. Am cumpărat 
partea mea din atelier cu ei. A însemnat enorm pentru mine. 

Iulius îi respinse mulţumirile cu un gest. 

— Am vrut doar să te ajut, rosti, foindu-se pe picioare. 

— Ai venit la atelier ca să vezi cum i-am cheltuit? 

— Nu. Ştiu că am zis adineaori că poate am venit doar din 
prietenie pentru tine, dar întâmplarea face să... începu el. 

— Ştiam eu! Vrei un medalion pentru soția ta sau poate o 
broşă frumoasă? Am să-ţi fac ceva deosebit, ca să fie în ton 
cu ochii ei. 

Veselia ei contrasta cu atitudinea lui serioasă, atât de diferită 
de timiditatea băiatului pe care îl cunoscuse. 

— Nu, e ceva pentru proces... şi nu numai. Vreau să comand 
nişte scuturi de bronz care să-l omagieze pe Marius: un portret, 
bătăliile pe care le-a dat, chiar şi moartea lui, când a căzut ora- 
şul. Vreau să spună povestea vieţii lui. 

Alexandria îşi trecu o mână peste părul legat, lăsând în urmă 
o pată mică de pulbere de aur. Stropii prețioşi captau lumina 
când se mişca şi, împotriva voinţei lui, Iulius se trezi dorind 

să-i frece uşor pielea cu degetul mare și să şteargă pata. Se con- 
centră, furios pe sine. 

Fata se încruntă gânditoare şi luă un stylus! şi o plăcuţă de 
ceară de pe o poliţă. 

— Ar trebui să fie mari, poate de un metru lăţime, ca să se 
vadă de la depărtare. 

Începu să schiţeze pe tăbliţa de ceară, aproape închizând un 
ochi. Iulius o privi cum își dădu la o parte o şuviţă de păr de 
pe frunte. Tubruk spusese că era pricepută şi judecata lui era 
demnă de încredere, de cele mai multe ori. 

— Primul ar trebui să fie un portret. Cum ţi se pare? 

Întoarse spre el tăbliţa şi Iulius se destinse când văzu chipul 
pe care îl cunoştea. Trăsăturile desenate aveau ceva din tăria pe 
care şi-o amintea, deşi liniile simple nu puteau fi decât un ecou 
stins al vieţii de care Marius debordase. 

— El e. Nu ştiam că poţi să faci așa ceva. 

— Lui Tabbic îi place mult să-i înveţe pe alţii. Pot să-ţi fac 
eu scuturile, dar numai metalul te va costa destul de mult. Nu 
vreau să mă tocmesc cu tine, Iulius, dar e vorba de luni întregi 
de muncă. Cu genul acesta de comandă, aş putea să-mi fac un 
nume în oraş. 

— Preţul nu e important. Am încredere în tine să ceri atât cât 
e corect. Dar voi avea nevoie de ele în câteva săptămâni, nu 
luni. Senatul nu va amâna prea mult procesul, având în vedere 
că Antonidus spumegă pentru că a pierdut casa. Vreau să le faci 
cât de bine și cât de repede poți. 

— Tabbic? strigă Alexandria. 

Meşteşugarul cărunt veni încet din cealaltă încăpere, cu 
uneltele în mână. Fata îi explică repede despre ce era vorba şi 
Iulius zâmbi când văzu cum fața omului se aprinde de interes. 
În sfârșit, dădu din cap. 


! Instrument antic de scris, constând dintr-o vergea, de obicei metalică, as- 
cuţită la capătul cu care se scrijelea plăcuţa de ceară şi aplatizată la celălalt 
capăt, cu care se putea şterge. (n.tr.) 

— Aş putea să mă ocup eu de celelalte treburi ale atelieru- 
lui, dar va trebui să amâni comenzile pentru broşe. Bagă de 
seamă — Tabbic își frecă bărbia gânditor —, asta ar putea să 
crească preţul pentru cele pe care le-ai terminat deja. Şi nu 
ne-ar prinde rău. Va trebui să închiriem un spaţiu mai larg şi o 
forjă mult mai mare. Stai să văd... 

Luă altă tăbliță de pe poliţă şi petrecu mult timp scriind şi 
vorbind încet cu Alexandria. Iulius îi privea exasperat. În cele 
din urmă, ajunseră la un acord şi Alexandria se întoarse lângă 
Iulius. Pulberea de aur încă îi strălucea pe piele. 

— Accept comanda. Preţul va depinde de câte scuturi ies 
cu greşeli şi trebuie remodelate. Când ai vreo două ore libere, 
mi-ar plăcea să stăm de vorbă despre scenele pe care le vrei. 

— Ştii unde să mă găseşti, zise el. Poţi să vii oricând dacă ai 
nevoie de mine. 

Alexandria îşi plimbă leneş szylus-ul prin aer. Dintr-odată, 
nu se simţea în largul ei. 

— Aş prefera să vii tu la mine, spuse. 

Nu voia să explice că vederea domeniul îi pusese la încer- 
care toată stăpânirea de sine ultima dată când fusese acolo. 

Iulius înţelese ceea ce ea nu rostise. 

— Am să vin. Poate c-am să-l iau cu mine şi pe băiatul ăla. 
Tubruk zice că vorbeşte întruna despre tine şi ăăă... Tabbic. 

— Trebuie să-l aduci. Îi simţim lipsa aici. Mama lui merge 
să-l vadă de câte ori poate, dar copilului trebuie să-i fie greu 
fără ea, răspunse Alexandria. 

— Întoarce totul cu susul în jos pe unde trece. Acum câteva 
zile, Tubruk l-a prins că-mi călărea calul pe câmp. 

— Nu l-a bătut, nu? întrebă ea prea repede. 

Iulius clătină din cap, zâmbind. 

— Tubruk nu l-ar bate. Noroc că n-a dat Renius peste el, deși 
nu pricep cum ar putea să-l chelfănească numai cu o mână. 
Spune-i mamei lui să nu-și facă griji pentru el. Băiatul e din 
sângele meu. Voi avea grijă de el. 

— A crescut fără tată, Iulius. Băieţii au mai multă nevoie de 
tată decât fetele. 

Iulius șovăi. Nu voia să-şi asume responsabilitatea aceea. 

— Între Renius şi Tubruk, îndrăznesc să cred că o să creas- 
că drept. 

— Ei nu sunt de acelaşi sânge cu Octavian, lulius, zise ea şi-i 
susținu privirea până când el se uită în altă parte. 

— Bine! O să-l ţin pe lângă mine, deşi n-am avut o clipă de 
linişte de când m-am întors în oraş. O să am grijă de el. 

Fata zâmbi obraznic. 

— „Cel mai bun mod în care un bărbat îşi poate folosi ta- 
lentele este să-şi crească fiii“, cită ea. 

Iulius oftă. 

— Tata zicea asta. 

— Ştiu. Şi avea dreptate. Băiatul acela n-are nici un viitor cât 
timp aleargă pe străzile orașului. Ce s-ar fi ales de Brutus dacă 
familia ta nu-l primea? 

— Am fost de acord, Alexandria. Nu trebuie să baţi şaua 
până crapă. 

Fără să-l prevină, fata ridică mâna şi atinse cicatricea albă 
care îi brăzda fruntea. 

— Stai să mă uit la tine, zise ea, venind mai aproape şi flu- 
ierând ușor. Ai noroc că n-ai murit. De asta ai un ochi altfel? 

Iulius dădu din umeri, vrând să schimbe subiectul. Apoi, 
spuse pe nerăsuflate toată povestea. Bătălia de pe Accipiter, 
rana de la cap care se vindecase după luni întregi, crizele de 
care nu scăpase. 

— Nimic nu mai e la fel de când am plecat, spuse el. Sau 
totul e la fel, dar eu m-am schimbat prea mult ca să văd asta. 
Cabera zice că aş putea să am crizele acelea toată viaţa sau că 
ar putea să dispară mâine. Nu putem şti. 

Ridică mâna stângă și o privi îndelung. Nu tremura. 

— Câteodată, cred că viaţa e doar durere, cu câteva momente 
de bucurie, răspunse ea. Eşti mai puternic acum decât erai 

înainte, Iulius. În ciuda loviturii la cap. Am descoperit că şme- 
cheria e să aştepţi să treacă durerea şi să te bucuri de momentele 
de fericire, fără să-ți faci griji pentru viitor. 

Julius lăsă mâna în jos, simțindu-se brusc ruşinat de faptul 
că vorbise despre spaimele lui cu atâta intimitate. Nu erau 
povara ei, a nimănui altcuiva, doar a lui. Era capul unei familii, 
tribun al Romei și generalul Primigeniei. Ciudat că nu reuşea 
să simtă plăcerea pe care ştia că ar fi simţit-o cu câţiva ani în 
urmă, numai dacă visa la aşa ceva. 

— L-ai văzut... pe Brutus? întrebă lulius după un moment 
de tăcere. 

Alexandria se întoarse şi îşi făcu de lucru, așezând în ordine 
uneltele pe bancul lui Tabbic. 

— Da... ne vedem, spuse ea. 

— Ah. Nu i-am zis că noi... ăă... 

Alexandria izbucni în râs şi-l privi peste umăr. 

— Mai bine nu-i zice. E deja prea multă concurenţă între voi, 
fără să fiu şi eu la mijloc. 

Spre marea lui surprindere, Iulius simţi un ghimpe de ge- 
lozie. Se luptă împotriva lui. Alexandria nu era a lui şi, în afară 
de amintirea aceea perfectă în limpezimea ei, din urmă cu mulţi 
ani, nici nu fusese a lui vreodată. Fata nu păru să ghicească în 
privirea lui vârtejul de sentimente care îl încerca. 

— Ţine-l aproape de tine, Iulius. Roma e mai periculoasă 
decât crezi, zise ea. 

Lui Iulius îi veni să râdă când se gândi la câte îndurase doar 
ca să se întoarcă la Roma, dar faptul că viaţa lui conta pentru 
ea îl trezi din visare. 

— Am să-l ţin aproape, spuse el. 


Julius cobori de pe cal, vrând să străbată pe jos ultimii trei 
kilometri până la domeniu. Nenumărate planuri i se conturau 
în minte în timp ce mergea agale, cu frâiele calului înfăşurate 
pe braţ. De când se întorsese, atâtea lucruri se întâmplaseră şi 


388 CONN IGGULDEN 


atât de repede, încât nu putuse să le pătrundă înţelesul. Pri- 
mise funcţia de tribun, recuperase casa lui Marius, devenise 
comandantul Primigeniei, o văzuse din nou pe Alexandria. 
Octavian. Cornelia. Îi era ca o străină. Se încruntă în vreme 
ce păşi mai departe, îngânat de bocăniturile copitelor în țărâna 
drumului. Gândul la ea îl ajutase în clipele cele mai negre ale 
captivităţii. Dorinţa de a o vedea fusese forța lui secretă, care îl 
făcuse să învingă rănile, boala şi durerea. Totuşi, când o ţinuse 
în sfârşit în braţe, avusese impresia că era altcineva. Spera 
ca lucrurile să se îndrepte în timp, dar o parte din el încă mai 
tânjea după soția pe care o iubea, deşi nu era decât la un kilo- 
metru de el şi-l aştepta. 

Procesul nu-l îngrijora deloc. Avusese şase luni de lânce- 
zeală pe vasul lui Celsus, în care să desăvârșească apărarea lui 
Marius. Dacă Antonidus nu i-ar fi oferit ocazia perfectă, ar fi 
găsit alt mod să forţeze chestiunea. Nu putea îndura să ştie că 
numele unchiului său era în continuare acoperit de rușine. 

Cornelia îi ieşi în întâmpinare la poartă. Iulius o sărută și 
îşi dădu seama cu întârziere că erau anumite lucruri între soți 
pe care le neglijase în cele două nopţi de când se întorsese. 
Intimitatea avea să-i reaprindă dragostea pentru ea, era sigur de 
asta. Simți cum osteneala călătoriilor dispare iute şi o sărută din 
nou, prelung. Absorbit de propriile gânduri, Iulius nu observă 
felul în care Cornelia se crispase într-un atac de panică. Iulius 
lăsă calul în grija sclavului care aştepta. 

— E totul în regulă? şopti în urechea ei. 

Mirosul parfumului îi umplu plămânii de prospeţime. 
Cornelia dădu din cap fără să vorbească. 

— Copilul doarme, nevastă? 

Ea îşi trase capul şi-l privi. 

— Ce-ţi trece prin minte? întrebă, străduindu-se să-şi păs- 
treze calmul. 

— Îţi arăt, dacă vrei, zise el şi-o sărută din nou. 

Intrară împreună în casă. Pielea ei era palidă şi frumoasă. 
Iulius se simțea neîndemânatic în dormitor. Îşi acoperi nesigu- 
ranţa sub sărutări pe când îşi arunca hainele pe podea. Ceva nu 
era în regulă în felul în care ea răspundea la atingerile lui, dar 
credea că de vină era separarea îndelungată. Cu totul, petre- 
cuseră atât de puţin timp împreună, încât ştia că intimitatea 
dintre ei nu putea să fie tocmai uşoară. Încercă să o facă să se 
relaxeze, mângâind-o pe gât şi plimbându-și uşor mâinile pe 
spatele ei, aşa cum stăteau goi unul lângă altul, cu o singură 
lampă mică, în lumina căreia încăperea părea aurie. 

Cornelia îi suportă sărutările, deşi îi venea să plângă pentru 
tot ce o durea pe dinăuntru. Nu spusese nimănui ce-i făcuse 
Sulla, nici măcar Clodiei. Era o rușine pe care spera să o uite, 
un lucru pe care îl strivise adânc în ea, până când aproape 
putea crede că nu se întâmplase. Se mișcă alături de Iulius, 
care era tot mai aprins, dar nu simţi nimic, decât frică, în timp 
ce amintirile ultimei vizite a dictatorului îi fulgerară prin minte, 
nechemate. Auzi din nou fetiţa care plângea în pătuţul de 
alături, în timp ce Sulla se apăsa pe ea și lacrimi i se prelinseră 
din ochi când cruzimea din amintirile acelea ieşi la suprafață, 
îngrozitor de puternică. 

— Gaius, nu cred că pot, zise ea cu vocea frântă. 

— Ce e? întrebă Iulius, şocat de lacrimile ei. 

Cornelia se chirci lângă el, iar el îşi înfășură braţele în jurul 
ei. Îşi sprijini capul de capul ei. Suspinele scuturau trupul femeii. 

— Ţi-a făcut cineva ceva? şopti el şi un pustiu nesfârşit se 
întinse în pieptul lui în timp ce dădea glas gândului înfiorător. 

La început, ea nu putu să-i răspundă, apoi începu să şop- 
tească, cu ochii închişi strâns. Nu-i zise ce era mai rău, doar 
începutul, groaza din timpul sarcinii, furia neputincioasă pe care 
o simţise ştiind că în toată Roma nu era nimeni să-l oprească 
pe Sulla. 

Ascultând-o, Iulius se simţi copleșit de o tristeţe enormă. 
Dintr-odată, lacrimi de frustrare şi furie izvorâră din el din 

cauza lucrurilor pe care trebuise ea să le îndure. Se controlă 
cu ferocitate, îşi mușcă buzele, ca să nu scape întrebările pe 
care ar fi vrut să le pună, întrebările prostești, inutile, care n-ar 
fi făcut decât să-i rănească şi mai mult pe amândoi. Nimic nu 
mai conta. Trebuia doar să o ţină în braţe tot timpul, până când 
suspinele se stinseră încet și se prefăcură în mici fiori de durere. 

— A murit, Lia. Nu mai poate să te rănească și să te sperie, 
îi spuse. 

Şi îi mai zise şi cum dragostea ei îl ajutase să nu-și piardă 
minţile în întunericul din închisoarea lui Celsus, cât de mândru 
fusese la nuntă, cât de mult însemna ea în viaţa lui. Lacrimile 
lui se uscară odată cu ale ei şi, când luna se scufundă în zori, 
alunecară în somn şi departe unul de altul. 


CAPITOLUL TREIZECI ŞI UNU 


Când soarele era numai de două palme deasupra orizontu- 
lui, Tubruk îl găsi pe Iulius sprijinit de zidul exterior al dome- 
niului, apărat de frigul dimineţii de o pătură pe care o purta pe 
pieptul dezgolit. 

— Pari bolnav, îi zise bătrânul gladiator. 

Spre surpriza lui, lulius nu-i răspunse, nici măcar nu păru 
să observe că se apropiase. Ochii tânărului erau roşii, fiindcă 
nu dormise decât vreo două ore, iar vântul rece îi dădea fiori 
pe care îi ignora. Tubruk se uită la urmele albe ale cicatricilor 
pe bronzul mai închis al pielii. Erau o poveste scrisă a vechilor 
lupte şi dureri. 

— Iulius? întrebă Tubruk blând. 

Nu primi răspuns, dar Iulius lăsă pătura să cadă şi rămase 
doar în sandale şi în bracae scurţi până la jumătatea coapsei. 

— Trebuie să alerg o vreme, rosti Iulius şi se uită spre pădu- 
rea de pe dealul de deasupra lor. 

Vocea îi era la fel de rece ca vântul și Tubruk îşi îngustă 
ochii, îngrijorat. 

— Vin cu tine, băiete, dacă mă aştepţi puţin, spuse şi, când 
Iulius ridică din umeri, Tubruk se întoarse în casă şi-şi dezbrăcă 
tunica grea. 

Când se întoarse, îl găsi pe Iulius încălzindu-şi încet muş- 
chii de la picioare şi i se alătură după ce îşi legă sus pe gambă 
şireturile de piele ale sandalelor. 

După ce fură gata amândoi, porniră împreună în susul dea- 
lului. Iulius impunea ritmul. 

Tubruk alergă fără nici o greutate preţ de vreun kilometru 
şi jumătate prin pădure, bucuros că nu-şi neglijase exerciţiile 
fizice. Apoi, când pieptul începu să-l ardă pe dinăuntru din 
cauza efortului, se uită pe furiş la lulius. Acesta alerga uşor 
pe cărarea denivelată. Plămânii îi lărgeau pieptul în răsuflări 
lungi, încete. Tubruk se ţinu după el, alergând umăr la umăr cu 
el, în sprinturi scurte, apoi revenea la ritmul mai lent, din nou 
şi din nou. Iulius se forţa înainte, fară să vorbească, sudoarea 
curgându-i în stropi mici, care îi înțepau ochii. 

După încă un kilometru şi jumătate, ieşiră din întunericul 
verde şi rece al pădurii şi alergară în jurul domeniului. Tubruk 
începu să răsufle scurt, dureros, iar picioarele începură să nu-l 
mai asculte. Oricât de în formă ar fi fost, un om de vârsta lui nu 
putea să ţină pasul cu ritmul crunt pe care îl impusese Iulius. 
Acesta nu arăta nici un semn de oboseală în timp ce alerga, 
de parcă disconfortul trupului era ignorat sau uitat. Ochii lui 
priveau în sine și nu văzu că Tubruk începea să se simtă rău. 
Bătrânul gladiator înţelegea că era cumva important să fie 
acolo când Iulius avea să fie epuizat, dar efortul intens îl făcea 
să vadă pete de lumină în faţa ochilor. Inima îi bătea dureros 
în punctele în care se simte pulsul şi-i trimitea prin corp valuri 
de căldură care se adăugau la ameţeala din ce în ce mai mare. 

Iulius se opri dintr-odată şi se odihni cu mâinile pe genunchi, 
respirând greoi. Tubruk se opri şi el imediat, recunoscător pen- 
tru răgazul acela. Se îndepărtă puţin, ca să blocheze cărarea pe 
care o urmase lulius, sperând că n-avea s-o ia din nou la fugă 
după o pauză de doar câteva secunde. 

— Ştiai ce s-a întâmplat cu Cornelia? întrebă Iulius. 

Lui Tubruk i se făcu frig şi epuizarea deveni irelevantă. 

— Da, știam, zise el mohorât. Mi-a spus Clodia. 

Iulius începu să înjure într-un moment de turbare, încleș- 
tându-şi pumnii, cu faţa congestionată de emoţiile necontrolate. 

Tubruk aproape că făcu un pas în spate, mirat de propria reacţie. 
Tânărul pășea înainte și înapoi, apucând aerul cu mâinile, în 
căutarea cuiva pe care să-l prindă şi să-l omoare. Ochii lui se 
fixară asupra administratorului şi lui Tubruk îi trebui toată 
voinţa ca să-i susțină privirea. 

— Mi-ai zis c-ai să ai grijă de ea, se repezi Iulius şi făcu 
un pas în față, până când chipul lui aproape îl atinse pe al lui 
Tubruk. Am avut încredere în tine că o s-o aperi! 

Cu un spasm brusc, Iulius ridică pumnul şi Tubruk rămase 
nemișcat, acceptând lovitura care avea să urmeze. În loc de 
asta, Iulius pufni şi se răsuci pe călcâie. 

Tubruk vorbi încet. El însuşi cunoştea o parte din emoțiile 
care îi distruseseră autocontrolul lui Tulius. 

— Când mi-a zis Clodia, am făcut ce trebuia, spuse el. 

Iulius nu păru să îl audă. 

— Scârba aia de Sulla a îngrozit-o, Tubruk. Şi-a pus mâinile 
împuţite pe ea, zise Iulius şi izbucni în suspine. 

Se lăsă într-un genunchi pe iarba măruntă şi îşi acoperi 
ochii cu o mână. Tubruk se lăsă pe vine şi-și trecu braţele în 
jurul tânărului, trăgându-l la piept cu efort considerabil. Iulius 
nu se opuse. Vocea îi era ca un croncănit înfundat. 

— Credea că am s-o dispreţuiesc, Tubruk, îţi vine să crezi? 

Tubruk îl ţinu strâns, ajutându-l să se elibereze de durerea 
din el. Când Iulius se linişti în cele din urmă, Tubruk îi dădu 
drumul şi-l privi în ochi, palid din cauza propriei dureri. 

— Eu l-am omorât, Tulius. L-am omorât pe Sulla când am 
aflat, rosti bărbatul. 

Şocat, Iulius căscă ochii, iar Tubruk vorbi mai departe, uşu- 
rat că putea în sfârşit să spună cuiva. 

— Am aranjat să fiu vândut ca sclav în bucătăriile lui și i-am 
condimentat mâncarea cu aconit!. 


! Plantă otrăvitoare din zonele montane, cu flori albastre sau galbene, denu- 
mită popular omag sau mărul-lupului. (n.tr.) 

Iulius începu să-şi revină din şoc pe măsură ce înţelegea 
pericolul care îi pândea pe toți. Apucă strâns braţul lui Tubruk. 

— Cine mai ştie? 

— Doar Clodia. Corneliei nu i-am zis, ca să o apăr, răspunse 
Tubruk, luptând cu impulsul de a se smulge din strânsoarea 
lui Tulius. 

— Nimeni altcineva? Eşti sigur? Te-ar putea recunoaşte careva? 

Tubruk se înfurie în sfârşit şi smulse degetele ţepene ale 
lui Iulius. 

— Toţi cei care ar fi putut să mă recunoască sunt morți. 
Prietenul meu de treizeci de ani, cel care m-a vândut ca sclav 
în casa lui Sulla, a murit sub tortură şi nu m-a trădat. În afară 
de Clodia şi de noi doi, nu mai e nimeni care să poată face 
legătura, îți jur. Se uită în ochii duri ai lui Iulius şi vorbi lent 
şi apăsat printre dinții strânşi, ghicind ce gândea bărbatul mai 
tânăr: Nu te vei atinge de Clodia, Iulius. Nici să nu te gândeşti. 

— Câtă vreme rămâne în viață, soția şi fiica mea sunt în 
pericol, răspunse Iulius fără ocolişuri. 

— Şi câtă vreme sunt eu în viaţă. Ai de gând să mă omori 
şi pe mine? Pentru că asta va trebui să faci dacă te atingi de 
Clodia. Îţi dau cuvântul că te omor cu mâna mea. 

Cei doi rămaseră unul lângă altul, copleșiți de încordare. 
Liniştea dintre ei se prelungi, dar nici unul nu-şi feri privirea. 
Apoi, Iulius ridică din umeri şi expresia fanatică îi pieri din 
ochi. Tubruk continuă să îl privească fix. Era important să îl 
facă pe Iulius să cedeze. În cele din urmă, tânărul vorbi: 

— Bine, Tubruk. Dar, dacă adepții lui Sulla vin după ea sau 
după tine, nu trebuie să existe nici o legătură între voi şi fami- 
lia mea. 

— Nu-mi cere aşa ceva, răspunse Tubruk furios. Am servit 
familia asta zeci de ani. N-am de gând să dau şi sângele meu, 
şi pe al ei! O iubesc, Iulius, şi ea mă iubeşte pe mine. Datoria 
mea, dragostea mea pentru tine nu se întind până la a-i face 
rău ei. Aşa ceva n-o să se întâmple. Şi oricum, sunt sigur că nu 

există nici o urmă care să ducă la mine sau la tine. Am sânge 
nevinovat pe mâini, care să dovedească asta. 

Când Iulius vorbi din nou, vocea îi era îngreunată de o obo- 
seală cumplită. 

— Atunci, trebuie să pleci. Am destui bani ca să te ajut să 
te instalezi pe undeva, departe de Roma. Pot să o eliberez pe 
Clodia din sclavie şi s-o iei cu tine. 

Tubruk îşi încleștă maxilarele. 

— Şi cu mama ta cum rămâne? Cine o să aibă grijă de ea? 

Toată patima se scurse din omul mai tânăr, lăsându-l pustiit 
şi extenuat. 

— O are pe Cornelia şi aş putea să angajez altă doică. Ce 
altceva rămâne de făcut, Tubruk? Crezi că eu vreau asta? Ai 
fost lângă mine toată viaţa mea. Nici nu pot să-mi închipui cum 
va fi când tu n-o să mai administrezi domeniul, dar simpatizan- 
ţii lui Sulla încă mai caută asasinii, ştii doar. Pe toţi zeii, fata 
lui Pompei! 

Îngheţă de groază când înțelese implicaţiile morții aceleia. 
Vocea îi deveni o şoaptă răguşită. 

— Au lovit la întâmplare! Cornelia e deja în pericol! zise. 

Fără un cuvânt, sări în picioare şi o luă la fugă înspre do- 
meniu, luând-o la stânga pe puntea îngustă de pe peste pârâu. 
Tubruk înjură și o alergă după el, dar picioarele lui obosite nu 
mai erau în stare să-l ducă mai repede. De îndată ce terminase 
de vorbit, bătrânul gladiator ştiuse că Iulius avea dreptate, şi 
panica îl cuprinse. Când se gândea că ar putea să o piardă pe 
Cornelia după tot ce făcuse ca să o apere, îi venea să urle de 
furie. Ignorând durerea, se forță să alerge mai repede. 


Cornelia dormise la fel de prost ca soţul ei. Când cei doi 
ajunseră pâfâind înapoi la domeniu, o găsiră împreună cu Clodia 
și Iulia, punând la cale un drum în oraş. Îl auzise pe Iulius stri- 
gând după soldaţi şi se ridicase de pe canapea, evident agitată. 
În ciuda tandreţei pe care i-o arătase, Iulius nu mai era omul care 

fugise dintr-o Romă cuprinsă de flăcări, cu ani în urmă. Inocenţa 
îi dispăruse, furată poate de cicatricile despre care nu voia să 
vorbească. Erau clipe în care credea că nu mai sunt lacrimi în ea, 
ca să plângă pentru ce le luase Sulla amândurora. 

Când Iulius intră ca o furtună în încăpere, ochii ei se măriră 
de spaimă. 

— Ce e? întrebă. 

Drept răspuns, lulius se încruntă la Clodia. Ştia, la fel ca 
Tubruk, că, dacă îi spuneau Corneliei secretul acela, n-ar fi făcut 
decât să o pună şi mai mult în pericol. Tubruk intră în urma lui 
şi schimbă o privire cu doica, dând scurt din cap în semn de 
confirmare a ceea ce ea ghicise. Iulius vorbi repede, uşurat să 
vadă că nu i se întâmplase nimic Corneliei. Fuga înapoi spre 
casă fusese agonizantă. Se torturase singur, închipuindu-şi cum 
asasinii se strecurau prin încăperi şi o ucideau. 

— Cred că ai putea să fii în pericol din cauza prietenilor lui 
Sulla. Pompei a fost un apropiat al lui Marius şi tocmai a pier- 
dut o fiică. Trebuia să mă fi gândit mai dinainte! E posibil ca 
aceia care încă mai vor să-l răzbune pe Sulla să lovească în 
foştii lui duşmani, sperând să-l prindă în cursă pe cel care a or- 
donat asasinatul. Va trebui să aduc nişte legionari aici, ca să te 
păzească. Şi să trimit mesageri la Crassus. E posibil ca şi el să 
fie o ţintă. Pe toți zeii, şi Brutus! Măcar el e bine apărat. 

Începu să se plimbe prin cameră, iar pieptul încă îi tresălta 
din cauza alergăturii. 

— Va fi nevoie de toată priceperea mea, dar nu pot să-l las 
în viață. Într-un fel sau altul, trebuie să frâng spinarea acestei 
alianţe care s-a format în numele lui Sulla. Nu putem trăi aştep- 
tând întruna să primim un cuţit în spate. 

Se întoarse brusc şi arătă înspre administratorul domeniului, 
care stătea în ușă, leoarcă de sudoare. 

— Tubruk, vreau să ai grijă de familia mea până se termină 
totul. Când voi fi la Roma, voi avea nevoie de un om de încre- 
dere care să le apere. 

Bărbatul mai în vârstă îşi îndreptă trupul cu demnitate. 
N-avea să pomenească amenințările nebune pe care le aruncase 
Iulius în timp ce alerga, dar nu putea să ghicească în ce fel avea 
să se sucească mintea mereu în mişcare a celuilalt. 

— Vrei să rămân aici? zise, iar cuvintele purtară un înţeles 
care îl făcură pe Iulius să se oprească din acel du-te-vino. 

— Da. Am greşit. Mama mea are nevoie de tine. Eu am nevoie 
de tine mai mult ca oricând. În cine altcineva pot să mă încred? 

Tubruk dădu din cap în semn de înţelegere. Știa că discuţia 
pe care o avuseseră pe deal n-avea să mai fie pomenită nicicând. 
Tânărul care se plimba de colo-colo, ca un leopard, n-avea obi- 
ceiul să se gândească prea mult la greşelile trecute. 

— Din partea cui vine ameninţarea? întrebă Cornelia, ridi- 
când capul și încercând să ţină în frâu teama ce creştea în ea. 

— Cato îi conduce. Antonidus, poate. Chiar tatăl lui Suetonius 
ar putea să fie amestecat. Fie sprijină ce se întâmplă, fie ştiu 
despre ce-i vorba, răspunse Iulius. 

Cornelia se cutremură când auzi numele generalului de care 
incă îşi amintea. Soţul ei înjură când un gând îi trecu prin minte. 

— Trebuia să-l omor pe câinele lui Sulla când am avut oca- 
zia. Am stat la numai câţiva paşi de el, lângă poarta lui Marius. 
Dacă e amestecat în moartea fetei lui Pompei, e mai periculos 
decât credeam. Pe toţi zeii, cât de orb am fost! 

— Trebuie să vorbeşti cu Pompei. E aliatul tău, fie că îşi dă 
seama, fie că nu, zise Tubruk repede. 

— Şi cu Crassus, şi cu tatăl tău, de asemenea, spuse Iulius, 
făcând un semn spre Cornelia. Trebuie să stau de vorbă cu 
toţi trei. 

Cornelia se lăsă să cadă înapoi pe sofa. Iulius îngenunche în 
faţa ei şi îi luă o mână în mâna lui. 

— N-am să permit să pățeşti ceva, îţi promit. Cu cincizeci de 
soldaţi, pot să transform locul ăsta într-o fortăreață. 

Cornelia văzu în ochii lui câtă nevoie avea să o apere. Nu din 
dragoste, ci din datoria lui de soţ. Crezuse că amorţise îndeajuns 

pe dinăuntru încât să nu mai simtă pierderile, dar nimic nu era 
mai rău decât să-i vadă faţa aceea atât de rece şi de serioasă. 

Se forță să zâmbească şi îşi apăsă o mână pe obrazul lui, 
încă fierbinte după cât alergase. „O fortăreață, îşi zise, sau o 
închisoare.“ 


Două zile mai târziu, când zăriră călăreţii care se apropiau 
pe drumul dinspre oraş, Iulius şi Brutus ridicară tot domeniul 
în picioare, în doar câteva minute. Renius adusese cincizeci de 
oameni din barăcile Primigeniei şi, când călăreţii aceia ajun- 
seră lângă poartă, ar fi fost nevoie de o armată întreagă ca să 
le spulbere apărarea. Pe fiecare zid erau arcaşi. Cornelia şi cei- 
lalți fuseseră ascunși într-un rând de încăperi pe care Iulius le 
alesese special pentru acel scop. Clodia plecase cu Iulia fără 
comentarii, dar pierduseră timp preţios încercând să o mute pe 
Aurelia, care nu pricepea nimic din ce se întâmpla. 

Iulius rămase singur în curte, privind cum Renius şi Tubruk 
îşi ocupau poziţiile. În ciuda protestelor sale furioase, Octavian 
fusese expediat împreună cu femeile. Totul se linişti şi Iulius 
dădu din cap ca pentru sine. Domeniul era sigur. 

Cu sabia în teacă, urcă treptele care duceau deasupra porții 
şi privi cum călăreții se opriră ceva mai departe, puşi în gardă 
de numărul mare de arcași de pe ziduri. O trăsură înaintă din 
rândul lor, trasă de nişte cai slăbănogi, care se opintiră anevoie 
câţiva pași, simțind încordarea oamenilor. Iulius se uită fără să 
spună nimic cum un om descălecă şi întinse o bucată de mătase 
în țărână. 

Cato păşi greoi pe ea şi-şi potrivi faldurile togii cu atenţie 
delicată. Praful drumului nu se atinse de el. Se uită la Iulius 
fară nici o expresie în ochi, apoi le făcu semn oamenilor să co- 
boare de pe cai şi să se apropie de poartă. 

Iulius duse mâna la spate și ridică degetele, ca să arate 
numărul străinilor. Erau prea puţini ca să-i atace deschis, dar 
nu se simţea în largul lui ştiind că un asemenea om venise 

atât de aproape de cei pe care îi iubea. Își încleştă maxilarele 
când nou-veniţii păşiră în umbra porţii. Brutus îi spusese 
despre fiul lui Cato, dar n-avea ce face ca să schimbe ce se 
întâmplase. Ca şi Brutus, trebuia să aştepte şi să vadă cum 
aveau să evolueze lucrurile. 

Un pumn lovi în bârnele masive ale porții. 

— Cine vine în casa mea? întrebă Iulius, privind în ochii 
lui Cato. 

Omul îi întoarse privirea impasibil. Nu-l deranja să aştepte 
să se termine formalitățile acelea. Ştia mai bine decât oricine 
ce vârtej era în mintea lui Iulius. Nu puteai să nu primeşti un 
senator. 

Unul dintre soldaţii de lângă Cato vorbi atât de tare, încât 
fu auzit din casă: 

— Senatorul Cato doreşte să fie primit într-o chestiune pri- 
vată. Trimite-ţi oamenii de aici şi deschide poarta. 

Iulius nu răspunse. Cobori în curte şi se sfătui repede cu 
Brutus şi Tubruk. Arcaşii de pe ziduri fură trimişi în clădirile din 
jur, unde aveau să aştepte să fie chemaţi. Celorilalţi, Iulius le dădu 
diverse sarcini, astfel încât să poată rămâne pe-aproape. Era de 
tot râsul să vezi cum oameni înarmaţi până în dinţi scoteau caii 
de prin grajduri și îi ţesălau în mijlocul curții, dar Iulius nu avea 
de pând să rişte nimic. Deschise poarta şi se întrebă dacă avea 
să fie vărsare de sânge în următoarea oră. 

Cato trecu pe sub poartă și zâmbi uşor când văzu câţi oa- 
meni înarmaţi erau acolo. 

— Te aştepţi să pornească vreun război, Cezar? zise el. 

— Soldaţii trebuie să se antreneze, domnule senator. Nu 
mi-ar plăcea să fiu luat prin surprindere, răspunse Iulius. 

Se încruntă când soldaţii lui Cato intrară în curte, în urma 
stăpânului. Nu putea să-i oprească, dar le mulţumi zeilor casei 
pentru că avusese inspiraţia să aducă atâţia legionari la dome- 
niu. Oamenii lui Cato aveau să fie ucişi în câteva clipe, dacă 
ordona asta. Pe feţele lor se citea că înțelegeau perfect cum 

stăteau lucrurile, mai ales când le fură luaţi caii şi rămaseră 
expuşi în curtea largă. 

Cato se uită la el. 

— Carevasăzică, acum tu eşti generalul Primigeniei? Nu-mi 
amintesc să fi fost înaintată vreo cerere senatului. 

Vorbea pe un ton relaxat, lipsit de ameninţări, dar Iulius se 
crispă, ştiind că trebuia să-şi aleagă cu grijă cuvintele. 

— Nu e o chestiune oficială încă, dar, da, vorbesc în numele 
legiunii, răspunse. 

Regulile curtoaziei cereau să-i ofere senatorului un scaun Și 
ceva de băut după drumul lung pe care-l străbătuse, dar Tulius 
nu se simţi în stare să rostească acele amăgeli de politeţe, chiar 
dacă ştia că, în ochii lui Cato, lipsa aceea de politeţe ar fi trecut 
drept o mică victorie. 

Renius şi Brutus veniră lângă Iulius, iar Cato se uită de la 
unul la celălalt, fără să pară afectat de prezenţa lor. 

— Foarte bine, Iulius. Îţi voi vorbi despre fiul meu, zise Cato. 
Am oferit aur în schimbul lui şi am fost refuzat. Am venit aici, 
în seara asta, ca să aflu ce eşti dispus să primeşti pentru el. 

Înălță capul şi Iulius văzu strălucirea din ochii adânciţi. 
Se întrebă dacă omul acela comandase asasinarea fiicei lui 
Pompei. Oare primejdia pe care o reprezenta ar fi fost micşo- 
rată dacă i-l dădea înapoi pe Germinius? Sau lucrul acela ar fi 
fost văzut ca un semn de slăbiciune de care Cato s-ar fi folosit 
ca să-i facă scrum casa? 

— A depus jurământul, domnule senator. Nu mai... 

— Aveţi prea puţini soldaţi, nu-i aşa? îl întrerupse Cato. Pot să 
îţi trimit o mie de oameni mâine-dimineaţă. Sclavi sănătoşi, de 
pe domeniul meu, care să fie coloana vertebrală a Primigeniei. 

Renius mârâi brusc: 

— În legiuni nu există sclavi, domnul senator. Oamenii 
Primigeniei sunt liberi. 

Cato dădu din mână de parcă lucrul acela era cu totul lipsit 
de importanţă. 

— Atunci, eliberaţi-i după ce depun jurământul vostru nepre- 
tuit. Nu mă îndoiesc că un om ca tine va găsi o soluţie, Renius. 
Eşti atât de... ingenios! 

În timp ce vorbea, Iulius întrevăzu o străfulgerare de resen- 
timent şi ştiu că, dacă ar fi cedat, nu ar fi făcut altceva decât să 
dea tonul propriei distrugeri. 

— Răspunsul meu e nu, domnule senator. Un jurământ odată 
făcut nu mai poate fi cumpărat. 

Cato îl privi în linişte câteva clipe. 

— Atunci, nu-mi laşi de ales. Dacă fiul meu trebuie să ser- 
vească doi ani sub comanda ta, vreau să fie viu la sfârşit. Voi 
trimite oamenii — făcu o pauză — oamenii liberi, Renius. Îi 
voi trimite la tine, ca să-mi apere fiul. 

— După ce îi vei fi eliberat, e posibil să nu mai facă exact 
ce vrei tu, răspunse Renius, întorcându-i privirea cu aceeași 
intensitate. 

— Vor veni! se răsti Cato. Foarte puţini oameni îmi creează 
atâtea neplăceri ca voi. 

— Dacă se înrolează în Primigenia, nu vor fi paznicii fiului 
tău, spuse Iulius. Crede-mă când îţi spun că nu voi permite 
aşa ceva. 

— Nu vrei să dai nimic? zise Cato, ridicând vocea înfuriat. 

Mişcările celor care umpleau curtea se schimbară și oame- 
nii întinseră uşor mâinile spre arme. 

— Cu voia zeilor, îţi voi da fiul înapoi peste doi ani. Asta e 
tot, răspunse Iulius ferm. 

— Să ai grijă să fie aşa, Cezar. Dacă moare... Cato vorbea 
printre dinţii încleştaţi şi orice urmă de răbdare sau calm dispă- 
ruse. Ai mare grijă să nu moară. 

Apoi, senatorul se întoarse pe călcâie şi le făcu semn oa- 
menilor lui să deschidă poarta. Soldaţii Primigeniei ajunseră 
primii la poartă şi Cato urcă în trăs fără șă se pije ` în urmă. 

Când poarta se închise şi asdunse vederii grupul Iúr Cato, 
Brutus se întoarse spre Iulius. \ 


+ 

— Unde-ţi stă mintea? Câţi spioni crezi că o să fie printre 
aceşti „sclavi eliberați“? Câţi asasini? Te-ai gândit la asta? Pe 
toți zeii, Iulius, trebuie să găseşti o cale să-l opreşti. 

— Nu vrei încă o mie de oameni în Primigenia? întrebă Iulius. 

— Cu preţul ăsta? Nu, cred că mai degrabă l-aş fi dat înapoi pe 
Germinius sau aş fi primit aurul. Dacă era vorba de mai puţini, 
am fi putut să-i supraveghem. Dar o mie! Să nu putem avea în- 
credere în jumătate din soldaţii legiunii? E nebunie curată. 

— Are dreptate, să ştii, adăugă Renius. Şi o sută ar fi mai 
mulți decât aş fi eu dispus să primesc, darămite o mie. 

Iulius îi privi. Ei nu fuseseră cu el când scotocise țărmurile 
Africii în căutarea fiilor de romani, nici în Grecia, când adu- 
nase veteranii. 

— Îi vom face de-ai noștri, zise, ignorându-şi propriile îndoieli. 


Cato dormise până când soarele se ridicase în înaltul ce- 
rului, desupra oraşului iernatic şi suferea de o durere de cap pe 
care nici vinul fiert nu o putuse înmuia. Tâmplele îi bubuiau 
în timp ce-l asculta pe Antonidus şi îi venea foarte greu să-i 
suporte aerele. 

— Zece mii de sesterţi e mult chiar şi pentru o moarte, 
Antonidus, spuse Cato. 

Îi făcea plăcere să urmărească şiroiul de sudoare care se 
prelingea pe fruntea generalului. Ştia la fel de bine ca Antonidus 
că generalul avea să fie următoarea ţintă a furiei asasinilor dacă 
suma nu era plătită. Era o meschinărie din partea lui să-l lase 
să aștepte așa, Cato ştia asta, dar lăsă totuşi timpul să se scurgă 
lent. Bătu cu degete leneşe în braţul canapelei. Desigur, fusese 
de aşteptat că Pompei avea să-și declare ura în public, chiar 
dacă asasinul n-ar fi lăsat însemnul de lut în mâna fetei, aşa 
cum i se spusese. Dar Cato nu putuse ghici că avea să renunţe la 
toate favorurile care i se datorau doar ca să demonstreze ceva. 
Totuşi, îi venea să aplaude subtilitatea mișcării. Se aşteptase ca 
Pompei să-și piardă minţile de durere și să acţioneze nechibzuit. 

l-ar fi dat lui Cato ocazia să ceară să fie arestat şi scos din jocul 
puterii care se desfășura în senat. În loc de asta, Pompei dăduse 
dovadă de o stăpânire de sine care îl făcea mult mai periculos ca 
duşman decât ar fi crezut. Cato oftă şi se scărpină în colţul gurii. 
Ce-i drept, dacă judecai după duşmanii pe care îi avea, era cu 
siguranță o adevărată putere în oraş. 

— Aş fi ispitit să-mi retrag sprijinul şi banii din răzbunarea 
ta, Antonidus, dacă n-ar fi şi procesul ăsta al tău. L-am angajat 
pe Rufus Sulpicius să-ţi fie avocat. 

— Domnule senator, aş putea să pledez singur împotriva lui 
Cezar. Cazul e cât se poate de simplu, spuse Antonidus surprins. 

— Nu, vreau ca acest cocoș abia ieşit din ou să fie umilit. 
Din ce-am văzut, e îndeajuns de tânăr şi de pripit încât să-l 
doborâm uşor. Dacă se face de rușine în public, în faţa magis- 
traţilor şi a plebei, sunt sigur că rangul lui de tribun o să-și 
cam piardă din strălucire. Am putea chiar să cerem moartea lui 
pentru nedreptăţile pe care ţi le-a făcut. Cato îşi frecă fruntea, 
cu ochii închişi şi strângând din gura cărnoasă. Există un preţ 
pentru fiul meu şi trebuie să-l plătească. Foloseşte ajutorul lui 
Sulpicius. Nu sunt multe minţi ca a lui în toată Roma. Îţi va 
numi jurişti şi va găsi precedente în cutumă. Sunt sigur că acest 
Cezar va fi pregătit. Ai trimis citaţiile? 

— Nu, aştept să se stabilească data. Am înaintat o cerere 
pretorului, dar încă n-am primit răspuns. 

— Vezi, Antonidus, de asta ai nevoie de Sulpicius. Stai de 
vorbă cu el şi lasă-l să se ocupe de caz. Va avea grijă să sta- 
bilească data pentru proces în cel mult o lună. Asta e profesia 
lui, ştii? Ai să pui din nou mâna pe casa aia a ta, lucru pentru 
care aştept să-mi fii cuviincios de recunoscător și de îndatorat. 

— Vă sunt, domnule senator. Şi banii? 

— Da, da, zise Cato muşcător, vei primi fonduri atât pentru 
vudecată, cât şi pentru... cealaltă chestiune. Acum, lasă-mă să 
mă odihnesc. Ziua aceasta a fost lungă și obositoare. 

Chiar şi când se găsea în intimitatea propriei case, Cato 
vorbea cu grijă, plăcându-i ocolişurile complotului care îl 
obliga să ţină în slujba lui oameni de soiul lui Antonidus. Ştia 
că mulţi dintre senatori îl vedeau doar ca pe un om priceput 
numai la vorbe, care prefera o replică tăioasă, în locul ifoselor 
lor războinice. Asasinii reprezentau o variaţie delicioasă la in- 
trigile pe care le ţesea de obicei şi găsea că puterea pe care o 
avea graţie lor era îmbătătoare. Să poţi să arăţi cu degetul în- 
spre oricine şi să ceri morţii să se abată asupra lui! Da, era un 
adevărat deliciu chiar şi pentru cerul gurii cuiva care gustase 
atâtea lucruri ca el. Generalul plecă şi Cato ceru să i se aducă 
o pânză umedă, cu care să-şi acopere faţa. 


CAPITOLUL TREIZECI ŞI DOI 


Procesul începu când cerul se lumina spre estul Romei, în 
zorii aceia falși care îi trezeau pe muncitori și îi trimiteau pe hoţi 
şi târfe la culcare. Porțiunea din forum care era rezervată pentru 
proceduri legale era încă luminată de torţele din timpul nopții. 
O mare mulțime de oameni se adunase dincolo de margine, 
ținută în frâu doar de linia solidă formată de soldaţii din garda 
oraşului. Aceştia se aflau sub comanda directă a pretorului 
care urma să supravegheze procesul şi aveau însărcinarea de a 
păstra ordinea în cazul în care verdictul avea să nu fie pe placul 
gloatei. Oamenii aveau grijă să nu intre în raza de acţiune a 
bastoanelor pe care le purtau gărzile. În mod neobişnuit pentru 
un caz care privea o chestiune în aparenţă neînsemnată, băncile 
de pe ambele părți ale pătratului avocaţilor erau pline şi ele. 
Mulţi dintre oamenii pe care Iulius îi cunoscuse în clădirea 
senatului veniseră să asculte, unii la invitaţia lui Iulius, alţii la 
chemarea lui Antonidus. Familia lui Iulius se afla la domeniul 
din afara oraşului. Cornelia şi fiica lui rămăseseră sub paza 
soldaţilor Primigeniei, cât despre Tubruk, voia să îl ştie cât 
mai departe cu putinţă de Antonidus și de senatori, în ciuda 
asigurărilor lui că nu putea fi recunoscut. 

Iulius îl căută pe Brutus cu privirea şi-l găsi în al doilea dintre 
cele trei rânduri, aşezat lângă o femeie care își înălță capul, pri- 
vindu-l. Era ceva supărător în felul rece în care îl măsura şi 
Iulius se întrebă cum de i se părea că ieşea în evidenţă faţă de 

toți cei din jur, de parcă ar fi stat doar cu puţin mai aproape decât 
oricine. După un moment nesfârşit, femeia se lăsă încet pe spate, 
captându-i atenţia. Avea părul desfăcut şi, înainte ca el să-şi 
adune destulă voință pentru a-şi putea desprinde privirea, ridică 
mâna şi dădu la o parte o şuviţă care îi căzuse lin pe chip. 

Iulius se sili să se relaxeze şi să se concentreze. Inspiră aerul 
călduţ, revizuind în minte argumentele pe care le pregătise 
împreună cu juriștii, în săptămânile de după ce trimiseseră 
citațiile. Dacă judecata urma să fie corectă, Iulius ştia că avea 
şanse foarte bune să câştige, dar, dacă oricare dintre cei trei 
magistrați fusese cumpărat de dușmanii lui, procesul putea să 
fie o bătaie de joc în care să câștige orice, mai puţin verdictul 
final. Îşi plimbă privirea asupra mulțimii care se îngroşa fără 
să înțeleagă ce anume era în joc. Veniseră doar pentru diver- 
tisment, ca să-i asculte pe oratori şi să aplaude sau să protesteze 
în momentele interesante ale dezbaterii. Iulius spera şi că unii 
veniseră datorită zvonurilor pe care juriştii lui le porniseră 
prin oraş, cum că procesul n-avea să fie altceva decât apărarea 
publică a lui Marius. Ce-i drept, păreau să fie destul de mulți 
plebei în mulţime şi vânzătorii de peşte fript şi pâine aburindă 
începuseră deja să vândă binişor în timp ce oamenii aşteptau 
răbdători ca magistraţii şi pretorul să-şi facă intrarea. 

lulius se uită din nou la scuturile acoperite, pe care 
Alexandria le terminase, şi observă că mulţi îşi întindeau gâtu- 
rile ca să le zărească o clipă, arătând cu mâna şi discutând. 
Numai Alexandria, Tabbic şi el însuși ştiau ce se ascundea sub 
faldurile groase de pânză, şi Iulius simţi o umbră de nărăbdare 
când se gândi la reacţia pe care urmau să o stârnească în 
momentul în care aveau să le dezvelească. 

În spatele lui, cei trei jurişti ai săi răsfoiau pentru ultima 
dată însemnările pe care le făcuseră, cu capetele plecate în 
murmure joase. Îi costase doi talanţi de aur să îl angajeze pe 
Quintus Scaevola, dar nu erau mulți oameni la Roma care să 
stăpânească la fel de bine legile îngemănate ale cutumelor şi 

ale celor Douăsprezece Table!. Fusese nevoie de un onorariu 
destul de mare doar ca să-l ispitească să revină în activitate după 
ce se retrăsese. În ciuda mișcărilor înțepenite de artrită, Iulius 
descoperise că mintea din spatele ochilor cu pleoape grele era 
pe cât de ascuţită i se spusese că este. ÎI privi pe Quintus, care 
mâzgălea ceva pe marginea însemnărilor pentru proces. Juristul 
ridică gânditor ochii și-i surprinse privirea. 

— Eşti neliniștit? întrebă Quintus, făcând semn cu teancul 
de notițe spre curte şi mulțimile ascunse în umbra din jur. 

— Un pic, recunoscu Iulius. Sunt foarte multe lucruri în joc. 

— Să ţii minte argumentul cu valoarea. Mereu îl uiţi. 

— O să ţin minte, Quintus. Am repetat totul îndeajuns, răs- 
punse Iulius. 

Începuse să-i placă juristul bătrân, deşi părea să trăiască 
doar pentru legi şi să nu-l intereseze nici un alt aspect al ora- 
șului. În prima săptămână în care pregătiseră cazul, Iulius îl 
întrebase în glumă ce-ar fi făcut dacă ar fi descoperit că unul 
dintre fiii lui dăduse foc unei case din oraş. După ce se gândi 
îndelung, în tăcere, Quintus îi spusese că n-ar putea lua cazul, 
pentru că legea îi înterzicea să se cheme pe sine ca martor. 

Quintus îndesă însemnările în mâinile lui Iulius, cu o ex- 
presie serioasă. 

— Să nu te temi să te consulți cu mine, ţine minte. Vor încerca 
să te facă să vorbeşti fără să gândeşti înainte. Dacă simţi că îţi 
scapă argumentele, vino la mine şi te voi sfătui cât de bine pot. 
Mai ţii minte pasajul din cele Douăsprezece Table? 

Iulius dădu ochii peste cap, exasperat. 

— Cel pe care îl ştim toţi pe de rost, de când eram copii? Da, 
îl țin minte. 

Quintus pufni ca răspuns la sarcasmul lui Iulius. 

— Poate că ar trebui să-l mai spui o dată, doar ca să fim si- 
guri, zise neclintit. 


Cod de legi elaborat la Roma, în jurul anului 450 î.H., care stă la baza drep- 
ului roman. (n.tr.) 

Iulius deschise gura să spună ceva, dar câteva aplauze slabe 
îl întrerupseră. 

— Vin magistraţii... şi pretorul. N-au întârziat decât o oră, 
maestre Scaevola, sâsâi unul dintre juriştii mai tineri înspre 
Quintus. 

Julius le urmări privirea şi văzu grupul care ieşea din clădi- 
rea senatului, unde se pregătiseră. 

Mulțimea făcu linişte, aşteptându-i pe cei patru care veneau 
încet, însoţiţi de gărzi, către zona destinată curții. Iulius îi privi 
cu mare atenţie. Pretorul îi era necunoscut, un om scund, roşu 
la faţă şi chel în creştet. Mergea cu capul aplecat, ca şi cum ar 
fi fost cufundat în rugăciune. Își ocupă locul de pe platforma 
înălţată care fusese montată pentru proces. Iulius văzu cum 
pretorul face un semn spre centurionul gărzilor și apoi înspre 
magistraţii care se aşezară lângă el. 

Aceştia din urmă îi erau destul de cunoscuţi și Iulius expiră 
prelung, uşurat că nu recunoştea în nici unul dintre ei un membru 
al vreunei facţiuni din senat. Cea mai mare teamă a lui era ca nu 
cumva magistraţii să fie animalele de casă ale lui Cato, dar se 
destinse când unul dintre ei îi zâmbi. Tribunul plebei se aşeză 
alături de ei, fiind cel mai în vârstă dintre magistrați. Mulțimea 
îl aclamă într-o doară pe cel care o reprezenta şi omul zâmbi şi 
ridică mâna într-un semn scurt de mulțumire. Îl chema Servius 
Pella şi asta era cam tot ce ştia Iulius despre el. Părul alb era tuns 
scurt, pe un craniu colțuros, iar ochii adânciţi în orbite păreau 
negri în lumina slabă a torţelor. Pentru o clipă, Iulius îşi dori 
să-şi fi făcut timp să stea de vorbă cu el la întrunirile senatului, 
dar împinse gândul acela la o parte. N-avea rost să-şi facă griji 
din pricina magistraţilor, știa asta. Dacă reuşea să facă faţă 
ifoselor lui Rufus, avocatul lui Antonidus, avea un caz destul 
de puternic. Dacă se făcea de râs, avea să piardă mai mult decât 
casa ce-i aparținuse lui Marius. În mare măsură, ar fi pierdut şi 
statutul pe care îl dobândise în senat şi chiar în oraş. Nu putea 

să regrete riscurile pe care şi le asumase ca să forțeze procesul 
acela. Marius nu s-ar fi aşteptat la mai puțin din partea lui. 

Iulius aruncă o privire către locul unde şedea Cato şi desco- 
peri că privirea greoaie a acestuia era aţintită asupra lui cu 
interes. Ca întotdeauna, Bibilus şi Catalus stăteau lângă el. 
Suetonius stătea alături de tatăl său și acelaşi zâmbet încrezut 
se întindea pe ambele feţe. Chiar dacă n-ar fi ştiut deja că sunt 
rude, expresiile acelea identice i-ar fi demonstrat-o. 

Iulius se uită în altă parte, ca să nu-și lase furia să se vadă. 
Adepții lui Cato aveau să înveţe cu timpul să se teamă de el, 
pe măsură ce va fi distrus, unul câte unul, pilonii influenţei lor. 

Quintus îl bătu pe lulius pe umăr și se aşeză lângă ceilalți 
jurişti. Mulțimea se foia şi şuşotea. Simţea că procesul era pe 
cale să înceapă. Iulius se uită din nou la scuturi, ca să se asigure 
că acoperitorile nu alunecaseră şi nu lăsau nimic la vedere. 

Pretorul se ridică încet, netezindu-şi cu mâinile faldurile 
togii. Porunci cu un semn să fie stinse torţele şi toţi cei pre- 
zenţi aşteptară ca fiecare lumină în parte să fie acoperită. Zorii 
cenuşii luminau acum forumul. 

— Această augustă instanţă s-a reunit în ziua a nouăzeci şi 
patra din anul consular. Să se consemneze. Le cer tuturor celor 
prezenţi aici, sub privirile zeilor, să rostească doar adevărul, 
sub pedeapsa cu exilul. Celui care va declara fals în faţa acestei 
curţi i se vor lua focul, sarea şi apa și va fi alungat din Roma, 
unde nu se va putea întoarce, după cum prevăd edictele. 

Pretorul făcu o pauză și se întoarse să privească întâi spre 
Antonidus, apoi către lulius. Ambii înclinară capetele în semn 
că au înţeles, iar pretorul continuă cu voce înaltă, care plutea 
desupra rândurilor liniştite. 

— În acest caz de rei vindicatio!, cine este reclamantul? 

Antonidus făcu câţiva paşi pe pardoseala curţii. 


! Acţiune în revendicare, intentată de proprietar împotriva posesorului (n.tr.) 

— Eu sunt. Generalul Antonidus Severus Sertorius. Susţin 
că proprietatea mea se află în posesia ilegală a învinuitului. 

— Şi cine va vorbi în numele tău? 

— Avocatul meu este Rufus Sulpicius, răspunse Antonidus. 

Cuvintele lui stârniră murmure de entuziasm în mulțime, 
sub privirea sumbră a pretorului. 

— Să vină în faţă învinuitul, zise acesta tare. 

Iulius cobori de pe platforma pe care erau așezate scuturile 
şi îl privi pe Antonidus. 

— Eu sunt Gaius Iulius Cezar, învinuitul în această cauză şi 
pretind posesia respectivei proprietăţi. Eu singur voi vorbi în 
numele meu. 

— Ai adus o parte a proprietăţii, ca simbol? 

— Da, domnule, răspunse Tulius. 

Se întoarse spre şirul de drapaje și, cu mişcări îndemânatice, 
smulse stofa de pe primul scut și îl dezvălui curții. Murmure de 
uimire străbătură mulțimea, urmate de şoapte încântate. 

Scutul îi depășise aşteptările lui Iulius. Alexandria dăduse 
totul, ştiind că putea să își facă un renume într-o singură zi, 
având în vedere că scuturile aveau să fie văzute de senatori și 
de magistrați. 

Scutul era tivit cu ornamente de bronz, dar toţi ochii se ațin- 
tiră asupra chipului şi umerilor lui Marius, un relief în mărime 
naturală, care îi privea intens pe toți cei prezenţi. Murmurele 
continuară îndelung, apoi aplauze se auziră din mulțimea care 
încerca astfel să-şi arate admiraţia pentru generalul mort. 

Antonidus vorbi aprins cu avocatul şi Sulpicius își drese 
vocea, ca să atragă atenţia magistraților. Zarva pe care o făcea 
mulţimea punea la încercare răbdarea pretorului, care făcu un 
semn cu palma întinsă înspre centurionul gărzilor. Soldaţii 
loviră cu bastoanele în pavaj şi mulţimea se potoli, temându-se 
de un atac. Rufus păşi în faţă. Era un om uscăţiv, cu o figură ca 
de vultur, îmbrăcat într-o robă închisă la culoare. Arătă cu dis- 
preţ către scut. 

— Onorat pretor, clientul meu insistă asupra faptului că 
acest... obiect nu aparţine casei disputate. Nu poate fi folosit 
ca simbol, întrucât nu face propriu-zis parte din proprietatea 
în cauză. 

— Cunosc legea, Rufus. Nu încerca să-mi ţii prelegeri, răs- 
punse pretorul crispat. Se întoarse spre Iulius. Cum răspunzi? 

— Este adevărat că, atâta vreme cât Antonidus a fost în po- 
sesia ilegală a casei, nici un asemenea scut nu atârna pe pereți. 
Dar, în dimineaţa asta, scutul se afla în casă şi nu există nici un 
motiv pentru care n-ar putea fi simbolul proprietăţii. Pot aduce 
martori care să dovedească tot ce spun, zise Iulius calm. 

Pretorul aprobă din cap. 

— Nu este necesar. Accept argumentul. Vom folosi scutul 
acesta. 

Se încruntă când un val nou de încântare cuprinse mulțimea 
din jur și începu să ridice mâna, ca să facă din nou semn găr- 
zilor. Vociferările se potoliră. Nimeni nu voia să-l facă să-şi 
piardă răbdarea. 

— Reclamant şi învinuit, apropiați-vă de simbol şi îndepliniţi 
ritul de disputare a proprietăţii, rosti cu o voce răsunătoare. 

Antonidus traversă încăperea cu o suliță subțire în mâini. 
Iulius păşi alături de el pe platformă și se strădui să nu lase să 
se vadă vreun semn de triumf, care să îi ofenseze pe magistrați. 
Cu un clinchet metalic, Iulius atinse ușor scutul cu vârful suliței, 
apoi făcu un pas în spate. Antonidus cobori și el vârful suliţei 
înspre scut și buzele i se strânseră când cineva din mulțime îl 
luă în râs. Apoi, se întoarse cu spatele la Iulius şi reveni la locul 
lui de lângă Rufus. Acesta stătea cu braţele încrucişate, destins 
şi netulburat. 

— Proprietatea a fost însemnată ca obiect al disputei. Proce- 
sul poate începe, intonă pretorul şi se aşeză confortabil pe scaun. 

Rolul lui în desfășurarea procedurilor se încheiase până când 
venea vremea să suspende şedinţa. Cei trei magistrați se ridicară 
şi se înclinară în faţa lui. Apoi, unul dintre ei îşi drese vocea. 

— Avocatul reclamantului trebuie să vorbească primul, 
spuse magistratul spre Antonidus. 

Rufus se înclină şi făcu trei paşi în faţă, ca să stăpânească 
mai bine spaţiul larg. 

— Pretor, magistrați, senatori, începu el. Cauza aceasta este 
simplă, deşi pedepsele care se impun sunt cele mai drastice 
prevăzute de legile noastre. Acum cinci săptămâni, învinuitul a 
adus în oraş oameni înarmaţi, în scopuri violente. O asemenea 
fărădelege se pedepseşte cu moartea sau exilul. Pe lângă 
aceasta, învinuitul şi-a pus oamenii să intre cu forţa într-o lo- 
cuință privată, aceea a reclamantului, generalul Antonidus. 
Pedeapsa pentru această fărădelege este doar o biciuire, deşi, 
după moartea învinuitului, ar fi un gest inutil de cruzime. 

Se opri şi râsete reţinute traversară băncile curţii. Gloata 
nu râse. 

— Servitorii şi gărzile casei au fost bruscaţi şi, când proprie- 
tarul s-a întors, aceiaşi soldaţi i-au interzis să intre în propria 
casă. Clientul meu nu e un om răzbunător, dar fărădelegile 
săvârşite împotriva lui au fost multe şi grave. Ca avocat al 
său, solicit să i se administreze învinuitului cea mai severă pe- 
deapsă. Moartea sub sabie este singurul răspuns posibil la o 
încălcare atât de gravă a legilor Romei. 

Aplauze politicoase se auziră dinspre oamenii din jurul lui 
Cato. Rufus înclină uşor din cap către ei şi-şi reluă locul. Ochii 
strălucitori dezminţeau expresia destinsă pe care şi-o compusese. 

— E rândul învinuitului, continuă magistratul. 

Pe chipul lui nu se citea nici un semn că fusese sau nu 
mişcat de cuvintele lui Rufus. Totuși, când Iulius păși în față, 
stomacul i se făcu ghem. Știuse că puteau să ceară moartea lui, 
dar să audă lucrul acesta în faţa instanţei era o realitate care îi 
zdruncina încrederea. 

— Pretor, magistrați, senatori, popor al Romei, rosti Iulius 
îndeajuns de tare, încât să fie auzit de mulțime. 

Aceasta îl aclamă, deși pretorul se încruntă la el. Înainte să 
continue, Iulius îşi puse gândurile în ordine. Simţea instinctiv 
că apărarea pe care o pregătise pentru Marius urma să aibă 
mai mult efect în rândul oamenilor care suferiseră sub regimul 
lui Sulla decât asupra judecătorilor tăcuţi. Dar ştia şi că era 
periculos să încerce să manipuleze plebea, lucru care i-ar fi 
putut face pe magistrați să se întoarcă împotriva cazului solid 
pe care îl pregătise. Trebuia să fie atent. 

— Povestea acestei cauze n-a început acum cinci săptămâni, 
zise Iulius. A început într-o noapte de acum trei ani, când oraşul 
se pregătea de război civil. Marius era consul legitim al Romei 
şi legiunea lui fortificase oraşul împotriva atacului... 

— Onoraţi magistrați, fac apel la dumneavoastră să-i cereţi 
să pună capăt acestui discurs sforăitor, spuse Rufus, ridicân- 
du-se în picioare. Chestiunea în discuţie este dreptul de pro- 
prietate asupra unei case, nu conflictele istoriei. 

Magistraţii se sfătuiră un moment, apoi unul dintre ei se 
ridică. 

— Nu mai întrerupe, Rufus! Învinuitul are dreptul să-şi sus- 
țină cauza cum crede de cuviinţă, zise el. 

Rufus cedă şi îşi reluă locul pe scaun. 

— Mulţumesc, onoraţi magistrați, continuă Iulius. E bine 
ştiut că Marius a fost unchiul meu. Şi-a asumat răspunderea de 
a apăra oraşul de unul singur, când Sulla a plecat în Grecia să-l 
înfrângă pe Mithridates, sarcină pe care a îndeplinit-o destul 
de prost. 

"Mulțimea râse scurt, apoi se potoli când pretorul fulgeră cu 
privirea. Iulius continuă: 

— Marius era sigur că Sulla avea să se întoarcă în oraş cu 
scopul de a dobândi puterea absolută. Tocmai ca să evite asta, 
a fortificat zidurile orașului şi şi-a pregătit oamenii să apere 
populaţia împotriva unui atac armat. Dacă Sulla s-ar fi apropiat 
de ziduri fără violenţă, i s-ar fi permis să-şi reia atribuţiile con- 
sulare şi pacea orașului ar fi rămas netulburată. În loc de asta, 

Sulla a lăsat în urmă asasini care l-au atacat pe generalul Marius 
într-o încercare mârşavă de a-l ucide. Oamenii lui Sulla au 
deschis porţile şi şi-au lăsat stăpânul să intre în oraş. Cred că 
acela a fost primul atac armat asupra Romei după mai bine de 
două sute de ani. 

Iulius se opri să respire şi îi privi pe magistrați, ca să vadă 
reacţiile provocate de cuvintele lui. Aceştia îl priviră impasibili, 
iar aerul lor neutru nu lăsa să transpară nimic. 

— Unchiul meu a fost ucis de pumnalul mânuit de însuşi 
Sulla. Legiunea lui a luptat cu vitejie zile întregi, dar a fost în- 
vinsă de invadator. 

— E prea de tot! strigă Rufus, sărind în picioare. Se foloseşte 
de protecţia oferită de proces ca să întineze numele unui con- 
ducător iubit al Romei. Solicit să fie tras la răspundere pentru 
această nesocotinţă. 

Magistratul care vorbise mai devreme se aplecă în faţă şi i 
se adresă lui Tulius: 

— Abuzezi de răbdarea noastră, Cezar. Dacă verdictul se va 
dovedi nefavorabil ţie, fii sigur că vom cântări această lipsă de 
respect când se va stabili sentința. Înţelegi? 

Iulius dădu din cap și înghiţi repede, ca să-şi umezească gâtul. 

— Înţeleg, dar vorbele acestea trebuie rostite. 

Magistratul ridică din umeri. 

— Doar e capul tău la mijloc, bombăni. 

Iulius respiră adânc, încercând să se liniştească, apoi vorbi 
din nou: 

— Ce a urmat se ştie deja. Ca învingător, Sulla s-a proclamat 
dictator. Nu vreau să vorbesc despre vremurile acelea din isto- 
ria Romei. 

Magistratul aprobă hotărât din cap şi Iulius continuă: 

— Chiar dacă apărase oraşul în mod legiuit, Marius a fost de- 
clarat trădător şi bunurile sale au fost vândute de către stat. Casa 
lui a fost scoasă la licitaţie publică şi cumpărată de reclamantul 
din această cauză, generalul Antonidus. Legiunea lui Marius a 
fost dizolvată şi numele ei a fost şters de pe sulurile din senat. 

Iulius se opri şi îşi coborî capul de parcă i-ar fi fost ruşine 
de faptele acelea. Murmure trecură printre senatorii prezenţi, 
care îşi şopteau întrebări și comentarii unul altuia. Apoi, Iulius 
ridică din nou capul şi vocea i se reverbă peste magistrați şi 
mulţime deopotrivă: 

— Cazul meu se sprijină pe trei argumente. Primul se referă 
la faptul că Primigenia a fost reînscrisă pe listele legiunilor, cu 
onoare. Dacă legiunea nu a fost acoperită de nici o pată, cum 
e posibil ca generalul ei să fie considerat trădător? În al doilea 
rând, dacă Marius a fost pedepsit pe nedrept, atunci bunurile 
sale ar trebui să îmi revină în calitate de unic moștenitor. În 
sfârşit, acţiunile pe care le-am întreprins pentru a-mi recupera 
casa din mâinile hoţilor au fost săvârşite cu convingerea că 
instanţa va arăta clemenţă, în lumina sorții injuste a lui Marius. 
Multe nedreptăţi au fost comise, e adevărat, dar împotriva mea, 
nu de către mine. 

Mulțimea începu să ovaţioneze și gărzile loviră din nou cu 
bastoanele în pământ. Magistraţii îşi apropiară capetele pentru o 
clipă, apoi unul dintre ei îi făcu semn lui Rufus că are cuvântul. 

Sulpicius se ridică, oftând exagerat. 

— Încercările lui Cezar de a crea confuzii în legătură cu 
cauza judecată sunt admirabile în seriozitatea lor. Dar legea 
vede lucrurile aşa cum sunt. Nu mă îndoiesc că onoraţilor ma- 
gistraţi le-a plăcut această întoarcere în istorie la fel de mult 
ca mie, dar presupun că realizează că această interpretare 
este colorată de relația personală pe care a avut-o învinuitul 
cu fostul general. Oricât de mult mi-ar plăcea să mă angajez 
într-o polemică privitoare la viziunea aceasta personală, care 
ne-a fost prezentată drept adevăr neîndoielnic, consider că 
este necesar să reducem chestiunea la fundamentele sale le- 
gale şi să nu mai irosim timpul tuturor celor prezenți. ÎI privi 
pe Iulius cu un zâmbet prietenos, astfel încât toţi să vadă că îi 
ierta: tânărului nechibzuinţa. Aşa cum ni s-a zis, clientul meu 
a cumpărat casa la licitaţie şi vânzarea a fost întru totul legală. 
Numele clientului meu este scris în documentul de vânzare. 

Faptul că soldaţi înarmaţi i-au furat proprietatea marchează 
o întoarcere la folosirea forţei pentru rezolvarea diferendelor. 
Sunt sigur că toată lumea a văzut momentul de la începutul 
procesului când suliţele au fost atinse de scutul acela arătos. 
Vă amintesc că gestul simbolic al luptei este, întocmai, sim- 
bolic. La Roma, nu ridicăm sabia ca să punem capăt neînţele- 
gerilor, fără să ne supunem legii. Am toată înţelegerea pentru 
argumentele invocate de tânărul Cezar, dar nu au nici o rele- 
vanţă pentru cauza aceasta. Sunt convins că i-ar plăcea să ne 
poarte şi mai mult în urmă şi să ne împărtăşească povestea 
casei încă de la prima piatră de temelie, dar nu consider că e 
necesar să lărgim chestiunile într-atât. Mă văd nevoit să repet 
cererea pentru pedeapsa cu moartea, deşi regret că Roma va 
pierde un tânăr avocat atât de pătimaş. 

Pe faţa lui se citea tristeţea pentru pedepsele aspre care 
urmau. Îşi reluă locul şi se sfătui cu Antonidus, care îl privea 
pe Iulius cu ochii mijiţi. 

Iulius se ridică și se întoarse încă o dată spre magistrați. 

— Rufus a făcut referire la un document de vânzare. Consider 
că ar trebui să îl prezinte în faţa instanţei, zise repede. 

Magistraţii se uitară către Rufus, care făcu o grimasă. 

— Onoraţi magistrați, dacă bunul în cauză ar fi un cal sau 
un sclav, de bună seamă că aș putea prezenta asemenea docu- 
mente. Din păcate, este vorba despre o casă, una pe care s-a 
pus stăpânire prin forţă. După cum bine ştie Cezar, actele erau 
înăuntrul casei. 

Magistratul care părea să vorbească în numele celorlalţi se 
uită încruntat la Iulius. 

— Se află documentele acestea în posesia ta? întrebă el. 

— Jur că nu, răspunse lulius. Pe onoarea mea, nu e nici urmă 
de aşa ceva în casa lui Marius. 

Se aşeză din nou. Arsese documentele cu o noapte înainte, 
aşa cum îl sfătuise Quintus, şi avea conştiinţa împăcată. 

— Aşadar, nici una din părţi nu poate prezenta documente de 
proprietate? continuă magistratul, pe un ton egal. 

Iulius dădu din cap și Rufus imită mişcarea, cu faţa crispată 
de enervare. Se ridică şi se adresă din nou magistraţilor. 

— Clientul meu a bănuit că documente-cheie, ca acela, 
aveau să „dispară“ înaintea procesului, zise el şi îl privi pe 
lulius cu un dispreţ prost mascat. Astfel, am adus un martor 
care a fost prezent la licitaţie şi care poate da asigurări că vân- 
zarea a fost legală. 

Martorul se ridică de pe scaunul de lângă Antonidus și 
păşi în faţă. Iulius îl recunoscu ca fiind unul dintre indivizii 
care stăteau mereu aproape de Cato, în clădirea senatului. Era 
un om cocoşat, cu aspect fragil, care-şi îndepărta tot timpul o 
şuviţă de pe frunte. 

— Eu sunt Publius Tenelia. Pot depune mărturie despre 
caracterul legal al vânzării. 

— Pot să-i pun întrebări acestui om? întrebă Iulius şi păși în 
faţă când primi permisiunea. 

— Ai fost de faţă pe toată durata licitaţiei? întrebă Iulius. 

— Da. Am fost acolo de la început la sfârşit. 

— Ai văzut când actul de vânzare a fost semnat cu numele 
lui Antonidus? 

Omul avu o clipă de ezitare înainte să răspundă. 

— Am văzut numele, zise. 

Ochii îi erau neliniștiți şi Iulius ştiu că adevărul era altul. 

— Aşadar, ai zărit documentul doar pentru câteva momente? 
insistă Iulius. 

— Nu, l-am văzut bine, răspunse omul mai încrezător. 

— Ce sumă a plătit generalul? 

În spatele martorului, Rufus zâmbi, înțelegând manevra. 
N-avea să meargă. Martorul fusese pregătit pentru întrebări 
ca aceea. 

— O mie de sesterţi, răspunse triumfător Tenelia. 

Zâmbetul îngheță când, din rândurile mulţimii, izbucni un 
cor de strigăte batjocoritoare. Multe capete se întoarseră spre 
masa de plebei şi Iulius văzu că străzile se umpluseră de când 
începuse procesul. Fiecare locşor liber fusese ocupat și forumul 
gemea de oameni. Magistraţii se uitară unul la altul şi pretorul 
strânse din dinţi îngrijorat. Cu un public atât de numeros, era 
din ce în ce mai probabil să apară probleme. Se gândi să trimită 
un mesager la barăcile gărzilor. Era nevoie de mai mulți soldaţi 
ca să păstreze ordinea. 

Când mulţimea se potoli, Iulius vorbi din nou: 

— Onoraţi magistrați, în timp ce pregăteam cazul, am pus 
să fie evaluată casa. Dacă ar fi fost vândută în dimineaţa asta, 
cumpărătorul ar fi trebuit să plătească în jur de un milion de 
sesterți, nu o mie. Un anumit pasaj din cele Douăsprezece 
Table este relevant în privinţa aceasta. 

În vreme ce Iulius se pregătea să citeze pasajul, Rufus ri- 
dică ochii plictisit, iar martorul care nu fusese trimis la loc 
începu să se foiască. 

— „Bunurile nu pot trece de la cumpărător la vânzător dacă 
valoarea lor nu e plătită“, zise Iulius răspicat. 

Mulțimea vociferă în semn de aprobare pentru argumentul 
acela. Începură câteva conversații, în timp ce unii le explicau 
pasajul altora. 

— O mie de sesterți pentru o proprietate de un milion nu 
se poate spune că „valoarea a fost plătită“, onoraţi magistrați. 
Vânzarea aceea a fost o farsă a favorurilor, licitaţia a fost o 
batjocură. Nici nu se poate spune că o tranzacţie legală a avut 
loc, de vreme ce nu există un document de vânzare. 

Rufus se ridică încet. 

— Poate Cezar vrea să ne facă să credem că orice afacere 
bună reprezintă o încălcare a Tablelor, începu el. 

Mulțimea îl huidui și pretorul îşi trimise mesagerul după 
soldaţi. 

— Trebuie să repet, Cezar nu vrea decât să distragă atenţia 
instanţei cu digresiuni inutile. Martorul acesta a dovedit că 
vânzarea a fost legală. Suma plătită n-are nici o importanță. 
Clientul meu ştie să se tocmească. 

Se aşeză, încercând să ascundă cât de mult îl înfuriase argu- 
mentul acela. Nu puteau să recunoască deschis că licitaţia chiar 
fusese o farsă prin care Sulla îşi răsplătise favoriţii. Dar Cezar 
avusese grijă ca toţi cei prezenţi să priceapă, dacă nu ştiau deja. 
În orice caz, mulțimea nu ştiuse. Din ce în ce mai multe priviri 
furioase îl ţintuiau pe Antonidus, care se scufunda tot mai mult 
în scaun. 

— Mai mult, continuă Iulius de parcă Rufus n-ar fi zis nimic, 
având în vedere că problema valorii casei a fost ridicată chiar 
de martorul lui Antonidus, aş vrea să vă supun atenţiei o altă 
chestiune. Dacă verdictul curţii îmi este favorabil, ca unic moş- 
tenitor al lui Marius, cer să îmi fie plătită chirie pe cei doi ani 
în care generalul Antonidus a ocupat casa. Suma aproximativă 
care mi se datorează este de treizeci de mii de sesterți. Cer să 
mi se acorde această sumă împreună cu dreptul de proprietate 
asupra casei, ca despăgubire ce i se cuvine familiei mele. 

— Ce? Cum îndrăznești să ceri aşa ceva? 

Antonidus se ridicase de pe scaun şi spumega de furie. Rufus 
se străduia să-l împingă la loc, vorbindu-i agitat la ureche. Când 
Antonidus se potoli, Rufus se întoarse spre magistrați. 

— De parcă multele nedreptăţi săvârşite împotriva clientului 
meu n-ar fi fost de ajuns, Cezar încearcă să-l provoace şi să-l 
umilească în public. Casa era goală în momentul în care gene- 
ralul Antonidus a intrat în posesie legală, în urma vânzării. Nu 
se pune problema de a plăti chirie. 

— Familia mea a ales să lase casa goală şi avea tot dreptul 
să facă asta. Banii mi se cuvin din partea chiriaşului care e 
clientul tău, se răsti Iulius la el. 

Magistratul îşi drese vocea, apoi înclină capul, ascultând 
ce-i spuneau ceilalți doi. 

— Suntem de părere că această cauză este îndeajuns de 
clară. Părţile doresc să mai spună ceva înainte să deliberăm 
asupra verdictului? 

Iulius cotrobăi prin fiecare cotlon al minţii, dar spusese deja 
tot ce voise să spună. Ochii lui se întoarseră spre scuturile de 
bronz. Rezistă impulsului de a le dezvălui mulţimii, ştiind că 
magistraţii aveau să vadă gestul acela ca pe un spectacol ieftin. 
Nu putea ghici care avea să fie verdictul şi, când se întoarse 
spre Quintus, bătrânul ridică din umeri. 

— Eu nu doresc să adaug nimic, onoraţi judecători, am în- 
cheiat, zise Iulius. 

Mulțimea începu să-l aclame şi să strige insulte spre Rufus, 
care îşi încheie şi el pledoaria. Cei trei magistrați se ridicară 
şi se înclinară în faţa pretorului, apoi plecară către clădirea 
senatului, unde aveau să hotărască verdictul final. Soldaţii care 
tocmai ajunseseră le deschideau calea, înarmați cu săbii, în loc 
de bastoane. 

După ce magistraţii plecară, pretorul se ridică în picioare şi 
se adresă mulţimii, ridicând vocea sa profundă: 

— Când magistraţii se vor întoarce, nimeni nu va provoca 
dezordine, indiferent de rezultat. Fiţi siguri că orice urmă de 
ostilitate va atrage o pedeapsă rapidă și definitivă. Veţi pleca 
în linişte şi oricine se opune va suferi consecinţele nemulțumi- 
rii mele. 

Se aşeză din nou, ignorând privirile amenințătoare ale cetă- 
ţenilor Romei. Liniştea dură doar câteva secunde, apoi o voce 
strigă: „Ma-ri-us!“ şi cei din jur i se alăturară. În câteva mo- 
mente, toată mulţimea striga numele generalului şi bătea din 
picioare, iar membrii adunaţi ai senatului priveau neliniștiţi în 
jur, realizând dintr-odată că între ei și gloată nu era decât un șir 
subțire de soldați. 

Iulius hotărî că venise momentul să dezvăluie şi restul 
muncii Alexandriei. Îi căută privirea şi, cu mişcări de o înceti- 
neală calculată, apucă stofa aspră care acoperea primul scut. 

Alexandria zâmbi nerăbdătoare. Iulius smulse materialul şi 
mulțimea începu să strige. Erau cele trei săgeți încrucişate ale 
Primigeniei, legiunea atât de dragă lui Marius. În rândul al doi- 
lea al băncilor, Brutus se ridică în picioare şi începu să aclame, 
la fel de aprins ca mulţimea. Alţii care stăteau pe lângă el îi ur- 
mară exemplul. 

Pretorul îi strigă lui Iulius un ordin, care se pierdu peste 
gloata dezlănţuită. Iulius se duse la celelalte scuturi, dezvelin- 
du-le unul câte unul. Cu fiecare scut dezvelit, urletele mulțimii 
deveneau tot mai sălbatice. Cei din faţă strigau la cei din spate, 
descriind ce vedeau. Părinţii ridicau pe umeri copiii mici. Pe 
alţii, plăcerea îi făcea să lovească aerul cu pumnii. Scuturile 
înfățișau scene din viaţa lui Marius: bătăliile sale din Africa, 
Triumful lui pe străzile oraşului, ținuta mândră cu care îl aștep- 
tase pe Sulla sub ziduni. 

Iulius întinse mâna spre acoperitoarea ultimului scut şi se 
opri teatral. Mulțimea se linişti ca la un semn. Apoi, Iulius smul- 
se stofa şi dezvălui ultimul scut. Acesta străluci în soarele dimi- 
neţii, cu desăvârşire gol. 

În tăcerea care se lăsă, Iulius strigă: 

— Oameni ai Romei, astăzi vom plăsmui ultima imagine! 

Mulțimea izbucni în urlete de încântare, care îl făcură pe 
pretor să sară în picioare și să strige la gărzi. Acestea lărgiră 
spaţiul dintre gloată şi curte, împingându-i pe oameni cu bas- 
toanele. Plebeii se traseră înapoi nedumeriţi, strigând sfidări şi 
batjocuri spre Antonidus. Numele lui Marius se auzi din nou, 
ca o incantaţie. Părea că toată Roma îl rostea. 


În lumina cenușie, Cornelia privi cum Tubruk se aplecă şi 
o sărută pe Clodia. Era atât de blând, încât vederea acelui sărut 
fusese aproape dureroasă, dar nu-şi putuse dezlipi privirea. 
Ascunsă în umbra unei ferestre, Cornelia se simţi mai singură 
decât oricând. De bună seamă, Clodia avea să ceară să fie eli- 
berată şi atunci ea n-ar mai fi avut pe nimeni. 

Zâmbi amar în timp ce pipăia locurile dulci din amintirea 
ei. Totul ar fi trebuit să fie altfel. Iulius părea atât de plin de 
energie și de viaţă în timp ce lua Roma în stăpânire, dar nimic 
din exuberanţa aceea n-avea de-a face cu ea. Îşi aminti cum 
se revărsau cuvintele din el pe vremea când Marius mai trăia. 
Trebuise să-i acopere gura cu mâna, ca să nu-l audă tatăl ei sau 
servitorii cum vorbea şi râdea lângă ea. Fusese atâta bucurie 
în el pe atunci! Acum, era un străin. O dată sau de două ori, îl 
surprinsese privind-o cu ceva din focul de odinioară, dar pri- 
virea aceea dispăruse de îndată ce Cornelia îşi dăduse seama 
de ea. De câteva ori, îşi adunase tot curajul și-i ceruse să facă 
dragoste cu ea, doar ca să spargă gheaţa ce se forma între ei. Îşi 
dorise să se întâmple, visase chiar că se întâmpla, dar, de fiecare 
dată, amintirea degetelor brutale ale lui Sulla îi distrusese hotă- 
rârea şi Cornelia alunecase singură în coşmarurile ei. Sulla 
murise, îşi spunea, dar încă îi mai vedea faţa şi câteodată i se 
părea că îi simte mirosul în adierea vântului. Momentele acelea 
o făceau să se chircească în așternuturi şi să alunge lumea. 

Tubruk îşi petrecu braţul pe după doica ei şi Clodia îşi odihni 
capul pe umărul lui, șoptindu-i. Preţ de o clipă, Cornelia auzi 
râsul gutural al lui Tubruk şi simți un ghimpe de invidie pentru 
ce păsiseră cei doi. Nu avea inima să o refuze pe Clodia dacă îi 
cerea să o elibereze. Dar nu putea să suporte gândul că avea să 
devină nevasta uitată a lui Iulius, în timp ce el îşi sărbătoarea 
gloria în oraş şi împreună cu legiunea. Le văzuse ea pe acele 
matroane romane veninoase, care aveau doici la copii şi sclavi 
care se ocupau de casă. Îşi petreceau zilele cumpărând stofe 
scumpe şi întreținându-şi cercul social. Clodia vedea lucrurile 
acelea ca pe un soi de moarte. Ce milă avea să le fie de Cornelia 
când aveau să dezgroape cu ghearele adevărul despre căsătoria 
ei lipsită de dragoste. 

Cornelia se frecă la ochi, furioasă. Își spuse că era prea tânără 
ca să se lase distrusă. Dacă era nevoie de încă un an ca să-și revină, 
atunci avea să aştepte să se vindece. Chiar dacă se schimbase în 

lunile de captivitate, în Iulius mai era ceva din tânărul pe care îl 
cunoscuse ea. Cel care îşi riscase viaţa şi relația cu tatăl Comneliei 
doar ca să vină în camera ei, peste acoperișurile alunecoase. Nu- 
mai dacă ar fi putut să-l păstreze în gând pe tânărul acela, poate ar 
fi fost în stare să-i vorbească din nou şi poate şi el şi-ar fi amintit 
de fata pe care o iubise. Poate conversaţia aceea nu s-ar mai fi 
transformat într-o ceartă şi nici unul din ei n-ar fi plecat, lăsându-l 
singur pe celălalt. 

O umbră se mişcă în curte şi Cornelia înălță capul, să vadă. 
„Probabil că este un soldat care îşi face rondul“, se gândi, apoi 
expiră adânc când noaptea cenușie îl dezvălui. Era Octavian. Îi 
spiona pe cei doi iubiți. Dacă îl striga, momentul de intimitate 
dintre Clodia și Tubruk s-ar fi spulberat. Speră că măcar băiatul 
avea destulă minte încât să nu se apropie prea mult. 

Şi Iulius crescuse între zidurile acelea şi cândva fusese la 
fel de fascinat de misterele dragostei ca şi Octavian. 

Se uită în linişte cum Octavian se ghemuieşte în spatele 
unui jgheab, pândindu-l pe Tubruk. Cuplul se sărută din nou şi 
Tubruk întinse mâna spre pământ. Începu iarăși să râdă în timp 
ce căuta ceva cu degetele. Găsi ce voia şi Cornelia văzu cum 
braţul lui se trage înapoi și țâşneşte înainte, aruncând pietricele 
spre ascunzătoarea lui Octavian. 

— Du-te la culcare! îi strigă Tubruk copilului. 

Cornelia zâmbi şi plecă de la fereastră, hotărâtă să asculte 
şi ea sfatul acela. 


— Se deschid uşile senatului! zise Quintus peste umărul 
lui Iulius. 

Acesta se uită într-acolo şi văzu că magistraţii se întorceau. 

— A mers repede, îi zise agitat juristului. 

Bătrânul dădu din cap. 

— În cazuri ca acesta, nu cred că e de bine când se deliberează 
repede, bombăni sumbru. 

Iulius se încordă, cuprins brusc de frică. Oare făcuse îndea- 
juns? Dacă verdictul se dădea împotriva lui şi magistraţii accep- 
tau cererea pentru pedeapsa capitală, avea să fie mort până la 
apus. Auzea cum sandalele lor bocăneau pe lespezile forumului 
de parcă ar fi marcat ultimele momente ale vieţii lui. Simți pe 
sub togă şiroaiele de sudoare rece, care i se prelingeau pe coaste. 

Se ridică împreună cu restul asistenţei, întâmpinându-i pe 
magistrați și înclinându-se când aceştia intrară. Soldaţii care 
îi însoţiseră îşi ocupară poziţiile, cu mâinile pe săbii, dublând 
şirul celor care despărţeau curtea de mulţimea privitorilor. Lui 
Iulius i se făcu inima mică. Dacă soldaţii aceia se aşteptau la 
probleme, era posibil ca magistraţii să-i fi avertizat în legătură 
cu verdictul. 

Cei trei îşi ocupară locurile cu lentoare demnă. Iulius în- 
cercă să îi privească în ochi. Avea nevoie disperată de orice 
indiciu în legătură cu ce avea să fie, dar fețele lor nu trădau 
nimic. Mulțimea amuţi pe măsură ce tensiunea creştea. 

Magistratul care vorbise în timpul procedurilor se ridică 
încet în picioare, cu o expresie sumbră. 

— Roma, auzi-ne verdictul! strigă. Am căutat adevărul şi 
vorbele noastre sunt lege. 

În mod inconştient, Iulius își ţinu răsuflarea. Liniştea care 
îl înconjura era aproape dureroasă după izbucnirile de ovaţii 
şi scandări. 

— Mă pronunţ în favoarea generalului Antonidus, zise ma- 
gistratul, cu capul şi gâtul drepte. 

Mulțimea începu să urle de furie, apoi amuţi din nou, când 
al doilea magistrat se ridică. 

— Şi eu mă pronunțţ în favoarea lui Antonidus, zise el, mă- 
turând cu privirea mulțimea haotică. 

Vorbele lui stârniră un nou val de urlete de protest. Iulius 
ameţi. 

Tribunul se ridică la rândul lui şi privi mulţimea, reliefurile 
de bronz și, în fine, pe Iulius. 

— Ca tribun, am drept de veto asupra judecății colegilor 
mei. Nu e o cale pe care aș alege-o cu uşurinţă. Am cântărit cu 
grijă toate argumentele. Făcu o pauză, pentru a da mai multă 
greutate cuvintelor. Astăzi, îmi exercit dreptul de veto. Ver- 
dictul e în favoarea lui Cezar, spuse tribunul. 

Mulțimea înnebuni de bucurie şi scandările „Ma-ri-us, 
Ma-ri-us!* începură din nou, mai puternice ca oricând. 

Iulius se prăbuşi pe scaun, ștergându-și sudoarea de pe frunte. 

— Bravo, tinere, zâmbi Quintus știrb. De-acum, multă lume 
îşi va aminti numele tău dacă te hotărăști să candidezi pentru o 
funcţie mai înaltă. Ce-i drept, mi-a plăcut ce-ai făcut cu scuturile 
alea. Cam strident, dar plebei îi place așa ceva. Felicitări! 

Iulius expiră prelung, simțindu-se în continuare ameţit 
de cât de aproape fusese de o catastrofă. Cu picioarele moi, 
traversă curtea, spre scaunul lui Antonidus. Vorbi îndeajuns de 
tare, încât să-l audă magistraţii peste zarva mulțimii şi puse în 
mișcare prima parte a răzbunării pentru suferințele Corneliei. 

— Îmi pun mâinile asupra ta pentru datoria de treizeci de mii 
de sesterţi, zise, apucând brutal toga lui Antonidus. 

Generalul înțepeni de furie neputincioasă. Îl căută din priviri 
pe Cato, printre cei care ocupau băncile. Iulius se întoarse şi el 
către şirurile de bănci, fără să slăbească strânsoarea asupra lui 
Antonidus. Văzu cum Cato întâlneşte privirea generalului, apoi 
scutură uşor din cap, cu o expresie de dezgust. Antonidus păru 
năucit de felul în care sorții i se întorseseră împotrivă. 

— Nu am atâţia bani, rosti el. 

Rufus interveni: 

— Se obişnuieşte să se acorde un termen de treizeci de zile 
când datoria e atât de mare. 

Iulius zâmbi fără pic de umor. 

— Nu, vreau banii acum sau generalul va fi legat fedeleş şi 
vândut la târgul de sclavi. 

Antonidus începu să se zbată violent în strânsoarea lui 
Iulius, dar nu reuşi să scape. 

— Nu poți! Cato! Nu poți să-l lași să mă ia! strigă el. 

Cato îi întoarse spatele şi se pregăti să părăsească forumul. 
Pompei era şi el prezent, privind scena cu interes avid. Antonidus 
reuşi să-şi păstreze îndeajuns de mult bun-simţ încât să nu în- 
ceapă să turuie despre asasini. Dacă făcea o asemenea dezvăluire, 
fie Pompei, fie Cato, fie asasinii înşişi l-ar fi torturat şi ucis. 

Brutus cobori din bancă şi veni lângă Iulius, cu o funie 
în mână. 

— Leagă-l, Brutus, dar cu grijă. Vreau să iau cât mai mult pe 
el când îl vând ca sclav, spuse Iulius aspru, lăsând ca furia şi 
disprețul să se reverse din el. 

Brutus îndeplini sarcina eficient. Îi puse căluş lui Antonidus, 
ca să-i stăvilească urletele. Magistraţii priveau fără nici o reacţie. 
Ştiau că fapta aceea era permisă de lege, deşi cei doi care se 
pronunțaseră împotriva lui Iulius erau roşii de furie tăcută. 

Când totul se termină, Rufus îşi așeză o mână pe braţul lui 
Iulius, ca să îi atragă atenţia. 

— Ai vorbit bine, Cezar, dar Quintus este prea bătrân ca să 
reprezinte o alegere optimă pe viitor. Sper că îţi vei aminti nu- 
mele meu dacă vei avea nevoie de un avocat. 

Iulius îl privi fix. 

— Cred că este mai degrabă improbabil să te uit, zise. 

Cu Antonidus legat şi luat în sclavie, pretorul suspendă şe- 
dința. Mulțimea aclamă din nou. Cato plecase deja şi cei mai mulți 
dintre senatori ieşiră grăbiţi din bănci. În mod evident, se simțeau 
incomod în prezenţa atâtora dintre cei pe care îi reprezentau. 

Împreună, Brutus şi Iulius îl târâră pe generalul căzut la 
pământ peste pardoseala curții şi îl sprijiniră de platforma pe 
care erau scuturile. 

Alexandria ocoli grupurile agitate de senatori şi veni lângă 
Iulius. Ochii îi străluceau de bucuria triumfului. 

— Bravo! La un moment dat, am crezut că ţi-au venit de hac. 

— Şi eu la fel. Trebuie să-i mulţumesc tribunului pentru ce-a 
făcut. Mi-a salvat viaţa. 

Brutus pufni. 

— Ţine minte că e reprezentantul plebei, care l-ar fi sfâşiat 
dacă se pronunţa împotriva ta, cum au făcut ceilalţi doi. Pe zei, 
uită-te la ei! 

Brutus făcu un semn cu braţul spre cetăţenii care se înghe- 
suiau cât mai aproape de curte, ca să-l zărească pe Iulius măcar 
o clipă. 

— Urcă lângă scuturi și fă-le un semn, zise Alexandria cu 
zâmbetul până la urechi. 

Orice s-ar fi întâmplat de-acum, ştia că operele ei aveau să 
fie la mare căutare și că putea să obţină preţuri enorme de la 
mai-marii Romei. 

Iulius urcă pe platformă şi mulțimea ovaţionă. Scandările 
incepură din nou şi obrajii lui Iulius se înfierbântară de plăcere 
când numele lui îl înlocui pe al lui Marius. 

Ridică braţul în semn de salut şi realiză că Scaevola avusese 
dreptate. Numele lui avea să rămână în mințile oamenilor şi 
cine ştie unde putea asta să îl ducă? 

Soarele dimineţii se ridicase îndeajuns, încât să lumineze 
forumul şi să facă să strălucească suprafeţele de bronz ale 
scuturilor pe care le crease Alexandria. lulius zâmbi când văzu 
lucirile bronzului şi speră că Marius le vedea și el de-acolo de 
unde era. 


CAPITOLUL TREIZECI ŞI TREI 


În aerul dimineții se simțeau primele urme de căldură pri- 
măvăratică. Iulius alerga prin pădurile lui dragi, simțind cum 
încordarea zilei i se scurgea din picioare. Acum, că emoţiile 
procesului trecuseră, îşi petrecea cea mai mare parte a timpului 
alături de Renius şi de Brutus, în barăcile Primigeniei şi se întor- 
cea acasă numai ca să doarmă. Oamenii pe care îi recrutase în 
Africa şi în Grecia se prezentau bine. Un proaspăt sentiment de 
mândrie îi însufleţea pe supraviețuitorii Primigeniei de odini- 
oară când vedeau cum renaşte legiunea atât de dragă lui Marius. 
Bărbaţii pe care îi trimisese Cato erau foarte tineri şi lipsiţi de 
cicatrici. Iulius fusese tentat să-i chestioneze în legătură cu 
trecutul lor, dar se abținuse. Nimic nu mai conta, în afară de 
jurământul față de Primigenia, indiferent de puterea pe care 
Cato îşi închipuia că o are asupra lor. Aveau să înveţe asta în 
timp. Renius își petrecea fiecare ceas de trezie alături de ei. 
Soldaţii cu experienţă îl ajutau să-i antreneze şi să-i instruiască 
pe cei noi. 

Deşi aveau în continuare mai puţin de jumătate din efectiv, 
trimiseseră vorbă prin celelalte orașe şi Crassus se angajase 
să plătească oricât de mulţi soldați ar fi reuşit să adune sub 
stindardul Primigeniei. Datoria faţă de el era ameţitoare, dar 
lulius acceptase situaţia. Cu tot aurul pe care îl luase de la 
Celsus, era nevoie de o avere întreagă ca să pui pe picioare 
o legiune. Şi Crassus era împotriva taberei lui Sulla, ca şi el. 

Sumele acelea uriaşe îi fierbeau într-un colţ al minţii, nebăgate 
în seamă. În fiecare zi, tot mai mulţi oameni veneau pe jos, 
de peste tot, ademeniţi de promisiunile făcute de trimişii lui 
Iulius. Erau vremuri interesante. Seară de seară, la apus, Iulius 
se despărţea reticent de legionarii lui şi se întorcea acasă, unde 
îl aştepta o primire înghețată. 

Deşi împărțeau patul, Cornelia sărea ca arsă de fiecare dată 
când încerca să o atingă şi spumega de furie împotriva lui până 
când Iulius îşi ieșea din fire sau o lăsa singură şi căuta o sofa pe 
care să doarmă, în altă încăpere. În fiecare noapte era mai rău 
și Iulius adormea tânjind după ea. Îi era dor de fata din trecut. 
Câteodată, se întorcea spre ea, ca să-i împărtăşească vreun gând 
sau vreo glumă, şi găsea doar un chip plin de o amărăciune 
care-i depăşea puterea de înțelegere. Uneori, era tentat să-şi ia 
alt dormitor şi să pună să i se aducă o sclavă, doar ca să aibă 
un pic de linişte. Ştia că soția lui l-ar fi urât, aşa că suportase 
nopțile lungi până când o furie abia ţinută în frâu ajunsese să-i 
învenineze fiecare oră din zi. Numai în somn avea un pic de 
pace. O visa pe Alexandria. 

Spre ruşinea lui, îl dusese de trei ori pe Octavian în oraş 
doar ca să aibă un motiv să se oprească pe la atelierul lui 
Tabbic. În al treilea rând, îl găsise pe Brutus acolo. După 
câteva minute în care toţi trei se bâlbâiseră stânjeniţi, își jurase 
să nu mai meargă niciodată. 

Gâfâind, se opri în vârful dealului care se înălța deasupra 
domeniului, nu departe de gardul pe care îl ridicase tatăl lui 
Suetonius. Poate că, în sfârșit, venise vremea să se ocupe de 
problema aceea. Transpirase din cauza alergăturii. Aerul curat 
ii umplea plămânii şi Iulius se simţi din ce în ce mai optimist 
în timp ce măsura din ochi pământurile care erau ale lui. Roma 
era pregătită de schimbare. Simţea asta la fel de clar cum simţea 
schimbarea subtilă a anotimpurilor, ce-avea să aducă înapoi 
fierbinţeala verii pe străzi și pe câmpuri. 

Un tunet de copite îl făcu să tresară din reveria în care se 
cufundase. Se dădu la o parte de pe cărare, iar zgomotul deveni 

tot mai puternic. Ghici cine era înainte să vadă silueta micuță, 
cocoțată pe cel mai puternic dintre armăsarii din grajd. Iulius 
remarcă echilibrul şi priceperea băiatului, deşi se străduia să-şi 
compună o expresie mânioasă. Privirea aceea încruntată îl făcu 
pe Octavian să se oprească fulgerător, printre frunzele ude 
ale pădurii. 

Când se văzu înfrânat, armăsarul începu să fornăie şi să 
se cabreze. Smucea de frâie în semn clar că voia să fugă mai 
departe. Cu o mână îngropată în coama calului, Octavian se 
lăsă să alunece de pe spinarea goală. Iulius se apropie fără să 
spună nimic. 

— Îmi pare rău, începu Octavian, stacojiu la faţă. Calul avea 
nevoie de o alergătură bună şi băieţilor de la grajd nu prea le 
place să iasă cu el. Ştiu c-am zis că... 

— Vino cu mine, îl întrerupse Iulius. 

Coborâră dealul în liniște. Cu o figură demnă de milă, 
Octavian mergea în urma lui Iulius, ducând calul de căpăstru. 
Ştia că putea să se aştepte la o bătaie bună sau, mai rău, să fie 
trimis înapoi în oraș şi să nu mai vadă un cal în veci. Ochii i se 
umplură de lacrimi pe care le şterse repede. Iulius l-ar fi dis- 
prețuit dacă l-ar vedea că plânge ca un copil mic. Se hotărî să-şi 
suporte pedeapsa fără lacrimi, chiar dacă aveau să-l alunge de 
pe domeniu. 

Iulius strigă să se deschidă poarta şi îl duse pe Octavian la 
grajduri. Tubruk trebuise să vândă o parte din cai, ca să strângă 
banii de răscumpărare, dar păstrase cele mai bune exemplare 
de prăsilă, pentru a putea reface herghelia. 

Soarele se înălța şi aducea o adiere binecuvântată de căldură 
când Iulius intră în grajdul umbros. Ezită o clipă în timp ce caii 
îşi întorceau capetele spre el, adulmecând aerul cu boturile lor 
moi. Fără să dea explicaţii, lulius se duse lângă un armăsar 
tânăr, pe care Tubruk îl crescuse şi-l dresase de când era mânz. 
Îşi trecu mâna peste umărul puternic, maroniu. 

Octavian privi mut cum Iulius încheie cataramele frâului şi 
alege o şa de pe raftul de pe perete. În liniște, scoase din grajd 
calul care părea că râde blând în lumina dimineții. 

— De ce nu mai ieşi la plimbare cu poneiul? întrebă Iulius. 

Octavian se holbă la el, complet derutat. 

— E prea încet, zise, mângâind fără să-şi dea seama gâtul 
armăsarului. 

Animalul puternic îl domina cu statura sa enormă, dar stă- 
tea liniştit sub mângâierea copilului. Nu părea să fie calul nără- 
vaş care le dădea de furcă grăjdarilor. 

— Ştii că eşti rudă cu mine, nu? întrebă Iulius. 

— Da, mi-a zis mama, răspunse băiatul. 

Tulius se gândi câteva momente. Probabil că tatăl lui ar fi 
pus mâna pe băț dacă el sau Brutus ar fi pus în pericol cel mai 
bun armăsar, fugind ca nebunii prin pădure. Dar nu voia să 
strice dispoziţia optimistă care-l cuprinsese. La urma urmei, îi 
promisese Alexandriei că va avea grijă de băiat. 

— Atunci, hai, vere. Să vedem dacă ești chiar aşa de bun 
cum te crezi. 

Faţa lui Octavian se lumină. Sări cu uşurinţă pe spinarea 
armăsarului. Iulius încălecă mai potolit, apoi chiui brusc şi-şi 
imboldi calul care o luă la galop în susul dealului. 

Octavian se uită după el cu gura căscată, apoi un zâmbet i 
se furișă pe faţă. Lovi calul cu călcâiele şi strigă şi el, cu părul 
fluturându-i în vânt. 


Când Iulius se întoarse în casă, Cornelia tânji să-l îmbră- 
ţişeze. Îmbujorat cum era şi cu părul plin de praf şi încâlcit, 
părea atât de tânăr şi de plin de viaţă, încât îi frângea inima. 
Voia să-i vadă zâmbetul și să-i simtă puterea braţelor care o cu- 
prindeau. În loc de asta, se trezi vorbindu-i cu furie. Nu putea 
controla amărăciunea care se revărsa, deși o parte a ei încerca 
disperată să găsească nişte cuvinte mai dulci. 

— Cât te aştepţi să mai trăiesc ca o prizonieră? întrebă ea. 
Tu eşti liber, în vreme ce eu nu pot să mănânc sau să mă duc 
nicăieri fără ca nişte nenorociţi de legionari să se țină după 
mine peste tot. 

— Sunt aici ca să te apere! răspunse Iulius şocat de profun- 
zimea sentimentelor ei. 

Cornelia îl privi intens. 

— Cât timp, lulius? Ştii mai bine ca oricine că pot să mai treacă 
ani buni până când duşmanii tăi nu vor mai fi o ameninţare. Vrei 
să mă ţii închisă toată viaţa? Şi cum rămâne cu fiica ta? Când 
ai luat-o în braţe ultima oară? Vrei să crească singură? Soldaţii 
ăia i-au percheziționat până şi pe prietenii tatei când au venit în 
vizită. Să fii sigur că a doua oară nu mai vin! 

— Am fost ocupat, Cornelia, ştii doar. Îmi voi face timp 
pentru Iulia, îți promit. Poate că soldaţii au fost prea precauţi, 
admise Iulius, dar eu le-am zis să aibă grijă să fii în siguranță 
până reușesc să înlătur ameninţarea asasinilor. 

Spre surprinderea lui, Cornelia înjură. 

— Şi toate astea numai din cauza a ceea ce s-a întâmplat cu 
fiica lui Pompei! Ţi-a trecut prin minte că poate nu există nici 
un pericol? Din câte ştim noi de fapt, e posibil ca Pompei să 
fi fost atacat dintr-un motiv care să n-aibă nici o legătură cu 
senatul. Totuși, eu n-am voie nici măcar să fac un drum scurt, 
până în oraş, ca să mai ies din monotonia asta! E prea mult, 
Tulius! Nu mai suport! 

Nu putea să oprească şuvoiul cuvintelor şi era atât de con- 
fuză! Nimic nu era cum trebuia să fie. El trebuia să simtă cât de 
mult îl iubea şi totuși se îndepărta de ea. 

Iulius o privi şi expresia îi deveni mai dură. 

— Vrei să-mi expun familia unui atac? Nu pot. Ba nu, nu 
vreau. Am început deja să-mi dobor duşmanii. L-am înfrânt 
pe Antonidus chiar sub ochii lui Cato şi ai clicii lui. De-acum, 
au înţeles că sunt un pericol pentru ei, ceea ce înseamnă că 

riscurile care te pândesc sunt mult mai mari. Chiar dacă asasinii 
țintesc numai în mine, ai putea să te nimereşti în calea lor. 

Cornelia respiră adânc, vrând să încetinească bubuitul 
sângelui. 

— Aşadar, de ce ne ţii prizoniere în casa noastră, Iulius? Ca 
să ne salvezi pe noi sau ca să-ţi salvezi mândria? 

Văzu cum ochii lui se îngustează de furie. Îi era atât de dor 
de el! 

— Ce-ai vrea să fac? se răsti el. Vrei să te întorci la tatăl tău? 
Atunci, du-te, dar soldaţii vin cu tine şi vor face şi din locul 
acela o fortăreață. Până vor muri dușmanii mei, tu trebuie să 
fii în siguranţă. Îşi apăsă mâinile pe ochi, de parcă voia să ţină 
înăuntru frustrarea care îl copleşea. Întinse braţele şi cuprinse 
trupul crispat al Corneliei. Nu e vorba de mândria mea, Cornelia. 
Nu e nimic mai important pe lume decât tine și Iulia. Gândul că 
v-ar putea face rău cineva e... insuportabil. Trebuie să vă știu 
în siguranţă. 

— Dar nu e tocmai adevărat ce spui, nu? şopti ea. Îţi pasă 
mai mult de Roma decât de familia ta. Îți pasă mai mult de 
reputaţia ta şi de dragostea poporului decât îți pasă de noi. 

Începu să plângă şi el o îmbrăţişă şi mai strâns, odihnin- 
du-şi capul pe al ei. Cuvintele ei îl îngrozeau. Lupta cu vocea 
aceea dinăuntrul lui, care spunea că era un sâmbure de adevăr 
in ce zicea Cornelia. 

— Nu, nevastă, rosti Iulius, forţându-se să vorbească pe un 
ton mai vesel. Tu însemni mai mult decât orice altceva. 

Cornelia se trase îndărăt şi-l privi în ochi. 

— Atunci, hai să plecăm, Iulius. Dacă e adevărat ce zici, 
atunci ia-ţi aurul şi familia şi lasă în urmă conflictul ăsta urât. 
Sunt atâtea alte locuri unde ne putem aşeza, îndeajuns de 
departe de Roma, încât oraşul să nu ne mai tulbure, unde fiica 
ta să poată creşte fără să se aştepte la asasini în puterea nopții. 
Are coşmaruri de pe acum, Iulius. Mă tem mai mult de efectul 

pe care îl are izolarea asta asupra ei decât asupra mea. Dacă 
însemnăm atât de mult pentru tine, atunci părăseşte Roma. 

Ochii lui se închiseră de durere. 

— Nu poţi să-mi ceri... aşa ceva, spuse el. 

În timp ce vorbea, Cornelia se smulse din îmbrăţişarea lui 
şi se trase la o parte. Braţele lui tânjeau să o cuprindă din nou, 
dar nu o făcură. Vocea ei aspră şi stridentă umplea încăperea. 

— Atunci, nu-mi ţine mie predici despre cât de mult îţi pasă 
ţie de noi, Iulius! Dacă suntem în pericol e tocmai din cauza 
oraşului tău preaiubit. Iar tu te înfăşori în tot felul de minciuni 
despre datorie şi dragoste. 

Lacrimi de furie îi ţâşniră încă o dată din ochi. Cornelia 
deschise violent uşa şi trecu printre cei doi soldaţi care aşteptau 
acolo, împingându-i din mers. Feţele celor doi erau palide din 
cauza a ceea ce auziseră, dar amândoi îşi ținură privirea înfiptă 
în podea. Plecară după ea, urmărind-o de la distanță, de frică să 
n-o provoace și mai mult. 

În câteva clipe, Iulius rămase singur. Amorţit, se lăsă să 
cadă pe o sofa. Era a treia ceartă pe care o avuseseră în zilele 
care trecuseră de la proces. Și cea mai rea. Se întorsese acasă 
plin de entuziasmul triumfului şi, în vreme ce îi povestea cum 
fusese, sentimentele ei ieşiseră la suprafaţă și o făcuseră să-i 
vorbească plină de furie, aşa cum el nu o mai văzuse. Spera ca 
măcar Clodia să fie pe aproape. Numai fosta ei doică părea în 
stare s-o liniştească. Orice ar fi spus el ar fi stârnit-o şi mai mult. 

Mohorât, revăzu în minte cearta aceea. Cornelia nu înţe- 
legea munca la care se înhămase el în oraş. Iulius îşi încordă 
pumnii într-un moment de enervare bruscă împotriva lui însuşi. 
Cornelia avea dreptate: avea destui bani ca să plece cu ele în 
altă parte. Ar fi putut să vândă domeniul vecinilor lor avari. 
Conflictele senatului şi ale provinciilor puteau să rămână în 
grija altora. Tubruk ar fi putut să se retragă în căsuţa aia a lui. 
Şi-ar fi fost ca şi cum familia lui Cezar n-ar fi jucat niciodată 
un rol în cel mai măreț dintre oraşe. 

O amintire îi fulgeră prin minte. Tubruk apăsându-şi dege- 
tele în pământul negru ale câmpurilor, când Tulius era copil. 
Făcea parte din pământul acela şi nu putea să-l părăsească, deși 
îi era ruşine de faptul că o rănea pe Cornelia. Când dușmanii lui 
vor fi morţi, ea avea să vadă că nu fusese decât o durere trecă- 
toare. Aveau să-şi poată creşte fetiţa în pace, în braţele Romei. 
Dacă ar fi putut să mai îndure puțin, în timp, s-ar fi revanşat 
faţă de ea. 

În cele din urmă, se scutură de letargia neagră în care se 
scufundase şi se ridică în picioare. Era aproape amiază. Seara 
devreme era programată o întrunire a senatului. Trebuia să re- 
zolve repede problema aceea cu casa lui Suetonius, apoi să 
plece în oraş. 

Octavian era la grajduri, îl ajuta pe Tubruk să încalece. 
Armăsarul pe care călărise Iulius în dimineaţa aceea fusese 
țesălat şi lucea frumos. Iulius bătu copilul pe umăr în semn de 
mulțumire. Urcă în şa. Amintirea cursei nebune din dimineaţa 
aceea îi mai risipi din furie pentru moment. Cuprins de remuş- 
cări, Iulius îşi dădu seama că era încântat să plece de pe do- 
meniu, de lângă ea. 


Pământurile tatălui lui Suetonius erau mai apropiate de oraş 
decât ale sale. O fâşie lungă a proprietăţii lui Prandus atingea 
domeniul lui. Deşi senatorul nu deţinea vreun rang militar, 
avea în serviciu un număr mare de gărzi, care îi interceptaseră 
pe cei doi călători de cum trecuseră hotarul. Apoi, îi însoțiseră 
spre clădirile principale, cu precauţie şi viteză de profesionişti. 
Trimiseseră mesageri înainte, care să anunţe că Iulius şi Tubruk 
se apropiau de intrarea principală. Aceştia din urmă schimbară 
priviri uimite de eficienţa gărzilor lui Prandus. 

Locul unde crescuse Suetonius era o masă întinsă de ziduri 
albe, aproape de două ori mai mare decât casa pe care o moş- 
-enise Iulius. Acelaşi pârâu care uda proprietatea lui curgea şi 
pe pământurile lui Prandus, ce străluceau de viaţă şi culoare. 
Pini străvechi umbreau intrarea şi cărarea care ducea la ea era 

răcoroasă din cauza umbrelor dese aruncate de crengile de dea- 
supra. Tubruk pufni pe nas, dezaprobând fățiș tot ce vedea. 

— E imposibil de apărat locul ăsta, bombăni. Copacii ăştia 
oferă prea mult adăpost, plus că-i trebuie un zid de împrejmuire 
mai acătării. Cu numai douăzeci de oameni, aș putea să cuce- 
resc domeniul. 

Iulius nu răspunse. Se gândea la propria casă, cu tot pă- 
mântul acela liber din jur. Până atunci, nu-şi dăduse seama cât 
schimbase Tubruk faţa locurilor, mai ales după revoltele scla- 
vilor. Casa lui Suetonius era splendidă şi, în comparaţie cu ea, a 
lui părea urâtă şi pustie. Poate Corneliei i s-ar fi părut că timpul 
trece mai repede dacă locuinţa n-ar fi semănat așa de mult cu 
o garnizoană. 

Coborâră de pe cai. Urmau să treacă prin intrarea principală, 
o arcadă acoperită cu plăci de ceramică, dincolo de care au- 
zeau şopotitul apei ce curgea ascunsă de ierburi şi tufişuri 
înmugurite. Trecură frâiele în mâinile sclavilor care veniseră în 
întâmpinarea lor. Iulius luă pachetele grele de pe cai, îşi puse 
unul pe umăr și i-l dădu pe celălalt lui Tubruk. Fură conduşi 
într-o încăpere exterioară, răcoroasă. Sclavul le indică nişte 
scaune și le spuse să aştepte. 

Julius se aşeză comod, ştiind bine că senatorul putea să ig- 
nore prezenţa lor o bună parte din zi. Tubruk se duse la fereastră 
şi se uită la bobocii despre care Iulius credea că poate Corneliei 
i-ar fi plăcut să-i aibă pe lângă casă. 

Un sclav tânăr veni din clădirea principală și se apropie de 
cei doi. 

— Domnul senator Prandus vă urează bun venit, domnule 
tribun! Vă rog, urmaţi-mă. 

Tubruk ridică din sprâncene, uimit de viteza răspunsului. 
Iulius dădu din umeri. ÎI urmară pe sclav într-o aripă îndepăr- 
tată, unde tânărul le deschise o uşă, făcând plecăciuni când cei 
doi intrară. 

Senatorul Prandus stătea împreună cu fiul său într-o cameră 
care semăna mai mult cu un templu decât cu un spaţiu de locuit. 

Marmură bogată, strălucitoare placa zidurile de jur împrejur. 
Altarul casei era așezat pe peretele îndepărtat. Aerul mirosea 
uşor a tămâie dulce, parfumată şi Iulius inspiră admirativ. Fără 
nici o îndoială, trebuia să facă multe schimbări la domeniu. 
Cu fiecare pas, descoperea alte detalii interesante, de la bustul 
unui strămoș aşezat pe altar până la colecţia de obiecte greceşti 
şi egiptene de pe alt perete. Iulius abia se abținu să nu dea fuga 
şi să se uite la ele. Totul era o etalare calculată a bogăției casei, 
dar aspectul acesta îi scăpă lui Iulius întru totul, nu vedea decât 
schimbările pe care trebuia să le facă la el acasă. 

— Vizita ta e neaşteptată, Cezar, începu Prandus. 

Iulius îşi smulse privirile de pe tot ce vedea şi le zâmbi 
deschis celor doi bărbaţi care se uitau la el. 

— Ai o locuinţă foarte frumoasă, domnule senator. Mai ales 
grădinile. 

Prandus clipi surprins, apoi se încruntă când se văzu obligat 
să răspundă politicos. 

— Mulţumesc, domnule tribun. Am muncit mulți ani ca să o 
fac atât de frumoasă. Dar nu mi-ai zis de ce ai venit. 

Iulius ridică sacul de pe umăr și-l trânti pe pardoseala de 
marmură. Clinchetul monedelor dinăuntru era inconfundabil. 

— Ştii foarte bine de ce am venit, domnule senator. Am venit 
să răscumpăr terenul care ţi-a fost vândut, în timp ce eu eram 
>nzonier alături de fiul tău. 

Iulius aruncă o privire spre Suetonius în timp ce vorbea şi 
- ăzu că trăsăturile tânărului erau înţepenite într-un zâmbet aro- 
znt. Iulius nu-i răspunse. Îşi păstră expresia neutră. Cu tatăl 
Zebuia să trateze. 

— Am vrut să ridic o casă pentru fiul meu pe terenul acela, 
=epu senatorul. 

Iulius îl întrerupse: 

— Aşa ai zis, îmi amintesc. Am adus banii pe care i-ai plătit 
x incă un sfert, ca să te despăgubesc pentru pierderea asta. 
N-am de gând să mă tocmesc pentru pământul meu. Nu voi 

face oferta asta a doua oară, zise Iulius hotărât, dezlegând sacul 
şi lăsând la vedere monedele de aur. 

— Este... un aranjament corect, spuse Prandus, privind 
sacii. Foarte bine, voi pune sclavii să dărâme gardul. 

— Cum? Tată, nu poţi să... începu Suetonius furios. 

Senatorul se întoarse către fiul său şi-i apucă strâns braţul. 

— Taci! se răsti. 

Bărbatul mai tânăr clătină din cap, nevenindu-i să creadă. 
Iulius se apropie de Prandus şi-i strânse mâna, pecetluind înțele- 
gerea. Fără alte discuții, Iulius şi Tubruk plecară, lăsându-l pe 
Suetonius singur cu tatăl său. 

— De ce-ai făcut asta? întrebă Suetonius, surprins şi furios. 

Gura tatălui se strâmbă până când oglindi perfect grima- 
sa fiului. 

— Eşti un neghiob, băiete! Te iubesc, dar ești un neghiob. 
Doar ai fost cu mine la proces. Pe omul ăsta nu vrei să ţi-l faci 
duşman. E destul de limpede, încât să pricepi şi tu? 

— Dar cum rămâne cu casa pe care voiai să mi-o faci? Pe 
zei, am pierdut deja atâtea zile stând de vorbă cu arhitecţii! 

Senatorul Prandus îşi privi fiul şi în ochi i se citea dezamă- 
girea. Pe Suetonius privirea aceea îl duru mai tare decât un pumn. 

— Crede-mă, Suetonius, n-ai fi trăit mult în casa aia, atât de 
aproape de pământurile lui. Chiar dacă îţi dai seama sau nu, toc- 
mai ţi-am salvat viaţa. Nu mă tem pentru mine, dar tu eşti fiul 
meu cel mai mare şi Cezar e prea periculos pentru tine. Îl sperie 
pe Cato, iar pe tine ar trebui să te îngrozească de-a dreptul. 

— Nu mi-e frică de Cezar, nici de soldaţii lui! strigă Suetonius. 

Tatăl lui dădu trist din cap. 

— Tocmai de asta eşti neghiob, fiule! 


kkk 


Iulius şi Tubruk îşi conduceau caii pe poarta domeniului 
când auziră un strigăt dinspre clădirile principale. Brutus alergă 

în calea lor şi saluturile vesele li se stinseră pe buze când văzură 
expresia de pe faţa lui. 

— Slavă zeilor că v-aţi întors, zise Brutus. Senatul ne cheamă 
pe toți. Primigenia trebuie să fie gata de plecare. 

În timp ce vorbea, un sclav îi aduse calul. Tânărul sări în şa. 

— Ce se-ntâmplă? se repezi Iulius, simțind un val de agitaţie. 

— A izbucnit o revoltă a sclavilor în nord. Sunt câteva mii, 
plus sute de gladiatori care şi-au omorât stăpânii. Au distrus 
Mutinai!, răspunse Brutus cu faţa palidă sub praful drumului. 

— E imposibil! Sunt două legiuni acolo, îl întrerupse Tubruk, 
îngrozit. 

— Asta ni s-a spus. Au trimis mesageri peste tot, dar m-am 
gândit că o să vrei să știi cât mai repede. 

Iulius îşi întoarse calul şi apucă frâiele strâns. 

— Nu pot să-i iau de-aici pe soldaţii care îmi păzesc soția, 
mai ales că există pericolul ca revolta asta să se întindă până la 
noi, zise sec. 

Brutus dădu din umeri. 

— Ordinele sunt să pregătim de marş fiecare soldat dispo- 
nibil, dar o să mă prefac că i-am uitat pe aceia, răspunse Brutus, 
bătându-și prietenul pe umăr. 

Iulius trase de frâie şi se pregăti să-şi înfigă călcâiele în 
coastele calului. 

— Apără casa, Tubruk, ordonă Iulius. Dacă revolta asta 
ajunge până aici, s-ar putea ca până la urmă să-mi placă ame- 
najările pe care le-ai făcut. Ține-mi familia în siguranță, ca şi 
până acum. 

Tubruk îl privi în ochi și între cei doi se întinse un mo- 
ment de înţelegere intimă. lulius se aplecă peste umărul calu- 
lui, ca Brutus să nu audă ce-avea să spună, și şopti în urechea 
lui Tubruk: 

— Ştiu ce-ţi datorez, zise. Moartea lui Sulla ne-a salvat pe toți. 


Veche așezare etruscă, devenită colonie romană în 183 î.H., pe locul oraşului 
Modena din zilele noastre (n.tr.) 

— Nu te mai gândi. Du-te! răspunse Tubruk scurt, pocnind 
crupa calului lui Iulius. l 

Cei doi tineri se aplecară mult pe coamele cailor şi porniră 
în galop, ridicând o perdea de praf pe drumul spre Roma. 


CAPITOLUL TREIZECI ŞI PATRU 


Clădirea senatului forfotea când Iulius şi Brutus se apro- 
piară. Descălecară la marginea forumului şi îşi conduseră caii 
spre grupurile îngrămădite de senatori, care veneau din toate 
părțile, de prin oraş şi din împrejurimi. Fuseseră convocați în 
şedinţă de urgenţă. 

— Tu cum de-ai aflat veșştile atât de repede? îşi întrebă Iulius 
prietenul, în vreme ce traversau spaţiul deschis. 

Brutus păru stânjenit o clipă, apoi își înălță capul. 

— Mi-a spus mama. Are destule... cunoştinţe în senat. Cred 
că ea a aflat printre primii. 

Iulius remarcă o anumită fereală în modul de a vorbi al lui 
Brutus şi se întrebă despre ce era vorba. Tânărul tot insista să o 
întâlnească pe Servilia şi Iulius simţea că era foarte importantă 
pentru el. 

— Chiar cred că trebuie să o cunosc şi eu pe mama asta a ta, 
zise pe un ton vesel. 

Brutus îl privi pe furiş, căutând vreun semn de batjocură, 
apoi se relaxă mulțumit. 

— Şi ea vrea foarte mult să te cunoască după ce te-a văzut la 
proces. lar eu îmi doresc ca tu să o întâlneşti pe ea. N-am mai 
“ăzut niciodată pe cineva care să-i semene. 

— Atunci, poate în seara asta, dacă mai rămâne timp, zise 
-ulius, ascunzându-şi reticența. 

Tubruk îi împărtăşise deja câteva păreri despre acea femeie, 
żar trebuia să facă asta pentru Brutus, dacă tânărul își dorea atât 

de mult. Când ajunseră în faţa treptelor de marmură, Brutus luă 
frâiele ambilor cai. | 

— Vino la barăci după aia, dacă mai poți. Eu voi pregăti 
Primigenia de plecare, la ordinele tale. 

Ochii îi străluceau de entuziasm. Iulius începu să râdă. 

— De îndată ce termin, spuse şi urcă scările, pierzându-se în 
întunericul din spatele uşilor. 

Când Iulius intră, discuţiile oficiale nu începuseră încă. 
Maestrul de dezbateri și consulul nu ajunseseră. În schimb, 
jumătate din colegii lui se adunaseră în pâlcuri agitate, stri- 
gându-şi comentarii şi întrebări unul altuia. Zarva aceea nu făcea 
decât să mărească impresia de urgenţă. Era o dezordine totală şi 
Iulius profită de momentele acelea ca să treacă pe la cei pe care 
îi cunoștea şi să adune amănuntele pe care Brutus nu le aflase. 

Pompei era cu Crassus şi Cinna, adânciţi într-o conversaţie 
înfierbântată. Îl salutară pe Iulius cu un semn din cap, apoi dis- 
cuţia continuă. 

— Bineînţeles că vei primi comanda, prietene. Nu mai e 
nimeni care să merite luat în calcul. Nici măcar Cato nu va 
şovăi. Sudul nu mai e apărat decât de trupele de la Ariminum’, 
îi spuse Crassus lui Pompei. 

Comandantul ars de soare ridică din umeri, cu o expresie de 
înţelegere amară pe chip. 

— Cato ar face orice ca să mă împiedice să obţin controlul 
asupra armatei, ştii doar. Nu trebuie să-i dăm voie să-şi împingă 
în faţă protejaţii. Uite ce s-a întâmplat în Grecia! Iar piraţii 
cutreieră liberi pe mări şi ne atacă negustorii. Dacă e vorba 
de aceiași gladiatori pe care nu i-am putut înfrânge la Vezuviu 
înseamnă că Mutina a fost distrusă din cauza politicii noastre 
timide, după moartea lui Sulla. Și asta din vina lui Cato, care 
nu-i dă voie senatului să trimită un general capabil. Crezi că de 
data asta o să fie altfel? 

— S-ar putea, răspunse Cinna. Cato are destul de multe pro- 
prietăţi în nord, care sunt probabil amenințate de revolta asta. 
Sclavii ar putea chiar să se întoarcă spre sud şi să atace Roma. 
Nu e atât de prost, încât să ignore o asemenea ameninţare 
asupra orașului. Te vor trimite pe tine, n-au încotro. Bine măcar 
ca s-au întors legiunile din Grecia, să se alăture celorlalte. 

— Vine consulul. Trebuie să-și folosească dreptul de veto 
împotriva lui Cato dacă nătângul ăla gras se amestecă iarăşi. 
Nu mai e vorba de o problemă personală, între noi doi. E în joc 
siguranța părții de nord. Și siguranţa Romei. 

Pompei plecă de lângă ceilalți, împingându-se nepoliticos 
printre senatorii adunaţi. Voia să stea de vorbă cu consulul care 
tocmai intra. Iulius privi cum Pompei se opreşte în faţa dem- 
nitarului, un om bătrân, a cărui alegere fusese un gest de com- 
promis între facțiunile senatului. Pompei vorbea şi gesticula, iar 
consulul părea tot mai agitat şi mai intimidat. Iulius se încruntă, 
bătându-se cu degetele pe burtă, de încordare. Consulul se în- 
toarse cu spatele la senatorul care continua să gesticuleze şi urcă 
la tribună. 

— Domnilor senatori, aşezaţi-vă! strigă demnitarul. 

Jurământul de deschidere a ședinței fu spus în grabă, apoi 
consulul îşi drese vocea şi se adresă rândurilor pline de băr- 
baţi neliniştiţi: 

— Aţi fost convocați la această întrunire de urgenţă pentru a 
discuta modul în care trebuie să răspundem revoltei. Am primit 
ultimele rapoarte şi sunt îngrijorătoare. A început ca o răscoală 
a gladiatorilor de la o şcoală de luptă din Capua. La început, 
pretorul local a crezut că poate să se descurce, dar n-a reuşit să 
ană revolta în frâu. S-ar părea că au adunat o armată de sclavi 
şi au fugit în nord. Au jefuit un număr de aşezări şi de do- 
{nenii private. Au ucis sute de oameni şi au făcut scrum tot ce 
>-au putut fura. Legatul de la Mutina a încercat să le țină piept. 
Samizoana a fost distrusă şi nu sunt supraviețuitori. 

Se opri. Aceia dintre senatori care nu auziseră veştile fie 
rămăseseră fără glas, fie începuseră să strige de furie. Consulul 
ridică mâinile, încercând să îi liniştească. 

— Domnilor senatori, amenințarea aceasta nu trebuie jude- 
cată greşit. Legiunile de la Ariminum au primit ordin să apere 
oraşul, dar, având în vedere că Mutina a căzut, nordul e complet 
neprotejat. Estimările pe care le-am primit variază, dar e posibil 
să fie vorba de treizeci de mii de sclavi cărora li se adaugă alții 
şi alţii, cu fiecare aşezare prădată. Este de presupus că datorită 
numărului mare au reuşit să înfrângă legiunile de la Mutina. 
Trebuie să trimitem împotriva lor cea mai mare forță pe care 
o putem aduna, fără să lăsăm descoperite graniţele sudice. Nu 
trebuie să vă spun că nu putem retrage soldaţi din garnizoanele 
din Grecia atât de curând după revolta de acolo. Deocamdată, 
nu sunt semne că ar vrea să se întoarcă în sud, spre oraş, dar, 
dacă lucrul acesta se va întâmpla, alți optzeci de mii de sclavi 
ar putea să li se alăture. Primejdia este gravă şi trebuie să i se 
răspundă repede şi hotărât. Consulul aruncă priviri iuți spre 
Cato şi Pompei. În vremuri ca acestea, trebuie să vă cer să lăsaţi 
diferendele la o parte, spre binele oraşului și al ținuturilor ro- 
mane. Dau cuvântul maestrului de dezbateri, pentru a asculta 
răspunsurile dumneavoastră. 

Consulul se aşeză şi-şi şterse fruntea agitat, uşurat în mod 
evident că putea să treacă sarcinile întrunirii în seama altcuiva. 
Maestrul de dezbateri deţinea funcția de mulţi ani. Experienţa 
făcea să fie îndeajuns de detaşat, încât să calmeze şi cele mai 
înfierbântate firi. Aşteptă răbdător să se lase liniştea înainte să 
aleagă primul vorbitor: 

— Pompei? 

— Mulţumesc. Senatori ai Romei, cer să mi se încredinţeze 
comanda legiunilor care vor fi trimise împotriva răsculaților. 
Realizările mele militare demonstrează că sunt potrivit pentru 
această sarcină. Vă cer să votaţi repede. Toţi soldaţii romani de 
pe o rază de o sută de kilometri au fost chemaţi în oraş. Într-o 

săptămână, vom avea o armată formată din şase legiuni, pe 
care să o trimitem împotriva sclavilor, în sprijinul celor două 
legiuni de la Ariminum. Dacă vom întârzia, armata lor ar putea 
creşte până la a deveni de neoprit. Nu uitaţi că sunt mai mulți 
decât noi, chiar şi în casele noastre. Acordaţi-mi comanda și îi 
voi distruge, în numele senatului. 

Pompei se așeză, în ovaţii şi bătăi din picioare. Nu reacţionă 
în nici un fel la zarva din jur, ci îşi fixă privirea asupra siluetei 
lui Cato, care se ridicase încet, roșu la faţă. 

— Are cuvântul Cato, confirmă maestrul de dezbateri. 

— Realizările militare ale lui Pompei sunt într-adevăr remar- 
cabile, începu Cato, zâmbindu-i senatorului cu fața împietrită, 
aflat în cealaltă parte a sălii. Sunt de acord că trebuie să adunăm 
şi să trimitem o forţă armată care să zdrobească această răscoală 
înainte să pârjolească nordul. Însă mai sunt și alte opţiuni în 
ceea ce priveşte comandantul respectivei forțe. Mai sunt şi alți 
bărbaţi care au rang de general și experienţă în luptele pentru 
Roma. Mi se pare evident că acela care se propune pe sine nu 
este potrivit pentru un asemenea rol. Mai bine să încredințăm 
această sarcină extrem de dificilă unui general care este accepta- 
bil pentru toţi. Mărturisesc că mă nelinişteşte zelul lui Pompei, 
având în vedere istoria recentă a orașului. În locul lui, propun 
să îi fie încredințată comanda generalului Lepidus, abia întors 
din Grecia. 

Se așeză în linişte, înainte să izbucnească un val de strigăte 
furioase și discuţii aprinse, fiecare facțiune aruncând jigniri 
spre cealaltă. 

— Faceţi linişte, domnilor! Resentimentele acestea nu ser- 
sc intereselor Romei, spuse maestrul de dezbateri, privind 
ze la unii la alţii şi aducând o oarecare linişte instabilă în sală. 

Își plimbă privirea pe deasupra senatorilor așezați, apoi îi 
cu semn lui Iulius, care se ridicase pe la sfârşitul discursului 

= Cato. 

— Am fost martorul prudenţei de care a dat dovadă Lepidus 
împotriva lui Mithridates. A amânat prea îndelung, să înfrunte 
dușmanul. De fapt, când i-am predat trupul regelui grec, l-am 
găsit foarte aproape de locul unde debarcase. Am văzut prea 
multe compromisuri în sânul senatului. Lepidus e o alegere 
proastă. Trebuie să ne mişcăm repede și să strivim revolta 
aceasta înainte să scape cu totul de sub control. Trebuie să lăsăm 
la o parte resentimentele personale şi dezbinarea dintre noi şi 
să-i acordăm comanda aceluia dintre generali care poate obţine 
rezultatele cele mai bune şi cele mai iuți. Şi acela este Pompei. 

Maestrul de dezbateri dădu din cap în semn de aprobare, 
renunțând la atitudinea lui de obicei neutră. Apoi, fu nevoit să-i 
dea cuvântul lui Cato, care se ridicase din nou. 

— Mă tem că amenințarea care ne pândeşte este folosită de 
unii drept paravan pentru propriile ambiţii, domnilor senatori. 
Lepidus nu ne va pune în pericol când lupta cu sclavii se va ter- 
mina. Dar Pompei ar putea să-şi facă anumite planuri de viitor, 
chiar acum, în timp ce noi dezbatem. Eu voi vota în favoarea 
lui Lepidus. 

Cato se lăsă cu grijă pe scaun şi îl fixă pe Iulius cu privirea. 

— Mai sunt alți candidaţi? Dacă da, să se ridice acum, altfel 
vom trece direct la vot. 

Maestrul de dezbateri aşteptă, plimbându-şi privirea asupra 
adunării. 

Crassus se ridică ţeapăn, ignorând surpriza simpatizanților 
lui Cato. Maestrul de dezbateri înclină capul, dându-i astfel 
permisiunea să vorbească. Crassus îşi încrucişă mâinile la 
spate, ca un magistru în faţa elevilor. 

— Senatori ai Romei, mă tem că, din considerente politice, vom 
face alegerea greşită pentru Roma. Nu ştiu cine ar câștiga votul, 
între Lepidus şi Pompei, dar, dacă ar câştiga Lepidus, ne-am trezi 
în faţa unui dezastru. Doresc să fiu al treilea candidat, pentru a 
împiedica risipa de vieţi care ar urma negreşit din alegerea lui 

Lepidus. Chiar dacă, în ultimii ani, m-am dedicat afacerilor, și eu 
mă bazez pe trecutul meu militar care mă recomandă. 

Încă o dată, rumoarea conversaţiilor umplu sala senatului în 
timp ce Crassus se aşeza. Pompei era uimit de revelaţia pe care 
tocmai o oferise prietenul său şi încercă să-l privească în ochi. 
Crassus însă îşi feri privirea. 

Când zgomotele se stinseseră, Pompei se ridică, strângân- 
du-şi inconştient pumnii. 

— Îmi retrag candidatura în favoarea lui Crassus, zise cu 
amărăciune. 

— Atunci, vom trece la vot fără alte întârzieri. Domnilor, ridi- 
cați-vă când auziți numele celui pe care doriţi să-l votaţi, răs- 
punse maestrul de dezbateri la fel de surprins ca toți ceilalți de 
intorsătura pe care o luaseră lucrurile. 

Mai aşteptă câteva minute, pentru ca senatorii să se hotărască, 
apoi strigă cele două nume. 

— Lepidus! 

Iulius îşi întinse gâtul, la fel ca toţi cei care nu se ridicaseră, 
încercând să aprecieze câţi erau în favoarea lui Lepidus, apoi 
respiră mulţumit. Nu erau destui, încât să câştige. 

— Crassus! rosti maestrul de dezbateri, zâmbind. 

Iulius se ridică împreună cu Pompei şi cu toți cei care cre- 
deau că aceea era alegerea corectă. Maestrul de dezbateri îi făcu 
semn consulului, care se ridică şi apucă strâns lemnul tribunei. 

— Crassus este numit comandant al armatelor din nord. Sena- 
tul îi porunceşte să plece la luptă împotriva acestei răscoale şi să 
o zdrobească definitiv, spuse consulul. 

Crassus se ridică pentru a le mulțumi senatorilor. 

— Domnilor, voi face tot ce îmi stă în putinţă pentru a apăra 
oraşul şi ţinuturile romane. De îndată ce legiunile se vor reuni 
pe Campus Martius, voi pleca împotriva răsculaților. Făcu o 
pauză scurtă şi zâmbi şiret. Toţi legaţii militari vor rămâne în 
funcție, dar trebuie să am un ofiţer adjunct în cazul în care eu 
voi cădea. ÎI numesc pe Gnaeus Pompei. 

Ocări şi ovaţii erupseră de peste tot. Apelurile maestrului 
de dezbateri, care încerca să restabilească ordinea, erau cu de- 
săvârșire ignorate. Iulius izbucni în râs, apreciind acea lovitură 
de maestru şi Crassus îşi înclină capul spre el, în semn de mul- 
ţumire. Era foarte clar că se amuza grozav. 

— Linişte! urlă maestrul de dezbateri pe deasupra lor, ieşin- 
du-şi din fire. Sub privirea lui fixă, vociferările se stinseseră 
lent. Domnilor, ar trebui să trecem la discutarea amănuntelor, 
zise consulul, frunzărindu-și pergamentele. Trimişii noştri au 
raportat că sclavii sunt bine înarmați după ce au distrus Mutina 
şi au pus mâna pe echipamentele și proviziile legionarilor. 
Unii dintre ai noştri susţin că au văzut cum gladiatorii îi învaţă 
pe ceilalți să lupte cu sabia şi cu sulița şi chiar maimuţăresc 
formaţiile noastre de luptă. După ce au făcut la Mutina, nu ne 
putem permite să-i subestimăm. Agitat, consulul îşi linse de- 
getul în timp ce-şi trecea privirea peste teancul de pergamente 
pe care-l avea în faţă. 

— Au ofiţeri? strigă Pompei. 

Consulul dădu din cap în vreme ce citea. 

— Da, s-ar părea că s-au organizat după modelul structurii 
legiunilor, sub toate aspectele. Mi-a parvenit mesajul original 
al proprietarului şcolii de luptă de unde au fugit gladiatorii. 
E pe-aici, pe undeva. 

Senatorii așteptară în liniște până ce bătrânul consul găsi 
pergamentul pe care îl căuta. 

— Da, au fugit şaptezeci de gladiatori. Toţi paznicii au fost 
uciși. Ceilalţi sclavi care trăiau la şcoala de luptă au plecat cu 
ei, dar nu se ştie dacă de bunăvoie sau siliţi. Proprietarul pre- 
tinde că abia a scăpat cu viaţă. S-ar părea că aceşti gladiatori 
formează corpul de ofiţeri al armatei de sclavi. 

— Cine conduce gloata asta de sclavi? întrebă imperativ 
Pompei, fără să-i pese de faptul că tonul acela le confirma tutu- 
ror că de fapt Crassus avea să fie comandant doar cu numele. 

Consulul căută din nou printre însemnările lui și îşi linse 
degetele de mai multe ori, ca să dezlipească pergamentele. 

— Da, am găsit. Îi conduce un trac pe nume Spartacus. El a 
început răscoala şi ceilalți l-au urmat. Nu mai avem alte detalii, 
dar, de îndată ce sosesc relatări noi, le voi transmite lui Crassus. 

— Cu voia dumneavoastră, domnilor, aş vrea să plec îm- 
preună cu ofiţerul meu adjunct. Trebuie să ne pregătim pentru 
marşul care ne aşteaptă, zise Crassus. Când se întoarse, îl bătu 
pe umăr pe lulius. Vreau ca Primigenia să vină cu mine când 
plec, îi zise încet. 

— Va fi gata, îi promise Iulius. 


Crassus stătea relaxat în căldura băii, lăsând greutăţile zilei 
să se scurgă din el. Afară se întunecase repede, dar încăperea 
băii era luminată de lămpi şi lumânări care pâlpâiau uşor. Aerul 
era îngreunat de aburii care se ridicau din apă. Îşi odihni braţele 
pe marginea de marmură a bazinului. Îi făcea plăcere să simtă 
pe piele răceala pietrei. Apa îi ajungea până la gât, dar Crassus 
şedea pe scaunul neted, de piatră, de sub suprafață şi putea să 
se relaxeze complet. Expiră uşor, întrebându-se cum de bazinul 
lui de acasă nu era niciodată atât de confortabil. 

Servilia stătea goală în faţa lui. Numai umerii îi ieşeau din 
apă. Când se mişca, rotunjimile pline ale sânilor se iveau preţ 
de câteva clipe ispititoare, apoi se scufundau din nou sub apa 
incețoșată de uleiurile dulci pe care le turnase în bazin. De cum 
ajunsese la ea, știuse că asta voia Crassus, obosit şi irascibil. 
Dispoziţia aceea trecuse după ce degetele ei masaseră toate 
locurile dureroase de pe gâtul senatorului. Apoi, intraseră în 
bazinul scufundat în pardoseala unei încăperi din partea privată 
a casei. Servilia fusese mereu în stare să intuiască dispoziţia în 
care se găsea senatorul. 

Femeia privea cum încordarea zilei se scurgea din Crassus, 
amuzată de suspinele şi mormăielile lui. Ştia ceva despre el ce 
joar puţini oameni bănuiau. Şi anume că era un om îngrozitor 

de singur, care adunase bogății şi influenţă, dar renunţase la toți 
prietenii din tinerețe. Rareori voia mai mult de la ea decât să 
stea de vorbă singuri. Totuși, Servilia ştia că vederea goliciunii 
ei încă îl stârnea dacă îşi propunea asta. Aveau o relaţie tihnită, 
lipsită de grija sordidă a plăţii, care le-ar fi stricat intimitatea. 
Singura monedă pe care i-o oferea erau conversațiile acelea 
care de multe ori valorau mult mai mult decât aurul. 

Uleiurile străluceau la suprafaţa bazinului. Cu degetul, 
Servilia trasa modele prin ele, ştiind că lui Crassus avea să-i 
placă priveliştea. 

— Ai înviat Primigenia, zise ea. Fiul meu e grozav de mân- 
dru de oamenii pe care a reuşit să-i adune. 

Crassus zâmbi uşor. 

— Dacă l-ai fi cunoscut pe Marius, ai fi ştiut de ce mi-a făcut 
atâta plăcere reinstituirea Primigeniei. 

Senatorul preferă să nu amintească de rolul pe care îl juca- 
seră Pompei şi Cinna. Nu-i plăcea să audă numele acelea în 
casa ei. Încă un lucru pe care Servilia îl înţelesese fără să 
vorbească despre asta. 

Servilia se ridică din apă, întinzându-şi braţele suple pe 
maginea bazinului, astfel încât sânii să-i fie perfect vizibili. 
Era foarte mândră de ei şi se mişca fără jenă. Crassus zâmbi 
admirativ. Când era cu ea, se simţea perfect liniştit. 

— Am fost surprins când am auzit că i-a cedat comanda lui 
Iulius, zise senatorul. 

Servilia ridică din umeri, gest care îl fascina. 

— Brutus îl iubeşte pe Iulius. Roma este norocoasă să aibă 
asemenea fii. 

— Cato n-ar fi de aceeaşi părere, draga mea. Trebuie să te 
fereşti de el. 

— Ştiu, Crassus. Amândoi sunt atât de tineri! Prea tineri 
chiar ca să înțeleagă că datoriile care se tot adună reprezintă un 
pericol pentru ei. 

Crassus suspină. 

— Tu mi-ai cerut ajutorul, mai ţii minte? N-am stabilit nici 
un fel de limită pentru cheltuielile Primigeniei. Ai vrea să şterg 
datoria cu totul? Aş deveni ţinta batjocurii tuturor. 

— Pentru că ai înviat din cenușă legiunea lui Marius? Nicio- 
dată. Te-ai purtat ca un om de stat, Crassus, toată lumea va 
înțelege asta. Ai făcut un lucru nobil. 

Crassus râse scurt, odihnindu-şi capul pe piatra rece şi ui- 
tându-se la tavanul de care aburii se agăţau într-o negură rece. 

— Măgulelile tale sunt cam străvezii, nu crezi? E vorba to- 
tuşi de foarte mulți bani, oricât de mult m-aş bucura să văd 
Primigenia pe liste. 

— Te-ai gândit că Iulius ar putea să plătească datoria asta? 
Are destul aur. Aerul începuse să-i răcească pielea. Servilia 
tremură ușor şi se scufundă înapoi în apă. Cu atât mai bine 
dacă transformi totul într-un dar. Un gest măreț, care să-i umi- 
lească pe oamenii mărunți din senat. Știu că nu-ţi pasă de bani, 
Crassus, tocmai de asta ai aşa de mulți. Influenţa e ce îţi doreşti 
de fapt. Datoriile sunt de multe feluri. De câte ori nu ţi-am dez- 
văluit informaţii pe care le-ai folosit în avantajul tău? 

Dădu din umeri, ca răspuns la propria întrebare, trimițând 
serculeţe prin apa aburindă. Crassus îşi ridică anevoie capul şi 
“și lăsă privirea să zăbovească asupra ei. Servilia îi zâmbi. 

— Fac asta din prietenie pentru tine şi mă bucur că te pot 
zyuta din când în când. Fiul meu se va gândi mereu la tine cu 
“ecunoștinţă dacă îi dăruieşti banii aceia. Iulius te va susţine în 
wice ai vrea să faci. Asemenea oameni nu se cumpără cu mo- 
zde, Crassus! Sunt mult prea mândri. Dar o datorie iertată? Ar 
3 un gest de nobleţe şi tu ştii asta la fel de bine ca mine. 

— Am să... mă mai gândesc, zise Crassus, închizând ochii. 

Servilia îl privi cum se cufunda într-un somn uşor. Apa înce- 
=use să se răcească. Avea să facă exact cum voia ea. Gândurile 
= alunecară spre ziua procesului, când îl văzuse pe Iulius. Ce 
znăr puternic! Când fiul ei îi cedase Primigenia, Servilia se 
—rebase dacă vreunul dintre ei se gândea la datoria faţă de 


452 CONN IGGULDEN 


Crassus. De-acum, n-avea să mai fie o povară. Ce ciudat că 
gândul la recunoştinţa fiului ei o încânta mult mai puţin decât 
faptul că Iulius avea să afle că ea aranjase darul acela. 

Îşi trecu o mână leneşă peste burtă în timp ce se gândea 
la tânărul roman cu ochi ciudaţi. Poseda o forță care, în cazul 
senatorului adormit, nu era decât un ecou slab, deşi bărbatul 
mai în vârstă era cel care avea să plece în nord cu legiunile. 

Una dintre sclavele ei intră în liniştea mătăsoasă a încăperii. 
O fată superbă, pe care o salvase de la o fermă de prin nord. 

— Doamnă, a venit fiul dumneavoastră împreună cu tribu- 
nul, şopti ea. 

Servilia aruncă o privire spre Crassus, apoi îi făcu semn 
fetei să treacă în locul ei, în apa caldă. Dacă se trezea între 
timp, lui Crassus nu i-ar fi plăcut să fie singur. lar fata era în- 
deajuns de frumoasă, încât să-i trezească interesul până şi lui. 

Servilia îşi trase un halat pe pielea udă și tremură ușor de 
nerăbdare. Se opri o clipă în faţa unei oglinzi imense, prinse în 
perete. Îşi îndepărtă părul umed de pe frunte. Spre surpriza ei, 
simţi cum i se strânge stomacul de încordare la gândul că avea să-l 
cunoască în sfârşit pe Iulius. Zâmbi amuzată de propria reacție. 

Brutus şedea alături de Iulius, într-o încăpere care n-avea 
nimic din arta cu care erau decorate camerele de afaceri. Era 
mobilată simplu, iar pereţii erau îmbrăcaţi într-o stofă cu modele 
discrete, ce crea impresia de căldură. Un foc mic pâlpâia în 
cămin. În lumina aurie, cei doi bărbaţi se ridicară să o întâmpine. 

— Mă bucur să te cunosc, în sfârşit, Cezar, zise ea, întin- 
zând mâna. 

Halatul se lipea de ea exact aşa cum sperase, iar lulius se 
chinuia să nu se holbeze. Expresia de pe faţa lui îi stârnea o 
enormă plăcere Serviliei. 

Iulius se simţi copleșit de femeia aceea. Se întrebă dacă 
pe Brutus nu-l deranja că era aproape goală, în ciuda pânzei 
care-i acoperea pielea. Îşi dădu seama că abia ieşise din baie 
şi inima începu să-i bubuie când se gândi la ce se întâmplase 

poate înainte de sosirea lor. Nu era frumoasă, îşi spuse, dar, 
când zâmbea, dezvăluia o senzualitate cu totul lipsită de prefă- 
cătorie. Deveni slab conştient că nu se mai culcase cu o femeie 
de atât de mult timp, încât aproape că uitase cum era. Oricum, 
nu-şi amintea ca Alexandria sau Cornelia să-l fi stârnit atât de 
uşor ca femeia aceasta. 

Roşi ușor când îi strânse mâna. 

— Fiul tău vorbeşte foarte frumos despre tine. Mă bucur că 
te-am întâlnit, chiar dacă numai pentru câteva clipe, înainte să 
mă întorc acasă. Îmi pare rău că nu pot sta mai mult. 

— Da, Primigenia a fost chemată să zdrobească răscoala 
sclavilor, zise ea, dând din cap. Ochii lui se măriră ușor, când 
înţelese ce spunea. Nu vreau să te rețin. Și trebuie să mă întorc 
în baie. Dar ţine minte că ai o prietenă aici, dacă vei avea vreo- 
dată nevoie de ceva. 

Iulius se întrebă dacă într-adevăr văzusese o promisiune în 
ochii care îl priveau cu atâta căldură. Avea vocea joasă şi moale, 
ar fi putut să-și uite de sine ascultând-o. Scutură brusc din cap, 
de parcă ar fi încercat să se trezească dintr-un vis. 

— Voi ţine minte, zise el, înclinând ușor capul în timp ce 
o privea. 

Servilia se uită la Brutus, şi lulius aruncă o privire spre 
pânza umedă care i se curba în jurul sânilor. Roşi din nou când 
Servilia îi surprinse privirea şi zâmbi cu plăcere vădită. 

— Brutus, te rog să-l mai aduci cândva, când veţi avea mai 
mult timp. Fiul meu vorbeşte foarte frumos și despre tine. 

Iulius îşi privi prietenul care se încruntase ușor. 

— Aşa voi face, răspunse Brutus. 

Plecă împreună cu Iulius. Servilia privi în urma lor. Își trecu 
ușor degetele peste sâni, gândindu-se la tânărul roman. Sfâr- 
curile tari n-aveau nimic de-a face cu aerul rece. 


Brutus găsi uşor casa în care locuia Alexandria, în ciuda în- 
tunericului de pe străzi. Purta armura graţie căreia nu era tocmai 

o ţintă atrăgătoare pentru bandele de raptores care îi vânau pe 
cei slabi sau săraci. Atia, mama lui Octavian, deschise ușa cu 
o privire temătoare, care dispăru imediat ce îl recunoscu. Intră 
în urma ei, întrebându-se câți alții trăiau cu groaza că soldaţii 
puteau să vină în miez de noapte, să-i înșface. Senatorii se 
înconjurau de gărzi, în vreme ce poporul Romei nu-şi permitea 
altă apărare decât uşa pe care o zăvora împotriva oraşului. 

Alexandria era acolo. Pe Brutus îl stânjenea cumplit pre- 
zenţa mamei lui Octavian, care pregătea masa de seară la câțiva 
paşi de ei. 

— Am putea sta de vorbă într-un loc mai retras? întrebă. 

Alexandria aruncă o privire spre uşa deschisă de la camera 
ei. Atia strânse din buze până când gura îi deveni o linie subţire. 

— Nu la mine în casă, zise ea, încruntându-se la Brutus. Voi 
doi nu sunteţi căsătoriți. 

Brutus roşi. 

— Plec mâine. Voiam numai să... 

— Lasă că pricep eu ce voiai, dar nu la mine în casă. 

Atia se apucă din nou de tăiatul legumelor. Alexandria şi 
Brutus îşi înăbuşiră chicotelile, care n-ar fi făcut altceva decât 
să-i confirme bănuielile. 

— Hai să mergem afară, Brutus. Sunt convinsă că Atia te 
va socoti mai demn de încredere sub privirile vecinilor, zise 
Alexandria. 

Îşi puse mantia şi-l urmă pe Brutus în noapte. 

Atia ridică fundul de tocat deasupra oalei cu fiertură, nea- 
fectată de împunsătura fetei. 

Când rămaseră singuri, Alexandria se strecură în brațele 
lui. Se sărutară. Deşi se întunecase, străzile erau încă pline de 
oameni. Brutus se uită enervat în jur. Pragul uşii abia îi ferea 
de vânt. Nici pomeneală de intimitatea pe care şi-ar fi dorit-o. 

— E ridicol! zise el, deşi adevărul era că sperase ca întâlnirea 
lui cu Alexandria să fie exact cum spusese Atia. Avea să plece 

să lupte pe câmpuri îndepărtate şi devenise aproape o tradiţie 
ca, în noaptea de dinainte, să-și găsească un pat primitor. 

Alexandria râse şi îl sărută pe gât, în locul în care pielea 
tânărului era rece din cauza armurii. 

— Trage mantia în jurul amândurora, îi șopti ea la ureche, 
făcând să-i crească pulsul. 

Brutus aranjă stofa în așa fel încât să-i cuprindă pe amândoi. 
Respirau acelaşi aer. 

— O să-mi fie dor de tine, spuse Brutus cu părere de rău, sim- 
ţindu-i trupul lipit de al lui. Cu o mână trebuia să ţină mantia, 
dar își plimbă mâna liberă pe spatele ei cald. Când degetele i 
se încălziră, îşi trecu mâna pe sub stola fetei, pe carnea ei fier- 
binte. Alexandria gemu uşor. 

— Cred că Atia are dreptate, rosti ea în şoaptă, de teamă ca 
femeia cu auz fin să nu audă ce spunea. 

Simţea pe şold mâna mare a lui Brutus şi avea impresia că 
e goală lângă el. Mulțimea care se grăbea în întuneric nu făcea 
decât să-i sporească excitarea. Mantia delimita un spațiu cald 
în spaţiul mai mare, rece. Se lipi şi mai mult de Brutus, simțind 
contururile tari ale armurii. Picioarele lui musculoase erau dez- 
golite, ca de obicei. Cu o îndrăzneală şocantă, Alexandria îşi 
puse mâna pe coapsele lui, simţindu-le forța fină. 

— Ar trebui să o chem să mă apere de tine, zise din nou, miş- 
cându-şi mâinile mai sus. 

Găsi nişte şnururi moi, pe care le desfăcu și îi simţi căldura 
in mână. Atingerea aceea învăluitoare îl făcu pe Brutus să geamă 
ușor. Se uită repede în jur, să vadă dacă nu observase careva. 
Gloata ascunsă în întuneric era neștiutoare. Brusc, își dădu 
seama că nu-i păsa dacă erau văzuţi sau nu. 

— Vreau să mă ţii minte cât eşti plecat, tinere Brutus. Nu 
vreau să te uiţi cu dor la târfele care umblă prin taberele solda- 
ilor, şopti ea. Avem treburi neterminate noi doi. 

— Nu m-aş... oh, zei. Te vreau de atâta timp! 

Pe sub mantie, Alexandria, îşi descheie stola şi-l lăsă să alu- 
nece în ea, închizând ochii strâns. Brutus o ridică fără efort şi 
împreună se sprijiniră de tocul uşii. Se mişcau în tăcere şi nici 
unul nu era conştient de ce se întâmpla în jur. Trecătorii se îmbul- 
zeau pe lângă ei fără să se oprească şi se pierdeau în noapte. 

Alexandria îşi muşcă buzele de plăcere, strângând mantia 
mai tare şi mai tare, până când aproape se sufocă. Platoşa rece 
îi apăsa trupul, dar ea nu simţea disconfortul, ci doar căldura 
lui înăuntrul ei. Răsuflarea lui Brutus era fierbinte pe buzele ei. 
I se tăie respiraţia când îl simţi încordându-se. 

Părea că trecuse o veşnicie până simţiră din nou muşchii în- 
ţepeniţi şi frigul. Alexandria gemu uşor când el se trase în spate. 
Rămase aproape de ea, pe întuneric, mângâind pielea pe care 
nu o vedea, cuprins de un fel de nedumerire. Căldura pe care o 
emanau se învârtejea în aer. În ciuda siguranţei de sine pe care 
o afişa, era ceva vulnerabil în ființa Alexandriei. Dar nu conta. 
N-avea s-o rănească. Se strădui să găsească vorbele cu care să-i 
spună cât de mult însemna pentru el, dar Alexandria îi puse mâna 
pe gură, ca să-i oprească bâlbâielile. 

— Șşşt... Știu. Trebuie doar să te întorci la mine, bărbatul 
meu frumos! Doar să te întorci. 

Îşi potrivi mantia, ca să ascundă dezordinea de sub ea, îl 
mai sărută o dată, apoi deschise uşa şi se topi în lumină. 

Brutus rămase singur. Pierdu câteva momente, aranjându-se, 
ca să fie îndeajuns de decent încât să poată ieşi în stradă. Fiecare 
nerv îi furnica acolo unde ea îl atinsese. Intensitatea a ceea ce 
tocmai se întâmplase îl făcea să se simtă dureros de viu. Plecă 
spre barăci, clătinându-se vag pe picioarele nesigure. 


CAPITOLUL TREIZECI ŞI CINCI 


Inspirând greoi aerul rece, Iulius se întoarse să vadă şar- 
pele strălucitor care se unduia de-a lungul Via Flaminia, în 
josul trecătorii înalte. Primele trei zile fuseseră destul de grele, 
până începuse să-şi recapete condiţia fizică pe care o avusese 
în Grecia. Acum, picioarele i se întăriseră în funii de mușchi, 
iar Iulius savura plăcerea de a istovi un trup ce părea impo- 
sibil de obosit. La sfârșitul celei de-a zecea zile, ajunsese să 
îi placă marșul către Ariminum, în fruntea legiunilor care ve- 
neau în spate. Seara, în tabără, se antrena în lupta cu sabia îm- 
preună cu experţii pe care îi adusese Crassus. Ştia că n-avea 
să fie niciodată un maestru, dar încheieturile îi deveneau mai 
puternice cu fiecare zi. De-acum, numai antrenorii mai erau în 
stare să-i străpungă garda. 

Vântul bătea în rafale în jurul coloanei în marş. Tulius tre- 
mura ușor. Cât fusese plecat din Roma, văzuse multe ţinuturi 
diferite, dar frigul de pe crestele muntelui Apenninus era o nou- 
tate pe care o suporta cu neplăcere mohorâtă, aceeaşi neplăcere 
pe care o oglindeau mulţi soldaţi din jurul lui. 

Îşi mută puţin echipamentul greoi, ca să poată trage la gură 
gâtul cu dop al burdufului de apă. Sorbi prelung, vrând să-şi 
spele din gât gustul de praf. Coloana nu se oprea decât de două 
ori pe zi: o pauză scurtă la prânz, apoi popasul de seară, care în- 
cepea cu trei ore de trudă cruntă. În orele acelea, pregăteau hota- 
rele taberei, astfel încât să reziste unui atac sau unei ambuscade. 

Se uită din nou spre coloana legiunilor şi se minună de cât era 
de lungă. Din înaltul trecătorii, vedea până departe, prin aerul 
limpede, dar ariergarda invizibilă a cavaleriei era la mai mult 
de patruzeci şi cinci de kilometri în urmă. Crassus impusese un 
ritm îndeajuns de alert încât să acopere aproape patruzeci de 
kilometri din zori până la amurg. Ceea ce însemna că oamenii 
din coadă erau la mai bine de o zi în urma lui şi nu aveau să-i 
mai ajungă până la Ariminum. Semnalul pentru fiecare oprire 
trecea de-a lungul coloanei, de la un cornicen la altul. Notele 
stridente se făceau tot mai mici în depărtare, până se pierdeau 
de tot. 

Pretutindeni pe pantele abrupte din jur se întindeau unităţile 
de călăreţi extraordinarii!, care, cu mişcări în zigzag, cercetau 
terenul din faţa coloanei în marș. Ştia că era o tactică standard, 
tot așa cum ştia că nimeni n-ar fi îndrăznit să atace o forţă atât 
de mare decât dacă îşi căuta moartea. 

În fiecare zi se trăgea la sorți numele legiunii care avea 
să fie în avangardă. Cum efectivele Primigeniei erau reduse, 
legiunea lui nu participa la tragerea la sorți. Rămânea la cinci- 
sprezece kilometri în spate, în mijlocul coloanei, ascunse ve- 
derii. Iulius se întreba cum suportau Brutus şi Renius marșul. 
Cabera era mai bătrân decât mulți dintre veteranii cu care lup- 
tase el în Grecia. Înainte să plece din Roma, Iulius crezuse că 
era important să stea aproape de Crassus, dar acum îi era dor de 
prietenii lui. Oricât de mult şi-ar fi încordat vederea, nu putea 
să distingă acvila Primigeniei printre celelalte stindarde. Se 
uită cum cavaleria se plimba în susul şi în josul coloanei, la fel 
ca furnicile-soldaţi pe care le văzuse în Africa, fiind mereu în 
gardă împotriva unui eventual atac pe flancuri, pe care călăreții 
l-ar fi respins în timpul în care legiunile s-ar fi aşezat în formații 
de luptă. 

Iulius mergea în avangardă. Din cauza distanţei, trebuia 
să strige ca să se înţeleagă cu Crassus şi Pompei, care veneau 


! Trupe auxiliare (în Ib. latină, în original) 

călare, în pasul domol al coloanei. Mai bine de patru mii de 
oameni mergeau înaintea lor, astfel încât, când ajungeau seara 
la locul de popas, cei doi generali găseau tabăra aşezată şi 
corturile înălțate. Abia ajunși în tabăra principală, cei doi puteau 
să mănânce şi să-şi înceapă discuţiile în timp ce restul ridicau 
parapete de pământ, închizând astfel un perimetru în stare să 
reziste la aproape orice. 

În fiecare seară, cele trei tabere erau însemnate cu steaguri, 
în exact același mod. Până când soarele apunea în spatele 
munţilor, cele şase legiuni erau închise în careuri imense, care 
aveau până şi drumuri principale: orășele ivite din nimic, în 
mijlocul sălbăticiei. Iulius fusese înmărmurit de nivelul acela de 
organizare pe care soldaţii cu mai multă experienţă îl considerau 
un dat. Seară de seară, bătea cu ciocanul cuiele lungi, de fier, 
care ţineau corturile exact în locurile marcate. Apoi, se alătura 
unităţilor care săpau tranșeea și înfigeau ţepușe în valul de 
pământ ce reprezenta zidul exterior al terenului considerat sigur. 
Țepușele erau întrerupte doar de cele patru „porţi“ prevăzute cu 
santinele şi parole. Deşi preceptorii lui îl învăţaseră câte ceva 
despre tacticile şi viața de campanie a legiunilor, realitatea era 
fascinantă. Iulius înţelese de la bun început că mare parte din 
forța lor venea din greşelile săvârşite în trecut. Dacă Mithridates 
ar fi ridicat în jurul taberei un hotar ca acela pe care îl făceau 
ei seară de seară, Iulius credea că încă ar fi umblat prin Grecia, 
căutând o cale să pătrundă în tabăra regelui. 

Drumul pietruit al Via Flaminia fusese tăiat printr-un defileu 
strâmt, între pante acoperite de pietriș. Lumina începuse deja 
să pălească, dar Iulius era sigur că Pompei şi Crassus aveau să 
continue marșul până ce avangarda ajungea pe teren deschis, 
indeajuns de larg încât să cuprindă prima tabără. Din raţiuni 
de siguranţă, una dintre legiuni trebuia să rămână în urmă, pe 
câmpie. Astfel, defileul rămânea gol, cu excepţia santinelelor şi 
a trupelor de extraordinarii care continuau să patruleze călare. 
Orice s-ar fi întâmplat, legiunile nu trebuiau să fie luate prin 
surprindere de nici un duşman, prudenţă pe care o dobândiseră 

cu o sută de ani înainte, în timpul luptelor cu Hannibal. Iulius îşi 
aminti cât respect nutrea Marius față de inamicul de odinioară. 
Totuşi, până şi Hannibal căzuse în faţa Romei. 

Ținuturile acelea fuseseră cândva sălbatice, dar acum 
parapetele largi de pe Via Flaminia despicau munţii, întrerupte 
la fiecare treizeci şi cinci de kilometri de posturi de gardă. În 
jurul acestora se dezvoltaseră nenumărate sate, pe măsură ce 
oamenii se adunau la umbra Romei. Mulţi dintre săteni lucrau la 
întreţinerea drumului. Din când în când, Tulius zărise grupuri de 
muncitori care aşteptau, perfect indiferenți la orice, mai puţin la 
ceea ce le întrerupea munca. Alteori, trecuseră pe lângă negustori 
ce fuseseră obligaţi să elibereze drumul şi care îi priveau cu 
un amestec de furie şi uimire. Nu puteau să înainteze înspre 
Roma câtă vreme legionarii în marş ocupau drumul. Aceia 
dintre ei care făceau negoţ cu bunuri perisabile îi priveau cu 
figuri întunecate în timp ce socoteau pierderile pe care aveau să 
le sufere. Legionarii îi ignorau. Drumurile comerciale fuseseră 
construite cu braţele şi spinările lor, deci ei aveau întâietate. 

Iulius îşi dori să fi fost şi Tubruk acolo. La vremea lui, 
fostul gladiator călătonse pe aceeaşi rută, prin munţi, până pe 
câmpiile întinse din nord, unde Crassus spera să poată da lupta 
cu armata sclavilor. Dar administratorului domeniului nu i-ar 
fi plăcut să plece din nou în campanie, chiar dacă Iulius l-ar fi 
scutit de sarcina de a o păzi pe Comelia. 

Gura i se încleștă involuntar când se gândi la despărţirea de 
ea. Fusese amară şi, cu toate că lui nu-i plăcuse că trebuia să 
plece şi să lase funa aceea proaspătă să atârne între ei, nu mai 
putuse amâna. Trebuise să se alăture Primigeniei în mijlocul 
armatei uriaşe, care aștepta plecarea pe Campus Martius. 

Amintirea celeilalte plecări a lui de la Roma reprezenta 
o rană ce nu se vindecase încă. Atunci, Roma ardea în zare, 
în spatele lui, iar oamenii lui Sulla vânau ultimele resturi ale 
Primigeniei. lulius făcu o grimasă. Primigenia trăia în timp ce 
carnea otrăvită a lui Sulla se făcuse scrum. 

Procesul împotriva lui Antonidus reuşise să spele, până la 
un punct, numele lui Marius. Dar, atâta timp cât vechea clică a 
lui Sulla trăia şi-şi făcea jocurile meschine în senat, Iulius ştia că 
nu putea să plăsmuiască oraşul pe care şi-l dorise unchiul său. 
Cato era în deplină siguranță câtă vreme duşmanii lui cei mai 
înverşunaţi erau pe câmpul de luptă. Dar, la întoarcere, Iulius 
avea să-şi unească forţele cu ale lui Pompei şi să-l doboare. 
Puţini erau cei care înțelegeau la fel de bine ca însuşi Pompei 
cât era de important să-l distrugă. Preţ de o clipă, Iulius se gândi 
la fiul lui Cato. Ar fi fost foarte uşor să-l trimită în prima linie, 
din nou şi din nou, până când avea să fie ucis. Dar o asemenea 
victorie asupra lui Cato ar fi fost o laşitate. Îşi jură că, dacă-i 
era sortit să piară, Germinius avea să moară ca orice alt soldat. 
La voia întâmplării. Fiica lui Pompei fusese găsită ţinând în 
palmă un însemn de lut pe care era scris numele lui Sulla. Dar 
Iulius n-avea să se coboare până la a omori nevinovaţi. Spera 
totuși că senatorul obez era bolnav de grija fiului său. N-avea 
decât să nu doarmă nopțile în timp ce ei luptau pentru Roma. 

Întâi, aveau să fie luni nesfârşite, amare, de campanie. Julius 
ştia că ar fi avut mare noroc să vadă Roma mai curând de un 
an. Putea să rabde. Numai o armată întreagă ar fi putut să-i ia 
cu asalt domeniul, iar Cinna, tatăl Corneliei, rămăsese în urmă, 
să-i țină piept lui Cato în senat. Formaseră o alianţă extrem de 
puternică. Ce nu putea oare face cu forţa lui Pompei şi averea 
lui Crassus la dispoziţie? 

Comurile suflară semnalul de oprire în vreme ce Iulius 
trecea prin defileu, în lumina tot mai slabă a zilei. Vedea cum 
Via Flaminia se îngropa într-o vale, apoi se cățăra pe un vârf 
negru, depărtat, despre care se zicea că era ultimul urcuş până 
‘a Ariminum. Își dori ca Brutus să fi fost acolo, să vadă şi el. 
Sau măcar Cabera, care venea cu trupele auxiliare, şi mai de- 
zarte în josul coloanei. Rangul lui de tribun militar îi permisese 
să meargă în frunte, dar un marş forţat nu era tocmai potrivit 
zentru ca doi prieteni să lenevească. 

La apusul soarelui, primul rând de gărzi îşi ocupă poziţiile. 
Îşi lăsaseră scuturile în tabără, aşa cum cerea o veche tradiţie. 
Ordinea se aşternu peste peisajul neregulat. Zece mii de soldaţi 
mâncară repede, apoi se culcară în orașul miniatural pe care 
îl ridicaseră. În timpul nopții erau treziţi în schimburi, ca să 
stea de veghe. Santinelele abia întoarse treceau în locul lor, în 
aşternuturile calde, o adevărată binecuvântare după aerul rece 
de pe munte. 

Iulius ţinu strajă în întuneric, privind peste valul de pământ, 
la terenul aspru din jur. Luă plăcuţa de lemn pe care i-o dădu 
un centurion şi învăță parola cioplită. Apoi, rămase singur în 
beznă. Tabăra din spate era liniştită. Zâmbi acru când pricepu 
de ce nu li se dădea voie să-şi ia scuturile cu ei când stăteau de 
veghe: era mult prea uşor să-ţi sprijini capul pe marginea de sus 
a scutului, după aceea capul pe braţe şi să aţipeşti. Rămase treaz 
şi se întrebă cât trecuse oare de când o santinelă fusese prinsă 
dormind. Pedeapsa era să fii omorât în bătaie chiar de către cei 
cu care împărțeai cortul, lucru care îi descuraja şi pe cei mai 
osteniţi dintre soldaţi să închidă ochii. 

Schimbul lui a fost lipsit de întâmplări. Fu înlocuit de 
altcineva din cort. Voia să adoarmă cât mai repede. Necazurile 
cu Comelia şi Cato îi păreau foarte îndepărtate, așa cum stătea 
cu ochii închişi şi asculta sforăitul bărbaţilor din jur. Era uşor 
să-ţi închipui că nici o putere de pe lume nu putea să tulbure 
acea întindere de forță pură pe care Crassus o adusese la nord de 
Roma. Ultimul gând care îi trecu prin minte, înainte să alunece 
în somn, fu speranţa că el şi Brutus aveau să transforme numele 
Primigeniei într-o adevărată făclie, în baia de sânge care avea 
să urmeze. 


Li ii 
Octavian scoase un strigăt pițigăiat, în semn de provocare 


pentru roiul de adversari care îl înconjurau. Ei nu înțelegeau că 
se născuse un mare războinic şi fiecare lovitură pe care o dădea 

trimitea un dușman în braţele morţii, strigând după maică-sa. Se 
năpusti şi-l spintecă pe conducătorul lor, care, în închipuirea lui 
infierbântată, semăna bine cu ucenicul măcelarului. Dușmanul 
se prăbuşi cu gâlgâit de sânge şi-i făcu semn lui Octavian să-şi 
apropie urechea de buzele lui şi să-i asculte ultimele cuvinte. 

— M-am bătut într-o sută de lupte, dar n-am întâlnit vreodată 
un adversar atât de priceput, zise acesta cu ultima suflare. 

Octavian chiuia şi alerga în jurul grajdurilor, învârtind sabia 
grea deasupra capului. Dintr-odată, o mână puternică îi apucă 
strâns încheietura şi-l facu să scâncească. 

— Ce-ţi închipui că faci cu sabia mea? întrebă Tubruk, 
respirând greu pe nas. 

Copilul se strâmbă, aşteptând lovitura şi, fiindcă aceasta nu 
veni, deschise ochii. Văzu că fostul gladiator se uita fix la el, 
aşteptând un răspuns. 

— Îmi pare rău, Tubruk! Am împrumutat-o doar, ca să mă 
antrenez. 

Ținând bine încheietura băiatului, Tubruk se aplecă şi-i luă 
sabia dintre degetele moi. Ridică lama şi înjură de furie când 
se uită la ea, făcându-l pe Octavian să tresară. Ochii copilului 
se măriră de groază când văzură expresia de pe faţa lui Tubruk. 
Crezuse că avea să se întoarcă de la câmp abia peste câteva ore 
şi până atunci ar fi pus sabia la loc. 

— la uite ce-ai făcut! Ai habar cât o să dureze să-i refac 
tăişul? Nu, sigur că n-ai. Eşti doar un prost mic, care crede că 
poate să fure tot ce pofteşte! 

Ochii lui Octavian se umplură de lacrimi. Nu-şi dorea nimic 
mai mult pe lume decât ca Tubruk să fie mulțumit de el, iar 
dezamăgirea bătrânului gladiator era mai rea decât orice durere. 

— Îmi pare rău, n-am vrut decât s-o iau cu împrumut. O ascut 
zu la loc de n-o să se mai vadă nici o urmă! 

Tubruk se uită din nou la sabie. 

— Dar ce-ai făcut? Ai vrut s-o faci țăndări cu bună ştiinţă? 
Nu mai poţi s-o ascuţi. Trebuie dată pe tocilă. Sau, şi mai bine, 

pot s-o arunc la gunoi. Am luptat cu sabia asta în arenă şi în 
trei războaie. Şi mi-o strică într-o oră un copil nătărău, care nu 
poate să-şi ia mâna de pe lucrurile altora. Ai mers prea departe 
de data asta, ţi-o jur. 

Prea furios ca să mai spună ceva, Tubruk aruncă sabia la pă- 
mânt şi-i dădu drumul copilului care se smiorcăia. leşi ca o fur- 
tună din grajduri şi-l lăsă pe Octavian singur în nenorocirea sa. 

Copilul luă din nou arma şi-şi trecu degetul peste muchia 
care, în unele locuri, se îndoise de tot. Se gândi că putea să facă 
rost de o piatră bună de ascuţit şi să dispară de la domeniu pentru 
vreo două ore. Până să se întoarcă, Tubruk s-ar fi calmat şi el ar 
fi putut să-i dea sabia înapoi. Văzu în închipuire cât de surprins 
ar fi fost bătrânul gladiator să vadă lama perfect refăcută. 

— „N-am crezut că e posibil!“ zise Tubruk, în închipuirea 
lui, uitându-se atent la tăiş. Octavian se gândi cum nu i-ar fi 
răspuns, doar ar fi adoptat o expresie umilă, până când Tubruk 
i-ar fi ciufulit părul şi incidentul ar fi fost uitat. 

Visul îi fu întrerupt de întoarcerea lui Tubruk. Octavian 
scăpă sabia din mână când dădu cu ochii de fâşia de piele cu 
care venise. 

— Nu! Am zis că-mi pare rău! Am să repar sabia, promit! 
urlă Octavian, dar Tubruk păstră o tăcere cruntă în timp ce-l 
târî afară din grajd. 

Băieţelul se zvârcoli fără speranţă când Tubruk îl târî prin 
curte. Mâna aceea îl ţinea cu putere de om mare şi nu putea să 
scape chiar dacă mai crescuse şi el. 

Cu mâna cu care ţinea cureaua, Tubruk ridică zăvorul mare 
al porţii principale, icnind din cauza efortului. 

— De mult trebuia să fac asta! Uite drumul spre oraş! Te 
sfătuiesc să apuci pe el şi să ai grijă să nu mai dai ochii cu mine 
vreodată. Dacă rămâi, am să te bat până te-nveţi minte. Cum 
vrei, stai sau pleci? 

— Nu vreau să plec, Tubruk, strigă copilul printre suspine 
de proază şi derută. 

Tubruk își încleştă gura, surd la tânguielile lui. 

— Bun, atunci, zise amenințător şi înșfăcă tunica lui Octavian. 
Îl lovi cu cureaua al cărei pocnet stârni ecouri prin curte. 

Octavian se zbătu înnebunit, urlând incoerent şi văitându-se, 
dar Tubruk nu-l băgă în seamă. Ridică din nou cureaua. 

— Tubruk! Opreşte-te! zise Cornelia. 

leşise în curte să vadă de unde venea zarva aceea şi-acum 
stătea în faţa lor, cu ochii în flăcări. Octavian profită de mo- 
ment ca să-şi smulgă tunica din mâna lui Tubruk şi fugi lângă 
Comelia, luând-o în braţe şi ascunzându-şi faţa în rochia ei. 

— Ce-i faci copilului, Tubruk? se răsti Cornelia. 

Administratorul nu răspunse. Păşi înspre ea, ca să-l apuce 
din nou pe Octavian. Chiar și cu faţa ascunsă în rochia Corneliei, 
băiatul simţi că vine şi se ascunse în spatele ei. Comelia întinse 
mâinile pentru a-l ţine pe Tubruk la distanţă, într-o izbucnire 
frenetică de energie care-l făcu pe Tubruk să facă un pas în 
spate, cu pieptul tresăltând. 

— Opreşte-te imediat! E îngrozit, nu vezi? zise Cornelia. 

Tubruk scutură uşor din cap şi-şi aţinti privirea în ochii ei. 

— Când o să fie mare, n-o să-i prindă deloc bine dacă-l laşi să 
se ascundă după tine acum. Vreau să mă ţină minte data viitoare 
când îi trece prin cap să mai şterpelească vreun lucru. 

Cornelia se aplecă şi luă mânuţele lui Octavian în mâi- 
aile ei. 

— De data asta ce-ai mai luat? întrebă. 

— l-am luat sabia cu împrumut. Voiam s-o pun la loc. Da’ 
s-a tocit şi n-am apucat s-o ascut, că s-a întors Tubruk, se văită 
Octavian jalnic, pândind cu coada ochiului la Tubruk, ca să 
-adă dacă încerca din nou să pună mâna pe el. 

Cornelia dădu din cap. 

— L-ai stricat sabia? Of, Octavian. E prea grav. Trebuie să te 
zau pe mâna lui. Îmi pare rău. 

Octavian ţipă când Comelia îi desprinse cu fermitate dege- 
2le de pe rochie şi Tubruk îl înşfăcă din nou de tunică. Tânăra 

îşi mușcă nefericită buza de jos, cât timp Tubruk îi mai trase 
patru curele lui Octavian. Apoi, îi dădu drumul şi copilul ţâşni 
în întunericul ca de tăciune al grajdurilor. 

— Îi e tare frică de tine, zise Cornelia, uitându-se în urma lui. 

— Poate, dar a căutat-o cu lumânarea. I-am trecut cu vederea 
lucruri pe care nu le-aş fi acceptat din partea lui Iulius şi a lui 
Brutus când erau de vârsta lui. Umblă numai cu capul în nori, 
copilul ăsta. N-are cum să-i strice că i-am încins bine spinarea. 
Poate că, data viitoare când vrea să fure, o să-i meargă mâinile 
mai încet. 

— Sabia e distrusă? întrebă Cornelia, simțindu-se nesigură 
încă în preajma acelui om care-l cunoscuse pe Iulius când era 
de seama lui Octavian. 

Tubruk dădu din umeri. 

— Probabil că da. Dar băiatul n-o să fie. Dar dacă-şi mai făcea 
de cap prin oraş, cum ştie el, ar fi fost cât de curând. Lasă-l să 
stea-n grajd o vreme. La cum îl cunosc, o să se smiorcăie bine 
şi-apoi o să vină la mâncare, de parcă n-ar fi pățit nimic. 

Dar Octavian nu apăru la masa de seară. Când se lăsă întu- 
nericul, Clodia îi duse un castron cu mâncare. Nu-l găsi în 
grajd. ÎI căutară peste tot, dar nu găsiră nici un semn. Și el, şi 
sabia dispăruseră. 


xokk 


— Eşti prea urât ca să poți să lupți bine cu sabia, zise Brutus 
vesel, mişcându-se uşor în jurul legionarului furios. 

La căderea întunericului, oamenii se adunaseră în mijlocul 
taberei, cum făcuseră în ultimele trei seri, ca să se uite la între- 
cerile pe care le pornise Brutus. 

— Ai nevoie de un pic de îndemânare, e adevărat, dar con- 
tează şi să fii frumos, continuă el, privindu-l foarte atent pe 
celălalt, în ciuda împunsăturilor. 

Legionarul se întoarse cu faţa la el, apucând un pic prea 
strâns sabia de antrenament. Armele acelea de lemn cu greu 

puteau fi considerate mortale, dar o lovirură puternică putea 
să-ţi rupă un deget sau să te lase fără un ochi. Lamele de lemn 
fuseseră scobite pe dinăuntru şi umplute cu plumb, astfel încât 
erau mai grele decât un gladius. Când soldaţii puneau mâna pe 
săbiile adevărate, acestea le păreau miraculos de uşoare. 

Brutus se răsuci pe loc, ca să evite o lovitură lungă şi lăsă 
sabia celuilalt să treacă la câţiva centimetri de el. Pornise între- 
cerile acelea în seara celei de-a şasea zile, când îşi dăduse seama 
că nu era nici pe departe atât de obosit pe cât s-ar fi aşteptat să 
fie. Luptele se transformară iute în distracţia principală a sol- 
daţilor plictisiţi, atrași şi de asigurările încrezute ale lui Brutus 
că nu era nici unul printre ei care să-l poată învinge. Uneori, se 
lupta cu trei, patru la rând. Până şi jocurile de noroc încetaseră. 
Toţi banii erau pariaţi pe sau împotriva lui Brutus. Dacă reușea 
să câştige în continuare, ar fi încheiat marşul acela ca posesor 
al unei mici averi. 

— Vezi tu, oamenilor le plac eroii chipeşi. Şi tu nu prea te 
poţi numi aşa, anunţă Brutus. 

Lansă un atac brusc și icni la sfârşit. 

— Nu e ceva evident, un nas urât sau vreo gură strâmbă... 

Lansă o combinaţie învăluitoare, pe care adversarul o pară 
disperat. Brutus făcu un pas în spate, ca să-i dea celuilalt timp 
să-şi revină. Legionarul acela fusese tot aşa de înfumurat la 
inceput, însă acum stropi de sudoare îi săreau din păr când se 
ferea şi ataca. Brutus se uită chiorâș la faţa lui, de parcă îi eva- 
lua trăsăturile. 

— Nu, e o urâţenie adunată, de parcă toate se îmbină aiu- 
rea, zise. 

Soldatul mârâi şi se pregăti să dea o lovitură care i-ar fi 
zrăpat capul lui Brutus dacă l-ar fi nimerit. În schimb, trecu pe 
:ângă şi soldatul o urmă. Brutus îl lovi uşor cu sabia, la baza 
zâtului, doar cât să-l facă să se dezechilibreze. Legionarul căzu 
cât era de lung. Sări în picioare, cu pieptul tresăltând. 

— Mâine? Cred că pot să te bat dacă-mi mai dai o şansă, aşa 
zrât cum sunt. 

Brutus ridică din umeri şi arătă spre şirul de soldaţi care 
aşteptau. 

— Sunt câţiva înaintea ta, dar încerc să vorbesc cu Cabera, 
să te treacă primul pentru mâine-seară dacă mai vrei. Ții sabia 
prea strâns, să ştii. 

Soldatul se uită la mâna încleştată pe mâner şi dădu din cap. 

— Lucrează-ţi încheieturile, continuă Brutus serios. Când 
vei ajunge să te încrezi în forța lor, vei putea să te mai destinzi 
un pic. 

Individul se întoarse în mulţime, mișcând încet, concentrat 
sabia de lemn. Cabera îl aduse pe următorul, împingându-l în 
faţă ca pe un copil preferat. 

— Ăsta zice că e bun. A fost campion pe centurie acum câţiva 
ani. Intendentul vrea să ştie dacă pariurile merg mai departe. 
Cred că a început să se îngrijoreze, zise Cabera zâmbind, fericit 
că reuşise să se strecoare până la corturile Primigeniei după ce 
petrecuse o seară extrem de plicticoasă în ariergardă. 

Brutus se uită de sus în jos la noul adversar, observându-i ume- 
rii puternici şi mijlocul subțire. Bărbatul se prefăcu că nu vede 
cum era cântărit din priviri şi începu să-şi încălzească muşchii. 

— Cum te cheamă? întrebă Brutus. 

— Domitius. Sunt centurion, răspunse omul. 

Individul acela avea ceva care-l făcu pe Brutus să-şi îngus- 
teze ochii bănuitor. 

— Zici că ai fost campion pe centurie? Acum câţi ani? 

— Trei. Și campion pe legiune, anul trecut, răspunse Domitius, 
continuându-și exerciţiile fără să se uite la bărbatul mai tânăr. 

Brutus schimbă o privire cu Cabera. Observă că mulțimea din 
jurul lor crescuse atât de mult, încât probabil că nu lipseau decât 
santinelele. Venise şi Renius. Brutus se încruntă când îl văzu. Îi 
venea greu să se relaxeze când omul care îl învățase tot ce ştia 
dădea din cap a neîncredere. Îşi concentră stăpânirea de sine. 

— Uite cum stă treaba, Domitius. Sunt sigur că eşti foarte 
priceput, dar în fiecare generaţie există unul care e mai bun 
decât toți ceilalţi. E o lege a firii. 

Domitius îşi încălzea în tihnă muşchii picioarelor. Părea că 
se gândea serios la ce auzise. 

— Probabil că ai dreptate, răspunse. 

— Am dreptate. Întotdeauna, cineva trebuie să fie cel mai 
bun din generaţie şi aproape că mă jenez să-ţi spun că acela 
sunt eu. 

Brutus pândi reacţia lui Domitius. 

— Aproape că te jenezi? murmură acesta, relaxându-şi muş- 
chii spatelui. 

Pe Brutus îl enervă calmul legionarului. Era ceva deranjant 
în mişcările acelea hipnotice. 

- Bun. Cabera? Du-te la intendent şi zi-i că se mai pariază 
pentru o luptă cu acest Domitius. 

— Nu cred că... începu Cabera, uitându-se cu îndoială la 
intrus. 

Domitius era cu aproape un cap mai înalt decât Brutus şi 
bătrânul rareori văzuse pe cineva care să se mişte cu asemenea 
control, uşurinţă şi echilibru. 

— Tu zi-i aşa. Încă una şi vin să-mi iau banii. 

Cabera se strâmbă şi o luă la fugă. Domitius se ridică de 
parcă se desfășura de pe un ghem şi îi zâmbi lui Brutus. 

— Asta aşteptam, spuse. Prietenii mei au pierdut prea mulți 
bani pariind împotriva ta. 

— Şi lucrul ăsta nu-ţi zice nimic? Hai să-i dăm drumul atunci, 
rosti Brutus scurt. 

Domitius oftă. 

— Voi, ăştia scunzi, n-aveţi niciodată răbdare, spuse, dând 
din cap. 


Octavian își şterse nasul cu braţul, lăsând o dâră argintie pe 
piele. La început, orașul i se păruse altfel decât îl ştia. Nu-i fu- 
sese greu să treacă de gărzile de la porţi, ascuns după o căruţă, 
dar, odată intrat, gălăgia, mirosurile şi graba mulţimii îi păru- 
seră deconcertante. Îşi dădu seama că lunile petrecute pe dome- 
niu îl făcuseră să uite energia care vibra în oraş, chiar şi noaptea. 

Spera că Tubruk îşi făcea griji pentru el. „Peste vreo zi, 
două, se gândi Octavian, o să mă primească înapoi cu braţele 
deschise.“ Mai ales dacă îl convingea pe Tabbic să dea lama 
pe tocilă şi să-i refacă tăişul. Nu trebuia decât să se ferească de 
necazuri până dimineaţa, când avea să se deschidă micul atelier. 
Ținea sabia sub braţ, înfăşurată într-o pătură de la grajd. Altfel, 
n-ar fi ajuns prea departe cu ea. L-ar fi oprit vreun cetățean cu 
spirit civic sau, mai rău, i-ar fi furat-o vreun hoţ, ca să o vândă 
la unul dintre atelierele mai ieftine decât al lui Tabbic. 

Aproape fără să-şi dea seama, Octavian se lăsă purtat de 
pași în direcţia casei mamei lui. Dacă putea să stea acolo peste 
noapte, în vreo zi, două ar fi rezolvat cu Tabbic şi ar fi putut să 
se întoarcă pe domeniu. lar Tubruk n-ar mai fi fost supărat pe 
el. Încercă să-şi închipuie reacția mamei lui când l-ar fi văzut. 
Se strâmbă. Mda, ar fi găsit sabia şi ar fi crezut că a furat-o. Ca 
mamă, nu prea avea încredere în el, recunoscu trist în sinea lui. 
Niciodată nu-l credea, nici când spunea adevărul, lucru care-l 
înfuria de fiecare dată. 

Poate că era mai bine să-i facă un semn Alexandriei să 
coboare, fără să dranjeze toată casa. Ea ar fi înţeles mai ușor 
decât maică-sa că trebuia să facă asta. 

Tropăi printre gloatele nopții, ferindu-se de vânzătorii de pe 
stradă şi luptând cu impulsul de a şterpeli din fugă mâncarea 
caldă, care umplea aerul de mirosuri îmbietoare. Era mort de 
foame, dar burta goală nu însemna nimic pe lângă dorinţa lui 
de a-l împăca pe Tubruk. Totul s-ar fi dus de râpă la fel de uşor 
şi dacă stătea de vorbă cu maică-sa, şi dacă-l prindea vreun 
tarabagiu mânios. 

— Uite şobolanul! 

Exclamaţia aceea îl făcu să tresară din gândurile lui nefe- 
ricite. Ridică privirea şi întâlni ochii miraţi ai ucenicului măcela- 
rului. Panica tâşni prin el. Sări în mijlocul străzii, ferindu-se de 
mâinile care se întinseseră după el. Erau toţi! Disperat, desfăcu 
pătura şi puse mâna pe mânerul sabiei lui Tubruk. O ridică în 

față, în timp ce băiatul măcelarului se repezea la el, strângând 
pumnii de nerăbdare. Roti sălbatic sabia şi aproape că atinse 
degetele pregătite să-l înhațe. Ucenicul înjură surprins. 

— Pentru asta te omor, bastard din Thurium ce eşti! Mă 
miram eu pe unde-ai dispărut. La furat de săbii, ai? 

În timp ce băiatul mai mare lătra la el, Octavian văzu cum 
ceilalți ucenici formează un cerc în jurul lui, ca să-i taie retra- 
gerea. În câteva clipe, se trezi înconjurat. Mulțimea se îmbulzea 
pe lângă ei, fără să observe scena. Sau poate le era prea frică de 
orice fel de violență şi preferau să nu intervină. 

Octavian ţinu sabia în poziţie de atac, cum îl învățase Tubruk. 
Nu putea să fugă, aşa că îşi promise să-l taie bine pe unul dintre 
ei înainte ca băieţii mai mari să se năpustească asupra lui. 

Băiatul măcelarului începu să râdă, închizând cercul. 

— Nu mai eşti aşa de ţanţoș, nu, şobolane? 

Lui Octavian, băiatul acela îi părea uriaş, iar sabia — nefolo- 
sitoare. Ucenicul măcelarului păşi în faţă, cu mâna ridicată îm- 
potriva unui atac brusc. Faţa i se aprinse de o încântare bestială. 

— Dă-mi sabia şi te las în viaţă, zise rânjind. 

Când auzi ameninţarea, Octavian apucă şi mai strâns mâ- 
nerul sabiei, încercând să se gândească la ce ar fi făcut Tubruk 
în locul lui. Se hotărî când ucenicul măcelarului intră în raza 
de acţiune a sabiei. 

Octavian strigă şi atacă, trecând tăişul peste braţul întins 
al duşmanului. Dacă ar fi fost ascuţit, băiatul acela ar fi fost 
schilodit. Cum nu era, ucenicul icni şi sări înapoi, înjurând şi 
prinzându-și mâna rănită cu cea teafără. 

— Lasă-mă-n pace! strigă Octavian, căutând un gol pe unde 
să fugă. 

Nu găsi nici unul. Ucenicul măcelarului îşi privi cu grijă 
mâna tăiată. Faţa i se se schimonosi de răutate. Întinse mâna la 
spate şi scoase de la cingătoare un cuţit mare, pe care i-l arătă 
lui Octavian. Ruginise tot din cauza sângelui animalelor ucise. 
Copilul nu-şi putea lua ochii de la cuţit. 

— Am să te spintec, şobolan ce eşti! Am să-ţi scot ochii şi-am 
să le las orb! lătră băiatul mai mare. 

Octavian încercă să fugă, dar, în loc să-l ţină, ceilalţi băieți 
îl împinseră înapoi spre ucenicul măcelarului. Octavian ndică 
din nou sabia. O umbră se lăsă amenințătoare deasupra uce- 
nicului şi o mână grea îl lovi tare peste căpăţână, dărâmându-l 
de pe picioare. 

Tubruk se aplecă şi luă cuțitul de unde căzuse. Băiatul 
măcelarului vru să se ridice. Tubruk strânse pumnul și-l trimise 
înapoi în mizeria de pe stradă. Ucenicul se zvârcoli amețit. 

— N-am crezut să apuc ziua să mă bat cu nişte copii, bombăni 
fostul gladiator. Eşti teafăr? Te caut de câteva ore. 

Octavian îl privea cu gura căscată de uimire. 

— Voiam... să duc sabia la Tabbic. N-am furat-o, spuse re- 
pede şi ochii i se umplură iarăşi de lacrimi. 

— Ştiu, băiete. Clodia şi-a dat seama unde ai plecat. Noroc 
că te-am găsit, zic eu. Tubruk se uită la cercul de băieţi care 
stăteau locului, neştiind dacă să fugă sau nu. Dacă aş fi în locul 
vostru, băieţi, aş cam lua-o la sănătoasa. Mai repede, până 
nu-mi pierd răbdarea! 

Expresia de pe faţa lui făcea ca urmările să fie foarte clare 
în mintea tuturor. Băieţii dispărură fără să mai aștepte invitaţii. 

— O să trimit eu sabia la Tabbic, bine? Acum, vii înapoi la 
moşie sau nu? 

Octavian dădu din cap în semn că da. Tubruk se întoarse 
şi îşi croi drum prin mulțime, spre porţile oraşului. Avea să 
se facă dimineaţă până ajungeau înapoi. Dar ştia că oricum 
n-ar fi putut să doarmă dacă nu-l găsea pe Octavian. Cu toate 
cusururile lui, copilul îi plăcea. 

— Stai, Tubruk. Numai un pic, zise Octavian. 

Tubruk se întoarse încruntat. 

— Acum, ce mai e? 

Octavian se duse lângă ucenicul bătut şi-i trase un şut între 
picioare cât putu de tare. Tubruk se strâmbă de milă. 

— Pe toţi zeii, multe mai ai de învăţat. Nu-i cinstit să dai în 
cineva care e la pământ. 

— N-o fi, dar îi eram dator. 

Tubruk suflă aerul din obrajii umflaţi, iar Octavian veni 
lângă el. 

— Mda, poate că îi erai dator, băiete. 


Lui Brutus nu-i venea să creadă ce i se întâmpla. Individul 
acela nu era om. Nu mai avea suflu pentru replici ironice. 
Aproape că pierduse lupta din primele secunde, când Domitius 
lovise cu o viteză cum nu mai văzuse. Furia îi ascuţise reflexele 
şi-l ajutase să ţină pasul cu atacul celuilalt. Loviturile cădeau 
neîncetat de mai mult timp decât ar fi crezut că e posibil. 
Domitius părea că nici nu respiră. Lovea neîntrerupt, din toate 
unghiurile. În două rânduri, Brutus aproape că scăpase sabia 
când fusese lovit peste braţ. Dacă ar fi avut arme adevărate, 
acele două lovituri ar fi fost de ajuns ca să pună capăt luptei. 
Dar, la antrenament, luptele nu se terminau decât cu o lovitură 
care ar fi fost fatală adversarului. Mai ales când erau bani în joc. 

Brutus câştigase teren când adoptase stilul fluid pe care-l 
învățase de la un războinic dintr-un trib din Grecia. Așa cum 
sperase, schimbarea de ritm întrerupsese atacul lui Domitius, 
iar Brutus îl lovise peste antebraţ atât de puternic, încât i-ar fi 
retezat mâna de la încheietură dacă sabia ar fi avut tăiş. 

În momentul acela, Domitius dăduse înapoi surprins. 
Brutus profitase de moment ca să-şi potolească furia şi să-și 
recapete calmul. Adversarul lui respira fără greutate şi părea 
foarte relaxat. 

Soldaţii care priveau n-aveau voie să strige sau să-i încu- 
rajeze pe cei doi, ca nu cumva zarva lor să acopere zgomotul 
unui eventual atac. În schimb, scoteau exclamaţii înfundate, își 
agitau pumnii încleştaţi şi rânjeau cu entuziasm reprimat. 

În momentul în care săbiile se blocară una pe cealaltă, 
Brutus ar fi putut să-i dea un pumn lui Domitius, dar nici asta 

nu era permis, ca nu cumva soldaţii să se rănească reciproc atât 
de tare, încât să nu mai fie în stare să lupte sau să mărșăluiască. 

— Aş fi... putut... să te termin adineauri, mârâi el. 

Domitius aprobă din cap. 

— Da, şi eu aş fi putut ceva mai devreme. Unde mai pui că 
eu am braţul mai lung. 

Începu din nou să atace. Brutus reuşi să-l mai respingă de 
două ori, însă a treia lovitură îi străpunse garda. Se uită în jos, 
la vârful de lemn care i se apăsa dureros în piept, sub coaste. 

— Cred că am câştigat, zise Domitius. Chiar eşti foarte bun. 
Aproape că ai câștigat cu stilul ăla pe care l-ai folosit pe la 
jumătate. Trebuie să mă înveţi şi pe mine. Văzu expresia neno- 
rocită a lui Brutus şi începu să râdă. Băiete, am fost campion 
pe legiune de cinci ori, de când eram de vârsta ta. Eşti încă prea 
tânăr şi n-ai atins iuţeala cea mai mare de care eşti capabil. Cât 
despre tehnică, asta durează şi mai mult. Mai caută-mă peste 
un an, doi şi e posibil ca rezultatul să fie altul. Te-ai descurcat 
foarte bine, ştiu ce vorbesc. 

Domitius se pierdu în mulţimea de soldaţi care-l băteau pe 
spate şi pe umeri, felicitându-l. 

Cabera se apropie de Brutus cu o figură acră. 

— E foarte bun, bombăni Brutus. Mai bun decât Renius 
sau oricine. 

— Crezi că ai putea să-l învingi dacă aţi mai lupta o dată? 

Brutus se gândi un timp, frecându-şi gura şi bărbia. 

— Posibil, dacă am învăţat ceva de data asta. 

— Bun, pentru că am luat câştigurile de la intendent înainte 
să înceapă lupta. 

— Poftim? Ți-am zis să laşi pariurile să meargă! zise Brutus 
cu un zâmbet uimit. Ha! Cât am câştigat? 

— Douăzeci de aurei, adică banii puşi în joc dublaţi de cele 
şapte lupte pe care le-ai câştigat. Sigur, a trebuit să pariez ceva 
pe tine în lupta cu Domitius, aşa, din politeţe, dar în rest am 
retras totul. 

Brutus râse din toată inima, apoi se strâmbă de durere când 
începu să simtă loviturile pe care le încasase. 

— Nu m-a provocat la luptă decât ca să le dea prietenilor 
lui șansa să-şi recapete banii. S-ar părea că îmi voi lua revanşa 
până la urmă. 

— Pot aranja pentru mâine. Cotele vor fi grozave. Dacă baţi 
tu, n-o să mai rămână un ban prin toată tabăra. 

— Aşa facem! Abia aştept să mai fac o încercare cu Domitius. 
Ce bătrân şiret eşti! De unde-ai ştiut că aveam să pierd? 

Cabera oftă şi se apropie de Brutus de parcă voia să-i spună 
un secret. 

— Am ştiut pentru că tu eşti cam prostănac. Nimeni nu poate 
să bată un campion pe legiune după ce a mai dat trei lupte. 

Brutus pufni. 

— Data viitoare, îl las pe Renius să plaseze pariurile, ripostă el. 

— În cazul ăsta, eu o să-mi iau partea mea de bani înainte 
să începi. 


CAPITOLUL TREIZECI ŞI ŞASE 


Iulius crezuse că văzuse porturi aglomerate în Africa şi 
în Grecia, dar Ariminum era centrul negoţului cu grâne din 
toată peninsula, iar docurile erau ticsite de nave care încărcau 
şi descărcau mărfuri. Portul avea chiar şi un forum în mijloc şi 
temple în care soldaţii puteau să se împace cu zeii şi să se roage 
să fie păziţi în conflictul care urma. Era o Romă mai mică, 
construită pe marginea vastei câmpii padane. O poartă către 
sud. Toate bunurile din nord care ajungeau la Roma treceau 
mai întâi prin Ariminum. 

Crassus şi Pompei rechiziţionaseră o locuinţă de la mar- 
ginea forumului. În a doua noapte, Iulius se îndreptă spre acea 
locuinţă, oprindu-se de mai multe ori să ceară lămuriri. Era 
însoţit de zece soldaţi din Primigenia, precauţie care păruse 
necesară într-un oraş necunoscut, dar locuitorii din Ariminum 
păreau prea absorbiți de negoţul lor ca să îşi găsească timp 
pentru urzeli şi politică. Dacă îi tulbura forța aceea enormă 
ce-și făcuse tabăra ca un cerc în jurul oraşului, Iulius nu avea 
cum să ştie. Navele şi caravanele cu grâne veneau şi plecau, iar 
negoţul continua neîntrerupt, de parcă singura amenințare de 
care erau conştienţi era posibilitatea ca preţurile să crească din 
cauza războiului. 

Împreună cu cei zece soldaţi, Iulius se mişca uşor printre 
oamenii grăbiţi, ascultându-le conversațiile, văzându-i cum fac 
târguri sau se plimbă parcă fără să-i vadă pe soldaţii pe lângă 

care treceau. „Poate au dreptate să nu se teamă“, îşi zise Iulius. 
Cu tot cu cele două legiuni pe care le găsiseră în oraș, se adunase 
o armată de aproape patruzeci de mii de soldaţi căliţi. Era greu 
să-ți închipui o armată pe care să n-o poată înfrânge, în ciuda 
şocului pe care îl stârnise răscoala lui Spartacus, după ce trecuse 
ca un tăvălug prin Mutina. 

Îşi dădu seama că a ajuns unde trebuia când văzu străjile 
care păzeau treptele de la intrare. „Era de aşteptat din partea 
lui Crassus să aleagă o casă atât de opulentă“, îşi zise Iulius 
și zâmbi. Chiar dacă era foarte auster în multe privinţe, sena- 
torului îi plăcea să se înconjoare cu lucruri frumoase. Iulius se 
intrebă dacă nu cumva adevăratul proprietar al casei avea să 
găsească vreo două locuri goale printre comorile lui după ce 
romanii aveau să plece. Îşi aminti că Marius obişnuia să spună 
că lui Crassus îi poți încredința liniştit absolut orice, mai puţin 
obiecte de artă. 

__ Condus de un soldat, Iulius intră într-o sală dominată de o 
statuie lăptoasă, care înfățişa o fată goală. Crassus şi Pompei 
aşezaseră scaune la picioarele ei şi de jur împrejur. 

Şase dintre cei opt legaţi erau deja acolo. Când intrară şi 
ultimii doi, Iulius se aşeză cu mâinile în poală şi aşteptă. Ulti- 
mul care venise era Lepidus, cel căruia îi dăduse trupul lui 
Mithridates, în Grecia. I se părea că trecuse o viaţă de atunci, 
dar individul acela avea aceeași expresie anostă, indiferentă. Îi 
făcu un semn vag cu capul lui Iulius, apoi începu să-şi curețe 
unghiile de la o mână cu mâna cealaltă. 

Pompei se aplecă, ridicând de la podea picioarele din spate 
ale scaunului. 

— De acum înainte, domnilor, vreau să vă văd aici în fiecare 
seară, după ce santinelele îşi ocupă poziţiile. Am ordonat ca, în 
-ocul şirului vulnerabil de patru tabere, să avem numai două, 
zu câte patru legiuni în fiecare. Cred că sunteţi îndeajuns de 
zproape, încât să ajungeţi la postul de comandă cu două ore 
“nainte de miezul nopţii. 

Printre legaţii care rumegau noutăţile se stârniră murmure 
de interes. Pompei continuă pe deasupra lor: 

— Cele mai recente veşti spun că armata de sclavi se îndreaptă 
spre nord, cât de repede poate. Eu şi Crassus credem că există 
pericolul ca sclavii să ajungă în Alpi şi-apoi în Galia. Dacă nu-i 
ajungem din urmă până atunci, vor dispărea. Galia e întinsă, 
iar influenţa noastră e redusă acolo. Nu putem să-i lăsăm să 
scape, altfel la anul vom avea o nouă răscoală. Fiecare sclav din 
ţinuturile romane va vrea să scape în acelaşi fel. Distrugerile și 
pierderile de vieţi vor fi enorme. 

Se opri, ca să le dea ocazia să vorbească, dar generalii adu- 
naţi tăceau, privindu-l. Unul sau doi aruncară priviri iuți spre 
Crassus, întrebându-se în mod evident cui îi acordase senatul 
comanda. Crassus însă şedea destins pe scaunul lui, aprobând 
din cap în timp ce Pompei expunea situația. 

— Veţi merge cu soldaţii spre vest, pe drumurile de pe câm- 
pie, până când voi da eu semnalul să o luaţi spre nord. Drumul 
va fi mai lung aşa, dar ne vom mișca mult mai repede pe dru- 
muri decât prin sălbăticie. Vreau să acoperiţi patruzeci şi cinci 
de kilometri pe zi, apoi treizeci de kilometri, apoi iarăşi patru- 
zeci Şi Cinci. 

— Pentru cât timp? îl întrerupse Lepidus. 

Pompei îngheţă şi păstră un moment de tăcere, ca să-şi 
arate enervarea. 

— Am estimat că vor fi cam şase sute cincizeci de kilometri 
spre vest, apoi încă o bucată de drum spre nord, dar nu o putem 
aprecia, atâta vreme cât nu ştim unde anume se află duşma- 
nul. Desigur, depinde de cât de mult se vor apropia de munți. 
Mă aştept... 

— Nu e cu putinţă, zise Lepidus, sec. 

Pompei făcu încă o pauză, apoi se ridică şi-l privi pe Lepidus 
de sus în jos. 

— Eu îţi spun ce se va întâmpla, Lepidus. Dacă soldaţii tăi 
nu pot ţine pasul cu ceilalți, am să-ți iau rangul şi-am să-l dau 
cuiva care poate să-i facă să meargă. 

Lepidus pufni indignat. Iulius se întrebă dacă i se spusese 
cât de aproape fusese să primească el controlul legiunilor. Dacă 
ar mai fi primit doar câteva voturi, ar fi stat acum în locul lui 
Pompei. Iulius îl privi mai atent şi îşi dădu seama că Lepidus 
era perfect conştient de asta. De bună seamă, Cato avusese grijă 
să afle în timp ce ei se adunau pe Campus Martius. Probabil 
sperase să creeze necazuri între ei. 

— Oamenii mei au acoperit deja patru sute cincizeci de kilo- 
metri în ritm alert, Pompei. Pot face asta din nou, dar numai 
după două săptămâni de odihnă. Şi nu mai mult de treizeci de 
kilometri pe zi. Altfel, vom începe să pierdem oameni. 

— Atunci, o să pierdem câţiva oameni, se răsti Pompei. Fie- 
care zi pe care o irosim în Ariminum îl duce pe acest Spartacus 
mai aproape de munţi, de Galia şi de libertate. Nu stau aici nici 
măcar o zi mai mult decât trebuie ca să încărcăm proviziile. 
Dacă la sfârşit vom avea câţiva soldaţi şchiopi sau cu picioarele 
scrântite, ei bine, e un preţ care merită plătit. Chiar şi o sută de 
şchiopi, dacă asta e diferenţa între a-i prinde pe sclavi sau a ne 
uita la ei cum scapă nepedepsiţi pentru sângele roman pe care 
l-au vărsat. Nouă mii de morţi la Mutina! 

Pompei aproape că strigase. Se aplecă spre lui Lepidus, 
care îl privea cu un calm înnebunitor. 

— Cine este comandantul aici? întrebă Lepidus, mişcând un 
braţ spre Crassus. Am fost făcut să cred că acela pe care senatul 
i-a ales în defavoarea mea a fost Crassus. Nu înţeleg cum vine 
Teaba asta cu ofiţerul adjunct. Măcar e legal? 

Celorlalţi generali nu le scăpă aluzia că Lepidus ar fi putut 
să îi comande. Nici lui Iulius nu-i scăpă. Îi priveau pe cei doi 
za nişte pisici cu ghearele bine ascunse, așteptând rezultatul. 
Crassus se ridică şi el de pe scaun şi veni lângă Pompei. 

— Pompei vorbeşte în numele meu, Lepidus, şi în numele 
senatului. Indiferent ce ţi s-a spus, ar trebui să ai mai multă 
ninte decât să pui la îndoială autoritatea comandantului. 

Faţa lui Pompei era crispată de încordare. 

— Îţi spun de pe acum, Lepidus. Am să-ţi iau rangul la prima 
greşeală pe care o vei face. lar dacă îmi mai discuţi ordinele, 
voi pune să fii omorât şi lăsat în mijlocul drumului. Ai înţeles? 

— Cât se poate de bine, răspunse Lepidus, părând mulţumit. 

Iulius se întrebă oare ce spera să câştige din discuţia aia. 
Voia să-i slăbească autoritatea lui Crassus? În orice caz, Iulius 
ştia că n-ar fi putut să lupte sub comanda unuia ca el, oricât s-ar 
fi străduit să obțină puterea. Faptul că Pompei îl ameninţase era 
destul de periculos. Dacă soldaţii din legiunea lui aveau acel gen 
de loialitate personală faţă de Lepidus cum fusese cu Primigenia 
şi Marius, atunci Pompei îşi asumase un risc. În locul lui, Iulius 
credea că ar fi fost mai bine să-l omoare imediat pe Lepidus şi 
să-i trimită legiunea acoperită de ruşine înapoi la Roma. Era de 
departe mai bine să-i piardă pe oamenii aceia decât să meargă 
mai departe cu ei, ştiind că puteau să-i trădeze. 

— Plecăm peste două zile, în zori, zise Pompei. Am trimis 
deja iscoadele. Le-am ordonat să se întoarcă printre noi abia 
când vom ajunge destul de aproape. Nu putem pune la punct 
strategiile de luptă până nu avem informaţii mai precise. Sunteţi 
liberi. Tribunule Cezar, aş vrea să vorbesc puțin cu tine dacă 
mai poţi rămâne. 

Lepidus se ridică împreună cu ceilalți legaţi şi începu o 
conversaţie cu doi dintre ei, în timp ce părăseau încăperea. 
Înainte ca vocile lor să se piardă, Iulius îl auzi cum râde de nu 
ştiu ce ironie. Văzu cum Pompei se crispează de enervare. 

— Ochii şi urechile lui Cato, asta e Lepidus, îi zise Pompei 
lui Crassus. Poţi să fii sigur că-și scrie pe undeva tot ce facem, 
ca să-i povestească atunci când ne întoarcem. 

Crassus dădu din umeri. 

— Atunci, trimite-l înapoi la Roma. Eu voi pune pecetea 
pe document, iar cu şapte legiuni avem tot atâtea şanse să-i 
înfrângem pe răsculați ca şi cu opt. 

Pompei negă din cap. 

— Poate. Dar mai sunt şi alte veşti pe care încă nu vi le-am zis. 
Iulius, totul rămâne între noi, înţelegi? N-are sens să umplem 

tabăra cu zvonuri până mâine. Exact asta s-ar fi întâmplat dacă 
le-aş fi spus celorlalți, mai ales lui Lepidus. Armata sclavilor 
a crescut îngrijorător. Am auzit că sunt mai mult de cincizeci 
de mii. Sute de ferme și domenii au rămas pustii. Pentru nici 
unul dintre ei nu mai e cale de întoarcere, ceea ce înseamnă că 
vor lupta cu disperare. Știu bine cum îi pedepsim noi pe sclavii 
revoltați. Răscoala asta nu se va termina fără o demonstraţie 
masivă de forță. Cred că vom avea nevoie de fiecare legiune 
disponibilă. 

Iulius fluieră încetişor. 

— Nu mai putem spera să-i zdrobim la primul atac, zise. 

Pompei se încruntă. 

— S-ar părea că nu. M-aş aştepta să se împrăștie şi să fugă de 
la primul atac, doar că au cu ei femei şi copii şi n-au unde să se 
ducă dacă pierd. Deja gladiatorii ăia au avut câteva succese. Nu 
cred că avem de-a face cu o gloată oarecare. Pufni uşor. Mai că 
îmi vine să mă-ntreb dacă nu cumva Cato speră să pierdem, dar 
nu, ar fi prea de tot chiar și pentru el. Încă mai pot să se întoarcă 
spre sud. De la Ariminum în jos nu e nimic care să-i oprească. 
Trebuie să-i zdrobim şi am nevoie de comandanţi buni, Iulius! 

— Primigenia are mai mult de două mii de oameni, răs- 
punse acesta. 

Tulius nu pomeni de faptul că aproape o jumătate dintre ei 
ii fuseseră trimişi de Cato, ca să aibă grijă de fiul lui. Renius îi 
antrenase până la epuizare, dar încă nu se puteau compara cu 
restul legionarilor. Se întrebă câţi dintre ei pândeau momentul 
să-i înfigă un cuţit în spate. Nu păreau prea demni de încredere, 
oricât de mult încerca Iulius să-l convingă pe Renius că aveau 
să devină de-ai lor. 

— Mă bucur să aud numele acesta pe câmpul de luptă. Nici 
nu pot să-ţi spun cât de mult, răspunse Pompei zâmbind. Arăta 
surprinzător de copilăros. Apoi, umbra furiei neabătute, care 
il apăsa de când îi murise fiica, se aşternu din nou asupra lui. 
Vreau ca în timpul marșului să rămâi pe flancul lui Lepidus. 
Nu poţi avea încredere într-un individ al cărui sponsor e Cato. 

Când vom începe să luptăm, vreau să rămâi pe lângă el. Am 
încredere în tine să faci ce trebuie. Într-un fel, veți fi un fel de 
extraordinarii ai mei. Ai făcut treabă bună în Grecia. Să faci 
treabă bună şi pentru mine. 

— Sunt la dispoziţia ta, aprobă Iulius, înclinând scurt din cap. 

ÎI privi pe Crassus şi începu deja să facă planuri. Trebuia 
să-i spună şi lui Brutus. 

Când plecă înconjurat de soldaţii din Primigenia, Iulius 
simţi o umbră de mândrie şi încântare. Nu fusese trecut cu ve- 
derea și avea să se asigure că lui Pompei n-avea să-i pară rău 
pentru încrederea pe care i-o arăta. 


Sclavul îşi afundă sapa în pământul tare, spărgând bulgării 
de țărână. Sudoarea i se scurgea de pe față şi lăsa urme negre în 
praf. Umerii îi ardeau de la efort. La început, nu-l observase pe 
străinul care stătea lângă el. Era prea pierdut în propria nefericire. 
Ridică din nou sapa şi prinse cu coada ochiului fluturarea 
unei mişcări. Nu reacţionă imediat, ci îşi ascunse surpriza sub 
mișcările muncii. Băşicile din palme i se spărseseră din nou. Se 
opri să le îngrijească. Era conştient de prezenţa omului, dar încă 
nu voia să-i dea de ştire că îl văzuse. Învăţase să preţuiască şi cel 
mai mic avantaj pe care îl avea în faţa stăpânilor. 

— Cine eşti? întrebă uşor silueta întunecată. 

Sclavul se întoarse calm. Străinul era înfășurat într-o robă 
maronie, aspră, pe deasupra unei tunici zdrenţuite. Avea fața 
parţial acoperită, dar ochii erau plini de interes şi de milă. 

— Sunt sclav, răspunse el, mijindu-şi ochii din cauza soarelui. 
Chiar şi printre rândurile de vie, soarele dogorea cumplit, 
arzându-l şi umplându-l de băşici. Umerii îi erau acoperiţi de 
pete roşii, crude şi de piele zdrenţuită, care-l mânca îngrozitor. 
Se scărpină leneş pe umăr, uitându-se la străin. 

— N-ar trebui să stai aici, prietene. Proprietarul are străji 
pe câmp. Dacă te găsesc, te omoară pentru că ai călcat pe pă- 
mântul lor. 

Străinul ridică din umeri fără să-şi ferească privirea. 

— Străjile sunt moarte. 

Sclavul se opri din scărpinat şi îşi îndreptă spatele. Își sim- 
tea mintea amorţită de osteneală. Cum să moară străjile? Oare 
omul acela era nebun? Ce voia? Straiele străinului semănau 
mult cu ale lui. Nu era bogat. Poate era un sevitor de-al proprie- 
tarului, venit să-i pună loialitatea la încercare. Sau poate că era 
doar un cerşetor. 

— Trebuie să mă... întorc, murmură. 

— Străjile sunt moarte, n-ai auzit ce ţi-am zis? Nu trebuie să 
te duci nicăieri. Cine eşti? 

— Sunt doar un sclav, se răsti el, neputând să-şi ascundă amă- 
răciunea din voce. 

Ochii străinului se încrețiră şi sclavul îşi dădu seama că zâm- 
bea pe sub pânza aceea aspră. 

— Nu, fratele meu. Noi te-am făcut om liber. 

— Cu neputinţă. 

Străinul râse din toată inima şi îşi trase mantia de pe chip, 
dând la iveală o față puternică, sănătoasă. Dintr-odată, duse de- 
getele la gură şi fluieră uşor. Viile începură să foșnească. Cu- 
prins de teamă, sclavul apucă sapa. Vedea în faţa ochilor asasini 
trimişi de la Roma, ca să-l omoare. Aproape că simţi în gură 
dulceaţa aceea pe care şi-o amintea şi stomacul i se strânse, deși 
n-avea ce să verse. 

Din umbrele verzui ieşiră oameni care îi zâmbeau. Ridică 
sapa, ținând-o ameninţător. 

— Oricine aţi fi, lăsaţi-mă în pace. N-am să spun nimănui că 
ați fost aici, zise întretăiat, cu inima bubuind. 

Simţi că ameţeşte de foame. 

Străinul râse din nou. 

— N-ai avea cui să-i spui, prietene. Ai fost sclav, iar noi te-am 
eliberat. Ăsta e adevărul. Străjile sunt moarte, iar noi vom pleca. 
Vrei să vii cu noi? 

— Ce s-a întâmplat cu... Nu reuşea să spună „stăpân“ în faţa 
:0r. Ce s-a întâmplat cu proprietarul şi familia lui? 

— Sunt prizonieri în casă. Vrei să-i mai vezi o dată? 


484 CONN IGGULDEN 


Sclavul se uită la necunoscuţii aceia, observându-le ex- 
presiile. Aveau un soi de încântare pe care o înţelegea. Începu 
să creadă. 

— Da, vreau să-i mai văd. Aş vrea să stau o oră cu proprietarul 
şi cu fiicele lui. 

Străinul râse din nou, iar sunetul acela nu era deloc plăcut. 

— Câtă ură! Dar te înţeleg. Ştii să mânuieşti o sabie? Am 
una pentru tine dacă vrei. 

Îi întinse o sabie, punându-l la încercare. Sclavii n-aveau 
voie să poarte arme. Dacă o lua, era însemnat, ca şi ei, și avea 
să fie executat. Întinse mâna şi apucă strâns sabia. Îi făcea plă- 
cere să-i simtă greutatea. 

— Acum, îmi spui cine eşti? întrebă străinul încet. 

— Numele meu e Antonidus. Am fost general al Romei, 
zise, îndreptându-şi uşor spatele. 

Străinul ridică din sprâncene. 

— Spartacus o să vrea să te cunoască. Şi el a fost în armată, 
înainte de... toate astea. 

— O să mă lăsaţi să mă ocup de familia proprietarului? 
întrebă Antonidus, nerăbdător. 

— Îşi dau o oră, dar după aia trebuie să plecăm. Mai sunt 
sclavi de eliberat azi, iar armata noastră are nevoie de grânele 
din hambarele astea. 

Antonidus zâmbi încet, gândindu-se ce-avea să le facă 
acelora care îşi spuneau „stăpânii“ lui. Nu-i văzuse decât de 
departe, în timp ce muncea, dar îşi închipuise disprețul şi bat- 
jocurile lor. Își trecu degetul mare peste tăişul sabiei. 

— Întâi, duceţi-mă la ei. Sunt al vostru după ce mă răzbun. 


Lumina şi viaţa Romei nu păreau să ajungă în păienjenişul 
acela de străzi împuţite. Cei doi oameni trimişi de Cato păşeau 
cu grijă peste gunoaie și excremente, încercând să nu tresară 
când auzeau şobolanii şi animalele mai mari de pe aleile întu- 
necate. De undeva se auzi țipătul unui copil, întrerupt repede, 
de parcă ar fi fost înăbuşit. Cei doi îşi ţinură răsuflarea, 


_———— Împărațul — Moartea regilor 485 
aşteptând ca plânsul copilului să înceapă din nou. Când liniş- 
tea se prelungi prea mult, cei doi se strâmbară, înțelegând. 
Viaţa era foarte ieftină prin părțile alea. 

Numărară colțurile pe lângă care treceau. Din când în când, 
se întrebau în şoaptă dacă trebuiau să numere şi câte un gol 
dintre două maghemiţe. Golurile acelea erau uneori late de 
numai două palme şi pline de o masă întunecată, pe care nu 
îndrăzniră să o cerceteze. Într-unul dintre goluri, un câine era 
îngropat pe jumătate în gunoi și dădea impresia că se mişca 
înspre ei când guri nevăzute mușcau din jumătatea îngropată. 

Când ajunseră la răscrucea unde le spusese Cato să 
meargă, cei doi se simțeau teribil de neliniştiţi. Răscrucea era 
aproape pustie. Doar câţiva oameni trecură grăbiţi pe lângă 
ei, fără să-i privească. 

După ceva vreme, o umbră se desprinse din întunericul de 
sub un intrând şi se apropie fără zgomot de ei. 

— Pe cine căutaţi pe-aici? şopti o voce. 

Cei doi înghiţiră în sec de frică şi se chinuiră să distingă 
trăsăturile omului în bezna ca de smoală. 

— Nu vă uitaţi la mine! se răsti vocea. 

Cei doi se întoarseră de parcă fuseseră împinși. Îşi aţintiră 
ochii în mizeria de pe stradă. Un miros cumplit pluti deasupra 
lor când silueta întunecată se apropie îndeajuns, încât să-i atingă. 

— Stăpânul nostru a zis să pomenim numele „Antonidus* 
oricui ar veni la noi, zise unul din ei, respirând pe gură. 

— Antonidus a fost vândut ca sclav, undeva prin nord. Cine 
e stăpânul vostru acum? 

Unul din cei doi îşi aminti că mai simţise mirosul acela 
când murise tatăl lui. Se aplecă şi vomă, deşertându-şi ultima 
masă în mocirla de pe alee. Al doilea vorbi poticnit: 

— Fără nume, aşa ni s-a zis. Stăpânul nostru vrea să continue 
asocierea cu voi, dar fără nume. 

Un iz cald, de putregai pluti deasupra lui. 

— Aş putea să aflu, idioților, dar știu cum să joc jocul ăsta. 
Foarte bine atunci, ce doreşte stăpânul vostru de la mine? Spu- 
neţi ce aveţi de zis cât timp încă mai am răbdare cu voi. 

— El... stăpânul nostru a zis să uiţi de cine ţi-a spus 
Antonidus, acum că a fost luat în sclavie. Îţi va transmite alte 
nume şi va plăti preţul pe care îl ceri. Doreşte ca asocierea asta 
să continue. 

Silueta întunecată lăsă să-i scape un oftat de regret. 

— Zi-i să spună numele şi voi hotărî singur. Nu făgăduiesc 
să servesc pe oricine. Cât despre moartea pe care a cumpărat-o 
Antonidus, e prea târziu ca să-i chem înapoi pe cei pe care i-am 
trimis. Femeia e moartă chiar dacă încă umblă neştiutoare. 
Acum, întoarce-te la stăpânul tău şi ia-l și pe tovarăşul tău cu 
stomac sensibil. 

Mirosul apăsător dispăru, iar servitorul lui Antonidus in- 
spiră adânc. Prefera putoarea străzii, în locul mirosului dul- 
ceag, care părea că i se îmbibase în haine şi în piele. Mirosul 
acela rămase în nările celor doi până când ieşiră pe străzile 
mari, printre lumea care striga şi râdea, fără să ţină cont de 
aleile pline de puroi, aflate atât de aproape de ei. 


CAPITOLUL TREIZECI ŞI ŞAPTE 


Crestele munţilor cu vârfuri albe tiveau orizontul. Pe un- 
deva printre culmile acelea erau trei trecători pe unde spera că 
puteau să scape de urgia Romei. Spartacus privea vârfurile reci 
ale munţilor care îi stârneau o umbră de dor. Nu mai văzuse 
Tracia de când era copil, dar îşi amintea cum se căţăra pe 
pantele mai blânde de acolo. Mereu îi plăcuseră înălțimile unde 
vântul îţi biciuia pielea. Te simţeai viu. 

— Suntem atât de aproape, zise cu voce tare. Am putea să 
trecem prin pasurile acelea într-o săptămână, cel mult două şi 
să nu mai vedem în veci o uniformă romană. 

— Până anul viitor, când vor răscoli toată Galia în căutarea 
noastră, după cum îi ştim, spuse Crixus. 

Bărbatul acela fusese întotdeauna cam din topor, în com- 
paraţie cu Spartacus. Crixus se mândrea cu reputaţia de om 
pragmatic, care nu lăsa nici un vis şi nici un proiect măreț să-i 
distragă atenţia de la ceea ce dobândiseră deja. Părea scund şi 
îndesat alături de Spartacus, care nu-şi pierduse aspectul zvelt 
ce crea impresia de iuţeală şi când stătea pe loc. Crixus era 
lipsit de asemenea graţie. Se născuse într-o mină şi era pe cât 
de urât, pe-atât de puternic. Era singurul dintre gladiatori care 
putea să termine la egalitate o luptă împotriva lui Spartacus. 

— N-ar putea să ne găsească, Crix. Galii spun că pământul 
de peste munţi e locuit de triburi războinice. Legiunile ar trebui 
să poarte un război de zeci de ani şi nu prea le plac lucrunle 

astea. Acum, că a murit Sulla, nu e nici unul mai acătării, care 
să-i conducă. Dacă trecem Alpii, suntem liberi. 

— Tot visător ai rămas, Spartacus? zise Crixus, evident frus- 
trat. Ce fel de libertate vezi tu, de te bucuri atât? O să fim liberi 
să muncim mai greu decât am muncit vreodată în sclavie, liberi 
să scormonim câteva recolte amărâte, într-un pământ veşnic 
ameninţat de oamenii locului? Galii nu ne vor printre ei mai 
mult decât ne vor romanii, de asta să fii sigur. Eu atâta ştiu, 
că libertatea asta a ta o să ne frângă spinările. Trimite femeile 
şi copiii, mai bine. Trimite o sută de bărbaţi să-i conducă prin 
trecători, iar noi vom termina ce am început. 

Spartacus îşi privi adjunctul. Setea de sânge a lui Crixus 
devenise şi mai mare după triumful de la Mutina. Era uşor de 
înţeles, având în vedere câte suferise din cauza romanilor, însă 
Spartacus ştia că mai era ceva. 

— Asta îţi doreşti tu, Crix, viaţa bună a romanilor? zise 
Spartacus. 

— Şi de ce nu? întrebă Crixus. Le-am distrus cuibul, mierea 
ni se cuvine. Ca şi mine, îţi aminteşti războiul civil. Cine pune 
mâna pe Roma le pune piciorul pe gât. Dacă putem cuceri 
oraşul, ceilalţi s-ar prăbuşi singuri. Sulla ştia asta! 

— Sulla a fost general roman, nu sclav. 

— Nu asta contează! Dacă pui stăpânire pe oraş, poți să 
schimbi regulile cum îţi place. Nu există reguli, decât cele pe 
care le alegi singur, când eşti destul de puternic. Ascultă ce-ţi 
spun! Dacă nu profiţi de ocazia asta, arunci în vânt tot ce-am 
făcut până acum. Peste zece ani, scribii vor scrie că garnizoana 
de la Mutina s-a răscultat, iar noi am fost romanii loiali! Dacă 
putem cuceri oraşul, o să le vârâm pe gât istoria şi trufia şi-o 
să-i facem să accepte noua ordine. Doar dă porunca, Spartacus! 
Mă ocup eu de restul! 

— Şi ce facem cu palatele şi cu domeniile lor? îl încercă 
Spartacus, cu ochii micşoraţi. 

— Să fie ale noastre, cum altfel? Ce ne aşteaptă în Galia 
decât mărăcini şi sate? 

— Vei avea nevoie de sclavi, ca să ţii palatele şi domeniile, 
Crixus. Te-ai gândit la asta? Cine o să-ţi strângă recoltele şi-o 
să-ți îngrijească viile? 

Crixus îşi agită pumnul acoperit de cicatrici înspre cel pe 
care îl iubea mai presus de orice. 

— Ştiu la ce te gândeşti, dar noi n-am face ca nenorociţii ăia 
blestemaţi. Nu trebuie să fie aşa. 

Spartacus îl privi în tăcere. Crixus continuă furios: 

— Bine, dacă vrei musai un răspuns, aş pune senatorii să-mi 
muncească pământul. Şi le-aş da și plată nemernicilor. 

Spartacus începu să râdă. 

— Care din noi visează acum, Crix? Uite, am ajuns până 
aici. Putem lăsa totul în urmă. Putem să începem vieţi noi. Nu, 
putem să ne întoarcem la vieţile noastre aşa cum ar fi trebuit 
să fie. Poate că o să vină după noi, dar, cum spuneam, Galia e 
îndeajuns de mare, încât să ascundă mai multe armate. Şi vom 
merge tot mai în nord, până vom găsi un loc unde Roma e doar 
o vorbă sau poate nici atât. Dacă ne întoarcem spre sud, chiar 
şi fără femei şi copii, riscăm să pierdem tot ce am câştigat. Și 
pentru ce? Ca să poţi să stai în case de marmură şi să scuipi 
nişte bătrâni? 

— Eşti în stare să-i laşi să te alunge de pe pământurile lor? 
întrebă Crixus, cu amărăciune. 

Spartacus îi apucă braţul cu mâna lui puternică. 

— Tu eşti în stare să-i aştepţi să te omoare? zise blând. 

Vorbele lui făcură ca furia lui Crixus să se evapore. 

— Nu înţelegi, pui de curvă tracă, zise el, schiţând un zâm- 
bet. Acum acesta e şi pământul meu. Aici sunt generalul tău, 
ciocanul care a strivit trei legiuni cu cele de la Mutina. În Galia 
nu sunt decât fiul oarecare al unui trib îmbrăcat în piei prost 
tăbăcite. Şi tu la fel. Ar trebui să fim nebuni să dăm la o parte 
atâta bogăţie doar ca să ne trăim ultimii ani cu speranţa că n-o 

să ne prindă. Uite, îl avem și pe Antonidus acum. El ştie care 
sunt slăbiciunile lor. Dacă n-aş fi sigur că putem să câştigăm, 
m-aş întoarce cu dosul la ei şi-aș fugi să nu mai văd în viaţa 
mea legionari. Dar putem să câştigăm. Antonidus zice că sunt 
întinşi peste măsură, la toate graniţele. În Grecia, în Africa, 
peste tot. Nu sunt destule legiuni în Italia, ca să ne învingă. Pe 
toţi zeii, nordul e deschis, doar ai văzut! Antonidus zice că am 
avea trei oameni de fiecare legionar. Sorţii nu pot fi mai buni 
de-atât, nu în viaţa asta. Indiferent câți aduc împotriva noastră, 
îi putem înfrânge şi, după aceea, Roma, orașele, ţara, averile — 
totul e al nostru. Totul. 

Întinse mâna şi şopti cuvintele care îi însoţiseră în fiecare 
parte a răscoalei, din primele zile nebune şi până acum, când se 
iveau zorii încrederii lor că pot învinge Roma şi ordinea care 
exista de secole întregi. 

— Totul sau nimic, Spartacus? spuse el. 

Gladiatorul se uită la mâna întinsă şi la jurământul de prie- 
tenie pe care îl reprezenta. Privirea îi pluti înspre acvila de la 
Mutina, care stătea sprijinită de o parte a cortului lui. După câ- 
teva clipe de meditaţie tăcută, Spartacus expiră puternic. 

— Bine, totul sau nimic. Pregăteşte plecarea femeilor şi a 
copiilor. Și vreau să stau de vorbă cu Antonidus înainte să le 
spun oamenilor. Crezi că ne vor urma? 

— Nu, Spartacus, te vor urma pe tine oriunde ai vrea să-i duci. 

Spartacus dădu din cap. 

— Atunci, ne vom întoarce spre sud şi-i vom lovi în inimă. 

— Le vom smulge inima. 


Pompei ordonase ca legiunea lui Lepidus să meargă în 
fruntea coloanei, obligându-i să stabilească ritmul. În spatele 
lor venea Primigenia, în frunte cu Pompei şi Crassus. Mesajul 
era clar şi primii o sută cincizeci de kilometri fuseseră acoperiţi 
cu viteza pe care o voia Pompei, fără ca măcar un singur om 
să fie rănit. 

Serile erau mai liniştite în cele două tabere mari decât 
fuseseră pe Via Flaminia. Ritmul alert îi seca de energie pe 
legionari. La popasul de seară, mai erau în stare doar să mă- 
nânce şi să se culce. Şi Brutus încetase cu întrecerile lui după 
ce reuşise să iasă la egalitate cu Domitius, cu două victorii şi 
două înfrângeri. Din când în când, Cabera pomenea amărât de 
banii pe care-i pierduseră. 

Călăreţii extraordinarii se întorceau în fiecare seară la ra- 
port, după ce cercetaseră terenul din faţa coloanei. Mesajele 
pe care le aduceau erau îngrijorător de scurte. Nu găsiseră 
nici un semn al prezenţei armatei de sclavi pe distanţa în care 
căutaseră. Pompei trimitea tot mai multe iscoade spre nord 
şi vest, ordonându-le să-i găsească. Nu rostiseră cuvintele cu 
voce tare, dar toţi se temeau de faptul că, într-un ţinut atât de 
vast, sclavii puteau pur şi simplu să treacă neobservaţi pe lângă 
ei şi să se întoarcă spre sud. 

În fiecare seară, întrunirile generalilor erau marcate de certuri 
şi atitudini tot mai încinse. Lepidus părea să nu-şi mai încapă în 
piele de bucurie că era în fruntea armatei şi nu interpreta faptul 
acela ca pe o dovadă a nemulțumirii lui Pompei, care era din ce 
în ce mai puţin dispus să asculte plângerile lui Lepidus. Potrivit 
acestuia, numai autoritatea lui avea puterea să facă legiunile să 
meargă la viteza dorită de Pompei. Și în fiecare seară încheia 
prin a spune că prețul pe care urmau să-l plătească avea să 
fie dezastruos. Ştia cu măiestrie până unde putea să împingă 
răbdarea lui Pompei. Fiecare seară se transformase într-un soi 
de luptă între voinţele celor doi. Crassus nu putea să intervină. 
Iulius spera că Lepidus ştia să lupte la fel de bine cum ştia să 
se certe. 

După două săptămâni de mers către vest, Lepidus raportă 
triumfător că apăruseră primele răni şi că oamenii aceia fuse- 
seră lăsaţi la punctele de pază sau prin sate, având ordin să 
se întoarcă la ceilalţi când se vor fi întremat. În fiecare seară, 
sute de legionari din toată coloana se chinuiau cu băşici şi 

oase scrântite. Legiunile erau aproape epuizate şi ceilalți legaţi 
începuseră să se alieze cu Lepidus şi să ceară un răgaz. Reti- 
cent, Pompei îşi dădu acordul. Nu voia să-i fie subminată 
autoritatea, aşa că decise să facă un popas de patru zile. Numai 
extraordinarii n-avură parte de odihnă. Fură trimişi cu toții 
într-o ultimă încercare de a găsi armata sclavilor. 

În sfârşit, călăreţii galopară înapoi spre tabără, purtând veşti. 
Răsculaţii se mișcau spre sud şi est, dinspre munți înapoi către 
câmpie. În seara aceea, Pompei îşi adună generalii şi le dădu 
vestea sumbră. 

— Se întorc spre Roma şi iscoadele au zis că au mai mult 
de optzeci de mii de oameni. Toţi sclavii din nord au trecut de 
partea lor. 

N-avea sens să le ascundă cifrele îngrijorătoare, având în 
vedere că răsculații erau doar la câteva sute de kilometri de- 
părtare. Acum, că îi descoperiseră, nu mai puteau să-i lase să 
scape. Indiferent cât de mulţi erau, romanilor nu le mai rămânea 
decât să aleagă locul atacului. 

— Dacă vin spre sud, putem fie să le ieşim în întâmpinare, 
fie să aşteptăm să ajungă ei la noi. Orice s-ar întâmpla, nu tre- 
buie să treacă de noi, altfel Roma e pierdută. Nu vă faceţi ilu- 
zii, domnilor! Dacă reuşesc să ne străpungă apărarea, Roma va 
cădea şi tot ce iubim va pieri, cum s-a întâmplat cu Cartagina. 
Le vom ţine piept până la ultimul om dacă va fi nevoie. Puneţi-le 
soldaţilor în vedere lucrul ăsta. N-avem unde să ne retragem, 
nu există nici un refugiu sigur, unde să ne putem regrupa şi 
apoi să atacăm din nou. Republica se bazează numai pe noi. 

Lepidus părea la fel de şocat ca ei toți. 

— Optzeci de mii! Am toată încrederea în soldaţii noştri, dar 
trebuie chemate legiunile din Spania şi din Grecia. Senatul nu 
ştia cât de mare e ameninţarea când ne-a trimis pe noi. 

De data aceasta, Pompei îi suportă ieşirea fără să-l critice. 

— Am trimis mesageri le Roma, dar noi suntem aici, acum. 
Chiar dacă legiunile acelea pot fi retrase fără să pierdem tot 

ce-am câștigat într-o sută de ani, nu vor ajunge la timp ca să 
mai schimbe ceva în lupta asta. 

— Dar putem să luptăm în timp ce ne retragem, până vin 
ajutoarele. Optzeci de mii de inamici ne-ar putea copleși. Ne-ar 
încolţi şi ne-ar face praf în prima oră de luptă. E imposibil! 

— Dacă vorbeşti aşa în fața oamenilor, exact asta o să se 
întâmple, lătră Pompei la el. Ţine cont că n-avem de-a face cu 
soldaţi instruiți, Lepidus! S-ar părea că ar fi putut să scape prin 
munţi, dar ei umblă după jaf şi bogății, în vreme ce ai noştri 
luptă pentru oraş şi pentru vieţile tuturor celor care îl locuiesc. 
Nu vor şovăi. Le putem face față. 

— Probabil că tot aşa a zis şi comandantul de la Mutina, bom- 
băni Lepidus, dar nu atât de tare, încât să-l oblige pe Pompei să 
răspundă, deși acesta îi trimise o privire ucigătoare. 

— Ordinul meu e să intraţi în luptă şi să-i distrugeţi, domnilor. 
Şi exact asta veţi face. Dacă stăm şi-i aşteptăm, există riscul să 
treacă pe lângă noi. Aşa că vom merge noi după ei. Pregătiţi-i 
pe oameni. Plecăm spre nord. Lepidus, tu vei merge pe flancul 
stâng. Te desfăşori într-o linie largă, ca să nu ne poată încercui. 
Sclavii n-au cavalerie, doar câţiva cai furaţi, aşa că trimiteţi 
călăreții noştri să ţină aripile. Iulius, vreau să rămâi pe flancul 
stâng, cu Lepidus, să îl sprijini dacă este nevoie. Eu şi Crassus 
luăm flancul drept, ca de obicei. Tot pe dreapta va fi şi grosul 
cavaleriei, ca să ne asigurăm că sclavii nu se împrăștie şi trec 
pe lângă noi, spre sud şi est. Orice-ar fi, nu trebuie să ajungă 
la Ariminum. 

Unul din cei doi legaţi din Ariminum îşi drese glasul. 

— Domnule, aş vrea să stau şi eu tot pe flancul drept. 
Mulţi dintre oamenii mei au familiile în Ariminum. Şi eu 
la fel. Vor lupta şi mai îndârţit ştiind ce s-ar putea întâmpla 
dacă dreapta cedează. 

Pompei aprobă din cap. 

— Foarte bine. Legiunile de la Ariminum vor fi inima flan- 
cului drept. Restul vor sta în centru. Vreau ca manipulele de 

hastati! să treacă în prima linie, în locul celor de velites’. Dacă 
vrem să îi zdrobim de la primul atac, vom avea nevoie mai mult 
de greutate decât de viteză. Dacă înaintarea noastră e încetinită 
sau oprită, vreau să aduceţi repede triarii în faţă. Încă n-am 
văzut o armată care să poată țină piept veteranilor noştri. 
Întrunirea aceea se încheie abia la revărsatul zorilor. Petre- 
cură ziua următoare pregătind tabăra pentru marş. Iulius își pe- 
trecu ziua alături de Primigenia, transmițând ordinele lui Brutus 
şi centurionilor şi explicându-le poziţiile. Până seara, fiecare 
soldat înţelesese cât era de serioasă bătălia care urma. Multe 
dintre rănile cu care se aleseseră în timpul marșului fură uitate 
sau se pierdură printre gândurile la conflictul pe care abia îl 
aşteptau. Chiar dacă auziseră zvonurile despre numărul imens 
al inamicului, fiecare soldat roman era hotărât să nu-și lase 
oraşul şi familia la cheremul invadatorului. Știau mai bine decât 
oricine că disciplina şi priceperea lor erau imposibil de egalat, 
indiferent cine li s-ar fi împotrivit sau cât de mulți ar fi fost. 


Armata lui Spartacus fu zărită la apus. Tabăra din seara 
aceea era şi mai bine păzită ca până atunci, cu hotare de două 
ori mai înalte decât de obicei. Soldaţii dormeau în schimburi 
scurte, pregătiți să respingă un atac noctum. Cât au fost treji, 
şi-au petrecut timpul verificându-și săbiile şi armurile, ungând 
piesele din piele şi lustruindu-le pe cele de metal. Vârfurile 
suliţelor erau ascuţite ori înlocuite cu unele noi, abia făcute de 
fierari. Montau baliste şi onagre“ greoaie şi pregăteau bolovanii 
cu care aveau să tragă, lăsând şanţuri în pământul umed. Ar- 
mata sclavilor nici nu visa la imensele mașini de război ale 


! Suliţași (în lb. latină, în original) 

2 Infanterie uşoară (în Ib. latină, în original) 

3 Veterani romani, numiţi astfel pentru că erau dispuşi în rândul al treilea şi 
ultimul al legiunii (n.tr.) 

4 Catapulte de dimensiuni mai mici, cu un singur braţ, mai uşor de manevrat 
pe câmpul de luptă (n.tr.) 

romanilor. Acestea nu puteau trage decât pe o anumită rază, 
dar onagra cu „lovitură de catâr“ putea să taie adevărate poteci 
printre duşmani. 

Brutus îl trezi pe Iulius, scuturându-l uşor de umăr. 

— A venit rândul meu? întrebă Iulius somnoros, ridicân- 
du-se în capul oaselor în cortul întunecat. 

— Şşşt. Vino afară. Vreau să-ţi arăt ceva. 

Vag enervat, Iulius îl urmă pe Brutus prin tabără. Se opri 
de două ori, ca să spună parola zilei santinelelor atente. Deşi 
se aflau atât de aproape de inamic, tabăra era departe de a fi 
liniştită. Mulţi dintre cei care nu puteau să doarmă stăteau pe 
lângă corturi sau în jurul focurilor mici, discutând în şoaptă. În- 
cordarea şi frica le strânseseră vezicile. Când trecură pe lângă 
şanţul pentru urinat, Iulius şi Brutus văzură că începuse deja să 
mustească şi să pută. 

Tulius îşi dădu seama că Brutus se îndrepta spre poarta de 
nord a împrejmuirii. 

— Ce faci? îi şuieră prietenului său. 

— Am nevoie de tine, ca să pot ieşi din tabără. Eşti tribun şi 
pe tine te vor lăsa să treci dacă dai ordinul. 

Îi povesti în şoaptă ideea care îi venise. Prin beznă, Iulius se 
uită chiorâș la Brutus, mirându-se de sălbatica energie ce părea 
că emană din el. Se gândi să refuze şi să se întoarcă în cort, dar 
aerul rece al nopţii îi limpezise mintea şi se îndoia că ar mai 
fi putut să doarmă. Nu se simţea obosit. În schimb, muşchii îi 
tremurau de agitaţie şi ar fi fost mult mai rău să stea degeaba 
şi să aştepte. 

Poarta era păzită de o centurie de extraordinarii acoperiţi 
de praf din cap până-n picioare. Comandantul îşi aduse calul 
spre cei doi care se apropiau. 

— Da? întrebă sec. 

— Vreau să plec din tabără câteva ore, răspunse Iulius. 

— Avem ordine să nu lăsăm pe nimeni să iasă din tabără. 

— Sunt legatul Primigeniei, tribun al Romei şi nepotul lui 
Marius. Lasă-ne să trecem! 

Centurionul şovăi o clipă în faţa ordinului. 

— Trebuie să raportez, domnule. Dacă plecaţi, nesocotiţi or- 
dinul direct al lui Pompei. 

Iulius aruncă o privire înspre Brutus, înjurându-l în gând 
pentru că îl pusese în poziţia aceea. 

— Voi lămuri eu lucrurile cu generalul, când mă întorc. Ra- 
portează ce crezi de cuviință. 

— Generalul Pompei va dori să ştie de ce ați plecat, domnule, 
continuă centurionul cu o grimasă vagă. 

Iulius îi admiră loialitatea, deşi îl îngrozea reacţia pe 
care ar fi avut-o Pompei dacă acel centurion îşi ducea la ca- 
păt ameninţarea. 

— Am găsit un pinten de stâncă de pe care se vede câmpul 
de luptă. Brutus crede că am putea să ne uităm mai bine la 
armata sclavilor. 

— Ştiu, domnule, dar cercetaşii spun că e prea abrupt ca să 
poată fi urcat. E aproape vertical, răspunse centurionul, fre- 
cându-şi gânditor bărbia. 

— Merită să încercăm măcar, zise repede Brutus. 

Centurionul îl privi pentru prima oară, cu o expresie 
mohorâtă. 

— Pot să amân raportul până la următorul schimb de gardă, 
peste trei ore. Dacă nu vă întoarceţi până atunci, va trebui să 
spun că aţi dezertat. Asta e tot ce pot să fac pentru nepotul 
lui Marius. 

— Eşti om de ispravă. Nu se va ajunge atât de departe. Cum 
te cheamă? întrebă Iulius. 

— Taranus, domnule. 

Iulius îi mângâie calul pe gât. 

— Eu sunt Iulius Cezar. Acesta e Marcus Brutus. Acum, 
ştii cum ne cheamă. Dar ne vom întoarce până la schimbul de 
gardă, Taranus. Ai cuvântul meu. 

La ordinul lui Taranus, gărzile se dădură la o parte, lăsându-i 
să treacă şi Iulius se trezi pe câmpia plină de bolovani, cu duş- 
manul undeva în faţă. 

Când se îndepărtară destul de mult încât să nu-i mai audă 
gărzile, Iulius se întoarse brusc spre Brutus. 

— Nu-mi vine să cred că te-am lăsat să mă convingi. Dacă 
află Pompei, ne jupoaie de vii, în cel mai bun caz. 

Brutus dădu liniştit din umeri. 

— N-o să zică nimic dacă reuşim să ne suim pe stânca aia. 
Cercetaşii sunt călăreţi, ține cont. După ei, orice ridicătură pe 
care nu se pot sui cu calul e imposibil de urcat şi gata. M-am 
uitat bine la stânca aia, înainte să se întunece. De pe vârf, vom 
vedea perfect tabăra inamică, mai ales că luna e mare în seara 
asta. Vom fi în avantaj, indiferent ce zice Pompei. 

— Ar fi bine să ai dreptate, spuse Iulius sumbru. Hai odată, 
trei ore nu înseamnă prea mult. 

Cei doi tineri o luară la fugă spre masa întunecată ce se 
profila pe fundalul cerului înstelat. Era un pisc amenințător, un 
dinte care se înălța în mijlocul câmpiei. 


— E mai mare de aproape, şopti Brutus, scoțându-şi sanda- 
lele şi sabia. 

Aveau să se lovească la picioare, dar ţintele de fier ale 
sandalelor ar fi alunecat cu zgomot pe pietre, dându-le de ştire 
duşmanilor. Nu puteau ști cu siguranţă cât de aproape erau pa- 
trulele inamicului, însă nu puteau să fie prea departe. 

Iulius se uită la lună și încercă să estimeze cât mai era până 
avea să apună. Nemulțumit de rezultatul calculului, îşi scoase 
sandalele şi sabia şi inspiră adânc. Fără o vorbă, îşi înfipse 
mâna în prima crăpătură a peretelui stâncos şi se opinti în sus, 
căutând un punct de sprijin cu picioarele goale. 

Chiar dacă îi ajuta lumina lunii, urcușul era anevoios şi 
înfricoşător. Cât timp se cățără, pe Iulius îl tortură gândul că 
un arcaş sclav avea să-i vadă și să scuipe în ei săgeți care i-ar 

fi făcut să cadă de pe stâncă şi să se zdrobească pe câmpia 
de dedesubt. 

Pe când urcau, pintenul de piatră părea că se face tot mai 
înalt. Iulius era sigur că avea pe puţin treizeci de metri, poate 
chiar şaizeci. După ceva vreme, picioarele îi amorţiră atât de 
tare, încât abia se mai ţinea pe ele. Degetele îi înțepeniseră şi 
îl dureau. Începu să se teamă că n-aveau să ajungă înapoi, în 
tabără, înainte de schimbarea gărzilor. 

După cât putea să-și dea seama, durase cam o oră până 
ajunseseră pe creasta dezgolită a stâncii. În primele momente, 
nici el, nici Brutus nu putură să facă altceva decât să zacă pe 
spate, pâfâind şi aşteptând ca mușchii chinuiţi să-şi revină. 

Vârful era un spaţiu denivelat, aproape alb în lumina lunii. 
Iulius îşi înălță capul, apoi se ghemui brusc, cuprins de groază. 

Mai era cineva acolo, la doar câţiva metri de ei. Două 
siluete stăteau aşezate şi se uitau cum Iulius bâjbâia disperat la 
centură, unde ţinea de obicei sabia. Înjură aproape cu voce tare 
când îşi aminti că o lăsase jos. 

— S-ar părea că voi doi aţi avut aceeași idee ca noi, râse o 
voce joasă. 

Brutus înjură şi se ridică în picioare cuprins de aceeaşi 
groază care îl străbătuse pe Iulius. Vocea aceea vorbise în latină, 
dar speranţa că aparţinea unuia dintre ai lor se nărui repede. 

— Nu cred că aţi putut să urcați până aici cu săbii la voi, dar 
eu am un pumnal. Cum vă aflaţi atât de sus şi mai sunteţi şi 
desculți, cred că ar fi o idee bună să staţi cuminţi. Veniţi încet 
spre mine şi nu mă enervaţi. 

Brutus şi lulius se priviră. N-aveau pe unde să scape. Cele 
două siluete se rdicară în picioare, părând să umple spaţiul 
micuţ. Şi ei erau desculți şi purtau doar nişte tunici. Unul din 
ei flutură un pumnal. 

— Cred că asta înseamnă că eu sunt regele în noaptea asta, 
măi flăcăi. Îmi dau seama după straie că sunteţi romani. Aţi 
venit să admiraţi priveliştea, nu? 

— Hai să-i omorâm, zise tovarășul lui. 

Brutus se uită la el cu inima cât un purice. Avea constituția 
masivă a unui luptător de la circ, iar lumina lunii dezvăluia o 
căutătură nemiloasă. Nu putea să spere decât că avea să-l tragă 
cu el în hău, dar gândul acela nu-l consola defel. Se trase un pic 
de lângă marginea stâncii. 

Celălalt bărbat puse o mână pe pieptul prietenului său, 
ţinându-l în loc. 

— Nu-i nevoie, Crix. Vom avea vreme destulă mâine, în 
timpul luptei. Atunci, o să fim în dispoziţia potrivită ca să ne 
vărsăm sângele unii altora, urlând şi amenințând cum se cuvine. 

Luptătorul cedă bombănind şi se întoarse cu spatele la cei 
doi romani. Era îndeajuns de aproape, încât să-l atingă, dar 
ceva din felul în care stătea îl avertiză pe Brutus că se aştepta la 
orice. Poate chiar spera că o să încerce să-l atace. 

— Sunteţi înarmaţi? întrebă celălalt pe un ton plăcut. 

Le făcu semn să se apropie. Cum cei doi nu se umiră, se 
apropie el de Iulius, cu pumnalul pregătit. În spatele lui, omul 
mai scund se întorsese din nou şi se holba la cei doi romani, 
provocându-i din ochi să încerce ceva. 

Iulius se lăsă pipăit, apoi se dădu la o parte când veni rândul 
lui Brutus să fie căutat de lame ascunse. Necunoscutul se mișca 
atent şi umerii lui păreau îndeajuns de puternici, încât să fie în 
avantaj chiar şi fără pumnal. 

— Buni băieţi, rosti după ce se asigură că erau neajutoraţi. Eu 
am luat un pumnal numai pentru că sunt un ticălos periculos. 
Veţi lupta mâine? 

Iulius dădu din cap, nevenindu-i să creadă ce se întâmpla. 
Mintea îi alerga nebuneşte, dar nu găsea nici o soluţie. Când 
înţelese în sfârșit că nu era nimic de făcut, se relaxă şi izbucni 
în râs, făcându-l pe Brutus să tresară. 

Omul cu cuțitul se uită la tânărul roman și începu şi el 
să râdă. 

— N-ai decât să râzi, flăcău. Nu prea e loc aici ca să ne 
batem. Fă ce-ai venit să faci, oricum nu contează. Nu veţi putea 
să ne opriţi mâine, indiferent ce le vei povesti când te întorci. 

Iulius se aşeză, pândind o eventuală mişcare bruscă a necu- 
noscutului. Inima îi bubuia de teamă că avea să-l împingă în gol. 
Situaţia era cel puţin ciudată, dar omul cu cuțitul părea complet 
relaxat, desprins de bătălia care avea să se dea a doua zi. 

Din vârful stâncii de granit, tabăra răsculaților părea incre- 
dibil de aproape. Avea impresia că, dacă sărea de acolo, ar fi 
căzut fix în mijlocul ei. Iulius o privea cu atenţie, întrebându-se 
dacă aveau să-i lase să se întoarcă înainte ca Taranus să rapor- 
teze că plecaseră. 

Necunoscutul își puse cuțitul înapoi în tunică și se aşeză 
lângă Iulius, urmărindu-i privirea. 

— Cea mai mare armată pe care am văzut-o vreodată, zise 
vesel, făcând un semn înspre tabăra lor. Aș zice că n-o să vă fie 
prea bine mâine. 

Iulius tăcu, nevoind să se lase provocat. În sinea lui, avea 
cam aceeaşi impresie. Tabăra sclavilor era aproape prea mare 
ca să o cuprindă cu privirea şi părea în stare să înghită cele opt 
legiuni fără prea mare efort. 

Brutus şi luptătorul rămăseseră în picioare, pândindu-şi 
unul altuia fiecare mișcare. Omul cu cuțitul le zâmbi ironic. 

— Staţi jos, voi doi, zise el, înclinând uşor capul. 

Reticenţi, cei doi se apropiară încet şi se aşezară încordaţi 
ca arcul. 

— Probabil că aveţi, cât? Treizeci, poate patruzeci de mii de 
oameni? îl întrebă luptătorul pe Brutus. 

— Mai încearcă, spuse Brutus scurt. 

Individul masiv dădu să se ridice, dar tovarășul său îl atinse 
uşor, ţinându-l locului. 

— Ce mai contează? Îi vom pune pe fugă indiferent câţi sunt. 

Rânji înspre lulius, sperând că avea să-i răspundă la pro- 
vocare. Iulius îl ignoră, încercând să memoreze puţinele 


Împăratul — Moartea regilor 501 


amănunte pe care le distingea în lumina slabă. Observă că luna 
coborâse destul de mult şi se ridică încet, ca să nu-şi supere 
ciudații tovarăşi. 

— Ar trebui să ne întoarcem de-acum, zise şi neliniştea îl 
cuprinse din nou, încordându-i mușchii dureroşi. 

— Da, cred că toţi ar trebui să ne întoarcem, răspunse cel cu 
pumnalul, ridicându-se cu uşurinţă în picioare. 

Era de departe cel mai înalt dintre toți şi avea acea economie 
în mişcări tipică războinicilor. Brutus se mișca așa. Cel cu con- 
stituție de luptător se zbârli, poate tocmai din cauza faptului că 
Iulius îl recunoscuse în mod inconştient pe cel cu cuțitul. 

— Noaptea asta a fost... interesantă. Sper ca noi doi să nu ne 
întâlnim mâine, îi spuse Iulius necunoscutului înalt. 

— Eu sper ca noi doi să ne întâlnim, îi zise şi Brutus luptă- 
torului, care pufni a dispreţ. 

Cel cu cuțitul îşi întinse spatele, strâmbându-se ușor, apoi îl 
bătu pe Iulius pe umăr şi zâmbi. 

— Cum or vrea zeii, flăcăi. Acum, cred că eu şi prietenul 
meu ar trebui să coborâm primii, nu? Chiar nu vreau să vă răz- 
gândiţi în privinţa armistiţiului nostru când veţi pune din nou 
mâna pe săbii. Hai, treceţi pe partea pe unde-aţi venit. Noi vom 
dispărea cât ai clipi. 

Cei doi oameni mai în vârstă începură să coboare agili şi se 
pierdură repede din vedere. 

Brutus expiră cu putere. 

— Am crezut că s-a terminat cu noi. 

— Şi eu. Crezi că era Spartacus? 

— Posibil. În mod sigur, va fi Spartacus când voi zice eu 
povestea. 

Începu să râdă doar ca să se elibereze de încordarea ace- 
lei întâlniri. aa 

— Am face bine ne mişcăm, altfel särzile p vor duce 
în dinți la Pompei, spuse Iulius fără să bage în samă gluma 
lui Brutus. pans 

Coborâră iute şi suportară juliturile şi vânătăile fără o vorbă. 
Găsiră sandalele unde le lăsaseră, însă cele două săbii dis- 
păruseră. Brutus căută armele prin tufişuri, dar se întoarse cu 


mâna goală. 
— Ticăloşii. Nu mai există pic de onoare! 


CAPITOLUL TREIZECI ŞI OPT 


Cu două ore înaintea zorilor, legiunile ridicară tabăra şi 
formară liniile de luptă. De îndată ce fu destulă lumină încât să 
vadă, cornicenii îşi suflară notele tânguitoare şi careurile uriaşe 
de legionari porniră, scuturându-se din mers de amorţeala şi 
junghiurile dimineţii. Printre rânduri nu se auzeau obişnuitele 
sporovăieli leneşe. Armata lui Spartacus umplea câmpia şi părea 
că se întinde până la orizont. Chiar şi bocănelile sandalelor erau 
înăbuşite de iarbă. Fiecare soldat îşi rotea umerii, încălzindu-i. 
Se apropiau din ce în ce mai mult de momentul în care liniştea 
avea să se transforme în haos. 

De-a lungul rândurilor, catapultele şi onagrele greoaie erau 
ridicate în poziţie de tragere. Bolovani, ghiulele de fier şi săgeți, 
cât trei oameni de grele, puteau fi prăvălite asupra dușmanului, 
pe distanţe enorme. Bărbaţii din jurul lor aclamară când funiile 
groase, din păr de cal se înfăşurară pe troliu, pregătind maşinile 
de război. 

Iulius mărșăluia alături de Brutus şi de Ciro, iar Renius 
venea cu un pas în urma lui. Ar fi fost sinucidere curată ca unul 
dintre recruţii trimişi de Cato să încerce să atace, dar cei trei 
erau pregătiți pentru orice. Locul lui Cabera nu era acolo, aşa 
că îl lăsaseră în tabără, în ciuda protestelor lui, împreună cu 
ceilalți care însoţiseră legiunile. Iulius fusese neclintit. Chiar 
dacă bătrânul era dispus să poarte armură şi gladius, nu luptase 
niciodată în formaţie şi n-ar fi făcut altceva decât să-i stân- 
jenească pe cei din jur. 

În mijlocul celui de-al optulea rând din spatele sulițașilor, 
cei patru erau înconjurați de cei mai buni oameni ai Primigeniei, 
pe care Renius îi antrenase şi îi călise pentru o zi ca aceea. Nici 
unul dintre recruţii lui Cato nu era îndeajuns de aproape de ei, 
încât să poată lovi. 

Mulţi dintre legionari abia aşteptau să atace, dar ţineau 
pasul cu rândul din faţă. Îşi dezveleau inconştient dinţii, lăsând 
în urmă tot ceea ce ţinea de lume. Toate impulsurile violente 
pe care trebuiau să şi le reprime în oraş erau mai mult decât 
bine-venite pe câmpul de bătălie. Unii dintre ei trebuiau să își 
înăbușe hohotele de râs când îşi aminteau libertatea stranie pe 
care o simțeau în luptă. 

Sună ordinul de oprire. Câteva clipe mai târziu, aerul fu 
despicat de tunetele maşinilor de război ale căror braţe enorme 
se năpusteau în cadrele de lemn şi îşi zvârleau încărcăturile. 
Sclavii nu se puteau feri de grindina de piatră şi fier, care-i 
transforma cu sutele în carne zdrenţuită. Încet, braţele cata- 
pultelor fură trase înapoi şi Pompei aşteptă, lingându-şi buzele 
uscate, să dea din nou ordinul de tragere. 

Se pregăteau să tragă a treia oară când se auzi din nou or- 
dinul să avanseze. Mai aveau să tragă o dată înainte ca rândurile 
inamice să se unească. 

Când cele două armate se apropiară, soldaţii îşi lepădară 
spoiala fină a civilizaţiei. Doar disciplina de fier îi ţinea în for- 
maţie şi se împotriveau dorinţei din ce în ce mai mari de a ucide. 

Prin golurile din rânduri, zăreau duşmanul care îi aştepta: un 
zid întunecat de oameni care veniseră să pună la încercare pu- 
terea ultimilor apărători ai Romei. Unii purtau câte un gladius, 
dar mulţi dintre ei mânuiau topoare sau coase, sau săbii lungi, pe 
care le luaseră din barăcile de la Mutina. Pete sângerii marcau 
cărările largi, croite de bolovanii aruncaţi de onagre, dar erau 
acoperite repede de cei care veneau în urmă. 

lulius se trezi respirând greu, de entuziasm amestecat cu 
frică, la fel ca toţi cei din jurul lui, când rândurile se strânseră 

şi inimile începură să bată cu putere, umplându-i de forţă şi 
energie necontrolată. Undeva aproape, cineva slobozi un ur- 
let sălbatic. 

— Pe loc, Primigenia! urlă Iulius, simțind el însuşi impulsul 
să fugă înainte. 

Văzu că şi Brutus era cuprins de bucuria aceea stranie, care 
făcea ca fiecare moment dinaintea primului val de durere să 
pară mai lung decât orice trăiseră până atunci. Dură o sută de 
ani până traversară câmpia. Apoi, sunete începură să străpungă 
liniştea când primele două rânduri îşi năpustiră suliţele în aer, 
cu icnete ca tusea, care se transformară în răgete de sfidare. 
Chiar în timp ce suliţele despicau aerul, sulițașii începură să 
fugă şi să taie primii sclavi. 

Duşmanii hăuliră atât de tare, încât umplură lumea întreagă 
şi se năpustiră spre legionari. Prima întâlnire iscă un bubuit 
care amorţi toate sunetele ulterioare. Greoaiele scuturi romane 
izbeau în prima linie a sclavilor, dărâmându-i cu sutele de pe 
picioare. Apoi, săbiile se împlântau în trupuri şi sângele țâşnea 
orbitor, până când acoperi cu totul prima linie. Cu braţele și 
feţele ude, romanii smulgeau cu săbiile mădularele şi vieţile 
celor care-i înfruntau. 

Cu Brutus în dreapta, Iulius lovea în jurul scutului priete- 
nului său, în timp ce Ciro îi proteja cu propria pavază. Disciplina 
înrădăcinată îi oprea să se repeadă în prima linie. În loc de asta, 
priveau măcelul care se desfășura la numai câțiva metri de ei. 
Stropi usturători de sânge îi atingeau în vreme ce sulițaşii se 
repezeau ca grindina printre sclavi. Cu forță neobosită, Ciro 
zdrobea tot ce îi ieşea în cale. Brutus şi Iulius înaintau în ritmul 
rândurilor din faţă, înfigându-şi săbiile în corpurile căzute, asi- 
gurându-se că muriseră. Când ultimele rânduri aveau să treacă 
peste cadavre şi să-şi înroşească săbiile în ele, din acestea nu 
vor mai fi rămas decât oase albite şi carne zdrenţuită. 

Suliţaşii erau coloana vertebrală a armatei, oameni cu câte 
zece ani de experienţă. Nu era nici urmă de frică în ei, dar, după 

un timp, Iulius începu să simtă o schimbare uşoară a ritmului, 
pe măsură ce înaintarea şovăia. Chiar şi căliții hastati oboseau 
în faţa puzderiei de duşmani, iar soldaţii din rândurile din spate 
trebuiră să păşească în față, ca să umple golurile, călcând peste 
trupurile stinse ale celor pe care îi cunoscuseră şi îi socotiseră 
prieteni. Renius mergea cu ei. Îşi prinsese scutul de trup cu 
curele groase. Ucidea dintr-o singură mişcare şi para cu scutul 
fiecare contralovitură, iarăși și iarăşi. Scutul pocnea şi zvâcnea 
sub impacturile repetate, dar rezistă. 

Cornicenii sunară repetat un şir de trei note şi lungile şiruri 
de legionari luciră în soare, când manipulele Romei se mişcară 
cu o disciplină fără pereche în toată lumea. Suliţaşii îşi ridicară 
scuturile ca să se apere şi se retraseră lin printre rânduri, în 
timp ce triarii avansau. Hastati gâfâiau obosiţi, dar încă erau 
cuprinși de o plăcere sălbatică. Slobozeau strigăte de încurajare 
înspre veteranii cu câte douăzeci de ani de serviciu militar, 
care alergau spre prima linie. Veteranii erau cei mai buni din- 
tre ei toţi. Erau în culmea puterii lor. Familia şi prietenii le 
erau legiunile în care luptau. În curând, fură şi ei scăldaţi de 
acelaşi roşu ud ca şi sulițaşii dinaintea lor. Pe lângă Renius, 
Primigenia nu avea decât o mână de veterani, compensând cu 
trupele proaspete oferite de Cato. Sclavii se aruncau nebuni 
în oamenii legiunilor, iar Primigenia plăti cel mai mare tribut 
de morți. Noii recruți mureau mult mai repede decât oamenii 
cu experienţă din jurul lor. Renius ţinea în ordine rândurile 
Primigeniei, care se lupta să înainteze. 

Romanii ţâşniră din nou peste trupurile spintecate. Nu puteau 
ocoli cadavrele, de vreme ce nici sclavii, nici legionarii nu ezitau 
şi nu dădeau înapoi în faţa izvorului de sânge care era prima 
linie. Iulius stătea în al cincilea rând, în vreme ce Primigenia se 
zbătea să ajungă în faţă şi să atace. Braţele şi săbiile tremurau 
de nerăbdare. Pe măsură ce se apropiau de măcel, din ce în ce 
mai mulți stropi de sânge îi împroşcau ca rafalele de ploaie şi se 
scurgeau în şiroaie pe armurile strălucitoare. 

Unele grupuri cedau în faţa sulițaşilor, altele cedau abia 
când voinţa le era frântă de veterani. Trupurile peste care tre- 
ceau şi pe care le înjunghiau din mers se numărau cu sutele, 
poate cu miile de-a lungul rândului, dar abia începuseră să taie 
straturile exterioare ale armatei lui Spartacus. Curând, fiecare 
dintre legionarii din spatele veteranilor înţelese că era inevita- 
bil să treacă în locul acestora, la un moment dat. Chiar şi celor 
mai slabi dintre ei li se calmară nervii. Aşteptau să ajungă în 
prima linie. 

— Primigenia — al doilea rând de sulițe! ordonă Iulius, repe- 
tând strigătul la stânga şi la dreapta. 

Rândurile din spatele lui Iulius lansară suliţele fără răgaz, 
peste capetele camarazilor. Prăjinile de lemn cădeau nevăzute 
în masa duşmanilor. Acţiunea se repetă şi doar strigătele înde- 
părtate mărturiseau vieţile pe care vârfurile ascuţite le luaseră. 

Iulius se ridică pe vârfuri, încercând să vadă ce se întâmpla 
pe flancuri. Când înfruntau o armată atât de mare, era datoria 
cavaleriei să se asigure că romanii nu erau încercuiți. Prima 
linie a armatei lui Spartacus se înclina în faţa lor, când în mintea 
lui Iulius străfulgeră amintirea unei săli de clasă îndepărtate, 
în care se ţinea o lecție despre războaiele lui Alexandru. Aşa 
imensă cum era, armata romană putea fi înghițită şi distrusă 
dacă flancurile nu erau puternice. 

Chiar când vru să se uite, simţi schimbarea din stânga 
sa. Văzu cum linia luptei se adâncea în interiorul legiunii 
lui Lepidus, iar duşmanii se revărsau în breşa aceea. Era prea 
departe ca să distingă amănuntele. Când păși în față împreună 
cu Brutus, pierdu scena din vedere şi înjură. 

— Brutus, îl vezi pe Lepidus? Ne străpung apărarea pe acolo. 
Vezi dacă rezistă? 

Brutus se ridică pe vârfuri, încercând să zărească. 

— Au rupt linia, zise el, îngrozit. Pe toţi zeii, cred că ai noştri 
încep să fugă! 

Iulius aproape că se împiedică de omul din faţă, care înce- 
tinise pasul. Se uită la prima linie, cu patru rânduri mai în faţă. 
Acolo, triarii îi striveau pe sclavi şi nu păreau să obosească. 
Disperarea îi cuprinse gândurile şi frica năvăli în el. Dacă 
ducea Primigenia spre stânga, să-l sprijine pe Lepidus, așa cum 
îi promisese lui Pompei, îi lăsa pe veterani descoperiţi. Dacă 
linia acestora se subția, întăririle pe care le-ar fi aşteptat n-ar 
fi fost acolo, iar sclavii ar fi avut două breşe prin care să se 
reverse şi, în cele din urmă, ar fi frânt şirurile romanilor în mici 
insulițe de oameni, care aveau să se micşoreze și să dispară sub 
loviturile lor. 

În timp ce şovăia, văzu că flancul stâng se strângea laolaltă, 
pe măsură ce sclavii lărgeau spărtura. Unii dintre oamenii lui 
Lepidus dădeau înapoi din faţa dușmanului şi o luau la fugă. 
Nenorocirea avea să se întindă precum ciuma. Cei care fugeau 
aveau să-i scoată din ritm pe cei din spate şi să-i infecteze cu 
laşitatea lor. Iulius se hotărî. 

— Primigenia! Formaţie fierăstrău în stânga, pe flanc! 

Ca şi înainte, repetă ordinul de două ori. Cei din rândurile 
din față îl auziră, deşi nu se puteau întoarce. Știau că nu mai era 
nimeni în spate să-i sprijine şi aveau să lupte şi mai aprig cât 
timp erau descoperiţi. 

Soldaţii Primigeniei se mişcară iute de-a curmezişul rându- 
rilor care înaintau. Câţiva dintre ei se împiedicară de legionarii 
care nu auziseră ordinul. O asemenea manevră era periculoasă 
în toiul luptei, dar Iulius ştia că oamenii lui trebuiau să întă- 
rească legiunea lui Lepidus, altfel întreg flancul stâng s-ar 
fi prăbușit. Alerga printre rânduri, alături de ceilalți, sărind 
peste cadavre şi strigând întruna ordine, ca să-şi ţină oamenii 
aproape şi în mișcare. În cel mai bun caz, avea câteva secunde 
la dispoziţie ca să împiedice catastrofa. 

Brutus ajunse primul și dărâmă intenţionat cu scutul un 
legionar care se întorcea să fugă. Iulius şi Ciro se opriră de o 
parte și de alta a lui, formând miezul, iar restul legionarilor 

Primigeniei formară un zid viu în jurul lor. Romanii care fugeau 
trebuiau să treacă printre soldaţii Primigeniei. Renius se rătăcise 
în îmbulzeală. Sute de soldaţi care așteptau îl despărțeau de ei. 

— Ridicaţi săbiile! urlă Iulius cu faţa schimonosită într-o 
mască de furie animalică. Nici un soldat nu trece printre noi în 
viață! Arătaţi-i acestui Lepidus cine suntem! 

Goana oamenilor cuprinși de panică se opri brusc când 
rândurile Primigeniei se desfășurară în faţa lor, tăindu-le retra- 
gerea. Văzând săbiile pregătite să îi spintece, lucirile de panică 
le dispărură din ochi. N-aveau nici o îndoială că săbiile acelea 
aveau să fie folosite. Soldaţii Primigeniei înțelegeau la fel de 
bine ca Iulius că, dacă legiunea lui Lepidus fugea de pe flanc, 
ei toți aveau să moară. Ar fi fost copleșiți. 

În câteva momente, o aparenţă de ordine se reinstaură în 
gloata dezorganizată care devenise legiunea lui Lepidus. Fie- 
care centurion şi optio îşi folosi latul sabiei sau bastoanele 
grele, de stejar ca să-şi împingă soldaţii înapoi în formaţie. 
Reuşiră să-i stăpânească în ultima clipă. 

Armata sclavilor le ghicise slăbiciunea. Duşmanii urlau or- 
dine, împingându-se cu sutele în gaură, ca să o lărgească. lulius 
nu reușea să se hotărască. Voia să ducă Primigenia în faţă, prin- 
tre rândurile celorlalţi, ca să astupe breşa aceea, dar, în acelaşi 
timp, voia să rămână unde era, în caz că oamenii lui Lepidus 
se pierdeau din nou cu firea. Ştia că echilibrul lor era fragil. 
Soldaţii terifiaţi abia îşi ţineau în frâu groaza morţii, care deja îi 
pusese pe fugă o dată. A doua oară avea să fie mai uşor. 

— Iulius? întrebă Brutus, aşteptând un ordin. 

Iulius aruncă o privire înspre prietenul lui şi văzu cât era de 
nerăbdător. La urma urmei, nu se punea problema să aleagă. 
N-aveau încotro, trebuiau să intre în prima linie şi să se roage 
ca oamenii lui Lepidus să nu-i lase descoperiți. 

— Primigenia! În prima linie! strigă Iulius şi cei șapte sute 
de soldaţi pe care îi comanda alergară odată cu el, păstrând 
perfect formaţia. 

Ultimii dintre oamenii lui Lepidus care rămăseseră în prima 
linie dădură să fugă, dar soldaţii Primigeniei îi spintecară, ca 
să nu împrăștie şi mai mult panica. Îi omorâră cu o eficienţă 
înfiorătoare, care ar fi trebuit să-i îngrijoreze pe sclavii care se 
străduiau să profite de avantajul pe care îl creaseră. 

Scuturile Primigeniei se năpustiră în gaură, iar săbiile se 
ridicau şi cădeau cât de repede se putea. Legionarii renunţau la 
prudenţă de dragul vitezei. Se ghemuiau pe deasupra răniților 
care rămâneau ţipând în urma lor, de multe ori fără să moară. 
Primigenia se împingea înainte atât de repede, încât risca să 
depăşească primul rând al întregii armate romane şi să fie 
distrusă. Renius îi prinse din urmă, urlând ordine şi împingând 
rândul în față. 

Iulius lupta cu frenezie. ÎI durea braţul. O rană lungă i se 
întindea de la încheietură până aproape de umăr. O sabie alu- 
necase pe deasupra lui înainte să apuce să-l omoare pe cel care 
o mânuia. Un sclav puternic, care purta o armură romană sări 
înspre el, dar fu doborât de pe picioare de Renius, care tocmai 
ajunsese lângă el, înjunghiindu-l pe sclav în coaste, printre plă- 
cile armurii. 

lulius îl omorî pe următorul sclav care îl înfruntă, dar alți 
trei se năpustiră să-l spintece. Fu recunoscător pentru miile de 
ore de antrenament care îi permiteau să acţioneze înainte să gân- 
dească. Îl ocoli pe cel din margine şi-l îmbrânci în ceilalţi doi. 
Voia să îi încurce, aşa că renunţă la plăcerea de a-l omorî. Omul 
se împletici în calea celui de-al doilea şi Iulius îi despică gâtul 
dintr-o parte, apoi se aplecă peste cadavrul care cădea şi-şi înfipse 
sabia în pieptul fremătător al celui din mijloc. Lama se înțepeni 
între coaste şi Iulius aproape că ţipă de frustrare când mâna udă 
de sânge îi alunecă de pe mâner şi se trezi brusc dezarmat. 

Al treilea om învârti un gladius într-o lovitură năprasnică ce 
l-ar fi ciopârțit. Iulius trebui să se arunce pe burtă, ca să evite 
tăişul. Panica îl cuprinse în secunda în care aşteptă să simtă cum 
lama intră în el şi-i amestecă sângele cu mizeria alunecoasă de 

dedesubt. Individul acela muri cu sabia lui Ciro înfiptă în gură, 
iar lulius bâjbâi după propria sabie, dând un cadavru la o parte şi 
smucind de ea până când lama se eliberă cu sunet de oase rupte. 

Brutus era cu un pas mai în faţă şi Iulius îl văzu cum ucide 
doi oameni cu o uşurinţă şi o viteză cum nu mai întâlnise nicio- 
dată la nimeni, cu atât mai puţin la băiatul pe care îl ştia de-o 
viaţă. În jurul lui Brutus era ca un fel de spaţiu liniştit, iar fața 
tânărului era calmă, aproape senină. Orice fiinţă vie care îi intra 
în raza sabiei murea dintr-o lovitură, cel mult două şi sclavii 
parcă simțeau hotarul din jurul lui, aşa că îi făceau loc şi nu se 
îngrămădeau atât de aproape de el ca de ceilalți. 

— Brutus! strigă Iulius. Ai gladiatori în faţă! 

Bărbaţi cu armuri de gladiatori se repeziră înspre Primigenia. 
Purtau coifuri pline, care le acopereau feţele în întregime, lăsând 
doar nişte găuri pentru ochi, ce le dădeau un aspect de ferocitate 
inumană. Sosirea lor păru să le dea avânt sclavilor din jur, aşa 
încât Primigenia se opri cutremurându-se, înfigându-şi scuturile 
în pământul moale. 

Iulius se întrebă dacă printre ei erau şi cei doi pe care îi 
întâlnise noaptea trecută. N-avea cum să-şi dea seama în învăl- 
măşeala aceea de metal şi trupuri. Erau iuți şi bine antrenați. 
Iulius văzu cum Renius îl dărâmă pe unul cu umărul în timp 
ce rândurile se strângeau, iar altul se repezi la el. Smuci scutul 
în sus şi simţi un şoc când contralovitura lui crestă o armură. 
Scutul lui blocă braţul ce ţinea sabia inamică, iar Iulius izbi 
din nou și din nou în coiful de fier până când, în cele din urmă, 
acesta crăpă, iar el putu să treacă mai departe, gâfâind. Muşchii 
îl dureau, iar respiraţia părea că îi dogoreşte gâtlejul. 

Brutus aştepta într-o oază de nemişcare, neatinsă de în- 
ghesuiala trupurilor din jur. Gladiatorul din fața lui încercă 
să-l deruteze, dar Brutus înțelese manevra şi se feri de lovitura 
adevărată. Drept răspuns, sabia lui ţâșni în faţă şi crestă gâtul 
dușmanului. Sângele începu să şiroiască. La doar câţiva paşi 
distanță, Iulius auzi sunetul uşor de surpriză pe care îl scoase 

gladiatorul când duse mâna la rană, împietrit. Nu era decât o 
ciupitură, dar atinsese o venă majoră şi sclavul se prăbuşi. Se 
chinui să se ridice, pâfâind şi gemând ca un taur rănit, apoi viaţa 
se scurse din el. 

Iulius își înfipse sabia într-un gât descoperit, apoi se trezi 
aruncat în spate, când alt inamic îi lovi cu putere scutul, smul- 
gându-i curelele de pe braţ. Dădu drumul pavezei şi-și apucă 
orbeşte atacatorul cu mâna stângă, încercând să-l ţină îndeajuns 
de mult, încât să-l poată înjunghia cu dreapta, deşi simţi o înţe- 
pătură de-a lungul spatelui când văzu arma pregătită a celui- 
lalt. După ce sclavul muri, Iulius simţi mirosul de usturoi al 
ultimului fel pe care îl mâncase. 

Primigenia se adună în jurul lui Iulius. Şi mai mulţi gla- 
diatori se repezeau să acopere breșa care încă nu fusese închisă 
cu totul. Iulius aruncă o privire în spate şi scoase un geamăt 
de uşurare când văzu că legiunea lui Lepidus se regrupase şi 
aştepta să avanseze. 

— Primigenia! În manipule! Vă regrupaţi la al cincilea! strigă 
Iulius şi mai omori doi sclavi furibunzi, dintre cei care încercau 
să profite de schimbarea aceea şi atacau sălbatic prima linie a 
Primigeniei, murind la fel de iute. 

Inamicii erau atât de mulţi! Dacă nu erau înlocuiţi în 
prima linie de oameni odihniţi, legionarii Primigeniei aveau 
să fie copleșiți. 

Brutus se retrase împreună cu ceilalţi şi Iulius simți o plă- 
cere bizară când observă că respira anevoios. O vreme, prie- 
tenul lui păruse că nu putea fi atins de bătălia din jur şi era 
reconfortant să vadă că putea să obosească la fel ca şi ceilalţi. 
lulius privi aprobator cum oamenii lui Lepidus duceau mai 
departe lupta, avansând. Venise vremea să se întoarcă la pozi- 
tiile lor originale. Flancul stâng era în siguranţă. 

— Domnule? se auzi o voce în dreptul lui Iulius, care întoar- 
se brusc capul, prea încordat ca să mai vadă altceva decât posi- 
bile ameninţări. Era un centurion fără coif. O vânătaie care i se 

întindea peste obraz şi antebraţele pline de sânge demonstrau 
că fusese în mijlocul măcelului. 

— Ce e? întrebă Iulius. 

— Generalul Lepidus a murit, domnule. N-are cine să co- 
mande flancul stâng. 

Tulius închise ochii o clipă, impunându-şi să alunge oboseala 
care i se strecurase în muşchi cu fiecare pas cu care se îndepăr- 
tase de prima linie. Aruncă o privire spre Brutus, care îi zâmbi. 

— Tot norocos eşti, Iulius, zise el cu o urmă de amărăciune 
în glas. 

Iulius apucă strâns mâna prietenului său în semn de mulţu- 
mire tăcută pentru sacrificiul pe care acesta îl făcuse, apoi se 
întoarse spre soldatul care aştepta. 

— Foarte bine, centurionule. Voi prelua eu comanda. Adu-mi 
acvila, ca oamenii să ştie unde să se uite după ordine. Împrăştie 
vorba că, dacă vor ceda sub comanda mea, îl voi răstigni pe 
fiecare în parte când se va termina lupta. 

Centurionul clipi, privind în ochii tânărului comandant. 
Apoi, salută şi dădu fuga după stegar. Patru rânduri mai în faţă, 
bătălia continua cu aceeaşi turbare. 


Pompei şi Crassus priveau desfășurarea bătăliei din înaltul 
şeilor. Soarele se înălța pe cer, dar armata sclavilor roia încă pe 
dealurile din jur. Pompei ordonase ca onagrele şi catapultele să 
tragă neîntrerupt pe deasupra primelor rânduri până când aveau 
să rămână fără încărcături. Rămaseră tăcuţi după primele trei 
ore şi, între timp, bătălia devenise tot mai feroce. 

Cei doi senatori observau lucrurile în relativă siguranţă, 
la mai bine de treizeci de metri în spatele primelor rânduri, 
pe flancul drept. Poziţia lor era apărată de o centurie care nu 
dădea voie decât mesagerilor călare să se apropie. După atâta 
timp, caii ajungeau la punctul de comandă acoperiţi de spume 
şi salivă albă. Un călăreț tropăi până la senatori şi-i salută 
prompt, în ciuda oboselii. 

— Breşa a fost închisă, domnule. Cezar comandă flancul stâng. 
Generalul Lepidus a murit, zise călăreţul printre răsuflări greoaie. 

— Bine, răspunse scurt Pompei. Mă scuteşte pe mine de 
sarcina de a-l omori pe neghiob, după luptă. Du-te la Martius şi 
spune-i să aducă o mie de oameni, să-l sprijine pe Cezar. Lasă-l 
la comandă. Aş spune că e un drept pe care l-a câștigat. 

Călărețul salută şi plecă în galop printre gărzi. Oboseala i 
se vedea din felul în care se ţinea în șa. Pompei făcu semn altui 
călăreț, care se apropie, așteptând următorul ordin. Generalul 
îşi plimbă privirea peste câmpul de bătaie, încercând să judece 
cum aveau să evolueze lucrurile. 

Ştia că romanii ar fi trebuit să-i zdrobească pe sclavi. Căzu- 
seră cu miile, dar păreau posedaţi, iar legiunile lui erau epui- 
zate. Indiferent cum roteau manipulele în rândurile din faţă, 
apăreau mereu alți duşmani care să le submineze forţa şi voinţa. 
Pompei trimisese ordine arcașilor să tragă în oricine ar fi purtat 
armură de gladiator, dar era aproape imposibil să nimerească 
ţinte individuale. 

Crassus privi peste flancul drept, unde cavaleria şi două 
legiuni se zbăteau să păstreze teritoriul pe care îl câştigaseră în 
primul atac. Caii nechezau de durere şi sclavii începuseră deja 
să se reverse în jurul lor. 

— Pompei, în dreapta! se răsti el la colegul lui. 

Pompei înţelese riscul şi trimise mesagerul după întăriri. 
Era periculos să ia prea mulţi oameni din centru. Dacă se 
forma o breşă acolo, armata romană avea să fie tăiată în două, 
ceea ce ar fi însemnat sfârşitul. Pompei simţi cum creştea în el 
disperarea. Armata sclavilor era nesfârşită. Cu toată priceperea 
şi disciplina romană, nu vedea cum putea să le aducă victoria. 
Oamenii lui omorau până la epuizare, apoi erau ei înşişi ucişi. 

Pompei făcu semn spre corniceni să sune din nou rotația 
manipulelor. Nici nu mai știa de câte ori dăduse semnalul acela 
şi putea să îşi închipuie ce simțeau oamenii lui când erau tri- 
mişi înapoi în prima linie, înainte să-și fi revenit după atacul 

precedent. Trebuia să ţină intervale scurte, ca să le cruţe vieţile, 
dar asta însemna mai puţin timp să-şi recapete forţele. 

Pompei şi Crassus se întoarseră când un strigăt de avertizare 
se auzi din dreapta. Sclavii îşi tăiaseră drum printre rămășițele 
cavaleriei şi se năpusteau înainte, stârnind panică printre rân- 
durile romane. Exista pericolul să zdrobească flancul sau chiar 
să-i atace din spate. Pompei înjură şi chemă alt călăreț. 

— Dreapta se retrage în formaţie de luptă. Stânga vine în faţă. 
Trebuie să rotim tot câmpul de bătaie, altfel ne vor înconjura. 
Zi-le cornicenilor să sune „roata la dreapta“. Du-te! 

Omul plecă în galop şi cei doi generali renunţară la cere- 
monie şi se ridicară în genunchi pe şei, ca să vadă mai bine ce 
se întâmpla. Mâinile lui Pompei erau crispate şi albe pe frâie. 
Ştia că soarta bătăliei depindea de decizia pe care o luase. Dacă 
retragerea se transforma în haos, armata sclavilor avea să se 
reverse în jur şi să-i încercuiască pe romani. Respira şuierat şi 
aerul rece îi uscase gura. 

Dură mult până când ordinele trecură în susul şi în josul 
liniilor. Strigăte se auziră în apropiere şi dreapta începu să se 
retragă în ordine, desenând o diagonală roşie peste câmpie. 
Pompei îşi încleştă pumnii când văzu cum stânga împingea 
înainte, înghesuind sclavii laolaltă. 

Întreaga luptă se roti şi Pompei era înnebunit de grijă. Era 
singurul mod în care putea să salveze flancul drept, dar, în timp 
ce miile de oameni se roteau, sclavii puteau să se desprindă 
şi să se îndrepte spre Ariminum, dacă aceia care îi comandau 
descopereau posibilitatea aceasta. 


Spartacus se ridică în șa şi înjură încet când văzu că legiunile 
rezistau. La început, crezuse că Antonidus avea dreptate şi că 
aripa dreaptă avea să fie copleşită, dar, cumva, se rotiseră îm- 
preună, opt legiuni care se mişcau ca un singur trup şi împin- 
seseră lupta spre est. Fluieră încet, în semn de admiraţie, chiar 
dacă vedea cum visurile lor se prăbuşeau în pulberea de pe 

câmp. Legiunile acelea erau tot ce ştia el că puteau fi şi, preţ 
de o clipă, îşi aminti de zilele când fusese soldat printre ei. 
Fusese un sentiment grozav de fraternitate înainte ca lucrurile 
să se strice pentru el. O ceartă la beţie şi un ofiţer mort şi de 
atunci nimic nu mai fusese cum trebuie. Fugise pentru că ştia 
că aveau să-l ducă în faţa prietenilor individului pe care îl 
omorâse şi avea să fie condamnat la moarte. Nu exista dreptate 
pentru unul ca el. Fusese aproape un copil când îl recrutaseră 
în Tracia. Pentru ei, el nu era cu adevărat roman. Era doar cu 
puţin mai bun decât un animal. Acelea erau amintiri diferite şi 
amare: cum fusese prins, sclavia, şcoala de gladiatori unde erau 
trataţi ca nişte câini agresivi, care trebuiau ținuți în lanţuri şi 
bătuţi ca să se înrăiască. 

— Morituri te salutamus. Noi, cei ce suntem pe cale să 
murim, te salutăm, şopti ca pentru sine, uitându-se la oamenii 
lui care cădeau. 

Se uită înspre soare şi văzu că se ridicase mai mult de 
amiază, palid şi rece în spatele norilor. Zilele abia începuseră 
să se mai lungească. Nu mai erau decât câteva ore până la că- 
derea întunericului. 

Privi îndelung bătălia, sperând că legiunile aveau să cedeze, 
dar acestea erau în continuare puternice în lupta cu mulțimile 
de sclavi. Îl cuprinse disperarea. În cele din urmă, dădu din cap 
ca pentru sine. Peste noapte, când romanii aveau să se retragă 
în tabără, urma să plece spre Ariminum. Oamenii lui nu mai 
mâncaseră de patru zile şi în oraşul bogat se găsea destulă 
hrană să-i întremeze. 

— Va trebui să fugim, Crix, murmură el. 

Prietenul lui stătea lângă Antonidus, ținând frâiele calului 
lui Spartacus. 

— Ar putea totuși să cedeze înainte să cadă noaptea, răspunse 
amar Crixus. 

De furie, Antonidus mormăi şi scuipă o flegmă pe pământ. 
Le promisese o victorie şi simţi cum influenţa lui scădea, pe 
măsură ce numărul morţilor creştea. 

Spartacus dădu din cap. 

— Nu. Dacă nu i-am înfrânt până acum, nu mai sunt şanse 
să fugă de noi. Se vor retrage în fortărețele alea ale lor şi vor 
mânca pe săturate, iar mâine-dimineaţă se vor întoarce să ter- 
mine treaba. Dar noi nu vom mai fi aici până atunci. 

— Dar de ce nu cedează? întrebă Crixus aerul. 

— Pentru că, dacă o fac, Roma cade în mâinile noastre! se 
răsti Antonidus. Ştiu bine ce e înjoc. Dar încă mai putem câștiga. 
Retrage oamenii din primele rânduri şi trimite alţii odihniţi, în 
locul lor. Trimite-i să învăluie aripa stângă. Indiferent dacă 
romanii o iau la fugă sau nu, îi putem epuiza până la distrugere. 

Spartacus se uită cu dezgust la gerieralul roman pe care îl 
găsiseră oamenii lui. Individul acela era numai fiere şi nu părea 
în stare să priceapă că vieţile pe care îi sfătuia să le irosească 
erau ale fraţilor şi prietenilor lor. Gladiatorul îşi închise ochii 
un moment. Toţi îl aclamaseră pe Antonidus când Crixus li-l 
arătase prima dată, îmbrăcat în armura pe care o luaseră de 
pe cadavrul unui roman. Îl plimbaseră prin faţa oamenilor, ca 
pe un animal de rasă la paradă, dar promisiunile lui fuseseră 
goale, iar tacticile lui deştepte nu făcuseră decât să-i deruteze 
pe sclavii care nu puseseră niciodată mâna pe o sabie, înainte 
de răscoală. 

— Ai noștri sunt înfometați, zise Spartacus. Am văzut că unii 
erau verzi pe la gură de la ierburile fierte pe care le-au mâncat. 
Nu mai putem supravieţui unei zile de luptă cum a fost asta. 

— Am putea încerca să ajungem la trecătorile dinspre Galia, 
începu Crixus. 

— Câţi dintre noi crezi că ar ajunge vii la trecătorile din 
munţi? întrebă Spartacus. Legiunile ne-ar vâna de cum am 
ieşi din câmpie. Nu, am pierdut şansa aceea. Trebuie să fie 
Ariminum. Vom lua mâncarea care ne trebuie şi ne vom reface 
forţele. Cumva, vom reuşi să rămânem în faţa lor. 

— Dacă am găsi nişte nave, poate că ne-ar lăsa să plecăm, 
zise Crixus, uitându-se în sus, la prietenul lui. 

— Ar fi nevoie de o flotă întreagă, spuse Spartacus, cântărind 
posibilitatea. 

Tânjea să scape de puterea Romei şi îl îndurera faptul că 
ştia că ar fi trebuit să-şi conducă oamenii peste munţi. Să fi 
rămas ei cu ţara lor amărâtă. El se mulțumea să fie liber. 

Antonidus abia îşi ţinea cumpătul. ÎI eliberaseră din sclavie 
doar ca să fie omorât chiar de ai lui. Nici unul dintre ei nu 
pricepea că Roma n-ar fi iertat niciodată un general care i-ar 
fi lăsat pe sclavi să fugă. Ar fi fost o ruşine care s-ar fi întins 
peste secole şi fiecare sclav din ţinut s-ar fi gândit să se revolte 
împotriva stăpânilor. Furia creştea în el, în vreme ce asculta 
planurile pe care și le făceau. Singura libertate posibilă ar fi 
venit dacă înfrângeau legiunile atunci, indiferent câţi dintre ei 
ar fi murit. Antonidus îşi promise în gând să fugă înainte să se 
termine. N-aveau să-l plimbe prin Roma ca pe un trofeu. Nu 
suporta să se gândească la Cato, care, triumfător, l-ar fi con- 
damnat la moarte, fluturându-şi mâinile grase. 


— Oamenii sunt epuizați, se răsti Crassus. Trebuie să ordoni 
retragerea înainte să fie copleșiți. 

— Nu. Mai rezistă, spuse Pompei, mijindu-şi ochii în lumina 
soarelui care cobora. Trimite extraordinarii să pregătească ta- 
băra pentru noapte. Ne vom retrage numai când piere lumina. 
Dacă dau retragerea acum, sclavii o să creadă că au învins singu- 
rele legiuni care stau între ei și Roma. Trebuie să mai reziste. 

Crassus îşi răsuci mâinile torturat de nehotărâre. Legiunile 
erau sub comanda lui şi, dacă Pompei aştepta prea mult înainte 
să le scoată de acolo, acela ar fi fost sfârşitul pentru munca lor 
de o viaţă. Dacă legiunile cădeau, Roma cădea şi ea. 


XX k 
Iulius se opinti să tragă aer în plămânii ca de plumb, în 


timp ce aştepta ca goarnele să sune următorul atac. Sângele de 
pe el se uscase de mult şi cădea în coji întunecate, la fiecare 

mișcare. Sângele vechi. Îşi privi ostenit braţele şi ridică o 
mână, îngustându-şi ochii când văzu cum tremura de epuizare. 

Un alt om gâfâia lângă el și Iulius îi aruncă o privire. 
Luptase bine în ultimul atac, irosindu-și forța cu încrederea 
tinerilor nemuritori. Băiatul ridică privirea şi văzu că Iulius se 
uita la el. O umbră îi întunecă ochii cenușii. Nu erau cuvinte de 
zis. lulius se întrebă dacă fiul lui Cato avea să supravieţuiască 
bătăliei. Dacă scăpa cu viaţă, Cato n-avea să înţeleagă niciodată 
schimbările pe care le suferise. 

Ciro scuipă în spate, încercând să-și curețe gâtul de sânge. 
Avea buzele sparte și umflate. Îi zâmbi roşu şi dureros generalului. 

Toţi erau tăiaţi şi snopiţi. Iulius se strâmba de durere la fie- 
care mişcare. Ceva i se sucise în josul spatelui, când se opintise 
să arunce un cadavru de pe el. Fulgerele de durere îi ajungeau 
până la umeri şi nu voia decât să doarmă. Se uită la Brutus, care 
îşi pierduse cunoştinţa când un sclav înnebunit îl lovise în cap. 
Fusese nevoie de un contraatac-fulger ca să recâștige terenul 
şi trupul prietenului său. Ciro îl târâse în spatele rândurilor, 
ca să-şi revină. Când cerul începuse să se întunece, Brutus se 
întorsese lângă ei, dar se mişca încet şi priceperea părea că îi 
dispăruse cu totul. Iulius se întreba dacă nu cumva lovitura 
aceea îi crăpase capul, dar nu putea să îl trimită înapoi în tabără. 
Aveau nevoie de fiecare om care se mai ţinea pe picioare. 

Trecuseră de epuizare şi durere şi intraseră într-un fel de 
amorţeală care le lăsa gândurile să plutească aiurea. Culorile 
păliseră şi ei pierduseră noţiunea timpului care când încetinea, 
când se năpustea cu viteză înfricoșătoare, iarăşi și iarăși. 

Iulius tresări când auzi ţipătul goarnei celui mai apropiat 
cornicen. Se împletici înainte, pentru încă o tură în prima linie 
şi dădu la o parte mâna lui Ciro, care i se aşeză pe braţ. 

— S-a terminat pentru azi, domnule general, zise Ciro, prop- 
tindu-l pe Iulius cu braţul, ca să poată sta drept. Lumina s-a 
dus. Ne cheamă înapoi în tabără. 

Un moment, Iulius îl privi fără expresie, apoi dădu istovit 
din cap. 

— Spune-le lui Brutus şi Renius să formeze liniile şi să 
se retragă în ordine. Și zi-le oamenilor să fie atenţi la vreun 
atac brusc. 

Oboseala îi îngreuna cuvintele, dar își înălță capul şi-i 
zâmbi omului pe care îl găsise pe alt continent, în altă lume. 

— E mai bine ca la fermă, Ciro? 

Namila de om se uită la cadavrele din jur. Fusese cea mai 
grea zi din viaţa lui, dar îi cunoştea pe oamenii aceia mai bine 
decât putea să explice. La fermă, fusese singur. 

— Da, domnule, rosti Ciro şi Iulius păru să înţeleagă. 


CAPITOLUL TREIZECI ŞI NOUĂ 


Suetonius se sprijini de gard, în pădure. Cu coada ochiului, 
vedea cum sclavii tatălui său munceau fără grabă, smulgând 
parii din pământ și desființând hotarul acela. În câteva ore, toate 
semnele că existase aveau să dispară şi Suetonius se încruntă 
când îşi sprijini capul pe braţe. Casa pe care plănuise să o facă 
ar fi fost foarte frumoasă. S-ar fi înălțat deasupra copacilor de 
pe pământul lui Iulius şi-ar fi privit în josul dealului. Avusese 
de gând să facă şi un balcon în care să şadă în serile calde, 
cu o băutură rece. Toate se pierduseră în momentul acela de 
slăbiciune al tatălui său. 

Suetonius începu să tragă de o aşchie dintr-un par, gândin- 
du-se la nenumăratele mici jigniri pe care Iulius îl obligase să 
le suporte în timpul captivităţii şi printre lupi, în Grecia. Ştia 
că, dacă n-ar fi fost Iulius acolo, ceilalți oameni l-ar fi acceptat 
mai uşor, poate chiar ar fi fost de acord să-i comande până la 
urmă, cum fusese cu lulius. Ar fi predat trupul lui Mithridates 
legatului Lepidus şi-ar fi luat masa cu el, în loc să se grăbească 
spre port, fără nici un răgaz. Senatul l-ar fi făcut pe el tribun şi 
tatăl lui ar fi fost mândru. 

În schimb, tot ce avea era o răscumpărare care de fapt îi 
aparținea lui taică-său şi câteva cicatrici care arătau ce îndurase. 
Cezar îi dusese pe lupi în nord, linguşindu-i şi convingându-i 
să îl urmeze. Pe el îl lăsaseră îndărăt şi n-avea nici măcar con- 
solarea măruntă de a-şi vedea casa înălţată. 

Înfuriat dintr-odată, Suetonius smulse așchia şi se strâmbă 
când un colţ îi sfâşie pielea mâinii. Ceruse să meargă în nord, 
cu cele şase legiuni, dar nici unul dintre legaţi nu îl primise. 
Nu erau dubii cine împrăştiase vorba. Ştia că tatăl lui ar fi 
putut să apeleze la favorurile care i se datorau şi să facă în aşa 
fel încât Suetonius să fi fost primit, dar nu reuşise să îl roage. 
În liniştea pădurii, ruşinea pentru felul în care fusese tratat îl 
ardea pe dinăuntru. 

Zări altă mişcare şi înălță capul, ca să vadă mai bine. 
Aproape că spera ca vreunul dintre sclavi să se eschiveze de la 
muncă. L-ar fi biciuit bine şi ar fi scăpat de o parte din letargia 
aceea. Îi părea că simţea viaţa zvâcnindu-i mai puternică în 
vene când pedepsea sclavii leneşi. Ştia că aceştia se temeau de 
el şi aşa se cuvenea să fie. 

Inspiră adânc, ca să le latre un ordin, sperând că aveau să 
tresară. Apoi, îngheţă. Nişte romani se mișcau pe furiş printre 
tufişurile dese, de partea cealaltă a gardului. Nu erau sclavii 
lui. Foarte încet, îşi cobori din nou capul pe braţe şi se uită în 
linişte cum indivizii aceia trecură nu departe de el, fără să-și 
dea seama că era acolo. 

Dintr-odată, Suetonius simţi cum inima îi bubuie de frică, iar 
obrajii îi luară foc când încercă să respire superficial. Încă nu-l 
văzuseră, dar era ceva foarte ciudat în legătură cu scena aceea. 
Erau trei bărbaţi care se mişcau împreună şi un al patrulea care 
venea la ceva distanţă în urma lor. Suetonius aproape că se 
ridicase în picioare, ca să se uite după primii, dar nu ştiu ce 
instinct îl avertizase să stea nemişcat, iar cei trei se pierdură 
printre copaci. Apoi, apăruse al patrulea, care se mişca obosit. 
La fel ca şi ceilalţi, era îmbrăcat într-o pânză aspră, întunecată 
şi păşea uşor peste muşchi şi lemn uscat, iar în liniştea lui se 
citeau deprinderile unui vânător. 

Suetonius văzu că şi acela era înarmat şi îi trecu prin cap 
că îl vedea printre umbre. Voia să o ia la fugă sau strige după 
sclavi. Avu vedenia răscoalei din nord şi mintea i se umplu de 

imagini vii, oripilante, cu cuțite care se înfigeau în el. Văzuse 
atâția murind şi era mult prea uşor să-şi închipuie că sclavii 
aveau să se repeadă asupra lui, ca niște fiare. Avea sabia lângă 
el, dar nu-şi mişcă mâna. 

Îşi ținu răsuflarea când trecu ultimul necunoscut. Acesta 
păru să îi simtă privirea şi ezită, cercetând copacii din jur. Nu-l 
văzu pe Suetonius şi, după o vreme, se relaxă şi plecă mai de- 
parte, dispărând cu totul, la fel ca tovarășii lui. 

Suetonius expiră uşor, încă neîndrăznind să se mişte. Se în- 
dreptaseră spre domeniul lui Cezar. Ochii lui Suetonius se um- 
plură de cruzime când înţelese ce se întâmpla. Să-şi ţină Iulius 
pământul, dacă asemenea oameni îl cutreierau. N-avea să-i dea 
de gol. Totul era în mâinile zeilor, nu într-ale lui. 

Se simţea de parcă o mare parte din durerea şi amărăciunea 
lui dispăruseră. Se ridică în picioare şi îşi îndreptă spatele. Indi- 
ferent cine erau vânătorii, le dorea să aibă noroc. Se duse către 
locul unde sclavii dărâmau gardul. Le porunci să-şi strângă 
uneltele şi să se întoarcă pe domeniul tatălui său, vrând, instinc- 
tiv, să nu se apropie de locul acela în următoarele câteva zile. 

Sclavii văzuseră că dispoziţia i se înseninase şi schimbară 
priviri rapide, întrebându-se ce răutate putuse să vadă, ca să-l 
înveselească așa. Ridicară pe umeri poverile şi se îndreptară 
spre casă. 


Iulius era epuizat. Înjură în gând când se împiedică de o 
piatră. Ştia că, dacă ar fi căzut, era posibil să nu se mai poată 
ridica şi să fie lăsat în drum. 

Nu puteau să se oprească, nu câtă vreme armata sclavilor 
era înaintea lor şi se ducea spre Ariminum. Fugiseră de pe câm- 
pul de luptă în timpul nopții şi aveau un avans de jumătate de 
zi. Pompei ordonase să îi ajungă din urmă şi să-i facă praf. Dar 
distanţa dintre ei nu se micșora de şapte zile, de când legionarii 
urmăreau o armată mult mai în formă decât a lor. Sclavii 
smulgeau roadele de pe pământul pe unde treceau, ca lăcustele, 

iar legiunile mărșăluiau pe urma distrugerilor pe care le făceau 
aceștia. Iulius ştia că puteau să mai piardă mulţi soldaţi, dar, 
dacă sclavii se întorceau spre sud, Roma rămânea neapărată în 
calea lor, pentru prima dată în istorie. 

Îşi aţinti privirea asupra spatelui legionarului din faţă, 
la care se holbase toată ziua. Ajunsese să-i cunoască fiecare 
amănunt, de la smocurile de păr sur care ieşeau pe sub coif, 
până la petele de sânge de pe glezenele omului, unde băşicile i 
se spărseseră după kilometri de mers apăsat. Cineva urinase pe 
drum, înnegrind praful. Iulius călcă indiferent pe pata aceea, 
întrebându-se când avea să facă şi el acelaşi lucru. 

Lângă el, Brutus îşi curăță gâtul şi scuipă. Nu mai rămăsese 
nimic din energia lui obişnuită. Se cocoşase sub greutatea 
poverilor pe care le căra şi Iulius ştia că umerii îi erau carne 
vie. Noaptea, îi masa cu untură de gătit şi aștepta cu stoicism 
să se formeze coji. 

Nu-şi mai vorbiseră din zori. Fiecare lupta cu oboseala şi 
cu drumul, fără să facă prea mult caz de asta. Pentru cei mai 
mulți dintre ei era la fel. Mergeau cu gurile moi, deschise şi nu 
erau conştienţi decât de vreun punct oarecare aflat pe drum. De 
multe ori, când goarnele sunau oprirea, se împiedicau de cei 
din faţă şi nu păreau să se trezească decât când aceștia îi înjurau 
şi îi împingeau. 

Iulius şi Brutus mestecau pâinea şi carnea râncedă care le 
erau împărţite din mers. În timp ce încercau să-şi adune destulă 
salivă pentru a înghiţi, trecură pe lângă alt soldat căzut şi se 
întrebară dacă şi ei aveau să fie lăsaţi în mijlocul drumului. 

Dacă Spartacus îşi propusese să epuizeze legiunile într-o 
urmărire nesfârșită, n-ar fi putut să-i iasă mai bine. Și toţi erau 
conştienţi că avea să mai fie o bătălie când sclavii şi gladiatorii 
ar fi găsit în sfârşit locul în care să le ţină piept. Numai moartea 
mai putea opri legiunile. 

Cabera tuși din cauza prafului din gât şi Iulius îi aruncă 
o privire bătrânului, minunându-se că încă nu căzuse printre 
ceilalți. Raţiile zgârcite şi kilometrii de drum îl subţiaseră și 

mai mult. Părea un schelet. Obrajii îi erau înfundaţi şi negri, 
iar marșul îi răpise veselia şi sporovăiala bine cunoscute. La 
fel ca Brutus şi Renius, nu scosese un cuvânt din clipa în care 
fuseseră obligaţi să se ridice în picioare de adjutanţii care lo- 
veau cu bastoanele în ofiţeri şi soldaţi deopotrivă, fără nici un 
interes, cu feţele la fel de obosite şi de supte ca ale tuturor. 

Nu li se dădea voie să doarmă decât patru ore pe noapte. 
Pompei ştia că era posibil să găsească orașul Ariminum în 
flăcări, dar Spartacus n-ar fi avut timp să se odihnească până 
ce legiunile s-ar fi ivit la orizont şi l-ar fi obligat să plece mai 
departe. Nu puteau să le permită sclavilor să se regrupeze. 
Dacă era nevoie, aveau să-i urmărească până în apele mării. 

Julius îşi înălță capul cu greu, ştiind că Primigenia îl vedea. 
Legiunea lui Lepidus mergea în rând cu ei, dar era o diferență 
subtilă între cele două grupuri. Primigenia nu fugise şi fiecare 
soldat ştia că pedeapsa pentru eşecul acela avea să vină. În ochii 
oamenilor lui Lepidus se citea groaza care le eroda voinţa, cu 
fiecare oră plină de îngrijorare mută. Iulius şi Brutus nu puteau 
face nimic pentru ei. Moartea lui Lepidus nu răscumpăra decât 
parțial momentele lor de panică din timpul bătăliei. 

Cornicenii sunară când ajunseră pe locul unei foste tabere 
a lor. Era mai devreme cu două ore decât de obicei, dar, în mod 
evident, Pompei hotărâse să folosească parapetele pe care tot 
ei le ridicaseră. Nu era nevoie decât de un pic de muncă pentru 
a repara valurile de pământ. De îndată ce ajunseră înăuntru, oa- 
menii se prăvăliră din picioare, care unde se găsea. Unii zăceau 
pe o parte, prea obosiţi ca să-și mai lase poverile din spate. 
Prietenii se ajutau unii pe alții cu legăturile, iar rațiile din ce 
în ce mai mici fură scoase din pachete şi trimise din mână în 
mână până la bucătari, care făcuseră focuri în cenuşa focurilor 
vechi. Toţi voiau să doarmă, dar trebuiau să mănânce mai întâi, 
aşa că mâncarea de boabe şi carne uscată fu încălzită repede şi 
impărțită pe farfurii de fier. Legionarii îşi îndesau mâncarea în 
gură fără interes, apoi îşi desfăceau păturile subțiri şi se culcau. 

Iulius tocmai terminase de mâncat şi îşi lingea degetele, 
ca să nu piardă nici un strop de umezeală de care corpul lui 
avea nevoie disperată. Auzi cum cornicenii sună o notă de 
atenţionare undeva pe-aproape. Pompei şi Crassus se apro- 
piau de ei. 

Se ndică anevoie în picioare şi îi trase un şut lui Brutus, 
care se cufunda deja în somn. Renius deschise un ochi când 
auzi zgomotul acela şi mormăi, împingându-se în capul oa- 
selor cu brațul bun. 

— Sus! Scoală oamenii în picioare. Centurioni, dispuneţi 
Primigenia în careuri pentru inspecţie. Repede! 

Nu-i plăcea deloc ce trebuia să facă, se uita cum oamenii 
lui se ridicau în picioare, năuci. Unii adormiseră deja şi acum 
braţele le atârnau pe lângă corp şi în ochi nu li se citea decât 
epuizarea. Centurionii îi împingeau şi smuceau până când reu- 
şiră să realizeze ceva ce semăna vag cu o formaţie. 

Nimeni nu bombănea şi nu se plângea; nu mai aveau voinţa 
şi energia să se împotrivească la nimic. Stăteau unde fuseseră 
puşi şi așteptau să li se spună că pot să se culce din nou. 

Pompei şi Crassus veniră călare prin tabără, până aproape 
de Iulius, apoi descălecară. Cum era de aşteptat, cei doi păreau 
mai odihniţi decât legionarii din jur, dar aveau un aer de serio- 
zitate şi buzele strânse, ceea ce îi avertiză pe unii dintre oamenii 
lui Lepidus de pericol, făcându-i să-şi arunce unii altora priviri 
neliniştite. Pompei se apropie de Iulius, care îl salută. 

— Primigenia e gata de inspecţie, domnule, zise Iulius. 

— Am venit pentru ceilalţi pe care îi comanzi, Cezar. Trimite 
Primigenia la culcare. Vreau să văd legiunea lui Lepidus în for- 
maţie, în locul lor. 

Iulius dădu ordinele şi cei trei așteptară până când soldaţii 
se mişcară repede în formaţie. Chiar şi după pierderile pe care 
le suferiseră în haosul bătăliei, mai bine de trei mii supra- 
vieţuiseră. Unii erau răniţi, dar pe cei cu rănile cele mai grave 
îi lăsaseră în urmă, de câteva zile. Pompei urcă pe cal, ca să 

le vorbească, dar, înainte să o facă se aplecă spre Iulius şi i se 
adresă în şoaptă: 

— Să nu te amesteci, Iulius. Decizia e luată. 

Iulius îi întoarse impasibil privirea întrebătoare şi dădu din 
cap. Pompei se duse lângă Crassus şi împreună se duseră până 
în faţa primului rând. 

— Centurioni, un pas în față! lătră Pompei. Apoi, îşi înălță 
capul, astfel încât vocea lui să se audă cât mai departe. Le- 
giunea asta poartă o ruşine care trebuie răscumpărată. Nu există 
scuze pentru lașitate. Auziţi, deci, pedeapsa pe care o veți primi. 
Centurionii vor însemna fiecare al zecelea om din rând. Acesta 
va muri de mâna celorlalţi. Nu veţi folosi săbiile, ci îl veţi 
zdrobi în bătaie cu pumnii şi bâtele. Astfel, veţi vărsa sângele 
prietenilor voştri şi veţi ţine minte. O zecime dintre voi va muri 
astăzi. Centurioni, începeţi numărătoarea! 

Iulius privi îngrozit cum centurionii strigau numerele. Mer- 
geau de-a lungul rândurilor şi oamenii din jurul nenorocitului 
se chirceau de groază când centurionul se oprea lângă ei, apoi 
inspirau adânc când mâinile se aşezau pe umerii altora. Unii 
dintre ei strigau de groază pentru ei înşişi sau pentru prieteni, 
dar nu exista clemenţă. Crassus şi Pompei priveau scena cu 
dispreţ crispat. 

Dură mai puţin de o oră la capătul căreia trei sute de oameni 
fuseseră scoși din rând. Unii plângeau, dar alţii priveau în gol, 
incapabili să înţeleagă ce li se întâmpla, de ce fuseseră aleși 
tocmai ei să moară. 

— Să ţineţi minte! Aţi fugit din faţa unor sclavi, cum n-a 
făcut nici o legiune, de generaţii întregi. Lăsaţi săbiile şi înde- 
pliniţi-vă sarcina. 

Rândurile se rupseră şi fiecare dintre cei care fuseseră scoşi 
în faţă fu înconjurat de nouă fraţi şi prieteni. Iulius auzi cum 
unul dintre ei își ceru iertare înainte să dea prima lovitură. Era 
mai cumplit decât orice văzuse Iulius vreodată. Adjutanţii 
aveau bâte, dar soldaţii de rând n-aveau decât pumnii cu care 

să strivească feţele şi piepturile celor pe care îi cunoşteau de 
ani întregi. Unii dintre ei suspinau în timp ce loveau, strâmbân- 
du-se ca nişte copii, dar nici unul dintre ei nu refuză. 

Dură la nesfârşit. Unii dintre soldaţii bătuţi muriră repede, 
cu gâturile zdrobite, dar alţii se chinuiau cumplit, cutremurân- 
du-se şi urlând într-un cor terifiant, care îl făcea pe Brutus să 
tremure. Nu putea să-şi ia ochii de la grupurile de oameni cu 
mâini roşii, care loveau sălbatic cu pumnii şi cu picioarele. 
Scutură din cap, nevenindu-i să creadă ce vedea, apoi îşi 
smulse privirea, îmbolnăvit. Văzu că Renius stătea ţeapăn, pa- 
lid la faţă. 

— N-aş fi crezut să mai văd vreodată aşa ceva, murmură 
Renius ca pentru sine. Credeam că obiceiul ăsta a murit de mult. 

— Da, a murit, zise Iulius, sec. Se pare că Pompei tocmai 
l-a înviat. 

Ciro privea îngrozit, cu umerii căzuţi. Se uită întrebător la 
Iulius, dar acesta n-avea ce să-i spună. 

Iulius privi cum se dădeau ultimele lovituri şi centurionii 
verificau fiecare cadavru în parte. Oamenii se traseră înapoi 
sleiți şi se împleticiră înapoi în rânduri. Corpurile zăceau în 
faţa lor, în cercuri de iarbă însângerată. Mulţi dintre cei care 
rămăseseră în viaţă purtau pe ei petele execuţiei. Stăteau cu 
capetele plecate, cuprinşi de disperare. 

— Dacă am fi la Roma, v-aş dizolva legiunea şi v-aş inter- 
zice să mai purtaţi arme! urlă Pompei în liniştea lăsată. Dar îm- 
prejurările în care ne aflăm s-ar putea să vă salveze, deocamdată. 

Pompei se uită la Crassus, care se foi în şa. Iulius se încruntă 
brusc. Dacă Pompei îi ceda locul lui Crassus însemna că avea 
nevoie de greutatea senatului pentru ce avea de gând să facă. În 
ciuda manevrelor lor, doar Crassus avea asemenea autoritate. 

Bărbatul mai în vârstă îşi drese vocea. 

— Ordon să se formeze o nouă legiune, ca se ştergem pata lui 
Lepidus. Vă veţi uni cu Primigenia şi veţi scrie o istorie nouă. 
Flamurile voastre vor fi schimbate. Veţi avea alt nume, neatins 

de ruşine. Îl numesc pe Gaius Iulius Cezar drept comandant. 
Vorbele mele au autoritatea senatului. 

Crassus îşi întoarse calul şi veni la trap lângă Iulius, care îl 
privea intens. 

— Aşadar, vor face parte din Primigenia? întrebă el aspru. 

Crassus clătină din cap. 

— Ştiu ce înseamnă asta pentru tine, Iulius, dar e cea mai bună 
soluţie. Dacă vor lupta sub comanda ta, aşa cum sunt acum, vor 
fi tot timpul daţi la o parte. Un alt nume va face lucrurile mai 
ușoare pentru ei... şi pentru tine. Eu şi Pompei ne-am pus de 
acord. Te vei supune ordinelor. Primigenia sfârşeşte astăzi. 

Preţ de o clipă, Iulius nu putu vorbi de furie, iar Crassus îl 
privi atent, aşteptând răspunsul. Omul mai tânăr înţelegea ce 
voiau ei să facă, dar amintirea lui Marius îi bântuia gândurile. 
Înţelegând, Crassus se aplecă în şa și vorbi încet, ca să nu fie 
auzit de ceilalţi: 

— Unchiul tău ar înţelege, Iulius, de asta să fii sigur. 

Iulius îşi încleştă maxilarele şi dădu scurt din cap. Nu avea 
destulă încredere că putea să vorbească în momentele acelea. Îi 
datora foarte multe lui Crassus. 

Senatorul se lăsă pe spate, mai destins. 

— Vei avea nevoie de un nume nou. Pompei crede că ar 
trebui să fie... 

— Nu, îl întrerupse Iulius. Ştiu ce nume să le dau. 

Surprins, Crassus ridică din sprâncene când Iulius îi ocoli 
calul şi se opri în faţa oamenilor însângeraţi, pe care avea să-i 
comande. Inspiră adânc, vrând ca vorbele lui să ajungă la cât 
mai mulți. 

— Voi primi jurământul vostru dacă vreţi să mi-l faceţi. 
N-am uitat că n-aţi fugit de pe câmp, ci v-aţi adunat când v-am 
cerut-o, chiar dacă Lepidus murise. Îşi lăsă privirea să cadă 
peste trupurile frânte dintre rânduri. Preţul eșecului vostru a fost 
plătit şi, de azi înainte, nu se va mai vorbi niciodată despre el. 
Dar trebuie să îl ţineţi minte. 

Tăcerea era îngrozitoare, iar aerul mirosea a sânge. 

— Sunteţi însemnați de vieţile fiecărui al zecelea dintre fraţii 
voştri. Vă numesc Legiunea a Zecea, ca să nu uitaţi niciodată 
ce aţi plătit şi să nu vă daţi bătuţi. 

Cu coada ochiului, Iulius văzu grimasa pe care o făcuse 
Crassus când auzise numele, dar ştiuse din prima clipă că era 
alegerea bună. Numele acela avea să-i oblige să îndure frica şi 
durerea când ceilalți își vor fi pierdut curajul. 

— Primigenia! Ultimul ordin pe care vi-l dau! Intraţi în 
rânduri, printre fraţii voştri. Uitaţi-vă la ei şi învăţaţi-le numele. 
Şi ţineţi minte! Când duşmanii vor auzi că A Zecea le stă în 
cale, se vor teme, pentru că vor şti că v-aţi plătit datoriile cu 
sângele vostru. 

În timp ce rândurile se refăceau, Iulius se întoarse lângă 
Crassus şi Pompei. Cei doi generali îl priviră cu interes reţinut. 

— Le vorbeşti... bine, Iulius, zise Pompei. 

Clătină uşor din cap când văzu cum Primigenia era pri- 
mită în rânduri. Crezuse că Iulius avea să se împotrivească 
ordinului, de dragul numelui legiunii lui Marius, și se pregătise 
să-i forțeze mâna. Fusese o mare surpriză să vadă ușurința 
cu care tânărul comandant acceptase ordinul şi îl întorsese în 
avantajul lui. Pentru prima oară, Pompei înţelese cum reuşise 
tânărul acela să îi înfrângă pe pirați şi apoi pe Mithridates, în 
Grecia. Ştia ce cuvinte să spună și ştia că vorbele pot să muşte 
mai tare decât săbiile. 

— Aş vrea să mai stăm puţin în tabără, înainte să plecăm, 
domnule. Voi avea ocazia să vorbesc cu oamenii, iar ei vor 
putea să termine de mâncat şi să doarmă un pic. 

Pompei fu tentat să refuze cererea. Nu era doar nevoia im- 
perioasă să-i urmărească pe sclavi. Fiecare instinct îl avertiza să 
nu facă lucrurile prea uşoare pentru tânărul comandant care se 
adresa direct inimilor oamenilor şi era în stare să-i ridice dea- 
supra nenorocirii în câteva clipe. Apoi se răzgândi. Cezar urma 

să aibă nevoie de orice avantaj dacă voia să î învie din cenușă 
demnitatea noii legiuni. 

— Poţi să le spui că, la cererea ta, le acord două ore în plus. 
Să fiţi gata de marş la apus. 

— Mulţumesc, domnule. Voi face rost de scuturi şi armuri 
noi de îndată ce înăbușim răscoala asta. 

Pompei dădu absent din cap, făcându-i semn lui Crassus să 
plece împreună spre punctul de comandă, undeva în capul co- 
loanei. Iulius se uită după ei cu o expresie indescifrabilă. Apoi, 
se întoarse spre Brutus şi-l zări pe Cabera lângă acesta. Ceva 
din vechea însufleţire şi curiozitate revenise pe chipul tămă- 
duitorului. Iulius îi zâmbi ușor. 

— Brutus, rupe rândurile şi spune-le să termine de mâncat. 
Şi vreau să vorbesc cu cât mai mulţi posibil înainte să se culce. 
Marius le-ar fi învăţat numele, şi eu voi face la fel. 

— Mă doare să văd că Primigenia s-a pierdut, murmură Brutus. 

Iulius clătină din cap. 

— Nu s-a pierdut. Numele va rămâne pe listele senatului, 
mă voi asigura eu de asta. Pompei şi Crassus au avut dreptate. 
E nevoie de un nou început, deşi e adevărat că doare. Haideţi, 
domnilor, să ne plimbăm printre A Zecea. E timpul să ne des- 
prindem de trecut. 


Ariminum era acoperit de fum. Armata sclavilor trecuse 
prin port ca un roi de lăcuste. Luaseră tot ce se putea mânca şi 
mânaseră oi şi vite în marșul lor. Cetăţenii se ascundeau pe după 
ușile baricadate, în timp ce Spartacus şi ai lui treceau pe străzile 
tăcute. Soarele arunca umbre nesigure în spatele lor. Dădură foc 
magaziilor de grâne şi târgurilor părăsite, ştiind că urmăritorii 
lor puteau să piardă timp preţios stingând incendiile, înainte să 
plece iarăşi după ei. Legiunile se ţineau pe urmele lor ca niște 
ogari, iar fiecare oră era crucială. 

Gărzile de la trezoreria oraşului fugiseră şi Spartacus po- 
runci ca aurul să fie încărcat pe catâri, în vederea călătoriei lor 

spre sud. Era o avere enormă, adunată din comerţ, iar flota care 
avea să-i ducă departe, spre libertate, deveni realitate când gla- 
diatorii văzură lăzile cu monede. 

Nici un vas nu mai era în port. Siluetele negre ale corăbiilor 
stăteau departe, pe mare, de unde oamenii priveau hoarda de 
sclavi care jefuia oraşul învăluit în vălătuci de fum şi cenușă. Na- 
vele erau ticisite de oameni tăcuţi, care doar se uitau. Spartacus 
merse spre marginea docului şi se uită la ei. 

— Uite câți oameni încap pe punți, Crix. Avem destul aur ca 
să cumpărăm un loc pentru fiecare dintre noi. 

— Drăguţii de negustori n-o să se zbată prea tare ca să ne 
salveze pe noi, răspunse Crixus. Trebuie să găsim pirați. Zeii 
ştiu că au destule vase şi cred că le-ar plăcea să scuipe pe obra- 
zul Romei. 

— Dar cum să le dăm de ştire? Trebuie să trimitem călăreţi 
în fiecare port. Trebuie să găsim o cale să dăm de ei. 

Spartacus privi peste apă, la feţele înghesuite pe nave, ca 
nişte pete palide. Era posibil, dacă reuşea să discute cu dușma- 
nii Romei. 

Antonidus veni lângă el, privind cu dispreţ pe deasupra 
valurilor. 

— Uită-te la bravii cetăţeni ai Romei cum se ascund de noi 
ca nişte copii, zise. 

Spartacus ridică din umeri, sătul de amărăciunea şi ura fos- 
tului general. 

— Cu şaizeci sau şaptezeci de nave ca astea, am putea părăsi 
ţinuturile romane. Să cumpărăm o flotă chiar cu aurul lor ar fi 
un soi de justiţie. 

Antonidus se uită cu ceva mai mult interes la cei doi gladia- 
tori. Fusese ispitit să se facă nevăzut în port, lepădând armura 
şi amestecându-se printre mulțimile care aveau să se adune de 
îndată ce plecau sclavii. Apoi, văzuse aurul din trezorerie. Era 
destul ca să-şi cumpere un domeniu în Spania sau o fermă întinsă 
în Africa. Erau multe locuri unde un om se putea ascunde, dar 

care nu puteau adăposti o armată întreagă. Ştia că, dacă rămânea 
cu ei, încrederea de care se bucura i-ar fi oferit la un moment dat 
ocazia prielnică. Oare Pompei l-ar fi iertat dacă îi ducea capul 
lui Spartacus? Antonidus se încruntă. Nu, fusese judecat o dată 
de romani şi îi era de ajuns. Mai bine să fugă undeva unde să o 
poată lua de la capăt. 

Spartacus îşi întoarse spatele spre mare. 

— Vom trimite oameni de prin părțile astea în fiecare port. 
Le vom da câteva monede, ca să demonstreze că promisiunile 
noastre sunt reale. Vorbeşte cu ei, Crixus. Cineva trebuie să ştie 
cum putem da de pirați. Spune-le care e planul. Le va ridica 
moralul în timp ce mergem spre sud. 

— Aşadar, ne ducem în sud, spre Roma? întrebă Antonidus 
cu o voce stridentă. 

Pentru o clipă, o mânie teribilă încreţi trăsăturile gladiato- 
rului şi Antonidus făcu un pas în spate. 

— N-ar fi trebuit niciodată să ne îndepărtăm de munţi, dar 
acum trebuie să rămânem în fața lor. Nenorociţii ăia se vor 
face zdrenţe pe urmele noastre. Nu uita, noi suntem cei care 
le muncesc pământurile, cei care trudesc în fiecare clipă de lu- 
mină, pentru bunăstarea lor. Şi asta ne-a întărit. Să vedem cam 
în ce stare vor fi ei când ne vom apropia de oraşul lor mult iubit. 

În timp ce vorbea, se uita spre vest, în lumina soarelui. 
Ochii îi sclipiră aurii când îşi închipui legiunile care îi vânau. 
Faţa îi era încrâncenată şi Antonidus îşi feri privirea. 


CAPITOLUL PATRUZECI 


Luna se înălța. Alexandria stătea pe zidul înalt de deasupra 
măreţului oraş al Romei. Ploaia biciuia pietrele. De jur împre- 
jurul oraşului fuseseră aprinse torţe care sfârâiau şi pocneau, 
oferind doar puţină lumină apărătorilor. Când se auziră trâm- 
biţele de avertizare, veniseră cu toţii, înşfăcând unelte şi cuțite, 
ca să apere zidul oraşului împotriva masei tăcute care trecea în 
marş pe lângă ei, frământând cu picioarele bulgării de noroi de 
pe Campus Martius. 

Tabbic ţinea strâns ciocanul de fier. În lumina pâlpâitoare, 
faţa îi era suptă şi palidă. N-avea să şovăie. Nici el, nici ceilalţi, 
de asta Alexandria era sigură. Dacă sclavii îi atacau, aveau să 
lupte cu tot atâta ferocitate ca înșiși legionarii. Se uită în susul 
şi în josul şirului de oameni care priveau în întunericul de sub 
ziduri şi se miră de cât erau de calmi. Familiile stăteau una 
lângă alta, în tăcere. Chiar şi copiii amuţiseră de uimire când 
văzuseră armata care trecea pe lângă ei. Luna arunca doar o 
lumină palidă, dar puteau totuși să distingă feţele albe ale scla- 
vilor care se uitau la orașul ce îi condamnase la moarte. Păreau 
că nu se mai termină. Luna ajunse la zenit și începu să coboare 
înainte ca ultimii dintre rătăcitori să se piardă în noapte. 

În sfârşit, încordarea se evaporă după ore întregi de așteptare 
dureroasă. Mesagerii legiunilor împărțiseră vestea că soldaţii 
erau foarte aproape şi senatul dăduse ordin ca toată populaţia 
Romei să se adune pe ziduri, până când primejdia avea să 

treacă. Senatorii dăduseră exemplul, strâgându-se pe acoperișul 
porţilor, înarmaţi cu săbiile taților şi ale bunicilor. 

Alexandria înghiţea cu nesaţ aerul rece, simțindu-se mai vie 
ca oricând. Ploua mai încet şi Roma supravieţuise. Zâmbete şi 
râsete neașteptate demonstrau că şi ceilalţi simțeau acelaşi lucru. 
Ştiu că împărtăşise cu ei, în bezna acelei nopți, o legătură la fel 
de strânsă ca oricare alta din viaţa ei. Totuşi, se simţea sfâşiată. 
Şi ea fusese sclavă, ca ei. Şi ea visase că se ridică împreună cu 
cei asemenea ei şi dărâmă zidurile şi casele lor scumpe. 

— O să-i omoare pe toţi? şopti ea mai mult pentru sine. 

Tabbic se întoarse brusc, cu ochii umbriţi. 

— Da. Senatul a gustat frica şi nu îl va ierta pe nici unul. 
Înainte ca totul să se termine, legiunile îi vor transforma în cel 
mai sângeros exemplu. 


Câteva lămpi ardeau cu flăcări mici în cortul lui Pompei, 
care citea depeşele de la Roma. Erau la mai puțin de patruzeci 
şi cinci de kilometri la nord de oraș. Ploaia răpăia pe pânza 
cortului de comandă şi picura înăuntru prin câteva locuri, adu- 
nându-se în băltoace pe pământ. Mâncarea zăcea neatinsă pe 
masa lui Pompei, care citea şi recitea fiecare mesaj. Trebuia 
să-i spună lui Crassus. 

După un timp, se ridică în picioare şi începu să se plimbe 
de colo-colo. Aproape că nu băgă de seamă când una dintre 
torţe pâlpâi şi se stinse. Luă alta din suport şi lumină o hartă 
care acoperea o latură întreagă a cortului. Pete de umezeală 
întunecată se vedeau pe pergament. Îşi zise că trebuia să dea 
harta jos dacă nu se oprea ploaia. Roma era un cerculeţ pe pie- 
lea groasă și undeva, în sud, sclavii se îndreptau fără răgaz spre 
mare. Se uită fix la simbolul de pe hartă al orașului, ştiind că 
trebuia să se hotărască înainte să ajungă Crassus. 

De jur împrejur, numai santinelele se mişcau prin tabăra 
tăcută, cufundate în nefericirea lor umedă. Senatul le trimisese 
provizii de îndată ce armata sclavilor trecuse de oraş. Pompei 

nu putea decât să îşi închipuie frica de pe străzile oraşului 
când marea de sclavi trecuse atât de aproape prin fața porţilor 
baricadate. 

Fusese mândru de poporul lui când auzise: tineri şi bătrâni, 
femei şi sclavi credincioși se pregătiseră de luptă. Chiar şi 
senatorii se înarmaseră, cum făcuseră cu secole în urmă, gata 
să-și dea vieţile pentru oraș. Faptul acela îi dădea speranţă în 
ceea ce îi privea. 

În faţa cortului se auzi un schimb de parole şoptite, care îi 
dădu de ştire că ajunsese Crassus. Acesta intră privind în jur, 
surprins de întunericul din cort. Purta o mantie grea, de piele. 
Îşi trase gluga de pe cap, împrăştiind stropi de ploaie. 

— Cumplită noapte, bombăni el. Care sunt veştile? 

Pompei se opri şi se întoarse spre el. 

— Unele sunt... îngrozitoare, răspunse, dar trebuie să mai 
aştepte. Sunt patru legiuni pe coastă, abia întoarse din Grecia. 
Le voi ieşi în cale şi le voi lua cu noi. 

Crassus dădu obosit din cap. 

— Ce mai e, Pompei? Ai putea să trimiţi extraordinarii cu 
peceţile noastre pe ordin. De ce vrei să te duci tu însuţi? 

Pompei schiţă o grimasă în umbră. 

— Cel care mi-a ucis fiica a fost găsit. Oamenii pe care i-am 
lăsat să îl caute sunt cu ochii pe el. Mă voi opri în oraş, înainte 
să mă întâlnesc cu legiunile care vin din est. Va trebui să con- 
tinui fără mine, până când termin ce am de făcut. 

Crassus luă de pe masă o feştilă şi o cană cu ulei şi aprinse 
toate lămpile, cu mâinile tremurând ușor de concentrare. În 
cele din urmă, se aşeză şi-l privi în ochi pe Pompei. 

— Dacă se întorc să lupte, nu voi putea să te aştept, zise. 

Pompei dădu din cap. 

— Atunci, nu îi forța să se întoarcă. Lasă-i să fugă şi, în câ- 
teva zile, cel mult o săptămână, am să mă întorc cu trupe proas- 
pete, ca să punem în sfârşit capăt goanei acesteia. Nu-ţi asuma 

riscul să pierzi totul, prietene. Oricât de abil ai fi ca senator, nu 
ai stofă de general. Ştii asta la fel de bine ca mine. 

Crassus îşi ascunse furia. Întotdeauna îl priveau ca pe 
un negustor, un cămătar, de parcă legiunile erau nişte taine 
cunoscute doar de câţiva aleși. De parcă trebuia să se ruşineze 
de faptul că era bogat. Își dădea seama că Pompei era disperat 
să nu scape din mână victoria aceea. Și cât de cumplit ar fi fost 
ca tocmai Crassus cel josnic să i-o fure! Era sigur că oricine ar 
fi reuşit să înăbuşe răscoala ar fi devenit următorul consul. Cum 
ar fi putut senatul să se opună voinţei poporului după atâtea 
luni de frică? Nu era prima oară când Crassus regreta cât fusese 
de generos când îl alesese pe Pompei, în mijlocul senatului. 
Dacă ar fi ştiut atunci cum avea să evolueze campania, s-ar fi 
încumetat de unul singur. 

— Îi voi mâna înspre sud, zise el. 

Pompei dădu din cap mulțumit şi luă altă depeşă de pe 
masă, pe care i-o arătă lui Crassus, înclinând-o aşa încât lumina 
să cadă pe ea. În timp ce Crassus citea, Pompei se ridică şi arătă 
pe hartă. 

— Flota despre care se vorbește nu poate fi decât pentru 
sclavi. N-aș pleca dacă n-aş fi sigur că vor merge înainte. Dacă 
nu-i provoci, ar trebui să o ţină tot spre sud, ca să ajungă la 
vasele alea. Voi chema galerele împotriva lor. Nu vor scăpa pe 
mare, îţi jur. 

— Dacă asta au de gând să facă, murmură Crassus, citind 
mai departe. 

— Nu pot să fugă la nesfârșit. Probabil că sunt morţi de 
foame, indiferent ce au găsit pe ici, pe colo. Dacă au de gând 
să mai dea o luptă cu noi, fiecare zi de marş îi slăbeşte. Nu, 
încearcă să scape şi rapoartele astea sunt cheia. 

— Şi când vor vedea că galerele noastre s-au adunat să-i 
oprească, tu vei veni din urmă cu legiunile din Grecia, ca să îi 
termini? întrebă Crassus și un pic din fierea pe care o simţea i 
se strecurase în voce. 

— Da, răspunse Pompei tăios. Nu lua în râs ameninţarea 
asta, Crassus! Dacă pierdem acum, pierdem tot. Avem nevoie 
de legiunile pe care le voi aduce. Nu intra în luptă până nu îmi 
vezi steagurile. Mai degrabă, te retragi decât să fii făcut praf 
înainte să vin eu. 

— Foarte bine, răspunse Crassus, simțindu-se jignit de felul 
aproape firesc în care Pompei îi nesocotise abilitatea. 

Dacă Spartacus avea să atace în lipsa lui Pompei, Crassus o 
să profite de ocazie şi de gloria de după. 

— Ştiu că ai să vii cât de repede ai să poți, zise el. 

Pompei se lăsă uşor pe scaun, odihnindu-și încheieturile 
degetelor pe masă. 

— Mai e o problemă. Eu voi pleca imediat spre oraș şi nu 
ştiu dacă să ţin totul pentru mine până se termină povestea asta 
Sau nu. 

— Spune-mi, zise Crassus, încet. 


Corturile de piele erau îngreunate de ploaia care cădea cu un 
sunet spart peste somnul agitat al oamenilor. Iulius visa că era 
pe domeniu. Ziua fusese obositoare. Legiunile măriseră pasul 
înspre Roma. Când veni ordinul să instaleze corturile, legionarii 
abia se sinchisiseră să dezbrace armurile înainte să adoarmă. 
Cei care supravieţuiseră marșurilor forțate erau mai tari decât 
fuseseră vreodată. Piele întinsă peste muşchi ca funiile. Îşi vă- 
zuseră prietenii murind în timpul marşului sau căzând pur şi sim- 
plu lângă drum, cu picioarele zvâcnind. Unii dintre ei trăiseră şi 
se alipiseră la coada coloanei, dar mulți dintre răniți muriseră. 
Pierduseră sânge cu fiecare pas, până ce inimile bolnave se 
opriseră. Rămăseseră să zacă acolo unde căzuseră. 

Picioarele care sângeraseră şi se acoperiseră de o brumă 
maronie erau acum acoperite de bătături care păreau albe în 
comparaţie cu sandalele. Muşchii sfâşiaţi se vindecaseră şi 
legiunile se întăriseră din mers. Capetele se înălțau tot mai sus. 
În a treia săptămână, Pompei ordonase să mărească pasul peste 

Via Flaminia. Se supuseseră fără să protesteze, începând din 
nou să simtă fiorii vânătorii. 

Iulius bombăni enervat când o mână îl scutură de umăr. 

— Iulius, a venit un mesager din partea lui Pompei. Trezeş- 
te-te repede! 

Iulius sări din somn şi îşi scutură capul, încercând să-şi lim- 
pezească mintea de imaginile din vis. Se uită afară din cort, la 
mesagerul care purta pecetea de bronz a lui Pompei. Se îmbrăcă 
rapid, lăsând armura în cort. De cum păşi afară, ploaia îl udă 
până la piele. 


Santinela din faţa cortului de comandă se dădu la o parte 
când Iulius îi spuse parola zilei. Crassus şi Pompei erau îm- 
preună, iar Iulius îi salută pe amândoi, simțindu-se brusc neli- 
niştit. Era ceva ciudat pe chipurile lor, ceva ce nu mai văzuse. 

— Ia loc, Iulius, îi zise Crassus. 

Bărbatul mai în vârstă nu îl privise în ochi, iar lulius se 
încruntă şi se așeză pe o bancă, lângă masă. Aşteptă răbdător 
şi, când văzu că generalii nu începură imediat să vorbească, un 
ghimpe de îngrijorare i se răsuci în stomac. Îşi şterse apa de pe 
faţă cu o mişcare agitată. Pompei turnă vin într-o cupă pe care 
i-o întinse tânărului tribun. 

— Avem... am veşti rele, Iulius. Am primit nişte mesaje din 
oraş, începu el. 

Se opri cu o expresie îndurerată şi inspiră prelung înainte 
să continue: 

— A avut loc un atac pe domeniul tău. Soţia ta a fost ucisă. 
Am înţeles că... 

Tulius sări în picioare. 

— Nu, rosti el. Nu, n-are cum să fie aşa. 

— Îmi pare rău, Iulius. Mesajul a venit odată cu depeșele, 
spuse Pompei. 

Groaza tânărului îi răscolea propriile amintiri de când îşi 
găsise fetița în grădină. Îi dădu pergamentul lui Iulius şi se 

uită în linişte cum acesta începea să-l citească, apoi ochii i se 
împăienjeneau și o lua de la capăt, iarăşi şi iarăşi. Aerul izbucni 
din plămânii lui Iulius şi mâinile îi tremurau atât de tare, încât 
abia reuşea să citească mesajul. 

— Pe toţi zeii, nu, şopti el. Dar nu zice mai nimic. Ce e cu 
Tubruk? Cu Octavian? Despre fiica mea nu scrie nimic. Nu e 
nimic aici, decât câteva cuvinte. Cornelia... 

Nu reuşi să termine fraza şi capul îi căzu într-o durere mută. 

— E un mesaj formal, Iulius, zise Pompei. Dacă nu scrie 
nimic despre ceilalți, s-ar putea ca ei să fie în viaţă. Vor mai veni 
şi alte scrisori. Se opri o clipă, luând o hotărâre. Având în vedere 
că suntem atât de aproape de oraş, voi înţelege dacă vei cere o 
permisie scurtă, ca să te ocupi de problemele de acasă. 

Tulius nu păru să îl audă. Crassus se duse lângă tânărul care 
cunoscuse atâta durere în viaţa lui. 

— Dacă vrei să te întorci pe domeniu, voi semna ordinul 
chiar eu. Mă auzi? 

Iulius înălță capul şi cei doi senatori îşi feriră privirile, ca 
să nu-i vadă agonia. 

— Cer permisiunea să iau A Zecea cu mine, zise Iulius, 
tremurând. 

— Iulius, nu pot permite aşa ceva, răspunse Pompei. Chiar 
dacă ne-am putea lipsi de soldaţi, nu pot să-ţi dau o legiune pe 
care s-o foloseşti împotriva duşmanilor tăi. 

— Atunci, dă-mi cincizeci de oameni. Dă-mi măcar zece, 
ceru Iulius cu vocea frântă. 

Pompei clătină din cap. 

— Şi eu mă întorc în oraş, Iulius. Se va face dreptate, îţi jur, 
dar numai la lumina legii. Oraşul va rămâne în pace. Pentru 
asta a muncit Marius. Te vei întoarce cu mine peste câteva zile, 
ca să punem capăt revoltei. E datoria ta. Şi a mea. 

Iulius se întoarse de parcă dorea să iasă din cort. Făcu un 
enorm efort de voinţă să rămână pe loc. Pompei îi puse mâna 
pe umăr. 


Împăratul — Moartea regilor 541 


— Nu putem condamna republica ori de câte ori ne săturăm 
de regulile ei, Iulius. Când fiica mea a murit, mi-am impus să aş- 
tept. Însuşi Marius spunea că republica merită o viaţă, ţii minte? 

— Nu viaţa ei, răspunse Tulius. Respira în suspine grele. 
Încerca să vorbească în ciuda lor, deşi îl sfâşiau. Ea nu era 
amestecată în nimic. 

Cei doi generali se priviră peste capul lui. 

— Du-te acasă, Iulius, zise Crassus, blând. Te aşteaptă un 
cal. Brutus va comanda A Zecea în lipsa ta. 

În cele din urmă, lulius se ridică, respirând adânc, ca să-şi 
regăsească o umbră de stăpânire de sine în faţa lui Crassus şi 
a lui Pompei. 

— Mulţumesc, spuse şi încercă să salute. 

Încă mai strângea pergamentul în pumn şi abia atunci îl ob- 
servă. Îl așeză pe bancă, apoi ieși din cort şi luă frâiele calului 
care îi fusese adus. O parte din el voia să îşi afunde călcâiele 
în coastele animalului şi să fugă din tabără. În schimb, întoarse 
calul şi se duse până la corturile în care dormea legiunea A 
Zecea. Trase acoperitoarea de la gura unui cort şi îl trezi pe 
Brutus, care ieşi repede când îi văzu privirea. 

— Mă întorc la Roma, Brutus. Cumva, Cornelia a murit... 
nu înţeleg. 

— Oh, Iulius, nu, rosti Brutus. 

Îşi îmbrăţişă prietenul şi apropierea aceea făcu să țâşnească 
lacrimi din ochii lui Iulius. Rămaseră împreună mult timp, uniţi 
în durere. 

— Pregătesc legiunea de marș? întrebă Brutus în şoaptă. 

— Pompei mi-a interzis cu desăvârșire, răspunse Iulius, tră- 
gându-se în sfârşit înapoi. 

— Chiar şi aşa, Iulius. Pregătesc legiunea de marş? Spune 
doar un cuvânt. 

Iulius își închise ochii o clipă, gândindu-se la ce îi spusese 
Pompei. Și consulul pierduse enorm. Putea să se arate mai 
slab decât bărbatul acela? Moartea Corneliei îl elibera de toate 

constrângerile. Nu mai era nimic care să-l împiedice să arunce 
o armată asupra lui Cato şi să-l ardă din carnea oraşului. O parte 
din el voia cu disperare să vadă Roma în flăcări, când avea să-i 
smulgă numele şi amintirea clicii lui Sulla pentru totdeauna. 
Catalus, Bibilus, Prandus şi însuşi Cato. Toţi aveau familii 
care puteau să plătească răscumpărarea de sânge pentru ce îi 
fusese luat. 

Mai era fiica lui, Iulia. Mesajul acela nu menţiona şi moar- 
tea ei. Când se gândi la ea, constrângerile vieţii pe care o ale- 
sese îi cuprinseră ca o mantie, înăbuşindu-i durerea. Brutus îl 
privea atent, aşteptând. 

— Nu, Brutus, nu încă. Voi aştepta, dar trebuie să mi se plă- 
tească o datorie de sânge. Condu A Zecea până mă întorc. 

— Vrei să te duci singur? Lasă-mă să vin cu tine, zise Brutus, 
punând mâna pe frâiele pe care le ţinea Iulius. 

— Nu, tu trebuie să rămâi aici, ca să comanzi legiunea. 
Pompei mi-a interzis să iau pe careva din A Zecea. Scoate-l pe 
Cabera din cort. De el am nevoie. 

Brutus fugi la cortul în care dormea bătrânul vraci şi îl trezi 
cu o smucitură. Când înţelese despre ce era vorba, bătrânul se 
mişcă iute, deşi faţa îi era brăzdată de oboseală. Îşi strânse roba 
mai tare, ca să se apere de ploaia năprasnică. 

Cabera întinse un braţ ca să urce pe cal, în spatele lui Iulius, 
şi se trezi ridicat cu o smucitură în timp ce Iulius întorcea în loc 
calul agitat. Brutus se uită în ochii lui Iulius şi îi apucă braţul 
în strânsoarea legionarilor. 

— Pompei nu ştie de soldaţii pe care i-am lăsat pe domeniu, 
Iulius. Vor lupta pentru tine dacă ai nevoie de ei. 

— Dacă mai sunt în viaţă, răspunse Iulius. 

Durerea copleșitoare îi tăie respiraţia şi Iulius îşi înfipse 
călcâiele în burta calului. Pomi aplecat mult în şa, cu Cabera în 
spate şi orbit de lacrimile care se amestecau cu ploaia. 


CAPITOLUL PATRUZECI ŞI UNU 


Grămezi groase de nori ascundeau soarele de primăvară şi 
ploaia cădea la fel de deasă, în timp ce Iulius şi Cabera călăreau 
înspre domeniu. Iulius simţi o sfârşeală adâncă atunci când zări 
casa care părea să n-aibă nimic de-a face cu goana lor nocturnă. 
Simţind în spate greutatea bătrânului vraci, Iulius mână calul 
în trap uşor, iar orele treceau pe lângă ei. Nu mai era nici o 
grabă în el. Voia ca timpul să se întindă nesfârşit şi îi era ciudă 
pe fiecare pas care îl ducea mai aproape de momentul acela. 
Cabera tăcuse tot drumul şi veselia lui molipsitoare dispăruse 
fără urmă când ajunseră în locul atâtor amintiri. Roba îi atârna 
udă pe trupul firav, făcându-l să tremure. 

Tulius descălecă lângă poartă şi se uită cum aceasta se des- 
chide în faţa lui. Cumva, acum, că ajunsese, nu mai voia să 
intre. Amorţit pe dinăuntru, îşi duse calul în curte. 

Soldaţii Primigeniei îi luară frâiele şi agonia lui se reflecta 
pe feţele lor. Nu le spuse nimic, ci traversă curtea înspre clădi- 
rile principale, prin bălțile şi noroiul furtunii. Cabera se uita la 
el cum se îndepărtează, mângâind botul moale al calului. 

Iulius o găsi pe Clodia cu o cârpă plină de sânge în mâini. 
Era palidă şi părea epuizată. Sub ochi, avea pungi negre. 

— Unde e? întrebă el şi femeia păru să se sfărâme în faţa lui. 

— În triclinium, stăpâne, zise ea. Eu... 

Iulius trecu pe lângă ea şi se opri în uşă. Torţe ardeau la 
căpâiul unui pat simplu şi căldura lor lumina faţa Comeliei. 

Iulius traversă încăperea şi se opri lângă soţia sa, privind-o. 
Îi tremurau mâinile. Fusese spălată şi îmbrăcată într-o pânză 
albă. Faţa îi era nemachiată, iar părul strâns la spate. 

Iulius îi atinse chipul şi se strâmbă când simţi cât era de moale. 

Nu puteai să maschezi moartea. Ochii i se deschiseseră 
puţin şi Iulius văzu albeaţa de sub pleoape. Încercă să-i închidă 
din nou cu mâna, dar, când îşi trase degetele, se întredeschiseră 
din nou. 

— Îmi pare rău, şopti el şi vocea lui părea stridentă în com- 
paraţie cu murmurul torțelor. 

Îi luă mâna şi simţi cât de ţepene erau degetele. Îngenunche 
lângă ea. 

— Îmi pare rău că te-au lovit atât de tare. Tu nu erai ames- 
tecată. Îmi pare rău că nu te-am luat de aici. Dacă mă auzi, să 
ştii că te iubesc. Mereu te-am iubit. 

Îşi coborî capul când îl copleşi ruşinea. Ultimele cuvinte pe 
care i le spusese femeii pe care jurase să o iubească fuseseră 
încărcate de mânie. Nu putea să-şi răscumpere vina. Fusese 
prea prost ca să o ajute. Cumva, fusese sigur că ea avea să fie 
mereu acolo, iar certurile şi vorbele urâte nu însemnau nimic. 
Şi acum, ea nu mai era. Îşi încleştă pumnul şi şi-l apăsă pe cap, 
furios pe sine. Apăsă mai tare şi mai tare şi se bucură când simţi 
durerea. Cum se mai lăudase în faţa ei! Dușmanii lui aveau să 
moară şi ea avea să fie în siguranță. 

După mult timp, se ridică în picioare, dar nu putu să plece 
de lângă ea. 

O voce sfâşie liniştea. 

— Nu! Nu intra acolo! 

Era Clodia, striga de afară. Iulius se răsuci cu mâna pe sabie. 
Fiica lui, Iulia, intră în fugă şi se opri când îl văzu. Instinctiv, 
Iulius încercă să o ascundă pe Cornelia de ochii ei, păşind în 
faţă şi luând copila în braţe, strângând-o putemic. 

— Mămica a plecat, zise ea şi Iulius clătină din cap, cu lacri- 
mile ţâșnindu-i din ochi. 

Oamenii lui Pompei aproape că vomitară când simţiră mi- 
rosul de putregai care se ridica din individul pe care îl ţineau. 
Pielea pe care o simțeau pe sub mantie părea să se mişte prea 
uşor sub degetele lor. Când îşi mutară mâinile, omul cu glugă 
icni de durere, de parcă o bucată din el se rupsese. 

Pompei stătea în faţa lor şi ochii îi străluceau de răutate. 
Lângă el erau două fete tinere, pe care le găsise în casa din 
inima păienjenișului de magherniţe dintre dealuri. Pe feţele lor 
se putea vedea frica, dar n-aveau unde să fugă, aşa că așteptau 
într-o tăcere îngrozită. Amenințarea era clară. Pompei îşi şterse 
un strop de sudoare de pe obraz. 

— Dă-i gluga la o parte. Vreau să văd cum arată cel care 
mi-a omorât fiica, zise el. 

Cei doi soldaţi întinseră mâinile şi traseră la o parte pânza 
aspră, ferindu-și privirea îngreţoșaţi de ce văzură. Asasinul se 
holbă la ei, cu faţa ca o masă informă de pustule şi coji. Nu 
era nici un centimetru de carne sănătoasă, iar pielea plină de 
cicatrici şi de sânge îi plesni când vorbi. 

— Nu sunt cel pe care îl căutaţi, zise. 

Pompei își dezgoli dinţii. 

— Eşti unul dintre ei. Ai un nume pentru mine, ştiu asta. Dar 
viaţa ta îmi aparţine pentru ce ai făcut. 

Ochii apoşi ai omului se îndreptară spre cele două fete, 
încreţiţi de teamă. Dacă n-ar fi ştiut deja, Pompei ar fi ghicit că 
erau fiicele lui. Senatorul cunoştea foarte bine frica din ochii 
lui. Asasinul vorbi repede, de parcă voia să acopere ceea ce-i 
lăsase să vadă: 

— Cum m-aţi găsit? 

Pompei scoase cuțitul de la centură. Tăişul străluci chiar şi 
în întunericul plin de umbre din încăpere. 

— A fost nevoie de timp, de aur şi de vieţile a patru oameni 
de nădejde ca să dau de tine, dar gunoaiele pe care le plăteşti 

te-au trădat până la urmă. Mi s-a spus că îţi faci un domeniu 
frumos, undeva prin nord, departe de cloaca asta. ÎI faci cu 
sângele meu. Chiar credeai că am să uit de ucigașul fiicei mele? 

Omul tuși şi respiraţia lui se contopi cu parfumul dulceag 
cu care încerca să acopere putregaiul. 

— Nu cuțitul meu a... 

— Dar ordinul a fost al tău. Cine ţi-a zis numele? Al cui aur 
l-ai luat? Oricum ştiu, dar vreau să îl spui tu în faţa martorilor, 
ca să-mi pot face dreptate. 

Un moment nesfârșit, cei doi se fixară cu privirea, apoi 
ochii asasinului căzură pe cuțitul pe care Pompei îl ţinea atât 
de firesc. Fetele lui priveau în gol. Lacrimile li se uscaseră. 
Nu înțelegeau pericolul în care se aflau şi aproape că îi veni 
să plângă când văzu cât de nevinovate erau, cu câtă încredere 
îşi priveau tatăl. Pe ele nu le scârbeau bubele lui. De fapt, dacă 
n-ar fi fost ele, care îşi oblojeau tatăl cu atâta blândeţe, şi-ar fi 
luat singur viaţa de mult. Fetele nu erau bolnave. Pielea lor era 
desăvârşită pe sub tina cu care se mânjeau, ca să se ascundă de 
fiarele de pe stradă. Cine avea să le poarte de grijă când el nu 
mai era? ÎI cunoştea destul de bine pe Pompei, încât să ştie că 
viaţa lui se sfârşise. De când murise fetița, nu mai era nici o 
urmă de milă în el. Dacă fusese vreodată. 

— -mi fiicele să plece şi îți spun, şuieră asasinul, cu 
ochi rugătoni. 

Pompei mormăi ușor, apoi întinse mâna după cea mai tânără 
şi o apucă strâns de păr. Cu cealaltă mână, îşi trecu pumnalul 
peste gâtul fetei şi o lăsă să cadă când ea se chirci în braţele lui. 

Asasinul ţipă odată cu cealaltă fată și se zvârcoli să scape 
din strânsoarea celor care îl ţineau. Apoi, începu să plângă, 
lăsându-se moale în braţele lor. 

— Acum, ştii cum e, rosti Pompei. Şterse lama cuţitului cu 
două degete, lăsând sângele să cadă în stropi mari, neauziţi, pe 
podeaua de lut a casei. Aşteptă răbdător până când căpetenia 
asasinilor izbucni în suspine sufocate. 

— Poate că pe cealaltă o voi lăsa în viaţă. Ultima dată când 
te întreb. De la cine ai primit aurul? 

— De la Cato. Cato a fost, prin intermediul lui Antonidus. 
Asta e tot ce ştiu, jur. 

Pompei se întoarse spre soldaţii de lângă el. 

— Aţi auzit cu toții ce-a zis? 

Soldaţii dădură din cap, la fel de întunecaţi ca bărbatul care 
îi comanda. 

— Atunci, am teminat aici. Dădu să plece şi o pată mică de pe 
mânecă era singurul semn că fusese vreodată acolo. Omorâţi-i 
pe amândoi. Întâi fata, adăugă el în timp ce pășea pe alee. 


— E treaz? întrebă Iulius. 

Camera puţea a boală și Tubruk zăcea întins pe un pat aco- 
perit de pete ruginii de sânge. Înainte să intre, Iulius aşteptase 
ca fetiţa să se oprească din plâns, apoi îi desprinsese blând 
degeţelele de pe gâtul lui. Începuse iarăși să plângă, dar nu voia 
să o ducă în altă cameră mortuară. Clodia găsi o sclavă tânără 
să se ocupe de fetiţă. După cum se dusese în braţele ei, Iulius 
bănui că femeia o mai consolase în zilele acelea cumplite. 

— Poate că se trezeşte dacă vorbeşti cu el, dar nu mai are 
mult, zise Clodia, uitându-se prin cameră. 

Faţa ei îi spuse mai multe decât voia să ştie şi Iulius închise 
ochii o clipă, înainte să intre. 

Tubruk zăcea într-un mod bizar. Cusături proaspete i se 
vedeau pe piept şi dispăreau sub pătură. Tremura, deşi părea 
adormit, şi Iulius ridică mai sus pătura, învelindu-l. În jurul 
gurii, avea o urmă de sânge proaspăt şi roşu. Clodia ridică de pe 
podea un lighean cu apă stacojie şi şterse cu grijă pata. Tulius se 
uita disperat. Se schimbaseră prea multe lucruri ca să le poată 
asimila. Stătea îngheţat, în timp ce Clodia curăța cu grijă tandră 
buzele şi cusăturile supurânde ale lui Tubruk. 

Tubruk gemu şi deschise ochii când simţi atingerea ei. Nu 
părea în stare să privească într-un punct anume. 

— Mai eşti aici, babo? şopti el şi un zâmbet stins îi de- 
formă buzele. 

— Cât ai nevoie de mine, dragul meu, răspunse ea. Aruncă o 
privire spre Iulius şi apoi spre bărbatul din pat. A venit Iulius, 
zise ea. 

Tubruk întoarse capul. 

— Vino să te văd. 

Clodia se dădu la o parte, iar Iulius se apropie de pat şi se 
uită în ochii lui. Tubruk inspiră adânc şi tot corpul i se cutre- 
mură când expiră. 

— N-am putut să-i opresc, lulius. Am încercat, dar... n-am 
ajuns la ea. 

Iulius începu să suspine încet când se uită la vechiul lui 
prieten. 

— Nu-i vina ta, şopti el. 

— l-am omorât pe toţi. Eu i-am omorât, ca să o salvez, spuse 
Tubruk cu ochii goi. 

Respira sfâşietor şi Iulius blestemă zeii. Prea multă durere 
le dăduseră celor pe care-i iubea. 

— Cheamă-l pe Cabera aici. E vindecător, îi zise Clodiei. 

Femeia îi făcu semn să se îndeprteze de silueta chinuită de 
pe pat şi Iulius aplecă urechea să audă. 

— Nu-l mai tulbura. Nu mai putem face nimic decât să aş- 
teptăm. Nu mai e sânge în el. 

— Adu-l pe Cabera, răspunse lulius, cu ochii înfricoşători. 
Preţ de o clipă, crezu că femeia avea să refuze din nou, dar 
aceasta plecă şi Iulius îi auzi vocea în curte. Cabera e aici, 
Tubruk. O să te facă el bine, spuse Iulius şi suspinele încete se 
porniră din nou în gâtlejul lui. 

Bătrânul veni, lăsând în urma lui stropi de ploaie şi traversă 
încăperea până la pat. Părea nenorocit. Pipăi rănile cu degetele 
lui pricepute, ridicând pătura şi uitându-se sub ea. Văzu expre- 
sia disperată a lui Iulius şi oftă. 

— Încerc, zise şi-şi aşeză mâinile pe carnea vânătă din jurul 
cusăturilor. 

Închise ochii. 

lulius se aplecă, şoptind o rugăciune. Nu vedea nimic, doar 
silueta curbată a vraciului şi mâinile lui nemișcate şi întunecate 
pe pieptul palid. Tubruk inspiră adânc, cuprins de un spasm, 
apoi expiră încet. Deshise ochii şi se uită la Clodia. 

— Nu mai doare, iubito, zise. 

Apoi, viaţa se scurse din el. Cabera se împletici şi căzu 
din picioare. 


Pompei se încruntă la căpitanul galerei, care stătea ţeapăn 
fața lui. 

— Nu-mi pasă ce ordine ai primit. Eu îţi dau ordine acum. 
Vei naviga în sud, spre Sicilia, şi vei opri toate galerele pe care 
le întâlneşti pe coastă. Fiecare vas roman va apăra sudul şi-i va 
împiedica pe sclavi să scape. Ai înţeles sau trebuie să te arestez 
şi să numesc alt căpitan? 

Gaditicus salută. Senatorul acela arogant îi displăcea cu o 
profunzime pe care nu îndrăznea să o arate. După șase luni pe 
mare, sperase să petreacă oarece timp în oraș, dar i se ordona să 
plece din nou, fără ca măcar să fi apucat să curețe vasul. „Prax 
o să fie furios când o să-i spună“, îşi zise. 

— Am înţeles, domnule. Voi pleca la prima maree. 

— Ai grijă să fie aşa, spuse Pompei, apoi se îndreptă spre 
soldaţii care îl aşteptau. 

Gaditicus se uită după el, apoi aruncă o privire spre galerele 
care fuseseră deja scoase în larg. Dacă toate se duceau spre 
strâmtoarea Siciliei, porturile romane de pretutindeni aveau să 
fie ţinte uşoare pentru oricine. Speră că planul senatorilor me- 
rita un asemenea risc. 


Când veni seara cenușie, Clodia îl găsi pe Iulius bându-şi 
minţile într-o încăpere întunecată. Se uită cu ochii goi la ea 
când intră. 

— Te-ai întors definitiv? întrebă ea. 

Iulius clătină din cap. 

— Nu, o să plec cu Pompei peste câteva zile. Dar o să mă 
ocup de înmormântările lor până atunci. 

Vocea îi era poticnită şi jalnică, dar Clodia nu găsea cuvinte 
de alinare pentru el. O parte din ea voia ca Iulius să sufere 
cumplit pentru cruzimea cu care o tratase pe Comelia şi, cu 
ultimele puteri, se abţinu să-i arunce vorbe grele. Se vedea pe 
faţa lui că înţelegea. 

— Vrei să rămâi aici și să ai grijă de mama şi de Tulia? întrebă 
el fără să se uite la ea. 

— Sunt doar o sclavă. Ar trebui să mă întorc în casa sena- 
torului Cinna, răspunse ea. 

Iulius se uită în ochii ei şi făcu un semn cu mâna, nesigur 
din cauza beţiei. 

— Atunci, te eliberez. Am să cumpăr documentul de la tatăl 
ei. Măcar atât pot să fac înainte să mă întorc. Tu să ai grijă de 
Iulia. Octavian e aici? 

— E în grajd. N-am ştiut dacă să-l trimit înapoi la maică-sa 
sau... 

— Şi de el să ai grijă. E din neamul meu şi i-am promis cuiva. 
Eu îmi ţin toate promisiunile. Faţa i se schimonosi de suferință. 
Vreau să rămâi aici şi să conduci casa asta. Nu ştiu când o să mă 
întorc, dar o să te pun să-mi vorbeşti despre ea. Tu ai cunoscut-o 
înaintea mea şi vreau să ştiu tot. 

„Este atât de tânăr“, îşi zise Clodia. Tânăr şi nesăbuit şi tocmai 
învăţa că viaţa putea să fie amarnic de nedreaptă. Cât așteptase 
ea dragostea până să o găsească lângă Tubruk? Cornelia ar fi eli- 
berat-o, ca să se mărite cu el, şi Tubruk ar fi cerut-o de îndată ce 
şi-ar fi adunat curajul. Acum, ei nu-i mai rămăsese nimic și fata 
pe care o crescuse de când era în fașă zăcea nemişcată şi tăcută, 
în altă încăpere. Când avea să-şi adune puterile, Clodia ştia că 
trebuia să înfășoare în giulgiu trupul strivit al lui Tubruk şi să-i 
curețe pielea pentru ultima dată. Dar nu încă. 

— Am să rămân, zise ea şi se întrebă dacă o auzise. 


CAPITOLUL PATRUZECI ŞI DOI 


Cato stătea în mijlocul forumului, sub cerul sur. Îi smulseseră 
toga de pe umeri şi lăsaseră la iveală o masă de carne albă, care 
lucea sub mărgelele de apă ce se scurgeau peste el. Spatele îi 
era însemnat de dungi acolo unde căzuse biciul. Durerea aceea 
nu era decât un ecou slab al furiei şi dezgustului pe care le 
simţea împotriva oamenilor mărunți care îl doborâseră. Nici 
unul dintre ei nu s-ar fi dat în lături de la a face exact ce făcuse 
el, dacă ar fi avut ocazia. Şi totuși, se holbau la el şi-l arătau cu 
degetul, de parcă ei erau din altă plămadă. Îi privi cu dispreţ, 
ţinând capul sus chiar în timp ce călăul păşea spre el, cu sabia 
lungă în mâini. 

Pompei se uită fără să lase să se vadă plăcerea pe care o 
simţea. Amânase întoarcerea în tabără tocmai ca să vadă 
sarcina aceea dusă la bun sfârșit. Ar fi preferat să vadă mâinile 
alea grase bătute în cuie peste o bâmă de lemn şi expuse în 
forum pentru o moarte înceată. Un atare sfârșit ar fi fost mult 
mai potrivit pentru Cato. Cel puţin, avusese satisfacția să-i 
vadă familia vândută în sclavie, în ciuda strigătelor acestuia. 
Casa lui fusese dată senatului, iar fondurile pe care aveau să le 
obţină din vânzarea ei ar fi contribuit la plătirea legiunilor pe 
care Pompei le conducea împotriva sclavilor. 

Lângă Pompei, Iulius privea amorţit. Generalul triumfător 
îl adusese în faţă, ca să vadă execuţia, dar el însuşi nu simţea 
nimic. Nu simţea nici o bucurie să-l vadă pe Cato murind. Era 

ca şi cum ar fi omorât un câine sau ar fi strivit o insectă. Sena- 
torul umflat nu înţelegea nimic din durerea pe care o cauzase 
şi chinurile lui n-aveau să i-o aducă pe Cornelia înapoi. „Să 
se întâmple repede, îşi şopti sieşi în timp ce privea. Să se ter- 
mine totul.“ 

Cato scuipă pe lespezile forumului în vreme ce se uita în 
jur, la mulţimea de senatori și cetăţeni care se îngrămădeau să 
vadă execuţia. Pentru prima oară în viaţă, nu se mai simţea 
ameninţat de gloată. Nu fusese niciodată prea iubit de populația 
orașului — de parcă ar fi putut să-i pese cuiva de ce credeau 
sau făceau ăia. Scuipă din nou şi gura i se strâmbă de furie 
împotriva mulțimii care aştepta. Animale, asta erau toţi, care 
nu erau în stare să priceapă că un bărbat măreț putea să îndoaie 
legile cu mâna. Marius ştiuse asta. La fel şi Sulla. Dar nici unul 
dintre ceilalți nu înţelegea că nu există alte legi decât cele pe 
care poţi să le mânuieşti. 

Auzi zgomot de paşi şi îşi întoarse capul, ca să-l vadă pe 
Pompei, care se apropia de el. Schiță o grimasă. Individul acela 
nici măcar nu avea eleganța să-l lase să moară fără alte baţjocuri 
şi jigniri. Nu era făcut pentru măreție. Sulla le-ar fi acordat 
duşmanilor lui demnitatea unui sfârşit intim, orice ar fi fost între 
ei. El înțelesese ce însemna puterea. 

Pompei ajunse îndeajuns de aproape, încât să vorbească la 
urechea lui Cato. 

— Familia ta nu va trăi prea mult în sclavie. Eu i-am cum- 
părat pe toţi, şopti vocea sacadată. 

Cato îl privi rece. 

— Şi pe Germinius? întrebă. 

— EI nu va scăpa viu din ultima bătălie. 

Cato zâmbi când auzi ce-i spusese. Se întrebă dacă şi 
Pompei avea la fel de multe neplăceri cu Iulius şi Brutus cum 
avusese el însuși. Îşi ridică sfidător capul. Cumva, i se părea 
foarte nimerit ca spiţa lui să se stingă odată cu el. Auzise despre 

nişte regi din vechime care puneau ca rudele lor să fie aruncate 
de vii pe rugurile lor funerare. Pompei era un prost dacă încerca 
să-i facă rău. 

— Vei cunoaște şi tu o zi ca asta, îi zise Cato. Eşti un om prea 
mărunt, ca să ţii orașul în mâini pentru mult timp. 

Izbucni în hohote de râs şi faţa lui Pompei se schimonosi 
într-un spasm de furie. 

— la sabia şi termină cu el, se răsti generalul înspre călău, 
care se plecă până la pământ în timp ce Pompei mergea ţanţoş 
la senatorii care îl aşteptau. 

Cato îi făcu un semn din cap. Dintr-odată se simţea extrem 
de obosit, aprope amorțit. 

— Nu azi, băiete. Unele lucruri trebuie să le împlineşti cu 
mâna ta, murmură, scoțându-şi o brățară grea de pe încheietură. 
Cu degetul mare, scoase un brici de pe margine, apoi se întoarse 
spre mulțime, rânjind cu dispreţ. Cu o smucitură a mâinii, îşi 
crestă gâtul într-o parte, deschizând arterele mari. Rămase în 
picioare, așteptând, în timp ce sângele îi țâşnea peste carnea 
albă, scăldându-l. 

Călăul păşi agitat în față, dar Cato găsi forţa să ridice mâna 
şi să refuze sabia. Gloata privi cu fascinaţie animalică picioa- 
rele care începură să-i tremure, apoi căzu în genunchi, cu un 
zgomot puternic. Chiar şi atunci, îi fixă pe toţi cu privirea, îna- 
inte să cadă în faţă, într-un morman de carne. 

Cetăţenii adunaţi suspinară când încordarea morţii dispăru. 
În ciuda fărădelegilor pe care şi le povesteau în şoaptă, curajul 
de la sfârşit al senatorului stricase plăcerea pentru care veniseră. 
Începură să se împrăștie în linişte, trecând cu capul plecat pe 
lângă trupul prăvălit. Unii dintre ei murmurau rugăciuni. 

Pompei îşi strânse buzele de furie. Sfârşitul acela îi ră- 
pise bucuria răzbunării şi se simţea de parcă îi fusese furat 
ceva. Făcu semn gărzilor să ia de acolo cadavrul şi se întoar- 
se spre lulius. 

— Acum, plecăm spre sud, să încheiem lucrurile, zise el. 


Generalul îl privi uluit pe Crassus. 

— Domnule, vorbim de mai bine de treizeci de kilometri de 
teren accidentat! Vă impor să vă mai gândiţi. Ar trebui să ocu- 
păm o poziţie centrală şi să fum pregătiţi să le tăiem retragerea. 

Crassus aşteptă ca bărbatul să termine de vorbit. În timp ce 
asculta, degetele îi băteau agitat în masă. Era cel mai bun lucru 
pe care îl putea face, era sigur de asta. Sclavii erau prinşi pe 
țărm şi, dacă Pompei reuşise să trimită galerele, n-avea să-i mai 
ajute nimeni să scape. Tot ce trebuia să facă era să-i ţină acolo, 
să-i prindă în cursă pe limba aceea de pământ de la poalele 
ţării. Aruncă o privire spre harta lui Pompei, de pe perete. 
Acolo, părea o distanță atât de mică! 

— Ordinele pe care ţi le-am dat sunt limpezi, generale. 
Pompei vine din nord, cu legiuni proaspete. Îi vom ţine aici 
până sosesc şi vreau fortificaţii dintr-o parte în alta a ținutului. 
Îmi irosești timpul. 

Vocea lui avea o notă amenințătoare. Omul acela nu s-ar fi 
codit atât dacă ordinul ar fi venit de la Pompei. Erau insuportabili. 

— leşi! se răsti el, ridicându-se de pe scaun. 

Când rămase singur, se aşeză la loc, frecându-şi nervos 
fruntea şi uitându-se din nou la hartă. 

Fiecare zgomot din noapte îl facea să sară din somn, îngrozit 
de gândul că sclavii reuşiseră să treacă de ei şi prădau ţinuturile 
din jur. Așa ceva nu trebuia să se mai întâmple vreodată. La 
început, se gândise să-i zdrobească acolo, la malul mării, dar 
dacă s-ar fi bătut cum făcuseră în nord? Câtă vreme nu aveau 
pe unde să fugă, sclavii ar fi luptat cu disperare şi, dacă treceau 
de liniile romanilor, Crassus ştia că acela i-ar fi fost sfârşitul. 
Chiar dacă nu murea în luptă, senatul ar fi cerut să fie executat. 
Schiţă o grimasă. Oare câţi dintre ei aveau datorii pe care doar 
moartea lui le putea şterge? Îşi închipui feţele pioase cu care i-ar 
fi pecetluit soarta în sala senatului. Acum, că Pompei plecase, 

înţelegea ceva mai bine presiunea. N-avea pe cine să întrebe, 
trebuia să hotărască singur. 

Se duse lângă hartă şi îşi trecu degetul peste cea mai îngustă 
fâşie de pământ, de la capătul țării. 

— O să vă ţin aici până vin legiunile, zise încruntându-se. 

Mai bine de treizeci de kilometri de parapete. Niciodată nu 
mai fusese înălțată o asemenea fortificaţie, iar cetăţenii Romei 
aveau să le povestească despre asta copiilor lor. Crassus, care 
a construit un zid de-a curmezişul ţării. Frecă locul acela cu 
degetul iarăşi şi iarăşi, până când o linie mai întunecată apăru 
pe pergament. 

Avea să-i ţină pe loc. Numai să fi reuşit Pompei să adune 
destule galere încât să nu poată fugi pe mare. Altfel, ar fi ajuns 
de râsul întregii lumi. Crassus, care păzea câmpii goale. Îşi 
scutură capul, ca să îşi limpezească mintea şi se aşeză din nou, 
să se gândească. 


După ce întârziase pentru execuţia lui Cato, Pompei împin- 
gea spre sud legiunile din Grecia, fără odihnă. Erau veteranii 
graniţelor elene, cu numere imense de hastati şi triarii care 
să îi sprijine pe cei mai tineri. Cu Via Appia sub picioare, în 
prima zi, parcurseseră cincizeci de kilometri. Pompei ştia că 
urmau să încetinească atunci când aveau să iasă de pe drum, 
dar, chiar dacă sclavii s-ar fi ascuns în cel mai îndepărtat colţ 
al ţării, ştia că legiunile acelea puteau să-i ajungă în mai puţin 
de două săptămâni. 

Iulius călărea alături de Cabera, schimbând caii, la fel ca 
Pompei, la fiecare douăzeci şi cinci de kilometri. Pompei era 
profund nedumerit în privinţa tânărului tribun. Nu-şi adresaseră 
decât câteva cuvinte de când priviseră împreună moartea lui 
Cato, în marele forum, dar parcă era altă persoană. Focul acela 
interior, care îl neliniştise pe Pompei când Iulius preluase 
comanda Legiunii A Zecea, părea că se stinsese în el. Nu era 
acelaşi om care călărea indiferent, pe un cal ce căsca ochii de 

nelinişte din cauza faptului că omul din șa nu-l strunea aproape 
deloc. Pompei îl studia cu atenţie în fiecare zi în care călăreau 
împreună. Mai cunoscuse oameni distruşi de câte o tragedie şi, 
dacă Iulius se dovedea incapabil să comande, n-avea să ezite 
să-l îndepărteze din funcţie. Marcus Brutus era la înălțimea 
sarcinii aceleia și, în forul său interior, Pompei recunoştea că 
Brutus n-ar fi putut niciodată să reprezinte o ameninţare pentru 
el, spre deosebire de Iulius. Felul în care acesta pusese mâna 
pe Primigenia şi reuşise, în același timp, să păstreze prietenia 
dintre el şi Brutus vorbea cât zeci de pergamente despre cât era 
de abil. Poate că era mai bine să îl îndepărteze cât timp era slab, 
înainte să-şi revină de pe urma morții soţiei. 

Pompei se uită în lungul drumului larg. Crassus nu avea 
curaj să atace armata sclavilor, ştiuse asta de când îi auzise 
numele în senat. Victoria avea să fie numai a lui şi doar aşa ar fi 
reuşit să unească facțiunile din senat şi să dobândească puterea 
asupra Romei. Undeva în față, galerele blocau marea și, chiar 
dacă sclavii nu aflaseră încă, răscoala lor se sfârșise. 


Spartacus se uită peste stânci, la fumul care se înălța din 
alt vas capturat şi ars de galere. Marea forfotea de navele care 
fugeau de flota romană, lovind cu ramele în marea agitată, în 
timp ce încercau să facă manevre una în jurul celeilalte fără 
să se ciocnească. Nu exista nici o urmă de milă pentru cei 
prinşi. Galerele romane înduraseră prea mulţi ani de perindări 
neputincioase, ca să nu savureze distrugerea pe care o semănau. 
Unele vase-pirat erau abordate, dar cele mai multe erau făcute 
scrum de cele două, trei galere care revărsau neîntrerupt foc pe 
punţile lor, până când pirații mureau în flăcări sau săreau ur- 
lând în mare. Celelalte se îndepărtau de coastă cu toată viteza, 
ducând cu ele ultima lor şansă de libertate. 

Stâncile erau înţesate de oamenii lui Spartacus, care priveau 
doar, cu vântul proaspăt al mării suflându-le în față. Bolovanii 

aceia erau înverziţi de ierburile de primăvară. Neobservată, 
ploaia fină le întuneca feţele murdare. 

Spartacus se uită la ei, la armata lui zdrenţuită. Erau flă- 
mânzi şi obosiţi, încovoiaţi de evidenţa faptului că goana lor ne- 
bună de-a lungul ţării luase sfârşit. Totuşi, ce mândru era de ei! 

Crixus se întoarse spre el, sfârşit. 

— Nu prea mai avem cum să ieşim din treaba asta, nu-i aşa? 

— Nu, nu cred. Fără nave, suntem terminaţi, răspunse 
Spartacus. 

Crixus se uită la oamenii din jurul lor, care stăteau în ploaie, 
în picioare sau așezați, lipsiţi de speranţă. 

— Îmi pare rău. Ar fi trebuit să trecem munții, zise încet. 

Spartacus ridică din umeri, râzând uşor. 

— Măcar i-am fugărit un pic. Pe toţi zeii, ce sperietură 
le-am tras! 

Tăcură din nou, îndelung. În largul mării, ultimele nave-pirat 
erau alungate sau capturate. Galerele măturau apele cu vâslele lor 
lungi. Fumul de pe punţile în flăcări se înălța prin ploaie, neclintit 
şi fierbinte ca răzbunarea. 

— Antonidus a dispărut, zise Crixus dintr-odată. 

— Știu. A venit la mine noaptea trecută, să ceară o parte 
din aur. 

— Şi i-ai dat? întrebă Crixus. 

Spartacus dădu din umeri. 

— De ce să nu-i fi dat? Dacă reuşeşte să scape, îi doresc să 
aibă noroc. Nu ne mai aşteaptă nimic aici. Şi tu ar trebui să pleci. 
Poate că unii dintre noi se vor descurca mai bine singuri. 

— N-o să poată trece de legiuni. Nenorocitul ăla de zid pe 
care l-au făcut ne ţine pe toţi aici. 

Spartacus se ridică în picioare. 

— Atunci, îl vom sparge şi ne vom împrăştia. N-o să aş- 
teptăm aici, să ne taie ca pe miei. Adună oamenii, Crix! Vom 
împărţi aurul, astfel încât fiecare să primească un bănuţ, doi. 
Apoi, mai fugim o dată. 

— O să ne hăituiască, zise Crixus. 

— Dar n-o să ne prindă pe toţi. Ţara e prea mare. 
Spartacus întinse mâna şi Crixus o strânse. 

— Pe data viitoare când ne întâlnim, Crix. 

— Pe data viitoare. 


Era o noapte fără lună, care avea să-i ascundă de soldaţii 
care stăteau pe fâşia aceea enormă, ce se întindea de la un 
țărm la altul. Când Spartacus văzuse zidul, clătinase din cap, 
nevenindu-i să creadă că un general roman ar fi încercat așa 
o nebunie, ca să-i ţină pe sclavi la malul mării. Într-un fel, era 
un semn de respect pentru camarazii lui faptul că legiunile nu 
îndrăzneau să îi vâneze, ci se mulțumeau să stea în tranșee şi să 
pândească prin întuneric. 

Spartacus stătea întins pe burtă, în iarba măruntă, cu faţa 
înnegrită de noroi. Crixus era lângă el, iar în spatele lor se 
afla un şir enorm de oameni ascunși, care aşteptau strigătul de 
atac. Nu se opuseseră când le expusese ultima încercare nebu- 
nească. Văzuseră cu toții cum arseră vasele şi disperarea lor se 
transformase într-un fatalism sumbru. Măreţul lor vis se sfâr- 
şise. Aveau să se împrăștie ca nişte seminţe purtate de vânt şi 
romanii n-aveau să-i prindă niciodată nici pe jumătate dintre ei. 

— Probabil că linia care păzeşte un șanț atât de lung e destul 
de subţire, le zisese Spartacus la apus. Noi vom fi săgeata care 
le va străpunge pielea. Înainte să apuce să se adune, cei mai 
mulți dintre noi vor fi scăpat deja. 

Nu se auziseră ovaţii, ci doar dăduseră vorba mai departe, 
apoi se lăsaseră pe spate, ascuțindu-şi săbiile şi așteptând. Când 
soarele apusese, Spartacus se ridicase şi ceilalţi îl urmaseră, 
alergând prin beznă, îndoiţi de spate. 

Buza tranşeei era o linie întunecată sub lucirea slabă a ste- 
lelor de pe cerul senin. Crixus o privi, apoi se chinui să distingă 
trăsăturile prietenului său. 

— Are cel puţin trei metri înălțime şi pare destul de solid. 

Simţi mai degrabă decât văzu că Spartacus dă din cap şi îşi 
pocni gâtul de încordare. Cei doi se ridicară încet și Spartacus 
fluieră încet, ca să adune primul grup care avea să se apropie 
de zid. Bărbaţii cei mai puternici se adunară în jurul lui ca nişte 
umbre, înarmaţi cu topoare şi ciocane grele. 

— Duceţi-vă! Putem dărâma ce au construit romanii, şopti 
Spartacus şi oamenii porniră în pas alert, cu armele pregătite 
pentru prima lovitură. Oamenii din spate se ridicară şi ei în 
picioare şi fugiră spre zid. 


CAPITOLUL PATRUZECI ŞI TREI 


Iulius şopti un „mulţumesc“ când îi fu întins castronul 
cu tocană caldă. Peste tot pe câmpurile din jur, cât vedea cu 
ochii, soldaţii legiunilor din Grecia mâncau, iar vălătucii albi 
se înălţau din focuri şi desenau spirale în aer. Pământul se 
transformase în mocirlă și bulgări grei de noroi li se lipeau 
de sandale, încetinindu-i. Cei care aveau mantii se aşezau 
pe ele, întinzând pe pământ partea interioară a veşmintelor, 
astfel încât să nu se vadă noroiul când aveau să plece iarăşi. 
Mulţi alţii se aşezau pe ce găseau: pe câte un bolovan plat, pe 
iarbă aspră sau chiar pe câte o grămăjoară de fân pe care o 
împrăştiau pe jos. 

Iulius ştia că pauza aceea avea să fie scurtă. Extraordinarii 
se întorseseră mai devreme în dimineaţa aceea din misiunea lor 
de cercetare și zvonurile umblau printre oameni chiar înainte 
ca mesajul oficial să străbată lanţul ierarhic. 

Raportul cercetaşilor nu conţinea nici o veste bună. lulius 
fusese lângă Pompei când generalul aflase că sclavii veneau 
spre nord, în întâmpinarea lor, şi nici una dintre flamurile 
lui Crassus nu se zărea. Pompei se dezlănţuise ca un turbat 
împotriva călăreţului care îi adusese vestea, cerând amănunte 
pe care acesta nu i le putea da. Indiferent unde era Crassus, 
era clar că nu reuşise să-i ţină pe sclavi la malul mării. Iulius 
se întrebă dacă nu cumva murise, dar nu se putea preface că 
îi pasă în mod deosebit. Văzuse atâta moarte! Încă un senator 

care murea în campania aceea dezastruoasă nu mai însemna 
mare lucru. 

Cabera îşi şterse castronul cu degetul, apoi îl dădu înapoi 
ajutoarelor bucătarilor care treceau prin tabăra întinsă. Nicio- 
dată nu primeau destulă mâncare. Oricum, până erau împărțite, 
multe castroane erau la fel de reci ca ziua aceea. În jurul lor, 
oamenii aşteptau cu liniştea aceea ca de somnambuli, dinaintea 
bătăliilor. Nici unul dintre ei nu mai luptase împotriva sclavilor, 
dar conversațiile obişnuite lipseau. Îi era ușor să îşi închipuie o 
câmpie ca aceea pe care stăteau, undeva mai la sud, murdărită 
de cadavrele romanilor şi de ciori. 

Tulius oftă când ploaia începu din nou. Avea să înmoaie pă- 
mântul şi mai tare. Nu conta. Se potrivea perfect cu starea lui 
de spirit. Cerul reflecta depresia în care se scufundase. Ima- 
ginea chipului palid al soţiei lui pe patul luminat de torţe era 
atât de vie, încât parcă o vedea aievea. Tubruk. Până şi Cato. 
Totul părea atât de îngrozitor de inutil! La început, îi plăcuse să 
lupte, pe când Marius era generalul de aur, iar ei ştiau că se bat 
pentru oraş şi unii pentru alţii, dar rândurile din pergamentul 
acela se înceţoşaseră în timp şi Iulius era bolnav, mâncat de viu 
de vinovăţie. 

Îşi înmuie degetele în tocană, îndesându-şi mâncarea în 
gură, fără să o guste. Când murise Pelitas, plânsese pentru el, 
dar nu mai avea lacrimi pentru ceilalţi. Nu mai avea minciuni 
pentru ei, nu mai avea discursuri. Cea mai grandioasă dintre 
minciuni fusese faptul că exista ceva pentru care să lupţi. 

Tatăl lui văzuse ceva demn de a fi salvat în republică, dar 
nu mai rămăsese nimic din asta. Nu rămăseseră decât oameni 
mărunți, ca Pompei şi Cato, care nu erau în stare să vadă mai 
departe de gloria personală. Oameni fără viziune, care nu dă- 
deau doi bani pe lucrurile despre care Tubruk spusese că erau 
importante. Iulius crezuse tot ce îl învățase omul acela măreț, 
dar toţi muriseră pentru visurile lor. 

Întinse mâna printre picioarele depărtate şi desenă cu de- 
getul o linie în noroi. Nimic nu valora cât viaţa oricăruia dintre 
ei. Nu cât viaţa Comeliei. Nu cât a lui Tubruk sau a oricăruia 
dintre cei pe care îi condusese în Grecia. Îl urmaseră şi îşi 
dăduseră vieţile fără să se plângă. Ei bine, măcar atâta putea 
face şi el. 

Dintre toţi soldaţii, Iulius aştepta cu nerăbdare bătălia care 
urma. Avea să se așeze în prima linie pentru un ultim ceas, 
înainte ca totul să se sfârşească. Se săturase de senat şi de calea 
pe care o alesese. Îi venea să se strâmbe de durere când se gân- 
dea la ziua aceea în care Marius îl dusese prima dată în clădirea 
senatului. Fusese uluit de inima puterii. Toţi îi păruseră atât de 
nobili, apoi îi cunoscuse îndeajuns de bine, încât să-şi piardă 
respectul pentru ei. Îşi trase mantia pe el, când vântul se înteţi 
şi ploaia căzu mai grea, împroşcând noroi în jur. Unii dintre 
oameni înjurară, dar cei mai mulți rămaseră tăcuţi. Făceau pace 
cu zeii, înainte să înceapă omorul. 

— Iulius? zise Cabera, făcându-l să tresară din gândurile 
mohorâte. 

Se întoarse şi văzu că bătrânul întindea mâinile spre el. 
Zâmbi când văzu ce îi făcuse. Era un cerculeţ de frunze adunate 
din tufişurile din jur şi legate la un loc cu o aţă smulsă din roba 
lui Cabera. 

— Pentru ce e aia? întrebă Iulius. 

Cabera i-o întinse, îndesându-i-o în mâini. 

— Pune-o pe cap, băiete. E a ta. 

Julius clătină din cap. 

— Nu azi, Cabera, nu aici. 

— Am făcut-o pentru tine, lulius. Te rog! 

Se ridicară împreună şi lulius întinse o mână cu care îl 
apucă pe bătrân de ceafă. 

— Bine, dragul meu prieten, spuse el, expirând prelung. 

Îşi scoase coiful şi îşi apăsă pe păr cercul de frunze ude, 
simțind cum îi înțepau pielea. Câţiva soldaţi se uitară la ei, dar 


Împăratul — Moartea regilor 563 


lui Tulius nu-i păsa. Cabera fusese mereu lângă el şi nu merita 
să aștepte să moară pe un câmp mocirlos, atât de departe de 
casa lui. Încă unul care avea să moară lângă el. 

— Cabera, vreau să stai departe de primele rânduri când o să 
vină sclavii. Vreau să ieşi viu din asta, îi zise. 

— Drumul tău e şi al meu, ţii minte? rosti bătrânul cu ochii 
strălucind în ploaie. 

Părul alb îi atârna în fâșii subțiri peste faţă şi era atât de 
murat, încât Iulius începu să râdă uşor. 

În jurul celor doi, câţiva oameni se ridicară în picioare în 
linişte. Iulius ridică brusc capul când le auzi mişcările, cre- 
zând că începea marșul, dar oamenii stăteau pur și simplu în 
picioare şi se uitau la el. Din ce în ce mai mulţi se ridicară când 
se împrăştie vorba, până ce fiecare soldat, până la ultimul, era 
în picioare. 

Mirat, Iulius duse mâna la cerculeţul de frunze şi simţi cum 
i se înalță inima. Aceia nu erau oameni mărunți. Îşi dădeau 
vieţile fără să le pese şi aveau încredere că generalii lor n-aveau 
să risipească nimic din ceea ce le ofereau. Oamenii începură 
să zâmbească şi să râdă când îi privi şi Iulius simți din nou 
legăturile care îi ţinea la un loc. 

— Noi suntem Roma, şopti şi se întoarse să se uite la miile 
de oameni care se ridicaseră pentru el. 

În momentul acela, avu explicaţia pentru loialitatea lui 
Tubruk şi pentru credinţa tatălui său. Avea să întindă mâna spre 
visul acela, așa cum făcuseră oameni mult mai buni decât el, 
şi-avea să îi închine viaţa, în onoarea lor. 

Undeva departe, cornicenii sunară notele lungi, care cereau 
să se ridice tabăra. 


— Nu vă opriţi, fraţii mei! urlă Spartacus. 

Acela era sfârşitul, dar, cumva, nu se temea de nimic. Sclavii 
lui arătaseră că legiunile puteau fi înfrânte şi era sigur că avea să 
vină o zi când breşele făcute de ei aveau să se lărgească și Roma 

avea să se prăbuşească. Legiunile din spatele lor străluceau în 
soarele dimineţii şi sloboziră strigăte când miile de oameni ale 
lui Pompei coborâră în marş spre ei, din ce în ce mai repede, 
ca nişte fălci care aveau să-i strivească pe sclavi. Spartacus 
văzu că oastea lui zdrenţăroasă avea să fie prinsă între cele 
două forţe romane. Își scoase sabia din teacă şi îşi trase coiful 
de fier peste față. 

— Pe toţi zeii, ce i-am mai fugărit, zise pentru sine când 
cerul se întunecă de sulițe. 


EPILOG 


Pompei mergea cu Crassus printre rândurile de cruci, apro- 
piindu-se de oraşul care se vedea deja. Rândurile celor răstigniţi 
se întindeau pe kilometri întregi de-a lungul Via Appia. Şase mii 
de oameni care serveau drept avertisment şi dovadă a victoriei. 
Păduri întregi fuseseră doborâte, ca să îi ţină şi, când dulgherii 
legiunii rămăseseră fără cuie, sclavii fuseseră pur şi simplu 
legaţi cu funii şi străpunşi cu sulița sau lăsaţi să moară de sete. 

Cei doi generali descălecară, vrând să străbată pe jos ultimii 
kilometri până în oraş. Crassus n-avea să fie făcut de ruşine, 
Pompei îi promisese asta. Faptul că puseseră capăt răscoalei 
ştergea dezastrele dinainte şi Pompei era dispus să-i acorde 
momentul lui de glorie. Nu avea de ce să se teamă din partea lui 
Crassus şi trebuia să se gândească şi la averea celuilalt senator. 
Urma să aibă nevoie de oameni bogaţi care să-i finanţeze 
mandatul de consul. Se gândi că poate ar fi fost profitabil chiar 
să-l îmboldească pe Crassus să ia a doua funcţie consulară când 
aveau să vină alegerile. Ar fi împărțit cheltuieile şi Crassus i-ar 
fi fost veşnic recunoscător. 

De undeva de departe, cei doi generali auziră zgomotele 
înfundate ale unei mulțimi care aclama după ce îi zărise în 
lungul drumului. Îşi zâmbiră, savurând momentul. 

— Mă întreb dacă e cazul să cerem un Triumf, zise Crassus, 
respirând mai iute din cauza gândului aceluia. N-a mai fost 
unul de pe vremea lui Marius. 

— Îmi amintesc, zise Pompei, gândindu-se la tânărul care 
stătuse lângă Marius, în carul ce îi purta prin forum. 

Crassus se uită la el de parcă îi ghicise gândurile. 

— Mare păcat că nu e şi Iulius aici, să vadă asta. A luptat din 
greu pentru noi. 

Pompei se încruntă. Nu era dispus să recunoască în faţa lui 
Crassus, dar, când văzuse cum legiunile din Grecia se ridicaseră 
în picioare pentru Iulius, în ploaie şi în noroi, fusese îngrozit. 
Toţi oamenii mari muriseră, dar acela rămăsese în picioare, 
cu sângele lui Marius în vene, general al Legiunii A Zecea şi 
bucurându-se de o faimă tot mai mare, care putea fi o armă 
mortală dacă alegea să o folosească. Nu, nu îl voia pe Iulius în 
oraş. Nici pe el, nici legiunea lui nepreţuită. Semnase ordinul 
care îi trimisese în Spania fără o clipă de ezitare. 

— Spania îl va potoli, Crassus, n-am nici o îndoială. 

Crassus îl privi întrebător, dar alese să nu răspundă şi 
Pompei dădu satisfăcut din cap când urletele mulțimii care îi 
aştepta crescură în intensitate. Spania era destul de departe pen- 
tru nepotul lui Marius şi, până să-şi isprăvească acei cinci ani 
acolo, oamenii aveau să-l uite. 


NOTĂ ISTORICĂ 


Faptul că, în tinereţe, Iulius Cezar a fost caputurat de pirați, 
care au cerut o răscumpărare în schimbul lui, este atestat istoric. 
Când piraţii au sugerat suma de douăzeci de talanţi, Cezar le-a 
zis să ceară cincizeci, din moment ce habar nu aveau pe cine 
capturaseră. Le-a spus piraţilor că urma să-i răstignească, deşi 
avea să-i sugrume pe ofiţeri, de milă. 

Când a fost eliberat pe ţărmul de nord al Africii, Cezar a 
început să adune fonduri şi să ceară oameni de prin sate, până 
când a avut destui încât să formeze un echipaj şi să angajeze un 
vas. E greu de închipuit charisma de care probabil a dat dovadă, 
ca să realizeze aşa ceva. Nu trebuie să uităm că era tânăr pe 
atunci şi nu se bucura de autoritate sau de un loc în senat. 

În carte, am presupus că şi-a adunat recruţii de prin aşezările 
romane şi că aceştia erau copii ai veteranilor romani. Doar 
astfel pot să îmi explic cum de a fost capabil să urce la bordul 
unei nave, să cutreiere Mediterana în căutarea piraţilor, să îi 
găsească şi să-şi ducă la bun sfârșit promisiunile înfiorătoare. 

Când a debarcat în Grecia, Cezar a descoperit răscoala con- 
dusă de Mithridates şi a adunat o armată în jurul său. În realitate, 
lupta pe care a dat-o ca să întărească voinţa şovăielnicelor 
aşezări romane a fost împotriva unui căpitan al lui Mithridates, 
nu împotriva regelui însuşi. Iulius a obținut o victorie care a 
menţinut stabilitatea în regiune, în ciuda bâlbelor şi nehotărârii 
senatului. Pompei a fost cel care l-a înfrânt pe Mithridates în 

cele din urmă şi amândoi bărbaţii au câştigat influență odată 
întorşi la Roma. Iulius a devenit tribun militar, având dreptul 
să ridice trupe, poziţie pe care încă o deţinea când a izbucnit 
răscoala sclavilor conduşi de Spartacus. 

Nu există dovezi care să ateste participarea lui Iulius la 
războiul împotriva lui Spartacus, dar îmi vine greu să cred că 
un tribun militar atât de hotărât şi de enerpic n-ar fi făcut parte 
din legiunile conduse de Crassus şi Pompei. 

Deși Karl Marx îl descrie pe Spartacus drept „cel mai bun 
om pe care ni-l înfăţişează istoria antică“, nu sunt multe îndoieli 
că ar fi putut să treacă Alpii şi să scape de urgia Romei. Nu se 
ştie ce l-a făcut să se întoarcă spre sud, dar, având în vedere 
cât de aproape a fost, poate credea sincer că puterea legiunilor 
putea fi înfrântă. 

Armata de sclavi a zdrobit mai multe legiuni care i s-au 
împotrivit şi a trimis undele de şoc ale fricii prin Cetate şi prin 
ţinuturile romane. Se estimează că pe Spartacus l-au urmat mai 
mult de şaptezeci de mii de sclavi, împreună cu care a cutreierat 
peninsula, de la nord la sud, timp de doi ani. 

Crassus şi-a construit zidul peste sudul peninsulei şi speranța 
lui Spartacus de a fugi pe navele piraţilor s-a spulberat. Sclavii 
au străpuns bariera lui Crassus şi s-au revărsat încă o dată spre 
nord. A fost nevoie de trei armate ca să îi înfrângă. Nu se ştie 
dacă Spartacus a murit în luptă sau a fost crucificat alături de 
ceilalţi, pe Via Appia. 

Primul dictator pe viaţă al Romei, Comelius Sulla, a reuşit 
să se retragă din funcţie şi să-şi trăiască restul vieţii în confort. 
A murit în 78 î.H. Este faimos pentru listele sale de proscrişi, 
pe care le făcea publice în fiecare zi şi care îi cuprindeau pe 
cei care îi erau neplăcuţi sau pe care îi decretase inamici ai 
republicii. Bandele de raptores câştigau o anumită taxă dacă 
îi târau afară din case pe nenorociţi pentru a fi executaţi. Un 
timp, Roma a fost foarte aproape de anarhie și teroare. În multe 

feluri, Sulla a fost artizanul căderii republicii, deși fisurile 
aveau să se vadă abia mai târziu. 

Cât despre felul în care a murit Sulla, în anumite împreju- 
rări, am considerat necesar să schimb unele evenimente. Cezar 
a luptat la Mytilene şi a primit cununa de stejar pentru cura- 
jul pe care l-a arătat, dar am omis călătoriile sale în Asia 
Mică şi procesele pe care le-a instrumentat la Roma, cam în 
aceeaşi perioadă. 

Octavian era strănepotul de soră al lui Iulius, nu vărul lui, 
aşa cum am spus eu. Schimbarea legăturii de rudenie mi-a 
permis să elimin un personaj minor din prima carte. În acelaşi 
mod, în scopuri care ţin de intriga romanului, am inclus sinu- 
ciderea lui Cato în Moartea regilor, deşi Cato a continuat să fie 
duşmanul lui Cezar timp de mulţi ani. 

Tulius Cezar a înfăptuit atât de multe, încât este mai greu să 
te hotărăşti ce să nu spui decât să alegi episoadele care cer să fie 
dramatizate. Din păcate, restricţiile de lungime nu-mi dau voie 
să mă ocup de fiecare aspect al realizărilor lui. Celor interesaţi 
de amănuntele pe care a trebuit să le omit le recomand, din nou, 
cartea lui Christian Meier, Caesar. 

Amănuntele vieţii romanilor erau, în mare măsură, aşa cum 
le-am prezentat, de la scaunul de naşteri şi făuritul bijuteriilor 
până la practicile şi obiceiurile dintr-un tribunal roman. Pentru 
acestea din urmă, sunt dator cărţii The Elements of Roman Law, 
a lui R.W. Lee. 

Sper ca evenimentele din cărțile ce se vor scrie în viitor să 
fie îmbogăţite de cunoaşterea celor care s-au întâmplat în trecut. 


C. Iggulden 


Tânărul Cezar trebuie să învingă dusmani pe uscat și 
pe mare si să devină un conducător călit în lupte. Fortat 
de împrejurări să părăsească Roma, lulius Cezar servește 
la bordul unei galere de război în apele periculoase ale 
Mării Mediterane, câstigându-și rapid o reputatie înfri- 
cosătoare. Dar scurt timp după o victorie răsunătoare, 
nava sa este capturată de pirați și el este luat prizonier 
pentru a obtine răscumpărare. Abandonat pe coasta 
Africii de Nord după luni de grea captivitate, el începe 
să adune recruti din care va forma o echipă puternică 
pentru a se răzbuna pe cei care îl capturaseră și să 
înăbușe o revoltă în Grecia. 

Se întoarce la Roma ca un erou, dar și ca o problemă 
tot mai mare pentru dusmanii săi. Cezar se întâlnește din 
nou cu prietenul său din copilărie, Brutus, dar în curând 
cei doi prieteni trebuie să lupte într-o bătălie nemaiîntâl- 
nită până atunci, cu Spartacus, gladiatorul răsculat. 

